
Apreciez din suflet ajutorul oferit de Don Stevens, care 
ne-a dus până pe Andrea Doria fără să ne udăm la 
picioare, şi de Alvin Moscow şi William Hoffer, doi scriitori 
deosebiți, ale căror cărţi, Collision Course şi Saved, 
descriu extrem de precis latura umană a acelei tragedii 
petrecute pe mare. De asemenea, îi adresez mulţumiri 
temerarului explorator John L. Stephens, care a înfruntat 
tântarii şi malaria pe când îşi croia drum prin Peninsula 
Yucatân în căutarea minunilor pierdute ale civilizaţiei 
maya. 


PROLOG 


25 iulie 1956 
Sudul Insulei Nantucket 


Nava cea albă apăruse atât de neaşteptat, încât părea 
să fi ţâşnit chiar din adâncul mării, lunecând ca o stafie pe 
suprafaţa argintată şi sclipitoare a apei mângâiate de 
razele lunii aproape pline. Halourile create de luminile ce 
răzbăteau prin hublouri sclipeau de-a lungul bordajului de 
un alb sidefiu în timp ce nava gonea spre est în noaptea 
caldă, iar prova ascuţită şi semeaţă tăia apele calme la fel 
de lesne ca şi un stilet ce sfâşia o pânză întunecată de 
satin. 

Stând la înălţime, pe puntea de comandă cufundată în 
întuneric a navei Stockholm, un vas de linie suedezo- 
american, aflat la şapte ore sau 200 de kilometri depărtare 
de New York City, secundul Gunnar Nillson scruta oceanul 
ale cărui ape erau scăldate de lumina lunii. Ferestrele 
mari, de formă rectangulară, plasate pe fiecare perete al 
cabinei de comandă, îi ofereau o vedere panoramică până 
spre orizont. Cu excepţia câte unui val de hulă ce se 
rostogolea ici şi colo, suprafaţa oceanului era netulburată. 
Temperatura nu depăşea 25*C, o bine-venită schimbare 
după atmosfera extrem de umedă şi apăsătoare de 
dimineaţă, când nava se desprinsese de dana de la cheiul 
de pe Fifty-Seventh Street şi coborâse pe fluviul Hudson. 
Frânturi ale norilor mohorâţi au trecut ca nişte zdrenţe 
prin dreptul lunii străvezii ca un obiect din porțelan de cea 
mai bună calitate. Vizibilitatea era de cel puţin şase mile 
spre tribord. 

Nillson şi-a mutat privirea spre babord, unde linia fină 
şi întunecată a orizontului se pierdea înapoia negurii dese 
care acoperea stelele şi părea să unească marea şi cerul. 

Vreme de o clipă, a rămas copleşit de spectaculozitatea 
acelei scene, fiind trezit la realitate doar de gândul la 
imensa pustietate fără de drumuri ce trebuia traversată. 
Acesta era un sentiment obişnuit pentru marinari, şi ar fi 
ţinut mai mult dacă nu ar fi apărut acea gâdilătură în tălpi. 
Puterea dezvoltată de cele două uriaşe motoare diesel de 


14 600 cai putere părea a se insinua dinspre sala 
motoarelor prin puntea care vibra, ajungând în trupul lui, 
care s-a legănat aproape imperceptibil pentru a compensa 
uşorul ruliu al navei. Spaima difuză şi uimirea în faţa 
imensităţii naturii s-au stins, în locul lor instalându-se acea 
senzaţie de putere aproape absolută ce apare atunci când 
te afli la comanda unui transatlantic rapid care 
traversează oceanul cu viteză maximă. 

Având lungimea de 160 de metri şi lăţimea de 21 de 
metri la travers, Stockholm era cel mai mic dintre 
transatlanticele în serviciu la acea dată. Cu toate acestea, 
se dovedea o navă ieşită din comun, zveltă ca un iaht, cu 
forme foarte îndrăzneţe, care porneau de la castelul prova, 
foarte lung, spre pupa delicat rotunjită, ducând cu gândul 
la curbura unui pahar de vin. Exteriorul ei era de un alb 
perfect şi sclipitor, cu excepţia unui coş de fum, care 
fusese vopsit în galben. Nillson se simţea în culmea 
fericirii pentru că i se încredinţase comanda navei. La un 
simplu pocnet din degete, cei trei oameni care stăteau de 
cart ar fi sărit imediat să-i asculte ordinele. Cu o simplă 
mişcare a unei manete de la telegraful vasului ar fi stârnit 
ecourile dangătului de clopot, care a fi făcut zeci de 
oameni să dea zor în toate părţile pentru treburi. 

A chicotit discret, acceptându-şi soarta drept ceea ce 
era. În fond, cartul lui de patru ore reprezenta o serie de 
îndatoriri de rutină ce aveau rolul de a menţine nava pe 
acea linie imaginară care avea să o aducă în punctul 
imaginar din apropiere de scunda navă-far care veghea 
înşelătoarele bancuri de nisip din largul Insulei Nantucket. 
Acolo, Stockholm avea să vireze spre nord-est, urmând un 
curs care să îi ducă pe cei 534 de pasageri ai săi dincolo 
de Insula Sabie, pe un drum drept peste Atlantic, până la 
nord de Scoţia şi, în cele din urmă, până în portul 
Copenhaga. 

Deşi avea doar douăzeci şi opt de ani şi devenise secund 
pe Stockholm cu doar trei luni înainte, Nillson se aflase pe 
mare încă de când începuse să facă primii paşi. Pe când 
era adolescent lucrase pe pescadoarele de hering din 
Marea Baltică, iar după aceea fusese admis ca marinar 
stagiar de către o mare companie de navigaţie. Urmase 
apoi Colegiul Suedez de Marină şi un scurt stagiu pe o 


navă sub pavilion suedez. Stockholm însemna doar un alt 
pas către visul lui suprem, acela de a comanda propria 
navă. 

Nillson constituia o excepţie de la regula potrivit căreia 
scandinavii trebuie să fie blonzi şi înalţi. Prin vine îi 
curgea mai mult sânge venețian decât viking. Moştenise 
genele mamei lui italiene, deopotrivă cu părul castaniu, 
pielea măslinie, statura scundă, cu oase delicate, şi 
temperamentul solar. Suedezii bruneţi nu reprezintă o 
surpriză. Câteodată, Nillson se întreba dacă nu cumva 
căldura ce emana din ochii lui mari şi căprui, amintind de 
însorita Mediterană, avea vreo legătură cu atitudinea 
glacială a căpitanului său. Mai degrabă un amestec de 
reticenţă scandinavă şi de tradiţie maritimă suedeză, 
caracterizată prin rigiditate şi prin disciplină strictă. Cu 
toate acestea, Nillson muncea mai mult decât ar fi fost 
nevoie. Nu dorea să-i ofere căpitanului nici un motiv de 
reproş. Până şi în noaptea aceea liniştită, când nu se 
înregistra trafic maritim, când marea era aproape plată, în 
condiţii atmosferice perfecte, el se deplasa de pe o latură 
până în cealaltă a punţii de comandă, de parcă vasul ar fi 
fost încolţit de vreun uragan. 

Puntea de comandă a navei Stockholm era împărţită în 
două spaţii, timoneria lată de şase metri în partea din faţă 
şi, separată de aceasta, camera hărților, aflată în spate. 
Uşile ce dădeau spre bordurile punţii de comandă stăteau 
deschise pentru a îngădui pătrunderea brizei uşoare ce 
bătea dinspre sud-vest. De fiecare latură a punţii de 
comandă se găsea câte un aparat radar RCA şi câte un 
telegraf al navei. În centrul timoneriei, pilotul stătea pe o 
platformă de lemn, la vreo zece centimetri deasupra 
podelei lustruite lună, cu spatele spre peretele despărțitor, 
ţinând strâns timona şi având ochii aţintiţi asupra 
compasului giroscopic din partea stângă. Chiar în faţa 
timonei, sub fereastra centrală, se găsea caseta de curs al 
navei. Cele trei blocuri de lemn din casetă aveau 
imprimate numere pe ele pentru a-l ajuta pe timonier să se 
concentreze asupra direcţiei de deplasare. 

Blocurile erau fixate la 090. 

Nillson urcase pe puntea de comandă cu câteva minute 
înainte de ora opt şi jumătate, când îi începea cartul, 


pentru a verifica informaţiile meteo. Se preconiza că va fi 
ceaţă în zona din apropierea navei-far ce veghea intrarea 
în Nantucket. Asta nu constituia o surpriză. Apele calde 
ale zonei de praguri din largul portului slujeau ca o 
adevărată instalaţie de produs ceaţă. Ofiţerul care ieşea 
din cart l-a informat îndatoritor că Stockholm se afla puţin 
la nord faţă de cursul stabilit de căpitan. Nu ar fi putut 
preciza cât de mare era acea abatere spre nord. 
Radiobalizele de poziţionare se aflau prea departe pentru 
a se obţine date foarte precise. 

Nillson a zâmbit. Nici asta nu reprezenta vreo surpriză. 
Căpitanul urma mereu acelaşi drum, cu douăzeci de mile 
la nord faţă de culoarul maritim spre est recomandat 
printr-un acord internaţional. Acel traseu nu era 
obligatoriu, iar căpitanul îl prefera pe acela situat mai la 
nord, deoarece îl ajuta să economisească timp şi 
combustibil. 

De regulă, căpitanii scandinavi nu făceau de cart pe 
puntea de comandă, lăsând nava în grija unui singur 
ofiţer. Nillson s-a apucat imediat să-şi vadă de îndatoririle 
obişnuite. A făcut câţiva paşi pe punte. A verificat radarul 
din partea dreaptă. A aruncat câte o privire spre 
telegrafele de comunicare cu sala motoarelor, aflate de o 
parte şi de alta a cabinei de comandă, pentru a se asigura 
că amândouă erau pe poziţia de viteză maximă înainte. A 
măsurat din ochi marea de pe unul din bordurile punţii de 
comandă. S-a asigurat că cele două lumini albe de 
navigaţie de pe catarg erau aprinse. Apoi a revenit în 
timonerie. A examinat compasul giroscopic. În acel fel, îl 
silea şi pe timonier să rămână vigilent. Apoi a mai făcut 
câţiva paşi prin cabină. 

Căpitanul a urcat în timonerie în jurul orei nouă, după 
ce luase cina în cabina personală, aflată imediat sub 
puntea de comandă. Un bărbat taciturn, bătând spre 
şaizeci de ani, dar arătând mai în vârstă, iar profilul lui, 
adânc ridat, părea măcinat şi erodat ca un promontoriu 
stâncos izbit neîncetat şi nemilos de valurile mării. 
Postura îi rămăsese la fel de semeaţă şi de neclintită ca în 
tinereţe, iar uniforma nu avea nici o cută sau boţitură. 
Ochii sclipitori, albaştri şi reci ca gheaţa, îi iluminau faţa 
asprită de vânturi şi vreme. A străbătut cu pasul vreme de 


zece minute partea din spate a cabinei de comandă, 
măsurând din priviri apele oceanului şi adulmecând aerul 
călduţ precum un câine de vânătoare atunci când prinde 
urma unui fazan. Apoi a intrat în timonerie şi a examinat 
harta de navigaţie de parcă ar fi căutat vreun semn 
anume. După câteva momente, a zis: 

— Schimbă cursul la optzeci şi şapte de grade. 

Nillson a răsucit zarul de dimensiuni impresionante din 
caseta de drum, făcându-l să arate 087. Căpitanul a mai 
rămas pe punte doar cât să-l urmărească pe timonier 
executând comanda, după care s-a reîntors în cabina lui. 

Revenit în camera hărților, Nillson a şters linia de 
nouăzeci de grade, a trasat cu creionul noul drum ordonat 
de căpitan şi a calculat estimativ poziţia navei. A prelungit 
linia de drum în funcţie de viteză şi de timpul scurs şi a 
desenat un X. Noul curs avea să-i ducă până la 
aproximativ cinci mile de nava-far. Nillson a apreciat însă 
că nava va fi împinsă de curenţii puternici de nord până la 
aproape două mile de far. 

Apoi s-a dus la radarul aşezat lângă uşa din dreapta şi a 
fixat domeniul de lucru de la cincisprezece, la cincizeci de 
mile. Acul indicator subţire, de culoare galbenă, a început 
să măture cadranul, evidențiind braţul subţire al Cape Cod 
şi insulele Nantucket şi Martha's Vineyard. Vasele din 
zonă erau prea mici pentru a fi înregistrate pe radar la o 
asemenea distanţă. A reglat bătaia radarului la valorile 
iniţiale şi a reînceput să patruleze. 

Spre ora zece, căpitanul a revenit pe puntea de 
comandă. 

— Mă găseşti în cabina mea, unde am ceva de lucru la 
hârţoage, a anunţat el. Voi face schimbarea de curs spre 
nord peste două ore. Să mă chemi pe punte dacă vezi 
nava-far înainte de ora stabilită. A aruncat o privire pe 
fereastră, de parcă ar fi simţit ceva ce nu se putea vedea. 
Ori dacă se lasă ceaţă sau se strică vremea. 

Stockholm se afla acum la patruzeci de mile vest de 
nava-far, îndeajuns de aproape pentru a recepționa 
semnalul acesteia. Radiogoniometrul arăta că nava se afla 
cu mai mult de două mile către nord decât hotărâse 
căpitanul. Nillson a tras concluzia că vasul Stockholm era 
împins spre nord de curenţi. 


O altă măsurătoare radiogoniometrică efectuată câteva 
minute mai târziu a stabilit că nava se abătuse cu trei mile 
nord de la cursul firesc. Deocamdată nu existau motive de 
alarmă; secundul avea să supravegheze cu atenţie evoluţia 
lucrurilor. Ordinul era să îl cheme pe căpitan doar în cazul 
unei abateri majore de la traseu. Nillson şi-a imaginat 
expresia de pe faţa de obicei impenetrabilă a căpitanului, 
expresia de dispreţ greu de ascuns din ochii albaştri ce 
împrumutau ceva din asprimea mării. „M-ai chemat până 
aici doar pentru atâta lucru?” Rămas pe gânduri, Nillson s- 
a scărpinat în barbă. Poate că apăruse vreo defecţiune la 
radiogoniometru. Probabil că radiobalizele erau încă prea 
departe pentru a reuşi să stabilească precis poziţia. 

Nillson ştia că trebuia să asculte orbeşte ordinele 
căpitanului. Cu toate acestea, el era până la urmă la 
comandă pe punte. De astă dată a decis de unul singur. 

— Cârma optzeci şi nouă, i-a ordonat timonierului. 

Roata timonei s-a răsucit spre dreapta, făcând nava să 
se îndrepte uşor spre sud, ceva mai aproape de cursul 
iniţial. 

Echipajul de pe puntea de comandă s-a schimbat, ca de 
obicei, după o oră şi douăzeci de minute. Lars Hansen a 
venit de la odihnă şi a preluat timona. 

Nillson a făcut o grimasă, nu tocmai încântat de 
schimbarea de timonier. Niciodată nu se simţise în largul 
lui când împărţise cartul cu acel om. În marina suedeză, 
navigația era o treabă serioasă. Ofițerii se adresau 
membrilor echipajului doar pentru a le transmite ordine. 
Schimburile de amabilităţi erau pur şi simplu de 
neconceput. Câteodată, Nillson încălca acea regulă 
nescrisă, permiţându-şi să schimbe discret câte o glumă 
sau o observaţie cu vreun marinar de rând. Cu acest 
Hansen nu i se întâmplase niciodată aşa ceva. 

Pentru Hansen, acela era primul voiaj făcut pe 
Stockholm. El apăruse la bord ca înlocuitor de ultim 
moment, atunci când omul care fusese angajat nu mai 
onorase contractul. Potrivit documentelor prezentate, 
Hansen lucrase pe destul de multe vase. Cu toate acestea, 
nimeni nu reuşea să-şi amintească de el, lucru greu de 
crezut. Având falca inferioară proeminentă, Hansen era 
înalt şi cu umeri largi, purtându-şi părul blond tuns foarte 


scurt. Aceleiaşi descrieri îi puteau corespunde încă un 
milion de bărbaţi de origine scandinavă puţin trecuţi de 
douăzeci de ani. Ar fi fost însă greu să uiţi chipul lui 
Hansen. O cicatrice lungă şi înspăimântătoare îi străbătea 
figura de la umărul obrazului drept până la colţul gurii, 
astfel că buzele lui păreau răsucite în sus într-o parte, 
sugerând un surâs grotesc. Hansen lucrase cu precădere 
pe cargouri, ceea ce putea explica faptul că nimeni nu-şi 
aducea aminte de el. Nillson bănuia că anonimatul lui se 
datora comportamentului său. Prefera să stea izolat, 
vorbind doar când i se adresa cineva, dar şi atunci cu 
zgârcenie. Nimeni nu-l întrebase vreodată de proveniența 
acelei cicatrice. 

Se dovedise a fi un bun marinar, se vedea Nillson silit să 
recunoască, deoarece întotdeauna reacţiona extrem de 
prompt la ordine, pe care le executa, fără să crâcnească. 
Din acest motiv, Nillson a rămas nedumerit atunci când a 
verificat busola. În cursul carturilor precedente, Hansen 
demonstrase că era un timonier de nădejde. În acea seară 
însă, el lăsa nava să devieze de la traseu, de parcă atenţia 
i-ar fi fost distrasă de cine ştie ce. Nillson era conştient de 
faptul că avea nevoie de ceva timp pentru a ajunge să 
simţi perfect timona. Numai că, în acele momente, 
păstrarea cursului nu impunea eforturi deosebite. Vântul 
nu bătea cu furie. Nu erau nici valuri uriaşe care să 
măture puntea. Trebuia ţinut seama doar de curentul 
oceanic. Era suficient să rotească timona când la dreapta, 
când la stânga, doar o idee. 

Nillson a verificat compasul giroscopic. Era cât se poate 
de limpede. Nava deviase uşor de la cursul stabilit. A 
rămas în apropierea timonierului. 

— Hansen, menţine drumul drept, i-a zis pe un ton uşor 
glumeţ. Nu ne aflăm pe o navă de luptă, ai înţeles? 

Hansen a răsucit capul, evidenţiindu-şi gâtul musculos. 
Lumina reflectată de compas a conferit o  licărire 
animalică ochilor lui, scoțând şi mai mult în evidenţă 
profunzimea cicatricii de pe chip. Percepând o uşoară 
agresivitate în mişcări şi în expresie, Nillson aproape că a 
făcut un pas înapoi, ca un gest reflex de apărare. Cu toate 
acestea, şi-a păstrat poziţia cu îndărătnicie, apoi a făcut 
un semn către numerele înscrise pe casetă. 


Vreme de câteva clipe, timonierul l-a privit fix, fără nici 
o expresie pe faţă, după care a dat din cap în semn de 
încuviinţare, aproape imperceptibil. 

Nillson s-a asigurat că traseul era constant, a mormăit 
ceva drept aprobare, după care s-a refugiat în camera 
hărților. 

Hansen îl băga în răcori, s-a gândit el înfiorat, după 
care a mai calculat o dată poziţia navei, ca să constate 
efectul derivei. Ceva nu se potrivea deloc. În ciuda 
corecţiei de două grade către sud, Stockholm continua să 
fie cu trei mile mai la nord decât cursul stabilit de căpitan. 

S-a întors în timonerie şi, fără să se uite la Hansen, a 
ordonat: 

— Două grade spre dreapta. 

Hansen a rotit timona la nouăzeci şi unu de grade. 

Nillson a schimbat cifrele casetei de parcurs şi a rămas 
în apropierea busolei până când s-a convins că Hansen 
adusese nava pe noul ei traseu. După aceea, s-a aplecat 
asupra cadranului radar, a cărui sclipire gălbuie i-a 
împrumutat tenului său o nuanţă bolnăvicioasă. Acul 
indicator a iluminat un punct aflat spre partea stângă a 
cadranului, la distanţă de circa douăsprezece mile 
depărtare. Nillson a ridicat mirat din sprâncene. 

Stockholm avea companie. 


Lucru rămas necunoscut lui Nillson, corpul şi 
suprastructura navei Stockholm erau măturate de unde 
electronice nevăzute, care reveneau la antena radar aflată 
pe partea superioară a punţii de comandă a unui vas ce se- 
ndrepta cu viteză spre transatlantic din direcţie opusă. Cu 
câteva minute mai devreme, în cabina de comandă foarte 
spațioasă a navei de pasageri italiene Andrea Doria, 
ofiţerul care răspundea de radar a strigat către un bărbat 
masiv şi scund care purta o beretă şi o uniformă 
bleumarin. 

— Căpitane, văd un vas aflat la şaptesprezece mile 
depărtare, la patru grade spre tribord. 

După ce radarul începuse să fie supravegheat 
permanent cu o bătaie de douăzeci de mile încă de la ora 
trei, în aceste momente, căpitanul Piero Calamai a ieşit pe 
aripa punţii de comandă de navigaţie şi a observat câteva 


frânturi cenuşii de nori spre vest, atârnând deasupra mării 
ca sufletele unor marinari înecaţi. 

Imediat după aceea a ordonat ca nava să fie pregătită 
pentru navigaţie în condiţii de ceaţă. Echipajul navei, 
însumând 572 de persoane, era în stare de alarmă. Sirena 
de ceaţă se făcea auzită la intervale de o sută de secunde. 
Observatorul, plasat de obicei pe gabie, şi-a luat postul de 
la prova, de unde putea vedea mai bine la distanţă. 
Echipajul din camera motoarelor a fost pus în stare de 
alertă, fiind pregătit să intervină neîntârziat în caz de 
urgenţă. Iar uşile dintre cele unsprezece compartimente 
etanşe ale navei au fost închise ermetic. 

Nava Andrea Doria se afla în ultimul segment de drum 
al unui voiaj de 4 000 de mile, după ce pornise în urmă cu 
nouă zile din portul Genova, având la bord 1 134 de 
pasageri şi mărfuri în greutate de 401 tone. În ciuda ceţii 
dense ce părea a apăsa asupra punților ei, Doria naviga cu 
o viteză apropiată de aceea de croazieră, iar motoarele 
jumelate, ce dezvoltau o putere de 35 000 de cai-putere, 
făceau ca vasul să taie apele cu o viteză de douăzeci şi 
două de noduri. 

Italian Line nu glumea în privinţa navelor sale, şi nu le 
juca feste pasagerilor săi. Nici nu-şi plătea căpitanii 
pentru ca aceştia să sosească la destinaţie cu întârziere. 
Timpul însemna bani. Nimeni nu ştia asta mai bine decât 
căpitanul Calamai, aflat la comandă pe durata tuturor 
traversărilor efectuate de acea navă. El ţinea ca vasul să 
sosească la New York fără nici un minut de întârziere, cu 
toate că pierduse mai bine de o oră în urmă cu două nopti, 
şi asta din pricina unei furtuni. 

La ora zece şi douăzeci de minute seara, când Doria a 
trecut prin dreptul navei-far, cei de pe puntea de comandă 
a acesteia din urmă au recepționat vasul pe radar, au auzit 
geamătul jalnic al sirenei de ceaţă, însă transatlanticul, 
navigând la mai puţin de o milă depărtare, a rămas 
nevăzut. După ce nava-far a rămas în urmă, căpitanul de 
pe Andrea Doria a dat ordin să se urmeze un curs spre 
vest, către New York. 

Punctul care semnala cealaltă navă se îndrepta spre est, 
direct spre Doria. Urmărind încruntat înaintarea punctului 
luminos, Calamai s-a aplecat deasupra ecranului radarului. 


Acesta, însă, nu-i putea spune căpitanului cu ce tip de 
navă aveau de a face şi nici dimensiunile acesteia. Nu 
cunoştea faptul că acel punct reprezenta un transatlantic 
foarte rapid. Însumându-se vitezele, se ajungea la 
patruzeci de noduri, şi astfel cele două nave micşorau 
distanţa dintre ele cu două mile la fiecare trei minute. 

Poziţia vasului era derutantă. Navele ce se îndreptau 
spre est urmau de obicei un traseu cam cu douăzeci de 
mile mai la sud. Pesemne că era vorba despre un vas 
pescăresc. 

În baza prevederilor maritime, navele care se îndreaptă 
direct una spre cealaltă în larg sunt obligate să treacă 
babord la babord, adică bordul stâng la bordul stâng, 
precum automobilele ce se apropie unul de celălalt din 
direcţii opuse. În situaţia în care navele care trebuie să 
efectueze manevre pentru a respecta această regulă se 
văd silite să adopte o poziţie transversală periculoasă, ele 
pot trece una pe lângă alta tribord la tribord. 

Din ceea ce se vedea pe radar, celălalt vas avea să 
treacă în siguranţă prin dreapta lui Andrea Doria, dacă 
amândouă îşi mențineau cursul. La fel ca pe un drum din 
Anglia, unde se conduce pe partea stângă a şoselei. 

Calamai a dat ordin echipajului să stea cu ochii pe 
cealaltă navă. Prevederea este mama înţelepciunii. 


Vasele se aflau la o depărtare de aproape zece mile 
atunci când Nillson a aprins lumina de sub planşeta de 
manevră Bial, aflată alături de aparatul radar, şi s-a 
pregătit să transfere pe hârtie poziţia schimbătoare a 
punctului ce reprezenta cealaltă navă. 

— Ce direcţie urmăm, Hansen? a strigat el. 

— Nouăzeci de grade, i-a răspuns timonierul cu glas 
măsurat. Nillson a însemnat X-urile pe planşetă şi a trasat 
linii între ele, a verificat încă o dată poziţia punctului 
luminos intermitent, după care a dat ordin observatorului 
de rezervă ca de pe aripa comenzii de navigaţie să 
urmărească tot ce se petrecea pe ocean. Linia trasată de 
el arăta că nava cealaltă, îndreptându-se cu viteză spre el 
pe un curs paralel, se afla uşor spre stânga. A ieşit pe 
aripă şi a cercetat atent orizontul prin lentilele binoclului. 
Nu a zărit nici urmă de vas. A măsurat de câteva ori cu 


pasul distanţa dintre cele două aripi, oprindu-se în dreptul 
radarului la fiecare traversare a cabinei de comandă. Apoi 
a cerut încă un raport privind cursul navei. 

— Tot nouăzeci de grade, domnule, i-a răspuns Hansen. 

Nillson a pornit spre compasul giroscopic, pentru a 
verifica situaţia. Până şi cea mai mică deviaţie putea crea 
o situaţie de pericol, iar el dorea să se asigure că traseul 
pe care îl urma nava era cel corect. Hansen a ridicat mâna 
şi a tras de o parâmă aflată deasupra capului. Clopotul 
navei a răsunat de şase ori. Asta însemna că era ora 
unsprezece. Lui Nillson îi plăcea nespus să audă anunţată 
ora pe navă. Atunci când făcea un cart târziu, când 
singurătatea şi plictiseala se combinau, dangătul acelui 
clopot de pe navă întruchipa legătura romantică pe care o 
simţise faţă de mare pe când era adolescent. Nu mult 
după aceea, avea să-şi amintească de acel dangăt ca fiind 
sunetul ce anunţa pieirea tuturor. 

Uitând de sarcina pe care îşi propusese să o 
îndeplinească, Nillson s-a uitat la ecranul radarului şi a 
făcut încă un semn pe planşeta de manevră. 

Ora unsprezece noaptea. Între cele două nave era o 
distanţă de şapte mile. 

Nillson a calculat că navele vor trece babord la babord, 
păstrând între ele un interval mai mult decât liniştitor. A 
ieşit din nou pe aripa cabinei de comandă şi a scrutat cu 
binoclul spre stânga. În zona în care radarul indica 
prezenţa unui vas nu se vedea nimic, doar bezna. Poate că 
luminile de drum erau defecte. Ori era vorba despre vreun 
vas al marinei militare, aflat în manevre. 

S-a uitat spre dreapta. Luna strălucea, iar apa mării îi 
reflecta lumina. A revenit cu privirea spre stânga. Tot 
nimic. Se putea ca nava cealaltă să se fi aflat într-un banc 
de ceaţă? Puțin probabil. În condiţii de ceaţă densă nici un 
vas nu s-ar deplasa cu o asemenea viteză. I-a trecut prin 
minte să reducă turaţia motoarelor. S-a răzgândit însă. 
Căpitanul ar fi putut auzi zdrăngănitul telegrafului navei şi 
s-ar fi înfiinţat în goană în cabina de comandă. Avea să-l 
cheme pe ticălosul acela glacial după ce va trece fără 
probleme prin dreptul celuilalt vas. 

La ora 23.03, aparatele radar de la bordul ambelor nave 
au arătat că distanţa dintre ele era de patru mile. 


Cu toate acestea, nu se vedea nici o lumină. 

Nillson s-a gândit din nou să îl cheme pe căpitan, dar a 
respins din nou acea idee. Pe de altă parte, nici nu a dat 
ordin să se transmită avertismente sonore, aşa cum cereau 
legile internaţionale. O pierdere de vreme. Se aflau în 
largul oceanului, luna strălucea pe cer, vizibilitatea 
trebuia să fie de cinci mile. 

Nava Stockholm a continuat să străbată apele 
întunecate ale oceanului cu viteza de optsprezece noduri. 

Omul aflat în postul de observaţie pe gabie a strigat: 

— Văd lumini spre babord! 

În sfârşit. 

Ulterior, analiştii aveau să clatine nedumeriţi din cap, 
întrebându-se cum de fusese posibil ca nişte nave dotate 
cu aparatură radar să fie atrase una de cealaltă ca nişte 
magneti, în plin ocean. 

Nillson s-a îndreptat spre latura stângă a punţii de 
comandă şi a remarcat luminile de poziţie ale celeilalte 
nave. În beznă luceau două puncte albe, unul sus, celălalt 
jos. Era bine. Poziţia luminilor constituia o indicație a 
faptului că vasul va trece prin stânga. Curând s-a zărit şi 
lampa roşie de la babord, ceea ce confirma că nava se 
îndepărta de Stockholm. Cele două transatlantice aveau să 
treacă unul prin dreptul celuilalt babord la babord. 
Radarul indica o distanţa de mai bine de două mile între 
vase. Secundul a aruncat o privire spre ceas. Era ora 
23.06. 


Din ceea ce vedea căpitanul navei Andrea Doria pe 
ecranul radar, vasele trebuiau să treacă unul prin dreptul 
celuilalt pe partea dreaptă. În momentul când ele se aflau 
la mai puţin de trei mile şi jumătate depărtare, Calamai a 
dat ordin să se efectueze un viraj de patru grade spre 
stânga, pentru a spori distanţa dintre vase. Curând, prin 
ceaţă, a apărat o strălucire bizară, spectrală, şi, treptat, 
luminile albe de drum au devenit vizibile. Căpitanul 
Calamai se aştepta să vadă din clipă în clipă lumina verde 
de la tribordul celeilalte nave. Trebuia să apară cât de 
curând. 

Mai era o milă între ele. 

Nillson şi-a amintit de afirmaţia unui observator, care 


spusese că Stockholm ar fi putut vira şi pe o monedă de 
zece cenți, având vreme să-ţi ofere şi rest. Sosise 
momentul să pună la lucru acea agilitate remarcabilă a 
navei. 

— Tribord două carturi!, a ordonat el timonierului. 

Asemenea lui Calamai, dorea şi el un spaţiu cât mai 
generos între cele două nave. 

Hansen a făcut două răsuciri complete ale timonei către 
dreapta. Prova navei a descris un unghi de peste douăzeci 
de grade spre tribord. 

— Îndreaptă nava la centru şi păstrează cursul înainte. 
Telefonul plasat pe peretele cabinei de comandă a sunat. 
Nillson s-a dus să răspundă. 

— Puntea de comandă, a spus Nillson. 

Încredinţat că trecerea celor două nave una prin dreptul 
celeilalte se va desfăşura fără nici o problemă, s-a aşezat 
cu faţa spre perete, rămânând cu spatele la ferestre. 

Observatorul de la prova tocmai striga: 

— Văd lumini la douăzeci de grade spre babord! 

— Mulţumesc, i-a răspuns Nillson şi a închis. 

S-a dus spre aparatul radar şi a verificat situaţia, fără 
să-şi dea seama de noul curs urmat de Andrea Doria. 
Spoturile luminoase erau acum atât de aproape unul de 
celălalt, încât nu mai înţelegea mare lucru din ce se vedea 
pe ecran. S-a dus către aripa babord a punţii de comandă 
şi, fără să se grăbească, a dus binoclul la ochi şi a focalizat 
asupra luminilor de poziţie ale celeilalte nave. 

Brusc, l-a părăsit orice urmă de calm. 

— Dumnezeule mare! a exclamat el, văzând abia acum 
schimbarea de poziţie a luminilor de pe catargul mare. 

Luminile de sus şi de jos păreau să se fi schimbat între 
ele. Nava nu mai era cu lumina roşie de babord spre el. 
Lumina era verde. Aşadar, se găsea cu tribordul spre el. 
Faţă de ultima oară când se uitase cu binoclul, celălalt vas 
părea să fi efectuat un viraj strâns spre stânga. 

Acum luminile puternice de punte ale unei nave uriaşe 
şi întunecate apăruseră brusc din bancul de ceaţă care 
ținuse vasul ascuns, iar acum acesta stătea cu bordul 
drept direct în calea transatlanticului Stockholm, care se 
deplasa în plină viteză. 


1 Un cartare 11°15'. (n.tr.) 


Secundul a răcnit către timonier să schimbe direcţia. 

— Banda dreapta! 

Răsucindu-se pe loc, a apucat manetele telegrafului cu 
ambele mâini, le-a smucit pe poziţia Stop-maşina, după 
care le-a tras în jos, ca şi cum ar fi vrut să oprească nava 
prin simpla lui voinţă. Un vacarm nebunesc i-a însoţit 
mişcările. 

Viteză maximă înapoi. 

Nillson s-a întors spre timonă. Hansen stătea acolo ca o 
statuie de piatră păzind intrarea într-un templu păgân. 

— Ce naiba, a răcnit Nillson cu glas răguşit, am spus 
banda dreapta! Hanson a început să rotească timona. Lui 
Nillson nu i-a venit să-şi creadă ochilor. Hansen nu rotea 
timona spre tribord, ceea ce ar fi oferit vasului o şansă, fie 
ea şi firavă, de a evita coliziunea. Bărbatul rotea timona 
încet, şi deliberat, spre stânga. 

Prova navei Stockholm a descris o rotaţie ucigătoare. 

Nillson a auzit o sirenă de ceaţă, dar şi-a dat imediat 
seama că aparţinea celeilalte nave. 

În sala motoarelor domnea un haos deplin. Oamenii de 
acolo făceau eforturi disperate să acţioneze dispozitivele 
care puteau opri cu totul motorul tribord. Au sărit să 
deschidă supapele care inversau sensul de marş al maşinii, 
oprind motorul babord. În momentul în care manevra de 
frânare a fost executată, nava s-a cutremurat. Dar era deja 
prea târziu. Stockholm înainta ca o săgeată scăpată din 
arc, direct spre vasul devenit vulnerabil. 

Aflat la aripa dinspre babord, Nillson s-a agăţat cu 
disperare de maneta telegrafului. 


Asemenea lui Nillson, căpitanul Calamai urmărise 
luminile de catarg apărând invers orientate decât ar fi fost 
normal, văzuse lumina roşie de la babord sclipind ca un 
rubin pe o bucată de catifea neagră. Şi-a dat seama că 
nava cealaltă făcuse un viraj brusc exact pe direcţia de 
deplasare a vasului Andrea Doria. 

Fără nici un avertisment. Fără să se-audă sirena de 
ceaţă sau vreun fluier. 

La o asemenea viteză, ar fi fost imposibil să oprească 
deplasarea navei. Pentru o astfel de manevră, ar fi avut 
nevoie de mile întregi şi de o mare liberă. 


Calamai avea la dispoziţie doar câteva secunde pentru a 
acţiona. Putea da ordin să se efectueze un viraj spre 
dreapta, direct spre sursa de pericol, sperând că navele 
doar se vor atinge tangenţial în dreptul bordurilor. Poate 
că Doria reuşea să scape de pintenare din partea navei ce 
părea că o atacă. 

Calamai a luat o hotărâre disperată. 

— Viraj total, a urlat el. 

S-a auzit vocea unui ofiţer de punte. Căpitanul dorea 
cumva oprirea totală a motoarelor? Calamai a scuturat din 
cap. 

— Menţineţi viteza maximă! 

Ştia că Doria vira mai bine la viteze mari. 

Slujindu-se de ambele mâini, timonierul a învârtit cu 
toată forţa timona spre babord. Fluierul a răsunat de două 
ori pentru a semnaliza virajul spre stânga. Uriaşa nava s-a 
zbătut cale de jumătate de milă să-şi înfrângă inerția ce o 
propulsa drept în faţă, abia apoi începând virajul. 

Căpitanul de pe Doria ştia că risca extraordinar de mult 
expunând întreg bordul navei sale. S-a rugat cerului ca 
vasul celălalt să execute o manevră de evitare cât mai era 
vreme. Încă nu-i venea a crede că navele se găseau pe un 
curs de coliziune. Tot ce se petrecea în acele momente 
părea a aparţine unui vis urât. 

Un strigăt scos de unul dintre ofiţerii săi l-a readus la 
trista realitate. 

— Vine drept spre noi! 

Botul celeilalte nave era îndreptat spre aripa babord a 
cabinei de comandă, de unde Calamai se uita îngrozit. 
Prova ascuţită, uşor aţintită spre cer, părea a se îndrepta 
direct spre el. 

Comandantul navei Doria era recunoscut pentru 
sângele rece şi pentru capacitatea de a-şi păstra calmul în 
condiţii de primejdie. Insă, în situaţia aceea, a luat o 
hotărâre pe care ar fi aprobat-o orice om cu scaun la cap. 
A rupt-o la fugă, căutând să scape cu viaţă. 


Prova blindată a navei suedeze a străpuns învelişul 
metalic al transatlanticului Andrea Doria cu uşurinţa cu 
care o baionetă ar fi intrat în trupul unui om, penetrând 
aproximativ o treime din lăţimea de 27 de metri, după 


care înaintarea a încetat. 

Având un deplasament de 29 100 tone, de două ori mai 
mare decât cel al navei suedeze, transatlanticul italian a 
tras după el cealaltă navă, pivotând în jurul punctului de 
impact, aflat sub aripa tribord a punţii de comandă, spre 
pupa. In vreme ce, lovită mortal, nava Andrea Doria 
înainta, prova boţită a vasului Stockholm s-a smuls din 
acea strânsoare, sfârtecând şase dintre cele zece punți ale 
pasagerilor de pe transatlantic, tot astfel cum pliscul unei 
păsări de pradă ar fi rupt din trupul victimei sale. Ea s-a 
frecat de-a lungul corpului întunecat al celeilalte nave, 
scoțând roiuri de scântei. 

Gaura ce se căsca în bordajul navei Andrea Doria avea 
doisprezece metri în partea superioară, îngustându-se 
până la doi metri în porţiunea de sub pescaj. 

Zeci de tone de apă s-au năpustit în vidul uriaş, 
umplând rezervoarele exterioare goale, care fuseseră 
secţionate în momentul coliziunii. Sub greutatea a cinci 
sute de tone de apă de mare, care inundase camera 
generatoarelor, nava s-a înclinat spre dreapta. Un 
adevărat fluviu de apă amestecată cu ulei a pătruns printr- 
un tunel de acces şi prin gurile de vizitare şi, pătrunzând 
prin platformele-grătar din podea, nivelul apei a început 
să crească în sala motoarelor. Oamenii aflaţi de serviciu 
acolo au început să alunece pe punţile mânjite de ulei 
precum nişte clovni executând tumbe şi căzături. 

Valuri uriaşe de apă s-au năpustit înăuntru, s-au umflat 
în jurul rezervoarelor goale de combustibil de la babord şi 
le-au făcut să plutească de parcă ar fi fost băşici de săpun. 

În câteva minute de la primirea acelei lovituri cumplite, 
Andrea Doria s-a înclinat transversal, ajungând să capete 
un unghi de canarisire extrem de pronunţat. 


Nillson se aştepta ca acel şoc să-l arunce la podea. 
Zdruncinătura s-a dovedit surprinzător de slabă, însă 
îndeajuns de puternică pentru a-l scutura din starea 
asemănătoare paraliziei. S-a năpustit afară din timonerie, 
ajungând în sala hărților, unde s-a repezit să apese pe 
butonul de alarmă, cel care declanşa închiderea uşilor 
etanşe ale lui Stockholm. 

Urlând furios, căpitanul a apărut pe puntea de 


comandă. 

— Pentru numele lui Dumnezeu, ce s-a întâmplat? 

Nillson a încercat să articuleze un răspuns. Cuvintele i 
s-au blocat în gâtlej. Nu ar fi fost în stare să descrie scena. 
Faptul că Hansen ignorase ordinul lui de a cârmi spre 
tribord. Rotirea nebunească a timonei spre babord. Felul 
în care Hansen stătea aplecat peste timonă, cu mâinile 
încleştate pe spiţele ei de parcă ar fi împietrit aşa. Fără ca 
ochii lui să exprime teamă, groază ori vreun alt simţământ. 
Doar o imensă răceală, de gheaţă, accentuată de albastrul 
ochilor. Nillson s-a gândit la început că fusese vorba 
despre un renghi jucat de lumină, de reflexia licărului de 
la compasul giroscopic pe faţa marcată de acea cicatrice. 
Însă s-a dovedit că nu greşea câtuşi de puţin. În vreme ce 
navele se năpusteau una spre alta provocând un dezastru, 
omul acela zâmbea. 

Acum nu mai exista nici un dubiu în mintea lui. Hansen 
pintenase celălalt vas în mod deliberat, îndreptând 
transatlanticul Stockholm într-acolo de parcă ar fi fost o 
torpilă. Pe de altă parte, nu încăpea nici o îndoială că nici 
căpitanul, dar nici altcineva de pe navă nu îi va da crezare 
că un asemenea lucru ar fi fost cu putinţă. 

Ochii îndureraţi ai lui Nillson s-au mutat de la faţa 
furioasă a căpitanului spre timonă, ca şi cum explicaţia ar 
fi putut veni de acolo. Abandonată, aceasta se răsucea 
nebuneşte, când într-o parte, când în cealaltă. 

În haosul creat după ciocnirea vaselor, Hansen 
dispăruse. 


Jake Carey a fost trezit din somn de o bubuitură 
metalică de o forţă îngrozitoare. Ecoul acesteia a ţinut 
doar o clipă, fiind urmat la scurt răstimp de un scrâşnet 
chinuitor al oţelului străpuns de oţel şi de o înfiorătoare 
boţire şi încrețire a tablei însoţită de un hârşâit teribil, ca 
şi cum cabina de pe puntea superioară ar fi suferit o 
implozie. A deschis ochii brusc şi s-a holbat înspăimântat 
la ceea ce părea a fi un perete mişcător de un alb-cenuşiu, 
aflat la numai câteva palme de el. 

Adormise doar de câteva minute. O sărutase pe Myra, 
soţia lui, de noapte bună, şi se strecurase sub cearşafurile 
răcoroase ale patului dublu din cabina lor de la clasa întâi. 


Myra citise câteva pagini dintr-un roman, apoi, treptat, 
începuse să-şi simtă pleoapele grele. Stinsese lumina, se 
ghemuise sub pătură şi oftase amintindu-şi viile toscane, 
scăldate de soare, pe care le vizitase şi care încă îi 
rămăseseră în gând. 

Ceva mai devreme, ea şi Jake toastaseră pentru 
succesul călătoriei lor în Italia, şi băuseră şampanie în sala 
de mese de la clasa întâi. Carey sugerase să mai stea la un 
păhărel în Salonul Belvedere, însă Myra îi spusese că dacă 
va mai auzi o dată orchestra cântând Arividerci Roma nu 
va mai mânca spaghete în viaţa ei. Aşa că se retrăseseră în 
cabină cu puţin înainte de zece şi jumătate. 

După ce se plimbaseră de mână prin dreptul 
magazinelor de pe puntea-foaier, au urcat cu liftul un etaj 
mai sus şi au mers apoi până la cabina lor spațioasă de la 
tribord. Şi-au scos bagajele pe coridor, de unde stewarzii 
urmau să le preia în vederea livrării după ce nava trăgea a 
doua zi dimineaţă la docurile din New York. Au simţit 
amândoi un uşor ruliu, datorat probabil faptului că nava 
devenise acum mai grea în partea superioară după ce 
combustibilul din rezervoarele uriaşe fusese consumat. 
Mişcarea amintea de aceea a unui leagăn de mari 
dimensiuni; astfel, curând şi Myra Carey adormise. 

Deodată însă, patul soţului ei s-a cutremurat violent. 
Jake a fost azvârlit în aer de parcă ar fi fost propulsat 
dintr-o catapultă de război. A rămas suspendat preţ de 
câteva clipite care au părut a dura o veşnicie, după care s- 
a prăbuşit în apele întunericului. 


Moartea cutreiera pe punţile navei Andrea Doria. 

Pornise de la cabinele elegante de la etajele superioare 
şi ajunsese până la cele de la clasa turist, aflate sub linia 
de plutire. În urma impactului muriseră sau zăceau 
muribunzi cincizeci şi doi de oameni. Zece cabine fuseseră 
distruse complet pe puntea de la clasa întâi, unde gaura 
făcută de etrava celeilalte nave avea cea mai mare 
lărgime. Despicătura se îngusta în partea de jos, însă 
cabinele de sub linia de plutire erau mai mici şi mai 
aglomerate, astfel că daunele provocate acolo se dovedeau 
şi mai devastatoare. 

Pasagerii mureau ori rămâneau în viaţă în funcţie de 


capriciile sorții. Un pasager de la clasa întâi, care în 
momentul ciocnirii se aflase în baie pentru a se spăla pe 
dinţi, s-a repezit spre dormitor şi a descoperit că întregul 
perete exterior dispăruse şi, odată cu acesta, îi dispăruse 
şi soţia. Pe luxoasa punte-foaier, două persoane au fost 
ucise instantaneu. Douăzeci şi şase de imigranţi italieni, 
aflaţi în cabinele mai mici şi ieftine de pe puntea cea mai 
de jos se nimeriseră exact în punctul de coliziune, astfel că 
fuseseră striviţi laolaltă cu metalul. Printre aceştia se afla 
o femeie şi cei patru copii ai ei. S-au înregistrat şi 
adevărate miracole. O tânără, smulsă dintr-o cabină de 
clasa întâi, s-a trezit pe prova boţită a navei Stockholm. În 
altă cabină, tavanul s-a prăbuşit deasupra unei perechi, 
însă cei doi soţi au reuşit să se târască până pe coridor. 

Cei aflaţi pe cele două punți inferioare au avut de luptat 
cel mai mult, chinuindu-se din greu să răzbată spre punţile 
superioare pe coridoare înclinate şi inundate de fum, 
înaintând împotriva unui şuvoi de apă întunecată, 
amestecată cu ulei. Treptat, oamenii au început să se 
strângă la locurile stabilite pentru cazurile de avarie, 
aşteptând instrucţiuni. 

În clipa în care cele două nave s-au ciocnit, căpitanul 
Calamai se afla pe latura îndepărtată a punţii, cea care 
avea să rămână intactă. După ce şi-a revenit din şocul 
iniţial, a tras maneta telegrafului pe poziţia Stop-maşina. 
În cele din urmă, vasul s-a oprit în mijlocul vălătucilor de 
ceaţă. 

Secundul s-a repezit la inclinometru, instrumentul care 
măsura unghiul de înclinare a navei în raport cu orizontul. 

— Optsprezece grade, a anunţat el. Câteva clipe mai 
târziu, a spus: Nouăsprezece. 

Căpitanul a simţit cum o gheară îngheţată îi cuprinde 
inima. Canarisirea trebuia să fie de cel mult cincisprezece 
grade, chiar dacă nava ar fi avut două compartimente 
inundate. O înclinare mai mare de douăzeci de grade avea 
să pună la grea încercare compartimentele etanşe. 

Logica îi spunea că era martorul unei situaţii imposibile. 
Proiectanţii garantaseră că vasul va rămâne cu chila 
dreaptă chiar dacă ar fi avut două compartimente 
inundate, oricare ar fi fost acestea. A cerut rapoarte 
privind daunele suferite de fiecare punte, îndeosebi 


privind situaţia uşilor etanşe, şi a ordonat să se transmită 
un semnal SOS indicându-se poziţia exactă a navei. 

Ofițerii s-au grăbit să revină pe puntea de comandă, 
pentru a raporta avariile suferite. Oamenii din sala 
motoarelor pompau apa din compartimentele de la tribord, 
însă aceasta pătrundea mai repede decât reuşeau ei să o 
evacueze. Compartimentul căldărilor era inundat, iar apa 
pătrundea în alte două compartimente. 

Problema cea mai gravă o reprezenta Puntea A, care 
trebuia să slujească drept capac de oţel aşezat deasupra 
pereţilor transversali etanşi, cei care despărţeau nava în 
mai multe secţiuni. Apa se scurgea tumultoasă pe scările 
folosite de pasageri, ajungând în celelalte compartimente. 

Ofiţerul a anunţat noua indicație a inclinometrului: 

— Douăzeci şi două de grade. 

Căpitanul Calamai nu avea nevoie să se uite la 
inclinometru ca să-şi dea seama că unghiul de înclinare 
depăşise valoarea de la care putea fi corectat. Dovada se 
găsea pe podea, la picioarele lui, unde zăceau hărţile care 
alunecaseră de pe masă. 

Nava lui era pe moarte. 

Durerea îl copleşea. Andrea Doria nu era o navă 
oarecare. Regina companiei Italian Line, în valoare de 
douăzeci şi nouă de milioane de dolari, Andrea Doria 
reprezenta cel mai frumos şi luxos transatlantic aflat în 
serviciu pe mare. Nu avea nici patru ani vechime, şi fusese 
lansat la apă pentru a dovedi lumii că marina comercială 
italiană revenise în forţă după război. Având corpul vopsit 
în negru şi suprastructura albă, coşul de fum înclinat uşor 
fiind vopsit în roşu, alb şi verde, acea navă aducea mai 
degrabă cu opera unui sculptor decât cu cea a unui 
arhitect de marină. 

Şi, mai presus de toate, aceea era nava lui O 
comandase în cursele de probă, iar apoi în cele o sută de 
traversări ale Atlanticului. Îi cunoştea punţile mai bine 
decât încăperile propriei case. Nu se mai sătura să se 
plimbe de la un capăt la celălalt al navei, precum un 
vizitator al unui muzeu, admirând cu nesaţ lucrarea a 
treizeci şi unu dintre cei mai buni artişti şi meşteşugari 
italieni, minunându-se în faţa frumuseţilor renascentiste 
evocate de oglinzi, placări, cristaluri, esențe rare de lemn, 


tapiserii şi mozaicuri fine. Înconjurat de o pictură murală 
care i-ar fi făcut cinste şi lui Michelangelo sau altor 
maeştri italieni, obişnuia să zăbovească în salonul de la 
clasa întâi, dinaintea statuii de bronz care îl reprezenta pe 
Andrea Doria, a cărui măreție fusese eclipsată doar de 
aceea a lui Cristofor Columb. Acel amiral genovez stătea 
în postura obişnuită, gata să scoată sabia la primul semn 
că ar fi fost atacat de o corabie de pirați. 

Toate acestea aveau să se piardă. 

Siguranţa pasagerilor reprezenta cea dintâi 
responsabilitate a căpitanului. Tocmai se pregătea să dea 
ordinul de abandonare a navei, când un ofiţer i-a raportat 
situaţia bărcilor de salvare. Cele de la babord nu puteau fi 
lansate la apă. Asta însemna că aveau la dispoziţie doar 
opt bărci, cele aflate la tribord. Iar acestea atârnau 
deasupra apei, prea departe de corpul navei. Chiar dacă ar 
fi putut fi coborâte, în ele nu ar fi încăput decât jumătate 
dintre pasageri. Nu îndrăznea să dea ordinul de abandon 
al navei. Pasagerii panicaţi ar fi năvălit spre babord, iar 
asta ar fi creat un haos de nedescris. 

S-a rugat în gând ca navele aflate în trecere să fi 
recepționat semnalul lor de naufragiu şi să îi poată găsi 
prin ceața deasă. 

Nu putea face nimic; aşteptarea era singura soluţie. 


Angelo Donatelli tocmai dusese o tavă plină cu pahare 
de Martini la o masă de newyorkezi zgomotoşi care 
sărbătoreau ultima noapte pe care o petreceau pe Andrea 
Doria, când a aruncat o privire spre una dintre ferestrele 
cu draperii care ocupau trei pereţi ai elegantului Salon 
Belvedere. Ceva anume, o mişcare ciudată, i-a atras 
atenţia. 

Salonul se afla în partea din faţă a punţii navei, având o 
promenadă deschisă, iar în timpul zilei, sau în nopţile 
senine, pasagerii de la clasa întâi beneficiau de o vedere 
panoramică a mării. Majoritatea pasagerilor renunţaseră 
să mai încerce a zări ceva prin zidul cenuşiu al ceţii ce 
învăluia salonul. Fusese o pură întâmplare că Angelo 
ridicase ochii şi văzuse luminile şi balustradele unei nave 
albe, de dimensiuni mari, care se deplasa prin negură. 

— Dios mio, a bolborosit el. 


Nici nu a apucat să articuleze bine acele cuvinte, că s-a 
auzit o explozie ducând cu gândul la o petardă de 
dimensiuni monstruoase. Salonul s-a cufundat instantaneu 
în beznă. 

Puntea s-a înclinat brusc şi violent. Angelo şi-a pierdut 
echilibrul, s-a zbătut să se redreseze şi, ţinând strâns tava 
într-o mână, a descris o rotaţie care, cu oarecare 
îngăduinţă, l-a făcut să semene cu faimoasa statuie 
grecească reprezentând un aruncător de disc. Atrăgătorul 
chelner sicilian din Palermo era un adevărat atlet, care îşi 
păstrase agilitatea datorită unduirilor de fineţe printre 
mesele din salon, purtând, în acelaşi timp, într-un 
echilibrul perfect, paharele cu băuturi de pe tavă. 

În clipa în care a reuşit să se ridice din nou în picioare 
s-au aprins şi luminile de avarie. Cele trei cupluri de la 
masă fuseseră azvârlite de pe scaune, iar acum zăceau pe 
podea. Angelo a ajutat întâi femeile să se ridice. Nimeni 
nu părea să fi suferit vătămări serioase. Apoi a privit înjur. 

Frumosul salon, cu tapiseriile, picturile şi sculpturile în 
lemn iluminate discret, cu lambriurile sale din lemn 
deschis la culoare, părea răvăşit de un cutremur. Ringul 
sclipitor de dans, pe care cu numai câteva secunde înainte 
perechile de dansatori lunecau cu eleganţă în ritmul 
melodiei Arividerci Roma, devenise un câmp de luptă, 
unde lumea se agita, chinuindu-se să se ridice în picioare. 
Muzica s-a oprit brusc, în locul ei înstăpânindu-se strigăte 
de durere şi de disperare. Membrii orchestrei şi-au 
abandonat instrumentele, încercând să se descâlcească 
dintre cablurile electrice şi de sunet. Pretutindeni zăreai 
sticle şi pahare sparte, iar în aer plutea duhoarea de 
alcool. Vasele în care se aflaseră flori proaspăt tăiate se 
răsturnaseră pe podea. 

— Ce Dumnezeu a fost asta? a exclamat unul dintre 
bărbaţii care se aflau la masă. 

Angelo şi-a ţinut gura, pentru că nici măcar acum nu 
era încredinţat că zărise într-adevăr nava cea albă. A 
aruncat o privire spre fereastră şi a văzut doar vălătucii de 
ceaţă. 

— Poate ne-am izbit de un aisberg, a sugerat soţia 
acelui bărbat. 

— Aisberg? Connie, pentru numele lui Dumnezeu, ne 


aflăm în largul coastelor statului Massachusetts! Şi e luna 
iulie. 

Femeia a făcut o strâmbătură. 

— Atunci, poate c-a fost o mină. Bărbatul s-a uitat 
înspre orchestră şi a rânjit. 

— Indiferent ce a fost, măcar i-a făcut pe ăştia să 
termine cântecul ăla nesuferit. 

La auzul glumei, toţi au izbucnit în râs. Dansatorii ce se 
culegeau de pe ring îşi scuturau hainele de praf, 
muzicanţii îşi examinau instrumentele pentru a vedea dacă 
suferiseră stricăciuni. Barmanii şi chelnerii dădeau zor 
încolo şi încoace, încercând să fie de ajutor. 

— Nu avem motive de îngrijorare, a spus un alt bărbat. 
Unul dintre ofiţeri mi-a zis că vasul ăsta nu se poate 
scufunda. 

Soţia sa a lăsat jos oglinda în care-şi verifica starea 
machiajului şi a rostit: 

— Aşa ziceau şi despre Titanic. 

Remarca ei i-a făcut pe ceilalţi să tacă încordaţi. A 
urmat un schimb rapid de priviri temătoare. Ca şi cum ar 
fi reacţionat la un semnal mut, cele trei cupluri s-au 
îndreptat în grabă spre cea mai apropiată ieşire, cu iuţeala 
unui stol de păsări stârnite de detunătura unei puşti. 

Prima reacţie a lui Angelo a fost să debaraseze masa de 
pahare şi să o curețe. Apoi a pufnit într-un râs discret. 

— Iei prea în serios meseria de chelner, şi-a zis el în 
barbă. Majoritatea oamenilor din salon se ridicaseră deja 
în picioare, iar acum porniseră spre ieşiri. Incăperea se 
golea cu repeziciune. Dacă nu pleca imediat, Angelo avea 
să rămână singur în sala aceea. A înălţat din umeri, a 
azvârlit şervetul de pe braţ şi s-a îndreptat spre cea mai 
apropiată uşă, cu gând să afle ce se petrecuse. 


Năvala întunecată a apei ameninţa să-l tragă la fund 
pentru totdeauna pe Jake Carey. S-a zbătut să se opună 
curentului ce îi smulgea trupul, apoi, după ce s-a trezit pe 
deplin şi a fost perfect conştient, s-a agăţat cu îndărătnicie 
de tot ce apuca între degete. A auzit un geamăt şi şi-a dat 
seama că acesta scăpase de pe propriile buze. A gemut din 
nou, de astă dată dinadins. Bine. Morţii nu au cum să 
geamă. Imediat după aceea s-a gândit la soţie. 


— Myra! a strigat el. 

Din întuneric s-a auzit un foşnet slab. A simţit cum în 
suflet îi renaşte speranţa. A strigat din nou numele soţiei. 

— Sunt aici, a auzit el glasul înfundat al Myrei, ca şi 
cum acesta ar fi venit de foarte departe. 

— Slavă Cerului! Ai păţit ceva? 

A urmat un moment de tăcere. 

— Nu chiar. Ce s-a întâmplat? Dormeanm, şi... 

— Habar n-am. Te poţi mişca? 

— Nu. 

— Vin să te ajut, a spus Carey. 

Zăcea pe partea stângă, având un braţ țintuit de trup, şi 
simţea o greutate apăsându-i coastele din partea dreaptă. 
Nu putea mişca picioarele. A simţit muşcătura de gheaţă a 
groazei. Era posibil să fi suferit o fractură de coloană. A 
mai făcut o încercare de a se mişca. Ceva mai hotărâtă. 
Durerea intensă ce l-a străbătut, pornind de la gleznă şi 
ducându-se până spre coapsă, l-a făcut să lăcrimeze pe 
neaşteptate, însă asta însemna că nu paralizase. Nu s-a 
mai zbătut. Trebuia să analizeze mai atent situaţia. Carey 
era inginer, făcuse avere construind poduri. Situaţia de 
faţă nu se deosebea de altele, ce puteau fi soluționate prin 
aplicarea logicii şi prin perseverenţă. Bineînţeles, avea 
nevoie şi de o căruţă de noroc. 

A împins încet cotul braţului drept şi a simţit o țesătură 
fină. Aşadar, se afla sub saltea. A împins ceva mai hotărât, 
aşezându-şi corpul astfel încât să-i servească drept 
pârghie. Salteaua a cedat, apoi a refuzat să se mai 
clintească. Isuse, asta putea însemna că tot tavanul se afla 
deasupra lui! A inspirat adânc şi, adunându-şi toate 
rezervele de putere, a împins încă o dată. Salteaua a 
alunecat cu greu pe podea. 

Având acum ambele braţe libere, a pipăit înspre 
picioare şi a simţit ceva solid ce îi stătea pe gleznă. După 
ce a explorat cu degetele suprafaţa obiectului, şi-a dat 
seama că era dulăpiorul aflat între cele două paturi. 
Probabil că salteaua îl protejase de bucăţile desprinse din 
pereţi şi din tavan. Folosindu-şi ambele mâini, a ridicat 
dulăpiorul câţiva centimetri şi şi-a extras picioarele, pe 
rând. Şi-a frecat gleznele ca să-şi repună sângele în 
circulaţie. Ambele glezne erau umflate şi îl dureau, dar nu 


suferise nici o fractură. Încetul cu încetul, s-a ridicat pe 
palme şi genunchi. 

— Jake, a auzit el vocea soţiei, de astă data ceva mai 
slabă. 

— Vin acum, scumpo. Stai liniştită. 

Ceva nu părea în regulă. Glasul Myrei părea să vină 
dinspre cealaltă parte a peretelui cabinei. Pe pipăite, 
bărbatul a găsit comutatorul şi a încercat să aprindă 
lumina. Cabina a rămas în continuare cufundată în beznă. 
Dezorientat, s-a târât printre lucrurile zdrobite şi 
descleiate. 

Pipăind, degetele lui au descoperit uşa. A ciulit urechile, 
părându-i-se a auzi ceva ce îi amintea de valuri spărgându- 
se la țărm şi de pescăruşi ţipând agitaţi, undeva în fundal. 
A reuşit să se ridice cu greutate în picioare, a dat deoparte 
resturile de mobilier din jurul uşii şi a deschis-o, iar atunci 
a avut în faţă o scenă de coşmar. 

Coridorul gemea de pasagerii care se îmbulzeau, 
împingându-se unii pe alţii, scăldaţi în lumina gălbuie a 
lămpilor de urgenţă. Bărbaţi, femei şi copii, unii îmbrăcaţi 
complet, alţii în pijamale pe sub hainele puse la repezeală, 
unii cu mâinile goale, alţii trăgând după ei genţi, se 
împingeau, mergeau sau chiar se târau, luptându-se să 
ajungă la puntea superioară. Holul era plin de praf şi fum 
şi părea înclinat ca podeaua unui carusel care se învârtea 
nebuneşte. Câţiva pasageri care încercau să ajungă la 
cabinele lor, luptând să răzbată contra torentului uman, 
aminteau de nişte somoni ce înotau împotriva curentului. 

Carey a aruncat o privire spre uşa pe care ieşise în 
coridor şi, văzând numărul de pe ea, şi-a dat seama că, de 
fapt, se târâse afară din cabina alăturată. Pesemne că 
fusese azvârlit din cabina sa în cea vecină. Chiar în acea 
seară, cât zăbovise în salon, el şi Myra stătuseră de vorbă 
cu ocupanţii acelei cabine, doi soţi destul de vârstnici, 
americani de origine italiană, care se întorceau după o 
reuniune de familie. S-a rugat în gând ca aceştia să nu-şi fi 
respectat obiceiul de a se retrage mai devreme la culcare. 

Carey şi-a croit drum prin mulţime, îndreptându-se spre 
uşa cabinei lui. Era încuiată. S-a întors în cabina din care 
ieşise şi apoi şi-a făcut loc printre obiectele sfărâmate şi 
împrăştiate, până a ajuns la perete. S-a oprit în câteva 


rânduri ca să mute şi să împingă deoparte piese de 
mobilier şi bucăţi de tavan sau de perete. De câteva ori a 
trebuit să meargă târâş peste mormane de lucruri, în alte 
rânduri s-a văzut silit să se strecoare pe sub ele, împins 
mai departe de hotărârea de a răzbi. IÎnclinarea punţii 
sugera că vasul lua apă. A ajuns la perete şi a strigat din 
nou numele soţiei. Aceasta i-a răspuns din partea cealaltă. 
Deja cuprins de disperare, bărbatul a căutat o 
deschizătură în bariera aceea de obiecte, a descoperit că 
în partea de jos părea a ceda şi a împins până când a creat 
o deschizătură suficient de largă pentru a se strecura pe 
burtă. 

Cabina proprie era cufundată în semiîntuneric, dar 
formele obiectelor se conturau într-o lumină slabă. S-a 
ridicat şi a privit către sursa acelei lumini. Şi-a simţit faţa 
transpirată mângâiată de o briză răcoroasă şi sărată. Nu-şi 
putea crede ochilor. Peretele exterior al cabinei dispăruse! 
În locul lui se căsca o gaură gigantică, prin care putea 
vedea lumina lunii reflectată de apele oceanului. Şi-a croit 
drum cu febrilitate şi după câteva minute a ajuns alături 
de soţie. Slujindu-se de un colţ al bluzei de pijama, i-a 
şters sângele de pe frunte şi obrajii, apoi a sărutat-o cu 
tandreţe. 

— Nu mă pot mişca, i-a spus ea pe un ton de parcă şi-ar 
fi cerut scuze. 

Forţa care îl azvârlise pe el până în cabina alăturată 
smulsese cadrul de oţel al patului Myrei din podea şi îl 
împinsese la perete ca pe arcul unei curse de şoareci. 
Myra stătea în poziţie aproape verticală, din fericire 
protejată de strânsoarea arcurilor sărite ale patului de 
saltea, dar strânsă de perete din cauza cadrului de oţel. În 
spatele ei se găsea puţul metalic al unui lift de pe vas. 
Mâna dreaptă, doar ea rămasă liberă, îi atârna moale pe 
lângă corp. 

Carey şi-a petrecut degetele pe după marginea cadrului 
de oţel. Trecuse de cincizeci de ani, dar îşi păstrase 
puterea de pe vremea când era un simplu muncitor cu 
braţele. A tras cu toată forţa trupului său bine făcut. 
Cadrul patului a cedat puţin, însă a sărit la loc imediat ce 
i-a dat drumul. A încercat să desprindă cadrul cu o bucată 
de lemn folosită drept pârghie, dar a trebuit să se 


oprească, la auzul strigătului de durere al Myrei. 
Dezgustat, a azvârlit băţul cât colo. 

— Draga mea, a spus el, încercând să-şi păstreze calmul 
vocii, mă duc după ajutor. Va trebui să te las singură. Doar 
puţină vreme. Mă întorc. Îţi promit. 

— Jake, trebuie să te salvezi. Vasul... 

— Nu scapi tu aşa uşor de mine, iubito. 

— Pentru numele lui Dumnezeu, nu te încăpăţâna! 

El a sărutat-o din nou pe obraz. Pielea ei, de obicei 
caldă la atingere, i s-a părut rece şi lipicioasă. 

— Cât mă aştepţi, să te gândeşti la soarele din Toscana. 
Mă întorc repede. Îţi promit. 

I-a strâns uşor mâna, după care a descuiat uşa şi a ieşit 
pe coridor fără însă a avea idee cum să procedeze. Spre el 
se apropia un bărbat corpolent, care părea foarte 
puternic. Jake l-a prins de umăr şi a dat să i se adreseze, 
în speranţa unui ajutor. 

— Dă-te din calea mea! 

Şi cu o privire ucigătoare, bărbatul l-a dat deoparte cu 
umărul pe Jake, în ciuda masivităţii inginerului. 

În disperare, Jake a încercat să mai apeleze la doi 
bărbaţi, după care a renunţat. În acele momente nu avea 
să găsească buni samariteni printre călători. Era ca şi cum 
ar fi dorit să tragă deoparte un animal dintr-o turmă care 
aleargă înnebunită către vreun ochi de apă. Nu îi putea 
acuza de nimic pe acei oameni care goneau să-şi salveze 
vieţile. Dacă nu ar fi fost blocată în cabină, şi el ar fi târât- 
o după el pe Myra spre puntea superioară. A ajuns la 
concluzia că pasagerii nu-i puteau fi de nici un ajutor. 
Trebuia să găsească pe cineva din echipajul navei. Făcând 
eforturi să-şi păstreze echilibrul pe podeaua tot mai 
înclinată, s-a alăturat mulţimii care se îndrepta spre 
punţile de sus. 


Angelo făcuse o scurtă verificare a navei şi nu îi plăcuse 
deloc ceea ce văzuse, îndeosebi la tribord, care cobora tot 
mai accentuat spre nivelul mării. 

Se lansaseră la apă cinci bărci de salvare, iar toate 
locurile fuseseră ocupate de membri ai echipajului. Zeci 
de chelneri speriaţi şi ajutoare de la bucătării săreau în 
bărcile - şi aşa primejdios de supraaglomerate - care se 


îndreptau către vasul alb. O simplă privire aruncată provei 
boţite a acelei nave şi găurii uriaşe ce se căsca în bordul 
transatlanticului Doria îl lămuriseră pe Angelo ce se 
petrecuse. A mulţumit Domnului că mulţi dintre pasageri 
nu se aflau în cabine, ci sărbătoreau încheierea călătoriei, 
atunci când cele două nave se ciocniseră. 

S-a îndreptat spre babord. Era greu de urcat pe puntea 
înclinată, a cărei suprafaţă era alunecoasă din cauza 
uleiului şi a apei aduse pe tălpi de pasageri şi de membri 
ai echipajului. A urcat aproape centimetru cu centimetru, 
mai mult trăgându-se în sus cu ajutorul balustradelor şi a 
cadrelor de uşi, ajungând în cele din urmă pe puntea de 
promenadă. 

În mod instinctiv, mai toţi pasagerii se deplasaseră spre 
bordul aflat mai departe de apă. Ajunşi acolo, aşteptau 
instrucţiuni. În lumina orbitoare a lămpilor de urgenţă, se 
agăţau de fotoliile de punte care erau fixate de podea cu 
bolţuri ori se ghemuiau speriaţi printre maldărele de 
bagaje aşezate acolo ceva mai devreme, în vederea 
debarcării. Membrii echipajului se străduiau din răsputeri 
să se ocupe de cei care aveau braţe ori picioare rupte. Cei 
cu contuzii ori vânătăi trebuiau să mai aştepte. 

Unii dintre pasageri erau îmbrăcaţi în ţinută de seară, 
alţii purtau veşmintele cu care se culcaseră. Erau uimitor 
de calmi, tresărind doar atunci când nava se cutremura. În 
acele momente, strigătele de suferinţă şi de furie 
deveneau asurzitoare în aerul umed al nopţii. Angelo şi-a 
dat seama că purtarea pasagerilor ar fi devenit isterică în 
cazul în care ar fi aflat că unii membri ai echipajului 
luaseră singurele bărci de salvare accesibile ale navei, 
lăsându-i pe ceilalţi în voia sorții pe un vas care se 
scufunda. 

Puntea de promenadă era proiectată în aşa fel încât 
pasagerii să poată trece prin nişte ferestre glisante în 
bărcile de salvare ce stăteau agăţate de puntea bărcilor. 
Ofițerii navei şi ce mai rămăsese din echipaj se străduiau 
fără folos să deblocheze bărcile. Gruiele nu fuseseră 
concepute să funcţioneze la un unghi mare, astfel că nu 
puteau fi eliberate bărcile. Angelo a simţit un gol în 
stomac. Tocmai de aceea pasagerilor nu li se 
transmiseseră instrucţiuni de a abandona vasul. Căpitanul 


se temea să nu declanşeze o stare de panică în masă. 

În condiţiile în care jumătate din bărcile de salvare 
fuseseră acaparate de membri ai echipajului iar multe 
deveniseră inutile, cele rămase nu ar fi fost suficiente 
pentru pasageri. Din câte se părea, nici veste de salvare 
nu erau îndeajuns. Preţ de o clipă, lui Angelo i-a trecut 
prin minte să se strecoare spre tribord şi să se salveze 
alături de alţi oameni din echipaj. Cu o tresărire, a alungat 
însă acel gând şi s-a apucat să împartă veste de salvare, 
pe care le-a smuls din braţele altui membru al echipajului. 
Fir-ar el să fie de cod sicilian al onoarei! Intr-o bună zi, 
asta o să-l ucidă. 

— Angelo! 

Un bărbat mânjit de sânge îşi croia drum prin mulţimea 
agitată şi îl striga pe nume. 

— Angelo, eu sunt, Jack Carey! 

A, americanul cel înalt, cu nevasta frumoasă. Doamna 
Carey era suficient de vârstnică pentru a-i fi chiar mamă, 
dar, mamma mia, ce bine îi stătea cu ochii aceia mari şi 
frumoşi, şi cu kilogramele care adăugaseră o voluptate 
matură la formele cândva tinereşti. Animat de dorinţa 
nevinovată a tinereţii, Angelo se îndrăgostise imediat de 
ea. Soții Carey îi dăduseră bacşişuri grase şi, lucru care 
contase mult mai mult, îl trataseră cu respect. Alţii, chiar 
italieni la origine, se uitau de sus la tenul lui oacheş, 
specific Siciliei. 

Acel Jack Carey reprezenta pentru el imaginea tipică a 
prosperității americane, un bărbat care se menținea încă 
bine fizic, deşi era trecut de cincizeci de ani; umerii largi i 
se profilau prin jacheta sport; avea părul uşor cărunt, tuns 
îngrijit, şi faţa bronzată. Cu toate acestea, Angelo nu mai 
avea în faţă pasagerul bine îmbrăcat de la ora cinei. Vedea 
acum repezindu-se către el un bărbat cu ochi înnebuniţi, 
purtând o pijama sfâşiată şi murdară, având pe piept o 
pată mare, roşie. S-a apropiat de Angelo, prinzându-i de 
braţ şi strângându-l atât de tare, încât s-au făcut simţiţi 
fiorii durerii. 

— Slavă Cerului, găsesc în sfârşit pe cineva cunoscut, a 
spus el, abia trăgându-şi sufletul. 

Angelo s-a uitat prin mulţime, căutând chipul cunoscut 
al doamnei Carey. 


— Unde e signora Carey? 

— A rămas blocată în cabină. Am nevoie de ajutorul tău. 
Ochii lui Jake ardeau ca două flăcări. 

— Vin imediat, i-a răspuns Angelo, fără să ezite nici o 
clipă. 

A atras atenţia unui steward şi i-a înmânat restul 
vestelor de salvare, după care l-a urmat pe Carey spre cea 
mai apropiată scară. Carey şi-a pus capul în piept şi, ca un 
taur, a pornit în forţă prin şuvoiul de oameni care se 
scurgea către puntea de promenadă. Ca să nu se piardă, 
Angelo s-a prins de bluza murdară a pijamalei lui Jake. Au 
coborât un palier, până pe puntea superioară, unde se 
aflau majoritatea cabinelor de clasa întâi. Pe holurile de 
acolo au dat doar peste câţiva rătăciţi, murdari de ulei, 
care se-ndreptau spre trepte. 

Angelo a rămas împietrit când a văzut-o pe doamna 
Carey. Arăta ca şi cum ar fi fost pusă pe o roată de tortură 
medievală. Avea ochii închişi şi, preţ de-o clipă, i-a trecut 
prin minte că murise. Însă după ce soţul ei a atins-o uşor, 
pleoapele femeii au tresărit. 

— Ti-am spus că mă întorc, draga mea, a zis Carey. 
Uite, l-am adus pe Angelo să mă ajute. 

Angelo i-a luat mâna dreaptă şi i-a sărutat-o cu un gest 
galant. Femeia a răspuns cu un zâmbet care l-a dat gata. 

Cei doi bărbaţi au prins cadrul patului şi au început să 
tragă, gemând mai degrabă de frustrare decât în urma 
efortului, fără să ia în seamă durerea produsă de marginea 
destul de ascuţită a ramei de metal, care le pătrundea în 
carnea palmelor. Cadrul patului a cedat cu câţiva 
centimetri mai mult decât o făcuse mai devreme. Însă, 
imediat ce îl eliberau, revenea la vechea poziţie. Iar la 
fiecare încercare, doamna Carey strângea din pleoape şi 
din buze, pentru a nu ţipa. Carey a scăpat o înjurătură. 
Reuşise să-şi impună punctul de vedere de atâtea ori prin 
forţă pură, încât se obişnuise să câştige astfel. De data 
aceasta însă, lucrurile se petreceau altfel. 

— Ar fi nevoie de mai mulţi oameni, a spus el printre 
gâfâieli. Jenat, Angelo a ridicat din umeri. 

— Mai toţi membrii echipajului s-au aruncat deja în 
bărcile de salvare. 

— Dumnezeule, a spus Carey în şoaptă. 


Şi aşa îi fusese greu să-l găsească pe Angelo. A rămas 
puţin pe gânduri, analizând problema din perspectiva unui 
inginer. 

— Am putea s-o facem şi noi doi, a zis el în cele din 
urmă. Doar că ne trebuie un cric. 

— Poftim? a făcut chelnerul, nepricepând cuvântul. 

— Un cric. Carey a căutat un cuvânt lămuritor, a 
renunţat, apoi a făcut semne cu mâinile, ca şi cum ar fi 
pompat ceva. Pentru automobile. 

Ochii negri ai lui Angelo s-au luminat în momentul când 
a priceput. 

— Aha, a făcut el. Un ridicător. Pentru maşină. 

— Exact, a confirmat Carey, din ce în ce mai plin de 
speranţă. Uite, l-am putea fixa aici ca să îndepărtăm 
cadrul de perete cât să o scoatem pe Myra de acolo. 

— Si. La garaj. Mă-ntorc imediat. 

—  Întocmai, la garaj, a zis Carey şi a privit chipul 
suferind al soţiei. Dar trebuie să te grăbeşti. 

Carey nu era omul care să creadă tot ce i se spunea. 
Imediat ce părăsea cabina, se putea întâmpla ca Angelo să 
se repeadă spre prima barcă de salvare întâlnită în drum. 
Carey nu l-ar fi putut acuza pentru asta. L-a prins de cot 
pe italian. 

— Nici nu-ţi închipui cât de recunoscător îţi sunt, 
Angelo. Când ajungem la New York, te voi recompensa pe 
măsură. 

— Hei, signor. Nu fac asta pentru bani. 

Angelo a zâmbit larg, a făcut o bezea spre doamna 
Carey, şi a dispărut din cabină, luând şi o vestă de salvare 
în timp ce ieşea. 

A străbătut holul în viteză, a coborât scara spre puntea 
foaierului, dar nu a putut trece mai departe. Prova navei 
Stockholm  pătrunsese până aproape de capelă, 
transformând foaierul într-o ruină de metal contorsionat şi 
cioburi de sticlă. S-a îndepărtat de zona în care se 
produseseră cele mai mari daune şi a continuat pe 
coridorul principal, care l-a dus spre pupa, după care a 
coborât pe altă scară spre Puntea A. Şi aici a descoperit că 
multe dintre cabinele de la tribord dispăruseră ca şi cum 
nici n-ar fi existat. A reuşit din nou să coboare spre puntea 
următoare, folosind o rută ocolitoare. 


Înainte de a mai cobori un etaj, Angelo se oprea şi-şi 
făcea cruce. Gestul acela îi aducea linişte, chiar dacă îşi 
dădea seama că era inutil. Nici măcar Dumnezeu nu ar fi 
fost atât de nebun cât să-l urmeze până în pântecele unei 
nave pe cale să se scufunde. 

S-a oprit câteva clipe, ca să se poată orienta. Se afla pe 
Puntea B, unde se găseau garajul şi multe dintre cabinele 
mai îngrămădite. Garajul, numit Grande Autorimessa, şi 
având o capacitate de cincizeci de vehicule, era prins între 
cabinele de la clasa turist din porţiunea prova. Dotat cu 
aer condiţionat, el se întindea pe toată lăţimea navei. Uşile 
din borduri le permiteau automobilelor să ajungă direct pe 
chei. Angelo mai coborâse în acea zonă o singură dată. 
Unul dintre angajaţii de acolo, tot de origine siciliană, voia 
să-i arate minunea de Chrysler pe care o aducea din Italia. 
Proiectarea automobilului cu o structură aerodinamică 
pronunţată durase un an, iar celor de la Ghia din Torino le 
trebuiseră cincisprezece luni ca să lucreze manual maşina 
în valoare de o sută de mii de dolari. Putuse admira liniile 
ametitor de moderne prin crăpăturile dintre scândurile 
cutiei care proteja acea operă de artă. Cei doi se arătaseră 
însă mult mai interesaţi de un Rolls-Royce pe care un 
american bogat din Miami Beach îl transporta acasă după 
luna de miere petrecută la Paris. Angelo şi prietenul lui 
trecuseră cu rândul la volanul automobilului, prefăcându- 
se a fi când şoferul, când pasagerul maşinii. 

Angelo şi-a amintit că amicul îi spusese că în garaj se 
aflau nouă automobile. Poate că vreunul dintre ele avea un 
cric pe care să-l poată lua. După ce văzuse avariile din 
zona tribord, nu nutrea speranţe prea mari. Se putea ca 
prova celuilalt vas să fi spintecat peretele exterior al 
garajului. In semiîntunericul acela, s-a oprit ca să-şi tragă 
răsuflarea şi să-şi şteargă sudoarea de pe frunte. Şi acum 
ce să facă? Să fugă? Mamma mia. Dacă se vor stinge 
luminile? N-ar mai reuşi să-şi găsească drumul de 
întoarcere. Odată cu senzaţia de spaimă, picioarele i-au 
înţepenit, dar a încercat să şi le mişte din loc. 

Stai. 

În ziua când vizitase garajul, prietenul lui îi arătase încă 
un vehicul, un camion blindat de dimensiuni uriaşe, parcat 
într-un colţ, departe de latura care suferise lovitura. Pe 


caroseria neagră şi lucitoare nu văzuse atunci nici un 
însemn. Când se interesase ce era cu acel vehicul, amicul 
lui se mulţumise să înalțe din umeri şi să-şi dea ochii peste 
cap. Aur, poate. Nu ştia decât că era păzit zi şi noapte. În 
timp ce discutau, Angelo surprinsese privirea unui bărbat 
într-o uniformă de culoare cenuşiu-închis, care n-avea să-i 
scape din ochi până la plecarea lor din spaţiul acela de 
parcare. 

A simţit cum podeaua se cutremură sub tălpile lui. Nava 
s-a mai înclinat cu un grad sau două. Angelo depăşise 
starea de teamă, fiind deja cuprins de groază. 

Şi-a dat seama şi că bătăile inimii i se acceleraseră. 
Apoi, după ce nava a părut că se stabilizează ca poziţie, 
acestea s-au domolit. S-a întrebat cât mai avea până să se 
răstoarne. A aruncat o privire la vesta de salvare pe care o 
avea la el şi l-a pufnit râsul. Vesta aceea nu i-ar fi slujit la 
nimic dacă nava se răsturna şi se scufunda în timp ce el 
rămânea prizonier în pântecul ei. Cinci minute. Cam la 
atât se reducea timpul pe care se arătă dispus să-l 
petreacă acolo. După trecerea acestor minute, avea să o 
şteargă până pe puntea superioară cu viteza unui iepure. 
Iar el şi Carey trebuiau să găsească altă soluţie. Cu orice 
Chip. A găsit intrarea în garaj. A tras adânc aer în piept şi 
a deschis uşa, pătrunzând înăuntru. 

Spaţiul foarte cuprinzător era întunecat, cu excepţia 
petelor de lumină aruncate de lămpile iluminatului de 
urgenţă, plasate pe tavanul înalt. A aruncat o privire spre 
latura tribord şi a observat reflectarea luminii în nişte 
vălurele de pe podea, semn că intra apă în garaj. Deja îi 
ajungea până la glezne. Asta însemna că apa mării 
pătrundea înăuntru în ritm constant, iar dacă garajul nu se 
umpluse încă, acest lucru avea să se întâmple foarte 
curând. Existau toate probabilitățile ca maşinile aflate în 
calea provei celuilalt vas să fi fost strivite. Nu mai avea 
mult timp la dispoziţie. A pornit de-a lungul unui perete, 
îndreptându-se către colţul îndepărtat. Vedea forma 
pătrăţoasă conturându-se printre umbre, dar şi sclipirea 
luminilor de avarie în geamurile fumurii. Logica îi spunea 
că ar pierde în mod inutil şi periculos vremea dacă ar mai 
înainta. Era preferabil să iasă de acolo şi să meargă pe 
puntea superioară. Pronto. lar asta înainte ca acel garaj să 


devină un acvariu. 

Însă în aceeaşi clipă imaginea doamnei Carey, ţintuită 
de perete ca un fluture într-un insectar, i-a revenit în 
minte. Ultima ei şansă de a scăpa cu viaţă se găsea 
probabil în camion, dar se putea să fie doar o iluzie. Cricul 
era probabil încuiat în vehicul. Deja convingându-se pe 
sine că trebuia să plece de acolo cu mâna goală, s-a oprit 
să mai arunce o ultimă privire jinduitoare spre camion. 
Exact în acelaşi moment a descoperit că nu era singur în 
garaj. 

Un fascicul de lumină subţire cât un creion a despicat 
întunericul din apropierea camionului. Apoi încă unul. 
Lanterne. După aceea s-au aprins lămpi portabile, care au 
fost aşezate pe podea ca să ilumineze vehiculul. În lumina 
lor, a văzut nişte siluete agitându-se. Păreau a fi câţiva 
bărbaţi. Unii purtau uniforme cenuşii, alţii costume negre, 
civile. 

Au deschis uşa laterală şi pe cea din spate. Angelo nu 
putea vedea clar ce făceau acolo, însă păreau foarte 
concentrați să-şi ducă treaba la bun sfârşit. Aflat cam la o 
treime din lăţimea garajului, sicilianul a deschis gura cu 
gând să strige spre ei. Cu toate acestea, nu a mai apucat 
să rostească vreo vorbă. 

Din întuneric se apropiau alte umbre. Câteva siluete 
îmbrăcate în cenuşiu au apărut brusc, precum nişte actori 
pe o scenă cufundată în obscuritate. Au dispărut în beznă. 
Apoi au reapărut. Erau în număr de patru, purtând 
salopete ca ale celor care lucrau în sala motoarelor, 
traversând spaţiul vast al garajului. Ceva din gesturile şi 
mişcările lor furişate, amintind de felul în care o pisică 
urmăreşte o pasăre neştiutoare, l-a îndemnat pe Angelo 
să-şi ţină gura şi să nu se dea în vileag. Unul dintre paznici 
s-a răsucit, a remarcat siluetele ce se apropiau şi a scos un 
strigăt de avertisment, apoi a dus mâna spre pistolul din 
tocul aflat pe coapsă. 

Cu o precizie ce amintea de aceea deprinsă de militarii 
instruiți, bărbaţii în salopete s-au lăsat într-un genunchi şi 
au ridicat obiectele pe care le duseseră în mâini, 
apropiindu-le de umeri. Acea mişcare precisă şi sigură l-a 
lămurit pe Angelo că se înşelase atunci când crezuse că 
era vorba despre nişte unelte. Doar nu creşti în patria 


Mafiei fără să ştii cum arată o puşcă automată şi cum se 
foloseşte ea. 

Cei patru bărbaţi înarmaţi au deschis focul simultan, 
concentrându-se asupra amenințării imediate, paznicul 
care scosese pistolul şi reuşise să-l îndrepte spre 
atacatori. Focul concertat al armelor l-a sfârtecat, pistolul 
i-a zburat din mână. Sub impactul câtorva sute de gloanţe 
explozive, trupul lui practic s-a dezintegrat într-un nor 
stacojiu de sânge, carne şi fragmente de îmbrăcăminte. 
Paznicul s-a rotit în aer, surprins în acel dans lent al morţii 
de efectul stroboscopic al flăcăruilor scoase de gloanţe la 
gura ţevilor. 

Ceilalţi bărbaţi de lângă camion au încercat să se 
retragă, să-şi caute adăpost, însă au fost doborâţi fără milă 
de ploaia de plumbi, înainte de a apuca să facă măcar un 
pas. Pereţii metalici au amplificat cumplit pocnetul 
neplăcut al împuşcăturilor, dar şi ţiuitul dement al 
gloanţelor ce ricoşau din camionul blindat şi din peretele 
din spatele acestuia. Bărbaţii înarmaţi cu mitraliere au 
continuat să înainteze, trăgând în trupurile nemişcate, 
chiar şi după ce s-a văzut cât se poate de limpede că nu 
mai rămăsese nimeni în viaţă. 

Brusc, s-a lăsat liniştea. 

În aer a rămas o pală de fum roşiatic, încărcată de 
mirosul prafului de puşcă şi al morţii. 

Metodic, ucigaşii au răsucit fiecare cadavru pentru a se 
convinge că nu prezenta nici un pericol. Angelo a crezut 
că-şi va pierde minţile de spaimă. Se lipise cu spinarea de 
peretele etanş, îngheţat de frică şi blestemându-se pentru 
ghinionul de a fi nimerit într-o asemenea situaţie. Pesemne 
că asista la un jaf armat! Se aştepta ca ucigaşii să înceapă 
a scoate saci cu bani din acel camion. În ciuda aşteptărilor 
lui, ei au acţionat într-un mod cu totul ciudat. Au ridicat 
cadavrele pline de sânge din apa ce creştea văzând cu 
ochii şi le-au târât pe rând până în spatele camionului. 
După aceea, le-au îndesat înăuntru, au trântit uşa şi au 
încuiat-o. 

Angelo şi-a simţit picioarele cuprinse de o răceală care 
nu mai avea nimic de a face cu spaima produsă de cele 
văzute. Nivelul apei crescuse. S-a îndepărtat de camion 
mergând de-a-ndăratelea, străduindu-se să rămână la 


adăpostul întunericului. Când a ajuns în apropierea uşii pe 
care pătrunsese în garaj, apa îi urca până la genunchi. 
Curând însă, apa îi venea până la subsuori. Şi-a pus vesta 
de salvare pe care o ţinuse tot timpul la piept, de parcă ar 
fi reprezentat păturica protectoare a unui copil speriat. 
Înotând bras, fără să facă nici un zgomot, s-a îndreptat 
spre uşă. În timp ce înota, s-a răsucit ca să arunce o 
ultimă privire în urmă. Unul dintre ucigaşi s-a uitat în 
treacăt în direcţia lui Angelo. Apoi, la fel ca şi ceilalţi, a 
aruncat arma şi s-a îndepărtat înot de camion. Angelo s-a 
strecurat afară din garaj, rugându-se să nu fi fost văzut. 
Coridorul era inundat, astfel că a continuat să înoate până 
când a simţit soliditatea treptelor sub tălpi. Pantofii şi 
hainele îi atârnau grele ca plumbul, îmbibate fiind de apă. 
Cu o forţă născută din groaza nemărginită, a urcat scara 
cu viteză, ca şi cum ucigaşul cu chip întunecat şi supt, 
care părea să fi simţit prezenţa lui Angelo, ar fi pornit în 
urmărirea lui. 

Câteva momente mai târziu, sicilianul a năvălit în 
cabina lui Carey. 

— N-am reuşit să găsesc un cric, a bolborosit el rămas 
fără suflu. Garajul era... a dat el să continue, dar şi-a 
curmat vorba. 

Cadrul patul fusese smuls din perete, iar Carey îşi 
scotea cu grijă soţia din strânsoare cu ajutorul unuia 
dintre medicii navei şi al altui membru al echipajului. 
Carey l-a zărit pe chelner. 

— Angelo, mi-am făcut griji din pricina ta. 

— Sper că doamna n-a păţit nimic grav, a spus Angelo, 
îngrijorat. Observase că doamna Carey ţinea ochii închişi 
şi că avea cămaşa de noapte însângerată. Doctorul tocmai 
îi controla pulsul. 

— A leşinat, dar e încă în viaţă. S-ar putea să fi suferit 
leziuni interne. Carey a băgat de seamă hainele leoarcă de 
apă ale lui Angelo, dar şi faptul că acesta se întorsese cu 
mâinile goale. 

— M-au găsit oamenii ăştia. Iar una dintre echipele de 
salvare a trimis un cric. Văd că tu n-ai găsit nimic în garaj. 

Angelo a scuturat din cap. _ 

— Dumnezeule, eşti ud până la piele! Imi pare rău că ai 
păţit asta din cauza mea. 


Angelo a clătinat din nou din cap. 

— Nu face nimic. 

Doctorul i-a făcut o injecție în braţ doamnei Carey. 

—  Morfină, ca să nu aibă dureri, a explicat el, 
străduindu-se ca în privire să nu i se strecoare vreo undă 
de îngrijorare. Trebuie să o transferăm de pe vas cât mai 
curând. 

Au învelit femeia cu o pătură şi au transportat-o pe 
puntea de promenadă. Ceaţa dispăruse ca prin farmec, iar 
vasul era înconjurat de o mică flotă de nave care îşi 
aţinteau asupra lui toate reflectoarele de la bord. 
Elicopterele Pazei de Coastă se roteau pe deasupra ca 
nişte libelule, iar între transatlanticul pe moarte şi vasele 
de salvare exista un permanent du-te-vino al bărcilor de 
salvare. 

Acestea făceau navetă cu precădere între Doria şi un 
vapor uriaş de pasageri pe prova căruia stătea scris [le de 
France. Reflectoarele de pe Ile de France erau îndreptate 
asupra transatlanticului italian. Încă nu se transmisese 
comanda de abandonare a navei. După ce aşteptaseră 
două ore, pasagerii părăseau vasul din proprie iniţiativă. 
Femeile şi copiii aveau prioritate. Apoi bătrânii. 
Operațiunile de salvare erau îngreunate de faptul că 
pasagerii nu puteau cobori de pe navă decât cu ajutorul 
parâmelor şi a hamacurilor. 

Doamna Carey a fost legată de o targă şi coborâtă apoi 
atent cu ajutorul unor frânghii până la o barcă de salvare 
aflată în aşteptare, unde câţiva oameni au preluat-o la 
bord. 

Carey s-a aplecat peste balustradă şi a urmărit 
manevrele până când soţia lui a ajuns cu bine jos, după 
care s-a întors către Angelo. 

— Ai face bine să o ştergi de pe vas, prietene. Andrea 
Doria se va scufunda. 

Angelo a privit cu tristeţe în jur. E 

— Şi încă foarte curând, domnule Carey. Insă întâi, o să 
mai ajut câţiva pasageri. Zâmbind, sicilianul a continuat: 
Nu uitaţi ce v-am spus despre numele meu. 

Atunci când se cunoscuseră, el glumise cu soţii Carey, 
spunându-le că numele lui însemna „înger”, adică o 
persoană care îi slujeşte pe alţii. 


— N-am uitat. Carey a cuprins mâna chelnerului între 
palmele sale. Mulţumesc. Nici nu ştiu dacă mă voi putea 
revanşa vreodată. Dacă vei avea nevoie de ceva, te rog să 
mă cauţi. Ai înţeles? 

Angelo a încuviinţat. 

— Grazie. Am priceput. Vă rog să transmiteţi urările 
mele de bine către Ja bella signora. 

Carey l-a salutat din cap, s-a ridicat peste balustradă şi 
a alunecat pe o parâmă către barca de salvare. Angelo i-a 
făcut semn cu mâna de rămas-bun. Nu apucase să-i 
povestească lui Carey sau altcuiva scenele de groază la 
care fusese martor în garaj. Nu era momentul pentru aşa 
ceva. Poate că nicicând n-ar fi fost momentul pentru aşa 
ceva. Nimeni n-ar fi dat crezare unei relatări atât de 
fantastice, făcute de un chelner oarecare. Şi-a adus aminte 
de o zicală siciliană: „Pasărea care cântă în copac 
sfârşeşte într-o oală de gătit”. 

Priveghiul morţii era aproape pe sfârşite. 

Ultimii supraviețuitori au fost salvaţi de pe vas când 
apăruseră deja zorile, în lumina roşiatică şi discretă. 
Căpitanul şi o parte din echipaj au rămas pe navă până în 
ultima clipă, pentru ca ea nu cumva să fie reclamată de 
cineva drept obiect recuperat pe mare. Acum puteau şi ei 
să coboare pe frânghie până la bărcile de salvare. 

În timp ce soarele cald al dimineţii urca pe cerul fără 
pic de nori, înclinarea navei a devenit şi mai pronunţată. 
La ora 9.50 se înclinase la tribord la un unghi de 45 de 
grade. Prova era deja parţial scufundată. 

Cu vârful contorsionat, nava Stockholm stătea în 
aşteptare la circa trei mile depărtare. Apa din jurul ei era 
presărată de resturi şi de pete de ulei. Două distrugătoare 
de escortă şi patru cutere ale Pazei de Coastă se aflau în 
apropiere. Pe deasupra capetelor se roteau avioane şi 
elicoptere. 

Sfârşitul s-a produs în jurul orei zece. La unsprezece 
ceasuri de la coliziune, Doria s-a rostogolit complet pe 
partea dreaptă. Bărcile de salvare care sfidaseră orice 
efort de lansare făcut de membrii echipajului se 
eliberaseră în sfârşit din vinciuri şi pluteau goale. O serie 
de gheizere de spumă au explodat în jurul zonei în care se 
scufunda nava, deoarece, sub presiunea ce se acumula, 


aerul prins în corpul ei făcea hublourile să plesnească. 

Razele soarelui au fost reflectate de cârma uriaşă şi de 
palele ude ale elicelor gemene cu diametrul de şase metri, 
cele care propulsaseră nava atât de maiestuos pe apele 
oceanului. Câteva minute mai târziu, apa a cuprins prova 
cu totul, pupa s-a înălţat într-un unghi foarte ascuţit, iar 
nava a alunecat către adâncuri de parcă ar fi fost trasă la 
fund de tentaculele puternice ale cine ştie cărui monstru 
de mare uriaş. 

În timp ce se scufunda, alte şi alte tone de apă s-au 
năpustit în corpul navei, umplând compartimentele goale, 
sălile şi cabinele. Presiunea ce sfâşia metalul şi silea 
niturile să cedeze producea acel geamăt de groază, 
aproape omenesc, ce face ca marinarii de pe submarine să 
simtă fiori de gheaţă pe şira spinării după ce scufundă un 
vas. 

Andrea Doria s-a dus la fund păstrând aproape acelaşi 
unghi la care începuse scufundarea. La adâncimea de 68 
de metri, s-a oprit brusc, cutremurându-se, după care s-a 
aşezat dreaptă pe catafalcul ei de nisip, dar pe partea 
tribordului. Bulele de aer ce ţâşneau din sutele de 
crăpături şi deschizături au transformat apa dimprejur, de 
obicei întunecată, făcând-o să capete nuanțe de albăstrui- 
deschis. 

Resturile au prins a se roti în preajma navei, formând 
un vârtej ametitor care s-a potolit abia după un sfert de 
oră. În timp ce oceanul se limpezea, un vas al Pazei de 
Coastă s-a deplasat deasupra locului unde se scufundase 
Doria şi a lansat la apă o geamandură de marcare. 

Dispăruse de pe fața pământului şi încărcătura, în 
valoare de două milioane de dolari, alcătuită din vinuri, 
ţesături fine, mobilier şi ulei de măsline. 

Tot în adânc dispăruseră şi opere incredibile de artă - 
picturi murale şi tapiserii, laolaltă cu statuia din bronz a 
bătrânului amiral. 

Şi, închis adânc în burta navei, se găsea camionul 
blindat în care fuseseră aruncate cadavrele ciuruite de 
gloanţe, împreună cu secretul pentru care pieriseră acei 
oameni. 


Tânărul blond şi înalt a coborât de pe pasarela navei Île 


de France la Cheiul 84 şi s-a îndreptat către ghişeul Vămii. 
Purtând un fes marinăresc de lână şi un impermeabil lung, 
cu greu l-ar fi putut deosebi cineva de sutele de pasageri 
care viermuiau pe punte. 

Prin îndeplinirea acelei misiuni umanitare, 
transatlanticul francez întârziase cu mai bine de treizeci şi 
şase de ore faţă de grafic. A sosit la New York joi după- 
amiază, fiind primit cu urale, şi a rămas la chei doar cât a 
durat coborârea de la bord a celor şapte sute treizeci şi 
trei de supraviețuitori de pe Doria. După ce a dus la bun 
sfârşit acea salvare de proporţii istorice, vasul a virat 
rapid, a pornit pe fluviul Hudson şi apoi a ieşit la ocean. La 
urma urmelor, timpul însemna bani. 

— Următorul, a spus funcţionarul vamal, ridicând ochii 
de pe hârtiile aflate pe masa lui. 

Vreme de o secundă, vameşul s-a întrebat dacă bărbatul 
din faţa lui fusese rănit în urma coliziunii, apoi a socotit că 
era vorba de o cicatrice veche. 

— Departamentul de Stat nu solicită paşapoartele 
supravieţuitorilor. Vă rog să semnaţi acest formular de 
declaraţie în alb. Nu avem nevoie decât de numele şi de 
adresa dumneavoastră din Statele Unite, l-a anunţat 
inspectorul vamal. 

— Da, mulţumesc. Ni s-a anunţat asta şi pe navă, a zis 
bărbatul cel blond şi a zâmbit. 

Ori poate aşa a dat impresia din cauza acelei cicatrice. 

— Regret, dar paşaportul meu a ajuns pe fundul 
Atlanticului. Apoi a declarat că se numea Johnson şi că 
pleca spre Milwaukee. Funcţionarul a indicat cu mâna. 

— Luaţi-o pe acolo, domnule Johnson. Serviciul de 
Sănătate Publică trebuie să vă verifice în privinţa vreunei 
boli transmisibile. Nu durează mult. Următorul, vă rog! 

Inspectorul de la Serviciul de Sănătate Publică s-a 
dovedit expeditiv, aşa cum i se promisese. Câteva 
momente mai târziu, bărbatul cel blond ieşea pe poartă. 
Mulțimea de supraviețuitori, rude şi prieteni ieşise de la 
docuri şi se strânsese în stradă. Acest lucru dăduse 
naştere unei blocări a circulaţiei, astfel că vehiculele - 
automobile, autobuze şi taxiuri - abia se mişcau şi 
claxonau ca să-şi croiască loc. Bărbatul s-a oprit pe 
marginea trotuarului şi a privit chipurile oamenilor din jur, 


întâlnind o faţă cunoscută. Apoi a mai văzut două figuri 
familiare, şi încă una. A dat din cap, în semn că îşi 
recunoscuse camarazii, după care fiecare a pornit pe 
drumul lui. 

S-a depărtat de mulţime şi a mers spre Forty-Fourth 
Street, unde a oprit un taxi. Era obosit după eforturile 
făcute în noaptea precedentă şi abia aştepta să se 
odihnească. 

Îşi făcuseră cu toţii treaba. Deocamdată, bine. 


10 iunie 2000 
Coasta marocană 


Cercetând cu privirea apele verzi şi aproape 
încremenite ale lagunei, Nina Kirov se afla în capul 
treptelor antice, gândindu-se că nu mai văzuse niciodată o 
coastă atât de pustie precum aceea care se întindea de-a 
lungul țărmului marocan. In arşiţa apăsătoare, ca de 
cuptor, nimic nu se clintea. Singurul semn de aşezare 
umană îl reprezenta grupul restrâns de morminte de 
culoare albicioasă, cu acoperişuri boltite, care străjuiau 
laguna, amintind de nişte locuinţe de la malul mării ale 
celor dispăruţi. Nisipul ce se strecurase vreme de secole 
prin portalurile arcuite se amestecase cu ţărâna adunată 
din trupurile celor morţi. Nina a surâs, încântată precum 
un copil la văzul mulţimii de cadouri sub pomul de 
Crăciun. Pentru un arheolog marin, astfel de imagini 
sumbre erau cu mult mai atrăgătoare decât nisipurile albe 
şi palmierii vreunui paradis tropical. Tristeţea emanată de 
acel loc trebuia să îl fi protejat de cea mai mare teamă pe 
care o trăia Nina: contaminarea sitului. 

Nina şi-a promis să îi mulţumească doctorului Knox 
pentru faptul că o convinsese să se alăture acelei 
expediţii. Iniţial, refuzase invitaţia, anunţându-l la telefon 
pe cel care o căutase din partea respectatei catedre de 
antropologie de la University of Pennsylvania că expediţia 
ar fi însemnat o pierdere de vreme. După părerea ei, de-a 
lungul vremii, coasta marocană fusese probabil explorată 
cu o minuţiozitate extremă, centimetru cu centimetru. În 
plus, chiar dacă cineva ar fi descoperit vreun sit submarin, 
acesta ar fi fost cu siguranţă îngropat sub tone de beton 
de către romani, care inventaseră restaurarea porturilor. 
Cu toate că îi admira foarte mult pe romani pentru 
ingeniozitatea lor tehnică, ea îi socotea a fi nişte mari 
distrugători în planul mai vast al istoriei umanităţii. 

Îşi dădea seama că refuzul ei iniţial ţinea mai curând de 
ilustrarea proverbului „Vulpea, când nu ajunge la struguri, 
spune că sunt acri”, decât de vreo argumentatie ştiinţifică. 


Nina se străduia să scape de sub un maldăr de hârţoage 
ce rezultaseră în urma unui proiect legat de un naufragiu 
din largul coastelor Ciprului, în ape aflate sub jurisdicţia 
Turciei. Cercetările preliminare sugerau că epava era de 
origine grecească antică, fapt care declanşase pretenţiile 
conflictuale ale celor două naţiuni ce se duşmăneau din 
vechime. În condiţiile în care în joc se aflau interese 
naţionale, iar avioanele F-16 din Ankara şi din Atena îşi 
încălzeau motoarele în vederea unei intervenţii, Nina se 
scufundase până la epavă şi o identificase ca fiind o 
corabie de mărfuri de origine siriană. Acest lucru îi 
adusese şi pe sirieni în dispută, însă redusese potenţialul 
unei confruntări sângeroase. In calitate de proprietar, 
preşedinte şi unic angajat al firmei proprii de consultanţă 
arheologică marină, denumită Mari-Time Research, toată 
hârţogăria a picat în cârca Ninei. 

La câteva minute după ce anunţase universitatea că era 
prea ocupată pentru a accepta invitaţia, primise un telefon 
de la Stanton Knox. 

— Doctor Kirov, s-ar putea să mă fi lăsat auzul, spuse 
acesta, pe un ton nazal pe care ea îl auzise probabil de 
sute de ori răzbătând de la pupitrul de profesor. Chiar mi 
s-a părut că cineva m-a anunţat că nu te interesează 
expediţia noastră în Maroc, dar sunt convins că aşa o 
veste nu poate fi adevărată. 

Trecuseră luni de zile de când nu mai stătuse de vorbă 
cu mentorul ei. Femeia zâmbise amintindu-şi de părul lui 
albit, de sticlirea maniacă aproape ce răzbătea pe sub 
ochelarii cu rame de sârmă de oţel şi de mustaţa pe oală, 
care încadra buzele ce arborau mereu un surâs de 
pişicher. 

Nina încercase să stăvilească ofensiva plină de farmec 
pe care o anticipa din partea profesorului. 

— Cu tot respectul cuvenit, profesore Knox, nu prea 
cred că există vreo porţiune din coasta Africii de Nord 
care nu fi fost reconstruită de romani sau să nu fi fost 
descoperită de alţii. 

— Bravo! Mă bucur să constat că mai ţii minte primele 
trei prelegeri din cursul de Arheologie 101, doctor Kirov! 

Nina chicotise, redescoperind uşurinţa cu care Knox 
îmbrăca roba de profesor în orice ocazie. Ea trecuse de 


treizeci de ani, avea o firmă prosperă de consultanţă în 
domeniul arheologic şi deţinea aproape la fel de multe 
titluri ştiinţifice ca şi Knox. Cu toate acestea, în prezenţa 
aurei lui, se simţea precum o studentă oarecare. 

— Cum să uit aşa ceva? Scepticism, scepticism şi iar 
scepticism. 

— Cât se poate de corect, rostise el, fără a-şi ascunde 
bucuria. Cei trei dulăi răi ai scepticismului te vor sfârteca 
în bucăţi dacă nu le oferi dovezi clare drept hrană. S-ar 
putea să rămâi uimită aflând cât de des vorbele mele 
ajung la urechile unor surzi. Oftase cu un aer teatral, după 
care tonul lui devenise mai firesc şi mai la obiect. În fine, 
doctor Kirov, îţi înţeleg reticenţa. In mod obişnuit, aş fi de 
acord cu tine în ceea ce priveşte contaminarea sitului, însă 
locaţia se află pe coasta Atlanticului, dincolo de Pilaştrii 
lui Melkarth, departe de orice influenţă romană. 

Interesant lucru. Knox folosea termenul fenician care 
desemna capătul vestic al Mediteranei, acolo unde 
Gibraltarul se îngustează, ajungând să sărute Tangerul. 
Grecii şi romanii numeau această zonă Coloanele lui 
Hercule. Nina ştia din trista ei experienţă de seminar că, 
atunci când se punea problema numelor, Knox dovedea o 
exactitate precum aceea a unui neurochirurg. 

— Cum să spun, sunt cumplit de ocupată şi... 

— Doctor Kirov, trebuie să recunosc, o întrerupsese 
Knox. Am nevoie de ajutorul tău. La modul imperativ. M- 
am săturat până peste cap de arheologi care se tem atât 
de mult de apă, încât poartă galoşi până şi în cada de baie. 
Avem nevoie de cineva cu adevărat priceput la scufundări. 
E vorba despre o expediţie redusă numeric, circa 
douăsprezece persoane, şi tu ai fi singura scufundătoare. 

Knox nu-şi căpătase degeaba reputaţia de pescar 
priceput la lansetă. Flutura aluzia feniciană pe sub nasul 
ei, pusese în cârlig un apel înduioşător prin care solicita 
ajutor, după care o ademenise pe Nina cu sugestia că, în 
calitate de singur scufundător, se va bucura de toate 
onorurile pentru descoperirile subacvatice realizate. 

Nina aproape că vedea cum nasul rozaliu al fostului ei 
profesor se mişca de bucurie. Frământase hârtiile aflate 
pe birou. 

— Bine, dar am o mulţime de lucruri de rezolvat... 


Knox intervenise înainte ca ea să-şi poată duce riposta 
până la capăt. 

— Sunt perfect conştient de faptul că ai lucruri 
importante de rezolvat în Cipru, spusese el. Apropo, 
felicitări pentru că ai reuşit să eviţi naşterea unei crize 
între doi parteneri NATO. M-am ocupat de toate 
problemele. Am alături de mine doi profesori foarte 
capabili care ar fi încântați să capete experienţă în 
probleme ce ţin de birocraţie, lucru atât de important în 
ultima vreme atunci când este vorba de arheologie. Ţi-am 
spus că este vorba despre un studiu preliminar. Ar ţine o 
săptămână, cel mult zece zile. In acest răstimp, tinerii mei 
mirmidoni de încredere vor fi completat toate actele 
trebuincioase ţie. Nu e nevoie să-mi dai răspunsul pe loc. 
O să-ţi transmit nişte materiale prin fax. Aruncă o privire 
la ele şi după aceea mai stăm de vorbă. 

— Doctore Knox, cât de curând doriţi răspunsul? 

— Ar fi bine într-o oră. Pe curând. 

Nina pusese receptorul în furcă şi izbucnise într-un 
hohot răsunător de râs. Ooră. 

Aproape imediat după aceea, din aparatul fax începuse 
să iasă foaie după foaie, amintind de lava izbucnită din 
conul unui vulcan în erupție. Acele file reprezentau 
propunerea de proiect pe care Knox o prezenta în ceea ce 
privea cererea de finanţare. Avea nevoie de bani pentru a 
cerceta o zonă în care se găseau ruine greco-romane sau, 
posibil, de alte origini. Nivelul standard al lui Knox de 
vânzare a mărfii, un amestec ameţitor de realitate şi vis, 
menit să facă proiectele lui să iasă cu mult în evidenţă faţă 
de celelalte cu care concura pentru a obţine finanţări. 

Cu un ochi format, Nina parcursese la iuţeală textul 
propunerii, după care îşi îndreptase atenţia spre hartă. 
Locul unde avea să se desfăşoare cercetarea era situat 
între vărsarea fluviului Draa şi Sahara occidentală de pe 
câmpia aflată pe coasta marocană, între Tanger şi 
Essaouria. Ciocănindu-şi uşurel un dinte cu capătul 
pixului, examinase o secţiune mărită a respectivei zone. 
Indentaţia coastei arăta ca şi cum cartograful sughiţase în 
timp ce trasa linia coastei. Observând apropierea locului 
ales de Insulele Canare, se lăsase pe spătar şi se gândise 
că trebuia neapărat să iasă şi pe teren, înainte de a 


înnebuni. Ridicase receptorul şi formase numărul. 

Knox îi răspunse încă de la primul apel. 

— Plecăm săptămâna viitoare. 

Acum, când privea cu atenţie laguna, Nina constata că 
liniile şi celelalte semne convenţionale de pe hartă se 
concretizau în trăsături fizice. Bazinul avea o formă 
aproape circulară, înconjurat de două braţe subţiri din 
rocă roşie precum cărămida arsă. Dincolo de intrare se 
găseau porţiuni de apă cu nivel scăzut care la reflux lăsau 
la vedere întinsuri mâloase vălurite. Cu mii de ani în urmă, 
acea lagună se deschidea direct spre ocean. Apele ei 
adăpostite în mod natural îi ispitiseră cu siguranţă pe 
marinarii din vechime, care de obicei ancorau de o parte 
sau de alta a unui promontoriu, aşteptând îmbunătăţirea 
vremii ori venirea zorilor. În apropiere se afla albia secată 
a unui râu, ceva ce localnicii numeau wadi. Un alt semn 
bun. Aşezările umane se înfiripau de obicei în preajma 
râurilor. 

Dinspre lagună pornea o potecă îngustă, nisipoasă, care 
mergea printre dune şi se oprea în cele din urmă în faţa 
ruinelor unui mic templu grecesc. Probabil că portul 
fusese prea mic pentru corăbiile romane, care aveau 
nevoie de diguri masive pentru ancorare. Nina bănuise că 
grecii foloseau golfuleţul drept loc temporar de popas. 
TŢărmul înalt şi abrupt ar fi descurajat orice încercare de 
transportare a mărfurilor spre interiorul uscatului. 
Verificase şi alte hărţi vechi, iar acest loc era situat la 
mare depărtare de orice aşezare cunoscută în antichitate. 
Chiar şi în prezent, cel mai apropiat sat, mai curând o 
tabără berberă adormită, se găsea la aproximativ 
şaisprezece kilometri, unde se ajungea urmând un drum 
nisipos, cu şleauri adânci. 

Nina şi-a pus palma streaşină la ochi pentru a se feri de 
soarele orbilor şi s-a uitat la o navă ancorată în larg. 
Corpul ei era vopsit, de la linia de pescaj până la 
suprastructură, într-un verde turcoaz. Mijindu-şi ochii, 
femeia a reuşit să distingă literele NUMA, prescurtarea de 
la National Underwater & Marine Agency?, înscrise ca un 
blazon exact la centrul navei. S-a întrebat într-o doară ce 
căuta acolo, în largul coastelor Marocului, un vas ce 

aparţinea unei instituţii guvernamentale din Statele Unite. 
Apoi a ridicat de jos o geantă mare de pânză şi a coborât 
vreo zece trepte roase de vreme, până la apa ce clipocea, 
îmbrăţişând delicat piciorul scării. 

Atunci când şi-a scos şapca de baseball purtând 
inscripţia UPenn:, razele soarelui au sclipit în pletele de 
culoarea grâului copt; femeia îşi purta părul împletit şi 
prins la ceafă. Şi-a scos apoi tricoul mult prea larg pentru 
ea. Costumul de înot cu motive florale pe care îl purta pe 
dedesubt i-a scos la iveală trupul robust, cu picioare lungi. 
Nina era înaltă cam de un metru şi optzeci. 

Moştenise prenumele, părul auriu, chipul uşor rotunjit 
şi robusteţea aceea ce putea face de ruşine şi pe unii 
bărbaţi de la străbunica ei, o ţărancă ucraineană, femeie 
vânjoasă şi foarte muncitoare, care se iubise pe un câmp 
de bumbac cu un soldat al ţarului. De la mama ei de 
origine georgiană moştenise ochii îndrăzneţi, aproape 
asiatici, de un cenuşiu ca al furtunii, pomeţii înalţi şi gura 
senzuală. Familia ei emigrase în Statele Unite, iar Nina 
păstrase moştenirea genetică, având o siluetă zveltă, talia 
îngustă, şolduri largi şi un bust bine proporţionat. 

Nina a luat din geantă un aparat digital de fotografiat 
marca Nikon montat într-o carcasă din plastic Ikelight, 
făcută la comandă, şi a verificat lumina stroboscopică. 
Apoi a scos o butelie de oxigen şi un compensator de 
flotabilitate, un costum de scufundare, negru cu violet, 
marca Henderson, ghete, mănuşi, cască, centura de 
lestare şi, la urmă, masca şi tubul de respirat. A îmbrăcat 
costumul, iar pe cap şi-a ataşat o lampă Niterider Cyclops 
pentru a avea mâinile libere; după care şi-a fixat 
cataramele cu desfacere rapidă pe compensatorul de 
flotabilitate, prinzându-şi apoi centura de lestare. În cele 
din urmă şi-a legat de coapsă un cuţit Divex din titan, cu 
lama lungă de 18 centimetri. După ce a agăţat un săculeţ 
pentru colectarea probelor de o clemă, a marcat timpul pe 
ultima jucărie achiziționată, un ceas de scufundător 
Aqualand, care indica şi adâncimea imersiunii. 

Cum nu avea nici un coleg care să-i verifice 
echipamentul, a efectuat chiar ea inspecția de rutină 
dinaintea scufundării. Satisfăcută de rezultat, s-a aşezat 


3 University of Pennsylvania 


pe treaptă şi şi-a tras labele pe picioare, după care s-a 
lăsat în apă înainte ca soarele torid al Africii să o 
prăjească în costumul care deja se încinsese. Apa călâie s- 
a strecurat între piele şi costumul din neopren, încălzindu- 
se imediat până la temperatura corpului. Nina şi-a 
verificat regulatorul principal şi apoi pe cel de rezervă, 
după care s-a îndepărtat de scară, s-a răsucit şi, fără 
grabă, a prins să înoate bras, pătrunzând astfel în laguna 
ca un iaz. 

Practic, în lagună nu se formau valuri deloc, iar apa 
mâloasă era uşor salmastră dar, în ciuda peliculei de 
mâzgă de la suprafaţă, pe Nina o delecta libertatea de 
mişcare. A alunecat prin apă cu mişcări uşoare din labe, 
compătimindu-i pe arheologii de uscat, nevoiţi să se târâie 
pe genunchi, cu spatule şi perii, având usturimi din cauza 
transpiraţiei amestecate cu praf ce le pătrundea în ochi. 
Nina se putea mişca prin apa răcoroasă aidoma unui avion 
ce efectuează o recunoaştere din aer. 

Intrarea era străjuită de o insulă joasă, pe care 
crescuseră câţiva pini piperniciţi şi sfrijiţi. Intenţiona să 
înoate direct spre insulă, împărțind astfel laguna în două 
segmente egale. Va explora separat fiecare jumătate, 
descriind o serie de curse paralele în unghiuri drepte faţă 
de linia de bază. Tiparul cercetării era acelaşi care se 
folosea pentru descoperirea unei epave în largul 
oceanului. Cu deosebirea că ochii ei vor sluji drept sonar 
cu scanare laterală sau drept magnetometru. 
Determinările de precizie aveau să se facă ulterior. 
Deocamdată, ea voia să se familiarizeze cu ceea ce exista 
în adânc. 

Imediat ce a ajuns sub suprafaţa neguroasă, apa s-a 
dovedit relativ limpede, astfel că a reuşit să vadă fundul, 
aflat la o adâncime de cel mult şase metri. Asta însemna 
că putea folosi tubul de respirat, economisind astfel 
oxigenul. În faţa ei au apărut o serie de linii drepte ce se 
intersectau, alcătuind forme rectangulare create de 
blocuri de piatră aranjate cu atenţie. Treptele continuau 
sub apă, ducând spre un chei vechi. Aceasta reprezenta o 
descoperire importantă, deoarece era o indicație că 
laguna slujise cândva drept port, nu doar drept loc 
ocazional de ancoraj. Se putea ca fundul să cuprindă 


diferite straturi de culturi, depuse de-a lungul unei 
perioade îndelungate, nefiind doar o groapă de gunoi unde 
marinarii aruncaseră peste bord ceea ce le prisosise. 

Curând a desluşit linii mai groase şi mormane de ruine. 
Foste clădiri. Bravo! Depozite, locuri de cazare sau 
construcţii pentru docuri şi pentru comandantul portului. 
Evident, acela nu fusese un simplu loc de acostare. 

În faţă avea o zonă întunecată, de aceea a crezut că 
ajunsese la capătul cheiului. A trecut pe deasupra unei 
deschizături mari în formă rectangulară şi s-a întrebat 
dacă nu cumva acolo se aflase cândva un bazin pentru 
peşte, sau ceea ce anticii numeau o piscina. Era însă mult 
prea mare. Avea dimensiunile unui bazin de înot olimpic. 

Nina şi-a scos din gură tubul, fixându-şi în gură aparatul 
de respirat cu regulator, după care a plonjat în adânc. A 
înaintat de-a lungul laturii unei cavităţi ce se căsca în faţa 
ei. Ajungând la un colţ al acesteia, a cotit, urmând o altă 
latură, înotând până când a acoperit întregul perimetru. 
Nina a apreciat dimensiunile ca fiind de aproximativ 
treizeci de metri pe patruzeci şi cinci de metri. 

A aprins lampa fixată pe cap şi s-a scufundat prin 
deschizătură. Podeaua mâloasă era perfect plană şi situată 
la aproximativ doi metri şi jumătate sub nivelul cheiului. 
Fasciculul îngust al lămpii a dezvăluit obiecte de ceramică 
sparte şi diverse alte resturi. Folosindu-se de cuţit, a 
desprins din mâl câteva fragmente de vase şi le-a depus în 
sacul de colectare, după ce a însemnat cu grijă poziţiile 
acestora. A descoperit apoi un canal şi l-a urmat spre mare 
până când acesta a pătruns în lagună. Deschizătura era 
suficient de largă pentru a îngădui trecerea unei corăbii 
antice. Spaţiul tăiat în chei prezenta toate caracteristicile 
unui port artificial, cunoscut în vechime sub numele de 
cothon. A descoperit câteva cale de construcţie şi lansare, 
fiecare dintre ele suficient de mare pentru a găzdui corăbii 
de peste cincisprezece metri lungime, şi o adevărată 
piscina, ceea ce confirma teoria ei referitoare la cothon. 

Părăsind cheiul, Nina a continuat explorarea potrivit 
tiparului stabilit iniţial, folosindu-se de un ieşind al 
țărmului din dreapta ca punct de referinţă. A înotat între 
insulă şi coastă până când a găsit un dig sau un spargeval 
la câţiva metri adâncime, construit din pereţi paraleli de 


piatră umpluţi cu spărtură de rocă. Când nivelul mării 
fusese mai mic, probabil că acea construcţie lega uscatul 
de insulă. 

Ajungând la insulă, şi-a dezbrăcat costumul de 
scufundări şi a traversat lespezile de piatră, acoperite de o 
vegetaţie sărăcăcioasă, cu precădere mărăcini, până în 
partea cealaltă. Insula avea o lăţime ce depăşea 
cincisprezece metri şi o lungime aproape dublă, fiind 
preponderent plată. Copacii pe care Nina îi văzuse de pe 
țărm abia dacă îi ajungeau până la bărbie. 

În apropierea intrării în lagună se găseau nişte 
mormane de pietre, pesemne foste fundaţii, şi un inel 
alcătuit din blocuri mari. Era locul ideal pentru un far sau 
un turn de veghe, oferind unei santinele cu ochi ageri o 
vedere panoramică asupra traficului maritim. Apărătorii 
puteau fi chemaţi de pe uscat ori de câte ori ar fi fost 
zărită vreo pânză în zare. 

Pătrunzând în interiorul cercului, Nina a urcat o treaptă 
sfărâmată şi a privit din nou spre nava ancorată pe care o 
văzuse mai devreme. S-a întrebat din nou ce treabă putea 
avea un vas al unei instituţii guvernamentale americane în 
apropierea unei coaste atât de aride. După puţin timp, şi-a 
pus din nou echipamentul de scufundare. Apele, mediul în 
care se simţea răcorită şi lipsită de greutate, erau 
înviorătoare, şi astfel i-a trecut prin minte că strămoşii ei 
acvatici făcuseră o mare greşeală atunci când se târâseră 
din mare şi aleseseră uscatul. 

A traversat înot intrarea în lagună. Cealaltă peninsulă 
pornea de la un nivel scăzut în partea de continent, 
lăţindu-se treptat, pe măsură ce se înălța, devenind un soi 
de pisc noduros. Peretele roşiatic din piatră cobora drept 
spre apă, ca întăriturile unei fortărețe. Nina a plonjat 
adânc, până a ajuns la baza zidului, căutând o potecă. 
Întrucât nu a descoperit aşa ceva, a continuat să înoate pe 
sub apă spre capătul dinspre mare al promontoriului care 
se termina printr-o platformă stâncoasă. Acolo era o 
poziţie ideală de apărare, unde arcaşii ar fi putut declanşa 
un atac ucigător, măturând punţile oricărei corăbii 
invadatoare ce ar fi încercat să pătrundă în port. 

O lespede orizontală ce pornea din faţada de piatră din 
apropierea platformei ieşea în afară precum o tendă din 


Epoca de Piatră. Sub acea lespede se afla o deschizătură 
pătrată, de mărimea şi forma unei uşi. Apropiindu-se, Nina 
a privit concentrat prin lentilele măştii şi a încercat să 
străpungă bezna amenințătoare. Şi-a adus aminte de 
lampa fixată pe cap şi a aprins-o. Fasciculul de lumină a 
căzut pe o vâltoare de mişcări stranii, fantomatice. 
Alarmată, s-a tras înapoi. Apoi din regulator au ieşit 
bolborosind bule de aer, dovadă a unui mic hohot de râs. 
Numeroşii peşti argintii care transformaseră tunelul în 
căminul lor erau mai speriaţi decât ea. 

După ce a simţit că pulsul i se linişteşte, Nina şi-a adus 
aminte de avertismentul doctorului Knox: „Niciodată să 
nu-ţi rişti viaţa pentru un amănunt care va sfârşi într-un 
tom prăfuit, pe care îl citesc doar câţiva indivizi”. Şi apoi, 
cu o încântare diavolească, tot el relatase, cu detalii 
înfricoşătoare, soarta unor oameni de ştiinţă care 
merseseră prea departe. Furbush fusese devorat de 
canibali. Rozzini pierise de malarie. O'Neil se prăbuşise 
într-o crevasă fără fund. 

Nina era convinsă că Knox inventase toate acele nume, 
însă luase în serios recomandarea. Era singură, şi nici nu 
avea vreo coardă pe care să o fixeze de ceva, pentru a 
regăsi drumul de întoarcere. Nimeni nu ştia unde se afla. 
Însuşi elementul de pericol, care ar fi trebuit să o alunge 
din acel loc, devenise seducător, ispititor. A verificat 
cadranul ce indica presiunea din butelia de oxigen. Cum 
folosise tubul de respirat destul de mult, nu consumase 
mult oxigen, astfel că mai putea rămâne în imersiune. 

A făcut un legământ cu ea însăşi să se oprească în 
dreptul intrării şi să nu înainteze mai mult. Tunelul nu 
putea fi prea lung. Pentru săparea lui în stâncă fuseseră 
folosite unelte primitive, nu freze diamantate. A făcut 
câteva fotografii ale intrării, apoi a înaintat puţin. 

Incredibil! 

Podeaua era aproape perfect plată, pereţii netezi, 
prezentând doar vegetaţie marină pe ici, pe colo. 

A pătruns mai adânc, ignorând promisiunea făcută sieşi 
şi avertismentul înţelept al lui Knox. Tunelul acela 
reprezenta lucrarea cea mai frumoasă pe care o văzuse 
vreodată realizată de mâna omului. Era deja mai lung 
decât un pasaj similar găsit în Apollonia, oraşul scufundat. 


Laturile netede se terminau brusc, devenind o peşteră 
cu pereţi necizelaţi care ba se lăţea, ba se îngusta, 
mergând mai mult sau mai puţin în linie dreaptă, având şi 
mici pasaje ce porneau din tunelul principal. In pereţii 
înnegriţi de fum de cărbune erau săpate adâncituri care să 
găzduiască felinare. Cei care săpaseră tunelul măriseră 
grota aceea naturală, transformând-o în una artificială. 
Nina s-a minunat în faţa priceperii şi hotărârii acelor 
oameni din Epoca Bronzului. 

Pasajul a devenit apoi din nou mai lat, cu pereţi mai 
netezi. Nina s-a strecurat peste un morman de rocă 
sfărâmată, încurajată fiind de o strălucire vagă, de culoare 
verzuie, aflată în depărtare. A înotat spre lumina aceea 
care, pe măsură ce se apropia, era tot mai puternică. 

În căutarea cunoaşterii, Nina se târâse de-a lungul 
vremii prin grămezi de guano produse de lilieci şi prin 
cotloane străjuite de scorpioni imprevizibili. Indiferent cât 
de minunat ar fi fost acel tunel, abia aştepta să iasă de 
acolo, astfel că a scos un oftat de uşurare când a dat de 
capătul lui. A urcat înotând de-a lungul unei scări, trecând 
apoi printr-o arcadă şi ieşind într-un spaţiu deschis, 
împrejmuit de fundaţii în ruină. 

Nina a bănuit că doctorul Knox avea idee de ceea ce 
putea ea descoperi în acea lagună, dar în nici un caz nu 
avea habar de proporţii. Nimeni nu ar fi fost în stare. „la 
stai puţin, fetiţo! Pune-ţi ordine în gânduri. Evaluează 
detaliile. Şi poartă-te ca un om de ştiinţă, nu ca 
Huckleberry Finn.” 

Nina s-a aşezat pe un bloc de piatră subacvatic înalt 
până la brâu şi a analizat lucrurile descoperite până în 
acel moment. Portul fusese probabil ceva între avanpost 
militar şi comercial, care ţinea departe neguţătorii străini 
şi proteja navigația comercială. A simţit un mârâit de 
nemulţumire în urechi. Dulăii scepticismului se hrăneau 
doar cu elemente ştiinţifice de nezdruncinat. Înainte de a 
trage concluziile definitive legate de descoperirea ei, 
trebuia ca tot ce se găsea în port să fie explorat şi evaluat, 
centimetru cu centimetru. 

A avansat ideea că portul se scufundase din cauza 
alunecării plăcilor tectonice. Poate că asta se întâmplase 
în cursul cutremurului din anul 10 d.Hr. Deşi cutremurele 


nu se produceau aici cu aceeaşi regularitate ca în 
Mediterana, era totuşi posibil. Mârrr! „Gata, am înţeles. 
Să nu tragem concluzii decât după ce adunăm toate 
probele.” S-a uitat la bulele de aer ale propriii expiraţiei, 
ce se ridicau spre suprafaţă. I-a trecut prin minte că 
existau modalităţi mai rapide de a descoperi adevărul. 

Nina avea un anumit talent, care depăşea graniţa 
obişnuitului şi a explicabilului. Discutase despre asta cu 
câţiva prieteni apropiaţi, iar apoi, în termeni criminalistici, 
comparându-se cu un psiholog, al FBI, care „vede” scena 
unei crime ca un martor ocular. Asta nu presupunea nimic 
supranatural, era convinsă de acest lucru. 'Ţinea doar de o 
stăpânire foarte bună a subiectului, lucru care se combina 
cu o memorie fotografică şi cu o imaginaţie debordantă. 
Ceva ce se putea compara cu fântânarii, care găsesc 
izvoarele de apă cu ajutorul crenguţelor rupte din copaci. 

Îşi descoperise acel talent în mod întâmplător, în cursul 
primei ei călătorii în Egipt. Işi apăsase palmele pe unul 
dintre blocurile uriaşe ale fundaţiei Marii Piramide a lui 
Kufu. Fusese un gest firesc, o încercare tactilă de a 
înţelege uriaşa şi incredibila îngrămădire de blocuri de 
piatră, însă atunci se petrecuse ceva bizar şi 
înspăimântător. Mintea îi fusese invadată de nenumărate 
imagini. Într-una dintre acestea, piramida era pe jumătate 
ridicată, iar pe culmea ei netedă se găseau sute de oameni 
tuciurii purtând doar legături de pânză în jurul şalelor, 
care ridicau blocuri de piatră cu ajutorul unor schele 
primitive. Picăturile de sudoare de pe pielea lor sclipeau în 
soare. Le auzea strigătele. Scârţâitul palancelor. Îşi 
trăsese palmele brusc, de parcă piatra ar fi ars ca focul. 

Şi deodată auzise un glas: 

— Vreti o călătorie pe cămilă, don'şoară? 

Clipise mirată. Piramida se înălța spre cer, având din 
nou vârf. Bărbaţii bruneţi dispăruseră. În locul lor apărase 
un om cu o cămilă. Cu un zâmbet până la urechi, omul se 
aplecase din şa şi repetase întrebarea: 

— O plimbare pe cămilă, don'şoară? Preţ bun fac la tine. 

— Shukran. Mulţumesc. Astăzi, nu. 

Omul dăduse cu tristeţe din cap şi se îndepărtase călare 
pe cămilă. Nina reuşise apoi să se adune şi plecase spre 
hotel, unde avea să facă o schiţă a aranjamentului de 


palanc pe care îl văzuse folosit la ridicarea blocurilor de 
piatră. Mai târziu, arătase acel desen unui prieten care 
era inginer. Acesta se uitase îndelung la desen şi 
mormăise: „Al naibii de ingenios”. Tot el o întrebase dacă 
putea fura ideea pentru a realiza un proiect de macara la 
care tocmai lucra. 

După acea experienţă trăită la Gizeh, urmaseră şi altele. 
Nu era ceva ce putea stârni sau opri după dorinţă. Dacă ar 
fi primit mesaje din trecut de fiecare dată când ridica în 
mână vreun obiect antic, ar fi trebuit să ajungă deja într- 
un spital de boli psihice. Era nevoie să fie atrasă de ceva, 
tot astfel cum pilitura de fier este captată de magnet. 
Dinaintea unei versiuni mai modeste a Coliseumului, aflate 
într-o staţiune imperială din apropierea Romei, imaginile 
de durere şi groază, înfăţişând nisipul îmbibat de sânge şi 
presărat de braţe retezate fuseseră atât de impresionante, 
iar ţipetele muribunzilor i se păruseră atât de sugestive, 
încât vomitase. Un timp, crezuse că-şi pierduse minţile. 
Vreme de câteva nopţi, nu reuşise să doarmă. Poate că de 
aceea nu-i plăceau romanii. 

„Bine, dar acesta de aici nu e un amfiteatru roman”, a 
gândit ea. Înainte de a se convinge pe sine să plece de 
acolo, Nina a înotat până la marginea cheiului, şi-a aşezat 
palmele pe blocurile de piatră ce se îmbinau şi a închis 
ochii. Dinainte îi stăteau hamali cărând amfore pline cu 
vin sau cu ulei, şi vedea izbirea pânzelor de catargele de 
lemn, însă de data aceasta erau doar lucruri imaginate. A 
scos un suspin de uşurare. Aşa îi trebuia dacă voia să 
scurteze procesul cunoaşterii ştiinţifice. 

A făcut câteva fotografii, dezamăgită totuşi că nu 
descoperise nici o epavă. A mai adunat câteva fragmente 
de ceramică, a găsit o ancoră de piatră pe jumătate 
îngropată în mâl şi tocmai făcea câteva ultime poze, când 
a văzut nişte protuberanţe de formă rotunjită ridicându-se 
într-un loc unde fundul era nisipos. 

A înotat până la acele protuberanţe şi a îndepărtat 
nisipul depus. Ridicătura făcea parte dintr-un obiect mult 
mai mare. Întrigată, s-a lăsat pe genunchi şi a curăţat o 
suprafaţă mai mare din nisipul ce acoperea un nas mare 
din piatră şi o porţiune dintr-o faţă cioplită care măsura 
cam doi metri şi jumătate de la bărbia dreaptă până la 


creştetul capului. Nasul era turtit şi lat, iar gura mare, cu 
buze cărnoase. 

Pe cap părea să aibă o tichie, ori o cască foarte strânsă. 
Expresia feţei putea fi descrisă ca fiind o căutătură 
încruntată. Nina a încetat să mai dezgroape statuia, 
plimbându-şi în schimb degetele pe piatra de culoare 
întunecată. 

Buzele cărnoase păreau a se arcui, ca şi cum ar fi vrut 
să rostească încet ceva. 

„Atinge-mă. Am multe să-ţi spun.” 

Nina s-a tras brusc înapoi şi a rămas cu ochii aţintiţi la 
faţa impasibilă. Trăsăturile arătau ca mai devreme. A ciulit 
urechea, încercând să audă din nou acea voce. „Atinge- 
mă.” Cuvintele sunau ceva mai slab acum, acoperite fiind 
de bolborositul metalic al aerului ce trecea prin regulator. 

„Fato, ai stat prea multă vreme în imersiune”, i-a trecut 
Ninei prin minte. 

A apăsat supapa de pe compresorul de flotabilitate. 
Aerul a scos un susur în timp ce pătrundea în vesta 
gonflabilă. Simţindu-şi inima încă bătând cu putere, Nina a 
urcat încet către propria lume. 


2 


Bărbatul brunet, bine clădit, a văzut-o pe Nina venind 
înspre cercul alcătuit din corturi şi s-a apropiat în fugă, 
ţinând o mână întinsă în faţă. Cu evidentul său accent 
spaniol, bărbatul, pe nume Raul Gonzales, a spus: 

— Doctor Kirov, vreţi să vă ajut să duceţi geanta? 

— Mă descurc, i-a răspuns Nina, obişnuită să-şi ducă 
singură echipamentul şi, în orice situaţie, preferând să şi-l 
ţină cât mai aproape. 

— Dar insist, a spus el cu un aer galant, arborând un 
zâmbet larg, ce părea pictat pe faţă. 

Prea ostenită ca să mai poarte o discuţie în 
contradictoriu şi cum nu dorea să-l jignească în vreun fel, 
Nina i-a întins geanta. Gonzales a luat-o de parcă ar fi fost 
umplută cu puf, deşi echipamentul era greu. 

— Ai avut o zi rodnică? a întrebat-o el. 

Nina şi-a şters sudoarea ce dădea să-i curgă în ochi şi a 
luat o înghiţitură din sucul cald de lămâie. Nina nu aducea 
nicidecum cu un profesor distrat. Într-un domeniu în care 
o mărgea sau un nasture reprezintă uneori o descoperire 
importantă, arheologul este instruit să caute până şi cel 
mai neînsemnat amănunt. Însă nu reuşea deloc să-l 
înţeleagă pe Gonzales. Observase multe lucruri mărunte în 
ce-l privea, îndeosebi atunci când bărbatul socotea că nu-l 
vede nimeni. Îl surprinsese examinând-o, fără să mai 
etaleze acel zâmbet prin care îşi dezvăluia dinţii mari, iar 
în astfel de momente ochii, pe jumătate ascunşi sub 
sprâncene, păreau  împietriţi. Nina era o femeie 
fermecătoare şi deseori atrăgea asupra ei priviri furişe din 
partea bărbaţilor. Totuşi, în cazul lui Gonzales impresia 
era aceea a unui leu care urmărea o gazelă. În plus, lăsa 
strania senzaţie că era mereu prezent, uitându-se peste 
umărul tău când ţi-e lumea mai dragă. lar asta nu i se 
întâmpla doar Ninei. Părea să îi urmărească pe toţi cei 
care participau la acea expediţie. 

Entuziasmul Ninei faţă de ceea ce descoperise a făcut-o 
să uite de precauţia ei obişnuită. 

— Da, mulţumesc, a zis ea. Am avut o zi rodnică. Foarte 
rodnică. 


— Nici nu ar fi de aşteptat altceva din partea unui om 
de ştiinţă atât de bun. Abia aştept să aud şi eu despre ce 
este vorba. 

Bărbatul i-a cărat geanta până la cort şi a aşezat-o în 
faţa intrării, după care a pornit să dea roată taberei de 
parcă ar fi fost un inspector general pornit într-o 
verificare. 

Gonzales le spusese membrilor expediției că se 
pensionase înainte de termen şi trăia din banii obţinuţi din 
vânzarea de proprietăţi în sudul Californiei, iar acum îşi 
satisfăcea în sfârşit pasiunea de o viaţă pentru arheologie. 
Părea să aibă în jur de cincizeci de ani, poate chiar mai 
puţin; era mai scund decât Nina cu câţiva centimetri şi 
avea un corp masiv, puternic, amintind de cel al unui 
fierar. Părul negru şi pieptănat lins spre spate strălucea ca 
o minge de bowling. Se alăturase expediției prin 
intermediul organizației  Time-Quest, care asigura 
voluntari dispuşi să plătească pentru a participa la 
săpături arheologice. Oricine îşi permitea să piardă câteva 
mii de dolari se putea alege cu o săptămână în care să 
treacă pământ sau nisip prin sită, ajutându-se de o 
lopăţică semănând cu cele de jucărie. Insolațiile făceau şi 
ele parte din ofertă, fără a se plăti ceva suplimentar. 

Expediția cuprindea cu totul zece membri, punându-i la 
socoteală şi pe Nina şi doctorul Knox. Printre ei se 
numărau, desigur, Gonzales, apoi domnul şi doamna 
Bonnell, doi soți vârstnici din Statele Unite, care veniseră 
tot prin intermediul unei organizații şi-şi plăteau 
participarea. Spre regretul Ninei, din echipă mai făcea 
parte şi nesuferitul doctor Fisel, de la Departamentul 
Marocan al Antichităţilor, despre care se zvonea că ar fi 
văr cu regele. Grupul era completat de Kassim, tânărul 
asistent al lui Fisel, un bucătar şi doi şoferi berberi, care 
făceau o treabă dublă, fiind folosiţi şi la săpături. 

Venind din diferite părţi ale lumii, membrii expediției se 
strânseseră la Tarfaya, un port petrolier de pe coasta 
sudică a Marocului. 

Guvernul marocan se ocupase de închirierea, de la o 
companie petrolieră, a trei furgonete Renault, cu 
capacitatea de nouă locuri, pentru transportul persoanelor 
şi al echipamentelor. Vehiculele răzbiseră pe drumurile 


pline de praf, dar accesibile, urmând, cale de câteva sute 
de kilometri, câmpia întinsă de-a lungul coastei. 

Chiar şi în prezent, ţinutul era în mare parte sterp şi 
nelocuit, cu excepţia unor mici aşezări berbere, aflate ici 
şi colo. Teritoriul ţării rămăsese în bună măsură 
neexplorat până când compania Mobil şi altele câteva 
porniseră în căutarea zăcămintelor de petrol din largul 
coastelor. 

Tabăra se afla înapoia dunelor, pe un teren pârjolit de 
soare, presărat cu plante pline de spini, la marginea unei 
câmpii lipsite de orice trăsătură distinctivă, care se 
întindea până spre un podiş înalt din depărtări. Câţiva 
măslini cu aspect jalnic reuşeau să stoarcă suficientă apă 
din solul prăfos cât să nu se usuce de tot. lar umbra pe 
care o făceau era mai mult una psihologică. Şantierul se 
găsea în apropierea unor mormane de zidărie şi coloane 
prăbuşite, unde se desfăşurau şi excavaţiile terestre. 

Nina s-a îndreptat către una dintre cupolele colorate din 
nailon ce fuseseră înălțate în cerc, pe o suprafaţă netedă 
de nisip. A intrat în cortul ei ca să-şi spele sudoarea sărată 
de pe faţă şi să îmbrace un şort şi un tricou curate. Apoi, 
luându-şi blocul de desen şi apropiindu-se de un scaun 
pliant, s-a aşezat în faţa cortului şi, în lumina după- 
amiezii, s-a apucat să schiţeze câte ceva din cele văzute în 
cursul scufundării. Terminase de desenat câteva pagini 
când au început să sosească în tabără şi cei care lucrau la 
săpături. 

Doctorul Knox avea şortul şi bluza îmbibate de sudoare 
şi praf, iar genunchii îi erau jupuiţi de la atâta târât pe 
pământul tare. Nasul se înroşise puternic, amintind de un 
rac fiert, şi pielea începuse să i se jupoaie. Transformarea 
faţă de aspectul obişnuit pe care îl avea în sălile de curs 
era uimitoare. În universitate, Knox se îmbrăca impecabil. 
Pe teren, însă, se azvârlea practic în săpături, de parcă ar 
fi fost un copil scăpat într-o ladă cu nisip. Cu casca 
alburie, şortul larg şi bluza cu epoleţi ce-i evidenția umerii 
slăbănogi, arăta de parcă ar fi coborât din paginile vreunui 
număr foarte vechi din National Geographic. 

— Ce zi, s-a văicărit el, scoţându-şi casca. Am ajuns să 
cred că va trebui să ne îngropăm încă vreo şase metri ca 


să găsim ceva care să dateze dinainte de Republica Rif*. Şi 
dacă-ţi închipui cumva că e un chin să colaborezi cu mine, 
atunci te invit să conlucrezi cu prostănacul ăla înfumurat 
de Fisel. Bucuria de a fi lucrat la săpături răzbătea din 
glasul profesorului, în ciuda mârâielilor nemulţumite. Ei 
bine, tu pari de-a dreptul odihnită, i-a spus el pe un ton 
acuzator. Cum ţi-a mers? Lasă, că văd în ochii tăi că a fost 
bine. Povesteşte-mi repede, Nina, altfel îţi dau sarcini 
suplimentare. 

Faptul că Knox i se adresa pe numele mic îi aducea 
aminte femeii de perioada studenţiei. Nina a găsit acum 
posibilitatea de a se răzbuna pentru micile răutăţi pe care 
le îndurase la cursuri şi la examene. 

— N-ar fi preferabil ca mai întâi să te răcoreşti puţin? 

— Nu, prefer să rămân aşa. Pentru numele Cerului, 
tânără doamnă, nu fi sadică; nu-ţi şade deloc bine. 

— Am învăţat asta de la cineva foarte priceput, i-a 
răspuns ea zâmbind. Nu-ţi pierde speranţa, profesore. Cât 
îţi tragi scaunul ceva mai aproape, eu o să pun în pahare 
nişte ceai rece şi apoi o să spun povestea întreagă. 

Câteva minute mai târziu, Knox stătea numai ochi şi 
urechi lângă ea, ţinându-şi capul puţin plecat, ca pentru a 
auzi mai bine. Nina i-a povestit cum decursese explorarea 
încă din clipa când intrase în apă, omiţând însă să 
vorbească despre capul sculptat. Se simţea inexplicabil de 
tulburată de acel obiect, şi nu voia să discute despre asta. 
Poate cu altă ocazie. 

Knox a rămas tăcut pe durata întregii relatări, 
intervenind doar când Nina făcea câte o pauză ca să-şi mai 
tragă sufletul: 

— Ştiam eu, chiar aşa. Da, continuă, te rog. 

După o vreme, sfârşind de istorisit, Nina a rostit: 

— Asta e toată povestea. 

— Bună treabă. Şi concluzia? 

— Cred că aici a fost un port foarte vechi, a zis ea. 

— Bineînţeles că e vechi, i-a răspuns el, mimând 
iritarea. Ştiam încă de când am văzut fotografiile aeriene 


4 Republică înfiinţată în 1921 de Abdel-Kerim, lider de gherilă 
marocan care a luptat pentru independenţă împotriva asupririi 
spaniole. Republica, aflată în cadrul regatului Maroc, a fost 
înfrântă în 1926 de o forţă expediţionară franco-spaniolă. (n.tr.) 


ale micului tău iaz, făcute de o companie care căuta ţiţei. 
Orice lucruşor aflat la depărtare de o sută de paşi de noi 
este vechi. Dar cât de vechi? 

— Să nu uităm de dulăii scepticismului, i-a reamintit ea. 

Knox şi-a frecat palmele, semn că acel joc îi făcea 
plăcere. 

— Să presupunem că hingherii au prins dihăniile astea 
enervante şi deocamdată ele stau liniştite în cine ştie ce 
cuşcă. Stimată doamnă, ce părere ai ca specialist? 

— Dacă este să ne exprimăm astfel, cred că avem de a 
face cu o garnizoană militară feniciană, ce slujea şi ca loc 
de negoţ. 

Apoi i-a întins blocul de desen şi bucăţile de ceramică 
pe care le adusese. 

Knox a examinat fragmentele, trecându-şi degetele cu 
multă încântare peste marginile ciobite. Le-a pus deoparte 
şi apoi s-a uitat la schiţe, strângând din buze, astfel că 
mustata lui a părut că execută un mic dans. 

— Eu cred că trebuie să îi depănăm povestea asta şi 
stimabilului doctor Fisel, a spus el cu o plăcere evidentă şi 
melodramatică. 

Gamiel Fisel stătea sub o umbrelă mare. Corpul lui 
aproape rotund practic ascundea vederii scaunul... pe care 
era cocoţat; trupul pântecos, în combinaţie cu pantalonii şi 
cămaşa de culoare cafenie şi cu tenul său măsliniu, îl făcea 
să semene cu un măr mare, caramelizat. Pe masa din faţa 
lui stăteau câteva cioburi adunate pe şantierul arheologic. 
Amintind de Sherlock Holmes, bărbatul examina un 
fragment slujindu-se de o lupă. Alături de el se afla 
asistentul Kassim, un tânăr agreabil, student, din câte se 
dăduse de înţeles, pe care Fisel se părea că îl folosea 
numai pentru a-i pregăti ceaiul. 

— Bună ziua, doctore Fisel. Doctorul Kirov a făcut 
câteva descoperiri interesante astăzi, i-a spus Knox fără a- 
şi ascunde mândria. 

Fisel a ridicat ochii de parcă pe vârful nasului i s-ar fi 
aşezat vreun ţânţar nesuferit. Nu se putea spune că nu era 
deprins cu prezenţa femeilor pe piaţa muncii. Existau 
multe femei de origine marocană care aveau profesiuni ce 
de obicei erau deţinute cu precădere de bărbaţi. Numai că 
îi venea peste mână să stea de vorbă cu o femeie care îi 


era egală în privinţa rangului academic, ba chiar i se 
dovedea superioară prin numărul de diplome deţinut, unde 
mai pui că era cam cu un cap mai înaltă decât el. Cum el 
nu se pricepea defel la scufundări, depindea cu totul de 
Nina în ce privea situl subacvatic, şi îi displăcea profund 
să nu deţină controlul total asupra lucrărilor. Nina a trecut 
direct la subiect: 

— Cred că aici a existat un port mic, dar extrem de 
important, de origine feniciană. 

— Mai adu nişte ceai, Kassim, a spus Fisel. 

Tânărul a pornit în grabă spre zona unde se afla 
bucătăria taberei. Fisel s-a întors către Knox, ca şi cum 
Nina nici nu ar fi fost de faţă. 

— Asistenta dumitale are o imaginaţie prea bogată. 
Credeam că i-ai spus, desigur, că în săpăturile efectuate la 
situl principal s-au descoperit artefacte de origine greacă 
şi romană. 

Fisel avea obiceiul să vorbească repede, nervos, 
aruncând frazele ca pe nişte gloanţe ce porneau din ţeava 
unei mitraliere. 

Nina l-a ascultat destul de politicoasă, dar nu mai era 
dispusă să treacă peste bădărănia lui. 

— În primul rând, a intervenit ea pe un ton glacial, nu 
sunt asistenta doctorului Knox. li sunt colegă. Şi, în al 
doilea rând, deşi nu mă îndoiesc de influenţele greco- 
romane, principalul centru de activitate era pe apă, nu pe 
uscat. Şi, aşa cum am zis, e vorba de un avanpost fenician. 

Nina a trântit cu zgomot blocul de desen pe masă, după 
care a făcut semn cu degetul asupra schiţei ce prezenta 
cothon-ul. 

—  Fenicienii sunt singurii care au tăiat porturi 
artificiale precum acesta în limbile de uscat. Cred că 
fragmentele acestea de vase vor asigura o datare care să 
vină în sprijinul părerii mele. 

Apoi a pus pe masă bucăţile de ceramică de vase pe 
care le adusese, fără să îi pese că acestea s-ar fi putut 
amesteca printre celelalte. Fără să se grăbească, Fisel a 
ridicat un fragment, l-a examinat, apoi a mai luat unul. 
După câteva clipe, a ridicat privirea. Ochii lui căprui şi 
umezi se bulbucaseră pe sub ochelarii cu lentile groase, 
însă se străduia să nu-şi trădeze emoția. 


Şi-a dres glasul, după care i s-a adresat lui Knox: 

— Sper că nu accepţi acest lucru drept o dovadă de 
nezdruncinat a teoriei avansate de doctor Kirov. 

— Sigur că nu, doctore Fisel. Mai avem mult de lucru, 
iar doctor Kirov ştie acest lucru la fel de bine ca şi noi. 
Trebuie, totuşi, să recunoşti că e un început deosebit de 
interesant. 

Socotind că descoperise o fisură în argumentaţia lui 
Knox, grimasa lui Fisel s-a transformat într-un zâmbet 
extrem de cuceritor. 

— Mă văd silit să nu recunosc nimic decât după ce se 
dovedeşte dincolo de orice dubiu. 

Kassim a sosit cu un pahar de ceai fierbinte. Fisel a 
făcut semn din cap înspre ei şi a pus mâna pe lupă. 
Audienţa cu vărul regelui se încheiase. 

În timp ce mergea alături de Knox către corturi, Nina 
fierbea de furie. 

— Al naibii ticălos! Ştie foarte bine că am dreptate. Ca 
unul care ştia ce ştia, Knox a scos un chicotit. 

— Eu cred că Fisel este pe deplin de acord cu părerea 
ta în privinţa descoperirilor făcute, şi nu va pierde nici o 
clipă ca să raporteze mai sus. 

Nina l-a prins de mână pe profesor şi a privit insistent 
chipul prăfuit al acestuia. 

— Nu pricep. Atunci de ce a făcut tot circul ăla? 

— Vai, dar e cât se poate de limpede! Vrea să-şi aroge 
meritele descoperirii acestui port fenician pe care, de fapt, 
l-ai găsit tu. 

— Până aici! a exclamat Nina, şi a dat să pornească spre 
cortul lui Fisel. Dacă-şi închipuie că scapă chiar atât de 
uşor... 

— Stai puţin, draga mea. Ţi-am promis că vei primi 
toate onorurile pentru orice descoperire subacvatică, şi nu 
am glumit defel. Nu uita, noi deţinem cărţile cele mai 
importante în jocul ăsta. Eşti singura dintre membrii 
expediției care se pricepe la scufundări. 

— Da, dar Fisel poate aduce aici alţi scufundători. 

— De acord. Aşa scund, gras, chel şi miop cum îl vezi, 
Fisel este un om cu greutate, atât la propriu, cât şi la 
figurat, în cadrul Departamentului de Antichităţi. Poate 
aduce aici toate resursele de care are nevoie. Până atunci, 


însă, aş dori să-ţi termini de făcut schiţele, să clasifici tot 
ce ai descoperit şi să-ţi continui cercetările folosind 
metode ştiinţifice. 

Îndoielile Ninei persistau. 

— Dar dacă mă împiedică să mai fac scufundări? 

— Suntem într-o expediţie mixtă. li sunt egal în ceea ce 
priveşte comanda asupra activităţilor desfăşurate. Iar el 
nu poate lua decizii decât dacă primeşte aprobări. Pentru 
asta va avea nevoie de mai multe zile. Şi dacă se întâmplă 
să crezi că la noi aprobările se obţin cu greu, nu uita că 
Marocul stă foarte mult sub influenţa francezilor, care au 
inventat cuvântul „birocrat”. Mă ocup eu de orgoliul lui, 
dar aş vrea să faci şi tu ceva destul de greu. Te-aş ruga să- 
i laşi şi lui Fisel câte ceva din merite, mai ales dacă 
dovedim că portul este de origine feniciană. La o adică, 
facem săpături şi cercetări în ţara lui. S-ar putea să aibă 
strămoşi fenicieni. 

Nina s-a liniştit, îngăduindu-şi chiar să şi pufnească în 
râs. 
— Ai dreptate. Îmi pare rău că am răbufnit chiar aşa. 
Am avut o zi istovitoare. 

— Nu trebuie să te scuzi. El chiar este o jigodie, dar o 
să-i aduc eu aminte că, dacă nu face din asta o descoperire 
comună, toate meritele o să şi le asume cine ştie ce alți 
ticăloşi de-ai săi, care îi sunt şefi. 

Nina i-a mulţumit profesorului, l-a sărutat pe obraz şi a 
intrat în cortul ei. A lucrat la schiţe până când a auzit 
sunând clopotele care îi chemau pe toţi la cină. La masă, 
Fisel a evitat să o privească în ochi. Soții din Iowa, care 
reuşiseră să dezgroape un mâner intact de ulcică, 
ajunseseră centrul atenţiei. Nimeni nu a părut să bage de 
seamă când Nina s-a scuzat şi s-a retras în cortul ei. 

După ce a terminat de redactat raportul privind 
descoperirile făcute pe un laptop IBM, Nina a aşezat în 
picioare blocul de desen şi a făcut câteva fotografii ale 
schițelor folosindu-se de aparatul de fotografiat. Apoi a 
descărcat imaginile în computer. Pozele schițelor ieşiseră 
foarte clar. 

— Bine, domnu' Fisel, să te văd cum reacţionezi la 
astea! Laptopul era conectat la o mică valiză ce conţinea 
un telefon cu legătura prin satelit. Aparatul cu baterie 


solară o costase extrem de mult, însă o putea ţine în 
legătură cu cei de acasă indiferent unde s-ar fi aflat. A 
format un număr şi a transmis pachetul electronic de texte 
şi fotografii prin eter, apoi acesta a fost preluat de un 
satelit de comunicaţii cu orbită joasă tip Inmarsat, care a 
transmis totul spre o antenă ce a descărcat informaţiile, 
cu viteza luminii, în baza de date de la University of 
Pennsylvania. 

Mulțumită că rapoartele şi fotografiile ei ajunseseră în 
siguranţă la baza de date a universităţii, Nina a închis 
computerul. Nu avea cum să ştie că pe magistrala 
informaţională se pot uneori produce  deturnări 
primejdioase. 


San Antonio, Texas 


Pe planurile oficiale ale administraţiei nu figura 
încăperea fără ferestre situată la unul dintre ultimele etaje 
ale turnului din oţel şi sticlă ce găzduia birouri, aflat în 
apropierea apelor liniştite ale fluviului San Antonio. Nici 
măcar inspectorii din construcţii nu aveau habar că ea se 
afla acolo. Subcontractorii care instalaseră pereţii izolaţi 
fonic, circuitele electrice separate şi încuietorile activate 
vocal fuseseră plătiţi generos ca să-şi ţină gura. Chiar 
dacă li se păruse ciudat să construiască o uşă secretă prin 
cabina de duş a unei săli de baie, ei nu împărtăşiseră 
nimănui acea părere. 

Decorul camerei era funcţional precum cel al unui 
laborator clinic. Pereţi bej, fără decoraţiuni. Un grup de 
monitoare IBM cu ecrane foarte mari, staţii de lucru cu 
hard diskuri de mare capacitate, un seif pentru documente 
şi o masă de lucru plasată chiar în centru. Cu chipul cu 
trăsături rigide scăldat în lumina glacială a monitorului, 
un bărbat stătea în faţa unui computer. A derulat câteva 
pagini scrise şi fotografii, apoi s-a oprit la o serie de 
desene. 

Cu un clic al cursorului, a mărit una dintre schiţe şi a 
focalizat apoi asupra unei porţiuni de ecran, iar ochii lui 
de un albastru intens au înregistrat fiecare amănunt. 
Convins că nu pierduse nimic din fişierul acela, l-a salvat 
pe o dischetă şi a dat comanda de tipărire. In timp ce 
imprimanta performantă îşi făcea treaba, bărbatul a pus 
discheta într-un plic şi a încuiat-o în seif. A strâns 
materialele imprimate într-un plic maroniu, a ieşit prin 
cubicului de duş, a trecut printr-o altă uşă ajungând în 
biroul său, apoi a făcut un apel prin interfon. 

— Am nevoie de câteva minute. Imediat, a spus el. 

— Acum are timp, i-a răspuns un glas de femeie. Zece 
minute, între două şedinţe. 

Bărbatul a ieşit din birou cu plicul şi a pornit pe un 
labirint de holuri mochetate. Era înalt, având cel puţin un 
metru optzeci, trecut de prima tinereţe, dar singura 


concesie pe care o făcuse vârstei o reprezenta părul 
încărunţit tuns scurt şi o uşoară cădere a umerilor 
musculoşi. Corpul lui atletic era încă plin de vigoare şi 
rezistent graţie unui regim spartan de hrană şi exerciţii 
fizice. Cum rareori avea obiceiul să surâdă sau să se 
încrunte, faţa îi era aproape lipsită de riduri în jurul gurii 
şi al ochilor, ca şi cum pielea i-ar fi fost ridicată şi întinsă 
pe bărbia pătrăţoasă şi pomeţii proeminenţi. 

Pe acel etaj se aflau birourile administrative ale 
companiei, iar acolo accesul se făcea doar pe baza 
identificării palmare şi vocale. Locurile de muncă erau 
situate la toate celelalte etaje, iar el nu a întâlnit pe 
nimeni decât atunci când a ajuns în zona spațioasă a 
recepţiei. 

Sala cu tavan înalt era decorată în roşu-închis, cafeniu 
şi verde, toate culori naturale, având ca model, atât pe 
podea, cât şi pe pereţi, o săgeată stilizată şi un desen cu 
pătrate, în stil indian. În spatele recepţionerei se afla o 
pictură murală semiabstractă, în care siluetele cu pielea 
cafenie şi penele răsfirate de quetzal se întrepătrundeau 
atât de mult, încât era greu de precizat dacă desenul 
înfăţişa un sacrificiu uman ori o petrecere mondenă. Iar 
recepţionera stătea la un birou ce părea să plutească pe o 
mochetă moale şi groasă de un oranj-închis, fără să se 
sinchisească de drama ce se petrecea în spatele ei. 

Bărbatul s-a oprit în faţa pupitrului şi, fără să scoată o 
vorbă, a aruncat o privire spre uşa groasă, din lemn închis 
la culoare, pe care erau sculptate zeci de siluete 
contorsionate ce voiau să reprezinte viziunea iadului în 
accepțiunea unui artist naiv. 

— Domnul Halcon vă primeşte imediat, a spus 
recepţionera, o femeie de vârstă mijlocie, aleasă în acea 
slujbă pentru amabilitatea de care dădea dovadă, pentru 
eficienţă şi pentru loialitatea ce nu putea fi pusă la 
îndoială. 

Uşa sculptată dădea spre un birou situat pe colţ, la fel 
de spaţios ca şi recepţia, iar înăuntru se repeta tema 
decorativă ce sugera America Centrală. Halcon stătea cu 
spatele spre uşă, privind afară pe o fereastră ce se înălța 
de la podea până în tavan. 

— Domnule, dacă aveţi o clipă liberă... 


Halcon s-a întors pe jumătate, scoţându-şi astfel în 
evidenţă nasul acvilin şi faţa îngustă şi palidă, profilul care 
îi adusese porecla în arena luptelor cu tauri. 

— Guzman, vino până aici, a zis el. 

Ascultând ordinul, Guzman a traversat biroul şi a ajuns 
alături de bărbatul ceva mai tânăr. Halcon trecuse puţin 
de patruzeci de ani, fiind mai înalt decât Guzman cu câţiva 
centimetri. Era slab ca un ascet, părând de-a dreptul 
fragil. Însă ca orice alt lucru legat de Halcon, aparențele 
erau înşelătoare. Ca o concesie făcută rolului său de om 
de afaceri, îşi tăiase de mult codiţa purtată ca matador, îşi 
mai scurtase din perciunii gen Valentino şi lepădase 
costumul sclipitor pe care îl purta în arenă. Cu toate 
acestea, ascuns de veşmintele scumpe de comandă, 
pândea acelaşi corp agil şi vânos al matadorului cunoscut 
sub numele de Şoimul, care îşi folosise iuţeala şi forţa 
pentru a ucide zeci de tauri curajoşi. Singura nemulţumire 
a admiratorilor care îi urmăriseră cariera scurtă, dar 
memorabilă, era că, atunci când ucidea taurii, dovedea o 
eficienţă rece şi îi lipsea orice patimă. În alte vremuri ar fi 
fost un spadasin de temut, a cărui armă ar fi găsit calea 
către inimile oamenilor, nu ale taurilor. 

— Ştii de ce am preferat să construiesc acest birou 
exact într-un loc ca acesta, Guzman? 

— Dacă-mi permiteţi o părere, Don Halcon, pentru că 
oferă o vedere bună asupra multor proprietăţi ale 
companiei dumneavoastră. 

Drept răspuns, Halcon a chicotit. 

— Un răspuns direct şi cinstit, aşa cum era de aşteptat 
din partea unui vechi om de încredere, dar deloc 
măgulitor. Doar nu sunt un ţăran oarecare ce stă cu ochii 
pe pământurile lui. 

— Cer iertare, Don Halcon, nu am vrut să aduc vreo 
jignire. 

— Nu m-am supărat defel. Era o presupunere firească, 
numai că s-a dovedit greşită. Zâmbetul i s-a şters de pe 
faţă, iar cuvintele rostite au căpătat un ton reţinut, oţelit, 
care îi caracterizează pe oamenii periculoşi. Am ales acest 
birou dintr-un motiv anume: pentru că de aici pot vedea 
bine Misiunea San Antonio de Valero. Îmi aduce aminte de 
ceea ce a rămas în trecut, de ce există în prezent şi de 


ceea ce va fi. Bărbatul a făcut un semn spre panorama 
oraşului ce se vedea pe fereastra uriaşă. Deseori stau aici 
şi mă gândesc la faptul că istoria poate căpăta o turnură 
neaşteptată, fiind schimbată în mod radical de acţiunile 
câtorva oameni. Alamo a reprezentat o înfrângere pentru 
apărătorii lui, dar a însemnat începutul sfârşitului pentru 
Santa Anna. El a fost capturat la San Jacinto, iar într-o 
luptă hotărâtoare, Texasul şi-a câştigat independenţa faţă 
de Mexic. Lecţia istoriei este limpede, adevărat? 

— N-ar fi prima oară când moartea unor martiri i-ar 
dobori pe cei puternici. 

— Exact. Şi nici nu va fi ultima oară când se va întâmpla 
aşa. În Fortul Alamo existau o sută optzeci şi trei de 
apărători supuşi atacului a şase mii de mexicani, dovedind 
că oameni puţini, dar hotărâți, pot transforma lumea 
pentru mulţi alţii. 

Bărbatul a făcut o pauză, lăsând impresia că rămăsese 
din nou singur cu gândurile lui, contemplând panorama 
oraşului. După o clipă, ca un om care se trezeşte dintr-un 
vis, s-a întors către Guzman. 

— De ce ai vrut să mă vezi? 

— Am o chestiune importantă, domnule. Am interceptat 
o transmisiune din Maroc către University of 
Pennsylvania. 

I-a întins plicul. 

Halcon a răsfoit dosarul, rămânând în cele din urmă cu 
privirea aţintită asupra unei schiţe şi a murmurat: 

— Uimitor. Apoi a ridicat ochii. Nu e vreo greşeală, 
cumva? 

— Sistemul nostru de supraveghere este practic 
imbatabil. După cum ştiţi, orice expediţie arheologică 
transmite propuneri către fundaţia noastră Time-Quest, 
solicitând fonduri şi voluntari. Cercetărilor ce dovedesc un 
potenţial serios li se acordă prioritate. Computerele 
accesează în mod automat toate transmisiile efectuate de 
la situri spre bază şi caută cuvinte-cheie preprogramate, 
în orice mesaj fax, telex sau e-mail. 

— Los Hermanos are un om la locul cercetărilor 
arheologice? 

— Da. Îl avem acolo pe Gonzales. 

— Excelent, a spus Halcon. Ştie ce are de făcut. 


Guzman a dat din cap şi a pocnit uşor din călcâie. Pe 
când se întorcea să plece, buzele lui au părut a se arcui 
într-un zâmbet strâmb. Însă era doar o iluzie provocată de 
jocul de lumini şi umbre al buzelor sale uşor trase în sus 
de cicatricea albicioasă ce se-ntindea de la obrazul drept 
până spre colţul gurii. 


4 
Maroc 


Nina a dus aparatul fotografic spre masca de faţă, a 
încadrat peretele fundației în vizor şi a apăsat 
declanşatorul. Motoraşul care trăgea filmul a bâzâit slab. 
Era ultima fotografie de care avea nevoie pentru a alcătui 
mozaicul. În sfârşit. 

Expulzând scurt o gură de aer, a golit apa din tubul de 
respirat. Înotând apoi în lateral, s-a deplasat spre scară. 
Cartografierea de una singură a acelei zone de fund de 
mare fusese plicticoasă. Întâi plasase drept ghid o serie de 
geamanduri mici din plastic, într-un model în zigzag. După 
aceea, deplasându-se de la una la alta, se tot oprise şi 
fotografiase. Până când terminase. Acum avea în minte 
planul întregului port. Dacă, printr-un miracol, apa mării 
s-ar fi retras, ar fi fost în stare să meargă şi legată la ochi 
pe vechiul chei, fără să se ciocnească de vreun perete ori 
să cadă în vreo piscina sau într-un cothon. 

Sarcina de a asambla zeci de fotografii într-o hartă avea 
să se dovedească extrem de anevoioasă. Incercase să 
împerecheze fotografiile folosind  geamandurile în 
conjuncție cu repere distinctive de pe fundul apei. 
Sistemul era în cel mai bun caz unul primitiv, dar pentru 
moment era suficient de bun. Nina nu urmărea precizia 
ştiinţifică, ci obţinerea unei imagini spectaculoase care să 
îi facă pe contabilii ce numărau cu zgârcenie fiecare bănuţ 
dedicat expedițiilor să viseze la apariţii pe prima pagină 
din USA Today şi la articole mari în Time sau în Unsolved 
Mysteries. 

S-a aşezat pe o treaptă aflată deasupra nivelului apei şi 
s-a debarasat de costumul de scufundare. În timp ce se 
ştergea cu prosopul, s-a uitat spre lagună şi a decis să 
amâne scoaterea balizelor până a doua zi dimineaţă. Dacă 
mai petrecea mult timp în apă, risca să i se încreţească 
într-atât pielea de pe mâini şi picioare, încât să arate ca o 
stafidă. După câteva minute, femeia mergea pe drumul ce 
ducea spre tabără, călcând cât se poate de ţanţoş. Avea 
motive întemeiate de satisfacţie. Reuşise să facă foarte 


multe lucruri într-un răstimp scurt. 

Membrii expediției se aflau încă la săpături, astfel că 
tabăra era pustie. Sau aproape. Când s-a apropiat de 
corturi, l-a văzut pe Gonzales la marginea taberei, 
discutând cu cineva aflat într-un jeep. Când s-a apropiat, 
jeepul a plecat, astfel că nu a reuşit să-l vadă la faţă pe 
şofer. 

— Cine era omul acela? a întrebat ea, urmărind praful 
ridicat de vehiculul ce dispărea din vedere. 

Pe faţa lui Gonzales a apărut imediat zâmbetul acela 
tipic, de parcă cineva ar fi apăsat pe un comutator. 

— Cineva care se rătăcise. I-am spus pe unde să o ia. 

— Rătăcit? 

Ce erau prostiile acelea debitate de Gonzales? Nu se 
aflau într-un loc unde ajungi doar pentru că ai greşit un 
viraj pe autostradă. Tabăra se afla la kilometri buni de 
orice localitate sau aşezare. Ţinutul acela arid şi solitar nu 
putea atrage decât nişte demenţi dornici să sape în nisip 
pentru a găsi cine ştie ce oseminte. Trebuia să vrei să te 
rătăceşti prin acele locuri. Când văzuse jeepul, crezuse că 
omul acela fusese chemat de Fisel, astfel că, deşi nu 
înghiţise explicaţia lui Gonzales, s-a simţit într-un fel 
uşurată la auzul ei. 

La micul dejun, doctorul Fisel anunţase că peste câteva 
zile aştepta sosirea câtorva scufundători marocani. El îi 
„recomanda” călduros Ninei să îşi limiteze numărul 
explorărilor pentru ca nu cumva să deranjeze situl. Nina 
se aplecase peste masă şi se uitase de aproape la el. 
„Aparatul de fotografiat nu are cum să deranjeze ceva”, 
zisese ea pe un ton reţinut, dar care trăda o asemenea 
furie rece, încât, după ce sfârşiseră de mâncat, doctorul 
Knox i se plânsese că, auzind-o, simţise cum i se formează 
ţurţuri la mustăţi. Cu o exprimare afectată, Fisel le 
reamintise tuturor de răspunderea pe care o avea faţă de 
vărul său, regele, după care bălmăjise nişte scuze, fără să 
convingă pe nimeni, cum că dorea doar să păstreze 
integritatea sitului. 

Nina trebuia să admită că şi ea se purta mai aberant 
decât în alte ocazii. Scosese diverse artefacte din sit, lucru 
total interzis, şi nu îi destăinuise acest lucru nici lui Fisel, 
nici lui Knox. Pe de altă parte, Fisel nu avea ştiinţă de 


faptul că descoperirile preliminare fuseseră trimise prin 
satelit către baza de date de la University of Pennsylvania. 
În plus, capul din piatră rămânea secretul ei absolut. A 
tras concluzia că se purta întru totul neobişnuit. Însă 
vremurile de restrişte impun măsuri pe măsură. 

Kassim, băiatul care îi servea ceaiul lui Fisel, i-a făcut 
Ninei un semn amical cu mâna. Nătărău ca gardul, dar 
deloc un băiat rău când reuşeai să te apropii mai mult de 
el. Savurând perioada aceea de calm, Nina s-a dus în 
cortul ei, şi-a lepădat costumul de baie şi a îmbrăcat haine 
uscate. A deschis laptopul şi a văzut alerta referitoare la e- 
mailuri. Mesajul era din partea doctorului Elinor Sanford, 
membru al catedrei de istorie, căruia îi trimisese ceea ce 
descoperise în lagună. 

Sandy Sanford şi Nina fuseseră colege de facultate, 
după care fiecare îşi alesese specialitatea. Sandy 
preferase studiile  mezoamericane, explicând că 
preferințele ei erau mai strâns legate de arta culinară 
decât de diversele culturi. Prefera să mănânce burritos, nu 
cuşcuş. Gusturile ei culinare puteau fi socotite îndoielnice, 
însă cunoştinţele ei rămâneau extrem de solide. Tocmai 
fusese numită curator din partea facultăţii pe lângă 
Muzeul Universităţii. Nina a citit mesajul: 


Felicitări, Nina! Nu e nevoie să-mi aduci capul lui 
Hannibal ca să mă convingi că ai descoperit un port 
fenician. Mi-aş dori foarte mult să le arăt şi încuiaţilor 
specialişti în arheologie, care au rămas prin Jurasic, 
materialul extraordinar pe care l-ai trimis. Aş putea 
declanşa un nou război punic. Cu toate astea, îţi voi 
respecta dorinţa de a păstra discreţia. Ce părere are El 
Grande Professore? Abia aştept să te revăd. Cu dragoste, 
Sandy. 


Dar mai era ceva. 
P.S. Cu privire la schiţa capului de piatră. Cred că eo 
glumă, nu-i aşa? Am înţeles, m-ai pus la încercare. O să-ţi 


transmit un fax. 


Nina a activat funcţia fax. Pe ecran a apărut fotografia 


unei feţe din piatră. La început, a crezut că era sculptura 
din lagună. Însă alături de aceasta, spre comparaţie, era şi 
schiţa trimisă de ea. A rămas privind lung ecranul. 
Sculpturile erau identice. A mai derulat imaginile. Au 
apărut şi alte capete. Toate păreau a fi fost cioplite de 
acelaşi artist. Cu excepţia micilor detalii ce ţineau în 
primul rând de ceea ce purtau pe cap, toate înfăţişau 
aceeaşi expresie gânditoare, acelaşi nas lat şi aceleaşi 
buze cărnoase. Sub imagini, mai apărea un mesaj din 
partea lui Sandy: 


Salutări din nou. Eşti bine-venită cu o contribuţie la cel 
mai vechi dintre misterele mezoamericane. În 1938, 
National Geographic Society şi Muzeul Smithsonian au 
trimis o expediţie în Mexic pentru a verifica informaţiile 
referitoare la nişte capete uriaşe din bazalt îngropate până 
la frunte. Au găsit unsprezece figuri din piatră cu trăsături 
africane, la fel ca aceasta, în trei locaţii din La Venta şi 
împrejurimi, unde a existat centrul sacru al culturii 
olmece. La circa 30 de kilometri depărtare de Golful 
Mexic. Aveau între 1,80 şi 2,70 metri înălţime, şi cam 40 
de tone greutate fiecare. Deloc rău, dacă ţinem seama că 
singura carieră apropiată era la vreo 16 kilometri, şi că 
statuile fuseseră transportate pe uscat fără a se folosi 
vehicule pe roţi ori animale de tracţiune. Toate aveau 
casca aceea ciudată care le face să arate ca nişte jucători 
de fotbal american. Datarea le plasează pe undeva prin 
anii 800 sau 700 î.Hr. Ascultă, cum se face că o fată 
cuminte ca tine se amestecă în istoria mezoamericană? 


Nina s-a grăbit să scrie: 


Mulţumesc pentru informaţii. Extrem de interesante! 
Sosesc acasă săptămâna viitoare. O să-ţi povestesc 
atunci.:-) 

Cu drag, Nina. 


A apăsat pe butonul Send, a închis laptopul şi, năucită, 
s-a lăsat pe spătarul scaunului. 

Un cap olmec! „Calmează-te, doamnă. Mai examinează 
lucrurile.” Figura pe care o găsise ea avea trăsături 


africane. Nimic surprinzător. La o adică, se aflau în Africa. 
Sigur, asta nu explica asemănarea cu sculpturile 
mexicane, aflate la mii de kilometri depărtare. Existau 
câteva posibile explicaţii privind acele similitudini. Poate 
că figurile din La Venta fuseseră sculptate în Africa şi 
transportate până în Mexic. Era însă puţin probabil. Mai 
ales când cântăreau patruzeci de tone fiecare. Alternativa 
nu se dovedea mai brează. O figură din La Venta să fi fost 
lucrată în Mexic şi transportată în Africa. În cazul ambelor 
scenarii, se mai ridica şi problema datării. Capetele 
fuseseră sculptate cu sute de ani înainte de sosirea lui 
Columb pe continentul american. 

„Bravo, şi-a spus Nina, am început să gândesc la fel ca 
oamenii de ştiinţă care cred în difuziune transculturală.” 

S-a uitat peste umăr, de parcă s-ar fi temut că exista 
cineva care trăgea cu urechea la gândurile ei. A accepta 
teoria difuziunii reprezenta un drum fără întoarcere înspre 
uitare pentru un arheolog ce se socotea serios. Potrivit 
difuzioniştilor, culturile nu au evoluat izolat, ele s-au 
difuzat dintr-un loc în altul. Similitudinile dintre Lumea 
Nouă şi Lumea Veche o intrigaseră mereu pe Nina. 
Entuziaştii susţinători ai fenomenelor OZN şi Atlantida nu 
făcuseră decât să tulbure apele, sugerând că piramidele şi 
desenele de la Nazca erau realizări ale extratereştrilor sau 
ale fiinţelor de pe continentele dispărute. O femeie care 
adopta concepţia difuzionistă se afla în pierdere de două 
ori în domeniul arheologiei. Şi aşa întâmpina destule 
dificultăţi prin faptul că era o femeie într-o lume a 
bărbaţilor. 

Teoria difuzionistă se confruntase mereu cu o problemă 
majoră: absenţa dovezilor verificate din punct de vedere 
ştiinţific privind contactul dintre o emisferă şi cealaltă 
înainte de călătoria întreprinsă de Columb. Oamenii de 
ştiinţă puteau vorbi la nesfârşit despre faptul că 
piramidele egiptene, templele cambodgiene şi movilele 
mexicane semănau unele cu altele. Deocamdată, nimeni 
nu descoperise artefactul care să facă legătura între 
acestea. Până în acel moment. Şi asta într-un port 
fenician. „Dumnezeule.” 

Acea descoperire avea să stârnească o vâlvă 
extraordinară. Putea fi cel mai mare eveniment de la 


descoperirea mormântului lui Tutankhamon. Comunitatea 
arheologilor va fi întoarsă pe dos. Obiectul din lagună 
dovedea că exista o legătură între Lumea Veche şi Lumea 
Nouă cu două mii de ani înainte ca navigatorul Cristofor 
Columb să pună piciorul pe pământul american. Dar de- 
ajuns! Nina a pus stavilă gândurilor ce i se învârtejea prin 
minte înainte de a suferi vreun şoc. Trebuia să analizeze 
situaţia existentă având mintea limpede. A pus pe fugă 
câteva muşte, după care s-a întins pe patul îngust din cort. 
A încercat să alunge orice alt gând din minte, 
concentrându-se asupra respirației. Următorul lucru de 
care a avut ştiinţă a fost clinchetul clopoţelului care îi 
convoca pe toţi la masa de seară. 

Căscând şi frecându-se la ochi, a ieşit împleticindu-se 
din cort. Se prefigura un apus minunat, în tonuri aurii şi 
violete. A intrat în cortul unde se afla aşa-zisa cantină şi s- 
a aşezat la capătul opus al mesei faţă de Fisel, care părea 
să prezideze un tribunal. L-a auzit rostind aceleaşi 
baliverne. A ignorat cu totul ceea ce spunea Fisel şi a 
înfiripat o conversaţie cu perechea din Iowa. Sculându-se 
de la masă înainte de desert, Nina a revenit la cortul ei şi 
s-a aşezat din nou dinaintea laptopului. 

Lucrând până noaptea târziu, Nina a redactat un 
rezumat care să însoţească fotografiile ce alcătuiau 
mozaicul gândit de ea. Când a terminat, cei din tabără se 
pregăteau deja pentru culcare. A îmbrăcat o cămaşă de 
noapte din flanelă, felicitându-se pentru inspiraţia de a o fi 
pus în bagaje. Zilele erau încinse şi uscate, însă noaptea 
se făcea răcoare datorită brizei ce bătea dinspre ocean. S- 
a furişat sub pătură, unde a rămas trăgând cu urechea la 
râsetele şi vorbele în arabă ale oamenilor de la aşa-zisa 
cantină, care făceau curăţenie după masa de seară. 
Curând, nu s-a mai auzit nici un glas, iar tabăra a fost 
cuprinsă de somn. 

Mai puţin Nina. Ea zăcea întinsă în pat, dorindu-şi să nu 
fi aţipit mai devreme. Faxul primit de la Sandy o răscolise 
şi el, nelăsând-o să adoarmă. S-a răsucit şi s-a învârtit de 
pe o parte pe cealaltă şi, într-un târziu, a căzut pradă unui 
somn superficial, dar a trezit-o pocnetul puternic al unui 
vreasc din focul aprins afară. A deschis ochii larg şi a 
privit în gol. Se părea că nu-i era dat să doarmă. 


Trează de-a binelea, şi-a strâns pătura peste umeri, 
semănând cu un indian Navajo, şi-a pus sandalele şi s-a 
strecurat afară din cort. O creangă de măslin din foc a 
trosnit, scoțând scântei roşietice. Singura altă sursă de 
lumină o reprezentau felinarele cu propan atârnate în faţa 
corturilor, în caz că ar fi avut cineva nevoie să răspundă 
chemărilor pe timp de noapte. 

Nina a ridicat ochii spre cerul întunecat. Aerul cristalin 
era atât de limpede, încât putea vedea cu ochiul liber 
nebuloase îndepărtate. Sub imperiul unui impuls, a luat o 
lanternă din rucsac şi a pornit spre lagună. Mormintele 
radiau o lucire argintie în lumina lunii în creştere. 
Ajungând la scară, Nina s-a aşezat pe treapta de sus şi a 
contemplat reflectarea lunii pe pânza de apă a lagunei. 

Pe ocean sticleau luminiţe galbene. Probabil că vasul 
NUMA, cel vopsit în turcoaz, se afla tot în largul coastei. A 
inspirat adânc. Aerul nopţii mirosea a apă stătută, a 
vegetaţie în putrefacție, a mlaştină şi a bătrâneţe. A închis 
ochii şi a ascultat sunetele nopţii. În imaginaţia ei, 
zgomotul produs de trestiile care se atingeau delicat una 
de alta amintea de plesnetul pânzelor din piele lovindu-se 
de catargele de lemn, iar orăcăitul broaştelor îi amintea de 
icnetele marinarilor îmbrăcaţi sumar care ridicau amfore 
pline cu vin şi cu ulei. Curând, a simţit aerul rece şi umed 
al oceanului pătrunzând prin pătură. A tresărit înfiorată, 
dându-şi seama că pierduse noţiunea timpului. Cu regret 
în privire, şi-a luat rămas-bun de la laguna neclintită şi a 
pornit spre cort. 

Când a trecut de coama dunelor, dinspre tabără a 
răzbătut până la ea un sunet ciudat. Amintea de ţipătul 
scos de o pasăre sau de un animal în faţa atacului unui 
prădător. Sunetul s-a repetat. Nici vorbă de pasăre sau 
animal. Era un țipăt omenesc. Cineva îngrozit, ori având 
dureri cumplite. A iuţit paşii, ajungând să alerge, şi a ieşit 
dintre dune, putând astfel să vadă tabăra. 

Acolo se desfăşura o scenă parcă desprinsă din Dante, 
în care demoni fără chip îi mână pe nou-sosiţii în iad către 
locurile unde îi aşteaptă pedepsele. Membri ai expediției, 
îmbrăcaţi aşa cum se culcaseră, erau împinşi şi îmboldiţi 
de nişte siluete îmbrăcate în negru şi înarmate cu puşti. 
Nina a văzut perechea de vârstnici din lowa. Femeia s-a 


împiedicat şi a căzut. Unul dintre atacatori a apucat-o de 
părul lung şi a târât-o astfel pe jos, în timp ce ea urla de 
groază. Soţul ei a încercat să intervină, dar a fost lovit cu 
patul puştii şi doborât la pământ, unde a rămas nemişcat 
şi sângerând. 

În pijama din flanelă, profesorul Knox a năvălit afară din 
cortul lui şi a privit în jur. Nina era suficient de aproape ca 
să vadă expresia apărută pe faţa lui. Părea mai curând 
uluit decât speriat. Apoi a apărut şi silueta inconfundabilă 
a doctorului Fisel, iar un atacator l-a împins peste Knox. 
Fisel a strigat ceva pe un ton sfidător, dar din cauza 
ţipetelor şi a ordinelor zbierate în jur, Nina nu a reuşit să 
audă ce spusese el. De-acum, aproape toţi membrii 
expediției arheologice fuseseră scoşi din corturi şi strânşi 
laolaltă, într-un grup îngrozit. Nina i-a zărit pe şoferi şi pe 
bucătar. Probabil că Gonzales era cu ceilalţi, dar ea nu a 
reuşit să-l vadă. 

Siluetele întunecate s-au oprit din atac şi s-au retras 
câţiva paşi faţă de grupul celor din tabără. Knox îşi venise 
în fire şi stătea demn, cu capul sus. Părea dăltuit în piatră, 
faţa lui arăta de parcă ar fi avut o mie de ani. Fisel şi-a dat 
seama ce avea să urmeze. A strigat ceva în arabă, însă 
vorbele lui au fost acoperite de clănţănitul înfiorător al 
armelor automate. 

Ploaia de gloanţe i-a culcat la pământ pe Fisel şi pe 
ceilalţi precum o coasă trecând prin iarbă înaltă. Şi, lucru 
incredibil, în ciuda intensității focului ucigător, din 
mormanul de trupuri s-au auzit câteva gemete. Doi dintre 
atacatori s-au apropiat de cei căzuţi la pământ, iar asta a 
făcut-o pe Nina să-şi piardă orice speranţă că va mai 
rămâne cineva în viaţă. În câteva secunde s-au auzit şapte 
împuşcături distincte. Gemetele au amuţit. Singurele 
sunete erau acum pocnetele scoase de vreascurile din foc. 

Nina abia dacă mai îndrăznea să respire. Gura parcă i- 
ar fi fost umplută cu rumeguş. Inima îi bătea nebuneşte. A 
simţit cum mâncarea de la cină îi urcă spre gâtlej, şi a 
icnit în încercarea de a nu vărsa. Voia să fugă de acolo. 
Era doar o chestiune de timp până când ucigaşii aceia 
aveau să o observe stând la marginea dunelor. Cu toate 
acestea, parcă ar fi prins rădăcini, fiind prea 
înspăimântată ca să mai dea ascultare instinctului de 


supravieţuire. 

Din întunericul din spatele unui cort s-a desprins o 
siluetă care a pornit în goană spre ea. Kassim! Pesemne că 
era afară din cort atunci când se declanşase acel atac. 
Ucigaşii l-au văzut încercând să evadeze şi au ridicat din 
nou armele. Nu au deschis însă focul, fiindcă unul dintre 
oamenii lor a ţâşnit în urmărirea tânărului. 

Înnebunit de spaimă, Kassim a fugit drept spre Nina, 
fără să o vadă totuşi. Dacă nu s-ar fi împiedicat de o 
rădăcină, căzând la pământ, ar fi răsturnat-o. A încercat să 
se ridice de jos, dar atacatorul s-a aruncat asupra lui mai 
iute decât un vultur asupra unui iepure. Omul l-a prins pe 
Kassim de bărbie şi i-a tras capul spre spate. 

O rază de lună a căzut pe lama şişului, făcând-o să 
sticlească. La fel cum cineva ar tăia un ananas, ucigaşul a 
descris fulgerător un semicerc cu lama armei. Răcnetul lui 
Kassim s-a curmat abrupt, fiind înlocuit de o bolboroseală 
pe măsură ce plămânii i se umpleau de sânge, făcându-l să 
se înece. 

După ce a dat drumul cadavrului să cadă la pământ, 
ucigaşul s-a ridicat şi a văzut-o pe Nina. Bărbatul era 
îmbrăcat complet în negru. În jurul capului avea înfăşurat 
un turban care îl acoperea cu totul, lăsând la vedere doar 
ochii care îi sclipeau încărcaţi de ură. A căscat ochii şi mai 
mari văzând-o pe Nina, după care şi i-a mijit şi s-a azvârlit 
la atac, ţinând cutitul însângerat deasupra capului. 

Nina şi-a smuls pătura grea de pe umeri şi, prinzând-o 
cu ambele mâini ca pe o bâtă, a vânturat-o, lovindu-l pe 
atacator drept în faţă. Asta l-a făcut să ezite o clipă şi să 
ridice mâna stângă pentru a se apăra de lovitură, fiindcă 
nu se aştepta la o asemenea rezistenţă din partea unei 
femei ce părea o victimă sigură. Nina a tras pătura ca pe o 
glugă peste capul bărbatului şi, cât acesta era orbit, l-a 
izbit puternic cu genunchiul în vintre. 

— Auuu! 

Răcnetul acela însemna că Nina îşi atinsese ţinta. L-a 
mai lovit o dată cu genunchiul, ţintindu-i bărbia. Se părea 
că reuşise, deoarece omul s-a prăvălit la pământ, 
zvârcolindu-se de durere. 

Văzându-şi camaradul doborât, celelalte siluete în negru 
au pornit în fugă spre Nina, însă întârzierea cu care 


reacţionaseră i-a oferit femeii un avantaj. A ţâşnit cu 
viteza unei căprioare speriate şi, cu picioarele ei lungi, a 
reuşit să-şi lase urmăritorii mult în urmă. 

Le auzea strigătele. 

— La mujer! La mujer! 

În alergare, a pierdut o sandală, aşa că a lepădat-o şi pe 
cealaltă. De-acum desculţă, Nina străbătea duna, începând 
să coboare panta domoală ce ducea spre apă. Partea 
înălţată a dunei avea să o ascundă preţ de câteva clipe de 
urmăritori. În timp ce sprinta spre lagună, a călcat pe un 
lemn ascuţit sau pe vreo piatră colţuroasă. A simţit o 
săgetare dureroasă în carnea moale. A căzut într-un 
genunchi, şi-a muşcat buzele până au  sângerat, 
înfrânându-şi dorinţa de a tipa, după care s-a ridicat 
imediat şi a continuat să alerge şchiopătând. 

Când a trecut în viteză prin dreptul mormintelor, s-a 
gândit să se ascundă printre ele, dar a alungat pe dată 
ideea, considerând-o prea simplistă. Ucigaşii ar fi găsit-o 
şi astfel ar fi devenit o pradă sigură. A decis să alerge de-a 
lungul țărmului, în direcţia opusă faţă de aceea în care 
fugise până atunci. Planul i-a fost zădărnicit de fasciculele 
de lanternă care au săgetat întunericul în spatele ei. 
Urmăritorii îi ghiciseră intenţia. Fără să se grăbească, ei 
s-au răsfirat de-a lungul coamei dunei, încadrând-o din 
flancuri, pentru a o prinde ca într-un cleşte. 

Nina a pornit în viteză spre lagună. Câteva secunde mai 
apoi ajunsese în capul scării. Ucigaşii se apropiau din 
toate părţile. În scurt timp aveau să o ajungă din urmă. 

Gândurile îi goneau nebuneşte prin cap. Putea plonja de 
pe scară şi înota pe sub apă, dar asta nu ar fi făcut decât 
să amâne sentinţa. Când ar fi ieşit la suprafaţă ca să 
respire, ucigaşii ar fi tras rafală după rafală până când 
vreun glonţ ar fi nimerit-o. Trebuia să rămână scufundată 
până când avea să iasă din bătaia armelor. Imposibil. Nu 
vedea soluţie. 

Ce nătângă era! Bineînţeles că exista o cale. A gonit de- 
a lungul țărmului stâncos. Cu ochi febrili, a cercetat apa, 
căutând un reper în lumina lunii. A observat sclipirea 
cenuşie a unei balize de marcare. 

Fasciculele păreau că o încadrează, ţâşnind din toate 
părţile. Curând avea să fie prinsă în năvodul ce se 


strângea. 

„Nu v-aţi găsi voi peştele pe care să-l prindeţi”, a gândit 
Nina. Împingând cu picioarele lungi cu toată forţa de care 
era în stare, Nina a sărit de pe stânci, întinzând braţele 
înainte. A pătruns în apă la o distanţă mare faţă de 
punctul de lansare, ca un sportiv de performanţă, şi a 
pornit să înoate spre baliza de marcare cu mişcări 
puternice şi rapide din braţe. Baliza a părut a se aprinde, 
lucind oranj atunci când lumina de pe țărm a atins 
suprafaţa ei reflectorizantă. Apa din jurul ei era acoperită 
de globuri luminoase. 

Din câteva mişcări de braţe, a ajuns la baliză. 

Cei de pe mal au deschis focul automat, iar suprafaţa 
apei din lagună a erupt în gheizere miniaturale în dreapta 
Ninei. 

Nu mai avea timp să inspire adânc de câteva ori: într-o 
grabă disperată, a tras în plămâni cât de mult aer a putut, 
după care trupul ei suplu s-a cufundat spre adânc. Imediat 
dedesubtul balizei de marcare, slab iluminată de licăririle 
de deasupra, se găsea arcada de piatră. S-a furişat cu o 
mişcare şerpuitoare prin arcadă, apoi a întins mâinile în 
faţă până a dat de marginea verticală şi s-a tras în tunelul 
cufundat în beznă. 

În timp ce înota, degetele ei atingeau peretele neted, de 
parcă ar fi fost nişte sonare primitive, bazate pe simţul 
tactil. 

Fără tub de oxigen şi labe pentru picioare, înotul până 
la capătul tunelului era o încercare extrem de dificilă, dar, 
chiar dacă acel tunel blestemat i-ar fi devenit mormânt, 
măcar putea avea satisfacția de a şti că urmăritorii ei nu 
vor afla nicicând ce s-a petrecut cu ea. A încetinit 
înaintarea, străduindu-se să păstreze un ritm constant, 
economic. Dacă ar fi intrat în panică, ar fi pierdut oxigen 
şi energie. 

A înotat şi mai în adânc. Suprafaţa peretelui a devenit 
mai aspră la pipăit. Se afla în peşteră. De aici, înaintarea 
avea să fie mai greoaie şi mai primejdioasă. A încetinit şi 
mai mult, ca să poată lua coturile. A pătruns apoi într-o 
fundătură, aşa că a trebuit să se întoarcă o bucată de 
drum. I se părea că trecuseră ore întregi de când nu mai 
luase o gură de aer. Plămânii îi apăsau coastele de parcă 


pieptul i-ar fi fost gata să explodeze. Cât timp îşi mai putea 
ţine respiraţia? Un minut? Două? Probabil, dacă ar fi 
apucat să se hiperventileze şi să îşi umple plămânii cu mai 
mult aer. Dumnezeule, cât mai avea de înotat? 

S-a izbit apoi cu capul de ceva tare. A avut convingerea 
că îi plesnise ţeasta. Instinctiv, i-a scăpat un țipăt, 
pierzând astfel aer preţios. 

La naiba. Uitase de mormanul de moloz. Pe pipăite, a 
trecut de vârful mormanului de pietre sparte şi s-a 
strecurat prin deschizătură. Depăşise semnul ce indica 
jumătatea tunelului! 

Peretele a devenit din nou neted. Asta era bine. 
Revenise în tunelul făcut de mâna omului. Mai avea de 
înaintat câteva zeci de metri. Plămânii parcă îi luaseră foc. 
A dat drumul unei înghiţituri mici de aer, ca şi cum asta ar 
fi redus din presiunea acumulată, după care a început să 
scoată nişte sunete amintind de uguitul unui porumbel. 
Dumnezeule, nu voia să se înece. Nu aici. A vâslit puternic 
din picioare, uitând de orice încercare de a conserva 
energia. 

Lipsa de oxigen o făcea să aibă amețeli. Următoarea 
etapă însemna momente scurte de pierdere a conştiinţei şi 
înghiţirea de apă. O moarte dureroasă, chinuitoare. Nina 
s-a opus cu încăpățânare să deschidă gura, ceea ce ar fi 
însemnat să respire apă. A pipăit peretele. Nimic. Apoi a 
atins tavanul. Tot nimic. Stai puţin! leşise din tunel! Şi-a 
arcuit trupul spre verticală, a lovit violent apa cu 
picioarele şi curând a ieşit la suprafaţă, începând să tragă 
cu nesat în plămâni aerul înviorător. 

După o vreme, respiraţia i-a revenit aproape de normal. 
Călcând apa, Nina a privit atentă spre țărm, unde 
fasciculele lanternelor se mişcau ca nişte licurici. Apoi a 
pornit să  înoate ocolind capătul promontoriului şi 
deplasându-se paralel cu plaja. Când a simţit că oboseşte, 
a pornit în unghi către mal. A simţit vegetaţia subacvatică 
mângâindu-i picioarele, iar cu degetele a atins fundul plin 
de aluviuni, răcoros. S-a târât până pe nisip, dar s-a 
odihnit doar câteva minute, după care s-a ridicat în 
picioare şi a pornit de-a lungul plajei. A ajuns la vechea 
albie secată a râului, a urmat acea wadi spre interior cale 
de câteva sute de metri, după care a urcat taluzul şi a 


traversat dunele până când a simţit că nu mai poate 
merge. S-a tras mai mult pe coate până într-un desiş de 
ierburi înalte şi s-a lăsat la pământ. 

Îngrozitorul masacru a început să i se deruleze în minte. 
Doctorul Knox. Fisel. Kassim. Cu toţii morţi. De ce? Cine 
erau acei oameni? De ce o urmăriseră şi pe ea? Bandiţi 
care îşi închipuiau că descoperiseră vreo comoară? Nu, 
furia şi concentrarea dovedite de acel atac demonstrau că 
acţiunea nu fusese organizată de bandiți. Totul fusese 
gândit în ideea unui masacru. 

Tremurând de frig, Nina şi-a scos pijamaua din flanelă, 
a stors-o de apă, apoi a îmbrăcat-o din nou peste cămăşuţă 
şi slip. Sub țesătura udă i s-a făcut pielea găinii. A smuls 
smocuri de iarbă şi le-a vârât pe dedesubtul bluzei de 
pijama, ajungând să arate ca o sperietoare de ciori. Acea 
izolaţie improvizată îi cam zgâria pielea, dar o ajuta să se 
încălzească. Tremuratul s-a domolit într-o oarecare 
măsură. Curând a reuşit să adoarmă. 

Spre zori, a trezit-o un murmur de glasuri ce veneau din 
direcţia albiei secate. Poate că sosiseră ajutoare care 
porniseră în căutarea ei. Şi-a ţinut răsuflarea şi a tras cu 
urechea. 

Spaniolă. 

Fără să mai întârzie nici o clipă, s-a strecurat prin iarba 
înaltă de parcă ar fi fost o şopârlă speriată. 

Firele de iarbă, subţiri şi tăioase, păreau a fi un pat de 
fachir, ale cărui cuie sfâşiau cămaşa de noapte a Ninei, 
julindu-i pielea de pe braţele şi picioarele dezgolite. Fără 
să ia în seamă durerea, şi-a înfipt genunchii şi coatele în 
nisip şi a continuat să înainteze. Nu avea de ales. Dacă s- 
ar fi ridicat să o rupă la fugă, ar fi fost pierdută. 

Ucigaşii o găsiseră mult prea repede, de parcă ar fi 
urmat o hartă până la ascunzătoarea ei. Nina a scăpat o 
înjurătură în limba bunicii ei. Da, chiar aveau o hartă. 
Diagrama lucrărilor portuare pe care o desenase cu atâta 
greutate rămăsese la vedere pe masa ei de lucru. Tunelul 
fusese redat sub forma a două linii îngroşate, cu 
explicaţiile de rigoare. Imediat ce acei indivizi 
descoperiseră calea ei de evadare, nu trebuiseră decât să 
caute urme de tălpi pe plajă şi să meargă după ele înspre 
wadi. 

Glasurile au crescut în tărie, trădând agitația acelor 
oameni care se apropiau dinspre locul pe unde ea urcase 
din albia secată. Probabil că descoperiseră porțiunea în 
care ea răscolise taluzul de nisip. A făcut o întoarcere 
bruscă, pornind târâş paralel cu ruta sa inițială, făcând în 
aşa fel încât să revină la albia râului. S-a uitat pe furiş 
printre firele de iarbă. Nu a văzut pe nimeni în wadi. A 
coborât taluzul şi a alergat spre plajă stând cât mai 
aplecată. Nisipul şi pământul din albie era răscolit de 
nenumărate urme de tălpi, ceea ce arăta că o căuta un 
grup destul de numeros. Curând i-a apărut în față verdele 
albăstrui al mării. Nava de culoare turcoaz era încă 
ancorată în larg. S-a oprit în locul în care râul se vărsa 
cândva în ocean. Plaja pustie părea să o invite în ambele 
direcţii, de parcă s-ar fi aflat pe o autostradă. 

Din urmă a auzit zgomot de paşi şi glasuri. Ucigaşii se 
răsfiraseră din nou, ca nişte vânători ce încearcă să 
încercuiască o prepeliţă rănită. Dacă ar fi pornit spre 
stânga sau spre dreapta, ar fi fost văzută imediat. Ca şi în 
noaptea precedentă, marea rămânea singura ei cale de 
salvare. 

Şi-a smuls cămaşa de noapte udă şi îmbibată de nisip, a 


azvârlit-o cât colo şi, rămasă doar în cămăşuţă şi slip, a 
pornit în fugă pe terenul presărat cu pietriş mărunt ce 
reprezentase delta râului care cursese pe acolo vreme de 
secole. Spera că valul de dune o va face nevăzută măcar 
până când ajungea la marginea apei. Când s-a aruncat în 
apa scăzută şi calmă, nu a auzit nici un strigăt din urmă. 
işi dădea seama cât de vulnerabilă era, pentru că acum 
nici întunericul, nici vreun tunel nu o mai puteau ascunde. 
lar în momentul când ucigaşii vor ajunge pe creasta 
dunelor, ea va deveni o ţintă uşoară pentru armele lor. 

Platoul de la mal, unde apa ajungea doar până la 
genunchi, părea să nu se mai sfârşească, încetinindu-i 
înaintarea şi fără a-i oferi vreo protecţie. A continuat să 
meargă spre larg, făcând paşi mari şi săltaţi, şi, într-un 
târziu, apa i-a ajuns până la brâu. A apucat să se scufunde 
cu puţin înainte ca gloanţele să înceapă a şuiera. Apa din 
spatele ei a erupt sub lovituri, scoțând o dâră de spumă 
agitată. Nina s-a scufundat şi a înotat pieziş, ca să-i 
păcălească pe urmăritori, a ieşit să ia o gură de aer, după 
care s-a scufundat din nou, ca un delfin. După ce a ieşit 
din zona apei cafenii de pe platou, pătrunzând spre apa 
mai adâncă şi albastră a oceanului, a aruncat o privire în 
urmă şi a văzut pe țărm vreo douăsprezece siluete. Câteva 
intraseră în apa mică până la genunchi. Focul de 
mitralieră părea să fi încetat. 

Răsucindu-se, Nina şi-a îndreptat ochii asupra navei, 
temându-se să nu ridice cumva ancora, lăsând-o între 
diavolii aceia şi adânc. Nu ar fi putut ajunge înot până în 
Insulele Canare. Întorcându-se pe spate, s-a uitat la norii 
pufoşi, tiviţi cu argintiu, şi şi-a mai tras răsuflarea. Bine 
măcar că era o zi bună pentru înot. A stat să se odihnească 
doar preţ de un minut. Se impunea să-şi pună din nou 
sângele în mişcare. 

Trebuia să păstreze un ritm domol, să se odihnească 
atunci când obosea şi să se considere fericită cu situaţia. 
Marea era calmă, nu întâmpina curenţi potrivnici şi nici 
vânt. Nu se deosebea aproape deloc de proba de înot din 
cadrul triatlonului, cu o singură excepţie: dacă pierdea 
cursa, o aştepta moartea. Luând ca punct de orientare 
catargul principal al navei, a început să înoate cu mişcări 
regulate. 


Fără ceas, nu avea cum să ştie de câtă vreme înota. Pe 
măsură ce se apropia de zone mai adânci, apa era tot mai 
rece, iar ca să uite de răceala care o storcea de energie, 
Nina s-a apucat să numere mişcările din braţe. S-a gândit 
să facă semne spre navă, dar şi-a dat seama că ar fi fost o 
pierdere de vreme. Braţul ei ar fi arătat ca gâtul unei 
păsări aflate pe apă. 

A încercat să îngâne cântece marinăreşti. Cântecele de 
muncă pe vase au ajutat-o să menţină ritmul de înot. 

Repertoriul ei era subţirel, şi după ce a cântat Doboară- 
ți duşmanul de vreo cincizeci de ori, a renunţat, 
continuând să taie apa cu braţele. Se apropia tot mai mult 
de vas, dar înotul devenise tot mai greoi, şi trebuia să se 
oprească mai des pentru a se odihni. La un moment dat, s- 
a întors şi a văzut cu bucurie că lăsase departe în urmă 
ţărmul cafeniu. Ca să-şi facă mai mult curaj, şi-a imaginat 
că, imediat ce va urca pe puntea vasului, va alunga gustul 
sărat din gură cu o cană aburindă de cafea. 

Duduitul adânc şi vibrant era atât de slab, încât la 
început nici nu l-a perceput. Chiar şi când s-a oprit să 
asculte mai atent a crezut că era apăsarea apei asupra 
timpanelor, ori poate zgomotul vreunui generator de pe 
navă. Apoi şi-a lăsat o ureche în apă şi a ascultat 
concentrată. 

Duduitul acela se auzea din ce în ce mai tare. 

S-a învârtit încet în apă. Dinspre țărm, un obiect 
întunecat gonea cu viteză spre ea. La început s-a gândit că 
era vreo şalupă, dar pe măsură ce s-a apropiat şi s-a văzut 
mai bine, Nina şi-a dat seama după forma lui că obiectul 
acela era un hovercraft de mari dimensiuni, un vehicul 
capabil să se deplaseze deopotrivă pe pământ şi de apă cu 
ajutorul unei perne de aer. 

Se mişca încoace şi încolo, descriind o serie de 
întoarceri la unghiuri ascuţite, dar Nina a înţeles curând, 
după modul de deplasare, că nu era nicidecum o 
ambarcaţiune pornită într-o operaţiune de salvare. 
Mişcările descrise erau prea hotărâte, prea agresive. 
Brusc, s-a oprit din acel rulaj în zigzag şi s-a îndreptat 
glonţ spre ea. Probabil că fusese depistată. A parcurs 
distanţă până la Nina cu repeziciune, ajungând lângă ea 
atât de neaşteptat, încât femeia abia de a apucat să se 


scufunde. 


Aparatul i-a trecut pe deasupra capului pe perna lui de 
aer de douăzeci şi cinci de centimetri grosime, frământând 
apa în urma lui. Când a simţit că nu mai poate sta în 
imersiune, Nina a ieşit la suprafaţă şi a respirat cu nesat, 
dar a început pe dată să tuşească din pricina faptului că 
trăsese în piept fumul lăsat de vehicul. Aparatul s-a întors 
şi s-a îndreptat din nou spre ea. 

Nina s-a scufundat din nou. Şi iarăşi a fost zguduită şi 
azvârlită de colo, colo de apa agitată, zbătându-se apoi să 
iasă la suprafaţă, unde rămase legănându-se în valurile din 
urma vehiculului. 

Hovercraftul s-a oprit, şi, în absenţa pernei de aer, s-a 
stabilizat pe apă cu motoarele torcând uşor. A rămas cu 
faţa spre Nina, semănând cu o pisică mare ce se joacă 
ghiduş cu un şoarece. Unul ud leoarcă, ajuns la capătul 
puterilor. Apoi motoarele au căpătat viaţă, aparatul s-a 
ridicat pe perna de aer şi a atacat din nou. 

Nina s-a scufundat şi s-a rostogolit ca prinsă într-un 
malaxor. Se simţea incapabilă să mai gândească; sângele 
îi bătea nebuneşte în urechi. Reacţiona practic din 
instinct. Avea să se termine curând. Vehiculul acela se 
putea întoarce practic pe loc. De fiecare dată când ieşea la 
suprafaţă, Nina avea tot mai puţin timp la dispoziţie să 
respire, iar maşinăria infernală se oprea tot mai aproape 
de ea. 

Corpul bont al hovercraftului se apropia din nou, deşi 
Nina abia îl vedea din cauza norului de fum lăsat de 
vehicul şi a ochilor iritaţi de apa sărată. Era prea epuizată 
ca să se mai scufunde şi nu credea că dacă ar face-o ar 
mai avea puterea de a înota din nou până la suprafaţă. A 
făcut o încercare jalnică de a se îndepărta înot din calea 
namilei, dar după câteva mişcări din braţe s-a răsucit ca să 
înfrunte atacatorul de parcă l-ar fi putut înfrânge cu 
mâinile goale. 

Vehiculul era aproape deasupra ei, iar urletul lui de 
fiară satisfăcută o asurzea. Nina a strâns din dinţi şi a 
aşteptat să se termine totul. 

Oroarea trăită în ultimele ore nu fusese nimic în 
comparaţie cu ceea ce s-a întâmplat după câteva clipe. 


Aparatul era la câteva secunde depărtare de ea când Nina 
şi-a simţit gleznele prinse într-o strânsoare puternică şi a 
fost trasă spre adâncul rece al mării. 

Dând din braţe ca o moară de vânt în furtună, Nina s-a 
zbătut să se elibereze, însă strânsoarea ca de fier asupra 
gleznelor nu a slăbit câtuşi de puţin, cu toate că vârtejul 
stârnit de hovercraft a făcut apa să fiarbă cu furie în jurul 
ei. Într-un ultim gest de sfidare, cu un urlet sălbatic, pornit 
din frustrare, care s-a materializat într-o explozie de bule 
de aer, Nina şi-a golit plămânii. 

Strânsoarea a mai slăbit, iar în norul turbulent de bule 
iscat de hovercraft s-a materializat o formă vag umană. Ca 
un ciclop de pe altă planetă, coborât dintr-un OZN, forma 
amorfă s-a apropiat de ea şi s-a închegat, lăsând la iveală o 
mască sub care se distingeau trăsături bărbăteşti. De 
dincolo de ochelarii mari se vedeau doi ochi albastru- 
deschis care îi transmiteau femeii un mesaj de tărie şi 
siguranţă, nu unul ameninţător. 

Bărbatul şi-a scos regulatorul de respirat şi l-a fluturat 
prin faţa ei, apoi a apăsat pe butonul de purjare, astfel ca 
muştiucul să îi atragă atenţia Ninei. Ea l-a înşfăcat şi l-a 
vârât în gură fără să mai stea pe gânduri. Nici măcar o 
adiere parfumată de flori nu ar fi fost mai plăcută decât 
acel aer comprimat dătător de viaţă care îi pătrundea în 
plămâni. Bărbatul a făcut un semne cu mâna în plan 
vertical de câteva ori. 

„la-o uşurel. Nu te grăbi.” 

Nina a dat din cap ca să arate că a înţeles semnalul 
scufundătorului şi a simţit pe umăr uşoara încleştare a 
unei mâini. A continuat să respire din muştiucul de 
rezervă până când, în cele din urmă, senzaţia de panică a 
dispărut şi respiraţia i-a devenit mai ritmică. 

Încă un semn cu mâna. Arătătorul şi degetul mare au 
format un O aproximativ. 

„Eşti în regulă?” 

Nina a imitat acel gest. 

„Mă simt bine.” 

Dinapoia măştii, bărbatul i-a făcut şmechereşte cu 
ochiul. Nu ştia cine era acel scufundător şi nici de unde 
apăruse, dar se vedea treaba că era prietenos. Avea capul 
acoperit cu o glugă strâmtă şi casca era combinată cu 


masca de faţă. Nina a observat doar faptul că bărbatul era 
solid, cu umeri largi. 

Apoi a ridicat ochii. Lumina venea în valuri în siajul 
vehiculului care trecuse în mare viteză pe deasupra lor, 
iar huruitul motoarelor, amplificat de apă, era asurzitor. 
Asta însemna că ucigaşii încă nu renunţaseră la căutare. 

A simţit din nou o apăsare pe umăr. Bărbatul pe care 
Nina îl botezase în gând Omul Apei a făcut un semn către 
suprafaţă şi a strâns mâna pumn. 

„Pericol.” 

Ea a dat din cap drept confirmare. Omul a arătat cu 
degetul mare spre adânc. Nina s-a uitat spre bezna de sub 
picioare. Până şi necunoscutul era preferabil pericolelor 
reale ce pândeau la suprafaţă. A dat din cap şi a făcut 
semn cu mâna că înţelesese. El şi-a prins mâinile una de 
cealaltă. 

„Să mă ţii de mână.” 

Nina a apucat mâna înmănuşată întinsă către ea şi cei 
doi au început să coboare încet spre adâncuri. 

În timp ce coborau, din albastru-cobalt, culoarea apei a 
devenit indigo, întunecându-se atât de mult, încât Nina 
întâi a simţit fundul, şi abia după aceea l-a văzut. 

Scufundătorul a scos de la brâu o lanternă cu lumină 
stroboscopică, mică dar de mare putere, şi a tinut-o 
deasupra capului. Ca să nu fie orbită de explozia de 
lumină argintie, extrem de intensă, despre care ştia că va 
urma, Nina a închis ochii. Când i-a deschis din nou, a 
observat o luminiţă clipind în depărtare, cam la aceeaşi 
adâncime la care se aflau şi ei. 

Scufundătorul şi-a împreunat degetele arătătoare. 

„Înotăm alături în direcţia aceea.” 

Ţinându-se din nou de mână, au înotat către lumina 
pulsatorie până când au întâlnit un alt scufundător. Acesta 
i-a văzut venind spre el, a închis lanterna pe care o avea în 
mână şi a apăsat butonul de activare a microfonului 
instalat în casca Aquacom. 

— Nu mai am încredere să te iau cu mine, a spus 
celălalt scufundător. Te las să-mi scapi din priviri doar 
câteva clipe, iar tu apari cu o sirenă în carne şi oase. 

Primul dintre bărbaţi şi-a plimbat privirea peste corpul 
Ninei şi a socotit că descrierea nu era deloc exagerată. 


Având plete blonde şi picioare lungi, la care se adăuga mai 
degrabă lipsa hainelor, Nina putea uşor trece drept vreun 
spirit mitic al mării, cu o singură excepţie. 

— Sirenele sunt pe jumătate peşti, a răspuns el. 

— Îmi place mai mult modelul ăsta, îmbunătăţit. Cum o 
cheamă? 

— Bună întrebare. Încă nu am fost prezentaţi unul altuia 
cum se cuvine. Am dat peste ea când am urcat spre 
suprafaţă ca să văd unde se afla nava. Avea nişte necazuri, 
aşa că i-am dat o mână de ajutor. Şi nu numai atât. 

Nina nu folosise niciodată dispozitive de comunicare 
submarină, dar a recunoscut echipamentele şi şi-a dat 
seama că bărbaţii probabil discutau despre ea. Cu toate că 
le era recunoscătoare pentru faptul că o salvaseră, ar fi 
vrut ca ei să scurteze conversaţia. Ingheța! Dacă nu se 
mişcau de acolo cât mai curând, Nina ar fi putut să leşine. 
Şi-a încrucişat braţele la piept. 

„Mi-e frig.” 

Bărbatul botezat de ea Omul Apei a dat aprobator din 
cap. Apărat de costumul impermeabil, uitase de frigul pe 
care îl îndura în apele adânci un corp neprotejat. 

— Hai să o ducem pe sirena noastră la navă cât nu se 
transformă într-un peştişor congelat. 

Celălalt a verificat busola şi a pornit înainte. Noul 
prieten al Ninei i-a făcut din nou semn să înoate alături şi 
a luat-o delicat de mână. Ea a presupus că se vor îndrepta 
spre navă, însă, având în vedere starea ei de epuizare şi 
de hipotermie, nu credea că va reuşi să înoate până acolo. 

Scufundătorul a părut că simte uşoara ei rezervă 
provocată de faptul că nu avea labe înotătoare, aşa că a 
strâns-o de câteva ori de mână în semn de încurajare. 

Au înotat în linie dreaptă doar câteva minute, după care 
au coborât din nou mai adânc. Pe fund se vedeau două 
obiecte galbene. Erau confecţionate din plastic şi aveau 
forma unor torpile miniaturale, cu urechi. Nina le-a 
recunoscut ca fiind UPS-uri, adică unităţi de propulsie 
pentru scufundători, sau scutere de mare, după cum erau 
ele numite în mod obişnuit. 

Cei doi scufundători s-au apropiat fiecare de vehiculul 
lui şi le-au activat. S-au auzit două ţiuituri slabe, iar 
motoarele Stingray, acţionate de acumulatori, au pus în 


mişcare elicele. Omul Apei i-a făcut Ninei semn să treacă 
în spatele lui. Ea s-a prins bine de umerii lui, după care 
vehiculele au prins să urce spre ape cu temperatura ceva 
mai ridicată. 

Imediat ce au pornit la drum, bărbatul cu care se afla 
Nina a apelat nava şi a întrebat dacă în apropiere se vedea 
cumva un hovercraft. Nu voia să rişte câtuşi de puţin. 

— A fost unul ceva mai devreme, i s-a comunicat de pe 
vas. Dar s-a îndreptat spre țărm şi pare să fi dispărut. 

— Am înţeles. Vă rog să fiţi pregătiţi pentru vizita unei 
femei. 

A urmat o scurtă pauză. 

— Vrei să repeţi? 

— Lasă asta acum. Pregătiţi-vă să trataţi pe cineva de 
hipotermie. 

Au ieşit la suprafaţă în apropierea navei şi i-au dat ocol 
înot ca să urce pe la pupa. Câţiva bărbaţi aşteptau acolo şi 
au ajutat-o pe Nina să urce la bord, învelind-o apoi în 
prosoape şi pături. Nina avea leziuni maculare pe piele, iar 
buzele i se învineţiseră. A refuzat să fie dusă pe 
brancardă, însă a acceptat să fie sprijinită cât a păşit, 
nesigură pe picioare şi clănţănind din dinţi, până la 
infirmerie. Şchiopăta cu piciorul pe care şi-l rănise atunci 
când fugise de asasini. 

Cei doi scufundători şi-au scos costumele şi nu au mai 
stat nici o clipă la vorbă, ducându-se glonţ la infirmerie. 
Au aşteptat răbdători, ca nişte potenţiali taţi, în faţa uşii 
închise. Foarte curând, locţiitoarea doctorului navei, o 
tânără atrăgătoare şi bine făcută, a ieşit pe coridor. 

— A păţit ceva? a întrebat bărbatul mai masiv. 

Asistenta medicului a surâs. 

— Avem de a face cu o doamnă foarte călită, a spus ea 
cu admiraţie în glas. I-am pus nişte antiseptice pe tăieturi 
şi pe vânătăi. Intrase practic în hipotermie, de aceea aş 
dori să stea la căldură o vreme. I se va aduce curând nişte 
supă fierbinte. 

— O putem vedea? 

— Desigur. Ţineţi-i de urât cât caut nişte haine şi îi fac 
loc în cabina mea, unde se va putea odihni fără să fie 
deranjată. 

— Cum o cheamă? 


Asistenta a ridicat din sprâncene. 

— Nici măcar asta nu ştiţi? Domnilor, cred că vă 
petreceţi prea multă vreme în apă, mai ales tu, Zavala. 
Credeam că i-ai aflat deja numărul de telefon, florile 
preferate şi ce restaurante frecventează. 

Reputația căpătată la Washington îl urmase pe Jose 
„Joe” Zavala până aici, lucru deloc surprinzător, deoarece 
el o curtase cândva şi pe asistenta medicului navei. 
Purtându-se întotdeauna fermecător cu femeile, era foarte 
agreat de cele necăsătorite pentru înfăţişarea atrăgătoare, 
care amintea de cea a actorului Ricardo Montalban din 
tinereţe. Pe buze i-a jucat un surâs vag, aproape timid. 

— Cred c-am început să mă ramolesc, a spus el. 

— Nu apuc eu ziua aia, a spus femeia zâmbind şi s-a 
grăbit să plece pentru a-şi vedea de treburi. 

Când cei doi au intrat în infirmerie, Nina stătea pe o 
masă de examinare, purtând un tricou marinăresc foarte 
larg şi având o pătură groasă de lână înfăşurată în jurul 
umerilor. Cu toate că avea ochii înroşiţi după atâta stat în 
apa sărată, iar părul lung îi era împâclit şi lipsit de 
strălucire, în obraji îi revenise culoarea, iar buzele îşi 
pierduseră tenta albăstruie. Între palmele făcute căuş 
tinea o cană cu cafea, bucurându-se de fierbinţeala ei. 
Nina a ridicat ochii şi l-a văzut pe bărbatul cel înalt 
aproape umplând cadrul uşii. Cu fizicul lui impresionant, 
la care se adăuga contrastul dintre pielea castanie şi părul 
blond-deschis, aproape alb, părea a fi ca un erou 
scandinav dintr-o operă wagneriană. Cu toate acestea, 
când i s-a adresat, glasul lui s-a dovedit a fi uimitor de 
plăcut. 

— Sper că nu deranjăm, a spus el drept scuză. 

Nina şi-a îndepărtat o şuviţă de păr căzută peste faţă. 

— Nicidecum. Poftiţi. 

Omul a intrat, urmat de un altul, de un bărbat brunet, 
cu un zâmbet agreabil. 

— Mă numesc Kurt Austin, iar el este Joe Zavala. 

— Nina Kirov, a spus ea, recunoscând ochii Omului 
Apei, pe care îi văzuse prin mască. O duceau cu gândul la 
culoarea unui recif de corali atunci când apa este liniştită. 
Cred că ne-am cunoscut deja. 

Încântat de faptul că ea îl recunoscuse, Austin a zâmbit. 


— Cum te simţi? 

— Nu tocmai rău, mulţumesc. O să mă simt şi mai bine 
după ce voi face un duş. A aruncat o privire în jur. Ce vas 
e ăsta? 

— Nereus, o navă de cercetare a NUMA. 

— Lucraţi la National Underwater & Marine Agency? 

— Exact. Eu sunt şeful Echipei de Misiuni Speciale. Joe 
este inginerul marin al echipei. 

— Prefer să mă consider propulsionistul echipei, a spus 
Zavala. 

— Joe face pe modestul. El e cel care ne ajută să ne 
mişcăm, sub apă şi pe apă. 

În realitate, Zavala era expert în orice gen de propulsie. 
Se pricepea să repare, să modifice sau să refacă orice 
motor, fie el cu aburi, diesel ori electric, indiferent dacă 
era instalat pe automobile, pe vase ori pe avioane. Nu 
şovăia nici o clipă când trebuia să se mânjească de 
unsoare ca să rezolve vreo problemă de mecanică. 
Proiectase şi participase direct la construcţia multor 
vehicule subacvatice, atât cu pilot, cât şi fără, inclusiv 
câteva aflate la bordul acelei nave. Între talentele lui se 
număra şi acela de pilot. Avea două mii de ore ca pilot de 
elicopter şi de mici avioane propulsate de motoare cu 
turbină. 

— Spuneai că sunteţi membri ai unei echipe de misiuni 
speciale. 

— Exact. Suntem patru cei care alcătuim nucleul 
echipei. Mai avem un geolog oceanograf şi un biolog 
marin, dar ei se ocupă acum de alte probleme. Practic, noi 
rezolvăm chestiuni ce nu intră în atribuţiile obişnuite ale 
NUMA. 

„Şi probabil că în afara domeniilor controlate de 
guvern”, ar fi putut adăuga bărbatul. 

— Şi ce Dumnezeu caută nava voastră aici? 

— Suntem într-un marş de probă, în drum spre 
Mediterana, a spus Austin. Guvernul marocan este 
îngrijorat că forajele marine de ţiţei afectează pescuitul 
sardinelor. Nereus se îndreaptă spre acea zonă, de aceea 
am decis să facem o examinare a fundului mării. 

— Nereus, Bătrânul Om al Mării, a murmurat Nina, 
aplecându-şi capul uşor într-o parte, cufundată în gânduri. 


Ştiu un citat din Hesiod, un poet grec: „Un zeu blând şi de 
încredere, care gândeşte drept şi nicicând nu minte”. 

Austin a aruncat o privire spre Zavala. Poate că Nina 
chiar era o sirenă. În orice caz, sigur era atrăgătoare. 

— Nu cred că vasul poate fi numit Bătrânul Om al Mării, 
pentru că a fost lansat abia acum câteva luni, dar Hesiod a 
avut dreptate în ce priveşte minciunile. Nava noastră este 
dotată numai cu aparatură de supraveghere de ultimă 
generaţie. 

— Proiectantul a afirmat chiar că noi, specialiştii, ne 
aflăm la bord doar ca balast, a spus Zavala. 

Ninei îi venea greu să împace imaginea lui Austin, cu 
umerii lui largi, şi a tovarăşului său cu glas plăcut, cu 
aceea pe care şi-o formase despre oamenii de ştiinţă. I-a 
măsurat pe cei doi bărbaţi cu un ochi analitic. Având peste 
un metru şi optzeci şi puţin peste nouăzeci de kilograme, 
dar fără pic de grăsime, masivul Austin era clădit ca un 
fotbalist profesionist. Avea faţa foarte bronzată a cuiva 
care îşi petrece mai tot timpul în aer liber, la care se 
adăuga aspectul strălucitor şi metalic tipic pentru tenul 
celor care trăiesc mult în preajma mării. Cu excepţia 
micilor riduri care apăreau doar atunci când râdea, avea 
pielea netedă. Cu toate că mai avea până să împlinească 
patruzeci de ani, părul lui Austin era de un gri oţelit, pe 
alocuri de un alb platinat. 

Cu înălţimea sa de un metru şaptezeci şi cinci, brunet şi 
atrăgător, Zavala era mai puţin impresionant ca statură, 
însă corpul lui cântărind optzeci de kilograme era suplu şi 
musculos, îndeosebi la braţe şi la gât, iar în jurul 
sprâncenelor se vedeau urmele unor cicatrici vindecate, 
care stăteau ca dovadă a faptului că-şi plătise taxele de 
colegiu practicând boxul profesionist la categoria mijlocie. 
Câştigase douăzeci şi două de meciuri, douăsprezece 
dintre ele înainte de limită, şi pierduse şase. Îşi purta 
părul negru şi drept pieptănat peste cap. Zâmbetul 
degajat pe care Nina i-l văzuse atunci când intrase în sala 
de examinare nu dispăruse de pe buzele lui. Amintindu-şi 
comentariul făcut de asistenta medicală, Nina îşi dădea 
acum seama de ce erau atrase femeile de ochii lui căprui 
şi sinceri. 

Purtarea lor de gentlemeni nu reuşea să ascundă cu 


totul înfăţişarea lor de bărbaţi gata oricând să-şi 
folosească muşchii. Puternicul Austin arăta acum deosebit 
de amabil, dar Nina şi-a adus aminte de hotărârea lui 
neînduplecată dovedită atunci când o smulsese din calea 
hovercraftului. Iar dincolo de blândeţea amicală a lui 
Zavala, Nina a intuit o duritate ca de stâncă. După felul în 
care se completaseră unul pe celălalt, precum rotiţele 
dinţate ale unei maşinării bine puse la punct, atunci când 
o aduseseră pe Nina teafără pe navă, cei doi 
demonstraseră că erau obişnuiţi să acţioneze în echipă. 

— Vă cer iertare pentru lipsa mea de politeţe, a spus ea, 
amintindu-şi de felul cum fusese salvată. Nu am apucat să 
vă mulţumesc. 

— Şi eu îmi cer scuze că te-am prins de gleznă precum 
rechinul din Fălci, a spus Austin. Cred că te-am băgat în 
răcori. 

— Nici pe jumătate cât m-a speriat ambarcaţiunea aia 
respingătoare care voia să joace polo cu capul meu. Nici 
nu am cuvinte să-ţi mulţumesc. Te rog să te furişezi la fel, 
salvându-mă de pericole, ori de câte ori doreşti. Apoi Nina 
a tăcut o clipă. Am totuşi o întrebare, poate ridicolă. Înoţi 
de obicei prin Atlantic, aşteptând să salvezi vreo fecioară 
aflată în primejdie? 

— A fost o simplă întâmplare, i-a răspuns el, înălţând 
din umeri. Eu şi Joe ne cam terminaserăm treaba. Eu am 
ieşit la suprafaţă ca să localizeze nava şi te-am văzut 
jucându-te de-a v-aţi ascunselea cu hovercraftul. Şi acum, 
e rândul meu să te întreb: Ce se întâmpla? 

Zâmbetul de pe faţa femeii a pierit. 

— Simplu. Încercau să mă omoare. 

— Asta mi s-a părut cât se poate de limpede, dar de ce? 

— Nu ştiu, a spus ea cu glas plat, şi ochii i-au devenit 
tulburi. 

Austin şi-a dat seama că femeia încerca să evite o 
discuţie pe acel subiect. 

— Încă nu ne-ai spus de unde vii, a rostit el cu glas 
calm. 

Asta a avut darul de a readuce în mintea Ninei tot cei 
se întâmplase în ultima vreme. 

— Doamne, Dumnezeule, a şoptit ea. Expediția. 
Doctorul Knox. 


— Ce expediţie? a vrut să ştie Austin. 

Ea a rămas cu privirea aţintită în gol, ca şi cum s-ar fi 
străduit să-şi amintească un vis. 

— Sunt arheolog marin. Făceam parte dintr-o echipă de 
la University of Pennsylvania, şi făceam nişte săpături nu 
departe de aici. 

Le-a povestit despre masacrul la care asistase şi despre 
fuga ei. Relatarea părea atât de trasă de păr, încât Austin 
nu i-ar fi dat crezare dacă nu ar fi văzut hovercraftul 
atacând şi spaima imposibil de descris de pe chipul Ninei. 
După ce femeia a terminat de povestit, Austin s-a întors 
către Zavala. 

— Ce părere ai? 

— Cred că ar trebui să aruncăm şi noi o privire. 

— Şi eu sunt de aceeaşi părere. Dar întâi vom anunţa 
autorităţile marocane. Domnişoară Kirov, credeţi că ne 
puteţi îndruma până la tabăra voastră? 

Nina încerca să alunge sentimentul de vinovăţie pe care 
îl trăia ca singură supraviețuitoare a acelui grup. Simţea 
nevoia să întreprindă ceva. S-a dat jos de pe masă şi a 
rămas în picioare, care s-au dovedit încă nesigure. 

— Ba chiar mai mult, a spus ea cu un ton foarte decis. O 
să vă arăt. 

Căpitanul Mohammed Mustapha de la Jandarmeria 
Regală Marocană stătea rezemat de bara de protecţie 
înfierbântată de soare a jeepului, şi se uita atent la 
americanca înaltă care se plimba încoace şi încolo prin 
întinderea de nisip, stând cu capul plecat spre pământ. 

Asemenea majorităţii poliţiştilor rurali, căpitanul îşi 
umplea zilele străduindu-se să-i găsească pe şcolarii 
chiulangii ai satului, completând rapoarte privind 
accidente rutiere sau verificând documentele străinilor de 
zonă, care erau jalnic de puţini. Dispariţia unei cămile, caz 
pe care îl investigase cu un an în urmă, stârnise temeri că 
putea fi vorba de un furt, însă până la urmă se stabilise că 
animalul nu făcuse decât să fugă, rătăcindu-se. Această 
ispravă însă era cea mai apropiată de încercarea de acum, 
aceea de a descoperi membrii dispăruţi ai unei expediţii 
arheologice. 

Mustapha cunoştea zona căreia berberii îi spuneau 
Locul Morților, din cauza vechilor morminte. Şi văzuse 
ruinele din apropiere. Acestea se aflau departe de drumul 
urmat de el în patrulările obişnuite, care acopereau sute 
de kilometri pătraţi. Vizitase o singură dată acel loc 
singuratic şi rămăsese doar cât să decidă că nu va mai 
călca acolo decât silit de împrejurări. 

Femeia s-a oprit şi a rămas nemişcată o clipă, cu 
mâinile în şolduri, ca şi cum nu ar fi ştiut ce să facă în 
continuare, apoi s-a apropiat de jeep. 

— Nu înţeleg, a spus ea, încruntată de nedumerire. Aici 
am avut tabăra. Corturile, furgonetele. Totul a dispărut. 

Căpitanul s-a întors către bărbatul cu umeri laţi al cărui 
păr avea culoarea zăpezilor de pe culmile Munţilor Atlas. 

— S-ar putea ca domnişoara să se înşele în privinţa 
locului. 

Nina l-a fulgerat cu privirea. 

— Domnişoara nu se înşală deloc! 

Polițistul a oftat. 

— Oamenii aceia, care te-au atacat. Erau bandiți? 

Ea a analizat sugestia. 

— Nu, nu cred că erau bandiți. 


Mustapha a ridicat din umeri ca un veritabil pierde-vară 
parizian, şi-a aprins o ţigaretă Gauloise şi apoi şi-a dat 
şapca puţin pe ceafa, lăsând la iveală părul negru. Se 
simţea destul de jenat să se afle în prezenţa unei femei 
care avea picioarele şi braţele dezgolite, dar nu era un 
bărbat insensibil. Doar orb să fi fost să nu observe rănile şi 
vânătăile care îi brăzdau pielea, şi se vedea că era extrem 
de afectată. Cu toate acestea, în acel loc nu existau nici 
corturi, nici vreun morman de cadavre, şi nici vehicule. Nu 
exista nimic care să susţină spusele femeii. 

A tras un fum lung din ţigaretă şi apoi a scos fumul pe 
nări. 

— Am fost informat, desigur, despre o expediţie aflată 
în apropiere de Locul Morților. Poate că au plecat fără să 
vă anunţe. 

— Grozav! a izbucnit Nina. Dintre toţi poliţiştii din 
Maroc, eu m-am ales cu un Inspector Clouseau de origine 
berberă! 

Suferințele şi hăituiala îndurate o făceau să fie 
irascibilă. Austin nu o putea condamna pentru starea de 
nervozitate, mai ales că, după toate întâmplările prin care 
trecuse, Nina se lovea acum şi de obtuzitatea poliţistului, 
aşa că a socotit că era momentul să intervină. 

— Nina, ai spus că aici aţi avut un foc mare de tabără. 
Ne-ai putea arăta pe unde se afla? 

Urmată la o distanţă cuviincioasă de ofiţerul de poliţie, 
Nina i-a condus spre centrul aproximativ al zonei curățate 
de vegetaţie şi a trasat un X pe pământ cu vârful 
pantofului. 

— Cam pe aici, aşa cred. 

— Aveţi o lopată? l-a întrebat Austin pe poliţist. 

— Da, bineînţeles. Trebuie să ai oricând aşa ceva la tine 
când mergi cu maşina prin deşert, a spus Mustapha. 

Apoi s-a dus la jeep şi, dintr-o ladă de scule, a scos o 
lopată pliantă, cu mânerul scurt, din acelea folosite de 
soldaţi. Austin a luat-o şi a îngenuncheat la picioarele 
Ninei, de unde s-a apucat să sape o serie de şanţuri 
paralele, adânci de vreo douăzeci de centimetri. Primele 
două şanţuri nu au oferit nimic interesant, dar al treilea a 
dat roade. 

Austin a scos o mână de pământ înnegrit şi l-a mirosit. 


— Cenuşa unui foc. Bărbatul a pus apoi palma pe sol. Şi 
încă păstrează căldura, a adăugat el. 

Nina asculta, dar gândul îi era în altă parte. Se uita fix 
undeva în spatele lui Austin, către o porţiune de teren ce 
părea să danseze în faţa ochilor. 

— Acolo, a şoptit ea. 

Ghemul întunecat era format din mii de creaturi 
minuscule, într-o veşnică mişcare. Cu partea laterală a 
lamei, Austin a îndepărtat ghemotocul sclipitor de furnici, 
făcând astfel loc, apoi s-a apucat de săpat. La vreo 
cincisprezece centimetri de suprafaţă, a întors o brazdă de 
pământ roşu-închis la culoare. A lărgit groapa. Pata roşie 
se lăţea. Pământul era îmbibat. Nina s-a lăsat pe genunchi 
lângă bărbat. Mirosul neplăcut de sânge închegat i-a 
invadat nările. 

— Aici au fost ucişi, a spus ea, gâtuită de emoția pe care 
încerca să şi-o înfrâneze. 

Până în acele momente, căpitanul Mustapha stătuse 
visător, privind în gol şi întrebându-se când va reuşi să 
ajungă acasă la soţie şi copii, pentru a lua o masă pe 
cinste alături de ei. Simţind o schimbare în atmosferă, şi-a 
aruncat ţigareta cât colo şi s-a apropiat, îngenunchind 
lângă Nina. Tenul întunecat al feţei sale s-a deschis întru 
câtva la culoare atunci când bărbatul şi-a dat seama ce 
însemna solul acela pătat în roşu. 

— Slavă lui Allah, a murmurat el. 

Câteva clipe mai târziu se afla la maşină şi vorbea 
precipitat prin radio cu cineva. 

Împietrită, Nina rămăsese în genunchi şi privea lung 
ţărâna, ca şi cum evenimentele îngrozitoare din noaptea 
precedentă ar fi năpădit-o dinspre groapa aceea. Austin şi- 
a dat seama că femeia ar putea face o criză dacă nu o 
îndepărta cât mai repede din acel loc. A luat-o de braţ şi a 
ajutat-o să se ridice în picioare. 

— Dacă n-ai nimic împotrivă, aş vrea să dăm o raită prin 
lagună. 

Nina a clipit mirată, ca un somnambul trezit brusc la 
realitate. 

— Da, bună idee. Poate găsim ceva pe acolo... 

Femeia a înaintat printre dune, urmată de Austin. Barca 
gonflabilă Zodiac de pe vasul NUMA, în care sosiseră la 


țărm, era acum trasă pe treptele de piatră. 

Nina şi-a plimbat privirea peste laguna cufundată în 
tăcere. 

— Nu-mi vine să cred, au luat până şi balizele de 
marcare, a spus ea, cu un umor amar. 

Avându-l pe Austin cale de un pas în spate, Nina a mers 
de-a lungul liniei stâncoase a țărmului, descriind tunelul 
nevăzut şi cothon-ul. Austin a făcut semn către nişte peşti 
morţi plutind la suprafaţa apei, altfel cât se poate de 
netulburată. 

— Probabil din lipsă de oxigen, a spus Nina. Laguna nu 
le prea prieşte fiinţelor vii. A zâmbit la auzul ironiei 
neintenţionate a vorbelor sale. Mai este ceva, ceva ce n- 
am zis până acum. 

I-a descris bărbatului capul de piatră pe care-l 
descoperise. Austin nu şi-a putut ascunde neîncrederea. 

— Olmec? Aici? Şi-a morfolit buza de jos, dar nu a reuşit 
să găsească o formulare politicoasă pentru a-şi exprima 
îndoiala: Imposibil. 

— Nici eu n-aş fi crezut, dacă nu vedeam cu ochii mei. 
Pariez că o să-ţi schimbi părerea după ce coborâm în apă. 
O să-ţi arăt. 

Şi-a descălţat pantofii de împrumut. Austin abia aştepta 
un prilej să se mai răcorească, iar pentru Nina, acea 
intrare în apă îi putea fi de folos pentru a uita grozăviile 
descoperite în nisip. Iar şorturile şi tricourile aveau să li se 
usuce foarte curând la soare. 

Urmată de Austin, Nina s-a aruncat în apă. Au înotat o 
distanţă scurtă, după care Nina s-a oprit pentru a verifica 
o serie de repere, înaintând cu capul sub apă. După un 
minut sau două, s-a scufundat cu totul şi s-a dus drept în 
jos. În apropiere de fund, a înotat în cerc, după care a 
ţâşnit la suprafaţă, Austin apărând imediat lângă ea. 

— A dispărut, a strigat ea pe nerăsuflate. Sculptura a 
dispărut! 

— Eşti sigură că aici era locul? 

— Fără îndoială. Am aliniat două repere când am fixat 
baliza aici. Capul acela a dispărut. Vino, să-ţi arăt. 

Şi, fără să mai aştepte răspuns, s-a scufundat din nou. 

Când Austin a ajuns-o din urmă, ea tocmai înota încoace 
şi încolo în apropiere de fund, arătând spre ceva ce arăta 


ca un crater lunar. Nina a ridicat ceva din mâl, după care 
cei doi au ieşit la suprafaţă, călcând apa şi stând faţă în 
faţă. 

— Au distrus-o, a spus ea, fluturând în aer un fragment 
de piatră înnegrită. Au făcut-o bucăţi. 

Nina a pornit înot spre mal. 

Zavala îi aştepta la scară. Inspectase perimetrul taberei. 

— Căpitanul m-a rugat să vă spun că a anunţat 
conducerea brigăzii lui, a zis el. Vor lua legătura cu 
Siguranţa Naţională din Rabat. Cei de acolo se ocupă de 
anchetele importante. 

Nina i-a întins lui Austin fragmentul găsit. 

— E din bazalt vulcanic. Sunt convinsă că făcea parte 
din sculptură. 

Austin a examinat roca. 

— Marginile sunt zimţate şi carbonizate. Bucata asta a 
rezultat în urma unei explozii recente. A aruncat apoi o 
privire spre lagună. Asta explică şi prezenţa peştilor morţi. 

— Mi se pare absurd, a spus Nina, clătinând din cap. 
Ucid pe toată lumea, încearcă să mă lichideze şi pe mine. 
Apoi, în loc să fugă, se căznesc să facă bucăţi acel cap. De 
ce? 

Cum nimeni nu-i putea da vreun răspuns, s-a lăsat 
tăcerea. Austin a sugerat să mai stea o dată de vorbă cu 
căpitanul şi apoi să revină pe navă. Au pornit spre tabără 
având-o pe Nina în frunte. Zavala a rămas dinadins în 
urmă, ca să poată merge alături de Austin. Adresându-i-se 
pe un ton coborât, pentru a nu fi auzit de Nina, el i-a spus 
lui Austin: 

— l-am zis căpitanului că ar trebui chemaţi oameni să 
sape în zona excavaţiilor. 

Austin a ridicat sprâncenele a mirare. 

— Nina a precizat că expediţia lucra acolo de câteva 
zile, a adăugat Zavala. Şi, cu toate astea, nu am văzut 
săpături. Toate şanţurile au fost umplute la loc. Asta nu-ţi 
sugerează ceva? 

— Mă tem că da. S-ar părea că, fără să-şi dea seama de 
asta, victimele şi-au săpat singure mormântul. 

Zavala i-a întins lui Austin o pereche de ochelari cu 
rame subţiri din oţel. Lentilele rotunde erau sparte. 

— I-am găsit în apropierea săpăturilor. 


Austin a aruncat o privire la ei şi, fără un cuvânt, i-a 
strecurat în buzunar. 

Când barca Zodiac a oprit alături de nava de cercetări, 
Nina a privit admirativ amestecul de elemente funcţionale 
şi forma care făceau vasul zvelt, vopsit în verde-albăstrui, 
să fie unul deosebit de interesant. 

— Ieri, când am văzut Nereus de pe țărm, mi s-a părut o 
navă minunată. Văzut de aproape, e şi mai frumos. 

— E mai mult de atât, a spus Austin, ajutând-o să urce 
pe puntea pupa. E cel mai modern vas de cercetări din 
lume: lung de şaptezeci şi cinci de metri de la prova la 
pupa, pe el există kilometri întregi de cabluri de fibră 
optică pentru legături de mare viteză şi aparatură 
ultrasofisticată. Nereus are şi motoare la prova, astfel că 
poate întoarce foarte din scurt şi rezistă bine pe vreme de 
mare agitată, plus că deţine şi cele mai avansate vehicule 
pentru deplasarea submarină. Există şi un sistem sonar 
montat pe corpul navei, astfel că se poate cartografia 
fundul oceanului fără să ne udăm la picioare. 

Austin a arătat către o structură înaltă, de formă cubică, 
aflată în spatele punţii de comandă. 

— Suprastructura aceea reprezintă spaţiul de stocare a 
datelor ştiinţifice. Inăuntru sunt laboratoare unde studiul 
se face chiar în apa din care au fost prelevate mostrele. 
Tot acolo ţinem submersibilele, camerele de luat vederi 
montate pe sănii şi echipamentele de scufundare. Vasul a 
fost construit pentru a funcţiona cu un echipaj redus 
numeric, în jur de douăzeci de oameni. La bord pot fi 
cazaţi mai bine de treizeci de oameni de ştiinţă. 

Au urcat trei punți, Nina cu oarecare greutate, 
deoarece încă şchiopăta după rana suferită cu o noapte în 
urmă, apoi au apucat-o pe un culoar şi s-au oprit în faţa 
unei cabine. 

— Aici vei locui în următoarele zile. 

— N-aş vrea să las pe cineva pe dinafară. 

— Nici vorbă. Avem un număr impar de femei în 
echipaj, şi există un pat liber în cabina asistentei 
medicului. Tu vei sta imediat lângă bibliotecă şi foarte 
aproape de cea mai importantă secţiune a navei. Vino să-ţi 
arăt. 

Bărbatul a pornit de-a lungul culoarului către cantină, 


unde Zavala stătea la o masă, bând cafea espresso şi citind 
un exemplar trimis prin fax al ziarului The New York 
Times. Curăţenia şi aerul condiţionat din acel loc 
reprezentau un antidot eficient pentru a da uitării aspectul 
dezolant din Locul Morților. Acea sală exemplifica perfect 
modul în care era mobilată nava, fiind decorată cu 
materiale compozite şi având mese şi scaune din aluminiu, 
fixate în podea. Însă aromele ce veneau dinspre bucătărie 
nu erau cele obişnuite, de şuncă, hamburgeri şi grăsime 
arsă, care caracterizau sălile de mese de pe alte nave. 

Fericită să-şi mai odihnească picioarele atât de mult 
încercate, Nina s-a aşezat. 

— Sunt ruptă de foame, a spus ea, înălţând nasul ca să 
adulmece mai bine. Miroase ca într-un restaurant de patru 
stele. 

Zavala a lăsat ziarul deoparte. 

— Ba de cinci stele. Noi, angajaţii prost plătiţi ai NUMA, 
trebuie să îndurăm multe greutăţi. Lista de vinuri este 
excelentă, dar în crama noastră o să găseşti doar vinuri 
vechi de California. 

— Suntem pe un vas american, a spus Austin exagerând 
cu scuzele. Nu se face să avem vin de Bordeaux sau de 
Burgundia la bord, deşi bucătarul nostru şef a absolvit 
şcoala Cordon Bleu, dacă asta te face să te simţi mai bine. 

— În seara asta avem de ales între friptură au poivre? şi 
peşte halibut au beurre blanc“, a adăugat Zavala. Trebuie 
să ne cerem scuze în numele bucătarului. E din Provence 
şi are obiceiul să folosească mult busuiocul şi uleiul de 
măsline. 

Nina s-a uitat în jur, la interiorul perfect funcţional, şi a 
clătinat din cap cu uimire. 

— Cred că o să supraviețuiesc unei asemenea 
experienţe. 

După ce Nina s-a relaxat, Austin a socotit că era 
momentul să aducă în discuţie un subiect neplăcut. Întâi i- 
a adus un pahar mare cu ceai rece. 

— Dacă nu ai nimic împotrivă să discutăm din nou 
despre ceea ce s-a petrecut noaptea trecută, aş vrea să 
recapitulăm ceea ce ştim, pentru ca nu cumva să fi omis 


5 Friptură cu piper (în Ib. franceză, în orig.) 
€ Peşte cu sos de unt (în Ib. franceză, în orig.) 


ceva, a spus Austin. 

Nina a sorbit din pahar, ca şi cum băutura i-ar fi dat 
tărie. 

— N-am nimic împotrivă, a spus ea şi s-a apucat să 
relateze din nou cele întâmplate cu o noapte în urmă. 

Austin a ascultat-o cu ochii întredeschişi, ca un leu pe 
jumătate adormit, fiind însă atent la fiecare inflexiune din 
glasul ei, răsucind faptele în minte şi căutând nepotriviri 
faţă de felul cum îi fuseseră prezentate evenimentele în 
prima formă. 

După ce Nina a încheiat, el a zis: 

— Cred că ai dreptate să nu accepţi teoria căpitanului 
Mustapha cum că asta ar fi opera unor bandiți. Aceştia i-ar 
fi ucis pe unii dintre membrii expediției în încercarea de a- 
i prăda, însă, după cum prezinţi tu lucrurile, este vorba 
despre un masacru deliberat. 

— N-ar putea fi vorba de terorişti musulmani? a avansat 
Zavala o idee. Asemenea organizaţii au ucis mii de oameni 
la Alger. 

— Se poate, dar, de obicei, teroriştilor le place să se 
laude cu acţiunile lor. Oamenii ăştia, în schimb, au făcut 
tot posibilul ca să ascundă orice probe. De ce ar fi distrus 
nişte terorişti capul din piatră? Apropo, ăsta e un alt 
aspect care mă nedumereşte. Au avut nevoie de explozivi 
speciali pentru aşa ceva. 

— Asta înseamnă că au ştiut dinainte de existenţa 
statuii, a spus Zavala. 

— Exact. Au venit pregătiţi pentru o detonare 
subacvatică. 

— Imposibil, a intervenit Nina. Apoi, ceva mai puţin 
sigură, a continuat: Nu înţeleg cum de-ar fi putut afla 
despre asta. 

— Nici eu, a zis Zavala. Eşti sigură că vorbeau spaniola? 

Nina a dat din cap cu toată convingerea. 

— Practic, din Tanger, poţi trece cu piciorul în Spania, 
peste Strâmtoarea Gibraltar, şi nici nu e prea departe de 
aici, a spus Austin. 

Zavala a clătinat din cap. 

— Asta nu înseamnă nimic. Şi eu vorbesc spaniola, dar 
sunt american de origine mexicană şi n-am călcat în viaţa 
mea în Spania. 


Nina şi-a adus aminte de ceva. 

— A, încă ceva! Am uitat de Gonzales. 

— Cine e Gonzales ăsta? a întrebat Austin. 

— Un voluntar din cadrul expediției. De fapt, el a plătit 
ca să participe la săpături, venind prin intermediul unei 
organizaţii nonprofit numite Time-Quest. L-am văzut ieri- 
dimineaţă discutând cu un bărbat, un necunoscut într-un 
jeep. Gonzales mi-a zis că omul se rătăcise. Pe moment, mi 
s-a părut ciudat. 

— Nu te-ai înşelat defel, a spus Austin. S-ar putea să nu 
însemne nimic, dar o să verificăm această Time-Quest, şi 
vom vedea dacă putem descoperi ceva despre Gonzales. 
Presupun că a fost ucis laolaltă cu ceilalţi. 

— Pe el nu l-am văzut printre ceilalţi, dar nu văd cum ar 
fi putut scăpa. 

— Ce spui de hovercraftul care a urmărit-o pe Nina? l-a 
întrebat Zavala pe Austin. Poate putem porni de la acest 
indiciu. 

— Din ce-am văzut de la nivelul apei, părea un model 
făcut pe comandă. Probabil vreun Grifon, construit în 
Anglia. Am vorbit la sediul NUMA şi am cerut să se 
verifice proprietarii tuturor aparatelor tip Grifon. Nu cred 
că există prea mulţi asemenea proprietari în lume. Cred că 
a fost achiziţionat printr-o firmă fantomă. 

— Asta înseamnă că va fi greu de identificat. 

— Poate chiar imposibil, dar merită să încercăm. Rămas 
apoi pe gânduri, Austin a privit în gol. Încă n-am răspuns 
la întrebarea principală: de ce ar dori cineva să şteargă de 
pe faţa pământului o expediţie arheologică inofensivă? 

Nina stătea cu bărbia proptită în palmă. 

— Poate că nu a fost chiar atât de inofensivă, a spus ea. 

— Cum adică? 

— Mă tot gândesc la capul olmec. El este miezul întregii 
afaceri. 

— Tot nu înţeleg ce rol are în poveste chestia asta 
olmecă. Mai ales că statuia a fost transformată într-un 
morman de pietricele. 

— Nu e vorba doar de evaluarea mea. Nu uitaţi că 
Sandy a identificat statuia. Ea este unul dintre cei mai 
respectaţi specialişti în istoria mezoamericană. A scris 
lucrări pe tema asta şi a efectuat cercetări pe toate 


şantierele arheologice unde s-au făcut descoperiri 
importante, cum ar fi situl de la Tikal, dar şi altele, mai 
puţin cunoscute. 

— Bun, să presupunem că tu şi Sandy aveţi dreptate. 
Dar ce importanţă prezintă figura aceea? 

— Ar putea zdruncina întreaga comunitate arheologică 
şi istorică. Vreme de ani şi ani, oamenii de ştiinţă s-au 
întrebat dacă a existat vreun contact între Lumea Veche şi 
Lumea Nouă înainte de Columb. 

— Cum ar fi vorba de Leif Eriksson şi de vikingi? 
Credeam că există dovezi foarte convingătoare în privinţa 
asta, a spus Zavala. 

— Există, dar ele au fost acceptate cu multe rezerve. Mă 
refer la contactul peste ocean cu sute de ani înaintea 
vikingilor. Problema o reprezenta absenţa unor artefacte 
care să evidenţieze în mod ştiinţific aceste contacte. Capul 
de olmec putea constitui o dovadă. 

Austin a ridicat mirat din sprâncene. 

— Da, şi ce dacă? 

— Poftim? a făcut Nina, aproape jignită. 

— Să spunem că acea figură dovedea în mod evident 
legătura cu cultura precolumbiană. Fascinant, şi, 
bineînţeles, asta ar fi stârnit controverse. Dar cât de 
important putea fi acest lucru pentru alte persoane decât 
arheologi, istorici şi Cavalerii lui Columb? Cu alte cuvinte, 
de ce ar face acest lucru pe cineva să ucidă? 

— A, îţi înţeleg punctul de vedere, a spus Nina, oarecum 
calmată, dar nu-ţi pot răspunde decât că, din câte-mi dau 
seama, descoperirea mea a dezlănţuit, din anumite motive, 
acest atac. 

— Dar nimeni din tabără nu ştia despre descoperirea ta. 

— Nu. Însă ar fi aflat la vremea potrivită. Din punct de 
vedere etic, ar fi trebuit să îi anunţ pe doctorul Knox şi pe 
Fisel încă din momentul când am descoperit figura. Am 
bănuit din capul locului că era un olmec mexican, dar mi s- 
a părut atât de fantastic, încât am vrut o confirmare din 
partea cuiva înainte de a risca să mă fac de râs. Atunci am 
luat legătura cu Sandy. 

— Cu excepţia ta, colega de la universitate a fost 
singura persoană care a văzut dovada descoperirii tale? 

— Da, dar Sandy nu ar fi povestit nimănui. Slavă cerului 


că datele preliminare sunt în siguranţă la ea. Nina a făcut 
apoi o pauză. Trebuie să ajung acasă cât de curând posibil. 

— Noi ne îndreptăm spre Peninsula Yucatán ca să 
verificăm zona de impact a asteroidului despre care se 
crede că a dus la dispariţia dinozaurilor. Mai avem de 
făcut aici o zi de cercetări, după care vom pleca, a spus 
Austin. Ne-ar face plăcere să ne fii oaspete pe această 
perioadă, apoi te putem debarca la Marrakesh, de unde ai 
posibilitatea de a lua un avion până la New York. Asta îţi 
va oferi prilejul să te odihneşti şi să-ţi pui gândurile în 
ordine. 5 

— Vă mulțumesc, a spus Nina. Incă sunt speriată, dar 
mă simt în siguranță aici. 

— O să te simți mai mult decât în siguranță, după ce te 
vom hrăni bine. 

— Ar mai fi ceva. Trebuie să anunţ universitatea despre 
soarta expediției şi a doctorului Knox. Cei de la Catedra de 
Antropologie vor fi distruşi. Doctorul Knox reprezenta o 
adevărată instituție. Toată lumea îl prețuia. 

— Nici o problemă, a zis Zavala. Te duc eu până în sala 
de transmisii radio. 

Austin a luat un ibric de cafea rece şi l-a adus la masă. 
Şi-a turnat într-un pahar jumătate din conţinutul acestuia, 
privind lichidul negru de parcă ar fi putut găsi în curgerea 
lui răspunsul la întrebările ce o frământau pe Nina. Nici 
una dintre relatările ei nu prea avea sens, şi bărbatul nu a 
reuşit să se lumineze defel în răstimpul de câteva minute 
scurs până la întoarcerea lui Zavala împreună cu Nina. 

— V-aţi mişcat repede, a spus Austin. Nu aţi reuşit să 
luaţi legătura cu universitatea? 

Zavala avea o căutătură mohorâtă, lucru ce nu-i era 
caracteristic. 

— Ba am intrat imediat în legătură cu ea, Kurt. 

Austin a observat că Nina avea ochii plini de lacrimi. 

— Am discutat cu administraţia, a spus Nina, având 
chipul pământiu. La început nu au vrut să-mi spună, dar 
mi-am dat seama că-mi ascundeau ceva. A amuţit preţ de 
câteva clipe. Doamne Dumnezeule! Oare ce se întâmplă? 

— Nu înţeleg, a spus Austin. 

Bănuia însă ce avea să urmeze, astfel că nu a fost cu 
totul surprins atunci când Nina a zis: 


— E vorba de Sandy. E moartă. 

Austin stătea întins în patul îngust şi privea în tavan, 
ascultând totodată sforăiturile uşoare ale lui Zavala, care 
dormea în partea cealaltă a cabinei. Aşa cum anticipase el, 
bucătarul făcuse exces de mirodenii şi ulei, dar nu păţise 
nimic la stomac. Gândurile însă nu-i dădeau pace. Ca un 
funcţionar conştiincios, mintea lui analiza evenimentele de 
peste zi, neîngăduindu-i să adoarmă. 

Voiajul de probă al navei Nereus ar fi trebuit să fie unul 
fără probleme, o ocazie pentru oamenii din echipaj de a 
mai scăpa de sarcinile dificile ce presupuneau descifrarea 
unor enigme ciudate şi sinistre ce stăteau ascunse în 
adâncurile oceanelor lumii. Şi deodată apăruse Nina cu 
acei câini ai iadului pe urmele ei, practic picându-i în 
braţe. De fapt, poate că îl ţinea treaz doar gândul la 
femeia atrăgătoare aflată în cabina alăturată. 

A aruncat o privire spre cadranul fosforescent al 
ceasului Chronosport de la încheietura mâinii. Era trei 
dimineaţa. Austin şi-a adus aminte de un doctor care-i 
spusese că ora trei era momentul în care mai toţi oamenii 
aflaţi pe moarte îşi dădeau sufletul. Asta l-a făcut să se 
ridice din pat. Şi-a tras o pereche de pantaloni de trening 
şi a îmbrăcat un hanorac sport, după care a încălţat nişte 
ghete uzate care i se potriveau perfect. Cu grijă să nu-l 
trezească pe Zavala, a ieşit pe coridor şi a urcat patru 
punți, ajungând pe cea de comandă. 

Uşa timoneriei stătea deschisă ca să permită aerului 
nopţii să pătrundă înăuntru. Austin a vârât capul în 
interior. În cartul acela era de serviciu un tânăr membru 
al echipajului, Mike Curtis pe numele lui. Stătea pe un 
scaun, cu nasul într-o carte. 

— Bună, Mike, l-a salutat Austin. Nu pot dormi. Vrei să- 
ti ţin de urât? 

Omul a zâmbit şi a lăsat cartea deoparte. 

— N-aş avea nimic împotrivă. E cam plicticos aici. Vrei 
nişte cafea? 

— Da, mulţumesc. Fără zahăr, te rog! 

Cât Mike a turnat cafea în două ceşti, Austin a ridicat 
cartea şi s-a uitat la titlu, constatând că era una de 


geologie. 

— Cam grea lectură pentru schimbul ăsta de noapte. 

— Mă documentam pentru cercetările pe care le vom 
face în Yucatân. Chiar crezi că un meteorit sau o cometă a 
ucis toţi dinozaurii? 

— Când o chestie mare cât Manhattanul izbeşte 
pământul, lucrurile se cam zdruncină. Nu are importanţă 
dacă lighioanele alea erau deja pe cale de dispariţie. 
Cercetarea asta a planctonului ar trebui să pună capăt 
multor controverse. Într-un fel, e o ironie ca nişte animale 
unicelulare să ofere explicaţii privind ce s-a întâmplat cu 
cele mai mari forme de viaţă care au trăit pe pământ. 

Au continuat discuţia până când Mike a trebuit să 
îndeplinească nişte îndatoriri de rutină. Austin şi-a golit 
ceaşca şi a trecut prin camera radio, spre sala hărților, 
aflată în partea din spate a punţii de comandă. Având 
ferestre panoramice, spaţiul acela slujea şi drept cameră 
de control pupa, pe care echipajul o putea folosi atunci 
când nava era manevrată în marşarier. 

Austin a desfăşurat pe masa de studiu o hartă a coastei 
marocane şi a marcat cu un creion un X în locul în care se 
găsea nava în acel moment. Ţuguind buzele în semn de 
concentrare, a analizat harta, plimbându-şi ochii de-a 
lungul umflăturii occipitale a continentului sub formă de 
ţeastă, de la Gibraltar până la Sahara. După câteva minute 
de cercetare, a clătinat din cap. Harta aceea nu-i spunea 
nimic. Hovercraftul ar fi putut apărea de oriunde, fie 
dinspre uscat, fie dinspre apă. 

Şi-a adus un scaun aproape, şi-a aşezat picioarele pe 
masă şi a citit însemnările din jurnalul de bord încă de la 
prima notație făcută la începutul călătoriei. Până în 
prezent, voiajul fusese unul perfect. O călătorie rapidă şi 
lipsită de evenimente la traversarea Atlanticului, o scurtă 
escală la Londra, pentru a lua la bord câţiva oameni de 
ştiinţă europeni, câteva săptămâni foarte plăcute în 
Mediterana, pentru testarea submersibilului, iar apoi 
oprirea în largul coastelor marocane din urmă cu două 
zile. 

Oricum ar fi analizat-o, povestea spusă de Nina 
rămânea cât se poate de bizară. Atacul întreprins de 
hovercraft şi pământul îmbibat de sânge din tabără îl 


convinseseră că povestea era adevărată. Îngrozitoarea 
veste privind moartea colegei Ninei alunga orice urmă de 
îndoială. Accident rutier. Foarte la îndemână. Acelor 
asasini nu le scăpa nimic. Tot ei şterseseră datele trimise 
de Nina către University of Pennsylvania. Acum Nina 
rămăsese singura persoană care intrase în contact 
nemijlocit cu misteriosul obiect de origine olmecă, având 
şi autoritatea necesară pentru a i se da crezare. Se bucura 
că femeia se găsea la adăpost, dormind în cabină, după ce 
tovarăşa ei de cameră îi dăduse un sedativ slab. 

Austin a ieşit afară şi s-a rezemat de balustrada micii 
platforme din spatele camerei hărților. Nava era 
cufundată în întuneric, cu excepţia câtorva reflectoare 
care iluminau sectoare ale suprastructurii albe şi a 
lămpilor aflate de-a lungul punților. Dincolo de şirul de 
lumini, domnea un întuneric adânc, de necuprins. Mirosul 
vegetației în putrefacție care îi ajungea în nări reprezenta 
singura dovadă a existenţei uriaşului continent ce se găsea 
la mai puţin de o leghe depărtare. Africa. Bărbatul s-a 
întrebat câte expediţii precum cea a Ninei se mistuiseră în 
beznă. Poate că nu vor afla niciodată adevărul. 

De ajuns cu filozofarea. Austin a căscat şi şi-a pus 
întrebarea dacă să se întoarcă pe puntea de comandă, să 
revină în cabină sau să rămână acolo unde era, pentru a 
urmări răsăritul soarelui. A mai zăbovit, savurând 
frumuseţea nopţii. Nereus semăna cu un uriaş care se 
odihnea. Îi plăcea sentimentul pe care i-l transmitea vasul 
care somnola, bâzâitul slab al sistemelor electrice care 
funcționau la ralanti, dar şi scârţâiturile şi celelalte 
gemete produse de o navă staționată la ancoră. 

Zdrang. 

Austin s-a aplecat spre exterior şi a ciulit urechile. 
Zgomotul metalic venise de jos. Metal lovit de metal. 

Apoi s-a auzit din nou. 

Nu răsunase tare, dar era deosebit de zgomotele ce se 
aud de obicei pe o navă. Devenit curios, Austin a coborât 
fără zgomot până la nivelul întâi şi a mers de-a lungul 
punţii pustii, plimbându-şi palma uşor pe balustrada 
umedă. S-a oprit brusc. Degetele sale nimeriseră o 
denivelare. S-a uitat mai îndeaproape şi a văzut cârligul 
unei gheare de abordaj, acoperit în pânză, ca să 


amortizeze sunetul. Explorând mai departe cu degetele, a 
simţit şi metalul dezgolit al ghearei, cea care provocase 
probabil zgomotul atunci când se lovise de bordajul navei. 

S-a îndepărtat de lumină şi a privit peste bord. De jos, 
dinspre apă, se auzea un foşnet slab. Putea fi provocat de 
micile valuri ce loveau copastia. A făcut o palmă căuş la 
ureche şi a ascultat. 

Voci şoptite, care se deosebeau clar de zgomotele 
făcute de apa mării. Apoi a văzut şi câteva umbre 
mişcându-se. 

N-a mai stat să întrebe dacă oamenii care voiau să urce 
la bord erau prieteni ori duşmani. Răspunsul îi părea a fi 
cât se poate de clar. A sprintat către cea mai apropiată 
scară şi a urcat până la nivelul unde se aflau cabinele. 
Câteva clipe mai târziu îl scutura pe Zavala, ca să-l 
trezească. Colegul lui de cabină dormea de parcă ar fi fost 
anesteziat, dar avea totodată capacitatea neobişnuită de a 
se trezi pe deplin în mod instantaneu, ca şi cum cineva i-ar 
fi apăsat vreun comutator intern. Zavala ştia că Austin nu 
l-ar fi trezit dacă nu ar fi fost vorba despre ceva cu 
adevărat important. Mormăind ceva ce voia să fie o 
asigurare că se pregătea de acţiune, s-a rostogolit din pat 
şi a îmbrăcat un şort şi un tricou. 

Austin dăduse deoparte capacul de la dulapul aflat la 
picioarele patului şi scotocea printre obiectele personale. 
A scos un toc de piele, iar o clipă mai târziu ţinea în mână 
patul de lemn al pistolului marca Ruger Redhawk. Cu 
ţeava groasă, lungă de zece centimetri, revolverul cu 
calibrul de 9,52 de mm marca Magnum, confecţionat la 
comandă de firma Bowen, era mic, însă deosebit de 
puternic. 

Zavala numea acel pistol produs de Bowen „Tunul lui 
Kurt” şi susţinea că folosea ca muniţie crampoane de cale 
ferată. În realitate, revolverul trăgea cu nişte gloanţe 
speciale, cu diametrul de 12,7 mm. 

— Avem intruşi, l-a anunţat Austin pe Zavala, în timp ce 
verifica butoiaşul cu capacitatea de cinci gloanţe. La 
tribord, urcând pe navă cu ajutorul unor gheare de 
abordaj. Asta e doar ceea ce ştiu eu. S-ar putea să mai fie 
şi alţii. Vom avea nevoie de arme. 

Zavala a aruncat o privire prin cabină şi a bombănit: 


— Norocul meu. Tocmai mi-am amintit că mi-a spus 
cineva că asta va fi o croazieră care poate fi comparată cu 
un voiaj de nuntă. Nu mi-am adus nici măcar un pistol cu 
capse. Nu aveam habar că va trebui să alungăm pirați 
veniţi de pe Coasta Barbară. 

Austin şi-a petrecut peste umăr hamul care susţinea 
tocul pistolului. 

— Nici eu. De aia nici nu mi-am luat muniţie de rezervă. 
N-am decât cinci gloanţe, nimic mai mult. 

Zavala s-a luminat brusc la faţă. 

— Dar nu poţi folosi ce-ai cumpărat din Londra? 

Austin a scotocit din nou în dulap şi a scos o casetă din 
lemn, plată şi strălucitoare. 

— Specialitatea mea, Joe Manton? La naiba, la o adică, 
de ce nu!? Dintr-un sertar, Zavala a scos un cuţit de 
scufundător, încă aflat în teacă. 

— Tot arsenalul meu e compus din scobitoarea asta, a 
zis el. 

— N-aş putea spune că prezintă o forţă de foc 
deosebită. Va trebui să improvizăm pe măsură ce vedem 
situaţia de la faţa locului. 

— N-ar fi pentru prima oară, a spus Zavala, clătinând 
din cap. 

Austin a dat să iasă pe uşă. 

— Eu cred că o caută pe Nina. O s-o scot pe ea din 
cabină şi pe urmă îi trezesc pe toţi cei care se află la 
nivelul ăsta. Tu mergi mai jos şi scoală-i pe ceilalţi membri 
ai echipajului şi pe oamenii de ştiinţă. li îngrămădim pe 
toţi în camera de propulsie de la prova, cea care se află în 
faţa sectorului rezervat echipajului. 

— Vor sta cam înghesuiți acolo. 

— Ştiu, dar vor fi protejaţi de uşa de etanşare, şi aşa 
vom câştiga ceva timp. Doar n-o să lăsăm grupul ăsta de 
oameni de ştiinţă şi de matrozi neînarmaţi să alerge de 
colo, colo. Ar putea fi răniţi sau luaţi ostatici. Din păcate, 
Nereus e o navă de cercetări ştiinţifice, nu un vas de luptă. 

— Parcă mi-aş dori să devină vas de luptă, a spus 
Zavala. 

Apoi, iute ca gândul, a dispărut pe o scară ce ducea 
spre un nivel inferior. 

Pe jumătate adormită, asistenta medicului navei a 


deschis uşa după ce Austin a bătut insistent. Fără să-i dea 
prea multe explicaţii, Austin i-a spus să se îmbrace cât el o 
trezea pe Nina. Aceasta avea încă mintea tulbure în urma 
somniferului administrat, dar când a văzut privirea 
pătrunzătoare şi hotărâtă a bărbatului, a căscat nişte ochi 
mari cât cepele. 

— S-au întors, nu-i aşa? a întrebat ea, cu glas dogit din 
cauza somnolenţei. 

Austin a confirmat cu un gest din cap. Câteva secunde 
mai apoi, el şi cele două femei erau pe hol, trecând de la o 
cabină la alta. Curând, mai bine de douăsprezece 
persoane cu ochi cârpiţi de somn se adunaseră în 
coridorul îngust. Purtau fie pijamale, fie diverse haine pe 
care apucaseră să le îmbrace în grabă. 

— În clipa asta, nu răspund la nici o întrebare, a spus 
Austin, pe un ton cât se poate de serios. 

A îndrumat grupul de oameni pe jumătate adormiţi 
înspre trepte, către puntea cea mai de jos. Zavala îl 
aştepta împreună cu ceilalţi. Ca nişte cowboy ce 
îmboldeau vitele în ţarcuri, cei doi au mânat grupul 
şovăielnic înspre secţiunea prova, aflată în faţa cabinelor 
de locuit prova, unde membrii echipajului şi oamenii de 
ştiinţă şi-au disputat spaţiul existent cu motoarele prova, 
cele ce slujeau pentru stabilizarea navei în condiţii de 
mare agitată. 

Austin nu a pierdut multă vreme ca să le explice 
situaţia. 

— O să fiu cât se poate de scurt. Pe navă vor ajunge 
curând nişte ucigaşi înarmaţi. Să nu deschideţi uşa decât 
lui Joe sau mie. 

Un cercetător a ridicat glasul. 

— Şi voi ce aveţi de gând să faceţi? 

„Ale naibii minţi de oameni şcoliţi, a gândit Austin, 
mereu găsesc ceva de întrebat.” Însă nu avea vreme 
pentru declaraţii sincere. 

— Nu vă faceţi griji. Eu şi Joe avem un plan, a spus el 
foarte sigur pe sine. O să ne întoarcem. 

A ieşit imediat şi a trântit uşa în faţa oamenilor speriaţi. 

— Ai vorbit ca un Terminator, i-a spus Zavala de undeva 
din spate. Mă bucur să aud că avem un plan. Sper că nu te 
deranjează să-mi împărtăşeşti şi mie planul ăsta. 


Austin şi-a lăsat palma grea pe umărul lui Zavala. 

— E simplu, Joe. Noi doi o să-i azvârlim în mare pe 
ticăloşii ăştia. 

— Şi, după tine, ăsta se cheamă plan? 

— Poate vrei să-i rogi tu prea plecat să se retragă de 
bună voie. 

— Vreau, dar de ce să alegem calea cea mai uşoară? 
Bine, intru în joc. De unde începem? 

— Trebuie să ajungem cât mai repede pe puntea de 
comandă. Cu siguranţă că oaspeţii noştri nedoriți vor dori 
să meargă în primul rând acolo. Sper că nu au ajuns deja. 

— De unde ştii că vor ataca în primul rând puntea de 
comandă? 

— Aşa aş proceda eu. Ar putea întrerupe orice 
comunicaţii şi ar prelua controlul asupra navei dintr-un 
foc. Încearcă să rămâi nevăzut, a mai spus Austin, 
apucând-o înspre cea mai apropiată scară. Dacă e aceeaşi 
bandă care i-a lichidat pe toţi membrii expediției, atunci 
revolverul meu nu are nici o şansă în faţa armelor 
automate. 

Folosind scările interioare, bărbaţii au început să urce 
cele şase nivele până la puntea de comandă. Inainte de a 
trece la următoarea, s-au oprit în dreptul fiecărei punti, 
dar nu au descoperit nici urmă de intruşi. S-au despărţit 
pe puntea de sub cea de comandă. Zavala s-a dus să îl 
avertizeze pe omul care era de cart. Austin l-a trezit pe 
căpitan, care dormea în cabina lui, aflată sub timonerie, i- 
a prezentat pe scurt situaţia şi i-a sugerat să se 
adăpostească. 

Căpitanul Joe Phelan era un veteran NUMA cu un chip 
brăzdat de vânturi şi tare ca stânca, trecut de cincizeci de 
ani. Răspunsul său la adresa sugestiei lui Austin a fost un 
pufnet dispreţuitor. 

— Am fost de faţă când au aşezat chila lui Nereus, s-a 
stropşit el, în timp ce furia lucea în ochii lui uşor 
migdalaţi. Treizeci de ani am aşteptat să ajung la comanda 
unui vas ca ăsta. Să mă ia naiba dacă o să mă ascund în 
vreun dulap cât indivizii ăştia o să încerce să preia 
comanda asupra navei mele! 

Phelan era în stare să facă vasul Nereus să se mişte cu 
agilitatea unei balerine, dar Austin nu prea avea idee cum 


se va comporta căpitanul în condiţiile unei lupte corp la 
corp, pentru că se putea să se ajungă şi la o asemenea 
situaţie. Pe de altă parte, în acel moment putea fi riscant 
pentru căpitan să coboare spre secţiunea prova. Era 
posibil ca atacatorii să fi împânzit deja vasul. 

Phelan şi-a ridicat fermoarul combinezonului de culoare 
bleumarin şi a luat de pe un raft fixat pe perete o puşcă de 
vânătoare cu încărcare manuală. 

— Are doar calibrul de 10,41 mm, s-a scuzat el. Nu se 
ştie niciodată când trebuie înăbuşită o revoltă la bordul 
navei. Observând privirea neîncrezătoare a lui Austin, 
căpitanul a scos un chicotit. Câteodată trag la talere 
aruncate de pe punte. 

— Numai că de data asta talerul ar putea riposta, a spus 
Austin pe un ton mohorât. 

Phelan a scos două cutii cu cartuşe şi le-a aruncat în 
geanta de pânză a lui Austin, alături de caseta de lemn. 
Apoi s-au grăbit să ajungă pe puntea de comandă. 

Înainte de a pătrunde în timonerie, Austin a strigat cu 
glas reţinut: 

— Joe, noi suntem! 

Anunţul s-a dovedit unul foarte inspirat, deoarece, 
atunci când s-au strecurat pe uşă, Joe ţinea spre ei un 
pistol de semnalizare menit a-l apăra de intruşi. 

Zavala a lăsat arma jos. 

— Mike transmite chiar acum un SOS. 

Tânărul marinar cu care Austin băuse cafea mai 
devreme a intrat în timonerie venind dinspre camera 
radio. 

— Am lăsat semnalul pe automat, şi va transmite poziţia 
noastră până când va opri cineva aparatul. 

Austin nu nutrea speranţe mari că le va sări cineva în 
ajutor prea curând. Nava se afla practic în mijlocul 
pustietăţii. Trebuiau să se descurce singuri, fără sprijin 
din afară. 

— Cred că în curând nu vei mai avea nici un motiv de 
plictiseală, a spus Austin, adresându-se marinarului. 

— Aşa cred şi eu. Ce trebuie să fac? 

— Acum e prea târziu ca să cobori alături de ceilalţi, aşa 
că o să te punem la treabă. Urci pe acoperişul cabinei de 
comandă, de unde poţi vedea toată nava. Căpitane, când 


vă transmit semnalul, vreau ca Nereus să fie luminat ca 
Broadway-ul şi Forty-Second Street, dar puntea să rămână 
în beznă. 

Fără să pună vreo întrebare, Phelan a încuviinţat şi s-a 
dus la un pupitru, pregătit să acţioneze o serie de butoane. 
Austin şi Mike au ieşit pe aripa tribord a punţii de 
comandă, iar Zavala şi-a ocupat o poziţie pe latura babord. 

Când Mike a dat să urce scara spre acoperişul cabinei 
de comandă, Austin i-a spus: 

— Când se aprind luminile, trebuie să numeri toţi 
intruşii pe care-i vezi şi să ţii minte în ce poziţie se aflau. 
Noi vom face acelaşi lucru de aici, de jos. Nu uita, stai cât 
mai ascuns. 

Imediat ce şi-au ocupat locurile stabilite, Austin a 
strigat către Phelan: 

— Pornim spectacolul, căpitane! 

Nava era înzestrată cu reflectoare ce puteau acoperi 
orice unghi, astfel încât marinarii şi cercetătorii să poată 
lucra noaptea la fel de bine ca ziua. Degetele lui Phelan au 
început să joace pe tastatură. Peste o clipă, luminile de pe 
Nereus s-au aprins ca pe o navă de croazieră ce trece prin 
Marea Caraibilor; de la un capăt la celălalt, toate punţile 
erau scăldate în lumină. 

Cu două punți mai jos, Austin a văzut trei siluete 
încremenind, refugiindu-se în căutare de adăpost cu 
iuţeala unor gândaci de bucătărie surprinşi în debara. 

— Opriţi! a strigat el. 

Luminile s-au stins. 

Mike i-a anunţat: 

— Am văzut trei tipi pe acoperişul locului de parcare 
pentru submersibil. Se îndreptau încoace. În partea prova, 
nu era nimeni. 

— Acum te laşi pe burtă şi rămâi cuminte acolo, a zis 
Austin, după care a intrat în timonerie, moment în care 
Zavala a apărut din cealaltă latură a punţii. _ 

— Trei şi pe partea mea, la trei punți mai jos. Imbrăcaţi 
ca nişte ninja. 

— La fel erau şi cei văzuţi de mine. Şi Mike a văzut trei 
venind dinspre puntea pupa. Asta înseamnă că sunt nouă. 
De care ştim noi. Căpitane, poţi să-i împrumuţi arma de 
vânătoare lui Joe? El are mai multă experienţă la, ăăă, 


talere. 

Căpitanul ştia prea bine ce diferenţă era între a trage în 
nişte ţinte zburătoare din lut şi a trage ca să ucizi. I-a 
întins arma lui Zavala. 

— Vezi că are piedica trasă, i-a spus el pe un ton 
stăpânit. 

La sugestia lui Austin, căpitanul s-a retras în camera 
radio, unde avea să fie mai ferit. 

Austin şi Zavala s-au aşezat spate în spate în mijlocul 
timoneriei cufundate în întuneric, ţinând armele 
îndreptate spre uşile deschise de pe fiecare latură. Nu au 
avut de aşteptat decât vreo câteva minute până la sosirea 
oaspeţilor nepoftiţi. 

În cadrul uşii tribord a timoneriei s-au materializat două 
dintre siluete, care s-au văzut ca decupate pe fundalul 
cerului întunecat; cei doi intruşi stăteau unul în spatele 
celuilalt, fără să facă nici cel mai mic efort de a se 
ascunde. Greşeală fatală. Profitând de această ocazie 
nesperată, Austin a îndreptat arma spre cel din faţă şi a 
apăsat pe trăgaci. Bubuitura asurzitoare a pistolului 
Bowen a făcut să se cutremure ferestrele timoneriei şi a 
propulsat cu putere glonţul greu de calibru 12,7, care l-a 
izbit în stern pe primul atacator, sfărâmându-i-l, după care 
a ricoşat din cutia lui toracică şi a sfârtecat inima celui 
aflat în spate. Forţa loviturii i-a azvârlit pe amândoi pe 
spate, iar cadavrele lor s-au rostogolit peste balustradă. 

Apoi a bubuit puşca de vânătoare. Cu urechile ţiuindu-i 
de zgomot, Austin s-a răsucit şi, prin norul subţire de fum, 
a văzut un alt atacator înaintând îndrăzneţ către uşa 
dinspre babord. Împuşcătura lui Zavala nimerise într-o 
parte, iar alicele smulseseră o bucată din stâlpul uşii, cam 
la înălţimea capului. Zavala a introdus cu repeziciune încă 
un cartuş pe ţeavă şi a tras a doua oară. De data aceasta 
şi-a atins ţinta. Intrusul a scos un țipăt şi s-a tras înapoi, 
dar nu înainte de a slobozi un foc automat fără să 
ţintească. Gloanţele s-au împrăştiat care încotro, cu 
excepţia unuia. 

Glonţul a şters coastele lui Austin, trecând prin carnea 
de sub subsuoara braţului stâng. A simţit o arsură, de 
parcă ar fi fost atins de o sârmă ghimpată înroşită în foc. 

Zavala clătina dezgustat din cap şi nu-l văzuse pe Austin 
căzut într-un genunchi. 

— Am tras drept în el, a spus el, incapabil să înţeleagă. 
Direct spre piept. Era imposibil să ratez. 

Căpitanul a apărut din camera radio şi a lovit cu pumnul 
în palma deschisă a celeilalte mâini. 

— La naiba! Am uitat să-ţi spun că puşca aia veche 
trage spre dreapta. Trebuie să ţinteşti cam cu vreo doi 
centimetri mai spre stânga. 

Zavala s-a întors şi l-a văzut căzut pe Austin. 

— Kurt, a exclamat el cu îngrijorare în glas, ai păţit 


ceva? 

— Am avut şi zile mai bune, i-a răspuns Austin, 
strângând din dinţi. 

După ani mulţi petrecuţi pe mare, căpitanul Phelan 
reacţiona aproape reflex în cazuri de urgenţă. A adus 
imediat o trusă de prim ajutor şi, cât Zavala a stat de pază, 
veghind când la o uşă, când la cealaltă, căpitanul a făcut o 
compresă care a oprit sângerarea. 

— Se pare că e ziua ta norocoasă, a spus el, înjghebând 
un bandaj suspensor. Cât pe ce să-ţi fie atins osul. 

— Păcat că n-am apucat să joc la loterie. Cu ajutorul 
căpitanului, Austin s-a ridicat în picioare. Am doborât doi 
cu un singur foc. Din nefericire, s-au prăbuşit peste bord 
cu tot cu arme. 

— Iar m-am făcut de râs, a spus Zavala pe un ton 
aproape plângăreţ. Eu cred că doar l-am rănit pe omul 
meu. 

— Cred că şi-au închipuit că o să ne prindă dormind şi 
neînarmaţi, şi de aceea s-au dovedit prea încrezători în 
forţele proprii. Situaţia nu se va mai repeta. Data viitoare 
o să ne pună la încercare, ca să ne facă să tragem şi să 
vadă ce suntem în stare. Îşi vor da seama foarte repede că 
vasul e aproape pustiu şi se vor concentra cu precădere 
asupra punţii de comandă. Ar fi bine să dispărem de aici. 

— Ne putem deplasa pe traseul utilităţilor navei, a 
propus căpitanul. Îl cunosc mai bine decât îmi ştiu propria 
cabină. 

— Bună idee. Operaţiunea noastră de gherilă ar fi mai 
eficientă dacă am apărea pe neaşteptate acolo unde se 
aşteaptă ei mai puţin. Să fim prevăzători, indivizii ăştia 
sunt primejdioşi, dar nu invincibili. Au dat greş când Nina 
a scăpat, şi încă de două ori, iar acum s-au cam pripit şi 
asta i-a costat. Deci, şi ei fac greşeli. 

— Dar şi noi, a spus Zavala. 

— Cu o mare diferenţă. Noi nu ne putem permite să 
greşim. 

Au blocat uşile timoneriei şi s-au retras în camera radio. 
Semnalul SOS era încă transmis la nesfârşit în noapte. 
Austin s-a întrebat cine va auzi oare mesajul şi cum va fi el 
interpretat. Apoi, cu mâna teafără, a ridicat pistolul 
Bowen. Greutatea armei era prea mare pentru un singur 


braţ, astfel că nu putea tinti drept, oscilând stânga- 
dreapta. 

— Nu pot ţinti cu el. Va trebui să-l foloseşti tu. 

I-a întins revolverul lui Zavala, care şi-a strecurat 
pistolul de semnalizare sub centură. Zavala i-a înapoiat 
căpitanului puşca de vânătoare şi l-a rugat să 
supravegheze uşa. 

— Nu uita că trage spre dreapta. Apoi a ridicat 
revolverul. Două păsărele cu un singur foc. Bună treabă! 
Cu patru împuşcături, am putea rade opt indivizi. 

— l-am putea ucide pe toţi opt cu un singur foc, dacă ar 
fi aşezaţi unul în spatele celuilalt, dar nu ştiu cum i-am 
putea face să stea astfel, a spus Austin. A ridicat apoi 
caseta subţire de lemn pe care o luase dintre bagajele lui. 
Să nu ne pierdem speranţa. Mai avem şi cele două pistoale 
Manton. 

Colţurile gurii lui Zavala s-au arcuit într-un zâmbet. 

— Ticăloşii ăia nu au nici o şansă în faţa pistoalelor tale 
de duel, mai ales că fiecare nu are decât un glonţ, a spus 
el cu umor negru. 

— Într-o altă situaţie, ţi-aş da dreptate, numai că astea 
nu sunt nişte pistoale de duel oarecare. 

În cutia de lemn, compartimentată şi căptuşită cu 
postav verde, stăteau bine aşezate două pistoale vechi de 
duel, cu închizătoare de puşcă cu cremene, ambele la fel. 
Ţevile sclipitoare de culoare cafenie aveau formă 
octogonală, iar paturile foarte bine lustruite erau rotunjite 
ca nişte capete de baston. 

În cursul escalei de la Londra, Austin se dusese la un 
negustor de antichităţi de pe Brompton Street, de la care, 
spre norocul său, mai achiziţionase piese bune şi în alte 
ocazii. Perechea de pistoale ajunsese în magazin în urma 
lichidării bunurilor unei proprietăți, aşa afirmase 
proprietarul, un om în vârstă, pe nume Slocum. Judecând 
după finisajul deosebit şi lipsa de ornamente, Austin şi-ar 
fi dat seama cine fabricase acele pistoale imediat ce le-ar 
fi văzut, fără să mai citească inscripţia Joseph Manton 
aflată în interiorul cutiei. Manton şi fratele lui, John, se 
bucuraseră de renume în Anglia secolului al XVIII-lea 
pentru că produceau cele mai bune pistoale pentru 
dueluri. Pistoalele Manton erau zgârcite în privinţa 


decoraţiunilor şi foarte generoase în ceea ce conta în mod 
deosebit în chestiuni de onoare: precizia mecanică. Când 
auzise preţul astronomic cerut de negustor, Austin sărise 
ca ars. 

— Dar eu am deja pistoale Manton în colecţia mea, 
protestase el. 

Slocum nu se lăsase înduplecat. 

— Ţin să precizez că acestea au fost realizate la 
comandă specială, chiar de către domnul Manton, spusese 
el, rostind numele cu mare respect, de parcă armurierul ar 
mai fi fost în viaţă. Acestea sunt arme pentru un șnapan. 

Austin nu se simţise jignit de acea afirmaţie, înțelegând 
exact ce voise Slocum să spună, că acele pistoale ofereau 
o asigurare prin construcţie. De aceea, folosind cecuri de 
călătorie şi cardul American Express, Austin reuşise să 
plătească şi să iasă din prăvălie cu pistoalele sub braţ. 

Apoi, când Austin scosese la lumină şi se lăudase cu 
noua lui achiziţie, Zavala ţinuse un pistol în mâna întinsă 
şi spusese: 

— "Ţeava mi se pare cam grea. 

— Dar chiar este, îi explicase Austin. Producători de 
arme ca Manton ştiau că, atunci când privea în gura ţevii 
unei arme de 14,98 mm, orice bărbat era cuprins de fiori. 
Duelgiii obişnuiau să tragă sus. Ţeava a fost concepută 
special să fie mai grea, pentru ca ţintirea să se facă mai 
jos. Realizarea de striaţii pe pat şi pintenul de pe cocoş 
pentru degetul mijlociu ajută trăgătorul să menţină arma 
dreaptă. 

— Şi cât de precis e pistolul ăsta? 

— Deznodământul duelurilor era stabilit de soartă. 
Ţintirea în mod deliberat asupra adversarului sau 
ghintuirea ţevii erau considerate acte de nesportivitate. 
Puteau provoca crime. Austin scosese celălalt pistol din 
casetă. Acest exemplar are „ghintuire oarbă”. Manton a 
realizat ghinturile astfel încât ele să se oprească la câţiva 
centimetri de gura ţevii. Doar privind în interiorul ţevii, 
ghinturile nu se văd, dar sunt suficient de lungi pentru a-ţi 
oferi un avantaj. Între trei şi cinci metri, arma asta trage 
exact unde ţinteşti. 

Stând acum în camera radio, Austin a ridicat repede 
arma şi a privit de-a lungul ţevii de parcă ar fi fost o 


prelungirea a propriului braţ. 

— Este arma cea mai potrivită pentru un om cu un 
singur braţ valid. 

Ceva mai devreme, Austin îl învățase pe scurt cum să 
încarce pistolul, astfel că, din punct de vedere teoretic, 
ştia cum se face, chiar dacă îi lipsea practica. Cornul 
pentru praful de puşcă, plat, de forma unei pere, avea un 
dispozitiv de închidere acţionat de un arc, astfel încât 
măsura cantitatea exactă necesară pentru un foc. Zavala 
nu a avut nici o problemă la introducerea bilei grele de 
plumb pe ţeavă, însă a vărsat prea mult praf de puşcă în 
tigăiţă. Încărcarea celui de-al doilea pistol i-a luat 
jumătate din timpul cerut de primul, şi s-a desfăşurat mult 
mai curat. Austin i-a spus lui Zavala că, în cazul unui duel, 
ar fi un secund de toată lauda. A prins unul dintre pistoale 
în eşarfa de susţinere a braţului şi pe celălalt l-a ţinut în 
mâna dreaptă. 

Socotind că ar fi fost prea periculos să revină prin 
timonerie, au intrat în camera hărților, iar căpitanul a 
deschis discret uşa de la pupa, ce dădea spre exterior. 
Având pistolul Bowen pregătit, Zavala s-a uitat cu băgare 
de seamă prin crăpătură. Aveau cale liberă. La adăpostul 
întunericului, s-au strecurat afară. 

Austin i s-a adresat lui Mike fără să ridice glasul şi l-a 
sfătuit să rămână întins pe acoperiş, apoi le-a sugerat 
celorlalţi să coboare pe scările exterioare şi să se 
deplaseze până la pupa ca să îi atragă pe atacatori departe 
de locul unde erau ascunşi membrii echipajului şi oamenii 
de ştiinţă de la bord. El şi căpitanul au coborât cu mare 
precauţie pe latura tribord, iar Zavala, pe latura babord. 
S-au reunit pe puntea care se prelungea astfel încât 
devenea acoperişul plat al secţiunii de depozitare, folosite 
de cercetători. Această prelungire a suprastructurii punţii 
de comandă avea înălţimea a trei nivele, fiind lată aproape 
cât traversul navei, adică cincisprezece metri. Acoperişul 
slujea şi drept loc de parcare pentru bărcile gonflabile. 

Ceva mai devreme, pe acel acoperiş depistaseră trei 
atacatori. Austin a scrutat întunericul, socotind că acea 
punte reprezenta locul perfect pentru organizarea unei 
ambuscade. Se temea însă că indivizii ar fi putut avea 
ochelari pentru vedere nocturnă. Acoperişul ar fi 


reprezentat un loc primejdios chiar şi în cazul în care forţa 
lor de foc nu ar fi fost de tot râsul. 

L-a întrebat în şoaptă pe Zavala: 

— Nu ştii nişte înjurături în spaniolă? 

— Poate glumeşti! Tata s-a născut în Morales. 

— Avem nevoie de ceva suficient de jignitor ca să-i 
scoatem pe vizitatorii noştri din ascunzători. 

Zavala a stat câteva momente pe gânduri, şi-a dus 
palmele pâlnie la gură şi a slobozit un torent de cuvinte în 
spaniolă. Singurul cuvânt cunoscut de Austin era „madre”, 
pe care l-a auzit pronunţat de mai multe ori. Dar nu s-a 
întâmplat nimic. 

— Nu pricep, a spus Zavala. De regulă, hispanicii parcă 
înnebunesc dacă le spui ceva de mamă. Poate iese ceva cu 
surorile. 

Aşa că a mai aruncat câteva înjurături. Ceva mai tare de 
această dată şi punând mai mult dispreţ în voce. Ecoul 
ultimelor insulte abia se stinsese când două siluete au 
apărut din spatele bărcilor gonflabile şi au început să 
împroaşte puntea cu foc de puşti automate. Austin stătea 
ghemuit împreună cu Zavala şi cu căpitanul înapoia unui 
suport masiv de vinci. Focul s-a oprit brusc, pentru că 
trăgătorii îşi terminaseră gloanţele din încărcătoare. 

— Cred că au înţeles greşit, a spus Austin. 

— O fi din cauza accentului meu mexican. Ce părere ai? 
Sunt înarmaţi cu AK-74? 

Acest tip de armă era versiunea nouă a armei preferate 
de teroriştii de pretutindeni, venerabilul AK-47. 

— Aşa cred şi eu. Greu de confundat clănţănitul ei... 

Cuvintele i-au fost acoperite de noi rafale de puşcă 
mitralieră. Trase cu cadenţa de patru sute de cartuşe pe 
minut, gloanţele şuierau şi ricoşau în toate părţile. Incă o 
dată, focul s-a oprit pe neaşteptate. 

Austin şi Zavala au profitat de acea pauză şi s-au ridicat 
pentru a se deplasa spre o poziţie de unde să poată avea 
câmp liber de tragere. Brusc, au auzit strigătul 
căpitanului: 

— In spate! 

S-au răsucit amândoi în chiar clipa în care o umbră a 
sărit fără nici un zgomot de pe puntea aflată imediat 
deasupra lor. Austin l-a văzut primul pe atacator. Cu o 


mişcare fulgerătoare, a ridicat braţul teafăr şi a apăsat pe 
trăgaci. 

A urmat o întârziere de o clipă, cât scânteia de la 

cremene a aprins praful de puşcă din tigăiţă. După o altă 
clipă, care a părut să ţină cât un veac, pistolul a scuipat 
foc pe ţeavă, sugerând gura unui balaur. Silueta a făcut un 
pas în faţă şi s-a năruit pe punte. Arma pe care o avea a 
zăngănit atunci când a căzut pe metal. 
_ Zavala a dat să facă o mişcare pentru a recupera arma. 
Insă era prea periculos, mai ales că flacăra de la gura ţevii 
pistolului le dăduse de gol poziţia. În timp ce Zavala le 
acoperea retragerea, Austin şi căpitanul s-au deplasat 
către cea mai apropiată scară, pentru a ajunge la 
următorul nivel. 

Brusc, focuri de armă s-au dezlănţuit din toate părţile. 
Au căutat să se adăpostească. Era deja prea târziu. 
Căpitanul a scos un țipăt, s-a prins de cap cu mâinile şi a 
căzut pe punte. Zavala l-a prins de un braţ şi l-a tras la 
adăpost. Au urmat alte împuşcături, după care şi Zavala a 
căzut, atins de un glonţ în fesă. 

Stăteau cu spatele la secţiunea rezervată cercetătorilor. 
Austin a deschis o uşă etanşă şi, fără să mai verifice dacă 
era cineva dincolo de ea, l-a luat pe căpitan de guler şi l-a 
tras înăuntru. Zavala s-a târât, având un picior imobilizat 
de durere, dar, cu puţin ajutor, a reuşit să pătrundă şi el 
pe acea uşă. 

Austin a încuiat uşa de oţel şi a privit în jur. Se găseau 
într-unul dintre laboratoarele „ude”, denumite astfel 
datorită bazinelor mari şi a apei de mare care circula 
permanent prin ele. Cunoştea sala aceea ca pe propriul 
buzunar, astfel că a găsit imediat o lanternă, iar după 
aceea, într-un dulap, o trusă de prim ajutor. 

A examinat rana căpătată de Zavala şi a scos un oftat de 
uşurare atunci când a văzut că glonţul trecuse prin 
muşchi, fără a rămâne în organism. În vreme ce Austin se 
străduia să coasă rana, lucru nu tocmai uşor cu o singură 
mână, Zavala ţinea pistolul Bowen îndreptat spre uşa pe 
care tocmai intraseră. 

— Cât de rău e? a întrebat el într-un sfârşit. 

— O vreme, n-o să-ţi facă deloc plăcere să stai în fund, 
şi probabil va trebui să fii convingător când o să susţii că 


nu te-a fugărit vreun soţ gelos. În rest, totul e bine. Nu 
cred că indivizii şi-au dat seama unde ne aflam. Au tras şi 
ei la nimereală. 

Zavala s-a uitat la eşarfa de susţinere a braţului, pe care 
o avea Austin, după care a aruncat o privire spre căpitan, 
care stătea întins. 

— N-aş vrea să mă aflu în cătarea lor când ţintesc pe 
bune. Austin l-a examinat apoi pe căpitan. Părul cărunt, 
tuns scurt, al acestuia, era îmbibat de sânge, însă rana 
părea să fie doar o zgârietură. Când Austin a pus nişte 
antiseptic pe scalpul lui, căpitanul a gemut. 

— Cum te simţi? l-a întrebat Austin. 

— Mă doare capul cumplit, şi nu văd prea bine. 

— Gândeşte-te că suferi de mahmureală, dar nu ţi-a 
rămas în gură gustul de băutură, l-a sfătuit Austin. 

După ce a terminat, Austin s-a uitat la cei doi camarazi 
însângeraţi şi a clătinat din cap. 

— Cam aici se încheie războiul nostru de gherilă. 

— Îmi pare rău că am pierdut puşca de vânătoare, a 
spus căpitanul. 

— Aşa şi s-ar cuveni, a spus Zavala. O puteam folosi 
drept cârjă. Apoi a privit în jur. Vedeţi prin jur ceva ce-am 
putea folosi ca să confecţionăm o bombă atomică? 

Austin a trecut în revistă un şir de substanţe chimice şi, 
în cele din urmă, a ales o sticlă goală. 

— Poate folosim recipientele de aici ca să facem nişte 
cocktailuri Molotov. A aruncat o privire spre uşa pe care 
tocmai intraseră. Nu putem rămâne aici. După ce vor 
vedea dârele de sânge, îşi vor da seama ce ni s-a 
întâmplat. 

Austin şi-a ajutat colegul până în secţiunea următoare, 
garajul cu tavan înalt care găzduia submersibilul atunci 
când acesta nu făcea cercetări în adâncul mării. 

— Cum facem cocktailurile alea? a întrebat Zavala. 

Pe buzele strânse ale lui Austin a apărut un zâmbet nu 
tocmai plăcut, iar licărirea de furie i-a făcut ochii să-şi 
schimbe culoarea din albastru precum coralul într-un 
albastru de gheaţă. În ciuda glumelor pe care încercau să 
le facă, el şi Zavala ştiau prea bine că, dacă dădeau greş, 
Nina şi ceilalţi oameni de la bord erau ca şi morţi. Până la 
urmă, cei ascunşi la prova aveau să fie găsiţi, iar acei 


ucigaşi îmbrăcaţi în negru i-ar fi ucis cu acelaşi sânge rece 
cu care îi lichidaseră şi pe membrii expediției arheologice. 
Austin şi-a jurat că acest lucru nu avea să se întâmple 
atâta vreme cât ar fi rămas în viaţă. 

— Lasă naibii cocktailurile, a spus cu o furie abia ţinută 
în frâu. Am o idee mai bună. 

Austin s-a  rezemat de peretele exterior al 
submersibilului şi, stând sub hubloul ca un ochi holbat al 
acestuia, a prezentat pe scurt planul gândit de el. Zavala, 
care stătea lipit de o sanie submarină pentru a-şi odihni 
fesa rănită, a dat din cap în semn de apreciere. 

— Asta e o strategie tipică pentru Kurt Austin, care se 
bazează, pe o sincronizare la fracțiune de secundă, pe 
presupuneri fără nici un temei şi pe un noroc cu carul. 
Având în vedere că suntem cu spatele la mare, chiar dacă 
nu la zid, propun să acceptăm planul. 

Căpitanul a dat din cap, fiind la unison cu rânjetul 
aprobator al lui Zavala. Omul acela ar fi căzut grămadă 
chiar şi la un brânci uşor, şi, cu toate acestea, se purta de 
parcă ar fi avut în spate o întreagă divizie de cavalerie. Cu 
patul pistolului de duel ieşindu-i de sub însângerata eşarfă 
de susţinere a braţului beteag, Austin cel cu părul argintiu 
ar fi putut trece drept un pirat hollywoodian dintr-un film 
cu Errol Flynn. Phelan a socotit că, dacă era să lupte 
pentru a păstra posesia asupra vasului, indiferent de 
riscuri, ar fi preferat să îi aibă de partea lui pe aceşti doi 
lunatici. 

După ce au pus la punct strategia, s-au strecurat pe o 
uşă din spate, care ducea dinspre garajul submersibilului 
către puntea pupa. Imediat în spatele structurii destinate 
stocării probelor ştiinţifice se găseau două furgonete, care 
fuseseră fixate cu cabluri de punte pentru a sluji drept 
spaţiu suplimentar pentru laboratoare. Cei trei şi-au făcut 
loc pe după furgonete, traversând puntea, până au ajuns la 
pupa vasului, sub grinzile masive ale caprei ce era folosită 
pentru lăsarea submersibilului la apă, respectiv ridicarea 
acestuia din ocean. 

Puntea părea să fie pustie, însă Austin ştia că nu vor 
rămâne singuri prea multă vreme. De fapt, chiar conta pe 
faptul că vor fi urmăriţi. 

— Eu ce ar trebui să fac? l-a întrebat căpitanul pe 
Austin, care a regretat că manifestase vreodată dubii în 
privinţa bătrânului lup de mare, uns cu toate alifiile. 

— Eşti singurul care are braţele şi picioarele întregi. 


Cum forţa gândirii nu mai contează în această fază a 
operaţiunii, te alegi cu munca de jos, domnule căpitan. 

Sub îndrumarea lui Austin, care nu se putea sluji decât 
de un braţ, căpitanul a luat din locul de depozitare patru 
dintre canistrele de benzină folosite de şalupe şi le-a 
aşezat, lăsând loc între ele, în linie, de-a latul punţii, la 
jumătatea distanţei dintre capra metalică şi laboratoarele 
aflate în furgonete. Fiecare dintre canistrele confecţionate 
din polietilenă conţinea treizeci şi cinci de litri de benzină. 

După ce a cărat toate canistrele, căpitanul a simţit 
nevoia să se odihnească, fiind foarte ametit. Austin, care 
avea de asemenea amețeli după ce pierduse mult sânge, l- 
a înţeles perfect pe căpitan. Zavala găsise undeva o padelă 
scurtă de lemn, pe care o folosea drept cârjă, iar acum 
şchiopăta folosindu-se de ea, amintind de Long John 
Silver”. A spus că se simţea bine, însă a strâns din dinţi 
atunci când s-a rezemat cu mare grijă de un tambur al 
cablului de vinci de pe punte. 

— Sper să nu ne ceară nimeni să donăm sânge prea 
curând, a spus Austin. In fine, haideţi să pornim 
spectacolul înainte de a ne trezi cu toţii cu roatele în sus. 
Important este să-i facem să vină spre noi. 

— Eu aş vrea să-i mai salut o dată în spaniolă. Parcă a 
dat roade data trecută. 

Amintindu-şi reacţia violentă declanşată de înjurăturile 
lui Zavala pe puntea superioară, Austin a spus: 

— Dă-le ceea ce merită. 

Zavala a inspirat adânc şi, adunându-şi puterile, a rostit 
cu glas puternic o serie de înjurături care puneau la 
îndoială orice calităţi ale familiilor celor cărora li se 
adresau. Taţi, fraţi, surori, cu toţii descrişi ca amatori de 
diverse perversiuni greu de imaginat. Austin nu avea 
habar ce spunea Zavala, însă tonul sarcastic şi muşcător 
sugera fără nici un înconjur înţelesul vorbelor încărcate de 
dispreţ. 

În vreme ce Zavala îşi vărsa oful ce constituia totodată 
momeala, Austin a apucat cu nădejde un furtun pentru 
spălarea punţii şi i-a făcut semn căpitanului să dea drumul 
la apă. Furtunul a tresărit la pieptul lui de parcă ar fi 

căpătat viaţă. Austin a păşit pe punte, plimbând jetul de-a 
latul acesteia. 

Apa s-a împrăştiat pe punte cu un murmur iute acoperit 
de înjurăturile lui Zavala. Abia vizibilă în lumina lunii, 
valul uşor înspumat a început să înainteze. Austin a 
îndreptat apa înspre canistrele cu benzină. 

De această dată, efectul magic al insultelor cumplite ale 
lui Zavala nu s-a mai produs. După episodul precedent, 
inamicii deveniseră mai precauţi. Austin a început să-şi 
piardă răbdarea. Şi-a scos pistolul din faşa de susţinere a 
braţului şi, înălţându-l în aer, a tras. Dacă planul lui ar fi 
dat greş, un glonţ în plus sau în minus nu avea să atârne 
prea mult. Şiretlicul a dat roade. La scurtă vreme după 
aceea, fantomele întunecate care, în lumina slabă a lunii, 
arătau mai curând spectrale decât reale, s-au materializat 
dintre umbrele din jurul containerelor cu încărcătură şi au 
început să înainteze fără grabă către ei. 

Austin a trăit un moment de spaimă gândind că 
atacatorii ar putea fi echipați cu ochelari de vedere 
nocturnă, însă a alungat imediat această idee din minte. 
Intruşii avansau cu mai multă precauţie decât o făcuseră 
în cursul atacurilor precedente, însă nu păreau să ezite în 
a-şi duce misiunea până la capăt. Austin a apreciat că 
aveau să treacă numai câteva secunde până când 
lanternele puternice se vor aprinde, iar focul ucigător va 
mătura întreaga punte. 

Valul de apă ajunsese în apropierea canistrelor. 

În întuneric se vedeau luminiţe roşietice clipind. 
Indicatoare laser care îi ajutau pe trăgători să nu 
greşească ţinta. 

Austin i-a făcut un semn lui Zavala. 

„Acum.” 

Zavala şedea în mijlocul punţii, lăsându-şi greutatea pe 
partea nevătămată a corpului şi stând cu ochii ţintă asupra 
liniei abia vizibile de spumă care marca frontul valului 
mărunt de apă ce înainta. A ridicat revolverul Bowen cu 
ambele mâini, a ţintit asupra celei mai îndepărtate 
canistre din partea dreaptă şi a apăsat pe trăgaci. 

Revolverul a scos un bubuit ca un tun miniatural. 
Canistra s-a făcut fărâme, iar benzina a invadat puntea. 
Zavala a îndreptat imediat pistolul spre stânga. A tras de 


încă trei ori. Alte trei canistre s-au făcut bucăţi. O sută 
patruzeci de litri de benzină s-au revărsat pe punte, dând 
naştere unei bălți ce creştea mereu ca suprafaţă. 

Austin i-a făcut semn căpitanului să mărească presiunea 
în furtun. Plutind la suprafaţa valului de apă, benzina s-a 
năpustit înainte şi a înconjurat siluetele atacatorilor, care 
se lăsaseră pe burtă atunci când auziseră primul bubuit 
asurzitor al pistolului de mari dimensiuni al lui Austin. 
Indivizii s-au ridicat îndată în picioare, dându-şi seama de 
pericolul pe care îl presupunea impregnarea hainelor cu 
apă amestecată cu benzină, însă, cum substanţa 
combustibilă, adusă de apă, le lipăia la tălpi, au înţeles şi 
că era prea târziu ca să se mai salveze. Nu mai era nevoie 
decât de o scânteie care să transforme puntea într-un 
adevărat infern, iar Zavala s-a arătat foarte încântat să le 
pună acea scânteie la dispoziţie. 

A lăsat deoparte pistolul Bowen şi a luat pistolul de 
semnalizare. Austin urmărise siluetele ridicându-se în 
picioare. 

— Acum! a răcnit el. 

Zavala a apăsat pe trăgaci. Proiectilul luminos a lovit 
puntea la un anumit unghi, apoi a patinat pe ea, stârnind 
dâre incandescente. Puntea a erupt într-o mare de flăcări, 
iar Zavala şi-a azvârlit braţele în aer, ca şi cum ar fi vrut 
să se apere de explozia de vâlvătăi. 

Valul mişcător de flăcări gălbui s-a rostogolit spre 
siluetele îmbrăcate în negru care s-au profilat, încadrate 
de văpăi, în clipa în care lichidul volatil în care stăteau s-a 
aprins ca o bombă cu napalm. Focul le-a învăluit cu 
repeziciune, alimentat fiind de hainele îmbibate în 
benzină, transformându-le în nişte torţe vii. Arşiţa foarte 
puternică a făcut ca aerul să fie aspirat din plămânii lor. 
Atacatorii nu au apucat să facă nici măcar un pas pe 
punte; s-au prăbuşit ca nişte cârpe. Gloanţele slobozite din 
armele lor au zburat în toate părţile, prin vălătucii de nori 
negri ce îi înconjurau. 

Austin nu anticipase urmările periculoase ale planului 
său. A răcnit spre căpitanul vasului să se adăpostească, 
după care l-a tras deoparte şi pe Zavala. S-au ascuns după 
vinci până când s-a potolit focul puştilor automate. 

Incendiul a consumat tot combustibilul şi s-a stins la fel 


de iute precum izbucnise. Austin le-a spus lui Zavala şi 
căpitanului să stea ascunşi, după care a înaintat. Pe punte 
zăceau cinci cadavre, toate ghemuite ca nişte fetuşi. 

— Totul în regulă? a strigat Zavala. 

— Da, dar cred că de-acum înainte nu vor mai veni la 
petrecerile noastre unde servim grătar. 

Brusc, s-a auzit iarăşi glasul lui Zavala: 

— Atenţie, Kurt, mai e unul! 

Austin a dus în mod mecanic mâna spre faşa de sprijin a 
braţul, dar a constatat că îşi abandonase pistolul de duel, 
care oricum nu i-ar mai fi fost de nici un folos. A îngheţat 
în clipa când o umbră s-a desprins de la baza unei 
macarale aflate într-o latură. Acum era cât se poate de 
expus. Pistolul Bowen nu mai avea gloanţe. Se putea 
socoti un om mort. A aşteptat să fie secerat de un puhoi de 
gloanţe fierbinţi. Reprezenta o ţintă perfectă, întrucât era 
profilat pe fundalul flăcărilor ce licăreau la suprafaţa apei. 
Zavala şi căpitanul aveau să fie următoarele victime. 

insă lucrurile nu au decurs astfel. Silueta a fugit cât a 
putut de repede spre zona de la tribord unde Austin 
descoperise cârligul de abordaj. 

Austin a făcut un pas, gândindu-se să pornească în 
urmărirea siluetei, apoi s-a oprit. Neînarmat, rănit şi la 
capătul puterilor, a urmărit neputincios cum motorul 
şalupei a căpătat viaţă. A aşteptat până când zgomotul 
motorului s-a stins în depărtare, după care s-a întors la 
Zavala şi la căpitan. 

— Cred că am greşit la numărătoare, a spus Zavala. 

— Cam aşa e, l-a aprobat Austin, respirând totuşi 
oarecum uşurat. li venea să se întindă imediat pe punte şi 
să tragă un pui de somn, însă mai avea ceva de făcut 
înainte de asta. Mike se afla încă pe acoperişul punţii de 
comandă, iar membrii echipajului şi cercetătorii stăteau 
baricadaţi în secţiunea prova. 

— Rămâneţi aici. O să le spun eu celorlalţi că pot ieşi 
afară fără nici o problemă. 

Şi-a croit drum printre cadavrele carbonizate şi s-a 
îndreptat spre secţiunea prova, unde stăteau ascunşi 
echipajul şi oamenii de ştiinţă. Austin nu era un bărbat 
nesimţitor, însă îşi rezerva sentimentele faţă de cei care 
meritau aşa ceva. Cu câteva momente înainte, fiinţele din 


carne şi oase care acum deveniseră nişte grămăjoare 
fumegânde voiseră să îi ucidă pe el şi pe prietenii şi colegii 
lui. Cu nici un preţ nu ar fi îngăduit să se întâmple aşa 
ceva. Mai ales Ninei, faţă de care se simţea tot mai 
apropiat. Lucrurile nu puteau fi exprimate mai simplu 
decât atât. 

Era cât se poate de limpede că se confruntaseră cu 
aceeaşi echipă care lichidase expediţia arheologică. 
Veniseră pe Nereus ca să-şi termine treaba. Se întâmplase 
ca Austin şi ceilalţi să le stea în cale. Asasinii fuseseră 
opriţi, dar Austin şi-a dat seama că, atâta vreme cât Nina 
Kirov rămânea în viaţă, lucrurile nu se puteau socoti 
încheiate. 

Musonii care mătură India dinspre Marea Arabiei îşi 
dezlănţuie ploile cu precădere peste lanţul muntos 
cunoscut sub numele de Ghatul de Apus. Până când 
curenţii de aer umed ajung la Podişul Deccan din sud-estul 
Indiei, ploile se reduc în mod considerabil. În timp ce 
stătea în gura peşterii şi se uita la pânzele dese ale ploii ce 
cădea din norii de culoare pământie, profesorului Arthur 
Irwin i se părea greu de crezut că, în esenţă, era vorba 
despre aceeaşi cantitate de apă de ploaie pe care o 
înregistrează Londra. Acea ploaie torențială de după- 
amiază, ce tocmai se încheia, ar fi fost de ajuns pentru a 
face clădirea Parlamentului să plutească. 

Gura peşterii dădea spre o pantă a unui deal de unde se 
vedea o vale îngustă, sufocată de vegetaţia extrem de 
bogată. Pădurea deasă de la sudul fluviului Gange este 
partea cea mai veche a Indiei şi cândva era cunoscută 
drept o zonă primejdioasă, bântuită de demoni. 

Pe Irwin îl speriau mai puţin demonii, cât starea 
celorlalţi membri ai expediției, despre care nu ştia unde se 
aflau. 'Trecuseră şase ore de când profesorul Mehta 
plecase către sat însoţit de un ghid taciturn. Aşezarea se 
găsea la depărtare de o oră de mers pe jos pe un drum 
noroios, fiind necesară şi traversarea unui torent. Spera că 
podul nu fusese luat de apele vreunei viituri. A oftat din 
rărunchi. Nu putea interveni în nici un fel; trebuia să 
aştepte. Avea provizii din belşug şi multe lucruri de 
rezolvat. S-a întors în peşteră, trecând printre doi pilaştri 
ce alcătuiau o arcadă de forma unei potcoave, şi a ajuns în 
sala mare şi răcoroasă, supranumită şi capelă. 

Sărmanul Mehta. La o adică, aceasta era expediţia Jui. 
Se arătase atât de emoţionat atunci când telefonase şi 
anunţase: 

— Am nevoie de un etnolog de vârstă mijlocie de la 
Cambridge pentru o mică expediţie. Poţi veni în India? Pe 
cheltuiala mea. 

— A devenit brusc Muzeul Indiei atât de mână spartă? 


— Nu, nu este vorba de muzeu. O să-ţi explic mai târziu. 

Călugării budişti care săpaseră peştera în stâncă 
folosindu-se doar de târnăcoape şi securi urmaseră 
cuvântul Maestrului, care îşi sfătuia credincioşii să facă o 
„pauză de ploaie” pentru meditaţie şi studiu în anotimpul 
musonului. 

Uşile din fiecare latură a capelei dădeau spre chiliile de 
o simplitate spartană, rezervate călugărilor. Priciurile de 
piatră pe care Irwin şi ceilalţi îşi aşezau sacii de dormit nu 
erau cele mai comode paturi, însă măcar se dovedeau 
uscate. 

Prin construcţie, sala principală amintea de o bazilică 
creştină. Lumina de la uşă ajungea până la capătul 
îndepărtat, unde, într-o biserică normală, ar fi trebuit să 
se afle altarul. Irwin era uimit de stâlpii sculptați cu multă 
artă care susțineau tavanul boltit. De-a lungul pereţilor se 
vedeau picturi înfăţişând scene din viaţa lui Budha şi, ceea 
ce îi stârnise interesul în mod deosebit, picturi de la Curte 
şi de familie care descriau existenţa de zi cu zi a poporului 
şi îngăduiau să se stabilească realizarea peşterii în jurul 
anului 500 d.Hr. 

Podişul Deccan era renumit pentru mânăstirile sale 
plasate în peşteri şi, după câte se ştia, toate fuseseră 
descoperite. Apoi însă fusese găsită şi aceasta, având 
intrarea ascunsă de o perdea de vegetaţie luxuriantă. În 
prima lor vizită acolo, Mehta şi Irwin tocmai examinau 
picturile când ghidul, care se îndepărtase, strigase către ei 
dintr-o anticameră. 

— Veniţi repede! Un om! 

Schimbaseră priviri, socotind că ghidul descoperise 
vreun schelet. Când pătrunseseră în spaţiul rece şi 
întunecat şi îndreptaseră fasciculele lanternelor spre un 
colţ, văzuseră o siluetă de piatră, lungă de aproximativ un 
metru şi jumătate. Bărbatul stătea pe spate, cu capul 
întors într-o parte. Pe burtă avea un vas de forma unei 
farfurii. 

Irwin privise un moment fără să priceapă, după care 
revenise în capelă şi se aşezase. 

Mehta l-a urmat până afară. 

— Ce s-a întâmplat, Arthur? 

— Statuia aia. Ai mai văzut ceva asemănător? 


— Eu nu, dar tu se pare că ai mai văzut aşa ceva. 

Agitat, Irwin se trăsese de bărbuţă. 

— Acum câţiva ani, am călătorit prin Mexic. Ne-am oprit 
la nişte ruine maya de la Chichén Itzá. Acolo se află o 
versiune mai mare a acestei statui. Se numeşte chac mool. 
Vasul ăla ca o farfurie pe care o ţine statuia se folosea 
pentru colectarea sângelui în timpul sacrificiilor. 

— Mexic, zici, repetase Mehta, neconvins. 

Irwin întărise cu un gest din cap. 

— Când am văzut varianta de aici, mi s-a părut atât de 
nelalocul ei în timp şi spaţiu... 

— Înţeleg, sigur. Dar s-ar putea să te înşeli. Există 
multe asemănări între culturi. 

— Probabil. Trebuie să o luăm de aici pentru 
autentificare. 

Ochii trişti ai lui Mehta au devenit şi mai înneguraţi. 

— Dar nici măcar nu ne-am apucat de treabă. 

— Nu există nici motiv care să ne împiedice să facem în 
continuare cercetări aici, dar lucrul ăsta este important. 

— Bineînțeles, Arthur, spusese Mehta, pe un ton 
resemnat, amintindu-şi cât de impulsiv era Irwin încă din 
vremea când studiau amândoi la Cambridge. 

Merseseră pe jos până în sat ca să-şi recupereze 
camioneta, cu care se deplasaseră până în cel mai 
apropiat oraş unde exista telefon. Mehta sugerase să sune 
şi la Time-Quest, fundaţia nonprofit care finanţase 
expediţia iniţială, ca să solicite bani pentru transportul 
statuii. El explicase că singura obligaţie pe care o avea era 
să-i înştiinţeze pe cei de la Time-Quest în legătură cu orice 
descoperire importantă. 

După o discuţie destul de lungă, Mehta închisese cu un 
zâmbet. 

— Au spus că putem angaja câţiva săteni, dar să 
aşteptăm până când soseşte cineva cu banii. Le-am spus 
că e pe cale să înceapă perioada musonului. Mi-au promis 
că totul se va rezolva în patruzeci şi opt de ore. 

Se întorseseră la peşteră şi îşi continuaseră activitatea 
în cadrul sitului, fotografiind şi catalogând obiectele 
descoperite. Două zile mai târziu, Mehta şi călăuza o 
porniseră spre sat ca să-l întâlnească pe reprezentantul 
Time-Quest. După aceea, începuseră ploile musonice. 


Irwin şi-a trecut în revistă notițele. Cum ceilalţi nu au 
sosit până spre seară, şi-a gătit curry cu orez şi fasole. 
Apoi s-a întunecat şi a socotit că-şi va petrece noaptea 
singur. Tocmai de aceea s-a bucurat atunci când, după ce 
terminase de spălat farfuriile folosind apă de ploaie 
strânsă într-un rezervor, a auzit sunet de paşi. 

— În sfârşit, prietene, a spus el, fără să privească peste 
umăr. Regret, ai pierdut cina, dar poate mă convingi să 
mai pregătesc nişte orez. 

Nu a primit răspuns. S-a întors şi a văzut o siluetă care 
stătea în afara cercului de lumină aruncat de lampă. 
Socotind că era un sătean trimis de Muhta, Irwin a spus: 

— M-ai luat prin surprindere. Te-a trimis Mehta cu 
vreun mesaj? 

Fără să scoată o vorbă, silueta a făcut un pas înainte 
drept răspuns. În mâna lui a sclipit ceva metalic, iar în 
ultimele clipe de groază ale vieţii sale, Irwin şi-a dat 
seama ce se petrecuse cu Mehta şi cu ghidul, cu toate că 
nu a înţeles motivul. 


12 

— Chiang, cât mai avem până la sit? 

Bărbatul vânos care stătea la cârma cea lungă a bărcii a 
ridicat două degete. 

— Două mile sau două ceasuri? a întrebat Jack Quinn. 

Pe faţa zbârcită a cârmaciului a apărut un zâmbet care 
i-a scos în evidenţă dinţii ştirbi. A ridicat din umeri şi a 
făcut un semn către ureche. Fie întrebarea depăşea 
cunoştinţele lui sărăcuţe de engleză, fie nu reuşea să audă 
nimic din cauza zgomotului stârnit de străvechiul motor 
Evinrude cu care era dotată barca. 

Supapele uzate, toba de eşapament spartă şi o carcasă 
prinsă doar în câteva şuruburi, care vibra ca o tamburină, 
toate acestea se combinau, dând naştere unui vacarm ce 
era redat cu ecou de malurile fluviului şi care împiedica 
orice încercare de comunicare verbală. 

Quinn şi-a trecut degetele prin părul negru rărit şi şi-a 
mişcat trupul masiv în speranţa că va găsi o poziţie mai 
confortabilă pentru dosul lui. Se chinuia degeaba. 
Ambarcaţiunea joasă, cu traversul îngust, avea o formă ce 
amintea oarecum de o planşă de surfing, fiind acoperită 
parţial de o punte improvizată, a cărei suprafaţă asprită de 
soare şi plină de aşchii descuraja orice încercare de a 
şedea. 

În cele din urmă, Quinn a renunţat. A strâns din umeri 
şi a privit cu ochi absenţi peisajul ce defila prin dreptul lui. 
Lăsaseră în urmă orezăriile şi plantațiile de ceai. Când şi 
când, mai trecuseră prin dreptul câte unui sat pescăresc şi 
al vreunui bivol care păştea, însă curând numai câmpiile 
aurii începuseră să se rostogolească spre munţii 
îndepărtați, învăluiţi în ceţuri. Quinn nu avea însă ochi 
pentru frumuseţile Chinei. Nu-şi putea muta gândul de la 
Ferguson, managerul lui de proiect. 

Primul mesaj primit de la el se dovedise tulburător. 

— Am găsit mulţi soldaţi din lut. Situl de aici ar putea fi 
mai bogat decât cel de la Xi'an. 

Quinn îşi dăduse seama imediat că Ferguson se referea 


la armata alcătuită din şapte mii de soldaţi din teracotă, 
descoperiţi într-un mausoleu imperial din apropierea 
oraşului chinezesc Xi'an. Tipul de veste ce îi făcea plăcere 
lui Quinn, care trebuia să o transmită către consiliul de 
conducere al Fundaţiei Asia de Est, al cărei director 
executiv era. 

Fundaţia fusese înfiinţată de un grup de oameni înstăriți 
care ţineau să promoveze înţelegerea între Orient şi 
Occident şi să compenseze într-un fel comerţul cu opiu. Pe 
de altă parte, organizaţia era scutită de taxe, astfel încât 
cei care trăiau în belşug de pe urma strămoşilor care îi 
prinseseră pe sute de mii de chinezi în plasa drogurilor să 
se poată bucura pe deplin de bogăţia lor. 

Fundaţia avea de asemenea un program în baza căruia 
finanța săpături arheologice în China. Aceste activităţi 
erau pe placul membrilor consiliului, deoarece nu 
presupuneau costuri suplimentare pentru fundaţie, fiind în 
mare măsură plătite de amatori entuziaşti care dădeau 
bani ca să participe la expediţii, şi pentru că uneori, în 
urma unor descoperiri, puteau să-şi vadă numele publicat 
pe prima pagină a ziarului The New York Times. 

Quinn obişnuia să viziteze un sit doar când acesta îi 
putea aduce o publicitate favorabilă, însă de obicei 
renunţa foarte greu la comoditatea fotoliului din piele şi a 
biroului din mahon de care se bucura la sediul din New 
York al organizaţiei. 

Cel de-al doilea mesaj de pe teren fusese chiar mai 
promiţător decât primul. 

„Am descoperit un obiect extraordinar. Urmează să 
transmitem amănunte.” 

Quinn îşi pregătise deja legăturile din lumea presei şi a 
televiziunii atunci când sosise şi cel de-al treilea mesaj. 

„Artefactul este de origine maya!” 

Înainte de a accepta funcţia de la acea fundaţie, Quinn 
condusese muzeul unei universităţi şi poseda o cunoaştere 
fragmentară a culturilor antice. li transmisese imediat un 
răspuns lui Ferguson: „Maya nu înseamnă cultura chineză. 
E imposibil”. 

Câteva zile mai târziu, primise un nou mesaj de la 
Ferguson: „Imposibil, dar adevărat. Nu glumesc defel”. 

În aceeaşi seară, Quinn îşi făcuse bagajul şi luase 


primul avion spre Hong Kong, de unde prinsese un tren 
spre interiorul insulei. După ce călătorise cu autobuzul 
preţ de câteva ore, sosise la malul fluviului la ţanc pentru 
a prinde barca lui Chiang. Pe lângă faptul că asigura 
aprovizionarea expediției, Chiang slujea drept poştaş, 
ducând mesajele către birourile de telegraf, lucru care 
explica de ce mesajele ajungeau cu o întârziere 
agonizantă. 

Chiang vizitase situl cu câteva zile mai devreme, aflase 
Quinn, moment în care preluase şi ultima scrisoare a lui 
Ferguson. Furia lui Quinn căpătase proporţii în cursul 
călătoriei îndelungate şi dificile. Se punea doar întrebarea 
dacă îl va concedia pe Ferguson înainte sau după ce îl va 
azvârli în apele fluviului. În timp ce se apropiau de sit, 
Quinn a început să-şi pună întrebarea dacă nu cumva 
Ferguson înnebunise de-a binelea. Poate că apa băută 
conţinea ceva primejdios. 

Încă nu se hotărâse în privinţa modului de acţiune 
atunci când şalupa a cotit şi s-a oprit brusc în mal, unde se 
crease deja o potecă, bătucită de călcătura atâtor oameni. 
Chiang a legat ambarcaţiunea de un stâlp înfipt în pământ, 
după care el şi Quinn au înşfăcat câteva lăzi cu provizii şi 
au pornit la drum, lăsând în spate apa fluviului. 

În timp ce urmau poteca şerpuitoare prin iarbă, Quinn a 
întrebat: 

— Cât mai avem? 

Un deget ridicat în sus. Quinn şi-a închipuit că putea fi 
vorba de un kilometru sau de o oră. Greşea din ambele 
puncte de vedere. Un minut mai târziu, au ajuns într-o 
zonă unde iarba fusese călcată în picioare, pe o suprafaţă 
mai mult sau mai puţin circulară. 

Chiang şi-a lepădat povara şi i-a făcut semn lui Quinn să 
procedeze la fel. 

— Unde e tabăra? a întrebat Quinn, căutând din ochi 
oameni şi corturi. Pe faţa lui Chiang apăruse deja o 
încruntare ce îi trăda nedumerirea. Trăgându-se de barba 
rară, el a făcut un semn hotărât către pământ. 

„Uite aşa se încheie o zi perfectă”, şi-a spus Quinn, 
aproape spumegând. Era obosit şi murdar, îşi simţea 
stomacul bolborosind de foame ca o oală ce dădea în 
clocot, iar acum călăuza lui era pierdută-n spaţiu. Chiang 


a rostit ceva în chineză şi i-a făcut semn lui Quinn să-l 
urmeze. După ce au mers câteva minute, asiaticul s-a oprit 
şi a făcut semn spre sol. Câteva hectare de pământ 
fuseseră răscolite. 

Quinn a păşit de-a lungul suprafeţei de sol scormonit, 
după care privirea i-a fost atrasă de un obiect cu capătul 
rotunjit ce ieşea din ţărână. L-a dezgropat cu degetele, iar 
după câteva clipe au ieşit la iveală capul şi umerii unui 
soldat din teracotă. A mai săpat puţin şi a găsit alţi 
soldăţei. 

Acela era situl, dar acolo trebuiau să se afle pe puţin 
doisprezece oameni. Unde Dumnezeu erau? Chiang a 
aruncat o privire temătoare înjur. 

— Diavoli, a spus el şi, fără nici un alt cuvânt, s-a grăbit 
să ajungă la malul fluviului. 

Aerul s-a răcit brusc, de parcă prin dreptul soarelui ar fi 
trecut un nor întunecat. Quinn şi-a dat seama dintr-odată 
că fusese părăsit acolo. Singurul sunet ce se auzea era 
suflul brizei care făcea iarba să foşnească, amintind de 
mişcarea furişată a unui şarpe printr-un desiş. A mai 
aruncat o privire în jur şi s-a repezit spre silueta care 
bătea în retragere, lăsând în urma lui şirurile de soldaţi 
muti ce îşi găsiseră mormântul în pământ. 

În aerul înăbuşitor şi neclintit al acelei dimineţi, Austin 
a împins barca de la debarcader, şi-a petrecut degetele 
groase peste mânerul din fibră de carbon al vâslelor şi, cu 
o smucitură puternică, a făcut ambarcaţiunea zveltă ca o 
săgeată să ţâşnească pe apele limpezi ale fluviului 
Potomac. 

Vâslitul pe Potomac reprezenta un ritual zilnic pe care 
Austin îl respecta cu sfinţenie între misiunile pe mare. Aşa 
cum îi recomandase medicul, îşi menajase partea stângă a 
pieptului, unde fusese rănit. După ce i se scoseseră copcile 
şi locul se mai vindecase, începuse propria terapie, 
lucrând cu greutăţi şi cu aparate pe care le avea în sala de 
gimnastică de acasă şi înotând în piscină. Treptat, sporise 
exigenţele fizice până când socotise că putea vâsli fără să 
aducă vătămări muşchilor abia refăcuţi. 

Momentul în care avea să vadă rezultatele regimului de 
pregătire fizică şi recuperatorie pe care îl urmase venise 
într-o zi deosebit de frumoasă, când îi fusese imposibil să 
mai reziste chemării ca de sirenă a fluviului. De aceea, îşi 
scosese barca de concurs, lungă de şase metri şi cu o 
siluetă zveltă, produsă de Maas Aero, pe care o ţinea în 
partea inferioară a hangarului pentru ambarcaţiuni 
transformat de el în cămin, ceva mai jos de digurile de 
protecţie din comitatul Fairfax. Transportarea 
ambarcaţiunii foarte uşoare pe rampă şi plasarea ei pe apă 
nu îi ridicaseră probleme. Adevărata aventură era 
instalarea în barca foarte îngustă fără a se răsturna. 

Prima încercare de a vâsli se dovedise dezastruoasă. 
Vâslele Concept II, din materiale compozite, erau uşoare 
ca pana, dar, având lungimea de doi metri şi jumătate şi 
datorită greutăţii şi presiunii dezvoltate de pale la 
contactul cu apa, Austin nu reuşise să vâslească decât de 
câteva ori, după care, simțind dureri atroce, s-a întors la 
mal, cuprins de o sudoare rece. Îşi simţea partea stângă a 
torsului de parcă i-ar fi înfipt cineva un harpon în carne. 
Făcuse dinadins barca să se răstoarne în apropierea 


malului, intrase în casă clătinându-se şi ajunsese în 
dreptul dulăpiorului cu medicamente, privindu-şi chipul 
pământiu reflectat de oglinda acestuia; apoi scosese şi 
înghiţise câteva analgezice care nu reuşiseră decât să-i 
facă durerile ceva mai suportabile. Aşteptase câteva zile, 
după care mai făcuse o încercare. Îşi menaja braţul stâng, 
solicitându-l cu precădere pe cel drept, şi, în acest fel, 
smuciturile inegale tindeau să facă barca să descrie o 
serie de viraje lipsite de orice graţie, dar măcar se putea 
deplasa. După câteva zile fusese în stare să vâslească fără 
să mai strângă din dinţi. A 

În cele din urmă, rigiditatea cedase. În ziua aceea, 
singurul lucru care îi amintea de împuşcătura norocoasă 
reuşită de asasin o reprezenta arsura scurtă pe care o 
simţea în timpul exerciţiilor de încălzire prin extensie. S-a 
simţit bine din momentul când s-a strecurat în carlinga 
deschisă, şi-a introdus picioarele în saboţii de fixare ce 
erau prinşi în fundul bărcii, după care şi-a deplasat 
scaunul înainte şi înapoi pe glisierele gemene pentru a-şi 
pregăti muşchii abdominali. A reglat „butonii”, colierele 
care sunt fixate pe locaşul de portfurchet, pentru a avea 
siguranţa că erau poziţionate astfel încât să-i asigure forţa 
maximă la fiecare bătaie de rame. 

Aplecându-se în faţă, Austin a muiat penele ramelor în 
apă şi, cu precauţie, a tras mânerele lor înapoi, acţionând 
în aşa fel încât să-şi folosească în mod eficient greutatea 
corpului. Ambarcaţiunea aluneca pe suprafaţa fluviului ca 
un păianjen de apă. Aceea era cea mai bună zi de până 
atunci. Orice urmă de durere ar mai fi simţit bărbatul era 
alungată de bucuria de a putea să vâslească într-un ritm 
normal. S-a îndreptat de spate, cu mâinile suprapuse, 
pentru a trage mai uşor. Vâslind la început cu bătăi rare, a 
apelat la o cursă moderată în faţă şi la o ramare lungă, nu 
scurtă. La capătul fiecărei curse, răsucea ramele, 
întorcându-le aproape la orizontală, pentru a reduce 
rezistenţa lor faţă de vânt, ţinând palele la câţiva 
centimetri deasupra luciului apei atunci când ajungeau în 
faţă. A scos un mormăit de satisfacţie; începuse să 
vâslească bine. 

Ambarcaţiunea plutea în amonte scoțând doar un susur 
discret, trecând prin dreptul unor conace vechi şi 


impunătoare care se înşiruiau de-a lungul malului. Aerul 
fluviului, mirosind a flori şi uşor înceţoşat, îi pătrundea în 
plămâni ca un parfum al unei vechi iubiri. Lucru care, într- 
un fel, era adevărat. Pentru Austin, vâslitul însemna ceva 
mai mult decât principalul lui exerciţiu fizic. Punând 
accentul mai mult asupra tehnicii decât asupra forţei, 
această îmbinare a minţii cu trupul aducea cu meditaţia 
Zen. Fiind pe deplin concentrat asupra acţiunilor sale, a 
sporit ritmul de ramare, descătuşând treptat tot mai multă 
forţă dezvoltată de umerii lui laţi, până când cadranul 
aparatului Strokecoach aflat deasupra degetelor mari de 
la picioare i-a arătat că vâslea cu douăzeci şi opt de bătăi 
pe minut, cadenţa sa de vremuri bune. 

Sudoarea i se rostogolea de sub cozorocul şepcii de 
baseball de culoare turcoaz purtând inscripţia NUMA, 
spatele tricoului de rugby era îmbibat de transpiraţie, iar 
fundul îi amorţise, în ciuda şortului mulat de ciclist, care 
avea şezutul vătuit. Însă toate simţurile sale îi spuneau că 
era în viaţă. Barca subţire zbura pe fluviu, de parcă 
ramele ar fi fost nişte aripi. Şi-a pus în plan să vâslească o 
primă etapă de patruzeci de minute, apoi să întoarcă şi să 
permită curentului lenevos să-l ducă spre casă. Nu avea 
nici un rost să forţeze, riscând o recidivare a durerilor. 

De pe mal, o rază strălucitoare i-a pătruns în ochi, 
orbindu-l. Soarele se reflecta din lentila unei lunete 
montate pe un trepied. Prin acel instrument se uita un 
bărbat care şedea pe un scaun pliant. Avea pe cap un fes 
alb din bumbac, pe care şi-l trăsese până peste frunte, iar 
restul feţei îi era ascuns înapoia aparatului. Austin îl 
văzuse prima oară pe acel om în urmă cu câteva zile, şi 
socotise că se ocupa cu studiul şi urmărirea 
comportamentului păsărilor. Cu o singură deosebire: 
luneta era îndreptată mereu asupra lui Austin. 

Câteva minute mai târziu, Austin a făcut cale întoarsă, 
aşa cum hotărâse, şi a pornit în aval. Când s-a apropiat din 
nou de amatorul de păsări a ridicat ramele în aer, lăsându- 
se dus de curent, şi a făcut semn cu mâna, sperând că 
bărbatul va înălța capul. Însă ochii acestuia au rămas lipiţi 
de lentilă. În timp ce barca aluneca tăcut la vale, Austin l-a 
privit cu mai multă luare aminte pe om. Apoi a surâs şi, cu 
o clătinare din cap, a coborât din nou ramele şi a vâslit 


spre casă. 

Hangarul pentru ambarcaţiuni, în stil victorian, făcuse 
parte dintr-o proprietate cu ieşire la fluviu. Având pereţii 
din lemn şi fiind vopsită în albastru-deschis, cu un 
acoperiş mansardat deasupra căruia se ridica un foişor, 
clădirea reprezenta o copie în miniatură a conacului, cu 
excepţia modificărilor interioare suferite. Austin a cârmit 
barca spre mal, a coborât pe rampă şi a tras-o din apă, 
băgând-o sub hangar. A manevrat-o, aşezând-o pe un 
rastel, alături de o altă jucărie de-a lui, un hidroplan de 
dimensiuni mici. Austin mai avea două ambarcaţiuni, o 
barcă cu pânze, numită catboat, lungă de şapte metri, şi 
un hidroplan mare, de curse, care era amarat în portul 
maritim din Golful Chesapeake. 

Îi plăceau liniile clasice ale bărcii cu pânze, dar şi 
istoria ei, la care se adăuga faptul că, în ciuda corpului 
aparent butucănos şi a singurei pânze, aflate în partea din 
faţă, se dovedea foarte rapidă, mai ales după ce îi adusese 
chiar el o serie de modificări, astfel că era mult mai iute şi 
mai manevrabilă decât ambarcaţiuni mai suple. Catboatul 
reacţiona bine şi pe vreme proastă, iar lui îi plăcea să îi 
testeze calităţile în condiţii meteorologice extreme şi pe 
distanţe mari, asta doar pentru a trăi din plin riscurile. 
Austin se bucura de provocările mentale pe care le 
presupunea vâslitul şi începuse să iasă cu barca încă de pe 
vremea când abia învățase să meargă; iar gustul vitezei îl 
prinsese de la o vârstă fragedă, participând încă de la 
vârsta de zece ani la curse de ambarcaţiuni. Cea mai mare 
plăcere a lui era să taie apele pe şalupe de mare viteză. 

După ce şi-a pus ambarcaţiunea bine, a urcat scara 
interioară până la etajul principal, apoi încă o serie de 
trepte, ajungând în dormitorul aflat în foişor. Şi-a aruncat 
hainele cu care trăsese la rame într-un coş de rufe şi a 
alungat amintirea sudorii din acea dimineaţă făcând un 
duş fierbinte. În timp ce se ştergea cu prosopul în faţa 
oglinzii, şi-a examinat rana făcută de glonţ. Işi pierduse 
culoarea roşie intensă şi devenise rozalie. Curând avea să 
se piardă printre celelalte cicatrici palide ce se vedeau pe 
pielea lui castanie. Toate erau amintiri rămase din urma 
unor confruntări violente. Uneori chiar se întreba dacă nu 
cumva corpul lui atrăgea ca un magnet tot felul de 


proiectile şi de obiecte ascuţite. 

Trăgându-şi pe trup un şort şi un tricou curate, s-a dus 
la bucătărie, şi-a făcut jumătate de ibric de cafea tare, de 
provenienţă kenyană, după care şi-a prăjit nişte ouă cu 
şuncă. A luat farfuria şi, deschizând o uşă glisantă, a ieşit 
pe o terasă de unde se putea admira fluviul şi a urmărit 
apele Potomacului curgând la vale în timp ce şi-a mâncat 
micul dejun. 

incă  savurând energia furnizată de colesterolul 
consumat, şi-a umplut din nou cana cu cafea şi s-a dus în 
biroul care îi slujea şi drept loc de relaxare. A pus un CD 
cu John Coltrane, s-a aşezat pe un fotoliu îmbrăcat în piele 
neagră şi a ascultat instrumentul marca Anton Sax 
scoțând sunete despre care creatorul lui nici nu ar fi 
îndrăznit să viseze că ar fi fost posibile. Nu era deloc 
surprinzător că Austin prefera jazzul progresiv. Într-un fel, 
muzica unor Coltrane, Oscar Peterson, Keith Jarrett, Bill 
Evans şi alţi artişti prezenţi în biblioteca lui muzicală 
reflectau personalitatea lui Austin: o răceală ca de oţel 
care ascundea o energie şi o hotărâre extraordinare, 
capacitatea de a se cufunda adânc în propriul suflet atunci 
când era nevoie de vreun efort suprauman şi talentul de a 
improviza. 

Încăperea foarte spațioasă era o adunătură eclectică de 
vechi şi nou, mobilier colonial autentic, din lemn închis la 
culoare, pereţi albi, pe care stăteau etalate picturi 
originale ale unor artişti contemporani. Lucru curios 
pentru un om care crescuse în apropierea mării, iar apoi 
îşi petrecuse o mare parte a vieţii în, sau sub apă, în 
cameră se găseau puţine obiecte nautice. O pictură 
primitivă, înfăţişând un velier rapid, făcută de un Picasso 
din Hong Kong pentru un căpitan de la compania China 
Trade, o hartă a Pacificului datând din secolul al XIX-lea, 
câteva unelte folosite în construcţia de ambarcaţiuni, 
fotografia propriei bărci cu pânze şi un model într-o casetă 
de sticlă ce prezenta hidroplanul lui de curse. 

Pe rafturi se vedeau cărţi legate în piele, cuprinzând 
aventuri pe mare de Joseph Conrad şi Herman Melville, şi 
zeci de volume de oceanografie. Insă cele mai uzate 
volume erau cele de Platon, Kant şi alţi filozofi pe care îi 
făcea plăcere să-i studieze. Austin era conştient de acea 


nepotrivire, dar nu o considera drept o ciudăţenie. Nu 
erau puţini căpitanii de navă care, după ce călătoriseră pe 
toate oceanele lumii, la pensionare se retrăseseră departe 
de mare. Austin încă nu era pregătit să se mute în Kansas, 
dar marea reprezenta o amantă năbădăioasă şi 
pretențioasă, iar el avea nevoie uneori de acel refugiu 
liniştit, departe de îmbrăţişarea ei strivitoare. 

În timp ce sorbea din cafea, ochii i-au căzut pe perechea 
de pistoale Manton, aşezate pe perete, deasupra 
căminului. Austin avea o colecţie ce cuprindea aproape 
două sute de pistoale de duel. Majoritatea perechilor erau 
depozitate într-un seif protejat contra incendiilor. În 
locuinţa lui de lângă apă se găseau doar cele mai recente 
achiziţii. Era fascinat nu doar de lucrătura şi de 
frumuseţea ucigătoare a pistoalelor, ci şi de întorsăturile 
ciudate ale istoriei care s-ar fi putut naşte în urma unui 
glonţ bine tras într-o dimineaţă liniştită. S-a întrebat cum 
ar fi funcţionat republica dacă Aaron Burr nu l-ar fi ucis pe 
Alexander Hamilton în duel. Pistoalele Manton i-au adus 
aminte de incidentul petrecut pe Nereus. Ce noapte 
stranie! În zilele cât se aflase în convalescenţă, Austin 
reluase în minte atacul de zeci de ori, derulând 
evenimentele cu viteză înainte, oprind asupra unor imagini 
şi reluând unele scene de parcă ar fi avut în minte un 
aparat video. 

După luptă, epuizarea şi pierderea masivă de sânge îl 
doborâseră pe Austin. Abia mai putuse face vreo zece paşi, 
după care simţise că îl părăsesc puterile şi se prăbuşise pe 
punte, cu încetinitorul parcă, ajungând în cele din urmă să 
stea în fund. Căpitanul Phelan fusese cel care anunţase 
echipajul că erau în siguranţă. leşiseră cu toţii din 
ascunzătoare, îi culeseseră pe Austin şi pe Zavala de pe 
punte şi îi duseseră pe targă până în infirmerie. În drum, 
trecuseră prin apropierea cadavrului pe care Austin îl 
doborâse cu o singură împuşcătură trasă cu pistolul de 
duel. La rugămintea lui Austin, se opriseră, iar un membru 
al echipajului mai curajos scosese masca de pe faţa 
bărbatului. Acesta avea în jur de treizeci de ani, era 
brunet şi purta o mustață groasă şi neagră, având în rest 
nişte trăsături ce nu atrăgeau prin nimic atenţia, cu 
excepţia găurii rotunde din frunte. 


Zavala se ridicase în capul oaselor pe brancardă şi 
scosese un şuierat. 

— Să nu-mi spui că ai avut vizor cu laser la făcătura aia 
veche de pistol. Şi încă într-o ţintă în mişcare, pe 
întuneric! Dacă n-aş fi fost de faţă, aş fi spus că nu e 
posibilă o asemenea împuşcătură. 

— Chiar este imposibilă, rostise Austin cu un surâs 
întristat. Eu am încercat să fiu mai sigur, aşa că am ţintit 
la corp. 

După cum îi explicase el lui Zavala în timp ce le erau 
bandajate rănile, acurateţea lui neobişnuită nu avea nimic 
de a face cu ţinta sa sau cu faptul ruşinos că ţeava fusese 
ghintuită pe trei sferturi. In precipitarea lui, Austin 
răsucise în direcţie greşită o rotiţă mică, pentru reglarea 
presiunii, aflată în apropierea trăgaciului, şi făcuse 
pistolul să reacționeze la cea mai uşoară apăsare pe 
trăgaci. Trebuia să mulţumească de fapt Cerului pentru 
măsura de siguranţă pe care o avea pistolul în ceea ce 
privea greutatea ţevii. 

Un elicopter al unei companii petroliere, chemat în 
urma unui apel radio de urgenţă, îi luase pe răniţi şi pe 
Nina Kirov de pe Nereus şi îi dusese la Tarfaya. Căpitanul 
Phelan refuzase să plece de la bord, iar după ce asistenta 
doctorului stabilise că îşi va reveni în câteva zile dacă nu 
făcea eforturi deosebite, rămăsese pentru a conduce nava 
până în Yucatân. După câteva ore, Austin şi Zavala se 
aflau într-un avion supersonic al NUMA care îşi schimbase 
ruta şi, în drum de la Roma spre Statele Unite, trecuse 
prin Maroc. Nina călătorise cu acelaşi avion, până pe 
Aeroportul Dulles. Analgezicul ce îi fusese administrat îl 
făcuse pe Austin să cadă ca retezat. Astfel că dormise tot 
drumul. Nu-şi mai amintea mare lucru, poate doar sărutul 
fin pe obraz al unui înger blond, ca prin vis. Când se 
trezise, se găsea deja în Washington. Nina dispăruse, 
pentru că se grăbise să prindă o cursă spre Boston. Se 
întrebase dacă avea să o mai vadă vreodată. După ce 
petrecuse câteva zile în spital, el şi Zavala fuseseră 
expediaţi acasă, spunându-li-se să urmeze cu stricteţe 
medicaţia şi să se menajeze fizic pentru a se înzdrăveni 
cât mai curând. 

Ţârâitul telefonului l-a trezit pe Austin din visare. A 


ridicat receptorul şi a auzit un salut scurt. 

— Bună dimineaţa, Kurt, cum te mai simţi? 

— Mă  însănătoşesc destul de repede, amirale 
Sandecker. Mulţumesc de întrebare. Recunosc, însă, că 
mă cam plictisesc. 

— Mă bucur să aud asta. Plictiseala ta e pe cale să se 
încheie brusc. Ne vedem mâine la nouă ca să vedem dacă 
putem lămuri afacerea asta marocană. Il chem şi pe 
Zavala. A fost văzut prin Arlington în maşina aia 
decapotabilă a lui, deci presupun că şi el s-a plictisit de 
atâta lâncezeală. 

Zavala, care avea o Corvette din 1961, în primul rând 
pentru că era ultimul model cu portbagaj, îşi folosise 
vremea făcându-şi de lucru în subsolul casei lui, unde îi 
plăcea să repare tot felul de dispozitive mecanice şi să 
creeze noi aparate pentru uz submarin. Imediat ce reuşise 
să meargă fără să cadă în nas, se apucase de treabă la o 
sală de pregătire pentru boxeri. Joe nu se plictisea 
niciodată când avea femei în preajmă, şi se folosise din 
plin de compasiunea pe care o stârnise datorită rănii 
căpătate. 

Austin discutase în numeroase rânduri cu Zavala la 
telefon. În ciuda faptului că se distra, Joe ar fi vrut să 
participe la vreo acţiune pasionantă. Aşa că Austin nu 
greşise când spusese: 

— Sunt convins că abia aşteaptă să revină la treabă, 
domnule amiral. 

— Splendid! Apropo, înţeleg că te simţi destul de 
înzdrăvenit ca să prinzi un loc în echipa olimpică de rame. 

— Da, poate pe post de cârmaci. O sugestie, totuşi, 
domnule. Data viitoare când angajaţi pe cineva să se dea 
drept iubitor de păsări, aveţi grijă să nu poarte pantofi de 
marcă şi şosete până la genunchi. 

A urmat o pauză. 

— Nu e cazul să-ţi reamintesc că NUMA nu are oricând 
la dispoziţie un fond de agenţi operativi la fel de bun ca 
vecinii voştri de la Langley. L-am rugat pe Joe 
McSweeney, unul dintre contabilii de la serviciul financiar, 
să se intereseze cu discreţie de modul în care îţi faci 
recuperarea. În drum spre slujbă, trece prin dreptul casei 
tale. S-ar părea că mania asta cu James Bond l-a lovit şi pe 


el, astfel că şi-a luat sarcina mai în serios decât mi-am 
imaginat. Sper că nu te deranjează. 

— Nici o supărare, domnule. Apreciez grija ce mi se 
acordă. Mai bine decât să primesc zilnic telefoane de la 
sediu. 

— M-am gândit eu că aşa vezi lucrurile. Întâmplător, 
Mac chiar se pricepe la păsări. 

— Sunt convins, a spus Austin. Ne vedem mâine, 
domnule amiral. A închis şi a scăpat un chicotit gândindu- 
se la paternalismul lui Sandecker şi la aluzia nu tocmai 
discretă la CIA, al cărui sediu era la mai puţin de un 
kilometru jumătate de locuinţa lui Austin. Agenţia condusă 
de amiral avea în primul rând un caracter ştiinţific, însă 
operaţiunile sale ca omolog al NASA în domeniul 
subacvatic se făceau în multe cazuri şi pentru culegerea 
de informaţii care rivalizau, ba chiar depăşeau, în unele 
situaţii, cele mai bune lucruri pe care le putea descoperi 
Compania. 

Sandecker îi invidia pe cei de la CIA pentru fondurile 
nelimitate şi răspunderea redusă, deşi nici el nu se jena 
mai deloc atunci când voia să solicite fonduri 
considerabile Congresului. Putea obţine ajutor din partea 
a douăzeci de universităţi de elită, care aveau catedre de 
ştiinţe marine, şi din partea multor corporaţii mari. Având 
la dispoziţie cinci mii de oameni de ştiinţă, ingineri şi alţi 
specialişti, desfăşurând studii privind geologia 
adâncurilor, biologia oceanică, arheologia marină şi 
climatologia, şi deţinând o flotă numeroasă de vase de 
cercetare şi avioane, NUMA putea fi prezentă în orice 
parte a globului. 

Sandecker dăduse o lovitură importantă furându-l pe 
Austin celor de la CIA. Acesta ajunsese la NUMA pe o cale 
ocolită. Studiase pentru titlul de doctor în managementul 
sistemelor la University of Washington şi urmase un curs 
de înaltă clasă de scufundări la Seattle. Se pregătise astfel 
încât să ajungă un specialist multilateral în activități 
submarine, ceea ce însemna că se pricepea la lucruri de 
bază, cum ar fi sudura, plasarea de explozivi şi 
scufundarea în condiții de vizibilitate redusă. Se 
specializase în flotație, aducerea la suprafaţă a obiectelor 
grele aflate pe fundul oceanului şi scufundări la mari 


adâncimi în diferite medii folosind camere subacvatice cu 
amestec de aer. După ce lucrase vreme de câţiva ani pe 
platforme de foraj din Marea Nordului, revenise la 
compania de salvări marine a tatălui său, unde stătuse 
şase ani, fiind apoi ademenit să intre într-un serviciu puţin 
cunoscut al CIA, specializat în culegerea de informaţii 
submarine. Fusese director adjunct în cadrul recuperării 
în secret a unui submarin rusesc şi în salvarea şi 
investigarea unei nave-container de origine iraniană care, 
transportând arme nucleare, fusese scufundată clandestin 
de un submarin israelian. Tot el desfăşurase investigaţii 
privind câteva avioane de linie ce fuseseră doborâte în 
mod misterios în largul mării, localizându-le, salvând 
epavele şi cercetând incidentele aviatice. 

La încheierea Războiului Rece, CIA desfiinţase serviciul 
de investigaţii subacvatice. Probabil că Austin ar fi fost 
transferat la alt serviciu, dacă nu ar fi fost angajat de 
amiralul Sandecker pentru misiuni subacvatice speciale 
care deseori se desfăşurau în afara controlului instituţiilor 
statului. Sandecker se putea văicări că nu primeşte 
fonduri, arătând cu degetul spre Langley cât poftea, însă 
el cunoştea prea bine cum se organizează operaţiunile 
secrete. A 

Austin a aruncat o privire la ceas. Ora zece. Însemna că 
la Seattle era şapte. A ridicat receptorul şi a format un 
număr. l-a răspuns un bărbat cu glas răguşit şi destul de 
morocănos. 

— Bună dimineaţa, a spus Austin. Sunt eu, fiul tău 
numărul unu. 

— Era şi momentul să telefonezi. 

— Păi, am discutat şi ieri cu tine, tată. 

— Câte nu se pot întâmpla în decurs de douăzeci şi 
patru de ore... i-a răspuns tatăl lui cu o asprime mimată. 

— Zău? Despre ce e vorba? 

— Despre un contract de câteva milioane de dolari cu 
chinezii. Asta s-a întâmplat. Nu-i rău pentru un moş ca 
mine, ce zici? 

Austin moştenise de la tatăl său fizicul masiv şi 
încăpăţânarea. Acum trecut bine de şaptezeci de ani, 
bătrânul Austin era uşor adus de umeri, dar lucra cu un 
entuziasm care ar fi ucis şi un om mai tânăr. Compania de 


salvări maritime, cu sediul în Seattle, îl făcuse bogat. Se 
suprasolicita însă, mai ales de câţiva ani, după moartea 
mamei lui Austin. Asemenea multor oameni care reuşiseră 
prin propriile forţe, el dădea importanţă activităţii, nu 
banilor. 

— Felicitări, tată! N-aş putea spune că mă surprinde. 
Dar nu eşti moş, ştii bine asta. 

— Nu te mai deranja să mă tămâiezi. Ţi-e uşor să 
vorbeşti. Când vii încoace ca să sărbătorim cu o sticlă de 
Jack Daniel's? 

„Asta-mi mai lipseşte”, a gândit Austin. O noapte în 
compania tatăl său rezistent la băutură l-ar trimite din nou 
în spital. 

— Nu pot veni deocamdată. Mă întorc la treabă. 

— Era şi timpul. Ai chiulit îndeajuns. 

În glas se strecurase însă o nuanţă de dezamăgire. 

— Înseamnă că ai vorbit cu amiralul. Şi el a vorbit cam 
la fel ca tine. 

— Nu, am lucruri mai bune de făcut. 

Tatăl lui Austin glumea numai pe jumătate. Nutrea un 
respect deosebit pentru Sandecker. În acelaşi timp, îl 
socotea un rival în ceea ce-l privea pe fiul său, şi nu 
abandonase speranţa că, într-o bună zi, lui Kurt avea să-i 
vină mintea la cap şi va prelua afacerea de familie. Austin 
socotea că această speranţă îl ajuta mult pe tatăl lui să fie 
atât de activ. 

— Să văd ce vrea. O să te anunţ. 

A urmat un oftat adânc. 

— Bine, fă ce trebuie. Şi eu trebuie să te las. Mai am un 
apel pe cealaltă linie. 

Austin a rămas cu ochii pironiţi la receptor şi a clătinat 
din cap. În momentele în care era dispus să îşi imagineze 
scene amuzante, se întreba ce s-ar întâmpla dacă tatăl lui, 
care era ca un urs, s-ar fi confruntat direct cu Sandecker, 
mai firav la trup, dar ţeapăn ca un boxer de la categoria 
cocoş. Nu ar fi avut curaj să parieze pe vreunul dintre ei, 
dar un lucru îi era clar. Nu ar fi vrut să fie de faţă la o 
asemenea confruntare. 

CD-ul cu Coltrane era pe sfârşite. Austin l-a înlocuit cu 
unul al lui Gerry Mulligan şi s-a lăsat pe spătar cu un 
zâmbet pe faţă, pregătindu-se să savureze ultimele ceasuri 


de relaxare de care probabil că va avea parte în 
săptămânile ce vor urma. Se bucura că Sandecker îi 
telefonase şi că vacanţa era pe cale de a se sfârşi. Nu 
ţinea doar de o stare de plictis. Amiralul nu era singurul 
care voia să lămurească ceea ce denumise „afacerea 
marocană”. 

Ţinându-şi palmele împreunate pe după ceafă, Hiram 
Yaeger s-a rezemat de spătarul scaunului şi, prin ochelarii 
cu rame din sârmă, amintind de aceia ai unei bunicuţe, s-a 
uitat la fotografia tridimensională în alb-negru a frumoasei 
femei sumatrane - care părea şi mai vie datorită 
prezentării holografice -, care se proiectase pe monitorul 
uriaş, aşezat pe consola lui în formă de potcoavă. S-a 
întrebat câte milioane de tineri luau primele lecţii de 
anatomie feminină contemplând fecioare brunete în 
paginile revistei National] Geographic. 

Cu un oftat ce-i trăda nostalgia amestecată cu visarea, 
Yaeger a spus: 

— Mulţumesc pentru acest serviciu, Max. 

— Nu ai pentru ce, i-a răspuns vocea feminină a 
computerului. M-am gândit că îţi va face plăcere să mai 
uiţi puţin de muncă. 

Fecioara virgină a dispărut, trimisă înapoi în 1937, când 
fusese imortalizată de un fotograf al revistei. 

— Asta mi-a stârnit amintirile, a spus Yaeger, sorbind 
din ceaşca de cafea. 

De la terminalul său, aflat într-o cameră lăturalnică, 
şeful reţelei de comunicaţii al agenţiei putea, doar într-o 
clipită, să scotocească prin vastele fişiere ale complexului 
de date computerizate care ocupa tot etajul zece al clădirii 
care găzduia sediul NUMA. De obicei, partea de hardware 
a NUMA era aceea care ajungea să fie menţionată în 
articole. Realizările navelor de cercetare înzestrate cu 
tehnică de ultimă oră, submarinele capabile să se 
scufunde la adâncimi incredibile, precum şi tot felul de 
roboţi pentru cercetări submarine captau cum nu se poate 
mai mult imaginaţia publicului larg. Însă una dintre 
contribuţiile cele mai mari ale lui Sandecker era giuvaierul 
coroanei NUMA, rămas însă nevăzut, cu alte cuvinte, 
masiva reţea computerizată de mare viteză pe care Yaeger 
o concepuse după voia inimii, şi pentru care primise o 
finanţare pe măsură, graţie amiralului. 

Sandecker îl ademenise pe Yaeger să lucreze la NUMA 
atunci când făcuse un raid la o corporație informatică din 


Silicon Valley şi îl însărcinase să alcătuiască ceea ce 
devenise în mod indiscutabil cea mai cuprinzătoare arhivă 
a ştiinţelor oceanice din lume. Uriaşa bibliotecă de date şi 
informaţii constituia bucuria şi pasiunea lui Yaeger. li 
luase ani de zile să adune laolaltă cunoştinţe umane 
acumulate vreme de secole, culese din cărţi, din articole, 
precum şi din teze din domeniul ştiinţelor şi istoriei. Tot ce 
se scrisese vreodată despre mări şi oceane stătea acum la 
dispoziţia cercetătorilor NUMA, dar şi a studenţilor 
interesaţi de ştiinţele oceanului, a oceanografilor, a 
inginerilor marini şi a arheologilor submarini din întreaga 
lume. 

Yaeger era singura persoană de la NUMA care ignora 
regulile de ţinută impuse de Sandecker şi scăpa nedojenit, 
ceea ce vorbea în mod elocvent despre talentul său. Cu 
blugii săi şi geaca Levi's, cu părul blond şi lung legat într-o 
coadă de cal şi cu perciunii zbârliţi ce ascundeau expresia 
tinerească de pe faţa lui, Yaeger cel lipsit de eleganţă 
părea să fi coborât direct dintr-o comunitate hippy a anilor 
şaizeci. De fapt, Yaeger nu locuia într-o iurtă, ci venea la 
slujbă dintr-o suburbie scumpă din Maryland, conducând 
un BMW perfect echipat. Atrăgătoarea lui soţie era artistă, 
cele două fiice, ajunse la vârsta adolescenţei, studiau la o 
şcoală particulară, iar nemulţumirea lor cea mai mare era 
aceea că tatăl lor îşi petrecea mai mult timp cu familia lui 
electronică decât cu familia alcătuită din carne şi oase. 

Yaeger era încă uluit de forţa uriaşă pe care o avea la 
dispoziţie. Renunţase la tastatură şi la monitor pentru a 
utiliza comenzile verbale şi afişajul holografic. Incursiunea 
lui în aspectele mai revelatoare ale articolelor din National 
Geographic reprezenta un subterfugiu pentru a lua o 
pauză de la misiunea foarte solicitantă la care lucra la 
cererea lui Sandecker. În aparenţă, ordinul lui Sandecker 
nu sunase defel complicat. „Descoperă dacă s-au 
întreprins atacuri asupra unor expediţii arheologice 
similare celei din Maroc.” Sarcina se dovedise din cale 
afară de dificilă. In dorinţa de a soluţiona acea problemă, 
îşi neglijase soţia şi fiicele mai mult decât de obicei, deşi 
acestea se dovediseră extrem de înţelegătoare. 

Deşi sistemul informatic NUMA era dedicat cu 
precădere oceanelor, Max pătrundea în mod constant în 


alte sisteme, fără a avea împuternicire, pentru a culege 
informaţii şi a transfera date ale unor biblioteci, arhive ale 
ziarelor, biblioteci de cercetare, universităţi şi arhive 
istorice din orice loc de pe glob. Yaeger începuse prin a 
alcătui o listă principală a expedițiilor, împărţite 
cronologic pe decenii şi mergând înapoi pe o perioadă de 
cincizeci de ani. Lista cuprindea sute de nume şi date. 
Apoi pregătise un model computerizat, pornind de la 
informaţiile cunoscute despre incidentul petrecut în 
Maroc. Îi ceruse lui Max să compare modelul cu fiecare 
dintre expediţii, folosind date din diferite surse, precum 
lucrări academice publicate, reviste ştiinţifice şi ştiri de 
presă, verificând relatările pentru a stabili dacă vreuna 
dintre acele expediţii ajunsese să se încheie atât de 
neaşteptat, căutând în permanenţă tipare. 

Sursele erau deseori fragmentate şi de multe ori 
îndoielnice. Ca un sculptor care se străduieşte să 
descopere o formă într-un bloc de marmură, el redusese 
dimensiunile listei de la care pornise. Aceasta rămăsese 
totuşi lungă, şi destul de complicată, capabilă să deruteze 
până şi un cercetător cu experienţă, însă acea provocare 
nu făcuse decât să-i stârnească pofta de muncă. După 
câteva zile, adunase o cantitate enormă de informații. 
Urma acum să dea instrucţiuni computerelor să cearnă 
datele şi să transforme totul în nişte rezultate digerabile. 

— Max, după ce epuizezi informaţiile din reţelele tale, 
te rog să tipăreşti constatările, a dat el instrucţiuni 
computerului. 

— Voi reveni curând cu rezultate. Scuze pentru 
întârziere, s-a auzit vocea monotonă şi calmă a 
computerului. Cât aştepţi, ce-ar fi să-ţi mai torni o ceaşcă 
de cafea? 

Timpul nu avea relevanţă pentru o maşină, a gândit 
Yaeger în timp ce urma recomandările lui Max. Lucra cu o 
iuţeală inimaginabilă, dar, indiferent cât de rapid şi de 
inteligent ar fi fost Max, tot nu avea idee ce însemna să fii 
presat de unul ca Sandecker. Yaeger îi promisese acestuia 
rezultate până a doua zi dimineaţă. Cât Max îşi făcea 
treaba, Yaeger ar fi putut lua o pauză, ducându-se până la 
cantina NUMA ori, pur şi simplu, părăsindu-şi sanctuarul 
pentru o plimbare în pas vioi. 


Detesta însă să-şi părăsească bebeluşii electronici, aşa 
că şi-a folosit timpul căutând alte soluţii. 

A rămas cu privirea aţintită în tavan şi astfel şi-a adus 
aminte că Nina Kirov spusese că ucigaşii veniseră pe 
întuneric, masacraseră membrii expediției şi făcuseră 
cadavrele să dispară. 

— Max, hai să aruncăm o privire la „asasini”. 

Max era în realitate un grup de computere care, ca şi 
creierul uman, putea rezolva mai multe sarcini complicate 
în acelaşi timp. 

— Asta nu e nici o problemă. O secundă mai apoi, vocea 
computerizată a spus: Asasini. Un cuvânt analog celui din 
arabă, hashshashin, însemnând o persoană dependentă de 
haşiş. O sectă politică şi religioasă secretă islamică din 
secolul al XI-lea, condusă de un şef absolut şi de secunzii 
acestuia. Membrilor sectei, cunoscuţi şi sub numele de 
„devotaţi”, practic ucigaşi care îndepărtau lideri politici şi, 
contra unor sume în bani, îşi puneau la dispoziţie astfel de 
aptitudini, li se cerea o supunere oarbă. Ucigaşilor li se 
oferea haşiş şi o porţie îndestulătoare de plăceri senzuale, 
spunându-li-se că acela era gustul paradisului ce îi aştepta 
dacă îşi duceau misiunea la bun sfârşit. Secta a răspândit 
teroarea vreme de peste două sute de ani. 

Interesant. Dar ce legătură avea asta cu situaţia în 
chestiune? Yaeger s-a tras uşor de barba rară, în timp ce 
Max a descris alte grupuri de asasini, precum ucigaşii din 
India şi luptătorii ninja japonezi. Aceste grupări nu 
corespundeau profilului ucigaşilor marocani, dar, lucru 
mai important, ei nu mai existau de secole. Totuşi, a 
hotărât să nu le ignore. Dacă ar fi avut intenţia de a-şi 
alcătui o echipă de asasini, trebuia să caute în trecut ca să 
vadă cum funcţionaseră ele. 

Doctor Kirov mai spusese şi că ucigaşii distruseseră o 
sculptură în piatră ce putea reprezenta o dovadă a 
contactelor precolumbiene dintre Lumea Veche şi Lumea 
Nouă. Dacă ar fi activat tot ce ţinea de cultura 
precolumbiană, chiar cu viteza la care funcţiona Max, tot i- 
ar fi trebuit zece ani ca să pună lucrurile în ordine. Însă 
Yaeger  instituise ceea ce denumise o „paradigmă 
paralelă”, practic un set de întrebări prin care se solicita 
în diferite forme computerului să precizeze cine ar fi 


deranjat de revelații potrivit cărora Columb nu ar fi fost 
primul reprezentant al Lumii Vechi care pusese piciorul pe 
pământul Lumii Noi. Şi invers. 

Cu câteva zile în urmă, dăduse instrucţiuni 
computerelor să lucreze la această problemă, dar fusese 
prea prins până acum ca să solicite răspunsurile găsite. In 
timp ce maşinile îşi vedeau de treabă la chestiunea 
principală cerută de Sandecker, el şi-a găsit vreme să 
verifice rezultatele. 

A cerut apelarea fişierului „ParPar”, numele codificat pe 
care îl dăduse titlului Paradigmă Paralelă, altfel greu de 
pronunţat. 

— ParPar e gata, Hiram. 

— Mulţumesc, Max. Pe cine ar deranja revelaţiile 
potrivit cărora nu Columb ar fi descoperit America? 

— Pe unii savanţi, istorici şi scriitori. Anumite grupuri 
etnice. Vrei date mai precise? 

— Acum, nu. O asemenea părere ar prezenta pericol? 

— Nu. Îmi permiţi să urmăresc o legătură ce duce spre 
trecut? 

Yaeger programase computerul să îi dea răspunsuri 
scurte, astfel încât să nu înceapă căutări interminabile 
fără instrucţiuni precise. 

— Te rog, a zis Yaeger. 

— Inchiziția spaniolă transformase credinţa în contactul 
precolumbian într-o erezie ce se pedepsea prin arderea pe 
rug. Inchizitorii susțineau că exploratorul Columb fusese 
inspirat de divinitate atunci când dusese civilizaţia 
spaniolă în Lumea Nouă. Facem legătura cu Vespucci? 

— Te rog. 

— Când Amerigo Vespucci a dovedit în mod ştiinţific că 
Cristofor Columb nu ajunsese în India, ci descoperise un 
continent nou, şi el a fost ameninţat că va fi pedepsit ca 
eretic. 

— De ce era atât de important acest lucru? 

— Recunoaşterea faptului că altcineva descoperise 
Lumea Nouă ar fi anulat pretenţiile la bogăţiile acelei lumi 
şi ar fi slăbit puterea statului spaniol. 

Yaeger a analizat acest răspuns. Spania nu mai era o 
putere mondială, iar fostele ei colonii din Americi 
deveniseră acum state independente. Exista un mic 


amănunt pe care el nu reuşea să-l desluşească. Se simţea 
ca un copil ce ştie că în adâncurile umbroase ale dulapului 
său pândeşte un monstru, căruia îi aude respiraţia greoaie 
şi îi vede ochii verzi, dar care dispare când aprinde 
lumina. 

Computerul a scos un sunet ce amintea de dangătul 
îndepărtat al ceasului din turnul Big Ben, după care a 
apărut o hologramă înfăţişând o variantă caricaturală şi 
zâmbitoare a lui Hiram. 

— Am încheiat prelucrarea şi tipărirea rezultatelor, a 
anunţat omologul lui animat. Pfui! Acum mă duc să beau o 
bere! 

Yaeger îşi petrecea atât de mult timp împreună cu 
computerul, încât, în mod inevitabil, introdusese în 
program o serie de trăsături personale. 

— Mulţumesc, Max, fac eu cinste, a zis el. 

Întrebându-se pe unde ar scoate cămaşa dacă Max i-ar 
lua oferta în serios într-o bună zi, Yaeger s-a dus în 
camera alăturată şi a extras foile imprimate pe care le 
solicitase. În vreme ce examina raportul ParPar privind 
expedițiile arheologice, ochii i s-au mărit din ce în ce şi a 
început să repete în şoaptă cuvântul „incredibil”. Nu citise 
decât o parte din raport când a ridicat receptorul şi a 
tastat un număr. I-a răspuns o voce hotărâtă. 

— Domnule amiral, dacă ai câteva minute libere, a spus 
Yaeger, aş dori să-ţi arăt ceva ce sigur te interesează. 

La ora 8.45 dimineaţa, Austin şi-a parcat Jeepul 
Cherokee de culoare turcoaz, aparţinând agenţiei, în 
spaţiul rezervat lui în garajul subteran de la sediul NUMA, 
găzduit de impunătoarea clădire îmbrăcată în sticlă solară 
din Arlington, Virginia, unde se găseau două mii de 
oameni de ştiinţă şi ingineri NUMA, şi de unde erau 
coordonaţi alţi trei mii de specialişti împrăştiaţi în jurul 
globului. Joe Zavala l-a strigat pe Austin imediat ce acesta 
a traversat holul în formă de atrium, unde se găseau 
cascade, acvarii şi un glob uriaş, plasat chiar în mijlocul 
sălii pardosite cu marmură de culoare verde ca a mării. 
Austin s-a bucurat văzând că Zavala şchiopăta doar foarte 
uşor. 

Liftul i-a azvârlit către ultimul etaj, unde amiralul 
Sandecker îşi avea biroul. Când au coborât din lift, au 
văzut două persoane aşteptând să intre. Una dintre 
acestea era un bărbat înalt, masiv, de aproape un metru 
nouăzeci, având un chip cu pielea tăbăcită, bine bronzată. 
Avea ochii verzi ca opalul şi părul negru ca abanosul, 
ondulat, cu câteva fire cărunte în dreptul tâmplelor. 
Nefiind la fel de lat în umeri precum Austin, trupul lui era 
zvelt şi musculos. 

Celălalt bărbat contrasta cu el. Avea doar un metru şi 
şaizeci, dar arăta ca un buldog datorită pieptului masiv; 
braţele şi picioarele îi erau numai muşchi. Avea părul 
negru şi cârlionţat. Tenul brunet şi ochii negri îi trădau 
originea italiană. 

Bărbatul cel înalt a întins mâna. 

— Kurt, cred c-au trecut trei luni de când nu ne-am 
văzut. 

Dirk Pitt, directorul pentru proiecte speciale din cadrul 
NUMA, şi capabilul lui asistent, Al Giordino, erau 
cunoscuţi ca adevărate legende vii ale agenţiei. Isprăvile 
lor de-a lungul numeroşilor ani de când NUMA fusese 
inaugurată de amiralul Sandecker constituiau material 
demn de romanele de aventuri. Deşi drumurile lui Pitt şi 
Austin rareori se încrucişau, ei deveniseră buni prieteni şi 
efectuaseră cu regularitate scufundări sportive împreună. 


Austin i-a strâns mâna cu aceeaşi tărie. 

— Când vă faceţi timp să luăm prânzul împreună ca să 
mai aflăm de ultimele voastre escapade? 

— Îmi pare rău, dar abia peste vreo două săptămâni. 
Peste o oră decolăm de la Baza Aeriană Andrews. 

— Şi încotro plecaţi? i-a întrebat Zavala. 

— În cadrul unui proiect pe care amiralul l-a iniţiat în 
Antarctica, i-a răspuns Giordino. 

— Sper că nu ai uitat să-ţi pui în bagaje apărătoarea de 
testicule, a spus Zavala, şi în ochi i-a apărut o sclipire 
jucăuşă. 

Giordino a zâmbit. 

— Nu plec niciodată de acasă fără aşa ceva. 

— Dar tu şi Joe ce faceţi pe-aici? a întrebat Pitt. 

— Avem o discuţie cu amiralul care ne va spune ce 
planuri are în privinţa noastră. 

— Sper că mergeţi în ape tropicale. 

Austin a pufnit în râs. 

— Şi eu sper. 

— Să-mi dai un telefon după ce vă întoarceţi, a spus 
Pitt. O să luăm masa la mine. 

— Aşa voi face, l-a asigurat Austin. Sunt întotdeauna 
bucuros să-ţi admir colecţia de automobile. 

Apoi a sosit liftul şi s-au deschis uşile. Pitt şi Giordino 
au urcat şi s-au întors cu faţa către cei doi. 

— Pe curând, băieţi! Noroc în noua voastră misiune, le-a 
spus Giordino, în timp ce uşile liftului se închideau. 

— Cred că e prima oară când nu-i văd pe Dirk şi pe Al 
şchiopătând, sângerând ori bandajaţi din cap până-n 
picioare, a spus Austin, rămas singur cu prietenul său. 

Zavala şi-a dat ochii peste cap. 

— Îţi rămân recunoscător că-mi aminteşti de pericolele 
pe care le presupune activitatea în cadrul NUMA. 

— Păi de ce-ţi închipui că NUMA oferă avantaje atât de 
generoase în privinţa asigurării de sănătate? a spus 
Austin, după care au pătruns într-o sală de aşteptare 
spațioasă, ai cărei pereţi erau ticsiţi de fotografii 
înfăţişându-l pe amiral  întreţinându-se amical cu 
preşedinţi şi cu alte personalităţi din lumea politicii, 
ştiinţei şi artelor. 

Recepţionera le-a spus să intre fără să mai aştepte. 


Sandecker se lăfăia la un birou imens, făcut din capacul 
de magazie, refinisat, fireşte, salvat de pe o navă a 
Confederaţiei ce străpunsese blocada britanică. Imbrăcat 
cu pantaloni negri, cu o dungă impecabilă, şi cu un 
pulover bleumarin foarte scump, având brodată o ancoră 
aurie pe buzunarul de la piept, Sandecker ar mai fi avut 
nevoie doar de o şapcă albă ca să definitiveze imaginea 
unui tip sportiv. Radia un câmp de forţă de autoritate 
firească pe care i-o confereau cei treizeci de ani petrecuţi 
în marină, în decursul cărora primise nenumărate 
distincţii, calităţi ce se pronunţaseră în postura de şef al 
unui imperiu maritim guvernamental, pe care îl construise 
pornind de la zero. Politicienii cu vechi state în serviciu de 
la Washington afirmau că prezenţa impunătoare a lui 
Sandecker le amintea de George C. Marshall, general şi 
secretar de stat, care putea intra într-o încăpere şi, fără a 
scoate un cuvânt, să le dea de înțeles tuturor celor 
prezenţi că el era şeful. În comparaţie cu solidul general, 
Sandecker era scund şi zvelt, asta datorită celor opt 
kilometri alergaţi zilnic şi regimului alimentar foarte 
sever. 

A sărit de pe scaun de parcă ar fi avut arcuri de oţel la 
tălpi şi a dat ocol biroului ca să îi salute pe cei doi. 

— Kurt! Joe! Ce mult mă bucur să vă văd, a spus el plin 
de efuziune, prinzându-le mâinile în cleştele degetelor 
sale, gata să le sfărâme. Arătaţi bine. Sunt încântat că aţi 
reuşit să veniţi. 

Sandecker arăta în formă, ca de obicei, şi, deşi avea 
şaizeci şi cinci de ani, părea mult mai tânăr. Marginile 
bine conturate ale bărbii gen Van Dyke, la fel de roşcată 
precum părul lui şi în ton cu temperamentul său, uneori 
mai aprins, păreau să fi fost tunse şi aranjate cu un laser 
de precizie. 

Austin a ridicat din sprâncene. Nici nu se pusese 
problema ca el şi Joe să nu răspundă unei asemenea 
invitaţii. Energic şi bătăios, fondatorul şi directorul NUMA 
nu era nicidecum omul care să accepte un refuz. 

Reuşind să arboreze un surâs amar, Austin a spus: 

— Mulţumim, domnule amiral. Eu şi Joe ne însănătoşim 
foarte repede. 

— Bineînţeles, i-a răspuns Sandecker. Recuperarea 


grabnică este o condiţie prealabilă pentru angajarea la 
NUMA. Dacă nu mă credeţi, întrebaţi-i pe Pitt şi pe 
Giordino. 

Din câte ştia Austin, adevărul care îl umplea de fiori era 
că Sandecker glumea doar pe jumătate. Iar lucrul şi mai 
înspăimântător era acela că Austin şi Zavala abia aşteptau 
să primească o nouă misiune. 

— Domnule, te asigur că, data viitoare când îl întâlnesc 
pe Dirk la un pahar de tequila cu lămâie şi gheaţă, voi 
compara contuziile mele cu cele căpătate de el. 

Zavala nu a ratat ocazia de a strecura o glumă. 
Păstrând un chip serios, a zis: 

— Doi invalizi ca noi nu prea sunt de folos pentru 
NUMA. 

Sandecker a chicotit şi l-a lovit sănătos cu palma pe 
spinare. 

— Joe, întotdeauna ţi-am apreciat simţul umorului! Te-ai 
descurca bine pe post de comic, făcând turnee prin 
cluburile de noapte unde, din câte înţeleg, ţi-ai petrecut 
serile în compania unor tinere atrăgătoare. Îmi închipui că 
ele te-au ajutat să-ţi revii mai repede, adevărat? 

— Asistente medicale personale? a răspuns Zavala cu o 
expresie nevinovată pe faţă care nu se prea potrivea cu 
realitatea. 

— Cum ţi-am spus, Joe, ţi-ai ales greşit cariera. Acum, 
lăsând gluma la o parte, cum o mai duci cu... noada? 

— Nu sunt chiar pregătit să duc un maraton întreg, dar 
am renunţat la baston de multişor, domnule. 

— Mă bucur. Înainte de a-i întâlni şi pe ceilalţi, voiam să 
vă felicit pentru reuşita lui Nereus. Am citit rapoartele. O 
treabă bine făcută. 

— Mulţumim, a spus Austin. Şi căpitanul Phelan merită 
multe felicitări. S-a născut prea târziu. Pe vremea piraţilor 
de pe Coasta Barbară s-ar fi simţit în largul lui cu o sabie 
în mână, îmblânzindu-i pe ticăloşi. Imi pare rău doar că i- 
am cam avariat nava. 

Sandecker l-a aţintit pe Austin cu ochi albaştri şi reci. 

— Kurt, unele lucruri sunt inevitabile. Am vorbit chiar 
ieri cu căpitanul. Vasul îşi încheie reparaţiile la Yucatân. 
Omul se simte bine şi m-a asigurat că Nereus e din nou 
într-o formă de zile mari. M-a rugat să vă mulţumesc încă 


o dată că i-aţi salvat nava. Aşadar, sunteţi gata amândoi să 
vă întoarceţi la treabă? 

Zavala a ridicat mâna într-un salut solemn, demn de un 
personaj de teatru de varietăţi. 

— Suntem într-o formă de zile mari, l-a imitat el pe 
Sandecker, rânjind. 

S-a auzit un ciocănit uşor, iar după aceea s-a deschis o 
uşă laterală, mascată în peretele cu lambriuri de culoare 
închisă. A apărut silueta unui uriaş, care a trebuit să-şi 
lase capul în piept pentru a nu se lovi de pragul de sus. 
Paul Trout, înalt de doi metri şi şapte centimetri, arăta ca 
şi cum s-ar fi simţit mai în largul lui ca baschetbalist al 
unei echipe din NBA decât ca geolog marin din Echipa de 
Misiuni Speciale NUMA. Adevărul era că lui Trout i se 
oferiseră burse la câteva universităţi care manifestaseră 
mai mult interes faţă de statura decât faţă de mintea lui 
sclipitoare. 

Aşa cum se cuvenea pentru cineva provenind dintr-o 
familie veche din New England, Trout era cam zgârcit la 
vorbă, însă atitudinea rezervată de yankeu nu a reuşit să 
ascundă plăcerea pe care i-a trădat-o glasul. 

— Bună, băieţi! Mă bucur să vă văd întregi. Ne-aţi lipsit. 
Apoi, întorcându-se către Sandecker, a adăugat: Domnule 
amiral, suntem gata. 

— Splendid! Domnilor, n-o să mai pierd vremea cu 
explicaţii. Motivul convocării acestei şedinţe va rezulta cu 
claritate cât se poate de curând. 

Apoi Sandecker i-a condus într-o sală de conferinţe 
foarte spațioasă, confortabilă şi bine utilată, aflată lângă 
biroul lui. 

Austin şi-a dat seama imediat că era vorba despre ceva 
ieşit din comun. Bărbatul subţirel, cu umeri înguşti, aşezat 
la capătul celălalt al mesei lungi de mahon era 
comandorul Rudi Gunn, directorul adjunct al NUMA şi 
maestru al organizării logistice. Alături de el se găsea 
Hiram Yaeger, om de şcoală veche şi specialist în 
informatică. De cealaltă latură a mesei faţă de membrii 
NUMA se afla un bărbat mai vârstnic, având un aer 
distins, care, prin profilul frumos dăltuit şi prin mustaţa 
albă şi zbârlită, i-au amintit lui Austin de C. Aubrey Smith, 
bătrânul actor de film care a interpretat numeroase roluri 


de ofiţeri britanici lăudăroşi. Bărbatul mai tânăr, cu 
început de chelie, care stătea alături de el, era îndesat şi 
avea o falcă aprigă ce trăda un caracter bătăios. 

Austin i-a salutat pe Gunn şi pe Yaeger cu un gest 
discret din cap. Apoi şi-a îndreptat privirea spre ceilalţi 
bărbaţi prezenţi, trecând de la unul la altul ca o piatră ce 
sare pe apă, după care a rămas cu ochii la o femeie 
aşezată spre capătul îndepărtat al mesei. Părul blond îi era 
împletit strâns de cap, un aranjament ce îi punea în 
valoare ochii cenuşiu-fumurii şi pomeţii proeminenţi. 
Austin s-a apropiat de ea şi i-a întins mâna. 

— Doctor Kirov, sunt plăcut surprins, a spus el, sincer 
încântat. Mă bucur să te revăd! 

Nina purta o jachetă şi o fustă care se asortau, ale căror 
tonuri sidefii, plăcute, îi scoteau în evidenţă pielea de 
culoarea mierii. Lui Austin i-a trecut prin minte cât de 
ridicoli erau bărbaţii. Când o întâlnise prima oară, Nina i 
se păruse frumoasă ca o sirenă îmbrăcată sumar. Acum, 
înveşmântată din cap până în picioare, cu îmbrăcămintea 
de mătase moale care îi evidenția formele şi rotunjimile 
ascunse, ea arăta absolut cuceritoare. 

Femeia i-a oferit un zâmbet fermecător. 

— Şi eu mă bucur să te revăd, domnule Austin. Cum te 
mai simţi? 

— Acum, grozav, i-a răspuns el. 

Formalismul schimbului politicos de replici nu a reuşit 
să mascheze intensitatea emoţiei discrete. Mâinile lor au 
zăbovit una în alta câteva secunde mai mult decât s-ar fi 
cuvenit, până când Sandecker a rupt vraja dregându-şi 
glasul cu o insistenţă exagerată. Austin s-a întors, a văzut 
expresiile amuzate de pe feţele colegilor lui de la NUMA şi 
a roşit. Şi-a dat seama că reacţionase ca un şcolar cu ochi 
umezi atunci când este surprins de amicii lui, care detestă 
fetele. 

Sandecker a făcut prezentările. Bărbatul în vârstă era J. 
Prescott Danvers, director executiv al organizaţiei numite 
Consiliul Arheologic Mondial. Celălalt necunoscut era Jack 
Quinn de la Fundaţia Asia de Est. Amiralul s-a uitat la 
ceas. 

— Acum, după ce am scăpat de toate formalităţile, ce-ar 
fi să trecem la treabă? Hiram, te rog! 


Cât Yaeger şi-a făcut de lucru cu tastatura unui laptop 
Macintosh, Austin s-a aşezat alături de Trout. Ca de obicei, 
Trout avea o înfăţişare impecabilă. Părul lui castaniu- 
deschis era pieptănat cu cărare pe mijloc, aşa cum era 
moda în Epoca Jazzului, şi dat pe după urechi. Purta un 
costum nisipiu din poplin, o cămaşă albastră şi unul dintre 
papioanele mari şi viu colorate la care ţinea atât de mult. 
În vădit contrast cu corectitudinea lui implacabilă, Trout 
prefera ghetele grele, o excentricitate despre care unii 
credeau că reprezenta un omagiu adus tatălui său, pescar 
de profesie. În realitate, era un obicei pe care îl 
deprinsese la Institutul Oceanografic Woods Hole, unde 
mulţi oameni de ştiinţă purtau aşa ceva. 

Fiul unui pescar de la Cape Cod, Trout îşi petrecuse o 
mare parte a copilăriei dând târcoale acelei renumite 
instituţii şi primise slujbe pe durata verii de la oamenii de 
ştiinţă care făceau tot ce puteau ca să se arate prietenoşi 
faţă de tânărul care era atât de fascinat de ocean. 
Dragostea lui faţă de mare l-a făcut mai târziu să ajungă 
într-un alt loc, la fel de renumit, Institutul de Oceanografie 
Scripps, pe care l-a absolvit specializându-se în geologia 
marină. 

— Credeam că eşti în Yucatân, cu Gamay, a spus Austin. 

Era neobişnuit să-l vezi pe Trout fără soţie alături. Se 
cunoscuseră la Scripps, unde ea studia pentru a-şi susţine 
doctoratul în biologie marină, iar după absolvire se 
căsătoriseră. Rudi Gunn, un veci prieten de pe vremea 
liceului, l-a convins pe Paul să i se alăture ca membru al 
echipei speciale pe care tocmai o alcătuia amiralul 
Sandecker. Paul acceptase, dar numai cu condiţia ca soţia 
să îl însoţească. Încântat că în acest fel reuşea să angajeze 
doi oameni extrem de bine pregătiţi, Sandecker acceptase 
bucuros. 

Trout avea obiceiul să-şi ţină bărbia în piept, ca şi cum 
ar fi stat mereu pe gânduri. Vorbea îndeobşte cu capul 
plecat şi, deşi purta lentile de contact, privea de sus, ca şi 
cum s-ar fi uitat peste rama ochelarilor. 

Vorbind cu accent nazal şi păstrând pronunția lungă a 
vocalei A, specifică celor din zona Cape Cod, Trout a zis: 

— Încearcă de săptămâni întregi să obţină o întâlnire cu 
o persoană importantă de la Muzeul Naţional de 


Antropologie din Mexico City. Gamay nu a mai putut 
schimba data, astfel că acum îi ţin şi ei locul. 

Sandecker se aşezase în faţa unui ecran mare de 
proiecţie, legat la computerul lui Yaeger. I-a făcut un semn 
din cap lui Yaeger, iar o clipă mai apoi, pe ecran a apărut 
o hartă a Africii de Nord-Vest. Indicând spre Maroc şi 
folosind un trabuc Managua neaprins, pentru a arăta spre 
o săgeată roşie ce clipea intermitent, Sandecker a spus: 

— Toţi cei care se află în această încăpere au cunoştinţă 
de atacul întreprins împotriva doctorului Kirov şi de 
dispariţia membrilor expediției din care făcea parte. 
Amiralul s-a întors către Austin şi Zavala. Kurt, în vreme 
ce tu şi Zavala eraţi în recuperare fizică, au mai dispărut 
două expediţii. 

Înţelegând sugestia, Yaeger a proiectat o hartă a lumii. 
A făcut semn către trei săgeți roşii ce clipeau intermitent. 

— Organizaţia domnului Quinn a pierdut un grup în 
China. lar în India au dispărut doi oameni de ştiinţă şi o 
călăuză. Aici este Marocul. 

— Multumesc, Hiram, a spus Sandecker. Doctore 
Danvers, te-aş ruga să ne prezinţi câteva lucruri despre 
organizaţia voastră. 

— Cu plăcere, a răspuns Danvers, ridicându-se. 
Pronunţia elegantă şi vocea studiată păstrau încă 
amprenta şcolii primare, cu profesori britanici, pe care o 
urmase. Consiliul Arheologic Mondial din Washington este 
un depozitar pentru informaţii ce au legătură cu 
comunitatea arheologică mondială. În orice moment, în 
lume se desfăşoară zeci de proiecte, a spus el, făcând un 
gest larg spre hartă. Acestea sunt sponsorizate de 
fundaţii, universităţi, instituţii guvernamentale sau 
combinaţii ale acestora trei. Sarcina noastră este de a 
strânge toate aceste informaţii şi de a le retransmite către 
diverşi membri, conform cu necesităţile, în cantităţi 
controlate. 

— Poate ne dai un exemplu mai concret, l-a îndemnat 
Sandecker. 

Danvers a rămas un moment pe gânduri. 

— Unul dintre membrii noştri, în cazul de faţă, o 
universitate, a dorit recent să întreprindă unele lucrări în 
Uzbekistan. În urma unui simplu apel către băncile 


noastre de date computerizate, noi le putem furniza 
informaţii despre chestiuni din trecut, prezent şi viitor în 
ţara respectivă, punând la dispoziţie toate lucrările 
ştiinţifice publicate în anii din urmă, bibliografii de cărţi 
de referinţă şi nume ale unor experţi în domeniu. Deţinem 
hărţi şi schiţe, informaţii privind chestiuni practice, 
precum politica pe plan local, surse de lucrători, 
transport, starea drumurilor, vreme şi aşa mai departe. 

Sandecker a mers direct la obiect. 

— Deţineţi şi date privind expediţii care au dispărut? 

— Cum să spun... a rostit Danvers, încruntându-se. Nu 
ca atare. Depinde de membri, şi dacă aceştia ne pun 
asemenea materiale la dispoziţie. Cum ziceam, noi 
culegem şi distribuim. Materialele strânse sunt cu 
precădere ştiinţifice. În exemplul legat de Uzbekistan nu s- 
ar face nici o menţiune privind vreo dispariţie, decât dacă 
universitatea nu ne asigură cumva o astfel de informaţie. 
Mai curând avertismente că deplasarea pe un anumit 
teritoriu ar putea prezenta pericol. Pe de altă parte, s-ar 
putea ca informaţiile de acest gen să existe, dispersate 
prin baza de date, dar ar fi o chestiune legată de adunarea 
tuturor acestor date, iar asta ar reprezenta o sarcină de o 
dificultate deosebită, necesitând mult timp. 

— Am înţeles, a zis Sandecker. Hiram, ne ajuţi în 
această problemă? 

Yaeger a tastat ceva în computer. Una după alta, au 
apărut săgeți roşii clipind intermitent pe diferite 
continente. Aproximativ douăsprezece locuri se 
adăugaseră celor trei deja existente pe hartă. 

— Acestea sunt toate expediţii care au dispărut în 
ultimii zece ani, a spus el. 

Nările lui Danvers s-au dilatat, de parcă ar fi dat de un 
miros respingător. 

— Imposibil, a spus el. De unde aţi obţinut informaţiile 
care vă dau dreptul să faceţi asemenea afirmaţii absurde? 

Yaeger a ridicat nepăsător din umeri. 

— Le-am obţinut din fişierele deţinute de organizaţia 
voastră. 

— Nu se poate! a protestat Danvers. Trebuie să fii 
membru al Consiliului Arheologic Mondial ca să ai acces la 
baza noastră de date. Şi multe dintre informaţii sunt 


protejate. Nici măcar membrii nu pot trece de la un fişier 
la altul. Trebuie să obţină aprobări după ce îşi prezintă 
parola. 

Nu era prima oară când Yaeger auzea pe cineva 
sugerând că bebeluşii lui electronici abia de puteau merge 
când, în realitate, ei erau sprinteri de temut. Însă se 
învățase să nu se ia la harţă cu nimeni în această privinţă. 
S-a mulţumit să surâdă. 

Trecând în revistă săgețile ce sclipeau vioi pe hartă, 
Sandecker a spus: 

— Cred că putem conveni asupra ideii că toate acestea 
nu mai reprezintă o simplă coincidenţă. 

Danvers era încă deconcertat de faptul că baza lui de 
date fusese violată de o persoană care arăta ca un actor 
din distribuţia filmului Hair. 

— Departe de a fi o coincidenţă, a spus el, făcând 
generoase eforturi pentru a-şi păstra aerul demn. 

— Sincere scuze, doctore Danvers, a spus Sandecker. 
Imediat ce am auzit de incidentul petrecut în Maroc, l-am 
rugat pe Hiram să facă o cercetare privind cazuri similare 
prezentate în presă, apoi să le verifice şi să le compare cu 
alte informaţii existente în alte surse. Faptul că a ales 
Consiliul Arheologic Mondial pentru a se folosi de 
informaţiile deţinute acolo stă mărturie privind importanţa 
acestuia. Mi-e teamă însă că descoperirile sunt mult mai 
grave. 

Pricepând imediat aluzia, Yaeger a zis: 

— Am efectuat o scanare a tuturor relatărilor privind 
cercetările arheologice din publicațiile cele mai 
importante, le-am comparat cu fişierele deținute de 
Consiliul Arheologic Mondial, apoi am tot redus domeniul 
de căutare, despărţind grâul de neghină, ca să spun aşa. 
Pentru ultimii cinci ani, mi-a fost foarte uşor. Lucrurile au 
devenit mai dificile pe măsură ce am mers înspre trecut, 
adică spre perioada când oamenii abia începuseră să 
folosească mijloacele informatice. Studiul meu nu este 
complet, dar ceea ce dețin acum este foarte bine 
documentat. Am eliminat toate expedițiile care nu au lăsat 
în urmă cadavre ori au fost şterse de pe faţa pământului 
de dezastre naturale. 

A dat un clic cu mouse-ul. Lui Danvers i-a scăpat un 


icnet. Pe hartă s-au aprins săgeți roşii clipind ca reclamele 
din Times Square. Pe fiecare continent existau zeci de mici 
săgeți luminoase. 

Quinn a avut o ieşire furioasă. 

— E absurd, a intervenit el. Pentru numele lui 
Dumnezeu, doar nu avem de a face cu istorii demne de un 
scenariu pentru Indiana Jones! Specialiştii care fac 
săpături arheologice nu dispar de pe faţa pământului fără 
să ştie nimeni de ei. 

Cu mult calm, Sandecker a spus: 

— Bine pusă problema, domnule Quinn. Şi noi am rămas 
uimiţi de numărul expedițiilor care au dispărut de parcă 
nici n-ar fi existat. Publicul nu rămâne indiferent faţă de 
asemenea evenimente, dar ele s-au înşirat de-a lungul 
câtorva decenii, iar cândva era destul de obişnuit ca 
exploratorii să dispară din vizorul opiniei publice vreme de 
ani. Uneori, să dispară cu totul. Am fi aflat oare ce s-a 
petrecut cu doctorul Livingstone dacă întreprinzătorul 
Stanley nu ar fi plecat în căutarea lui? 

— Bine, dar unde sunt ştirile de presă? a întrebat 
Quinn. 

— Din câte mi-a explicat Hiram, a spus Sandecker, 
câteodată, cineva de la vreo mare publicaţie ce deţine 
resurse însemnate, precum The New York Times, poate 
face cercetări în arhiva sa, descoperind întâmplări 
similare, pe care să le compare cu vreun incident petrecut 
ceva mai recent. Când se face publicitate deosebită, ca în 
cazul dispariţiei, în 1936, a unei expediţii a National 
Geographic în Sardinia, incidentul este pus pe seama unui 
atac banditesc sau pe seama ghinionului. Putem elimina 
astfel o serie de dispariţii, provocate de inundaţii sau de 
erupții vulcanice, de pildă. Amiralul a făcut o pauză, apoi a 
continuat: Ceea ce ne tulbură este incidenţa crescândă a 
acestui fenomen. 

Încă neconvins, Austin s-a aplecat în faţă, lăsându-se pe 
coate, şi a privit concentrat spre hartă. 

— Acum, comunicațiile sunt mult mai eficiente decât pe 
vremea lui Stanley, a spus Kurt. Ar putea acest lucru să 
aibă vreo legătură cu ritmul în care se înregistrează 
răpirile? 

— Am introdus asta în ecuaţie, Kurt, a zis Yaeger. 


Graficul însă indică o creştere a incidenţei. 

Rudi Gunn şi-a scos ochelarii cu rame de baga şi a 
mestecat gânditor capătul unuia din braţe. 

— Asta-mi aduce aminte de un film, a gândit el cu voce 
tare. Cineva ucide marii bucătari ai Europei. 

— Doar că în cazul nostru nu e vorba despre bucătari, 
iar incidentele nu se limitează doar la un continent, a zis 
Sandecker. Dacă experienţa trăită de doctor Kirov 
reprezintă un indiciu, cineva vrea să ucidă toţi marii 
arheologi ai lumii. 

Danvers s-a rezemat de spătarul scaunului, având faţa 
albă ca varul. 

— Doamne, Dumnezeule, a rostit el cu glas răguşit. 
Oare ce se petrece? 

— Chiar aşa, ce se întâmplă? a spus şi Sandecker, 
plimbându-şi ochii albaştri de la un chip la altul. l-am 
cerut lui Hiram să codifice elementele similare pe care le 
prezintă aceste dispariţii. In aparenţă, nu a constatat 
nimic deosebit. Expediţiile au prezentat o diversitate 
incredibilă. S-au deosebit ca anvergură, începând cu unele 
formate din trei oameni şi mergând până la unele cu peste 
douăzeci, şi s-au petrecut în întreaga lume. Expediţiile au 
fost organizate de un spectru larg de grupuri sau 
persoane. Am constatat, totuşi, şi existenţa unor elemente 
comune. Ceea ce poliţia numeşte modus operandi a fost la 
fel în toate cazurile de dinainte de cel înregistrat în 
Maroc. Expediţiile au dispărut, pur şi simplu. Doctor Kirov 
a trecut printr-o experienţă traumatizantă, dar s-ar putea 
ca, în cele din urmă, şansa pe care a avut-o ea să ajute la 
prevenirea unor dezastre asemănătoare. Acum ştim că 
aceste expediţii nu au dispărut ca prin farmec. Ele au fost 
eliminate de echipe de asasini bine pregătiţi. 

— Thugism, a spus Gunn încet. 

— Ce înseamnă asta? s-a mirat Quinn. E 

— De aici vine cuvântul bandit? în engleză. Înseamnă 
hoţ în hindi, aşa fiind denumiți membrii cultului indian 
Kali. Ei se infiltrau în echipajul unei caravane, strangulau 
oameni în timpul nopţii, le ascundeau cadavrele şi le furau 
bunurile. Britanicii au distrus cultul în secolul al XIX-lea şi, 
în mare parte, acesta a dispărut. Insă una dintre ultimele 


8 Thug (în Ib. engleză) 


dispariţii s-a înregistrat chiar în India. 

Nimeni dintre cei care îl cunoşteau pe Gunn nu era 
surprins atunci când acesta oferea informaţii care de care 
mai bizare. Micuţul Gunn era un adevărat geniu. Fiind cel 
mai bun absolvent al promoţiei lui de la Academia Navală, 
fostul comandant de vas ar fi putut să se bucure de o 
funcţie importantă la Departamentul Marinei. Avea 
diplome de studii în chimie, finanţe şi oceanografie, dar, 
între ştiinţa adâncurilor şi cea a războiului, o prefera pe 
prima. Era consilierul principal al lui Sandecker în 
probleme de lucrări submarine, iar după ce amiralul îşi 
dăduse demisia din Marină pentru a înfiinţa NUMA, el îl 
urmase. Întocmind tot felul de rapoarte şi făcând 
permanent cercetări, reuşise să acumuleze o mare parte 
din conţinutul divers al celor câtorva sute de cărţi de care 
era mereu înconjurat. 

— Am verificat şi acest aspect, a spus Yaeger. Ninja, dar 
şi hashshashin. Ai dreptate, există similitudini. 

Sandecker nu a respins sugestia din capul locului. 

— Desigur, este interesantă ideea unei societăţi secrete, 
alcătuite din ucigaşi, a spus el. Deocamdată, cât analizăm 
celălalt element comun, să ţinem această variantă în 
rezervă. Din câte s-a putut stabili pe baza documentelor, 
toate expedițiile care au avut de suferit în anii din urmă au 
anunţat descoperirea unor artefacte precolumbiene în 
locuri unde nu se aştepta nimeni la aşa ceva. Amiralul a 
făcut o pauză, ca să creeze o atmosferă mai tensionată. Şi, 
potrivit constatărilor lui Hiram, toate au fost finanţate într- 
o măsură mai mare sau mai mică de Time-Quest. 
Domnilor, ştie vreunul dintre voi ceva despre această 
organizaţie? 

— Bineînţeles, a spus Quinn. Fundaţia noastră s-a folosit 
de Time-Quest de foarte multe ori. Din câte cunosc, este 
foarte respectabilă. Puteţi găsi reclamele lor în toate 
revistele de arheologie. Se ştie că sunt foarte generoşi cu 
bursele. Organizaţia este dispusă să finanţeze orice 
expediţie, dacă scopul acesteia este pe placul lor. Ba, şi 
mai mult, trimit şi voluntari, oameni care sunt dispuşi să 
plătească pentru a simţi emoția de a descoperi ceva 
săpând pe un şantier arheologic. Au legături cu unele 
organizaţii de mediu şi ale persoanelor pensionate. Cum 


spuneam, este o instituţie cât se poate de respectabilă. 

Danvers a lăsat impresia că tocmai se trezise dintr-un 
somn adânc. 

— Da, întru totul de acord. Mulţi dintre clienţii noştri au 
apelat la Time-Quest. Avem un fişier despre această 
organizaţie, dacă vă este de folos. 

— Am făcut deja verificări, a spus Yaeger. Am extras 
informaţii şi din alte surse. Anuare ale firmelor nonprofit, 
agenţii federale şi de stat care reglementează asemenea 
organizaţii. Extrase de cont. Internet. Organizaţia are un 
website impresionant. Sediul ei se află în San Antonio. 
Consiliul de conducere este format din persoane 
cunoscute pe plan naţional. 

Austin s-a încruntat. 

— Mulţi oameni de bună-credinţă şi-au legat, fără să 
ştie, numele de mişcări de dreapta sau de stânga, cu 
orientare extremistă, sau de crima organizată, socotind că 
promovează cauze măreţe şi umanitare, a spus el. 

— Bine exprimat, Kurt, l-a aprobat Sandecker. Hiram, ai 
descoperit ceva care să demonstreze că Time-Quest este 
doar o faţadă pentru acţiuni extremiste? 

Yaeger a clătinat din cap. 

— Toate informaţiile evidenţiază că Time-Quest este 
curată. 

— Aşadar, nu ai descoperit nimic ieşit din comun? a 
insistat Sandecker, urechea lui fină detectând o notă falsă 
în tonul lui Yaeger. 

— N-am afirmat asta, domnule amiral. Deţin o cantitate 
enormă de informaţii disponibile despre organizaţia de 
bază, dar majoritatea comunicatelor ei de presă sunt 
vorbe goale care nu spun niciodată mai nimic. Când am 
încercat să trec dincolo de imaginea promovată de cei de 
la relaţii publice, nu am obţinut nimic. 

— 'Ţi s-a blocat accesul? 

— Tocmai aici e problema. Nu aş putea spune de-a 
dreptul că mi s-a blocat accesul. Problema e mult mai 
complicată. Când ţi se blochează accesul, e ca şi cum nu ai 
avea cheia care să-ţi permită intrarea într-o încăpere. Eu 
aveam cheia, dar, când am ajuns, în cameră era beznă şi 
nu am putut găsi comutatorul. 

— Dacă ogarii tăi electronici nu au reuşit să adulmece 


calea, probabil că ea este extrem de complicată. Eforturile 
tale zadarnice ne spun totuşi ceva. Organizaţia nu ar 
deconecta comutatorul decât dacă ar avea ceva de ascuns. 

Nina, care păstrase tăcerea pe toată durata prezentării, 
a rostit pe neaşteptate: 

— Gonzales! 

— Poftim? a zis Sandecker. 

— Mă gândeam la ceea ce a spus comandorul Gunn 
despre thugism. Din expediţia noastră a făcut parte un 
bărbat pe nume Gonzales. Le-am vorbit despre el domnilor 
Austin şi Zavala. Venise prin intermediul 'Time-Quest. 
Omul acela era... cam ciudat. 

— În ce mod, doctor Kirov? 

— Greu de spus. Ţinea să fie prezent peste tot. Mereu 
activ, privindu-ţi permanent peste umăr. Ori de câte ori 
întreba cineva despre trecutul lui, el punea aceeaşi placă. 
Niciodată nu scăpa vreun lucru în plus. Devenea evaziv 
dacă insistai să-ţi dea amănunte. De pildă, în ultima zi, 
când l-am întrebat despre necunoscutul cu care discutase 
în apropierea taberei. Nina a făcut o pauză, concentrându- 
se, iar pe frunte i-au apărut câteva riduri. Cred că asta a 
avut ceva de-a face cu atacul. 

— Am citit raportul tău despre acest incident, a spus 
Sandecker. Acest Gonzales a fost ucis împreună cu 
ceilalţi? 

— Aşa presupun. Au fost momente cumplite. A dispărut 
odată cu toţi ceilalţi, aşa că... 

— Vom verifica operaţiunile de identificare a cadavrelor 
dezgropate din excavații, iar în cazul în care al lui nu se 
află printre ele, Hiram va face o verificare în ceea ce îl 
priveşte. 

— Am o nelămurire, a spus Austin. Time-Quest a avut 
legătură cu fiecare expediţie care a dispărut în anii din 
urmă, dar s-a întâmplat cumva ca membrii vreuneia dintre 
aceste expediţii să se întoarcă acasă întreg şi nevătămat? 

— Vă voi răspunde eu la această întrebare, a spus 
Sandecker. S-au desfăşurat multe expediţii în cadrul 
cărora cele mai mari necazuri s-au rezumat la nişte simple 
insolaţii. Repet, toate expedițiile dispărute au anunţat 
descoperiri neobişnuite sau, în cazuri mai specifice, dovezi 
privind contacte cu civilizaţia precolumbiană. Cum 


interpretezi asta, doctore Danvers? 

— Comunitatea arheologică va privi astfel de afirmaţii 
cu un scepticism deosebit, i-a răspuns Danvers. Dar n-aş 
putea găsi explicaţia privind modul în care astfel de 
descoperiri ar putea duce la crime. Oricât de improbabil 
ar părea, sigur nu poate fi vorba despre un şir de 
coincidenţe. 

Nina a clătinat din cap. 

— O coincidenţă la fel de improbabilă precum aceea în 
urma căreia artefactul precolumbian pe care l-am 
descoperit a fost distrus. lar orice dovadă privind 
existenţa lui a fost ştearsă din baza de date a universităţii. 
Femeia s-a întors spre Yaeger. Cum de se putea întâmpla 
un asemenea lucru? 

Yaeger a ridicat din umeri. 

— Dacă ştii cum să procedezi, nu este prea greu de 
realizat aşa ceva. 

Sandecker şi-a verificat încă o dată ceasul de la mână, 
după care a zis: 

— Pentru moment, am făcut cam tot ce se putea. 
Domnilor şi doamnă doctor Kirov, aş dori să vă mulţumesc 
tuturor pentru prezenţă. Vom analiza ce măsuri trebuie 
întreprinse şi vă vom ţine la curent privind progresele 
făcute. 

În timp ce participanţii la şedinţă se împrăştiau, Kurt s- 
a dus să stea de vorbă cu Nina. 

— Rămâi în Washington? 

— Nu, din păcate, i-a răspuns ea. Plec imediat, pentru 
că trebuie să încep activitatea la un nou proiect. 

— În fine... 

— Nu se ştie niciodată, s-ar putea să colaborăm într-o 
bună zi. 

Austin a adulmecat parfumul delicat de lavandă 
răspândit de părul Ninei şi s-a întrebat ce lucruri ar putea 
realiza ei împreună. 

— Tot ce se poate. 

Zavala s-a apropiat de ei. 

— Îmi cer scuze că vă tulbur. Sandecker ne-a invitat în 
biroul lui. 

Cu părere de rău, Austin şi-a luat rămas-bun de la Nina, 
apoi i-a urmat pe ceilalţi în bârlogul amiralului, aşezându- 


se într-un scaun confortabil, îmbrăcat în piele. Sandecker 
era deja la masa lui de lucru. Lăsându-se pe spătarul 
fotoliului rotativ, a tras câteva fumuri din trabucul pe care, 
în cele din urmă, îl aprinsese. Era pe punctul de a 
deschide discuţia, când ochii i-au zăbovit asupra lui 
Zavala, care trăgea de zor dintr-un trabuc asemănător. În 
univers existau puţine lucruri despre care să nu ştie 
Sandecker, însă una dintre enigmele cele mai durabile şi 
supărătoare care îi rămăseseră nedezlegate avea legătură 
cu umidificatorul cu trabucuri de pe birou. Vreme de ani şi 
ani se străduise să descopere modul în care Al Giordino 
reuşea să şterpelească trabucuri de acolo fără a fi 
depistat. 

Sandecker l-a încolţit pe Zavala cu o privire tăioasă. 

— Ai stat de vorbă cu Giordino? a întrebat el cu un glas 
glacial. 

— În lift. El şi Pitt plecau în cadrul unui proiect din 
Antarctica, i-a răspuns Zavala cu o nevinovăție de 
porumbel. Am schimbat câteva cuvinte despre treburi de- 
ale NUMA. 

Sandecker şi-a dres glasul cu discreţie. Nu cedase 
niciodată în faţa lui Giordino, şi pentru nimic în lume nu i- 
ar fi oferit lui Zavala satisfacția de a descoperi cât de iritat 
şi de supărat era. 

— S-ar putea ca unii dintre voi să se întrebe de ce o 
agenţie a cărei preocupare principală o reprezintă oceanul 
şi ceea ce se află sub apă manifestă interes faţă de nişte 
grupuri de săpători în deşert, a spus el. Principalul motiv 
care explică interesul nostru este că NUMA deţine cea mai 
importantă capacitate în domeniul informaţiilor la nivel 
mondial. La multe dintre siturile acelea s-a ajuns prin 
intermediul oceanelor sau a fluviilor care se varsă în ele, 
astfel că, din punct de vedere tehnic, trebuie să ne 
exprimăm interesul. În fine, domnilor, aveţi vreo idee? 

Austin, care urmărise bătălia trabucurilor cu multă 
luare aminte, a analizat întrebarea lui Sandecker. 

— Să analizăm datele pe care le avem, a propus el. 
Enumerând punctele pe degete, a continuat: Dispariţiile 
prezintă un anumit tipic. Oamenii nu dispar pur şi simplu, 
ci sunt ucişi de asasini bine organizaţi şi echipați cum se 
cuvine. Toate expedițiile au legătură cu o organizaţie care 


se numeşte Time-Quest, care pare să aibă de ascuns 
anumite lucruri. 

— Nu s-ar putea să aibă de ascuns anumite lucruri faţă 
de fisc, asta neavând nici o legătură cu crimele? a 
intervenit Yaeger. 

— Vom afla dacă aşa stau lucrurile, fără îndoială, a spus 
Sandecker, şi tocmai de aceea vă cer să continuaţi 
cercetările. Exploraţi orice posibilitate. 

— Aţi reuşit să obţineţi vreo informaţie referitoare la 
vehiculul pe pernă de aer care a încercat să o lichideze pe 
doctor Kirov? a întrebat Zavala. 

— Am avut ceva noroc în această privinţă, a spus 
Yaeger. Potrivit descrierii, am reuşit să ajung până la un 
producător englez, pe nume Griffon Hovercraft Ltd. Nu au 
fost produse multe exemplare care să corespundă 
descrierii voastre. Acesta este deosebit de interesant. Se 
numeşte VDPA. 

— În limbaj marinăresc, asta înseamnă vehicul de 
debarcare pe pernă de aer, dacă ţin bine minte, a spus 
Gunn. 

— Exact. E o versiune îmbunătăţită, de mare viteză, 
capabilă să se deplaseze şi pe plajă, şi pe mare, pornindu- 
se de la un model comercial. Are lungimea de douăzeci şi 
şase de metri. Două turbopropulsoare şi patru turbine de 
gaz, care îi asigură o viteză de patruzeci de noduri în 
condiţii de sarcină maximă. Posibilitatea de montare a 
unor mitraliere de calibru 12,7 mm, a unui lansator de 
grenade şi a unei mitraliere M-60. Avem câteva exemplare 
în Marina SUA. 

— De ce nu s-au folosit de mitraliere ca să o oprească 
pe doctor Kirov? a întrebat Zavala. 

— S-au temut, cred eu, că nu vor putea recupera 
cadavrul, şi că el va fi găsit de alţii. Asta ar fi dat naştere 
unor întrebări. S-au primit comenzi din partea unor 
persoane private? l-a întrebat Austin pe Yaeger. 

— Doar una. O firmă din San Antonio. 

Austin s-a aplecat în faţă. 

— Păi acolo se află sediul organizaţiei Time-Quest. 

—  Întocmai, i-a răspuns Yaeger. Ar putea fi o 
coincidenţă. Hovercraftul este deţinut de o corporație de 
explorări petroliere, însă aceasta ar putea face parte dintr- 


o serie de firme de faţadă. Ne va lua ceva timp să aflăm 
dacă există vreo legătură între ele. Ar fi o mare neglijenţă 
din partea lor dacă au permis să se facă o asemenea 
legătură. 

— Nu tocmai, a zis Austin. Nu se aşteptau să existe 
martori. Dacă le-ar fi reuşit atacul asupra doctorului Kirov, 
nimeni nu ar fi ştiut de ucigaşi. Cei de pe Nereus au 
observat vehiculul pe pernă de aer, dar se găseau prea 
departe ca să vadă că era folosit pentru uciderea cuiva. 

— Kurt are dreptate, Hiram, a intervenit Sandecker. Te- 
aş ruga să investighezi posibila legătură între cele două 
entităţi din San Antonio. Are cineva vreo propunere 
privind o acţiune ceva mai directă? 

— Da, tocmai mă gândeam la asta, a spus Austin. Poate 
îi determinăm să vină spre noi. Elementul declanşator al 
acestor incidente este descoperirea unor vestigii 
precolumbiene. Ce-ar fi să înscenăm o expediţie 
arheologică şi să facem cunoscut celor de la Time-Quest 
că am găsit ceva de origine precolumbiană? 

— Şi după aia, ne îmbrăcăm vestele antiglonţ şi 
aşteptăm să vedem ce se întâmplă, a spus Zavala, pufăind 
din trabuc precum un afacerist putred de bogat. O 
capcană. Sclipitoare idee! 

Sandecker a ridicat din sprâncene. 

— Lăsând deoparte gluma cam seacă a lui Zavala, cum 
am proceda în acest sens? a zis el. Ne-ar trebui săptămâni, 
poate chiar luni, ca să organizăm aşa ceva, adevărat, 
Rudi? 

— Mă tem că, domnule. Ar trebui să punem multe 
lucruri cap la cap. 

La început, Austin nu a reuşit să-şi dea seama de ce 
Gunn părea atât de amuzat de propunerea lui, astfel că în 
glas i s-a strecurat o nuanţă de iritare când a spus: 

— Poate că dacă ne-am strădui cu adevărat, am putea 
accelera lucrurile. 

— Nu-i nevoie să te superi pentru nimica toată, 
prietene, a spus Sandecker, zâmbind şi arătându-şi dinţii 
ca o baracudă, lucru cu care se obişnuiseră cei care îl 
cunoşteau. Cât tu şi Joe aţi fost indisponibili, eu, Rudi şi 
Hiram am conceput acelaşi plan şi am şi iniţiat acţiunea. 
Totul este pregătit. Din motive de urgenţă şi logistică, am 


stabilit situl undeva în sud-vestul Americii. Momeala va fi 
un „vestigiu” provenind din Lumea Veche, descoperit pe 
sol american. Asta sigur va atrage atenţia cui trebuie. Iată 
o misiune pentru Echipa de Misiuni Speciale NUMA. 

— Misiune acceptată, a spus Austin. Dar ce facem cu 
Gamay? 

— Ar fi mai greu de explicat prezenţa unui biolog marin 
în deşert, a recunoscut amiralul. Nu cred că e nevoie să o 
smulgem de la activitatea ei din Yucatân. O vom anunţa ce 
punem la cale. Dacă vom avea nevoie de ea, ar putea 
ajunge acolo în câteva ore. Probabil că, în timp ce noi 
discutăm aici, ea se bucură de soarele tropical pe plaja de 
la Cozumel sau de la Cancun. 

Zavala a tras cu sete din trabuc, după care a slobozit un 
cerc de fum. 

— Unii au noroc cu carul, a zis el. 


16 
Yucatân, Mexic 


Cel de-al patrulea membru permanent al Echipei de 
Misiuni Speciale, Gamay Morgan-Trout, ar fi fost ultima 
persoană din lume care să se socotească norocoasă. Pe 
când colegii ei se bucurau de confortul oferit de aerul 
condiţionat, ea era scăldată de transpiraţie, iar obişnuita 
sa bună dispoziţie funcţiona în relaţie directă cu 
temperatura aerului, care sărise de treizeci de grade şi 
era în creştere. Nici nu-i venea să creadă că umiditatea 
ajunsese la sută la sută, iar pe cer nu se zărea nici un nor. 

Ţinându-şi braţele încrucişate la piept, şi-a aplecat 
trupul înalt şi zvelt către jeepul parcat pe acostamentul cu 
iarbă al benzii de asfalt ce trecea prin pădurea tropicală 
scundă. Pe asfaltul cenuşiu, presărat de pete, păreau că 
dansează miraje de apă tremurătoare. Locul acela părăsit 
i-a evocat autostrada pustie din filmul Nord prin nord-vest, 
în care Cary Grant este urmărit de un avion de stropit 
culturi. 

S-a uitat spre cerul de un albastru albicios. Nu a zărit 
nici un avion de stropit culturi. Doar doi condori care 
descriau cercuri largi, leneşe. Locul cel mai nepotrivit 
pentru vulturii flămânzi. Victimele produse de maşinile 
care circulau pe şosea erau foarte puţine. În ultima oră nu 
trecuse decât un vehicul. Auzise camioneta veche şi 
prăpădită încă de pe când se găsea la depărtare de 
kilometri. Trecuse zdrăngănind prin dreptul ei, cu 
încărcătura ei de păsări pe jumătate moarte, lăsând în 
urmă o dâră de pene albe. Şoferul nici măcar nu încetinise 
ca să vadă dacă nu cumva femeia avea nevoie de ajutor. 

Socotind că nu avea nici un rost să stea în soare, Gamay 
a urcat înapoi în jeep, adăpostindu-se sub acoperişul 
decapotabil, şi a luat o gură de apă rece dintr-un termos. A 
desfăcut, probabil pentru a treia sau a patra oară, harta pe 
care profesorul Chi i-o trimisese din Mexico City prin fax. 
Hârtia se umezise şi atârna moale după ce o frământase 
de atâtea ori cu mâinile jilave de sudoare. Ceva mai 
devreme în dimineaţa aceea, călătorise spre interiorul 


ţării, plecând de la Ciudad del Carmen, unde era ancorat 
Nereus, urmând cu sfinţenie indicaţiile de pe hartă şi 
deplasându-se prin peisajul monoton al Yucatânului, 
respectând cu stricteţe notaţiile precise privind distanţele, 
oprind exact în locul indicat cu o cruciuliţă. A examinat 
liniile trasate cu grijă. Nu greşise câtuşi de puţin. Locul 
marcat cu un X. Se afla exact unde trebuia. 

Departe de orice aşezare, nicăieri. 

Începea să regrete faptul că solicitase să fie lăsată în 
Yucatán când ea şi soţul ei Paul primiseră invitaţia de a 
reveni la Washington pentru a participa la o şedinţă 
importantă a Echipei de Misiuni Speciale NUMA. 
Încercase zile în şir să aranjeze această întâlnire cu 
profesorul Chi, şi nu ştia dacă va mai avea vreun alt prilej 
să stea de vorbă cu el. S-a întrebat ce problemă apăruse 
astfel încât ei să fie smulşi de acolo şi rechemaţi la sediu 
în atâta grabă. Se alăturaseră echipei de pe Nereus 
imediat după ce sosiseră în Yucatân, pentru a participa la 
un proiect în legătură cu un meteorit. Paul trebuia să 
creeze grafica submarină pe computer, aceasta fiindu-i 
specialitatea. Iar Gamay urma să-şi pună în valoare 
cunoştinţele de biologie marină. Părea o misiune foarte 
plăcută. Nici nu presupunea dificultăţi deosebite. Iar apoi 
primiseră mesajul acela de la sediu. 

A zâmbit în sinea ei. Probabil că Austin se reîntorsese la 
treabă. Se părea că simpla lui prezenţă făcea să se 
întâmple tot felul de lucruri. Precum schimbul de focuri 
petrecut la bordul navei Nereus. Când se va întoarce pe 
vas, îi va telefona lui Paul ca să afle dacă era cumva cazul 
să ia cât de curând un avion spre casă. 

Dumnezeule mare, şi-a spus Gamay, după ce a privit 
încă o dată peisajul, oare de ce o invitase profesorul 
tocmai în acel loc dezolant pentru a discuta cu ea? 
Singurele semne de existenţă umană, trecută sau 
prezentă, în acea zonă, erau nişte urme de pneuri în iarbă, 
destul de şterse, care dispăreau în pădure. Cu o fluturare 
de mână, a alungat o insectă care voia să i se aşeze pe 
vârful nasului. Efectul deodorantului solid de alungat 
insecte începuse să se piardă. Tot astfel şi răbdarea ei se 
mistuia treptat. S-a gândit să plece chiar în acel moment. 
Ba nu, va mai aştepta un sfert de ceas. Dacă profesorul 


Chi nu va apărea, se va întoarce neîntârziat pe vasul 
NUMA. Va trebui să accepte ideea că făcuse degeaba acea 
călătorie de două ore cu automobilul închiriat. 

„La naiba.” Nu se va mai întâlni curând cu o asemenea 
şansă. Poate niciodată. Chiar ţinea să-l întâlnească pe Chi. 
I se păruse foarte amabil la telefon, vorbind cu accent 
american, dar dovedindu-se curtenitor cum numai 
hispanicii ştiu să fie. Parcă înmuiată de arşiţă, o buclă din 
părul ei roşcat-închis s-a desprins de celelalte şi i-a căzut 
peste nas. Scoţând în afară buza de jos, a suflat, încercând 
să îndepărteze şuviţa din ochi. Cum manevra nu i-a reuşit, 
a dat bucla la o parte cu mâna, verificându-şi chipul în 
oglinda retrovizoare. Apoi a văzut o punct mişcător pe 
şosea. Acesta a crescut în proporţii, parcă vibrând din 
cauza valurilor de căldură ce se ridicau de pe asfalt. A 
scos capul pe geamul maşinii ca să vadă mai bine. 
Obiectul s-a dovedit a fi un autobuz vopsit în alb şi 
albastru, ce se apropia. Probabil că şoferul rătăcise 
drumul pe acolo, a socotit ea. Şi-a retras capul şi tocmai 
lua încă o gură de apă, când a auzit pufnetul frânei cu aer. 

Autobuzul oprise în spatele jeepului. Uşa s-a deschis şi 
tăcerea mormântală a fost spartă de muzică mexicană 
dată la maximum, instrumentele de suflat trâmbiţând 
asurzitor. Se părea că toate autobuzele ce asigurau 
transportul pe plan local aveau montate difuzoare 
moştenite de la festivalul de la Woodstock. Din vehicul a 
coborât un singur pasager. Purta îmbrăcăminte indiană 
obişnuită: o cămaşă de bumbac, pantaloni albi şi largi, 
sandale. Pe cap avea o pălărie de pai, cu borul uşor întors 
în sus. Ca mai toţi bărbaţii de origine maya, era scund, 
ceva peste un metru şi cincizeci. Pasagerul a schimbat cu 
şoferul câteva cuvinte, rostite cu repeziciune în spaniolă, 
după care a făcut semn de rămas-bun. Uşa s-a închis cu 
zgomot metalic, apoi, cu un hârâit stârnit de punerea în 
viteză, autobuzul a pornit la drum ca un uriaş tonomat 
legănător. 

„Ah!” 

Gamay s-a aplecat în faţă pentru a plesni o insectă care 
o înţepase în pulpă. Când s-a uitat din nou în oglinda 
retrovizoare, bărbatul dispăruse laolaltă cu autobuzul. A 
verificat în oglinda exterioară. Doar şoseaua pustie. 


Ciudat. Stai puţin. A perceput o mişcare în dreapta. 

A încremenit. Un bărbat cu ochi ca nişte pietre 
întunecate se uita fix la ea din partea cealaltă a maşinii. 

— Doctor Morgan-Trout, presupun, da? 

Bărbatul i s-a adresat cu voce caldă, evidențiind acelaşi 
accent american pe care Gamay îl auzise la telefon. Ca să 
fie sigură, a întrebat: 

— Profesorul Chi? 

— La dispoziţia dumneavoastră. Apoi şi-a dat seama că 
Gamay rămăsese cu privirea aţintită la puşca de vânătoare 
cu două ţevi care i se odihnea pe braţ, aşa că a coborât-o. 
Îmi pare rău, nu am avut intenţia să vă sperii. Scuze 
pentru întârziere. Am fost la vânătoare şi am cam intrat în 
criză de timp. Juan, şoferul nostru, e un om inimos, dar cât 
se poate de flecar, îi cam place să stea de vorbă cu toate 
pasagerele, fie ele tinere ori în vârstă. Sper că nu aţi 
aşteptat prea mult. 

— Nu, nu vă faceţi probleme. 

Acel bărbat scund şi brunet, cu faţa lată, tenul măsliniu, 
pomeţi proeminenţi şi nas lung, uşor coroiat, nu prea 
aducea cu imaginea pe care şi-o formase Gamay despre el. 
Femeia s-a dojenit în gând pentru faptul de a fi gândit în 
mod stereotip. 

Doctorul Chi trăise suficient de multă vreme în lumea 
albilor ca să recunoască o reacţie de stânjeneală. Expresia 
parcă împietrită de pe faţa lui nu s-a schimbat, însă în 
ochii lui negri a apărut o sclipire jucăuşă, amuzată. 

— Cred că v-am luat prin surprindere, apărând atât de 
brusc, înarmat cu o puşcă, amintind de un bandito. Imi cer 
scuze pentru înfăţişare. Când sunt acasă, redevin localnic. 

— Şi eu vă cer scuze că vă fac să staţi în soare. Gamay a 
bătut cu palma în scaunul din dreapta ei. Vă rog, urcati la 
umbră. 

— Am umbra la purtător, dar o să accept invitaţia. 

Şi-a scos pălăria, lăsându-şi la vedere părul prins în 
codițe şi fruntea lată; apoi şi-a luat de pe umăr tolba 
vânătorească de pânză şi s-a aşezat, lăsând cu grijă puşca 
între scaune, după ce a îndoit-o, îndreptând-o cu ţeava 
spre partea din spate a maşinii. Tolba şi-a pus-o pe 
genunchi. 

— După cum arată tolba aceea, am impresia că aţi avut 


parte de noroc la vânătoare, a spus Gamay. 

Oftând teatral, el i-a răspuns: 

— Cred că sunt cel mai leneş vânător din lume. Apar pe 
marginea şoselei. Un autobuz mă duce o bucată de drum, 
apoi cobor. Intru în pădure. Poc-poc. les apoi din nou în 
şosea şi prind următorul autobuz. În felul ăsta mă pot 
bucura de deliciile solitare ale vânătorii şi de 
recompensele sociale aduse de împărtăşirea reuşitelor şi 
eşecurilor cu vecinii mei. Partea cea mai dificilă este să 
mă sincronizez cu autobuzele. Dar, într-adevăr, mi-a mers 
bine, a zis el, ridicând tolba. Două potârnichi grase. 

Gamay a zâmbit, arătându-şi dinţii orbitor de albi, cu 
strungăreaţă, amintind de dantura actriţei şi modelului 
Lauren Hutton. Era o femeie atrăgătoare, nu copleşitor de 
frumoasă şi nici extrem de sexy, însă vioaie şi plină de 
viaţă, oarecum băieţoasă, lucru care îi făcea pe mulţi 
bărbaţi să se simtă atraşi de ea. 

— Bravo, a zis ea. Îmi permiteţi să asigur transportul 
dumneavoastră şi al păsărilor? 

— Am aprecia în mod deosebit o asemenea amabilitate. 
În schimb, vă voi oferi ceva răcoritor de băut. Cred că v-aţi 
încins destul de mult de când tot aşteptaţi. 

— N-a fost chiar aşa de rău, a spus Gamay, deşi avea 
părul deja răvăşit, tricoul i se lipise de speteaza scaunului 
iar sudoarea îi picura din vârful bărbiei. 

Chi a dat din cap, apreciind minciuna politicoasă. 

— Atunci, daţi puţin înapoi şi porniţi pe urmele acelea 
din iarbă. Femeia a pornit jeepul, a mers în marşarier şi a 
ieşit de pe şosea. A urmat făgaşele făcute în noroiul acum 
uscat, pătrunzând în pădurea deasă. După o jumătate de 
kilometru, copacii s-au mai rărit iar făgaşele i-au condus 
până la un luminiş dominat de un adăpost ridicat în stil 
local. Pereţii colibei erau confecţionaţi din bețe, iar 
acoperişul înclinat, din frunze de palmier. Au coborât din 
maşină şi au intrat. Singurele piese de mobilier erau o 
masă pliabilă din metal, un scaun de campanie şi un 
hamac. De grinzile tavanului atârnau câteva felinare cu 
propan. 

— Indiferent cât de umilă ar fi, nu există casa precum 
mi casa, a spus Chi, rostind fiecare cuvânt cu o convingere 
de nezdruncinat. Răscolind uşor în ţărâna podelei cu 


vârful unui deget de la picior, a adăugat: Pământul acesta 
a aparţinut familiei mele dintotdeauna. De-a lungul 
secolelor, în locul ăsta s-au înălţat zeci de case, iar 
modelul nu s-a schimbat faţă de prima, care a fost ridicată 
aici la începutul vremurilor. Neamul meu a învăţat că era 
mai uşor să încropeşti o casă mai des, decât să 
construieşti una care să reziste uraganelor şi umezelii ce 
face totul să putrezească. Ceva de băut? 

— Da, a spus Gamay, uitându-se în jur, ca să descopere 
răcitorul. Mulţumesc. Sigur că vreau. 

— Veniţi cu mine, vă rog! 

Bărbatul a ieşit din colibă urmat de femeie şi a pornit pe 
o potecă bine bătută ce şerpuia prin pădure. După câteva 
minute de mers, au ajuns la o clădire construită din 
cărămizi de zgură, care avea acoperişul din tablă 
ondulată. Profesorul a deschis uşa ce stătea neîncuiată, şi 
au intrat. Chi a băgat mâna într-un cotlon întunecat şi a 
pipăit ceva, mormăind în spaniolă. Câteva secunde mai 
apoi, un motor a prins viaţă. 

— Când sunt plecat, închid generatorul, ca să 
economisesc benzină, a explicat el. Foarte curând va porni 
şi instalaţia de aer condiţionat. 

Deasupra capului lor s-a aprins un bec. Se aflau într-un 
mic hol de intrare. Chi a deschis încă o uşă şi a apăsat un 
comutator fixat pe perete. Lămpile fluorescente s-au 
aprins, dezvăluind o încăpere mare şi fără ferestre, unde 
se găseau două mese de lucru. Pe mese se aflau un laptop, 
un scanner şi o imprimantă laser, teancuri de hârtie, un 
microscop şi lamele, precum şi saci din plastic în care se 
aflau fragmente de rocă. Ici şi colo se vedeau bucăţi mai 
mari, atent etichetate. Peste tot stăteau maldăre de dosare 
cafenii. Rafturile gemeau sub greutatea volumelor groase. 
Pe perete stăteau atârnate hărţi topografice ale Peninsulei 
Yucatán, fotografii de situri şi desene înfăţişând sculpturi 
maya. 

— Laboratorul meu, a spus Chi, cu o mândrie vădită. 

— Impresionant: 

Gamay nu se aşteptase să descopere un laborator 
arheologic, echipat complet, taman în pustietate, dacă era 
să spună lucrurilor pe nume. Doctorul Chi se dovedea 
capabil de surprize mari. 


Chi a sesizat momentul ei de uluire. 

— Uneori, oamenii sunt descumpăniţi când constată 
contrastul dintre locul în care locuiesc şi cel în care 
lucrez. Când nu mă aflu în Mexico City, nu am nevoie 
decât de strictul necesar pentru a-mi duce existenţa. Un 
locşor unde să dorm şi să mănânc, un hamac cu plasă 
contra ţânţarilor şi un acoperiş care să mă apere de 
ploaie. Însă lucrurile se schimbă când trebuie să lucrezi. 
Ai nevoie de unelte. lar aici am cea mai importantă 
unealtă pentru a-mi desfăşura cercetările ştiinţifice. 

S-a dus spre un frigider demodat, dar încă în funcţiune, 
a îndesat tolba cu vânat pe un raft şi a scos două doze de 
Seven-Up şi cuburi de gheaţă, pe care le-a pus în două 
pahare din plastic. Cu un gest larg, a făcut loc pe una 
dintre mese, dând la o parte câteva dosare, apoi a adus 
două scaune pliabile. Gamay s-a aşezat, a sorbit din pahar 
şi a îngăduit lichidului rece şi dulce să-i alunece pe 
gâtlejul uscat. Avea un gust mai plăcut până şi decât cea 
mai fină şampanie. Vreme de câteva momente, au rămas 
tăcuţi, savurând băutura răcoritoare. 

— Vă mulţumesc, doctore Chi, a spus Gamay, după cea 
acceptat să i se reumple paharul, de această dată cu apă 
minerală. Constat că eram mai însetată decât credeam. 

— În regiunea asta nu-i deloc greu să te deshidratezi. 
Acum, după ce ne-am recăpătat forţele, cu ce vă pot ajuta? 

— După cum v-am spus la telefon, sunt biolog marin. 
Particip la un proiect ce se desfăşoară în largul coastei. 

— A, da, explorarea NUMA privind tectitele găsite la 
Chixulub, locul unde s-a prăbuşit meteoritul. 

Aplecându-şi capul într-o parte, Gamay s-a uitat mirată 
la el. 

— Ştiţi de acest proiect? 

El a încuviinţat cu un aer serios. 

— Telefonul fără fir, a spus el. Apoi, văzând expresia ei 
de nedumerire, a chicotit şi s-a destăinuit: Nu mă pricep 
să mint. Am văzut un e-mail către muzeu din partea 
sediului NUMA, prin care eram informaţi că această 
expediţie reprezintă o favoare ce ni se face. 

A întins mâna spre un dulăpior, a deschis un sertar şi a 
scos un dosar cafeniu. 

— Ia să vedem, a zis el, citind ce scria pe o filă. Gamay 


Morgan-Trout. Treizeci de ani. Domiciliul în Georgetown. 
Născută în Wisconsin. Scufundător expert. Diplomă în 
arheologie marină obţinut la University of North Carolina. 
Şi-a schimbat specializarea, înscriindu-se la Institutul de 
Oceanografie Scripps, unde şi-a luat titlul de doctor în 
biologie marină. Îşi pune talentul în valoare la renumita 
National Underwater & Marine Agency (NUMA). 

— Informaţie deloc neadevărată, a spus Gamay, 
arcuindu-şi sprâncenele frumos conturate. 

— Mulţumesc, a spus Chi, punând dosarul înapoi în 
dulăpior. De fapt, e rezultatul activităţii secretarei mele. 
După ce mi-aţi telefonat, am rugat-o să intre pe site-ul 
NUMA. Acolo există o descriere completă a proiectelor în 
desfăşurare, prezentând şi biografiile celor care participă 
la ele. Sunteţi cumva rudă cu Paul Trout, geograful marin 
al cărui nume figurează pe aceeaşi listă? 

— Da, Paul e soţul meu. Probabil că site-ul nu 
menţionează că ne-am cunoscut în Mexic. Ne aflam într-o 
expediţie desfăşurată în La Paz. In rest, constat că v-aţi 
făcut temele. 

— Mi-e teamă că e vorba despre stilul meu de pregătire 
academică. 

— Şi eu am obiceiul de a ţine minte amănunte. Să 
vedem dacă le-am reţinut corect, a zis Gamay şi a închis 
ochii. Doctor Jose Chi. Născut la Quintana Roo, în 
Peninsula Yucatân. Tatăl, fermier. Rezultate excelente la 
învăţătură, trimis de guvern să studieze la şcoli 
particulare. Studii superioare începute la University of 
Mexico şi absolvite la Harvard, păstrând în continuare 
legături cu renumitul Muzeu de Arheologie şi Etnologie 
Peabody. Curator al Muzeului Naţional de Antropologie 
din Mexic. Câştigător al Premiului MacArthur pentru 
activitatea sa în domeniul realizării unei colecţii de 
inscripţii maya. În prezent lucrând la un dicţionar al limbii 
maya. 

Femeia a deschis ochii şi l-a văzut pe Chi zâmbind cu 
gura până la urechi. Bărbatul a bătut uşor din palme. 

— Bravo, doctor Morgan-Trout! 

— Poţi să-mi spui Gamay, a adresat femeia o invitaţie de 
a-şi vorbi la per tu. 

— Un nume frumos şi neobişnuit. 


— Tata era mare cunoscător în domeniul vinurilor. 
Culoarea părului meu i-a amintit de strugurii din 
Beaujolais. 

— A ales bine, doctor Gamay. S-ar cuveni o corectare, 
totuşi. Sunt foarte mândru de munca mea la dicţionar, dar 
colecţia este opera multor oameni talentaţi. Artişti, 
fotografi, cartografi, specialişti în catalogare şi aşa mai 
departe. Eu mi-am adus contribuţia ca „scotocitor”. 

— Scotocitor? 

— Si. Să-ţi explic. Umblu după asemenea inscripţii de 
când aveam opt ani. Am cutreierat peste tot prin Yucatán, 
Belize şi Guatemala. În cursul peregrinărilor mele am dat 
deseori peste ruine. Unii susţin că aş avea în cap un 
instrument de detectare a vestigiilor străvechi. Cred că e 
vorba despre o combinaţie între spiritul de observaţie faţă 
de peisaj, un lucru firesc pentru un vânător, şi distanţele 
parcurse pe jos. Dacă mergi îndeajuns de mult prin părţile 
acelea, vei întâlni fără doar şi poate rămăşiţe lăsate de 
strămoşii mei. Şi acum, spune-mi, de ce-l interesează pe 
un biolog marin activitatea unui arheolog? 

— Am o cerere ciudată, doctore Chi. După cum ai 
remarcat din biografia mea, am fost mai întâi arheolog 
submarin, după care am trecut la vieţuitoare. De-a lungul 
anilor, cele două domenii care mă atrag s-au combinat. Ori 
de câte ori pătrund într-un teritoriu nou, caut reprezentări 
artistice din vechime ale vieţii marine. Un exemplu evident 
privind acest lucru este acea moluscă din familia 
Pectinidae. Cruciații au adoptat-o ca emblemă. Poţi găsi 
picturi şi sculpturi ale acestei scoici ce preced cu mii de 
ani culturile greacă şi romană, ba chiar mai vechi. 

— Interesant hobby, a spus Chi. 

— Nu este chiar un hobby, deşi mi se pare distractiv şi 
relaxant ceea ce fac. Imi oferă prilejul de a privi spre 
trecut, înainte de epoca în care oamenii învăţaţi au 
început să facă schiţe şi desene cu caracter ştiinţific. Mă 
uit la o pictură sau la o sculptură şi-mi fac o idee despre 
felul în care arăta o anume specie în urmă cu sute sau cu 
mii de ani. Comparând-o cu exemplarele care există în 
prezent, îmi pot da seama dacă s-a produs vreo evoluţie 
sau mutație genetică. Mă gândeam chiar să fac o carte 
folosindu-mă de propria colecţie. Ai cunoştinţă de 


existenţa unor situri arheologice care să prezinte scene de 
viaţă marină? Mă refer la peşti, meduze, corali... Orice 
fiinţă marină care să fi reţinut atenţia vreunui artist maya. 

Chi o ascultase cu luare aminte. 

— E fascinant ceea ce faci. Şi demn de laudă, deoarece 
dovedeşte că arheologia nu este o ştiinţă moartă, care nu 
slujeşte nimănui. Mare păcat că nu ai spus la telefon ce 
anume te interesează. Te-aş fi scutit de deplasarea asta 
până aici. 

— Asta nu a fost o problemă, oricum voiam să te cunosc 
personal. 

— Mă bucur să aud asta, dar subiectele artistice ale 
mayaşilor erau cu precădere păsările, jaguarii şi şerpii. 
Există toate probabilitățile ca reprezentările vieţii marine 
să fie atât de stilizate, încât nu vei reuşi să recunoşti nimic 
din ce ai văzut în manualele de biologie. Cum sunt acele 
sculpturi reprezentând papagali, despre care unii afirmă 
că seamănă cu elefanții. 

— Asta face subiectul să devină mai interesant. Am ceva 
timp liber în cadrul proiectului legat de tectite. Ţi-aş 
rămâne îndatorată dacă mi-ai putea indica o serie de 
ruine. 

El a rămas câteva momente pe gânduri. 

— Există un sit la vreo două ore de mers de aici. Te duc 
chiar eu până acolo. Ai prilejul de a face o scurtă 
cercetare. Poate descoperi ceva de interes. 

— Sigur nu te deranjează să mergi până acolo? 

— Sigur. Bărbatul s-a uitat la un ceas de pe perete. O să 
ajungem acolo pe la prânz, stăm două ore, şi revenim aici 
spre sfârşitul după-amiezii. Vei putea conduce pe lumină 
până la vasul vostru de cercetare. 

— Foarte bine. Mergem cu maşina mea. 

— Nu e nevoie, a spus el. Am o maşină a timpului. 

— Poftim? a făcut ea, crezând că nu a auzit bine. 

— Uite, acolo e baia. Ce-ar fi să te aranjezi puţin, cât eu 
pun câte ceva la pachet pentru masa de prânz? 

Gamay a făcut un gest nedumerit din umeri. Şi-a luat 
rucsacul din jeep, apoi a revenit înăuntru, unde s-a spălat 
pe faţă şi s-a pieptănat. Când femeia a ieşit din baie, Chi 
tocmai închidea capacul unui răcitor Igloo. 

— Şi de unde luăm acea maşină a timpului? a întrebat 


ea, prinzându-se în joc. 

— E în modulul de transport temporal, a spus el cu un 
aer serios, îndreptându-se spre uşă şi luând totodată 
puşca. Nu se ştie niciodată când ai putea da de nişte 
păsări, a explicat el. 

Au ocolit clădirea laboratorului, ajungând pe o altă 
cărare, ce ducea spre un alt adăpost construit în stil 
tradiţional. Acesta nu avea pereţi, acoperişul fiind susţinut 
de patru stâlpi. Sub acoperişul din frunze de palmier se 
găsea un vehicul cu tracţiune integrală HumVee, de 
culoare albastră. 

Gamay a scos un chiot. 

— Asta ţi-e maşina timpului? 

— Cum altfel ai putea boteza un vehicul care te duce în 
cetăţi unde a înflorit cândva civilizaţia? Imi dau seama că 
arată ca o versiune pentru civili a unui vehicul folosit în 
Războiul din Golf, dar asta s-a făcut dinadins, ca să-i 
descurajeze pe curioşi. 

Bărbatul a pus răcitorul în portbagaj şi i-a deschis uşa 
lui Gamay. Ea s-a aşezat pe scaunul din dreapta, 
recunoscând pe dată instrumentele de bord care arătau ca 
pe o aeronavă. Ea şi Paul aveau acasă, în Georgetown, un 
Hummer. Proiectat să înlocuiască jeepul, lăţimea lui 
impresionantă reprezenta o forţă de care se ţinea seama 
în traficul din Washington, iar în weekendurile când nu se 
apucau să-şi redecoreze casa din oraş, le plăcea să circule 
cu el pe drumurile desfundate de ţară. 

— Ruta pe care am ajuns aici cu jeepul este, de fapt, 
drumul lăturalnic, a explicat Chi. De aici pleacă unul care 
duce spre şosea. 

Apoi a urcat şi a pornit motorul. Capul abia dacă îi 
trecea de nivelul volanului. 

Gamay şi-a spus că va avea parte de o adevărată 
aventură. S-a lipit de speteaza scaunului şi a rostit: 

— Viteza şase warp, domnule Sulu?! 

— Aşa să fie, a spus el, băgând în viteză. Vehiculul a 
ţâşnit înainte. 

— Dar, dacă nu te superi, mai întâi vom face un ocol 
prin secolul al XII-lea. 


? Replică din serialul Star Trek (n.tr.) 


17 
Tucson, Arizona 


În vreme ce avionul se apropia de Aeroportul 
Internațional Tucson, Austin a văzut pe geamul din dreptul 
lui crestele ascuţite ale Muntelui Lemmon, ce se înălța din 
lanțul muntos Santa Catalina. Aterizarea s-a desfăşurat 
lin, fără nici un incident, iar câteva minute mai târziu el şi 
Zavala şi-au pus pe umeri genţile de voiaj, au ieşit din 
terminal şi au ajuns în lumina orbitoare a soarelui 
neîndurător din Arizona, după care au căutat din ochi 
vehiculul care ar fi trebuit să îi aştepte. O camionetă Ford 
F-150 argintie, cam prăfuită, a claxonat puternic şi a oprit 
la bordură. Austin, care era mai aproape de vehicul, a 
deschis portiera şi a clipit nedumerit. La volan era ultima 
persoană pe care se aştepta să o vadă. Nina Kirov. 

Nina renunţase la îmbrăcămintea elegantă pe care o 
purtase la şedinţa NUMA în favoarea unor pantaloni 
cafenii largi, cu multe buzunare, şi a unei bluze de un 
albastru-deschis. 

— Vreţi să vă iau cu autostopul? a întrebat ea, mimând 
accentul sudist. Nu m-am revanşat după plimbarea aia 
uimitoare cu scuterul pe mare. 

Austin a râs, mai mult pentru a-şi ascunde uimirea. 

— S-ar cuveni să spun că n-ar mai trebui să ne întâlnim 
în asemenea circumstanţe, dar aş rosti un neadevăr. 

Zavala a rămas cu gura căscată când a văzut cu cine 
stătea Austin de vorbă. 

— Bună, Joe, a spus Nina. Dacă tu şi Kurt vă aşezaţi 
bagajele în spate, am putea pleca mai curând de aici. 

În vreme ce-şi aruncau genţile de pânză în spatele 
cabinei, Zavala a şoptit către Austin, fără a-şi ascunde 
admiraţia: 

— Asta cum de ai mai pus-o la cale? 

Austin a mormăit ceva cu un aer nepăsător şi a clipit 
şmechereşte către Zavala. Au urcat în cabină, iar 
camioneta s-a alăturat şirului de maşini ce părăseau zona 
aeroportului. Când au pătruns pe Tucson Boulevard, 
îndreptându-se spre nord, Nina a zis: 


— Ar fi timpul să vă explic unele lucruri. Am o nouă 
misiune. Voi lucra alături de voi şi de echipa voastră în 
acest proiect. 

— Sunt plăcut surprins. Eram chiar curios de ce nu ai 
vorbit despre planurile tale când te-am văzut azi-dimineaţă 
la Washington. 

— Amiralul Sandecker m-a rugat să nu vorbesc despre 
asta. 

Zavala a scos un chicotit. 

— Bun venit în lumea bizară şi ţăcănită a NUMA. 

— Mi-a zis că voi doi aţi stat în recuperare o vreme, a 
continuat Nina, şi voia să vă prezinte treptat ceea ce 
urmează să faceţi. Pe de altă parte, a vrut să vă 
concentrați la subiectul şedinţei, temându-se că aţi fi 
oarecum... neatenţi dacă aţi fi ştiut că voi lucra alături de 
voi. 

Austin a clătinat din cap. Sandecker era mereu în stare 
să facă lucruri surprinzătoare. 

— A avut dreptate, aş fi uitat cu totul de subiectul 
şedinţei. 

Nina a zâmbit. 

— Avea nevoie de un arheolog pentru a conferi acestui 
proiect un aer de autenticitate. M-a întrebat dacă sunt 
dispusă să-l ajut. I-am răspuns că da. Ce altceva puteam 
face? Glasul femeii a devenit foarte serios. Vreau să-i 
prindem pe acei indivizi, indiferent cine ar fi ei. 

— Îţi înţeleg simţămintele, Nina, dar nu ştim cu ce ne 
confruntăm. Situaţia ar putea deveni primejdioasă. 

— Am analizat posibilitatea asta cu toată atenţia şi pe 
îndelete. Amiralul mi-a oferit şansa de a mă retrage. 

— Te rog să nu interpretezi greşit vorbele mele, dar nu 
te-ai gândit că amiralul te-a rugat să faci parte din 
expediţie şi din alte motive decât cele care ţin de 
pregătirea ta ştiinţifică? 

Nina s-a uitat la el cu ochi serioşi. 

— Mi-a explicat lucrurile foarte limpede încă de la 
început. 

— Atunci îţi dai seama că eşti folosită drept momeală, 
da? 

Ea a încuviinţat cu un gest din cap. 

— E principalul motiv pentru care mă aflu aici: să îi 


ademenesc pe oamenii care i-au ucis pe doctor Knox, pe 
Sandy şi pe ceilalţi. Vreau să-i văd judecaţi, indiferent de 
preţul pe care trebuie să-l plătesc. Pe de altă parte, nu 
există certitudinea că i-ar mai interesa persoana mea. M- 
am întors la Cambridge de câteva săptămâni, iar pericolul 
cel mai mare cu care m-am confruntat a fost traficul din 
Harvard Square. Nimeni îmbrăcat în costum negru nu a 
sărit la mine din cine ştie ce dulap. Nu am avut în preajmă 
nici un agent de pază ca să mă apere, şi iată-mă vie şi 
nevătămată. 

Austin a decis să nu o anunţe că în jurul ei se aflaseră 
destui agenţi de pază pe care îi solicitase el; doar că ea nu 
ştiuse să-i depisteze. Era imposibil să nu observe la Nina 
bărbia ce îi trăda încăpăţânarea. Era hotărâtă să facă 
exact ceea ce spusese. 

— Tonul meu patern şi dojenitor ar putea sugera 
altceva, dar mă bucur foarte mult să te revăd. 

Căutătura de nemulţumire care apăruse pe faţa Ninei 
cât Austin îi ţinuse predica a fost înlocuită de un zâmbet. 

Foarte curând au pătruns pe Pioneer Parkway, care 
ducea spre Oracle Junction. Zonele locuite au început să 
facă loc deşertului şi cactuşilor saguaro. Zavala, care 
ascultase răbdător schimbul de replici dintre Austin şi 
Nina, ştia bine că prietenul lui se gândea la mai multe 
lucruri în acelaşi timp, la chestiuni profesionale, dar şi 
personale. Ținând seama de strămoşii lui latini, Joe avea 
un suflet romanţios, însă înţelegea faptul că Sandecker 
avusese dreptate atunci când se referise la posibilitatea 
apariţiei unor momente de lipsă de concentrare. A profitat 
de pauza ivită pentru a îndrepta discuţia într-o direcţie 
legată mai mult de aspectele practice. 

— Acum, după ce-am lămurit problemele, poate ar fi 
mai bine să discutăm despre înscenarea asta. 

— Bine că ai adus vorba, a spus Austin. Rudi ne-a făcut 
o informare, dar s-ar cuveni să revedem amănuntele, în 
caz că lui i-a scăpat ceva. 

— Să vă spun ce ştiu eu, a propus Nina. Când am 
discutat prima oară, s-a vădit din capul locului că 
elaborarea unui plan complicat într-un răstimp atât de 
scurt ridica obstacole destul de mari. 

— Nu-mi dau seama de ce, a spus Austin. Nu era nevoie 


decât de un sit arheologic promiţător, de o falsă expediţie 
care să arate credibil, de oameni care sunt în stare să 
sape, de un vestigiu uimitor ce trebuie descoperit şi de o 
modalitate de a răspândi vestea către prieteni şi duşmani 
deopotrivă. 

— Cam la asta se rezumă treaba. Era ca şi cum ai pune 
la punct o producţie în afara Broadway-ului, a spus Nina. 
Doar că noi intenţionăm să facem asta fără scenă, actori 
sau scenariu. Amiralul i-a trasat comandorului Gunn 
sarcina de a asigura regia. El a sugerat să ne alăturăm 
unei expediţii care lucrează deja pe un şantier arheologic. 
Dar şi situaţia aceasta ar ridica o serie de dificultăţi. 

Austin a dat din cap, în semn de aprobare. 

— Ar însemna să te strecori în cadrul unei expediţii 
adevărate şi să spui: „Gata, de aici preluăm noi totul, şi, 
apropo, vrem să îngropăm un artefact contrafăcut, pentru 
că dorim să atragem un grup de asasini gata de orice”. Da, 
asta ar putea fi cu adevărat o problemă. 

— Una mare. De aceea, comandorul a făcut o propunere 
care mi s-a părut pur şi simplu genială. 

— Aşa e Rudi de multe ori, a recunoscut Austin. 

— Ideea lui a fost să dăm naştere unei legende. Romanii 
Arizonei. 

Zavala a pufnit în râs. 

— Sună ca numele unei echipe de fotbal! : 

— Tot ce se poate, dar lucrurile nu stau chiar aşa. În 
1924, în apropiere de un cuptor de cărămidă de la popasul 
de diligență din Nine Mile Hole, câţiva oameni au 
dezgropat ceva ce arăta ca o cruce confecționată din 
plumb, în greutate de 28 de kilograme. Au crezut la 
început că fusese abandonată de misionarii iezuiți sau de 
conchistadorii spanioli. Crucea era acoperită cu caliche, o 
crustă dură de carbonat de calciu. După ce a fost curățată 
această depunere, s-a constatat că era vorba de două 
cruci, fixate laolaltă cu nituri din plumb. Şi pe metal scria 
ceva. 

— „Kilroy a trecut pe aici”!%, a sugerat Zavala. 

10 Expresie ce denotă faptul că o anumită situație sau stare a fost 
verificată sau influențată anterior de altcineva, care a devenit un 
fel de încurajare pentru soldații americani în cursul celui de-al 
Doilea Război Mondial. Potrivit celei mai comune versiuni, 


— Da, dar Kilroy ăsta a scris în latină. University of 
Arizona a tradus textul, care relata o poveste 
extraordinară. Cică în 775 d.Hr. şapte sute de oameni, 
bărbaţi şi femei, conduşi de Theodorus Renumitul, au 
pornit cu corăbii de la Roma şi au fost împinşi de furtuni 
tocmai de cealaltă parte a oceanului. Au reuşit să debarce, 
şi-au abandonat corăbiile, apoi şi-au continuat drumul spre 
nord până au ajuns în deşertul torid. Au înălţat un oraş, 
denumit Terra Calalus, care a prosperat până când 
indienii, care fuseseră transformați în sclavi, s-au revoltat, 
ucigându-l pe Theodorus. Oraşul a fost reconstruit, însă 
indienii s-au răzvrătit din nou. Conducătorul romanilor, un 
bărbat pe nume Jacobus, a dat poruncă să se scrie acea 
poveste pe cruce. 

— Romanii aveau corăbii mari şi destul de rezistente 
pentru a face o asemenea călătorie lungă, a spus Austin, 
dar asta-mi sună mai curând ca vreo povestire dintr-o 
revistă veche de aventuri fantastice. Ceva de genul Conan 
Barbarul. 

— Ori Amalric Zeul din Thoorana!!, a adăugat Zavala. 

— Gata, ajunge cu sugestiile, a spus Nina, prefăcându- 
se a fi supărată. Acum discutăm lucruri serioase. După 
cum o demonstrează foarte elocvent reacţia voastră, 
povestea asta este uşor de demontat pentru un sceptic, 
lucru care s-a petrecut la vremea respectivă. Însă oamenii 
de ştiinţă şi-au schimbat părerea când s-a descoperit un 
profil de roman gravat în metal aproape de situl unde se 
aflase crucea, acoperit de asemenea de caliche. Un 
arheolog de la universitate a organizat o expediţie. Au 
descoperit şi alte cruci, nouă spade antice şi un labarum, 
adică un stindard roman imperial. Unii au început să 
creadă în acea poveste. Alţii au susţinut că erau lucruri 
lăsate acolo de mormoni. 

— Adică au venit tocmai din Utah ca să îngroape toate 
obiectele alea? a întrebat Austin. 

Nina a ridicat din umeri. 


expresia a fost lansată de un inspector naval, J.J. Kilroy, care o 
scria în locurile pe care le verificase. (n.tr.) 

11 Personajul principal al unei povestiri de Lin Carter, din antologia 
de literatură heroic fantasy Flashing Swords 1, publicată în 1973 
(n.tr.) 


— Asta a stârnit controverse pe plan mondial. Unii 
experţi au susţinut că adâncimea la care fuseseră găsite 
obiectele şi stratul de caliche dovedeau că ele nu 
reprezentau rezultatul unei farse, decât dacă aceasta nu 
fusese cumva pusă la cale înainte de Columb. Scepticii au 
descoperit că frazele scrise semănau cu cele din 
manualele vechi de latină. Cineva a afirmat că obiectele 
găsite acolo puteau fi lăsate de vreun exilat politic de pe 
vremea lui Maximilian, pe care Napoleon l-a pus pe tronul 
Mexicului. 

— Bine, dar ce s-a întâmplat cu acele artefacte? 

— Conducerea universităţii a considerat că proiectul 
devenise prea costisitor. Iar obiectele au fost depuse la o 
bancă. Nu s-au găsit bani pentru continuarea săpăturilor. 

— Cred că înţeleg încotro mergem cu asta, a spus 
Austin. După multă vreme, s-au găsit în sfârşit bani pentru 
săpături. Şi am impresia că ei provin din bugetul NUMA. 

— Ihî. Noi vom spune că expediţia este finanțată de un 
bogătaş care doreşte să-şi păstreze anonimatul. Această 
persoană a fost fascinată de poveste încă din copilărie, şi 
ar dori să vadă misterul dezlegat odată pentru totdeauna. 
Datele  magnetometrice au indicat unele posibilităţi 
interesante la o fermă abandonată, aflată în apropierea 
şantierului arheologic. Noi am săpat acolo şi am găsit o 
relicvă romană. 

— Aşa poveste zic şi eu, a spus Zavala. Crezi că va 
înghiţi cineva o asemenea nadă? 

— Suntem convinși. Ziarele şi câteva posturi de 
televiziune au difuzat deja ştiri care ne-au ajutat să 
căpătăm credibilitate. Când am luat legătura cu Time- 
Quest, acolo se ştia deja de proiect şi oamenii doreau să 
ne ofere sprijin. 

— Ei v-au dat şi bani? a întrebat Austin. 

— Nu am cerut bani. Am solicitat voluntari. Ne-au trimis 
doi. În schimb, aşa cum le stă în obicei, ne-au rugat să îi 
anunţăm mai întâi pe ei, înainte de a oferi ceva presei, 
despre orice descoperire neobişnuită. Lucru pe care l-am 
şi făcut. 

Austin gândea deja următorul pas. 

— După atâta publicitate, va fi foarte greu să faci o 
expediţie să dispară cu totul de pe faţa pământului. 


— Amiralul ne-a vorbit despre acest lucru. Crede că 
natura publică a şantierului va descuraja orice încercare 
de asasinat. Vor încerca doar să fure ori să distrugă 
relicva descoperită. 

— S-ar putea să nu fluture-n vânt puşti şi pistoale, dar 
nu recomand nimănui să se pună cu ei, dacă se va ajunge 
la o asemenea situaţie, a spus Zavala. 

— Când i-aţi anunţat pe cei de la Time-Quest în legătură 
cu artefactul? a întrebat Austin. 

— Acum trei zile. Ne-au rugat să amânăm anunţarea 
ştirii pentru următoarele şaptezeci şi două de ore. 

— Ceea ce înseamnă că vor da atacul chiar în noaptea 
asta. 

Nina le-a vorbit despre săpături. Ea era arheologul în 
cadrul proiectului.  Biografiile personalului NUMA 
specializat în lucrări submarine erau modificate, în ideea 
de a le oferi o credibilitate sporită în privinţa activităţii lor 
desfăşurate pe uscat. În cazul lui Trout, fusese uşor să fie 
trecut în postură de geolog. Austin primea slujba, destul 
de generoasă, de inginer, iar Zavala, pe cea de specialist 
în metalurgie. 

Camioneta a continuat să urce spre ţinutul deşertic aflat 
la periferia oraşului Tucson. Era deja spre sfârşitul după- 
amiezii când au ieşit de pe autostradă, pătrunzând pe un 
drum de ţară bolovănos care trecea pe lângă tufişuri de 
mesquite, chulo şi cactuşi. Au oprit lângă două rulote 
marca Winnebago, alături de care erau parcate şi alte 
câteva vehicule, în apropierea unui morman de cărămizi 
arse. Austin a coborât şi a examinat împrejurimile. Nişte 
ziduri vechi din piatră reuşeau să delimiteze mai mult sau 
mai puţin acea fermă abandonată. Razele soarelui de 
după-amiază, strecurându-se printre norii ce se strângeau 
pe cer, dădeau deşertului o nuanţă arămie. 

De undeva a apărut deşiratul Trout, cu mâna întinsă 
pentru a-i saluta. Purta haine kaki, care păreau să provină 
de pe rafturile unui magazin Gap, o cămaşă vărgată, 
încheiată până la ultimul nasture, şi un papion din mătase 
imprimată, ceva mai mic şi mai puţin sclipitor decât cele 
pe care le etala în mod obişnuit. Singura concesie făcută 
naturii aspre a şantierului arheologic o reprezentau 
ghetele de lucru, deşi pielea acestora arăta ca şi cum abia 


ar fi fost lustruită cu grijă. 

— Azi-dimineaţă am sosit de la Washington împreună cu 
Nina, a explicat el. Veniţi să vă arăt şantierul. 

A luat-o înaintea lor, ocolind ruinele vechii clădiri, 
ajungând la o colină, unde pe o porţiune de sol fuseseră 
trasate nişte careuri. O pereche de persoane mai în vârstă 
lucrau folosind o sită cu cadrul de lemn. Bărbatul arunca 
pământul săpat în sită, iar femeia aduna obiectele rămase 
în plasa de sârmă şi apoi le aşeza în pungi de plastic. 
Trout a făcut prezentările. George şi Harriet Wingate erau 
o pereche căsătorită care păreau să bată spre şaptezeci de 
ani, poate chiar mai mult, dar evidenţiau pregătirea fizică 
şi energia unor oameni mai tineri. Susţineau că erau din 
Washington. 

— Adică statul Washington, a ţinut să precizeze doamna 
Wingate cu un zâmbet mândru. 

— Mai precis, Spokane, a limpezit lucrurile soţul ei, un 
bărbat înalt, cu părul şi barba albe. 

— Frumos oraş, a spus Austin. 

— Mulţumim, a spus soţul. Vă mulţumim şi pentru că 
ne-aţi primit aici să vă ajutăm. Chestia asta arheologică e 
ceva mai grea decât golful. Nici nu-mi vine a cred că 
trebuie să plătim ca să muncim. 

— Oho, i-auziţi cum vorbeşte! Dar n-ar fi vrut să rateze 
o asemenea ocazie pentru nimic în lume. George, de ce nu 
le povesteşti despre pălăria Indiana Jones pe care ţi-ai 
propus să o cumperi? 

Soţul ei a făcut un semn către soare. 

— Era vorba despre Indiana Jones, draga mea! Indiana, 
ca şi statul. Voiam doar să evit o insolaţie, a spus el, 
arborând un zâmbet rămas aproape nevăzut din cauza 
bărbii albe şi stufoase. 

După ce au mai schimbat câteva amabilităţi, nou-sosiţii 
au fost conduşi spre şantierul arheologic. Doi bărbaţi se 
aflau deja acolo, stând în genunchi şi lucrând fiecare în 
câte un şanţ rectangular, puţin adânc şi îndepărtând 
pământul cu spatule de grădinărit. Austin i-a recunoscut 
pe cei doi ca fiind nişte foşti luptători în forţele SEAL, 
detaşaţi şi încadraţi în echipa NUMA şi cu prilejul unor 
misiuni. Sandecker nu voia să rişte nimic. Aceştia doi erau 
cei mai buni oameni din divizia de securitate a NUMA. Cel 


mai înalt dintre ei, pe care Austin îl ştia sub numele de 
Ned, avea umerii laţi şi talia îngustă tipică pentru un 
culturist. Spatula arăta ca o scobitoare în mâna lui uriaşă. 
Carl, camaradul lui ceva mai scund, era mai subţirel, însă 
Austin ştia din experienţele trecute că acesta era cel mai 
periculos dintre luptători. 

— Cum merge treaba? i-a întrebat Nina pe cei doi. 

Ned a izbucnit în râs. 

— Bine, dar nimeni nu mi-a spus cum procedăm dacă 
descoperim ceva. 

— Eu i-am spus să îngroape la loc ce găseşte, a spus 
Carl pe un ton laconic. 

— N-ar fi o idee rea, a recunoscut Austin. Mi-e greu să 
explic prezenţa unei perechi de scufundători NUMA în 
mijlocul deşertului Arizona. (Derulase în minte cele spuse 
de Nina în legătură cu incidentul din Maroc.) Au apărut 
ceva necunoscuţi pe aici azi? 

Trout şi ceilalţi doi bărbaţi au schimbat priviri între ei, 
apoi au izbucnit în hohote. 

— Dacă te referi la oameni ciudaţi, am avut parte de o 
mulţime! Mă uimeşte ce demenţi sunt atraşi de un proiect 
ca ăsta. 

— Nu-s sigur că îi judeci corect, a spus Carl. Un individ 
mi-a sugerat să caut urme care să trimită la legătura 
dintre OZN-uri şi Atlantida. După ce am stat de vorbă cu 
el, ceilalţi mi s-au părut în toate minţile, chiar normali. 

— Dovedind o normalitate pe potriva ideii noastre de a 
pune la cale această operaţiune, nu? a spus Austin, 
zâmbind strâmb. Altceva? 

— Au apărut şi doi inşi cu camere de filmat şi carneţele 
de notițe, a spus Trout. Au susţinut că ar fi reporteri TV 
sau de la vreun ziar. 

— S-au prezentat? 

— Nu le-am cerut-o. Ni s-a părut că ar fi o pierdere de 
vreme. Dacă indivizii ăştia sunt organizaţi atât de bine pe 
cât credem noi, n-ar avea nici o problemă în a prezenta 
documente falsificate. Au trecut pe aici o mulţime de 
curioşi şi de voluntari. Le-am spus că deocamdată facem 
unele lucrări preliminare, le-am notat numele şi le-am 
promis că-i vom căuta noi. Toţi au fost filmaţi de camera 
de supraveghere montată pe cactusul de acolo. 


Austin şi-a adus aminte de lupta purtată pe Nereus, 
când trebuiseră să alunge un grup de atacatori bine 
înarmaţi. Ca apărători, beneficiaseră de elementul- 
surpriză şi de noroc. Insă cicatricile cu care se aleseseră 
el şi Zavala stăteau drept mărturie că lucrurile s-ar fi 
putut termina şi rău pentru ei. Până şi aceşti săpători unşi 
cu toate alifiile puteau fi iute copleşiţi de un atac 
desfăşurat în forţă. 

— Ce sprijin ni se asigură? a întrebat el. 

— Avem şase oameni la benzinăria aia veche de dinainte 
de răspântie, a spus Ned. După ce primesc semnalul de 
alarmă, pot ajunge aici în mai puţin de cinci minute. I-am 
cronometrat. Bărbatul a dus mâna la pagerul aflat la 
centură. Dacă apăs un buton, au şi pornit încoace. 

Austin a cercetat cu privirea peisajul înconjurător, apoi 
ochii i s-au fixat asupra şirului de munţi din depărtare. 
Ciudat, dar pentru un om al mării, se simţea întotdeauna 
în largul lui în deşert. E drept că între cele două medii 
existau asemănări, întinderea nesfârşită, posibilitatea ca 
vremea să devină furtunoasă pe neaşteptate, ostilitatea 
nemiloasă faţă de viaţa umană. 

— Joe, tu ce părere ai? Din ce direcţia ai veni dacă ai 
dori să ataci oamenii de pe şantier? 

Zavala, care se gândise deja la o asemenea problemă, i- 
a răspuns fără să ezite: 

— Drumul pe care am sosit noi oferă şi accesul cel mai 
lesnicios, aşa că posibilitatea atacului dinspre deşert mi se 
pare evidentă. Pe de altă parte, s-ar putea ca ei să vrea ca 
noi să-i aşteptăm dinspre deşert, pentru a ne surprinde 
apărând de pe drum. Depinde de mijlocul de transport la 
care ar apela. N-am uitat că în Maroc au folosit un 
hovercraft. 

— Nici eu n-am uitat. Dar un asemenea vehicul ar fi 
greu de ascuns în deşert. 

— Aspectul general poate fi înşelător, a spus Carl. Am 
inspectat zona din jurul fermei. Terenul de acolo are mai 
multe cotloane decât Sun City. Arroyo, văiugi seci, 
adâncituri ale solului. Nu poţi ascunde acolo o armată 
întreagă, dar poţi piti o echipă de asalt suficient de 
numeroasă pentru a face viaţa să devină interesantă. 

— Şi foarte scurtă, a adăugat Austin. Aşadar, ne vom 


ocupa de deşert. Să-i punem pe băieţii de la benzinărie să 
organizeze supravegherea drumului după căderea 
întunericului. Pe ei îi sprijină cineva la nevoie? 

Ned a confirmat cu un semn din cap. 

— Înî. Un elicopter şi doisprezece oameni înarmaţi 
până-n dinţi, care sunt staţionaţi la vreo cinci kilometri de 
aici. Şi ei pot sosi în cel mult cinci minute. 

„Cinci minute ar putea fi cam mult”, şi-a spus Austin, 
dar, în general, s-a declarat destul de mulţumit de 
organizare. S-a uitat spre perechea din Spokane, care 
lucra de zor. 

— lar oamenii sosiți prin Time-Quest? 

Trout a chicotit. 

— Dacă ăştia sunt asasini, înseamnă că e deghizarea 
cea mai bună pe care am văzut-o vreodată. Am verificat 
poveştile lor, şi s-au confirmat. 

— Nu la asta mă refeream, a spus Austin. Trebuie să 
existe un plan şi pentru protejarea lor când şi dacă se 
declanşează vreun atac. 

— Nici o grijă, i-a răspuns Trout. Stau la un motel 
oarecare de pe şosea. 

Austin s-a întors spre Nina. 

— Cine te-ar putea convinge să locuieşti tot la un motel? 

— Nimeni, a spus ea pe un ton hotărât. 

— Oare de ce nu mă ia prin surprindere răspunsul tău? 
Dacă insişti să rămâi, te rog să stai mai mult în preajma lui 
Joe şi a mea. Şi să procedezi exact cum îţi spunem noi. Iar 
acum, spune-mi: unde este incredibilul obiect care ar 
trebui să declanşeze atacul? 

Nina a zâmbit. 

— ÎI ţinem în „seif. 

Ned şi Carl s-au întors la treabă, iar Nina i-a condus 
către o magazie din tablă, care fusese aşezată lângă una 
din rulote. A scos de la brâu o cheie şi a descuiat lacătul 
de pe uşă. Cum nu exista instalaţie electrică, au aprins o 
lampă cu gaz. Pe două capre de lemn fuseseră aşezate 
nişte scânduri groase. lar pe scânduri se găsea un obiect 
acoperit cu o pânză de protecţie a picturilor. 

— E uimitor ce poate face ştiinţa modernă pentru a da 
un aer de vechime unui obiect, a spus Trout. Băieţii de la 
laboratorul NUMA au realizat un strat de caliche care, în 


mod normal, se depune în decurs de secole. A făcut o 
pauză pentru a spori efectul dramatic, după care a 
îndepărtat cu un gest larg pânza. Voilà! 

Austin şi Zavala au privit un moment obiectul ce sclipea 
în lumina lămpii, apoi s-au apropiat ca să-l examineze mai 
bine. Austin a atins cu degetele suprafaţa de bronz. 

— E ceea ce cred eu? a întrebat el. 

Trout şi-a dres glasul. 

— Cred că termenul pe care l-au folosit creatorii lui este 
acela de „licenţă artistică”. Ce părere ai? 

Pe faţa lui Austin s-a lăţit un rânjet. 

— Cred că este perfect. 


18 
Yucatân, Mexic 


Gamay a regretat remarca pe care o împrumutase din 
filmul Star Trek. Vehiculul HumVee gonea pe şoseaua 
îngustă, cu doar două benzi, având o viteză apropiată de 
cea warp. Chi părea să navigheze folosind un tip foarte 
avansat de radar. Cum bărbatul era prea scund ca să vadă 
mare lucru din cele aflate dincolo de volan, altă explicaţie 
nu putea exista pentru uşurinţa cu care maşina cea lată 
izbutea să ocolească brusc gropi şi denivelări apărute în 
cale cu intenţii sinucigaşe. Pădurea ce se întindea de o 
parte şi de alta a şoselei devenise o imagine neclară, de un 
verde şters. 

Încercând o stratagemă pentru a-l convinge să 
încetinească, Gamay a spus: 

— Doctore Chi, cum merge lucrul la dicţionarul de 
limbă maya? 

Profesorul a încercat să-i spună ceva, dar vocea lui nu a 
putut acoperi nicicum zgomotul puternic făcut de pneurile 
grele şi de şuieratul aerului ce pătrundea pe geamul 
deschis. Gamay a făcut o mână pâlnie şi a dus-o la ureche. 
Chi a dat din cap, în semn că pricepuse. A lăsat-o mai 
moale cu acceleraţia, apoi a închis geamul şi a pornit 
instalaţia de aer condiţionat. 

În cabină a pătruns aerul răcoros şi proaspăt. 

— Nu ştiu de ce nu am făcut asta de la început, a spus 
el. Mulţumesc că te interesezi de dicţionar. Din păcate, 
deocamdată am abandonat activitatea la acest proiect. 

— Îmi pare rău. Probabil că eşti prea ocupat la muzeu. 

El i-a răspuns printr-o privire amuzată. 

— Îndatoririle mele de la muzeu sunt departe de a fi 
solicitante. Fiind singurul membru al personalului 
muzeului care are origine pură maya, mă bucur de o 
sinecură. Dacă nu mă înşel, în Statele Unite un asemenea 
post se cheamă slujbă „reprezentativă”. În Mexic, acestea 
sunt funcţii de tradiţie, care conferă celor ce le deţin un 
prestigiu deosebit. In fapt, eu sunt încurajat să stau mai 
mult pe teren decât la birou. 


— Nu înţeleg, totuşi. Şi dicţionarul? 

— Trebuie să treacă pe planul doi faţă de urgenţa 
principală. Îmi petrec mai tot timpul luptându-mă cu 
vandalii care ne fură moştenirea istorică. Pierdem obiecte 
de patrimoniu istoric într-un ritm alarmant. Din regiunea 
maya sunt scoase aproape o mie de piese de ceramică în 
fiecare lună. 

— O mie? a repetat Gamay, clătinând din cap în semn 
de nedumerire. Ştiam oarecum că aveţi probleme de acest 
gen, dar nu credeam că lucrurile se prezintă atât de grav. 

— Nu mulţi sunt conştienţi de asta. Din nefericire, nu 
mă înspăimântă cantitatea de bunuri furate, ci calitatea 
acestora. Traficanţii de obiecte de contrabandă nu-şi pierd 
vremea cu lucruri de calitate proastă. Iau tot ce este mai 
bun. Ceramică în stil Codex, din perioada clasică târzie, 
din anii 600 până în 900 d.Hr. se vând la preţurile cele mai 
mari. Piese frumoase. Nu m-ar deranja să deţin şi eu 
câteva dintre ele. 

Cu buzele strânse de furie, Gamay a rămas cu privirea 
aţintită înainte. 

— Asta este o adevărată tragedie! 

— Mulţi dintre hoţi sunt chicleros, adică lucrători pe 
plantațiile de chicle. Oameni învăţaţi cu greul. Chicle este 
seva care se foloseşte la fabricarea gumei de mestecat. În 
trecut, când americanii mestecau mai puţin, piaţa de 
chicle a picat, iar lucrătorii au trecut la hoţie, astfel că am 
pierdut multe dintre vestigiile culturale. Acum, însă, e şi 
mai rău. 

— În ce fel, doctore Chi? 

— Acum, piaţa pentru chicle nu mai interesează pe 
nimeni. De ce să-ţi frângi spinarea muncind pe câmp, când 
poţi vinde un vas frumos pentru o sumă cuprinsă între 
două şi cinci sute de dolari? Oamenii s-au învăţat cu bani. 
Şi furtul se face în mod organizat. Grupurile de hoţi cu 
normă întreagă, aş putea spune, sunt angajate de 
traficanţii din Carmelita, din Guatemala. Artefactele sunt 
dirijate într-acolo, încărcate în camioane şi transportate 
peste graniţă, în Belize. Apoi, cu vasele sau pe calea 
aerului, ajung în Statele Unite şi în Europa. Aceste obiecte 
aduc mii de dolari prin vânzarea către galerii sau în cadrul 
licitaţiilor. Chiar mai mult, din partea muzeelor şi a 


colecționarilor privaţi. Nu este greu să procuri documente 
privind originea lor. 

— Cu toate acestea, cei care le cumpără au cunoştinţă 
că sunt furate. 

— Bineînţeles. Însă, chiar dacă bănuiesc asta, ei susţin 
că astfel vor conserva trecutul. 

— Asta-i o scuză penibilă atunci când se pune problema 

distrugerii unei culturi. Şi ce se poate face pentru 
prevenirea acestui fenomen? 
_ — Cum ţi-am spus mai devreme, sunt „descoperitor”. 
incerc să localizez situri înainte ca ele să poată fi 
vandalizate. Dezvălui poziţia acestora doar atunci când 
guvernul îmi dă asigurări că ele vor fi păzite până vom 
dezgropa noi artefacte de acolo. In acelaşi timp, mă 
folosesc de legăturile mele din Statele Unite şi din Europa. 
Guvernelor din ţărilor bogate le revine sarcina de a-i 
azvârli în închisoare pe traficanţi, lovindu-i unde îi doare 
mai tare prin confiscarea proprietăţilor. 

— Mi se pare o situaţie aproape fără ieşire. 

— Adevărat, a spus el cu gravitate. Şi periculoasă. 
Având în vedere mizele atât de mari, recurgerea la 
violenţă a devenit ceva obişnuit. Nu cu multă vreme în 
urmă, un chiclero a zis că, în loc să trimită obiectele de 
patrimoniu maya în străinătate, mai bine le-ar lăsa la locul 
lor, aducând turişti să le vadă. Asta ar însemna mai mulţi 
bani pentru fiecare. 

— Deloc rea ideea. Şi i-a dat cineva ascultare? 

— A, bineînţeles, a zis Chi şi a surâs amar. L-a auzit 
cineva foarte clar. Şi l-a omorât. Şi gata! 

Bărbatul a frânat puternic. Vehiculul a decelerat ca un 
avion supersonic de luptă care îşi deschide brusc paraşuta 
de frânare şi a cotit ameţitor spre dreapta. 

— Scuze! a strigat Chi în vreme ce treceau peste 
acostament, năpustindu-se către copaci. M-am luat cu 
vorba şi am uitat că trebuia să virez. Ţine-te bine, intrăm 
în pădure! a strigat el, reuşind să acopere pocnetul de 
crengi rupte şi urletul motorului. 

Gamay a fost sigură că aveau să se oprească într-un 
copac, dar ochii ageri ai lui Chi au observat ceva ce ei îi 
scăpase: o deschizătură abia vizibilă prin desişul pădurii. 
Condus de profesorul agăţat de volan ca un soi de pitic 


dement, vehiculul cel masiv a pătruns adânc printre 
copaci. 

Au înaintat preţ de aproape o oră. Chi urma un drum 
complet inaccesibil privirilor lui Gamay, astfel că femeia a 
rămas uimită atunci când profesorul a anunţat-o că 
ajunseseră la capătul traseului. Bărbatul a întors 
vehiculul, culcând la pământ aproape jumătate de hectar 
de vegetaţie, apoi a oprit motorul. 

— E momentul să pornim în plimbare prin pădure. 

Chi a renunţat la pălăria de pai în favoarea unei şepci 
de baseball, punându-şi cozorocul la spate, ca nu cumva să 
i se agaţe în crengile copacilor. Cât el a descărcat 
pachetele, Gamay şi-a schimbat şortul cu blugii, ca să-i 
protejeze picioarele de spini şi de mărăcini. Chi şi-a 
petrecut braţele prin bretelele rucsacului în care se găsea 
mâncarea pentru prânz, şi-a agăţat arma pe umăr şi a 
atârnat maceta în teaca pe care o avea prinsă la şold. 
Gamay a luat în spate cel de-al doilea rucsac, în care se 
aflau camera foto şi carneţelele ei. Aruncând o scurtă 
privire la poziţia soarelui pentru a se putea orienta, Chi a 
pornit cu pas iute prin pădure. 

Gamay avea o siluetă atletică, picioare lungi, coapsele 
mici şi bust de dimensiuni medii. Când era mică se arătase 
destul de băieţoasă, mereu alergând cot la cot cu un grup 
de băieţi, construind case în copaci şi jucând baseball pe 
străzile orăşelului Racine, din Wisconsin. Mai apoi, când 
se maturizase, devenise o împătimită a exerciţiilor fizice 
de întreținere, fiind amatoare de medicină holistă şi 
obişnuind să alerge regulat şi să meargă pe bicicletă, dar 
şi făcând drumeţii atunci când ajungea cu automobilul 
familiei în peisajul rural din Virginia. Având un metru 
şaptezeci şi cinci, Gamay era cu un cap mai înaltă decât 
profesorul. Deşi zveltă şi bine pregătită fizic, Gamay a 
întâmpinat dificultăţi atunci când s-a pus problema să ţină 
pasul cu Chi. Omul părea să se topească printre ramurile 
pe care ea trebuia să le dea deoparte. Modul lui discret de 
a se strecura prin pădure a făcut-o pe Gamay să-şi 
imagineze că, la trecerea sa printre tufişuri, ea probabil că 
făcea zgomot cât o cireadă de vaci dând năvală. A reuşit 
să-şi mai tragă puţin sufletul abia când Chi s-a oprit să taie 
cu maceta câteva viţe care le blocau calea. 


În cursul unei asemenea opriri, după ce urcaseră o 
colină, el a făcut semn către nişte fragmente de calcar 
care se aflau pe sol. 

— Aceasta este o porţiune dintr-un vechi drum maya. 
Şosele înălțate şi pavate astfel legau cândva oraşele din 
tot cuprinsul Yucatânului. La fel de bune ca şi acelea 
construite de romani. De aici încolo, vom înainta mai uşor. 

Predicţia lui s-a adeverit curând. Cu toate că iarba şi 
tufişurile erau destul de dese, solul tare îi ajuta să meargă 
mai repede. Curând s-au oprit din nou, iar Chi a făcut 
semn către un şir de pietre prăbuşite, ducând printre 
copaci. 

— Acelea sunt rămăşiţele unui zid de cetate. Aproape c- 
am ajuns. 

Câteva minute mai târziu, pădurea s-a rărit, iar ei au 
ieşit dintre copaci, pătrunzând într-un luminiş. Chi şi-a 
vârât maceta în teacă. 

— Bun venit în Shangri-la! 

Se aflau la marginea unui câmp ce avea cam opt sute de 
metri în diametru, acoperit cu tufişuri joase şi presărat ici 
şi colo cu câte un copac. Nu atrăgea atenţia prin nimic, 
decât prin nişte movile de formă ciudată, cu povârnişurile 
abrupte, ascunse de vegetaţia densă care se ridica între 
locul unde stăteau el şi Gamay şi linia de copaci de 
cealaltă latură a câmpului. 

Gamay a mijit ochii din pricina trecerii bruşte de la 
umbră la lumina puternică a soarelui. 

— Nu aşa mi-am imaginat utopia, a spus ea, ştergându- 
şi sudoarea de pe frunte. 

— Ei bine, cartierul s-a mai degradat în ultima mie de 
ani, s-a văicărit Chi. Dar trebuie să recunoşti că aici este 
cât se poate de linişte. 

Singurele sunete erau cele făcute de respiraţia lor şi de 
bâzâitul nenumăratelor insecte. 

— Cred că termenul de tăcere de moarte se potriveşte 
perfect. 

— Ceea ce vezi este zona din imediata apropiere a pieţei 
principale, de aproape jumătate de hectar, a unei aşezări 
de mărime medie. Construcţiile se întindeau cale de cinci 
kilometri pe fiecare latură a pieţei, având între ele diverse 
străzi. Cândva, acest loc viermuia de oameni mărunți şi 


bruneţi ca mine. Preoţi în costume cu pene, soldaţi, ţărani 
şi neguţători. În aer plutea mirosul de fum de lemn, ieşind 
din colibe precum e a mea. Se auzeau plânsete de copil. 
Bătăi de tobe. Totul a dispărut. Asta îţi cam dă de gândit, 
nu? Privirea lui Chi era fixă, ca şi cum viziunile din mintea 
lui ar fi căpătat viaţă. Bun, a spus el, străduindu-se să 
revină în prezent, o să-ţi arăt de ce te-am târât cu mine 
până în sălbăticia de aici. Rămâi exact în spatele meu. Pe 
aici se găsesc la tot locul gropi în care au existat 
rezervoare de apă săpate în subteran. Pe unele dintre ele 
le-am marcat. Mi-ar fi foarte greu să te scot dacă ai cădea 
în vreunul. Dacă urmezi cărarea, n-o să păţeşti nimic. 

Privind temătoare spre iarba înaltă până la brâu aflată 
de o parte şi de alta a cărării aproximative, Gamay l-a 
urmat pe profesor, care înainta de-a curmezişul câmpului. 
Au ajuns la poalele unei coline acoperite cu o vegetaţie 
bogată şi cu tot soiul de viţe. Avea înălţimea de 
aproximativ nouă metri, iar baza avea o circumferință de 
optsprezece metri. 

— Aici a fost centrul pieţei. Probabil un templu închinat 
unui zeu minor sau unui rege. Partea superioară s-a 
prăbuşit, de aceea acest loc nu a fost încă descoperit. 
Ruinele se află sub linia copacilor şi nu ies la iveală din 
pădure. Nu poţi vedea cu adevărat locul decât dacă stai 
chiar pe vârful colinei. 

— Înţeleg că ai avut norocul de a vâna prin apropiere, a 
încercat să sugereze Gamay modul în care fusese 
descoperit acel loc. 

— Ar fi impresionant dacă aş spune că am dat de ruine 
pe când urmăream vreo potârniche prin pădure, dar aş 
minţi. Am un prieten care lucrează la NASA. Un satelit- 
spion, care cartografia jungla, a descoperit un loc de 
formă aproximativ rectangulară. M-am gândit că arăta 
interesant, aşa că am venit să văd totul mai de aproape. 
Asta s-a întâmplat cam acum doi ani. Am revenit de vreo 
zece ori. La fiecare vizită, eliberez noi poteci, dar înlătur şi 
vegetaţia care acoperă monumente şi clădiri. În pădurile 
din împrejurimi există şi alte ruine. Cred că ar putea 
deveni un şantier arheologic important. Acum te-aş ruga 
să vii pe aici. 

Asemenea unui ghid care conduce un tur de muzeu, Chi 


a dus-o pe Gamay pe potecă, până la o structură cilindrică 
ascunsă în spatele unei movile năpădite de vegetaţie 
abundentă. 

— Ultimele două vizite mi le-am rezervat exclusiv 
eliberării de vegetaţie a acestei clădiri. 

Au dat roată edificiului, care era construit din blocuri de 
piatră de culoare cenuşiu-cafenie, bine îmbinate. 

Gamay s-a uitat la acoperişul rotunjit, parţial prăbuşit 
sub propria greutate. 

— O arhitectură neobişnuită, a spus ea. Un alt templu? 

Vorbind în timp ce lucra, doctorul Chi tăia cu sârg viţele 
care se străduiau din răsputeri să copleşească acea 
clădire. 

— Nu, ăsta-i de fapt un observator astronomic maya, 
folosind totodată drept ceas. Bordurile acelea şi 
deschizăturile sunt dispuse în aşa fel, încât soarele şi 
stelele să strălucească prin ele în conformitate cu 
echinocţiile şi solstiţiile. Chiar în vârf se găsea camera 
observatorului, unde astronomii puteau calcula unghiurile 
stelelor. Dar mai e ceva aici. Tocmai asta voiam să-ţi arăt. 

A îndepărtat vegetaţia proaspăt crescută de pe o friză 
cu lăţimea de vreun metru, care se-ntindea în lungul 
porțiunii inferioare a zidului, apoi s-a retras şi a invitat-o 
pe Gamay să privească. Friza era cioplită la nivelul ochilor 
unui maya, astfel că ea a trebuit să se aplece. Reprezenta 
o scenă marină. Femeia şi-a plimbat degetele peste forma 
ce reprezenta o corabie. Avea puntea deschisă, iar prova 
şi pupa erau înalte. Etrava era prelungită în ceea ce părea 
a fi un berbec. De catargul gros stătea prinsă o velă mare, 
de formă pătrată, care flutura în vânt. Nu exista ghiu 
pentru manevrarea pânzei, astfel că strângătoarele de velă 
ce ţineau partea superioară a acesteia erau fixate de o 
vergă permanentă, iar frânghiile atârnau spre prova şi 
spre partea din spate a corabiei, pupa fiind avântată, sub 
care se vedeau două vâsle ce slujeau drept cârmă. 
Deasupra ambarcaţiunii zburau păsări, iar din apă, chiar 
în faţa provei, săreau câţiva peşti. 

Corabia era înţesată de atâtea sulițe ridicate, încât 
semăna cu spinarea unui porc spinos. Armele se aflau în 
mâinile unor soldaţi ce purtau pe cap nişte căşti ce 
aduceau cu acelea ale jucătorilor de fotbal american. Alţi 


bărbaţi trăgeau la ramele lungi care fuseseră reprezentate 
în unghi, îndreptate spre pupa corabiei. Erau douăzeci şi 
cinci de vâslaşi, aşadar cincizeci în total, dacă se socoteau 
şi cei de pe partea ce rămăsese invizibilă. De copastie 
atârnau scuturi ce alcătuiau un şir aproape compact. 
Gamay s-a slujit de siluetele umane pentru a estima 
lungimea corabiei: vasul avea peste treizeci de metri. 

Deplasându-se de-a lungul frizei, femeia a văzut şi alte 
nave de luptă, dar şi ceea ce păreau a fi nişte nave 
comerciale, cu mai puţini soldaţi la bord, în schimb având 
pe punte nişte forme rectangulare ce puteau fi lăzi de 
mărfuri. Oameni pe care Gamay i-a socotit a fi membri ai 
echipajului stăteau lângă capătul de vergă, trăgând de 
odgoane pentru a orienta vela. În contrast cu bărbaţii 
purtând căşti, aceştia aveau pe cap acoperăminte ciudate, 
ascuţite la vârf. Motivele variau, dar era vorba cu 
siguranţă de o flotilă comercială escortată de corăbii cu 
oameni înarmaţi la bord. 

Chi a urmărit-o pe Gamay dând ocol clădirii şi în ochii 
negri i-a apărut o sclipire amuzată, iar ea şi-a dat seama 
că el nu intenţionase să îi arate frize înfăţişând aspecte ale 
vieţii pe mare. Ţinuse ca ea să vadă fragmentul în care 
apăreau corăbii. Femeia s-a oprit în dreptul unuia dintre 
vase şi a clătinat din cap. Pe etrava acestuia se afla o 
sculptură reprezentând capul unui animal. 

— Doctore Chi, animalul acesta nu pare a fi un cal? 

— Mi-ai cerut să-ţi arăt scene de viaţă marină. 

— Ai datat ceea ce am văzut aici? 

Bărbatul s-a apropiat de zid şi şi-a petrecut degetele 
peste friză. 

— Aceste feţe sculptate sunt de fapt numere. Aceasta 
reprezintă numărul zero. Potrivit glifelor ce sunt săpate 
aici, corăbiile pe care le avem în faţă au fost reprezentate 
în 150 î.Hr. 

— Dacă această dată este cât de cât corectă, cum se 
putea ca nava să aibă o asemenea sculptură? Caii nu au 
fost aduşi aici decât după anul 1500, de către spanioli. 

— Da, e o adevărată şaradă, nu? 

Gamay s-a uitat la un romb săpat pe cerul de deasupra 
corăbiilor. De el atârna silueta unui bărbat. 

— Ăsta ce Dumnezeu mai este? a întrebat ea. 


— Nu ştiu sigur. Prima oară când l-am văzut, am crezut 
că era vreun soi de zeu ceresc, dar nu e unul pe care să-l 
recunosc. Există prea multe elemente ce trebuie asimilate 
dintr-odată. Nu ţi-e foame, cumva? Ne putem întoarce 
după aceea ca să-l mai cercetezi. 

— Da, bine, a convenit Gamay, ca şi cum şi-ar fi revenit 
dintr-o transă. li venea greu să se smulgă de lângă acele 
basoreliefuri, dar gândurile i se învălmăşeau prin minte ca 
un roi stârnit de albine. 

La câţiva paşi mai departe au dat peste o piatră 
fasonată în formă de butoi, având un metru înălţime şi 
câţiva metri diametru. În vreme ce Gamay s-a dus în 
spatele monumentului ca să se schimbe de blugi, optând 
din nou pentru şortul mai comod pe care îl avea în rucsac, 
Chi a pregătit prânzul pe suprafaţa netedă a pietrei. A 
scos din rucsacul lui o faţă de masă ţesută, de mici 
dimensiuni, şi şerveţele din pânză, pe care le-a întins peste 
silueta scrijelită a unui războinic maya îmbrăcat în costum 
împodobit cu pene. 

— Sper că nu te deranjează dacă mâncăm pe un altar de 
sacrificiu, cândva scăldat în sânge, a spus el, rămânând 
foarte serios. 

Gamay se deprinsese deja cu umorul negru al 
profesorului. 

— Dacă ciotul ăsta ascuţit pe care m-am aşezat 
reprezintă o indicație, aici a fost cândva un cadran solar. _ 

— Bineînţeles, a spus el cu un aer nevinovat. În 
realitate, altarul pentru sacrificii se află acolo, lângă 
templul ăla. Apoi a scotocit în rucsac şi a anunţat: 
Sendvişuri cu carne din conservă Spam, în rulouri de 
tortilla. După ce i-a întins lui Gamay sendvişul frumos 
împachetat, Chi a întrebat-o: Spune-mi, ce ştii despre 
civilizaţia maya? 

Ea a desfăcut folia de plastic şi a gustat din tortilla, 
după care i-a răspuns: 

— Ştiu că erau violenţi şi, în acelaşi timp, frumoşi. A 
făcut un semn larg prin aer. Că au fost constructori 
neîntrecuţi. Şi că nimeni nu ştie de ce s-a prăbuşit 
civilizaţia lor. 

— Misterul nu e chiar atât de mare pe cât se presupune. 
Cultura maya a suferit multe schimbări în sutele de ani de 


existenţă. Războaie, revoluţii, foamete, toate acestea au 
provocat decăderea. Însă invazia conchistadorilor şi 
genocidul ce a urmat a pus capăt civilizaţiei lor. În vreme 
ce aceia care au venit după Columb ne-au ucis poporul, 
alţii ne distrugeau cultura. Diego de Landa a fost un 
călugăr care a sosit împreună cu conchistadorii şi a 
devenit episcop de Yucatân. El a pus să se ardă toate 
cărţile maya ce au putut fi găsite. Le numea „minciuni ale 
diavolului”. Îţi imaginezi o catastrofă similară în Europa şi 
daunele pe care le-ar fi produs ea? Nici măcar trupele de 
asalt ale lui Hitler nu au acţionat atât de minuţios. Numai 
trei cărţi au scăpat de foc, după cunoştinţele noastre. 

— Foarte întristător. N-ar fi minunat dacă s-ar mai 
descoperi şi altele într-o bună zi? a spus Gamay, 
contemplând peisajul de pe scaunul său improvizat. Ce 
este acest loc? 

— La început, am crezut că era un centru ştiinţific, unde 
se făceau cercetări, departe de ritualurile sângeroase 
practicate de preoţi. Însă, cu cât am căutat mai adânc, cu 
atât m-am convins mai mult că totul făcea de fapt parte 
dintr-un plan mai cuprinzător. O maşină arhitectonică, 
dacă vrei. 

— Nu prea înţeleg. 

— Nici eu nu sunt întru totul sigur că înţeleg, a spus 
Chi. Profesorul a scos o ţigară din buzunarul cămăşii şi a 
aprins-o, rostind: Odată cu înaintarea în vârstă, trebuie să 
ne permitem unele vicii minore. Bărbatul a tras un fum. Să 
încep cu partea micro. Friza şi observatorul. 

— Şi care-ar fi partea macro? 

— Complexul despre care îţi vorbeam. Am găsit 
structuri similare şi în alte situri. Împreună cu alte clădiri, 
ele îmi sugerează un fel de circuit electric imprimat, de 
dimensiuni mari. 

Gamay nu şi-a putut reţine un zâmbet. 

— Vrei să spui că mayaşii ar putea să se laude şi cu 
computere, pe lângă celelalte realizări ale lor? 

— Da, în esenţă. Nu vorbim de o maşinărie IBM, cu 
capacitate mare de stocare. Mă refer mai curând la ceva 
în genul unei maşini de codificare. Dacă am şti cum să o 
folosim, am putea descifra secretele acestor pietre. 
Aşezarea lor nu este pur întâmplătoare. Precizia este 


remarcabilă, ca să respectăm adevărul. 

— Sculpturile acelea... mi s-au părut extrem de ciudate. 
Capul de cal... Glifele spun ceva despre inscripţii? 

— Vorbesc despre o călătorie pe mare, întreprinsă cu 
mulţi ani înainte de către sute de oameni, având la ei 
multe bogății. 

— Ai auzit vreodată povestea în folclorul maya? 

— Doar la celelalte situri. 

— De ce tocmai aici, totuşi, într-un loc atât de departe 
de coastă? 

— Şi eu mi-am pus aceeaşi întrebare. De ce nu am găsit 
asta la monumentele de la Tulum, chiar în Golf? Vino, 
vreau să-ţi arăt ceva ce ar putea oferi o explicaţie. 

Şi-au strâns lucrurile şi au pornit spre marginea 
îndepărtată a câmpului, unde începea pădurea, apucând-o 
apoi printre copaci şi coborând o pantă domoală. Aerul a 
devenit mai răcoros cu câteva grade şi a căpătat un miros 
de nămol, întrucât coborau spre malul unui râu cu ape 
leneşe. Arătând cu degetul, Chi a spus: 

— Poţi vedea că malurile sunt erodate mult mai sus, 
ceea ce înseamnă că râul a fost mai lat cândva. 

— Cineva de pe nava de cercetare a spus că în Yucatán 
nu există pâraie sau râuri. 

— Adevărat. Yucatânul e cu precădere o bucată uriaşă 
de calcar. Unde apar fisuri în această rocă, găsim peşteri 
şi doline. Ne aflăm mai la sud, în regiunea Campeche, 
unde terenul arată oarecum diferit. Pe măsură ce ne 
deplasăm spre Peten şi Guatemala, marile oraşe maya 
sunt aşezate de fapt pe căi fluviale. De aceea, văzând acest 
loc, mă gândeam că probabil corabia reprezenta un mijloc 
de deplasare între localităţi. 

— Ai dreptate, a existat un râu, dar nu cred că era 
suficient de mare pentru a permite navigația unei 
ambarcaţiuni atât de mari. Având prova atât de înălţată şi 
copastii atât de înalte, ca să nu mai vorbim de etrava ei, 
vasul acela era făcut pentru a naviga pe mare. Şi ar mai fi 
ceva. Ceea ce am luat drept peşti sunt de fapt delfini. 
Animale de apă sărată. Gamay a făcut o pauză. Ce 
înseamnă asta? 

O rază de soare fusese reflectată spre ea din depărtare. 
A făcut câţiva paşi în aval, urmată îndeaproape de Chi. Un 


soi de bac din aluminiu, de mici dimensiuni, acţionat de un 
motor vechi, era tras pe mal. 

— Cred că a fost adus aici de râu, cine ştie de unde. 

Chi a manifestat mai mult interes faţă de urmele lăsate 
în noroi decât faţă de ambarcatiune. Şi-a plimbat privirea 
grăbit spre pădurea din jur. 

— Trebuie să plecăm de aici, a spus el încet. 

Luând-o ferm de mână pe Gamay, a condus-o în zigzag 
în susul dealului, mişcându-şi mereu capul ba înainte, ba 
înapoi, de parcă ar fi fost o antenă radar. S-a oprit în 
apropiere de coama pantei, cu nările fremătând ca ale 
unui ogar. 

— Nu-mi place deloc treaba asta, a spus el pe un ton 
stăpânit, adulmecând aerul. 

— Ce se petrece? a întrebat ea în şoaptă. 

— Am simţit miros de fum şi de sudoare. Chicleros. 
Trebuie să dispărem de aici. 

Au tăiat drumul spre liziera pădurii, apoi au luat-o pe o 
cărare ce traversa câmpul. Tocmai treceau printre două 
movile de formă rectangulară, când un bărbat a apărut de 
după colţul uneia şi le-a blocat drumul. 

Chi a dus fulgerător mâna la macetă, pe care a scos-o 
imediat, ţinând lama ascuţită şi sclipitoare înclinată 
deasupra capului, ameninţător de parcă ar fi fost un 
samurai. Şi-a împins mandibula în faţă, în semn de sfidare, 
lucru ce îi uimise pe conchistadorii spanioli care purtaseră 
un război sângeros pentru a-i subjuga pe strămoşii lui Chi. 

Gamay a rămas uimită de repeziciunea cu care acel 
bărbat mărunt şi blând se transformase într-un războinic 
maya. Necunoscutul nu s-a lăsat impresionat. A rânjit, 
arătându-şi puţinii dinţi, şi aceia îngălbeniţi. Avea părul 
lung, negru şi slinos, şi o barbă de câteva zile ce nu reuşea 
să-i ascundă cicatricile ca de sifilis pe pielea cu tentă 
gălbuie. Purta ţinuta obişnuită pentru orice campesino 
mexican, adică pantaloni largi, cămaşă din bumbac şi 
sandale, dar, spre deosebire de înfăţişarea imaculată a 
locuitorilor Peninsulei Yucatán, oricât de săraci ar fi fost 
ei, bărbatul acesta era murdar şi nespălat. Părea să fie un 
mestizo, o corcitură de spaniol şi indian, fără a face cinste 
nici uneia din cele două naţii. Nu era înarmat, dar nu 
părea deloc îngrijorat de maceta ridicată de Chi deasupra 


capului. O clipă mai apoi, Gamay a aflat şi motivul acestei 
nepăsări. 

— Buenos días, señor, señora, s-a auzit alt glas. 

De după movilă, pe partea cealaltă, au apărut alţi doi 
bărbaţi. Cel mai apropiat avea trupul îndesat ca un butoi, 
cu braţe şi picioare scurte. O creastă de păr negru şi des, 
ce amintea de coafura adoptată de Elvis, încadra un chip 
ce ar fi putut servi drept model unui artist maya. Avea 
ochii oblici, nasul lat şi turtit şi buze ce aduceau cu două 
bucăţi de ficat crud. 

Cel de-al treilea bărbat stătea înapoia lui Elvis. Era mai 
masiv decât ceilalţi doi luaţi împreună. Având un aspect 
îngrijit, purta pantaloni lungi şi cămaşă de culoare albă, 
veşminte ce păreau proaspăt spălate. Perciunii lungi şi 
negri îi erau la fel de îngrijit tunşi ca şi mustaţa deasă. 
Etala un pântec rotunjor, însă braţele şi picioarele îi erau 
musculoase. Ţinea într-o mână o armă de asalt M-16 şi de 
cureaua lată ce îi susţinea burta avea prins un pistol aflat 
în toc. 

Zâmbind satisfăcut, i s-a adresat lui Chi în spaniolă. 
Profesorul a rămas cu ochii aţintiţi asupra armei 
automate, apoi, încet, a coborât maceta, lăsând-o să cadă 
la pământ. Apoi a făcut să-i alunece puşca de vânătoare de 
pe umăr. A aşezat-o alături de maceta. Pe neaşteptate, cel 
cu dinţii îngălbeniţi a făcut un salt şi l-a lovit pe Chi peste 
faţă. 

Profesorul cântărea cel mult cincizeci de kilograme, 
astfel că lovitura l-a ridicat practic de la sol, făcându-l să 
se rostogolească în iarbă. Acţionând în mod instinctiv, 
Gamay s-a interpus între profesor şi atacatorul acestuia, 
pentru a împiedica lovitura de picior despre care se temea 
că va urma. Individul a încremenit, holbându-se la ea uluit. 
În loc să se tragă speriată în spate, ea l-a săgetat cu o 
privire de avertisment, după care s-a întors şi s-a aplecat 
pentru a-l ajuta pe profesor să se ridice în picioare. 
Tocmai întindea mâna să-l ia de braţ, când a simţit cum 
capul îi este tras brusc înapoi, de parcă părul i s-ar fi prins 
în ceva, şi, vreme de o clipă, a crezut că va rămâne fără 
scalp. 

S-a zbătut să-şi recapete echilibrul, însă a fost trasă de 
păr în spate încă o dată. Individul cu dinţii îngălbeniţi îşi 


petrecuse degetele prin pletele ei. A tras-o aproape de el, 
atât de aproape, încât, în momentul când a pufnit în râs, 
Gamay a simţit în obraz respiraţia lui duhnind a ceapă. 
Însă furia cumplită pe care o trăia a făcut-o să uite de 
durere. S-a calmat puţin, cât să aibă mai mult spaţiu de 
manevră, făcându-l pe individ să creadă că nu-i mai 
opunea rezistenţă. Femeia ţinea capul aplecat într-o parte 
şi, cu coada ochiului i-a zărit sandala. L-a izbit cu călcâiul 
exact în scobitura labei piciorului, punând în acea lovitură 
toată forţa de care era în stare, după care a făcut o 
mişcare de rotaţie, ca şi cum ar fi strivit un chiştoc pe 
pământ. 

Omul a scos un geamăt scurt şi strânsoarea i-a slăbit. 
Cu coada ochiului, Gamay a reuşit să-i zărească faţa. A 
izbit cu cotul în spate, descriind un arc scurt, şi a izbutit 
să-l plesnească peste nas şi obraz; a auzit un pocnet, semn 
că îi plesnise cartilajul nasului, şi a trăit un sentiment de 
satisfacţie. Bărbatul a scos un țipăt ascuţit, iar Gamay s-a 
eliberat. S-a rotit, dezamăgită că individul rămăsese încă 
în picioare. Se ţinea de nas, dar furia l-a făcut şi pe el să 
uite de durere, astfel că s-a repezit spre femeie, dorind să 
o strângă de gât cu degetele lui murdare. Deşi era un 
individ care nu merita numele de om, Gamay şi-a dat 
seama că nu putea face faţă masivităţii şi forţei lui 
masculine. S-a gândit că, imediat ce el o va prinde de gât, 
va mima o lovitură de genunchi în vintre, mişcare pe care 
el va încerca să o pareze, după care îşi va înfige degetele 
în orbitele lui, să vadă dacă îi va plăcea un asemenea 
tratament. În timp ce bărbatul se apropia, Gamay s-a 
pregătit să-şi pună în aplicare planul. 

— Basta! 

Răcnetul acesta fusese scos de bărbatul masiv care 
arăta ca Pancho Villa. Era în continuare cu zâmbetul pe 
buze, însă în ochi îi clocotea furia. 

Cel cu dinţii galbeni a făcut un pas înapoi. S-a frecat la 
faţă, unde, pe pielea cu aspect nesănătos, se forma o 
vânătaie. S-a retras, ducând mâna la prohab. Mesajul era 
limpede. 

— Am ceva pentru tine, a spus el în engleză. 

A făcut un pas înapoi când Gamay a dat să se apropie de 
el, făcându-i pe camarazii lui să izbucnească în hohote 


răguşite de râs. 

Pancho Villa s-a arătat intrigat de demonstraţia de curaj 
a acelei femei. S-a apropiat de ea. 

— Cine eşti? a întrebat-o, sfredelind-o cu ochii. 

— Sunt doctor Gamay Trout. Iar el este ghidul meu, s-a 
grăbit ea să adauge, ajutându-l pe Chi să se ridice de la 
pământ. 

Expresia elocventă de pe faţa profesorului îi sugera 
femeii fără nici un echivoc că el înţelesese ce îl aştepta 
dacă acei indivizi i-ar fi descoperit adevărata identitate. 
Chi a adoptat o atitudine servilă şi plină de umilinţă. 

Bărbatul cel masiv i-a aruncat profesorului o privire 
încărcată de dispreţ şi şi-a îndreptat atenţia asupra lui 
Gamay. 

— Ce cauţi aici? 

— Sunt om de ştiinţă din America. Am auzit de aceste 
construcţii antice şi am venit să văd ce reprezintă. Şi l-am 
angajat pe acest om ca să mă aducă până aici. 

Individul a studiat-o atent vreme de câteva secunde. 

— Şi ce-ai descoperit? 

Gamay a ridicat din umeri şi a privit în jur. 

— Nu prea multe. Abia am ajuns aici. Am văzut nişte 
sculpturi acolo, nimic mai mult. Nu cred că sunt multe 
lucruri care să merite văzute. 

Izbucni în râs, Pancho Villa a zis: 

— N-ai ştiut unde să cauţi. Vino cu mine, să-ţi arăt. 

Apoi a dat o comandă în spaniolă. Cel cu dinţii galbeni a 
împins-o pe Gamay cu puşca de vânătoare, dar s-a tras în 
spate după ce ea i-a aruncat o privire fioroasă. Aşa că 
individul şi-a îndreptat mânia împotriva doctorului Chi, 
ştiind că femeii nu-i făcea plăcere acest lucru. Au pornit 
spre capătul îndepărtat al câmpului, unde pământul era 
răscolit de vreo douăsprezece şanţuri proaspăt săpate. 
Mai toate erau goale, mai puţin unul, unde se vedeau 
multe vase de ceramică. 

La ordinul lui Pancho, cel care semăna cu Elvis a scos 
două vase din şanţ şi le-a vârât pe rând sub nasul ei. 

— Aşa ceva căutai? a întrebat bărbatul cel mătăhălos. 

Gamay a auzit un oftat scurt venind dinspre Chi şi a 
sperat că ceilalţi nu băgaseră de seamă acea reacţie. 

Luând unul din vase în palme, ea a examinat siluetele 


desenate cu linii întunecate pe suprafeţele de culoare 
deschisă. Scena părea să reprezinte un eveniment istoric 
sau legendar. Ceramica era lucrată în stilul Codex, cel 
despre care doctorul Chi îi vorbise mai devreme. A 
înapoiat vasul. 

— Foarte frumos, a spus ea. 

— Foarte frumos, a imitat-o Pancho Villa. Foarte 
frumos. Ha-ha! Auzi la ea! 

După ce s-au sfătuit scurt şi foarte zgomotos, hoţii şi-au 
îndemnat din nou prizonierii la drum, cale de câteva 
minute. Pancho Villa păşea în frunte. Elvis şi cel cu dinţii 
galbeni stăteau în spatele captivilor, ameninţându-i cu 
armele. S-au îndreptat spre o movilă cu smocuri de iarbă 
din care se dezveleau vederii câteva pietre. Pancho a 
trecut printr-o arcadă şi a lăsat impresia că dispăruse. 
Gamay a văzut că acea clădire prezenta un orificiu mare, 
săpat în sol. Au coborât câteva trepte neregulate, tăiate 
direct în stâncă, şi au pătruns într-o încăpere cufundată în 
semiîntuneric, umedă, având un acoperiş înalt. 

Bărbatul cel masiv i-a adresat câteva cuvinte lui Chi. 
Apoi prizonierii au fost lăsaţi singuri. 

— Ai păţit ceva? l-a întrebat Gamay pe profesor, vocea 
ei stârnind ecouri în acea încăpere. 

El şi-a frecat obrazul înroşit, acolo unde primise 
lovitura. 

— N-o să mor din asta, dar n-aş putea afirma acelaşi 
lucru despre animalul care m-a lovit. Dar tu? 

Frecându-şi pielea capului în locul în care o durea, 
Gamay a zis: 

— Oricum aveam nevoie de un nou permanent. 

Pentru prima oară, pe faţa altfel împietrită a doctorului 
Chi a apărut un surâs larg. 

— Îţi mulţumesc. Probabil că m-ar fi ucis dacă nu 
interveneai. 

— Tot ce se poate, a spus Gamay. 

Aducându-şi aminte de maceta ridicată ameninţător, 
femeia şi-a zis că profesorul probabil l-ar fi făcut bucățele 
pe cel cu dinţi îngălbeniţi. S-a uitat spre scara pe care 
coborâseră. 

— Ce a spus individul ăla mătăhălos? 

— Că nu se va deranja să ne lege. Nu există decât o 


ieşire. Şi va pune pe cineva la intrare, iar dacă vom 
încerca să ieşim pe acolo, el ne va omori. 

— Nici că se putea exprima mai explicit. 

— E vina mea, a spus Chi pe un ton sumbru. N-ar fi 
trebuit să te aduc aici. Nici nu mi-a trecut prin cap că hoţii 
au descoperit acest loc. 

— Judecând după cantitatea de vase, se pare că sapă 
aici de ceva vreme. 

—  Artefactele pe care le-am văzut în şanţul acela 
valorează sute de mii, poate chiar milioane de dolari. Cel 
masiv e şeful. Ceilalţi sunt doar slugile lui, angajaţi cu 
simbrie. Nişte porci. A tăcut o clipă, apoi a adăugat: Ai 
procedat bine că nu le-ai spus cine sunt. 

— Nu aveam habar cât de mult ţi s-a dus faima, dar n- 
am vrut să risc în vreun fel, în situaţia că indivizii ştiau 
cine eşti. Gamay a privit spre tavanul foarte înalt, care 
abia se vedea în lumina ce se strecura dinspre intrare. 
Unde ne aflăm? 

— Într-o dolină. Un puț de unde oamenii care trăiau pe 
vremuri aici veneau să-şi ia apă de băut. Am descoperit-o 
în cea de-a doua vizită a mea la sit. Vino, vreau să-ţi arăt 
ceva. 

Au pătruns spre interior cale de aproape treizeci de 
metri. Întunericul a devenit tot mai intens, apoi s-a subţiat 
atunci când au ajuns la un ochi mare de apă. Lumina se 
strecura printr-o deschizătură în tavanul pietros, despre 
care Gamay a apreciat că se afla la optsprezece, 
nouăsprezece metri înălţime. De partea cealaltă a 
bazinului se găsea un zid abrupt, care urca spre 
strălucirea aburoasă a tavanului. 

— Apa asta este pură, a spus doctorul Chi. Apa de 
ploaie se adună sub roca de calcar şi-şi găseşte calea ici şi 
colo spre suprafaţă prin fisuri ca aceasta şi prin peşteri 
submerse. 

Gamay s-a aşezat pe un pervaz jos. 

— Îi cunoşti pe oamenii de felul ăstora, a spus ea. Ce 
crezi că ne vor face? 

Doctoral Chi a rămas uimit de atitudinea stăpânită a 
însoţitoarei lui. Nu ar fi trebuit să fie surprins, a ţinut el 
să-şi reamintească. Gamay nu se arătase defel temătoare 
atunci când se străduise să-l apere, repezindu-se la 


bărbatul care îl atacase. 

— Avem ceva timp la dispoziţie. Nu vor întreprinde 
nimic până nu se vor sfătui cu traficanţii care i-au angajat, 
mai ales că e vorba despre un cetăţean american. 

— Iar după aceea? 

Chi a făcut un gest larg din braţe. 

— Nu prea au de ales. Aici se desfăşoară săpături care 
le aduc venituri mari, pe care nu vor dori să le 
abandoneze. Pentru că vor fi nevoiţi să le abandoneze 
dacă ne eliberează. 

— Aşadar, pentru ei ar fi preferabil ca noi să dispărem 
de pe suprafaţa pământului. Nimeni nu are habar unde ne 
aflăm, deşi ei încă nu ştiu acest lucru. Lumea va crede că 
ne-a sfârtecat vreun jaguar. 

Chi a înălţat din sprâncene. 

— Nu s-ar fi arătat aşa dornici să ne arate prada pe care 
au pus gheara dacă nu ar fi fost convinşi că nu vom ajunge 
să povestim nimănui despre asta. 

Gamay a privit în jur. 

— Nu ştii nici o ieşire secretă de aici? 

— Există pasaje ce duc afară din încăperea principală. 
Acestea fie sfârşesc, fie coboară sub nivelul pânzei de apă, 
aşadar devin de netrecut. 

Gamay s-a ridicat şi s-a apropiat de marginea bazinului. 

— După părerea ta, cam cât de adâncă e apa aici? 

— Greu de spus. 

— Ai adus vorba despre peşteri inundate. Există vreo 
şansă ca asta de aici să ajungă la suprafaţă undeva? 

— Tot ce se poate. Da. În zonă există şi alte doline. 

Gamay a rămas nemişcată la marginea apei, încercând 
să sondeze din ochi adâncimea acesteia. 

— Ce vrei să faci? i-a strigat profesoral. 

— Doar ai auzit ce a zis nenorocitul ăla. Vrea o întâlnire 
cu mine. Femeia a plonjat în apă, după care a înotat bras 
până spre mijlocul lacului subteran. Ei bine, nu e genul 
meu, a spus Gamay, glasul ei stârnind ecouri în încăperea 
aceea subpământeană. 

Apoi, cu un plescăit, a dispărut sub luciul apei liniştite. 


19 
Nine Mile Hole, Arizona 


O vreme, Austin şi-a închipuit că furtuna îi va ocoli. 
Norii masivi şi întunecaţi care se adunaseră pe cer toată 
după-amiaza, aşezându-se parcă unul peste celălalt, 
păreau să se fi agăţat de crestele zimţate ale munţilor, 
oprindu-şi înaintarea.  Hoinărind pe la marginea 
terenurilor fermei, Austin şi Nina arătau ca doi tineri 
relaxaţi care ieşiseră la o plimbare, impresie pe care 
Austin ţinea să o transmită celor care i-ar fi urmărit pe 
ascuns. S-au oprit sub ramurile verzi-albăstrui ale unui 
arbore palo alto şi au privit spre neclintirea deşertului. 
Razele soarelui ce apunea scăldau povârnişurile abrupte 
ale munţilor în nuanţe sclipitoare de auriu, bronz şi 
arămiu. 

Austin a luat-o delicat de umeri pe Nina, fără să 
întâmpine nici o rezistenţă atunci când a tras-o spre el, 
aducând-o atât de aproape, încât i-a simţit căldura radiată 
de trup. 

— Sigur nu te pot convinge să pleci? 

— Ţi-ai pierde vremea încercând, i-a răspuns ea. Vreau 
să fiu de faţă atunci când se va întâmpla. 

Buzele aproape că li se atingeau şi, în altă împrejurare, 
atmosfera romantică a acelui apus ar fi inspirat un sărut. 
Austin a privit în ochii ei cenuşii încărcaţi de steluțe oranj, 
reflectări ale asfinţitului, şi a simţit că Nina se afla undeva 
departe cu gândul, probabil în preajma prietenilor şi 
colegilor ucişi. 

— Am înţeles, a spus el. 

— Îţi mulţumesc. Şi-ţi rămân recunoscătoare pentru 
asta. Apoi femeia a privit deşertul ce se întuneca treptat. 
Crezi că vor apărea? a întrebat. 

— Eu, unul, nu am nici o îndoială. Cum ar putea rezista 
unei asemenea momeli? 

— Nu prea cred că îi mai interesează persoana mea. 

— Mă refeream la bustul roman. O idee genială! 

— E rodul unei strădanii colective, a spus Nina 
zâmbind. Aveam nevoie de un model care să semene cu un 


împărat roman. Paul este expert în grafica pe computer. A 
luat o fotografie-portret, a îndepărtat barba, a mai rărit 
puţin părul, l-a pieptănat în stil Iulius Cezar şi a înlocuit 
puloverul cu o platoşă. Brusc alarmată, Nina a continuat: 
Crezi că amiralul Sandecker s-ar supăra dacă ar afla că i- 
am folosit chipul pentru a realiza acest model? 

— Eu cred că ar fi foarte flatat. S-ar putea să aibă ceva 
de reproşat legat de faptul că a fost imortalizat ca simplu 
împărat. lar expresia e cam prea nevinovată, a zis el, 
aruncând o privire spre cerul ce se înnegura. Se pare că 
până la urmă tot nu scăpăm de furtună. 

Hoarda de nori întunecaţi se desprinsese de pe creste şi 
acum avansa cu repeziciune în direcţia lor. Acum munţii 
erau copleşiţi de umbre adânci. În cuprinsul deşertului au 
răsunat primele bubuituri înfundate. Razele soarelui s-au 
frânt, apoi s-au stins. 

După ce s-au oprit pentru a aprinde luminile în 
interiorul celor două rulote parcate în apropierea 
magaziei, în lucirea tot mai palidă şi bătând în gălbui a 
zilei aflate pe sfârşite, Austin şi Nina s-au îndreptat spre 
ferma părăginită unde Trout îşi stabilise postul de 
comandă. 

Obosiţi după ce săpaseră şi cernuseră pământ mai toată 
ziua, soţii Wingate plecaseră ceva mai devreme la motelul 
lor. Ned, Carl şi Zavala îşi ocupaseră poziţiile în 
dependinţele aflate dincolo de fosta curte a fermei. 
Locurile în care se aflau le ofereau câmp liber de 
observaţie spre deşert. Echipa de sprijin avea să apară 
pentru a controla drumul abia după căderea întunericului. 

O pală puternică de vânt a ridicat nisipul în aer iar 
Austin şi Nina s-au adăpostit în clădirea fermei, în vreme 
ce primii stropi de ploaie plesneau ţărâna. Trout se găsea 
în bucătărie, singura porţiune a casei care mai avea 
acoperiş. Ploaia pătrundea prin câteva găuri din tavan, 
dând naştere câtorva şiroaie pe podeaua din pământ 
bătucit, însă în rest acolo erau destul de bine adăpostiţi. 
Prin spărtura în perete ce se căsca în locul în care se 
aflase cândva uşa, se puteau vedea rulotele. Rosturile 
rămase între cărămizile din chirpici ale pereţilor, amintind 
într-un fel de ferestruicile de tragere ale unui castel 
medieval, le permiteau să ţină sub observaţie tot ce se 


petrecea în preajmă, în orice direcţie. 

Vântul şi ploaia reprezentau însă doar preludiul furtunii. 
O furtună în deşert nu trece pe deasupra nisipului doar 
pentru a slobozi câteva fulgere răzlețe. Ea pare să-şi 
aleagă un anumit punct şi zăboveşte deasupra acestuia, 
dezlănţuind torente de ploaie şi fulgere înspăimântătoare, 
care se succed la câteva secunde, uneori lovind solul câte 
două sau mai multe deodată. O astfel de furtună toacă 
pământul cu o răutate ce aminteşte mai mult de aceea a 
oamenilor, sfârtecând totul ca un baraj de artilerie 
declanşat cu scopul de a elimina definitiv duşmanul sau de 
a-i anihila voinţa. 

În lumina stroboscopică aproape constantă a fulgerelor, 
picăturile tăioase de ploaie păreau încremenite în aer. În 
timp ce Trout se uita când într-o direcţie, când în alta, 
Austin ţinea legătura cu gărzile prin intermediul unui 
aparat de radiorecepţie. Trebuia să strige ca să se facă 
auzit, deoarece bubuiturile tunetelor şi duruitul ploii erau 
aproape asurzitoare. 

Santinelele primiseră instrucţiuni să îl apeleze la 
intervale regulate sau imediat ce ar fi observat ceva 
neobişnuit. Oamenii din perimetru se prezentau folosindu- 
şi numele. Cei şase instalaţi la benzinărie alcătuiau Echipa 
A. Grupul celor de pe elicopter, cunoscuţi sub denumirea 
de Echipa B, avea sarcina de a asculta şi de a păstra 
tăcerea în eter. 

Aparatul de radiorecepţie al lui Austin a scos câteva 
păcănituri ce păreau a fi paraziți, fiind însă de fapt 
zgomotele produse de ploaie. 

— Ned către bază. Nimic. 

— Recepţionat, i-a răspuns Austin. Hai, Carl. 

— Aici Carl. La fel. 

Respectând cu stricteţe ordinul lui Austin de a 
transmite mesaje scurte, Joe i-a răspuns: 

— La fel, la fel. 

Apoi, din apropierea şoselei: 

— Echipa A. Nimic. 

Furtuna a ţinut aproape o oră, iar după ce frontul de 
nori s-a îndepărtat, întunericul prematur pe care îl 
adusese cu sine a mai stăruit, cerul luminându-se doar 
atunci când fulgerele izbucneau în depărtare. Aerul spălat 


de ploaia deasă mirosea puternic a pelin. Patrulele au 
continuat să raporteze în mod constant. Nimic deosebit, 
până când a sosit un apel din partea echipei care 
supraveghea drumul. 

— Echipa A către bază. Se apropie un vehicul. Ne 
ocupăm poziţiile. 

Planul echipei era de a folosi doi oameni pentru a 
intercepta vehiculul, şi doi pentru a le asigura acestora 
acoperirea. Unul dintre membrii echipei trebuia să îi 
protejeze pe cei care asigurau acoperirea, iar cel de-al 
şaselea trebuia să ţină legătura cu ceilalţi prin radio. 

Austin s-a dus spre fosta uşă şi a privit concentrat spre 
drum. În beznă, luminile farurilor apăreau sub forma unor 
puncte. O clipă mai apoi s-a auzit: 

— Am făcut semn vehiculului să oprească... acum 
opreşte. Ne apropiem cu atenţie. 

Austin şi-a ţinut respiraţia. Nimeni nu avea vreun motiv 
să viziteze şantierul arheologic la o asemenea oră din 
noapte. A văzut cu ochii minţii oamenii înaintând către 
automobil, apropiindu-se din ambele laturi, cu armele 
pregătite de tragere. A sperat ca aceea să nu reprezinte o 
diversiune, în vreme ce adevăratul atac ar fi pornit din altă 
direcţie. A verificat acest lucru, contactându-i pe ceilalţi 
observatori. În partea ce dădea spre deşert era o linişte 
deplină. 

Echipa dinspre drum a răspuns după câteva momente 
încărcate de încordare: 

— Echipa A. Vocea omului care raporta părea mai 
destinsă. Baza, cunoaşteţi vreo persoană cu numele de 
George Wingate? 

— Da, a răspuns Austin. Ce e cu el? 

— E la volanul maşinii. 

— Un tip în vârstă. Părul şi barba albe? 

— Întocmai. Susţine că lucrează pe şantierul arheologic. 

— Corect. Soţia lui e cu el? 

— Nu. E singur. 

— Ce caută aici? 

— Susţine că soţia şi-a uitat portofelul. L-a lăsat în baia 
unei rulote. Omul afirmă că ar fi venit mai devreme dacă 
nu ar fi intervenit furtuna asta. Aştept instrucţiuni. 

Austin a chicotit. 


— Bine, lasă-l să treacă. 

— Am înţeles. Am încheiat transmisia. 

După câteva secunde, lumina farurilor a străpuns 
întunericul atunci când automobilul s-a apropiat. Buick-ul 
soţilor Wingate a oprit între una din rulote şi magazie. 
Portiera s-a deschis, iar din maşină a coborât un bărbat. 
Silueta înaltă a lui Wingate a dispărut dinapoia unei 
rulote. După o clipă, omul a apărut purtând ceva sub braţ. 
S-a oprit, apoi a făcut ceva ciudat. S-a întors către clădirea 
fermei şi a fluturat din braţ. Austin a fost convins că acel 
gest nu era accidental. După aceea, omul s-a urcat în 
maşină şi a demarat. Austin s-a răsucit spre Nina, care, 
dintre toate obiectele aflate acolo, se aşezase pe un ciot 
folosit cândva pentru tranşarea cărnii. Femeia a observat 
expresia nedumerită de pe faţa lui. 

— Ceva probleme? a întrebat ea, pe un ton temător. 

— Nu, a spus el, dorind să o calmeze. O alarmă falsă. 

O clipă mai apoi, echipa aflată în apropierea drumului a 
făcut un nou apel. 

— Vizitatorul a plecat. Echipa A, terminat. 

— Mulţumiri. Felicitări pentru treaba făcută. Baza, 
terminat. 

— Probabil că nu e noaptea lor, a spus Trout, înălţând 
din umeri. 

Dus de gânduri, Austin i-a răspuns fără convingere, cu o 
uşoară strâmbătură: 

— Probabil. 

Nimeni nu a rămas surprins atunci când, un sfert de oră 
mai târziu, telefonul mobil al lui Trout a sunat. Până în 
acel moment tot încercase să ia legătura cu Gamay, 
lăsându-i mesaj ca ea să îi telefoneze. A scos din buzunar 
telefonul miniatural Motorola şi l-a deschis cu o simplă 
mişcare a degetului mare. 

După o clipă, a zis: 

— Nici o ştire? Vă rog să le cereţi celor de pe Nereus să 
mă anunţe imediat ce iau legătura cu ea. Da, aş fi încântat 
să stau de vorbă cu el. Bună, Rudi! Apoi Trout a ascultat 
preţ de un minut, încruntat. Bine. Il anunţ pe Kurt, apoi 
iau din nou legătura cu voi. Ciudată treabă, a spus el, 
după ce a închis. Rudi a înfiinţat o firmă de faţadă, care 
coordonează acest proiect. Având un nume fals şi un 


număr de telefon care aparţine sediului NUMA. Cu puţin 
timp în urmă, s-a primit un apel de la poliţia din statul 
Montana. Se pare că au recuperat de pe nu ştiu ce 
autostradă o pereche de bătrânei. Cei doi prezintă o 
poveste ciudată, susţinând că ar fi fost răpiți. 

Austin se concentra asupra lipsei de evenimente a 
acelei nopţi, astfel că asculta absent această relatare. 

— OZN-uri? a întrebat el într-o doară. 

— Cred că nu trebuie să ignorăm această posibilitate. 
Au susţinut că au fost reţinuţi două zile, şi că se aflau în 
drum către un şantier arheologic din Arizona. 

Austin a ciulit urechile. 

— Poliţia ne poate furniza un nume? 

— Wingate. 

Furtuna şi plictiseala stârnită de veghea infructuoasă îl 
făcuseră pe Austin să nu mai aibă simţurile alerte. Acum, 
în minte i s-a declanşat un semnal de alarmă. 

— La naiba! a izbucnit el. Paul, cere ca elicopterul ăla 
să ajungă aici imediat! Şi adu Echipa A pe şantierul 
arheologic, a adăugat el, după care a ţâşnit pe uşă. 

Era la jumătatea distanţei dintre clădirea fermei şi 
rulote când magazia a explodat, scoțând flăcări roşii- 
gălbui. S-a aruncat pe burtă, şi-a acoperit capul cu 
palmele, aproape îngropându-şi faţa în nisip. Rezervoarele 
umplute cu propan ale rulotelor au dat naştere unor 
explozii secundare, care au zguduit pământul, 
transformând noaptea în zi. Înroşite de explozie, bucăţi de 
metal au căzut din cer, însă vântul de după furtună a 
purtat fragmentele în depărtare, astfel că doar câteva 
scântei i-au căzut pe dosul palmelor, frigându-i pielea. 

Răpăitul resturilor provocate de explozie care se 
prăvăleau la pământ a încetat. A înălţat capul şi a scuipat 
nisipul care îi pătrunsese în gură. Rulotele şi magazia 
dispăruseră. În locul lor rămăsese un rug ce ardea cu 
trosnituri. Pământul din preajma locului unde izbucnise 
incendiul era acoperit cu tăciuni încinşi. 

După ce s-a convins că lanţul de explozii încetase, 
Austin s-a ridicat şi s-a apropiat de mormanul de resturi la 
care fuseseră reduse rulotele şi magazia. 

Trout şi Nina au apărut în goană. 

— Kurt, ai păţit ceva? l-a întrebat Nina, cu teamă în 


glas. 

— N-am nimic, i-a răspuns Austin, rămas cu privirea la 
flăcări. Şi-a trecut dosul palmei peste limbă, ca să 
îndepărteze ultimele fire de nisip din gură, şi a urmat: Dar 
prefer să văd focuri de artificii doar pe 4 Iulie. 

Câteva secunde mai târziu au sosit Carl, Ned şi Joe. 
După aceea au apărut umbre venind din toate direcţiile. 
Membrii Echipei A alergau fără a mai face nici o încercare 
de a se ascunde. Strigătele ce le trădau deruta au fost apoi 
acoperite de duduitul rotoarelor elicopterului. Pilotul 
aparatului a observat că palele elicelor înteţeau focul, 
împrăştiind scântei, aşa că s-a îndepărtat de acel loc şi a 
aterizat aproape de clădirea fermei. 

Austin a făcut imediat legătura între cele petrecute şi 
posibilii autori. 

— Paul, ai numărul de la motelul unde s-au cazat soţii 
Wingate? 

— Da, e în memoria telefonului meu. 

— Ia dă un telefon, te rog! Vezi dacă mai sunt acolo. 

Trout a apelat numărul şi a cerut să i se dea legătura cu 
camera celor doi. 

S-a întors apoi spre Austin. 

— ÎL am la telefon pe recepţionerul de noapte. Spune că 
domnul Wingate a achitat de plecare, dar maşina lor este 
încă în parcare. Se duce până la cameră să vadă ce se 
petrece. 

După câteva momente, recepţionerul a revenit la 
telefon. 

— Calmează-te, domnule, i-a zis Trout. Ascultă-mă cu 
atenţie. Chemi poliţia. Să nu atingi nimic în acea cameră. 
Trout a închis şi s-a răsucit spre Austin. Omul a bătut la 
uşa camerei ocupate de soţii Wingate, dar nu i-a răspuns 
nimeni. A încercat clanţa şi a constatat că uşa era 
descuiată, astfel că a intrat. A găsit un cadavru în baie. O 
femeie. Doamna Wingate. 

Austin a scrâşnit din dinţi. 

— Vreo urmă de domnul Wingate? 

— Nu. Recepţionerul spune că probabil a plecat făcând 
autostopul. 

— Pariez că aşa a făcut! 

— Ce se întâmplă? a întrebat Nina. 


— Acum nu putem găsi explicaţia. O să ne întoarcem. 

Lăsându-l pe Zavala să se ocupe de rezolvarea 
problemelor de acolo, Austin şi Trout s-au repezit spre 
elicopter. O clipă mai târziu, acesta a decolat din nou. Au 
zburat către autostradă, deplasându-se de-a lungul ei până 
au văzut firma de neon a motelului, şi au coborât în 
parcare. 

Poliţiştii sosiseră deja şi tocmai inspectau camera. 
Austin şi-a fluturat legitimaţia, prezentându-se drept 
angajat al unei agenţii guvernamentale, sperând că va fi 
luat drept agent FBI. Ar fi fost prea complicat să le explice 
motivul prezenţei unui om de la NUMA la locul unei crime. 
Poliţiştii nu i-au examinat atent legitimaţia, rămânând 
impresionați de apariţia lui ca din senin, însoţit de o 
echipă de luptători SWAT, care de care mai fioros. 

Cadavrul doamnei Wingate era îngrămădit în cabina de 
duş. Purta un halat flauşat, ceea ce sugera că tocmai 
ieşise de sub duş atunci când fusese ucisă, după care 
criminalul o împinsese înapoi. Deşi nu se zărea nici o urmă 
de sânge, capul femeii atârna într-un unghi ciudat. Austin 
s-a dus afară, unde Trout vorbea la telefon cu cineva de la 
sediul NUMA. 

— Soții Wingate au trimis fotografii cu cererea lor de a 
participa la şantier, a spus Trout. 

— Motelul sigur are fax, a zis Austin. 

S-au dus la recepţie şi Trout s-a prezentat drept 
persoana care telefonase mai devreme. Recepţionerul le-a 
spus că avea fax, practic nou-nouţ, şi le-a dat numărul. 
Trout l-a transmis celor de la NUMA, iar după câteva 
minute fotografiile au fost trimise. Cei din imaginile 
primite prin fax nu semănau nicidecum cu vreunul dintre 
soţii pe care îi văzuseră pe şantier. 

Austin şi Trout l-au descusut pe receptioner, un bărbat 
plinuţ, cu un început de chelie, trecut de cincizeci de ani. 
Omul era încă tulburat, dar s-a dovedit a fi un martor de 
nădejde.  Numeroşii ani petrecuți la recepţie şi 
deprinderea de a relaţiona cu clienţii îi formaseră un ochi 
ager şi capacitatea de a reţine multe amănunte. 

— I-am văzut pe soţii Wingate venind târziu în această 
după-amiază şi mergând direct în cameră, a spus el. Apoi a 
izbucnit furtuna. Wingate a plecat cu maşina imediat ce s- 


a mai domolit ploaia. După o vreme, a revenit. S-a dus în 
cameră, iar la scurt timp a revenit ca să plătească. Cât pe 
ce să nu-l recunosc, a spus recepţionerul. 

— Cum vine asta? s-a mirat Austin. 

— Păi cum, îşi răsese barba! Nu înţeleg de ce a făcut 
asta. Şi avea o cicatrice. 

— Mai precis, te rog, fiindcă nu înţeleg mare lucru din 
ce spui, a mărturisit Austin. 

Cu degetul, recepţionerul a tras o linie imaginară în 
josul obrazului, pornind de sub ochi până spre colţul gurii. 

— Una lungă, de aici până aici. 

Austin şi Trout au discutat cu recepţionerul până la 
sosirea poliţiştilor, care i-au luat acestuia o declaraţie. 
Apoi s-au îmbarcat în elicopter şi, la cererea lui Austin, 
pilotul a făcut un tur pe deasupra drumurilor din jurul 
şantierului arheologic. Au văzut mai multe lumini de 
faruri, dar le-ar fi fost imposibil să-şi dea seama în care 
vehicul ar fi putut să se afle Wingate. Ori dacă se afla 
măcar în vreunul dintre acelea. Au zburat înapoi spre 
fermă, constatând că licărul incendiului era vizibil de la 
kilometri depărtare. 

Austin i-a informat pe Nina şi pe Zavala în legătură cu 
cele aflate la motel în privinţa uciderii doamnei Wingate şi 
a dispariţiei soţului ei. 

— Nu pot crede că domnul Wingate a fost unul dintre ei, 
a spus ea. 

— Tocmai de aceea a trecut neobservat. I-a luat doar o 
secundă ca să plaseze bomba în magazie. Un actor 
perfect, trebuie să recunoaştem. A acţionat chiar sub 
nasul nostru. 

Nina s-a cutremurat. 

— Dar cine era biata femeie? 

— Deocamdată nu ştim. S-ar putea să nici nu aflăm 
vreodată. Austin a tăcut o clipă. Mă gândeam la Wingate, 
sau care i-o fi numele. Ne-a făcut un semn ce voia să 
spună „veniţi de mă prindeţi” cu puţin înainte ca bomba să 
explodeze. Şi ar mai fi ceva. Nu era nevoie să-şi radă 
barba imediat. Putea să plece deghizat, şi să facă asta mai 
târziu. Parcă a ţinut să ne sfideze. Ori să-şi arate disprețul 
faţă de noi. 

Zavala a încercat să arboreze o expresie prin care să 


facă faţă situaţiei. 

— Bine măcar că amiralul nu va afla că ne-am jucat cu 
nobilul lui profil. 

— Joe, s-ar putea să ştie deja. 

— Da, cred că ai dreptate. Zavala şi-a pus mâinile în 
şolduri, a privit lung la cenuşa încă încinsă, apoi a 
întrebat: Şi acum ce facem? 

— Ceilalți vor rămâne să supravegheze locul. Noi 
mergem în Tucson şi ne cazăm undeva. lar mâine- 
dimineaţă zburăm spre Washington. 

— Băieţii ăştia sunt mult mai deştepţi şi mai bine 
organizaţi decât ne-am aşteptat noi, a recunoscut Zavala. 
Au învăţat ceva din lecţia pe care le-am administrat-o pe 
Nereus. 

— Scor egal, a spus Austin, iar ochii lui au căpătat o 
răceală de gheaţă. Să vedem cine marchează punctul de 
meci. 

Presiunea pe care o resimțea în timpane i-a dat de 
înţeles lui Gamay că se găsea la o adâncime de peste 
cincisprezece metri în apa întunecată. A înotat încoace şi 
încolo, ca un peşte de acvariu care caută de mâncare, 
deplasându-se în sus la fiecare cursă în zigzag. A explorat 
cu palmele peretele ascuns de beznă, pipăitul ţinând loc 
vederii. 

Cu un an în urmă participase la un curs de scufundări 
libere, dornică fiind de o schimbare faţă de obişnuitele 
scufundări cu aparat de respirat. li plăcuse senzaţia 
inegalabilă de a înota fără aparatul greu şi incomod de 
respirat şi reuşise să-şi dezvolte capacitatea pulmonară, 
rezistând în imersiune mai bine de două minute. 

Faţa zidului de calcar era presărată de adâncituri, de 
crăpături şi de mici găuri. Dar nici una dintre acele 
deschideri nu îi oferea o cale de scăpare. A urcat spre 
suprafaţa apei, a traversat înot ochiul de apă şi s-a ridicat 
pe marginea lui ca să se odihnească şi să-şi recapete 
suflul. 

Chi i-a observat imediat expresia de dezamăgire de pe 
faţă. 

— Nimic? 

— Mucho nada. Scuze pentru spaniola mea, a spus ea, 
apoi şi-a şters ochii de apă şi a privit roată. Ai spus că 
există pasaje de ieşire din camera asta. 

— Da. Le-am explorat. Toate sunt fundături, cu excepţia 
uneia, care e blocată de apă. 

— Ai cumva idee unde duce tunelul inundat? 

— Am o bănuială că seamănă cu celelalte, terminându- 
se în bazine mici, care fie se umplu, fie nu, în funcţie de 
nivelul pânzei freatice. Ce-ai căutat în lacul de aici? 

Gamay şi-a strâns părul la spate şi l-a stors de apă. 

— Speram să descopăr o deschizătură care să ducă spre 
altă peşteră sau să ducă afară, la nivelul solului. Mă întorc 
imediat, a spus ea, după care s-a ridicat şi a lipăit desculţă 
către scara ce ducea spre intrarea în peşteră, a urcat 


treptele fără un cuvânt şi a dispărut din vedere. A revenit 
câteva minute mai târziu şi a zis cu amărăciune în glas: 
Nici o şansă de a ne strecura pe lângă cel care păzeşte 
intrarea. Au blocat intrarea cu bolovani. I-am putea da la o 
parte, dar ar auzi dacă am încerca asta. 

Ţinându-şi mâinile în şolduri, Gamay a examinat din nou 
închisoarea în care fuseseră azvârliţi; privirea i-a rămas în 
cele din urmă fixată asupra unei raze de lumină ce 
pătrundea prin deschizătura din tavan, aflată foarte sus, 
deasupra ochiului de apă. 

Chi i-a urmărit privirea. 

— Cei din vechime au făcut gaura aceea pentru a lăsa 
găleţile în dolină. Asta îi scutea de efortul de a cobori şi 
urca treptele de fiecare dată când aveau nevoie de apă 
pentru gătit. 

— Dar observ că nu este chiar în centru, a spus ea. 

Într-adevăr, deschizătura era mai aproape de unul 
dintre pereţi. 

— Aşa e. Când săpau, nu aveau cum să ştie unde se afla 
cu exactitate centrul bazinului. Însă asta nu avea nici o 
importanţă, atâta vreme cât puteau cobori găleata pentru 
a-şi lua apă. 

Gamay s-a apropiat de marginea lacului subteran şi a 
privit printre gene spre deschizătură. Vegetaţia crescuse 
în jurul găurii, croindu-şi drum în interiorul încăperii 
subpământene, împiedicând totodată pătrunderea luminii. 

— Parcă văd o viţă ce atârnă. Chi s-a uitat spre tavanul 
boltit. 

— S-ar putea să fie chiar mai multe. Nu mai văd chiar ca 
în tinereţe. 

Gamay a privit din nou spre deschizătură. Cu siguranţă 
profesorul mai avea până să se vadă nevoit să folosească 
bastonul alb de orb. Cu toate că ea nu avea deloc 
probleme cu vederea, abia dacă a zărit cea de-a doua viţă. 
A coborât privirea. Mai tot peretele era cufundat în 
umbră. Nu avea nici un motiv să presupună că era altfel 
decât peretele subteran pe care îl explorase ceva mai 
devreme. 

— Greu de spus în lumina asta proastă, dar, de aici, 
peretele ăla mi se pare mai accesibil decât unii versanţi 
stâncoşi pe care i-am escaladat în Virginia de Vest. Mare 


păcat că nu avem crampoane şi un piolet, a spus ea, 
pufnind în râs. La naiba, m-aş mulţumi şi cu un briceag 
multifuncțional, din alea elveţiene! 

Rămas pe gânduri, Chi a privit în gol preţ de câteva 
secunde. 

— S-ar putea să am la mine ceva mai bun decât aşa 
ceva. 

A vârât mâna sub cămaşă, a trecut o cureluşă din piele 
peste cap şi i-a întins-o lui Gamay. În lumina difuză, 
pandantivul ce se legăna de acea cureluşă aducea cumva 
cu capul unei păsări de pradă. 

Gamay a ţinut obiectul în căuşul palmei. Ochii verzi 
sclipeau chiar şi în lumina puţină din peşteră, iar ciocul 
alb părea a luci slab. 

— Frumos. Ce este? 

— O amuletă. Kukulcan, zeul furtunii. Era echivalentul 
maya al lui Quetzalcoatl, şarpele cu pene din cultura 
aztecă. lată, capul îi este confecţionat din cupru, cu ochi 
din jadeit, iar ciocul, din cuarţ. Îl port la mine pentru a-mi 
aduce noroc şi pentru a tăia trabucuri. 

Baza rotundă se potrivea perfect în podul palmei lui 
Gamay. A pipăit cu degetul pliscul scurt, dar ascuţit. 

— Doctore Chi, cât de dur este calcarul? 

— Roca e compusă din carbonat de calciu şi cochilii de 
când lumea. Dură, dar cât se poate de friabilă. 

— Mă întrebam dacă nu aş putea cumva săpa în perete 
nişte trepte şi puncte de sprijin pentru mâini. Cât să pot 
ajunge la viţele alea. 

Nu ştia cu certitudine ce va face după ce va evada din 
peşteră, dar probabil că avea să găsească o soluţie. 

— Tot ce se poate. Cuarțul este aproape la fel de dur ca 
diamantul. 

— În cazul acesta, aş vrea să-mi împrumuţi pentru o 
vreme şarpele-pasăre. 

— Chiar te rog, a spus el. Probabil că vom avea nevoie 
de puterea zeilor ca să evadăm din temniţa asta. 

Gamay a intrat în apă şi a traversat înot bazinul, după 
care s-a deplasat de-a lungul peretelui, către un ieşind al 
rocii. Ţinându-se de margine cu o mână, a ridicat cealaltă 
mână şi, pe pipăite, a descoperit o gaură suficient de mare 
în care să-şi vâre degetele. Slujindu-se de amuletă ca de o 


daltă primitivă, a cioplit roca până când a putut găsi loc 
suficient pentru toate degetele. Apoi, folosindu-se de acel 
punct de sprijin, s-a ridicat astfel încât a găsit loc pentru 
un genunchi pe acel pervaz şi a cioplit încă o gaură, ceva 
mai sus. 

După ce a reuşit să-şi lase toată greutatea în picioare, 
treaba a mers mai repede. Centimetru cu centimetru, a 
înaintat pe faţada zidului. Stând agăţată de adânciturile 
rocii şi ţinându-şi faţa apăsată de suprafaţa dură, a reuşit 
să cunoască destul de intim caracterul pe care îl avea 
calcarul. Aşa cum bănuise, peretele prezenta găuri şi 
crăpături. S-a folosit de punctele de sprijin găsite sau, pur 
şi simplu, le-a lărgit pe cele existente. Părul i se îmbâcsise 
de praf alb de calcar. Când şi când era nevoită să se 
oprească pentru a-şi şterge nasul, frecându-l de câte un 
umăr. Dacă ar fi apucat-o strănutatul, putea să se 
prăbuşească în gol. 

Cum de reuşea Omul Păianjen să facă lucrurile să pară 
atât de uşoare? Ar fi dat orice numai să aibă câteva dintre 
pânzele care, ţâşnind de la încheieturile Omului Păianjen, 
alcătuiau funii de care acesta se agăța. Până şi păstrarea 
unei poziţii aproape de faţa peretelui reprezenta o 
problemă; cel mai mult o obosea faptul că trebuia să 
lucreze cu un braţ întins deasupra capului. O durea un 
umăr, iar câteodată trebuia să-şi lase braţul amorţit să 
atârne inert pe lângă trup, până când sângele i se repunea 
în mişcare. În plus, se întreba dacă va reuşi să mai scape 
vreodată de junghiul care i se instalase în gât. 

Ajunsă la jumătatea peretelui, s-a uitat în jos. In lumina 
difuză, pata albă creată de cămaşa lui Chi abia dacă se 
mai zărea. Profesorul îi urmărea înaintarea cu atenţie. 

— Merge, doctor Gamay? a întrebat el, cuvintele sale 
căpătând ecou în încăperea aceea subpământeană. 

Ea a scuipat un ghem de salivă îmbibată de praf. Gest 
nedemn de o doamnă, dar cui îi mai păsa? 

— E floare la ureche! 

Apoi l-a blestemat pe acel cretin cu dinţii îngălbeniţi 
care îi furase ceasul înainte de a o arunca în peşteră. Din 
cauza asta pierduse noţiunea timpului. Lumina ce se 
strecura înăuntru cădea pieziş şi slăbise în intensitate de 
când începuse ascensiunea. Asta însemna că soarele se 


pregătea de asfinţit. Noaptea tropicală cădea cu iuţeala 
unei ghilotine. Curând, peştera se va cufunda în beznă. 
Încercarea de a se agăța de vreo viţă era dificilă şi pe 
lumină, astfel că pe întuneric avea să se dovedească 
imposibilă. 

Probabil că doctorul Chi îi simţise starea de îndoială. De 
dedesubt, i-a auzit glasul; o încuraja, asigurând-o că se 
descurcase bine până atunci şi că va reuşi curând. Şi, 
parcă pe neaşteptate, a ajuns acolo unde trebuia, în locul 
în care peretele se curba, transformându-se în tavan boltit. 
A rotit încet capul şi a văzut că ajunsese la acelaşi nivel cu 
capetele viţelor. S-a deplasat şi mai sus, pentru a-şi 
asigura marja de eroare necesară pentru ca saltul să-i 
izbutească. Acum se afla chiar sub curbura peretelui. 
Încordarea îi punea la încercare degetele obosite. Trebuia 
fie să se mişte iute, fie să renunţe. 

A mai aruncat o privire scurtă. Viţele atârnau cam la doi 
metri depărtare de perete. 

„Calculează-ţi bine mişcarea. Dar acţionează cu 
rapiditate!” Apoi a repetat mişcările în minte. Salt prin 
propulsare din perete, răsucirea corpului în zbor, 
prinderea unei viţe între degete şi păstrarea acelei poziţii. 

Aşa cum îi spusese şi profesorului. Floare la ureche. 

Îşi simţea degetele ca şi cum cineva ar fi încercat să i le 
smulgă de la mâini. Şi-a îndepărtat umărul de perete. 

Nu trebuia să mai aştepte. Acum. 

A inspirat adânc şi a făcut saltul. 

În timp ce corpul ei descria o traiectorie în formă de 
parabolă, s-a rotit şi a întins mâinile după viţe. Întâi le-a 
şters cu degetele, apoi s-a prins de ele. Erau uscate şi 
casante. După rigiditatea lor, şi-a dat seama că ele nu-i 
puteau susţine greutatea. Una din ele a plesnit. S-a prins 
cu mâna rămasă liberă de cealaltă viţă. A simţit însă cum 
se rupe şi aceasta. 

Apoi a căzut în gol. 

Încă strângând între degete bucăţile inutile de viţă, a 
izbit luciul apei. Nu a mai apucat să-şi mişte picioarele şi 
nici capul, în vederea unui plonjon fără probleme. A căzut 
pe o parte, scoțând un plescăit puternic. Când a ieşit la 
suprafaţă, braţul stâng şi coapsa o usturau din cauza 
impactului cu apa. 


A ignorat durerea şi a înotat în lateral, stângaci, până la 
marginea bazinului. 

Dovedind a avea un braţ surprinzător de puternic, 
doctorul Chi a prins-o de încheietura mâinii şi a ajutat-o să 
iasă din apă. Gamay a rămas aşezată câteva momente, 
masându-şi coapsa şi încercând să scape de acea 
usturime. 

— Ai păţit ceva? 

— Mai nimic, a spus ea printre gâfâieli. Căderea şi 
contactul cu suprafaţa apei îi tăiaseră răsuflarea. Pfui, 
după ce m-am chinuit atât de mult, a adăugat ea şi i-a 
înapoiat amuleta lui Chi. Am impresia că zeii au alte 
planuri cu noi. 

— Din ce-am văzut, ar fi trebuit să te înzestreze cu aripi. 

— M-aş fi mulţumit şi cu o paraşută, a spus ea şi a 
pufnit în râs. Cred că eram de tot râsul zburând prin aer şi 
apucându-mă de viţele alea. 

Apoi a aruncat fragmentele inutile pe care încă le ţinea 
în mână. 

— Cred că Tarzan n-ar trebui să se teamă de competiţie, 
doctor Gamay! 

— Aşa cred şi eu. Mai povesteşte-mi o dată despre 
pasaj, cel care este inundat. 

Profesorul a luat-o de mână. 

— Vino, i-a zis el. 

Încăperea se cufundase deja în beznă, şi, cum Gamay nu 
ştia încotro mergeau, Chi ar fi putut să o conducă până 
dincolo de porţile iadului fără ca ea să-şi dea seama. La un 
moment dat, el s-a oprit, iar după o clipă a aprins bricheta 
cu butan, flacăra acesteia dând naştere unor umbre 
groteşti pe pereţii denivelaţi. 

— Atenţie la cap, a prevenit-o Chi, după care au pătruns 
într-un pasaj. Tavanul coboară, dar nu avem mult de mers. 

După câteva minute, tunelul s-a lărgit, permițându-i lui 
Gamay să păşească ţinând capul ridicat. Pasajul cobora 
lin, terminându-se brusc în faţa unui perete. Dedesubt se 
găsea un mic lac. 

— Aici, tunelul coboară sub nivelul apei, i-a explicat Chi. 
Nu ştiu dacă după aceea el urcă sau coboară. 

— Dar nu-i imposibil ca tunelul să ducă şi la suprafaţă. 

— Si. Solul Yucatânului este pur şi simplu o bucată 


imensă de calcar cu aspect de fagure, presărată de multe 
peşteri şi tuneluri scobite de acţiunea apei de-a lungul 
mileniilor. 

Gamay a fost străbătută de fiori, nu atât din pricina 
răcorii şi a umezelii, ci mai curând la gândul că avea să 
înoate prin apa ce umplea tuneluri subterane, ceea ce îi 
dădea o senzaţie de claustrofobie. Şi-a impus voinţa, 
izbutind să alunge acel sentiment, dar nu întru totul. 

— Profesore Chi, ştiu că nu avem cine ştie ce speranţe. 
Dar voi încerca să văd dacă tunelul ăsta duce undeva. 
Sunt în stare să-mi ţin respiraţia două minute, timp în care 
pot înota destul de mult. 

— E foarte periculos. 

— Nu mai periculos decât dacă am aştepta ca ticăloşii 
care ne-au vârât aici să decidă că merităm să fim zidiţi pe 
veci în locul ăsta. Şi asta, după ce amicul meu, colţosul 
ăla, o să se distreze cu mine, desigur. 

Chi nu a contrazis-o. Şi-a dat seama că avea dreptate. 

— Gata, a spus ea, e momentul să plec. 

S-a lăsat să alunece în apă şi a început o serie de 
exerciţii zgomotoase de hiperventilaţie, pentru a-şi umple 
plămânii cu oxigen. După ce a tras suficient aer cât să o 
apuce ameţeala, s-a scufundat şi a pipăit gura tunelului. S- 
a ridicat apoi la suprafaţă şi l-a informat pe Chi: 

— Coboară, dar nu ştiu cât de departe merge. 

El a dat aprobator din cap. 

— Să-ţi laşi aer în plămâni şi pentru întoarcere, a 
sfătuit-o profesorul, apoi s-a aplecat spre apă şi i-a întins 
bricheta. S-ar putea să ai nevoie de asta dacă ajungi 
undeva. 

Gamay executa din nou exerciţiul de respiraţie, astfel că 
nu i-a mai răspuns; a vârât bricheta în buzunarul şortului, 
i-a făcut semn cu degetul mare ridicat şi s-a afundat în apa 
întunecată. S-a apucat să numere secundele în minte - „o 
oaie, două oi” - ca un copil care aşteaptă să vadă dacă 
fulgerele se apropie sau se îndepărtează, şi a înotat pe sub 
prag. Hotărâse să facă toate eforturile posibile pentru a 
descoperi ieşirea. Înotând înainte timp de două minute, 
putea parcurge între treizeci şi patruzeci de metri, după 
care ar fi trebuit să revină în grabă ca să respire din nou. 

Din fericire, nu a fost silită să înoate până când să fie 


cuprinsă de senzaţia de sufocare. Abia dacă trecuse de cea 
de-a şaisprezecea oaie când tavanul a pornit brusc în sus 
şi mâna ei întinsă în faţă a ieşit din apă, urmată îndată de 
cap. A slobozit aerul din plămâni şi apoi a inhalat cu o 
oarecare teamă. Aerul de acolo mirosea a mucegai, dar 
era respirabil. 

Nici nu-i venea să creadă ce noroc avusese. E drept, 
cam era momentul să i se ofere o şansă de salvare. Tunelul 
părea să coboare, pentru ca apoi să urce, precum un sifon 
al chiuvetei de la bucătărie. Ajunsese să se priceapă la 
instalaţii sanitare de când se ocupa de renovarea casei din 
Georgetown. A râs la gândul că înotase printr-un sifon de 
dimensiuni uriaşe, dar veselia ei era izvorâtă şi din 
sentimentul de uşurare. Sunetul glasului ei a căpătat ecou 
în întuneric, apoi Gamay a redevenit serioasă, 
reamintindu-şi că încă nu scăpase de acea belea. Nici pe 
departe. 

A scos din buzunar bricheta lui Chi şi a ridicat-o 
deasupra capului de parcă ar fi fost Statuia Libertăţii. 
După câteva încercări nereuşite, piatra a scos o scânteie şi 
flacăra brichetei s-a aprins. Călcând apa, s-a rotit şi a 
constatat că se găsea pe fundul unei gropi circulare, cu 
pereţi abrupți. A înotat lateral în jurul micului lac, gândind 
că aşa s-ar fi simţit o pisică aruncată într-un put. Cum 
Dumnezeu să urce pereţii aceia abrupți? Nu agrea deloc 
ideea de a repeta prăbuşirea aceea ca de Icar pe care o 
suferise mai devreme în prima dolină. 

A plutit spre o protuberanţă ce arăta ca un prag aflat la 
buza apei şi a ridicat bricheta puţin mai sus. La mică 
distanţă de primul prag se vedea un altul. A simţit cum 
inima îi bătea să-i spargă pieptul. Trepte! Aşadar, exista o 
ieşire din acel puț. Fără să mai piardă timpul, s-a tras 
afară din apă şi a urcat treptele care mergeau în spirală în 
jurul puţului de formă cilindrică. 

Curând a ajuns pe marginea micului lac. Folosindu-se 
din nou de lumina brichetei, şi-a plimbat ochii roată. Se 
găsea într-o mică peşteră. Privirea i-a căzut pe un fel de 
şanţ săpat în podeaua de piatră, pe care l-a urmat până în 
dreptul unui pasaj al cărui tavan era foarte coborât. A 
apropiat flacăra de deschizătură şi a observat că începuse 
să pâlpâie. Dinspre tunel venea un curent de aer. Călduţ şi 


stătut. Însă aer. 

După câteva secunde, a revenit în apă. A tras adânc aer 
în piept de câteva ori, după care a refăcut înot drumul 
către prima peşteră. Imediat ce a ieşit la suprafaţă, a 
exclamat: 

— Cred că am găsit o cale de ieşire! 

Din beznă, însoţit de ecou, a auzit glasul profesorului: 

— Doctor Gamay! Mă temeam că ai dispărut pe vecie. 
De ce a durat atât de mult? 

— Îmi cer scuze că ţi-am dat emoţii. Aşteaptă numai să- 
ţi arăt ce am descoperit. Ştii să înoţi? 

— Când eram la Harvard, obişnuiam să fac mereu 
câteva lungimi de bazin, a spus el, apoi a făcut o pauză. 
Cât timp trebuie să-mi ţin respiraţia? 

— Doar cât să ajungi de cealaltă parte a peretelui. Vei 
reuşi. 

S-au prins de mână şi Chi a sărit în bazin. Ţinându-şi 
capetele apropiate, Gamay l-a iniţiat în ceea ce privea 
exerciţiul de respiraţie. Intre două respiraţii, Chi i-a zis: 

— Acum aş vrea ca strămoşii mei să fi fost incaşi, nu 
maya. 

— Poftim? 

— Aş fi avut o capacitate pulmonară mai mare, de la 
aerul rarefiat de la munte. Practic, eu sunt om de la 
câmpie. 

— O să te descurci foarte bine şi pentru unul de la 
câmpie. Gata? 

— Aş prefera să aştept până-mi cresc branhii, dar, cum 
asta nu se poate, vamanos! 

Odată cu acele vorbe, a strâns-o de mână drept semnal 
de pornire. Gamay s-a scufundat, a găsit rapid continuarea 
tunelului şi practic l-a tras pe profesor de mână prin 
pasajul subacvatic. Deplasarea i-a luat numai jumătate din 
timpul petrecut mai devreme în aceeaşi încercare, însă 
profesorul părea aproape sufocat când au scos capul din 
apă, aşa încât Gamay s-a bucurat că distanţa nu era mai 
mare. 

A aprins bricheta. La un metru de ea, profesorul se 
legăna în apă. Respira precipitat, gâfâind. Era o enigmă 
cum de reuşise asta, dar rămăsese cu şapca de baseball pe 
cap. 


— Treptele sunt acolo, a spus Gamay, trăgându-l după 
ea. L-a ajutat să urce până pe marginea lacului. 

Privind în jur, Chi a spus: 

— Cred că locuitorii oraşului foloseau puţul de aici 
drept sursă de urgenţă, atunci când apa din dolină şi din 
râu seca odată cu sfârşitul sezonului ploios. S-a lăsat apoi 
în genunchi şi a privit micul lac. Când apa era mare, îşi 
cufundau pur şi simplu vasele în ea. Când nivelul a scăzut 
mult, şi nu mai ajungeau la apă, au săpat treptele. Ca în 
reclama aia pentru cafea: „Bună până la ultima picătură”. 
Profesorul s-a ridicat şi a examinat urmele de pe podea. 
Văd că pe aici au călcat multe picioare, a zis el cu un aer 
mirat. 

Gamay manifesta acelaşi interes faţă de civilizațiile 
antice, dar flacăra brichetei era tot mai slabă şi mai 
neîndestulătoare. După ce i-a atras atenţia asupra acestui 
lucru, profesorul a cules de pe jos câteva bucăţi de coajă 
de copac carbonizate şi le-a legat laolaltă, făcând o torţă 
care scotea flăcări fumegânde. 

— Bucăţile astea de lemn sunt din ricin, a explicat el. 
Revenit pe uscat, se simţea în largul său, aşa că a preluat 
comanda. Ei bine, Dorothy, urmăm drumul pavat cu 
cărămidă galbenă? a întrebat el ca un personaj din 
Vrăjitorul din Oz, şi a fluturat torţa. 

Aruncând o privire în spate ca să se asigure că era 
urmat de Gamay, Chi a lăsat capul în jos, pătrunzând prin 
deschizătura din perete şi începând să înainteze prin 
tunelul îngust. Tavanul afumat şi plin de funingine era 
suficient de înalt, astfel încât Chi să nu fie nevoit să ţină 
capul plecat, însă Gamay s-a văzut silită să se încovoaie de 
mijloc ca să înainteze prin pasajul înclinat destul de 
abrupt. După câteva minute, tunelul s-a sfârşit brusc, dând 
într-un put îngust. Gamay a putut să se îndrepte din nou 
de spate. 

O scară rudimentară ducea în susul puţului. Chi a 
încercat fusceii, declarând scara ca fiind cam şubredă, 
însă sigură, şi a urcat până în partea de sus, unde a 
îngenuncheat şi a ţinut torţa aprinsă drept far pentru 
Gamay. 

Ca printr-o minune, scara a rezistat, iar Gamay i s-a 
alăturat profesorului, care stătea în dreptul deschiderii 


unui alt pasaj. Acesta ducea până la o peşteră de două ori 
mai mare decât prima, cea în care se afla ochiul de apă. 
Şi, la fel ca şi acea încăpere, nu exista decât o ieşire. 
Tunelul avea cam un metru lăţime, fiind doar cu puţin mai 
înalt. Mergând îngenuncheaţi şi sprijinindu-se pe palme, 
au înaintat pe culoarul întortocheat, care urca treptat. 
Spaţiul acela închis ar fi fost încins şi înăbuşitor şi dacă n- 
ar fi existat flacăra torţei, astfel că lui Gamay îi venea 
destul de greu să respire. Era dificil de precizat lungimea 
tunelului şi direcţia în care ducea acesta, dar ea a apreciat 
că se întindea pe o distanţă de vreo douăzeci de metri, iar 
la un moment dat făcea o buclă de întoarcere. 

S-a târât cu capul în piept, privind din când în când 
înainte, ca să nu se apropie prea mult de Chi, deşi acest 
lucru era aproape imposibil. Profesorul se târa prin tunel 
cu iuţeala unei cârtiţe. Pe neaşteptate, lumina torţei a 
dispărut, iar Gamay s-a izbit de picioarele lui. A ridicat 
capul pentru a vedea motivul acelei opriri bruşte. 

— Aşteaptă, a spus Chi, şi a întins braţul în spate pentru 
a da mai multă greutate vorbelor. 

Părea să fi îngheţat locului. În lumina tortei, Gamay a 
văzut imediat pricina. Tunelul se termina pe o bârnă ce 
mărginea un abis. Pe deasupra acelui hău erau aşezaţi trei 
buşteni. Cei care construiseră acel podeţ îl întăriseră cu 
suporturi transversale şi, apreciind gradul sporit de 
pericol pentru traversare, fixaseră într-o latură şi o prăjină 
ce slujea drept unică balustradă. 

— Trec eu primul, a spus Chi. Cu băgare de seamă, şi-a 
lăsat greutatea pe unul dintre buşteni şi, constatând că 
rezistă, a continuat să înainteze. După câţiva paşi grăbiţi, 
a ajuns de partea cealaltă. Nu aduce cu Golden Gate, a 
rostit el parcă scuzându-se, dar pare rezistent. 

Cuvântul „pare” a rămas cumva suspendat în aer, 
umbrind restul cuvintelor ce se voiau liniştitoare. Gamay 
s-a uitat încruntată către podul primitiv. Însă nu avea de 
ales. Socotind că era doar cu vreo cincisprezece kilograme 
mai grea decât profesorul, a păşit pe podeţ ca un artist de 
circ care merge pe sârmă. Acesta era mai solid decât îşi 
închipuise, şi buştenii nici nu s-au clintit. Totuşi, a fost 
fericită când a prins mâna întinsă de Chi şi a simţit din 
nou roca solidă sub tălpi. 


— Bravo, i-a zis el, conducând-o către un alt puț care 
urca. 

Gamay aproape că s-a panicat, întrucât nu a văzut nici o 
scară, dar Chi i-a arătat treptele săpate în roca udă şi 
alunecoasă. Acestea erau înguste cât să permită priza cu 
vârfurile picioarelor şi a degetelor, astfel că ea a trebuit să 
apeleze la toată priceperea sa de căţărător pe munte. 
Infrastructura de acolo era gândită pentru oameni maya, 
cu o constituţie mai firavă, nu pentru persoane înalte sau 
masive, a bombănit Gamay în sinea ei. 

În partea superioară a puţului se găsea un alt tunel. 
Gamay îşi simţea gâtlejul ca deşertul Sahara într-o zi 
toridă. După ce escaladase, înotase şi se târâse, o ajunsese 
oboseala. Ochii o usturau din cauza fumului, iar genunchii 
îi erau juliţi de la atâta mers târâş pe ei. La un moment 
dat, au trebuit să se strecoare printre nişte stânci sparte şi 
ascuţite. Gamay a avut senzaţia că se va opri acolo pentru 
vecie, însă deodată a auzit strigătul de încântare extremă 
scos de profesor. 

— Doctor Gamay, am ajuns afară! 

Câteva secunde mai apoi s-au pomenit într-o încăpere 
atât de spațioasă, încât lumina torţei nu era suficient de 
puternică pentru a ilumina tavanul înalt. Gamay s-a frecat 
la ochi pentru a îndepărta funinginea adunată. Oare 
acelea să fie coloane? A luat torţa din mâna profesorului, 
apoi a început să râdă încet atunci când lumina a căzut, nu 
pe nişte coloane, ci pe stalactite uriaşe. Peştera avea o 
formă circulară, dar neregulată. Din ea porneau 
numeroase pasaje. Una dintre  deschizături era 
semicirculară şi de două ori mai înaltă decât un stat de 
om. Spre deosebire de deschizătura necizelată prin care 
pătrunseseră în încăpere, portalurile erau netede şi 
uniforme, iar suprafaţa podelei, neaşteptat de plată. 

— Ai putea merge cu automobilul pe aici! a exclamat 
Gamay. 

— Există legende potrivit cărora între sate existau 
şosele subpământene. Eu am socotit cu tărie că asemenea 
afirmaţii erau simple exagerări, că unii dintre localnici 
văzuseră tuneluri naturale şi le luaseră drept unele 
artificiale. Însă ce văd aici... 

Au fost siliţi să se oprească în locul în care o porţiune 


căzută de tavan bloca drumul, aşa că s-au întors înspre 
camera principală, oprindu-se pentru a explora mai întâi 
un pasaj lateral. Au pătruns într-o piaţă miniaturală, a 
cărei podea de formă rectangulară, pardosită cu gresie, 
era înconjurată de coloane adevărate, nu de stalactite. 
Tavanul boltit era neted şi parcă tencuit, la fel ca şi 
peretele, care era împodobit cu picturi murale înfăţişând 
nişte siluete de culoare roşie, văzute din profil. 

— Incredibil, a spus Gamay. Să fie vreun fel de templu 
subteran? 

Chi a păşit de-a lungul pereţilor, privind atent siluetele, 
a căror vopsea părea proaspătă, ca şi cum ar fi fost 
aplicată doar cu o zi înainte. 

—  Siluetele sunt maya, dar, pe de altă parte, nu 
seamănă cu nimic din ce am mai văzut până acum, a şoptit 
profesorul. 

Pe perete era prezentată o procesiune de siluete 
înfăţişate din profil, purtând diverse obiecte pe umeri şi pe 
cap. Vase, coşuri cu pâine, lădiţe cu aur, forme ciudate 
care puteau fi lingouri. 

— Iarăşi apar corăbiile, a spus Gamay şi a făcut semn 
către vasele negustoreşti şi către cele de luptă, ce 
semănau cu cele gravate pe zidurile structurii pe care Chi 
i-o arătase mai devreme. 

Deplasarea de-a lungul pereţilor le-a permis să asiste la 
desfăşurarea unei întregi poveşti. Corăbii ce soseau. 
Descărcau. Mărfuri ce erau luate şi transportate de acele 
lungi procesiuni. Până şi un bărbat ţinând în mâini o listă, 
evident un supraveghetor. Soldaţi care stăteau de pază. 
Totul reprezenta un documentar antic, înfăţişând un 
eveniment măreț, ori o serie de evenimente. 

Şi-au îndreptat apoi atenţia asupra centrului încăperii, 
unde se afla un piedestal mare din piatră, sprijinit de 
patru picioare masive, de forma unor coloane. Pe masă se 
găsea o cutie tăiată dintr-o rocă purpurie cu irizaţii, 
amintind prin înfăţişare de structurile templelor de pe 
părţile superioare ale piramidelor maya. 

Gamay s-a aplecat şi s-a uitat prin deschizătura pătrată 
făcută într-o laterală a cutiei. 

— E ceva înăuntru, a spus ea. 

A vârât mâna înăuntru, cu degete tremurătoare, a 


ridicat obiectul şi l-a aşezat pe suprafaţa ca oglinda a 
mesei. Chi mai găsise câteva ramuri de ricin ca să 
reînnoiască torţa, care ardea mai luminos decât până 
atunci. 

Dispozitivul, pentru că nu putea fi altceva, desigur, era 
compus dintr-o carcasă de formă pătrată din lemn, 
prevăzută cu o roată metalică, întărită cu traverse plasate 
cruciş. În interiorul roții se afla un disc mare care, din câte 
se părea, se rotea în jurul unui ax central, iar dinţii săi se 
îmbinau cu alte roţi dinţate, de dimensiuni mai mici. 

— Ce este asta? a întrebat Gamay. 

— Un fel de maşinărie. 

— Arată ca un... ba nu, nu se poate! 

— Nu mă lăsa nelămurit, doctor Gamay. 

— Ei bine, seamănă cu ceva ce am mai văzut, un 
artefact salvat de pe o epavă antică, făcut din bronz, la fel 
cum pare a fi şi cel de aici, doar că era groaznic de 
corodat după atâta şedere în apă. Atunci, s-a socotit că era 
un astrolab, un dispozitiv de navigaţie care stabileşte 
poziţia soarelui şi a stelelor. Cineva a făcut o radiografie 
cu raze gama acelui obiect. Aşa s-au descoperit între roţile 
dinţate raporturi care aveau legătură cu date astronomice 
şi calendaristice. Era ceva mult mai complex decât un 
simplu astrolab. Existau treizeci de roţi dinţate, toate 
îmbinându-se, ba chiar şi o roată diferenţială. Practic, 
acela era un computer. 

— Un computer. Unde ai văzut aşa ceva? 

Ea a tăcut o clipă. 

— La Muzeul Naţional din Atena. 

Chi a privit lung la acea maşinărie. 

— Imposibil. 

— Profesore, îmi poţi oferi mai multă lumină, pentru că 
zăresc aici nişte scrijelituri? 

Chi a adus torţa atât de aproape, încât flăcările ei mai 
că au pârlit părul lui Gamay, dar femeii nu la asta-i stătea 
gândul. 

— Nu prea mă pricep la scrierea maya, dar asta de aici 
nu-i nicidecum aşa ceva. 

A venit rândul lui Chi să examineze acea inscripţie. 

— Imposibil, a repetat el, dar cu ceva mai puţină 
convingere. 


Gamay a privit de jur împrejur, la acea încăpere 
subterană. 

— Tot ce vedem aici, această bazilică ascunsă, drumul 
subteran. Toate sunt imposibile, nu? 

— Va trebui să analizăm acest obiect cât de curând 
posibil. 

— Sunt întru totul de acord cu asta. Dar mai întâi avem 
o mică problemă. 

— A, sigur, a spus Chi, amintindu-şi brusc unde se aflau. 
Dar eu cred că aproape am ieşit din sistemul de peşteri. 

Gamay a dat aprobator din cap. 

— Şi eu am simţit o undă de aer proaspăt. 

Chi şi-a legat pieptul cămăşii pentru a improviza un fel 
de sac în care să ducă obiectul descoperit, după care s-au 
întors la explorarea încăperii principale. O scară de lemn, 
enormă şi stând aproape vertical, ţâşnea spre bezna de 
deasupra. Era confecţionată din trunchiuri tinere de 
copac, buşteni a căror coajă nu fusese îndepărtată, iar 
lemnul părea gros cât coapsa unui bărbat maya, având 
lăţimea de aproximativ trei metri şi jumătate. Trunchiurile 
acestea erau legate de altele, cu diametru mai mare, ce 
fuseseră fixate orizontal, la unghiuri drepte, pe faţa 
stâncii. Pe mijlocul scării se găsea o despărţitură ce slujea 
drept balustradă. 

Scara aceea reprezenta o impresionantă realizare 
inginerească, însă vremea scursă de la construirea ei îşi 
făceau simţit efectul. Unele dintre treptele rotunde 
alunecaseră şi atârnau în diverse unghiuri. În unele locuri, 
suporturile plesniseră, iar scara făcuse burtă. Lui Gamay 
lemnul i s-a părut destul de rezistent. Faptul că treptele şi 
traversele erau legate cu viţe de liane nu-i era însă pe 
plac. După trista ei experienţă, astfel de viţe, uscate şi 
crăpate, nu rezistau. lar încrederea ei nu a fost ajutată 
câtuşi de puţin atunci când prima treaptă s-a desfăcut din 
legătură imediat ce Gamay şi-a lăsat toată greutatea pe 
ea. 

Chi şi-a dat capul pe spate şi a privit spre culmea scării. 

— Va trebui să abordăm căţărarea în mod ştiinţific, a 
spus el, după ce a examinat construcţia. Tot eşafodajul 
ăsta s-ar putea prăbuşi în orice clipă. Sprijinul de pe 
mijloc s-ar putea să-i confere ceva stabilitate. Ar 


reprezenta ceva de care să ne agăţăm. Poate c-ar trebui să 
porneşti prima. Dacă te ţine pe tine, eu n-aş avea nici o 
problemă. 

Gamay a apreciat gestul lui Chi, deşi nu l-a aprobat. 

— Cred că nu dai dovadă de adevărat cavalerism, 
doctore Chi. Tu ai şanse mai bune decât mine să ajungi în 
vârf. Dacă urc eu prima şi scara se rupe, nu vei mai ieşi 
niciodată de aici. 

— Pe de altă parte, scara ar putea ceda sub greutatea 
mea, iar atunci am încurcat-o amândoi, i-a răspuns Chi. 

Un maya încăpățânat. 

— Bine. Promit că, dacă scăpăm de aici, încep să ţin 
regim de slăbire. 

Gamay a trecut cu grijă de prima treaptă, către cel de-al 
doilea trunchi de copac, şi, treptat, şi-a lăsat toată 
greutatea pe el. Fuscelul a rezistat. Întinzând mâinile şi 
prinzându-se de lemnele de deasupra ei, ca să-şi distribuie 
greutatea, Gamay a început să urce. A făcut toate 
eforturile să nu se uite la viţele de liane, temându-se că 
acestea s-ar putea destrăma sub apăsarea privirii ei. 

După ce a urcat şase fuscei, s-a oprit. 

— Simt un curent de aer ce coboară, a spus ea, pe un 
ton vioi. După ce ajungem în vârf, cred că vom putea să ne 
socotim scăpaţi. 

A mai făcut un pas. Legăturile au plesnit într-o parte, 
iar capătul lemnului s-a desfăcut, atârnând liber de 
cealaltă legătură. Temându-se până şi să respire, Gamay a 
încremenit. Nimic altceva nu a mai căzut. Incet şi calculat 
ca un leneş de copac, şi-a reluat căţărarea. Legăturile au 
rezistat până când a ajuns la mijlocul scării, unde aceasta 
se curba, ceea ce exercita mai multă tensiune asupra 
legăturilor. Curând după aceea, încă un buştean s-a 
desprins din legăturile de pe o laterală, rămânând atârnat 
într-o parte. Un suport orizontal s-a desprins cu totul şi a 
căzut cu zgomot pe podeaua peşterii. Gamay era convinsă 
deja că scara se va prăbuşi sub greutatea ei. Cu toate 
acestea, structura a rezistat. După ce mişcarea de 
legănare s-a oprit, femeia şi-a reluat urcuşul. 

Probabil că se afla pe scară de cincisprezece minute, 
însă avea senzaţia că urca de ore întregi. li venea greu să 
aprecieze durata căţărării, însă înainta constant, fără a 


avea parte de evenimente nedorite. O mai despărţeau doar 
câteva trepte de vârful scării. „Doamne Dumnezeule, a 
gândit ea, privind în jos. Probabil că are treizeci de metri 
înălţime.” Lăsase de mult în urmă lumina torţei lui Chi. De 
unde stătea ea cocoţată, aceasta arăta ca o stea 
îndepărtată. 

Gamay a întins mâna şi, spre marea ei uşurare, a simţit 
sub degete suprafaţa dură a stâncii, nu o coajă de copac. 
Cu şi mai mare precauţie decât până atunci, pentru că nu 
dorea să producă desprinderea vreunui buştean, s-a 
strecurat şerpeşte dincolo de margine. S-a întins pe spate 
şi a înălţat cuvinte de mulţumire către constructorii maya 
ai acelei scări, după care s-a rostogolit pe burtă şi a strigat 
încetişor către Chi. 

Torța s-a mişcat larg de două ori, apoi s-a stins. Chi 
începuse urcuşul, şi era limpede că avea nevoie de ambele 
mâini libere. Gamay a socotit că el nu va întâmpina nici o 
problemă. Deodată însă a auzit un zgomot. 

Trosc. Apoi, alte pocnete şi trosnete. 

Cu ochii minţii, a văzut cum trunchiurile se desprind şi 
cad rostogolindu-se către podeaua sălii. Preţ de o clipă, a 
crezut că totul se va reduce la atât, apoi însă a auzit alte şi 
alte bufnituri. Zgomote înfiorătoare, întrucât reprezentau 
un indiciu că incidentul nu se încheiase cu prăbuşirea unui 
singur trunchi de copac. În acele momente se desfăşura o 
reacţie în lanţ. Dacă ea slăbise rezistenţa lianelor prin 
greutatea proprie, însemna că acum nu ar fi fost nevoie 
decât de o uşoară apăsare pentru ca suporturile să 
plesnească şi să prăvălească treptele spre podea. În beznă 
au răsunat alte bufnituri şi pocnete. Zgomotul a crescut în 
intensitate. Judecând după tumultul stârnit, era evident 
că, un fuscel după altul, scara se năruia. 

A aprins bricheta şi a ţinut-o dincolo de marginea acelui 
hău. Poate că flăcăruia îi putea arăta lui Chi cât de 
aproape se găsea de liman. Asta dacă nu cumva el nu 
ajunsese să fie deja îngropat sub avalanşa de buşteni şi 
traverse. 

Brusc, a auzit vocea lui Chi. Greu de spus cât de 
departe se afla, în tot acel vuiet de buşteni ce se 
prăbuşeau. 

— Dă-mi mâna! 


Gamay a întins braţul peste margine şi a strigat câteva 
cuvinte de încurajare. 

Ceva i-a şters degetele. Nici nu-şi închipuise că 
profesorul se afla atât de aproape. 

— Prinde-te! a strigat ea. 

A simţit din nou o atingere, degete făcute aproape 
gheare, descoperindu-i încheietura şi prinzându-se de 
aceasta, în timp ce ea făcea acelaşi lucru, apucându-l de 
încheietură. Gamay s-a rostogolit pe spate şi, folosindu-şi 
trupul drept pârghie, l-a tras pe Chi până când acesta s-a 
putut agăța de margine cu mâna liberă. Însă ceva nu era 
în regulă. 

— Aşteaptă! 

Ce să mai aştepte? _ 

Chi a şovăit câteva clipe. Intr-un final, după secunde 
chinuitoare în care a crezut că-l va scăpa în hău, 
profesorul a apucat-o cu ambele mâini de antebraţ, după 
care şi-a trecut tot trupul peste buza râpei, întâi un picior, 
apoi pe al doilea. Dinspre podeaua peşterii s-a ridicat un 
nor înecăcios de praf. Câteva minute mai apoi, totul s-a 
limpezit, şi au privit împreună peste marginea prăpastiei. 
În puţul adânc, scufundat în beznă, nu se vedea nimic. 

— Scara a început să cedeze sub mine când ajunsesem 
pe la jumătatea ei, a spus Chi. Mi-a fost bine cât am rămas 
înaintea traverselor ce se prăbuşeau, însă acestea au 
pornit curând să câştige viteză, ajungându-mă din urmă. 
Era ca şi cum aş fi urcat pe o scară rulantă ce cobora! 

— Şi atunci de ce mi-ai cerut să aştept? 

Chi s-a bătut peste pieptul cămăşii. 

— Începuse să se desfacă nodul pe care-l făcusem. Mă 
temeam că aş putea pierde artefactul. S-a uitat apoi 
gânditor peste margine. Unde sunt scările de altădată... 

Gamay a izbucnit în hohote de râs. 

— Adevărat, unde? 

Răcoriţi de curentul de aer ce venea de undeva de sus, 
s-au scuturat de praf şi au pornit spre sursa acelui 
vânticel, care a devenit tot mai puternic pe măsură ce au 
înaintat pe o potecă bătută ce trecea printr-un tunel mare 
şi sinuos. Zumzetul insectelor se auzea tot mai tare. Au 
urcat câteva trepte şi au trecut printr-o deschizătură 
îngustă, ajungând în aerul umed şi călduţ al nopţii. 


Gamay a inspirat adânc şi apoi a expirat cu putere, 
încercând să elimine praful şi mizeria adunate în plămâni. 
Razele lunii scăldau vechea piaţă a oraşului şi movilele 
ciudate şi somnolente într-o lumină plumburie. Avându-l 
pe Chi în frunte, au pornit pe cărarea ce-i ducea spre locul 
unde lăsaseră HumVee-ul. Aveau amândoi impresia că 
trecuseră săptămâni întregi de când sosiseră în acel loc. 

S-au deplasat cu precauţie, trecând de la o movilă la 
alta. Se aflau aproape de liziera pădurii când au văzut 
ceva ce aducea cu o adunare a licuricilor. Numai că aceste 
luminiţe nu clipeau defel. Luminau constant, dispersate 
de-a lungul vechii pieţe a oraşului. Amândoi şi-au dat 
seama în acelaşi timp că evadarea lor fusese descoperită. 
Şi că indivizilor care îi întemniţaseră acolo li se 
alăturaseră şi alţii. Au luat-o la fugă. 

Au auzit o voce groasă rostind ceva în spaniolă, apoi o 
lumină orbitoare le-a ţâşnit drept în ochi. După aceea a 
răsunat un hohot răguşit de râs care a lămurit-o pe Gamay 
că dăduse din nou de amicul ei cu dinţi gălbejiţi. Acesta 
părea foarte satisfăcut de sine. Şi-a petrecut fasciculul de 
lumină peste trupul lui Gamay, încet, făcându-l să 
zăbovească asupra anumitor zone, după care a îndreptat 
lanterna spre ţevile puştii profesorului, pe care o ţinea 
îndreptată spre fugari, la nivelul şoldului. Apoi a strigat 
ceva în spaniolă pentru a atrage atenţia camarazilor lui. S- 
a auzit un răcnet de confirmare, iar licuricii au început să 
se deplaseze spre cei doi. 

Lui Gamay nu-i venea să creadă! După ce trecuseră prin 
atâtea încercări, după ce se târâseră pe sub pământ ca 
nişte cârtiţe, să se trezească prinşi în câteva secunde ca 
nişte animale înspăimântate de gonaci! În acele momente 
îi venea să pornească spre acel ticălos şi, dintr-o mişcare, 
să-i smulgă arma din mâini. Chi i-a simţit, probabil, furia 
pe cale să explodeze. 

— Fă cum zice el. Să nu-ţi faci griji! 

Profesorul s-a tras apoi într-o parte şi a pornit pe o 
potecă. Individul cu dinţi galbeni a lătrat o comandă. Chi l- 
a ignorat şi a continuat să păşească încet, calm. Individul 
a şovăit. Aşa ceva era de neînchipuit. Oamenii trebuiau să 
execute fără să crâcnească poruncile lui, câtă vreme 
îndrepta o armă spre ei. Aruncând o privire grăbită spre 


Gamay, asigurându-se astfel că femeia se temea îndeajuns 
cât să rămână unde se afla, a pornit după Chi, urlând la el 
în spaniolă. Chi s-a oprit, dar înainte de asta a ieşit de pe 
potecă, ajungând pe iarbă, unde s-a lăsat în genunchi, într- 
o poziţie prin care cerea îndurare, ţinând braţele ridicate 
în aer. 

Situaţia aceea era ceva mai pe placul individului. 
Slăbiciunea altora acţiona ca mirosul de sânge proaspăt 
pentru un animal de pradă flămând. Cu un mârâit, 
bărbatul cu dinţi gălbejiţi s-a repezit în iarbă, coborând 
puşca în încercarea de a-i zdrobi celuilalt ţeasta cu patul 
ei. Insă dintr-odată a dispărut. Lanterna a ţâşnit în aer, 
apoi a descris o curbă, şi a aterizat în iarbă. S-au auzit un 
țipăt de uimire, un bufnet înfundat, urmate apoi de tăcere. 

Chi a recuperat lanterna şi a îndreptat fasciculul 
acesteia în jos. Când Gamay s-a apropiat, a avertizat-o: 

— Ai grijă. Mai există o groapă, exact în dreapta ta. 

Cel cu dinţii îngălbeniţi căzuse într-o groapă circulară, 
iar acum zăcea pe podeaua unei încăperi cu tavanul boltit, 
având pereţii netezi. 

— Rezervoarele, a spus Chi. Doar ai văzut ce greu era 
să obţii apă de băut aici. Orăşenii îşi depozitau apa în 
asemenea rezervoare. Le-am marcat de fiecare dată când 
am putut. Cred că individul nu a observat asta. 

Profesorul a mângâiat cu degetele un şnur de culoare 
oranj, legat de un tufiş. 

— Şi ai de gând să-l abandonezi acolo? 

Chi a aruncat o privire către luminiţele ce se apropiau 
de ei. 

— Nu prea avem de ales. Sper că nu ţi se rupe inima 
prea tare. 

Gamay şi-a adus aminte de urcuşul anevoios din dolină 
până acolo. 

— Parcă n-aş vrea să-mi abandonez ceasul. Dar, ca să 
fiu cinstită cu tine, de acord, nu mi se rupe inima deloc. Să 
vedem cum se descurcă el pomenindu-se într-o groapă, 
fără putinţă de ieşire. 

— Va trebui să ne îndreptăm spre râu. E singura cale de 
salvare. Au ţâşnit spre pădure. 

Fuseseră reperaţi. Zgomotul câtorva focuri de armă au 
sfâşiat liniştea nopţii. 


Au început să alerge tot mai iute. 


21 
Arlington, Virginia 


Jose „Joe” Zavala locuia într-o casă măruntă care 
găzduise cândva o bibliotecă de cartier din Arlington, în 
afara Washingtonului. Apartamentul de la parterul clădirii 
era decorat în stilul tipic pentru locuinţele din sud-vestul 
Americii, iar cea mai mare parte a mobilierului fusese 
confecţionat de tatăl lui. li plăcea acel decor pentru 
culoarea şi pentru căldura pe care le emana, însă 
reprezenta şi o aducere aminte a originii lui umile. 

Mama şi tatăl lui, ambii născuţi şi crescuţi în Morales, 
Mexic, traversaseră fluviul Rio Grande printr-un vad, la 
vest de El Paso, spre sfârşitul anilor '60. Mama lui era 
gravidă în luna a şaptea, iar José avea să se nască şi să 
crească în Santa Fe, New Mexico, unde se stabiliseră 
părinţii săi, tatăl lui fiind tâmplar care confecţiona 
mobilier. A simţit ispita mării tocmai din căminul acela 
aflat în mijlocul deşertului. Absolvind New York Maritime 
College, cu diplomă de inginer, Zavala se dovedise o minte 
ce friza genialitatea în domeniul mecanicii, astfel că a fost 
recrutat imediat de amiralul Sandecker. 

Austin sugerase o regrupare la locuinţa lui Zavala 
pentru a se ţine departe de prezenţa copleşitoare 
exercitată de sediul NUMA şi de cerinţele directorului 
acesteia. Cu o noapte în urmă, trăise deja neplăcuta 
experienţă de a-l anunţa pe Sandecker în legătură cu 
eşecul acţiunii. Sandecker îl sfătuise să tragă un pui 
sănătos de somn şi să revină la Washington cât de curând 
posibil. Austin şi ceilalţi dormiseră câteva ore într-un 
motel aflat în apropierea aeroportului şi se îmbarcaseră pe 
un avion care pleca devreme, pentru a ajunge la 
Washington înainte de amiaza zilei următoare. Nina, care 
avea de condus o firmă de consultanţă, luase o cursă ce 
revenea la Boston. Austin trecuse pe acasă pentru a face 
un duş şi a-şi schimba hainele, după care telefonase la 
birou. Secretara sa îl anunţase că avea o căruţă de 
informaţii. Austin îi ceruse să i le transmită prin curier, la 
domiciliul lui Zavala. 


Trout întârzia, lucru care nu îi stătea în obicei. În 
aşteptarea lui Paul, Austin s-a aşezat la o masă masivă din 
lemn şi a citit dosarul sosit de la sediul NUMA. Zavala a 
apărut din subsol, unde meşterise până atunci la una 
dintre maşinăriile lui. Austin i-a întins o fotografie alb- 
negru, pe care o scosese din dosar. 

— Asta ne-a sosit de la FBI. 

— Frumoasă fata, a recunoscut Zavala. 

Tânăra blondă din fotografie nu reprezenta modelul 
clasic de frumuseţe, însă era atrăgătoare, genul de fată de 
la ţară din vestul mijlociu al Statelor Unite, având ochi 
mari şi nevinovaţi şi un zâmbet fermecător pe care şi-l 
etalase deseori pe şantierul arheologic din Arizona. 

— E doamna Wingate? 

Austin a dat aprobator din cap. 

— Doamna Wingate, aşa cum arăta acum patruzeci de 
ani. Austin a recuperat poza din mâinile lui Zavala. Se 
numea Crystal Day. Apropiaţii ei au socotit că va deveni o 
nouă Doris Day. S-a bucurat de un oarecare succes în 
filme turnate în anii cincizeci şi şaizeci. A atins apogeul 
într-o scenă memorabilă dintr-un film cu Rock Hudson. 
Poate că s-ar fi bucurat de mai mult succes dacă nu ar fi 
apărut probleme legate de consumul de alcool şi de 
droguri, dar şi de alegerile nefericite în materie de 
bărbaţi. În ultimii ani a jucat roluri neînsemnate în seriale 
TV lipsite de orice importanţă, dar până şi acestea au fost 
rare şi din când în când. 

— O pierdere tragică, a spus Zavala, clătinând din cap. 
Şi cum se face că a sfârşit într-o cabină de duş? 

— Agentul ei susţine că s-a gândit imediat la Crystal 
atunci când a primit un telefon de la o aşa-zisă companie 
independentă de film, care căuta o femeie între două 
vârste pentru un rol secundar. Contract imediat, pentru o 
sumă destul de importantă de bani. Eu cred că omul care a 
angajat-o ştia că ea era disperată şi că va accepta 
necondiţionat orice rol, chiar şi după ce avea să descopere 
că nu era ceea ce preconizase ea şi că nu va interpreta 
chiar în faţa camerelor de filmat. 

— Dar a fost suficient de bună cât să ne păcălească, a 
spus Zavala. 

— Da, şi „soţul” ei la fel, acel domn Wingate din 


Spokane. 

— Misteriosul bărbat cu cicatrice pe faţă, a cărui barbă 
s-a evaporat. A apărut ceva despre el? 

— S-ar părea că purta mănuşi până şi în pat, i-a răspuns 
Austin, încruntat. Ca să descopere amprente, băieţii de la 
laboratorul criminalistic au verificat până şi coada 
cazmalei pe care a folosit-o. Nici o urmă. 

— A fost inteligentă mişcarea de a avea o „cârtiţă” în 
cadrul proiectului, a zis Zavala cu o admiraţie neascunsă. 
Ne-au bătut cu armele noastre. 

— Să privim totul ca pe o experienţă utilă, din care 
avem de învăţat ceva, a spus Austin, pe un ton serios. 
Acum ştim că sunt bine organizaţi. A bătut cu degetul în 
fotografie. Şi că nu lasă nimic la voia întâmplării. 

— Totodată, ni s-a confirmat amestecul organizaţiei 
Time-Quest. Numesc voluntari pentru proiecte, apoi îi 
răpesc, trimițând în locul acestora propriii oameni. Foarte 
ingenios. 

— Chiar diabolic. Cum interpretezi semnul amical din 
mână făcut de Wingate cu puţin timp înainte de explozia 
din magazie şi comentariul său despre care ne-au vorbit 
oamenii aflaţi de pază? 

— „Frumoasă încercare”? Trebuie să recunoşti că are 
simţul umorului, chiar dacă e un ucigaş. 

— Eu, unul, nu sunt foarte amuzat. Omul practic ne-a 
râs în nas, deşi risca să se dea de gol. De ce? 

— Poate că aşa a avut chef. 

— Poate, a zis Austin, scărpinându-şi bărbia cu un aer 
gânditor. Cred că a fost o dovadă de aroganță. Ne dădea 
de înţeles că ştie cine suntem şi că face parte dintr-o 
organizaţie atât de puternică, încât ne poate lua peste 
picior. 

— O organizaţie mai puternică decât NUMA? 

— Ce n-aş da să ştiu, Joe, a spus Austin şi a băgat 
fotografia înapoi în dosar. Ce n-aş da să ştiu. 

— Ai idee cum vom proceda în continuare? 

— S-a isprăvit cu capcanele. Bine că eu eram în 
recuperare când s-a conceput planul ăsta. O să continuăm 
cercetările pe pista firmei care a achiziţionat hovercraftul, 
căutând orice legături posibile cu crima. 

— Nu prea avem indicii clare de urmărit, a spus Zavala. 


Ce-ar fi să dau o fugă până la San Antonio ca să fac 
personal verificări la TimeQuest? 

— Ar merita efortul. Mă interesează în primul rând ce 
sprijin financiar primeşte şi de unde. 

Au auzit o uşoară ciocănitură în uşă. Aplecându-şi capul 
ca să nu se lovească de pragul de sus, în încăpere a intrat 
Trout. Avea o expresie serioasă pe chip, dar acest lucru 
era obişnuit pentru el. 

— Scuze pentru întârziere, băieţi. Am discutat cu cei de 
pe Nereus despre Gamay. 

Îngrijorat în mod firesc de soarta soţiei, Trout 
telefonase în mai multe rânduri la sediul NUMA pe durata 
călătoriei cu avionul, dorind să afle dacă ea dăduse vreun 
semn de viaţă. 

— Ai aflat ceva? l-a întrebat Austin. 

Trout s-a aşezat pe un scaun şi a clătinat din cap. 

— Au confirmat că a plecat de pe vas. Că a închiriat un 
jeep. Că a lăsat vorbă că se duce la o întâlnire cu 
profesorul Chi, antropologul cu care ţinea foarte mult să 
stea de vorbă. Spusese că va reveni în aceeaşi seară. 

— S-a întâlnit cu doctorul Chi? 

Trout s-a foit în scaun cu un aer neliniştit. 

— Nu ştiu. Cei de acolo încearcă să dea de Chi. Se pare 
că-şi petrece foarte mult timp pe teren, aşa că ne-au 
sugerat să nu ne îngrijorăm. Dar Gamay nu are obiceiul să 
nu dea semne de viaţă. 

— Şi ce vrei să faci, Paul? 

— Ştiu că aveţi nevoie de mine aici, a spus Trout, 
oarecum jenat, dar aş dori să mă întorc în Yucatân câteva 
zile, ca să văd ce se petrece. Mi-e greu să dau de Gamay în 
baza unor indicii la mâna a doua sau a treia. 

Austin a dat aprobator din cap. 

— Joe pleacă în Texas, ca să se intereseze de Time- 
Quest. Eu rămân la Washington ca să pregătesc un raport 
referitor la eşecul din Arizona. 

Poţi să te duci acolo două zile ca să vezi ce poţi afla. 
Dacă o să ai nevoie de mai mult timp, îl conving eu pe 
Sandecker. 

— Kurt, îţi mulţumesc, a spus Trout, luminându-se la 
faţă. Am găsit un zbor cu care pot ajunge acolo chiar în 
seara asta. Până atunci, am la dispoziţie două ore pe care 


le voi putea acorda echipei. 

— Ai vreo idee care să ne mai limpezească mintea? 

Trout s-a încruntat. 

— Singurul lucru pe care l-am stabilit cu certitudine 
este că toate incidentele acestea sunt declanşate de 
descoperirea unor artefacte pre-columbiene. 

— Da, asta este clar, i-a răspuns Austin, dar nu ştim de 
ce. 

— În 1492, Columb a pornit pe oceanul albastru spre 
noi, a murmurat Zavala. 

Austin, care rămăsese cufundat în gânduri, a ridicat 
privirea cu o expresie nedumerită. 

— Ce-ai spus? 

— E primul vers dintr-o poezie învățată în clasele 
primare. Poate c-ar trebui să o înveţi şi tu. 

— Am învăţat-o şi eu, dar, ca şi tine, nu-mi amintesc 
restul. 

— Bine, dar să ştii că nu încercam să iau nota zece la 
poezie, a spus Zavala. Doar mă gândeam. Poate că nu 
aspectul precolumbian este cheia. Poate cheia este chiar 
Columb. 

— Bună observaţie, a spus Trout. 

— Serios? a făcut Zavala. Nici el nu era sigur de asta. 

— Paul are dreptate, a spus Austin. Fără Columb, nici 
nu ar exista ceva precolumbian. 

Zavala a zâmbit. 

— În 1492... 

— Exact. Poezioara aia nătângă rezumă foarte bine ceea 
ce ştim mai toţi despre Columb. Data la care a întreprins 
voiajul şi faptul că noi avem un weekend de trei zile în 
octombrie datorită lui. Dar ce ştim cu adevărat despre 
acest domn Cristofor? indeosebi ceva care să justifice 
atacurile astea ucigaşe. 

Mintea analitică a lui Trout lucra de zor. 

— Cred că înţeleg încotro baţi. Ştim că există o legătură 
indirectă între Columb şi aceste incidente. Ergo... 

— Dă-i cu ergo înainte, l-a îndemnat Zavala. 

— Ergo, se pune întrebarea: există şi o legătură directă? 
Au schimbat priviri între ei. 

— Perlmutter, au rostit toţi în cor. _ 

Austin a ridicat receptorul şi a format un număr. Într-o 


casă spațioasă din Georgetown s-a auzit ceva precum 
dangătul unui clopot de vas, anunțând apelul. Un bărbat 
care încă nu ajunsese la fel de lat cât uşa hambarului a 
întins mâna dolofană şi a ridicat receptorul. Pe sub halatul 
roşu cu auriu din mătase imprimată purta o pijama violetă, 
amintind de culoarea unei prune brumate. Stătea pe un 
scaun şi citea una dintre miile de cărţi care păreau să 
ocupe fiecare locşor şi ungher al casei. 

— Aici St Julien Perlmutter, a rostit el prin barba 
căruntă, minunat de stufoasă. Spuneţi ce doriţi, dar pe 
scurt. 

— Cristofor Columb, a spus Austin. E suficient de scurt? 

— Dumnezeule, Kurt, tu eşti? Am auzit că te-ai luptat cu 
piraţii de pe Coasta Barbară. 

— Doar mi-am făcut datoria de umil slujbaş 
guvernamental. Trebuie să existe cineva care să curețe 
mările lumii în beneficiul navelor americane, nu? 

— Cât trăieşti, înveţi, prietene! Nu aveam ştiinţă că 
Marina SUA s-a desfiinţat, lăsând treaba asta în seama 
celor de la NUMA. 

— Am decis să le mai oferim o şansă, poate îşi revin. 
După cum ştii, piraţii nu constituie preocuparea de bază a 
NUMA. 

— Da, sigur. Aşadar, te interesează Amiralul Oceanului? 
Să ştii, a fost o minune că a reuşit să ajungă la vest de 
Insulele Canare. 

— O greşeală de navigaţie? 

— A, nu, ce Dumnezeu! Orientarea după punct estimat 
se brodea pentru misiunea pe care o avea el. I-ar fi fost 
greu să nu observe două continente legate printr-un istm, 
chiar dacă aşa s-au petrecut lucrurile. Eu mă refeream la 
hrana pentru echipaj. Ştiai că raţia de bază era o livră de 
pâine uscată, carne de la saramură, peşte sărat şi ulei de 
măsline? Fasole şi mazăre, desigur, cu migdale şi stafide 
drept desert, a spus el cu dezgust în glas. Singurul lucru 
mai de Doamne ajută era peştele proaspăt aflat mereu la 
dispoziţie. 

Austin a simţit că Perlmutter se îndepărta de subiect, 
urmând să-i ţină o disertaţie despre mâncăruri alese şi 
vinuri de calitate, pasiunea lui, egalată doar de interesul 
pe care îl manifesta faţă de corăbii, nave şi epave. 


Perlmutter era genul clasic de gurmand şi om de viaţă. 
Cântărind aproape o sută optzeci de kilograme, silueta lui 
corpolentă era o prezenţă familiară şi inspiratoare de 
respect în cele mai elegante restaurante, unde oferea 
deseori cine somptuoase. 

— Da, şi să nu uităm de gărgăriţele care se dezvoltau 
bine-mersi în proviziile lor, a spus Austin, încercând să-l 
îndepărteze pe Perlmutter de la subiectul lui preferat. 

— Nu am habar ce gust ar putea să aibă gărgăriţele. In 
Africa am gustat lăcuste şi larve. Surse grozave de 
proteine, mi s-a spus, dar dacă vreau ceva cu gust de pui, 
atunci pui o să mănânc. Trebuie să-mi spui precis ce vrei 
să ştii. De unde atâta curiozitate în legătură cu Columb, 
dacă nu te superi? 

Perlmutter a ascultat cu atenție, mintea lui 
enciclopedică absorbind fiecare detaliu, în vreme ce 
Austin îi povestea evenimentele, începând cu crimele din 
Maroc şi terminând cu capcana ce dăduse greş. 

— Cred că am înţeles ce-ţi trebuie. Vrei să ştii de ce ar 
inspira Columb pe cineva să ucidă. Nu ar fi pentru prima 
oară ca el să aţâţe spiritele. A fost neîntrecut în ceea ce 
priveşte ştiinţa supravieţuirii. A greşit în legătură cu 
descoperirea Americii şi totuşi asta i-a adus faima. Până-n 
clipa cea de pe urmă, a susţinut că descoperise China. Nu 
a recunoscut niciodată existenţa unui întreg continent. A 
iniţiat negoţul cu sclavi în Americi şi a adus gloria 
cumplită a Inchiziției spaniole în Lumea Nouă. L-a obsedat 
aurul. A fost un sfânt ori un ticălos, depinde de punctul 
fiecăruia de vedere. 

— Asta a fost atunci. Eu vorbesc despre prezent. De ce 
ar fi cineva în stare de crimă ca să împiedice discreditarea 
descoperirilor lui? Nu am nevoie decât de un element de 
legătură. 

— Călătoriile lui au dat naştere la nenumărate cărţi, 
însumând milioane de pagini. Ceea ce s-a scris despre el 
ar putea umple o bibliotecă întreagă. 

— Sunt conştient de asta, de aia te-am şi sunat. Eşti 
singura persoană pe care o cunosc în stare să risipească 
neclarităţile pe care le am. 

— Dacă mă iei cu laudele nu o să ajungi niciunde... 

— Atunci o să te recompensez cu o masă la un 


restaurant ales de tine. 

— ... în schimb mâncarea te va ajuta. Cum ar putea 
cineva să reziste ispitelor gemene: orgoliul şi pofta de 
mâncare? Mă apuc să cercetez imediat după ce iau 
prânzul. 

În timp ce mesteca din suculentul piept de rață umplută 
cu struguri pe focaccia, care îi rămăsese de la cina din 
seara precedentă, completată de un vin rar, Marcassin 
Chardonnay, Perlmutter s-a apucat să cugete asupra 
rugăminţii lui Austin. Acesta din urmă avea să regrete 
amarnic ziua în care Perlmutter îl va ispiti cu mâncare. În 
Alexandria exista un restaurant franțuzesc pe care murea 
de nerăbdare să-l încerce. Poate avea preţuri cam 
piperate, dar înţelegerea era înţelegere. În aşteptarea 
acelui festin, ochii albaştri ai bărbatului dansau vioi pe 
faţa rubicondă. Austin va primi în schimb informaţii de 
nepreţuit. Fără să răsfoiască nici o pagină, Perlmutter ştia 
că despre Cristofor Columb se scrisese un ocean de cărţi. 
Mult prea vast ca să se arunce pur şi simplu în el şi să 
înceapă a înota. Avea nevoie de o călăuză, şi ştia una cum 
nu se putea mai bună. 

Imediat ce a făcut ordine după masă, a cercetat 
cartoteca proprie şi a format un număr din străinătate. 

— Buenos días, a auzit el un glas gros la celălalt capăt 
al firului. 

— Bună dimineaţa, Juan. 

— A, Julien! Ce surpriză plăcută! Totul bine? 

— Foarte bine. Dar ţie cum îţi mai merge, prietene? 

— Am mai îmbătrânit de când am vorbit ultima oară, i-a 
spus spaniolul chicotind, dar mai bine să discutăm pe teme 
mai plăcute. Sunt sigur că ai telefonat ca să mă anunţi că 
ai încercat reţeta mea de cordonices emhoja de parra. 

— A, prepeliţa în foi de viţă a fost excelentă! Aşa cum 
m-ai sfătuit, în umplutura fiecăreia am băgat câte o 
smochină proaspătă în loc de cimbru şi bucăţi de lămâie. 
Rezultatele au fost spectaculoase. De asemenea, la grătar 
am folosit lemn de mesquite. 

Perlmutter îl cunoscuse pe Juan Ortega la Madrid, în 
cursul unei reuniuni a colecționarilor de cărţi rare. Cei doi 
descoperiseră că, în afara obsesiei pentru tomuri vechi, 
împărtăşeau pasiunea de a se delecta cu mâncăruri fine. 
Se străduiau să se întâlnească cel puţin o dată pe an 
pentru a-şi satisface plăcerile gustative şi a face schimb de 


reţete. 

— Mesquite! O idee genială. Nici nu mă aşteptam la 
altceva. Mă bucur că reţeta mea ţi-a plăcut. Nici nu mă 
îndoiesc că vrei să-mi comunici vreuna de-a ta. 

Perlmutter aproape că l-a auzit pe Ortega lingându-se 
pe buze. 

— Da, într-o clipă. Dar am telefonat din alt motiv. Te rog 
să-ţi foloseşti aptitudinile, dar nu ca maestru bucătar, ci în 
calitate de Juan Ortega, cea mai mare autoritate 
contemporană în ce priveşte viaţa lui Cristofor Columb. 

— Eşti prea amabil, prietene, a spus Ortega râzând. 
Sunt doar unul dintre numeroşii istorici care au scris cărţi 
pe acest subiect. 

— Da, dar eşti singurul savant suficient de inteligent cât 
să mă poată ajuta într-o problemă ieşită cu totul din 
comun. Stafia lui señor Columb pare să fie în centrul unor 
întâmplări cel puţin ciudate. Permite-mi să-ţi explic. 

Perlmutter a făcut o prezentare generală a situaţiei, în 
conformitate cu cele relatate de Austin. 

— Ciudată poveste, a recunoscut Ortega după ce 
Perlmutter a încheiat. Îndeosebi având în vedere un 
incident petrecut recent. În urmă cu câteva săptămâni, am 
avut parte aici la Sevilia de o infracţiune care a avut 
legătură cu Columb. Nişte documente aparţinându-i 
navigatorului au fost furate de la Biblioteca Colombina 
găzduită de catedrala din Sevilia. Să fie cumva o 
coincidenţă? 

— Poate că da. Poate că nu. Ce s-a furat? 

— O scrisoare legată de cea de-a cincea călătorie a lui 
Columb. Era adresată patronilor lui, regele Ferdinand şi 
regina Isabela. Practic, doar regelui, pentru că la data 
primirii scrisorii regina era moartă. 

— Mare păcat să se piardă un asemenea document de 
valoare. 

— Nu tocmai. Columb nu a făcut cea de-a cincea 
călătorie. 

— A, sigur, ar fi trebuit să-mi aduc aminte de asta. Dar 
nu înţeleg rostul acelei scrisori. 

De la cinci mii de kilometri depărtare, pe fir s-a auzit un 
hohot sănătos de râs. 

— Un fals, amigo! O făcătură. Cum spuneţi voi, 


documentul era contrafăcut. 

— De unde ştii că era un fals? După scrisul de mână? 

— A, nu, scrisul era bine realizat. Atât de bine, că nici 
experţii nu şi-au putut da seama. 

— Şi atunci, de unde ştii că scrisoarea era un fals? 

— Simplu. Columb a murit pe 20 mai 1506. Scrisoarea 
poartă o dată ulterioară. 

Perlmutter a rămas tăcut câteva clipe, dus de gânduri. 

— N-ar putea fi vreo greşeală privind data morţii lui? 

— Casa de pe Calle de Cristobal Colon, unde şi-a dat 
duhul, s-a păstrat. Există însă o controversă privind locul 
înhumării. Se susţine că rămăşiţele lui s-ar afla fie la 
Sevilia, fie la Santo Domingo, fie la Havana. Există cel 
puţin opt urne funerare despre care se spune că ar conţine 
cenuşa lui. Ortega a oftat apăsat. Când vine vorba despre 
acest om, parcă înoţi în ape tulburi. 

— Ţin minte că în cartea ta, Descoperitor sau Demon?, 
ai afirmat că nimeni nu ştie cu certitudine Jocul naşterii 
lui. 

— Da, întocmai. Nu ştim sigur dacă a fost spaniol sau 
italian. El a afirmat că s-a născut la Genova, dar Columb 
era recunoscut pentru lipsa lui de onestitate. Unii susţin 
chiar că ar fi originar de pe insula grecească Chios. 
Versiunea oficială spune că ar fi fost ucenicul unui ţesător 
italian. Alţii susţin că nu este adevărat, că era, de fapt, un 
marinar spaniol pe nume Colon. Noi ştim că s-a căsătorit 
cu fiica unui aristocrat portughez şi că s-a învârtit prin 
cercurile regale, lucru cam dificil de realizat pentru un fiu 
de ţesător. Nu există nici un portret autentic. Un om cu 
adevărat misterios. Aşa prefera el. Făcea tot ce putea ca 
să nu fie cunoscut cu adevărat. 

— Asta m-a nedumerit şi pe mine mereu. 

— Erau vremuri agitate, Julien. Războaie. Intrigi. 
Inchiziția. Poate făcea parte dintr-un grup care nu era 
agreat de rege. Poate slujise o ţară aflată în război cu 
Spania ori care avea să fie cucerită de Spania. Existau şi 
motive legate de origine, pentru că se deţin dovezi cum că 
s-ar fi născut ca fiul nelegitim al unui prinţ spaniol. De aici 
şi numele de Cristobal Colon, sub care a fost cunoscut mai 
târziu. 

— De-a dreptul fascinant, Juan! Data viitoare când ne 


vom întâlni, o să discutăm pe îndelete la un pahar de 
sangria. Dar acum mă interesează să aflu mai multe 
despre acest document furat. 

— Ai auzit de călugărul Las Casas? 

— Da, a transcris părţi din jurnalul original al lui 
Columb. 

— Corect. Columb i-a făcut cadou jurnalul primei lui 
călătorii patroanei sale, regina Isabela. In schimb, ea a 
comandat o copie perfectă, pe care i-a dat-o lui Columb. 
La moartea amiralului, această copie Barcelona, după cum 
era ea numită, a fost moştenită de fiul lui, Diego, împreună 
cu hărţi, cărţi şi manuscrise. Acestea au ajuns apoi la 
Fernando, fiul nelegitim al lui Columb, născut de metresa 
lui. Fernando îmi aduce aminte de tine, Julien. 

— N-ar fi prima oară că mă face cineva bastard, şi nici 
ultima. 

— Nu am avut nici o intenţie să-ţi pângăresc originea, 
prietene. Voiam doar să spun că era arhivist şi cărturar, 
un iubitor de cărţi care a strâns una dintre cele mai alese 
biblioteci din Europa. În 1539, la moartea lui, bunurile lui, 
cărţile sale şi documentele lui Columb au intrat în posesia 
lui Luis, fiul lui Diego. Mama lui a dus majoritatea 
bunurilor lui Fernando la o mânăstire de aici, din Sevilia. 
Moartea ei în anul 1544 a reprezentat o tragedie pentru 
întreaga lume. 

— Cum asta, Juan? 

— Vreme de douăzeci şi trei de ani, ea a reuşit să 
păzească toate acele lucruri de fiul ei, Luis. De-acum însă, 
el deţinea totul. Un dezastru. Luis a scotocit colecţia, 
căutând documente pe care să le poată vinde ca să-şi ducă 
mai departe viaţa de desfrâu. Copia Barcelona a dispărut 
şi a rămas pierdută pe veci, fiind probabil vândută celui 
care i-a dat mai mulţi bani pe ea. 

— Îmi închipui că asta ar aduce o sumă frumuşică acum, 
dacă ar apărea. 

— Adevărat, dar nu cred că se va întâmpla aşa ceva cât 
vom mai trăi noi. Din fericire, înainte de dispariţie, a fost 
văzută de un prieten de familie, un călugăr dominican pe 
nume Las Casas, care a realizat un rezumat de mână al 
jurnalului de bord. El l-a apărat foarte mult pe Columb, 
omiţând pasajele jenante, dar, una peste alta, a reuşit un 


sinopsis bun. 

— Nu înţeleg ce legătură are asta cu documentul furat. 

— Răbdare, prietene! Se spune că Las Casas a transcris 
şi documentul aşa-zisei a cincea călătorii. Şi acesta este un 
rezumat, conţinând extrase dintr-un jurnal pierdut de 
mult. 

— L-ai văzut? 

— Da, bineînţeles, şi era considerat o curiozitate. Eu am 
mers chiar până acolo încât l-am comparat cu manuscrisul 
original al lui Las Casas, care se află la Biblioteca 
Naţională din Madrid. Este un fals excelent realizat. Cu 
excepţia conţinutului, sunt sigur în proporţie de nouăzeci 
şi nouă la sută că a fost scris de Las Casas. 

— Mai ţii minte despre ce era vorba? 

— Cum să uiţi aşa ceva? Se citeşte ca una dintre 
povestirile fantastice despre oraşe dispărute, care erau 
foarte apreciate în Spania pe la 1500. Columb făcuse cea 
de-a patra şi ultima sa călătorie în 1502. A urmat o serie 
de dezastre, dezamăgiri şi o criză de nervi. Cei din 
cercurile regale îl socoteau nebun, dar sperau ca el să 
descopere ceva util. El era convins că descoperise Asia, că 
va găsi bogății uriaşe, aur mai ales, şi că acel voiaj îi va 
reabilita buna reputaţie. 

— Şi s-a întâmplat asta? 

— Dimpotrivă! Cea de-a patra călătorie a fost un eşec 
ruşinos. A pierdut patru corăbii şi a rămas naufragiat pe 
Insula Jamaica, suferind de malarie şi de artrită. Cu toate 
acestea, relatarea care a fost furată susţinea că el s-ar fi 
întors în Spania, unde a pregătit în secret o corabie pe 
cheltuială proprie şi a revenit în Lumea Nouă ca să 
descopere comoara aceea incredibilă în aur despre care 
auzise încă din cursul primei călătorii. 

— Şi jurnalul acesta spune cumva ce s-a întâmplat? 

—  Falsificatorul a folosit un mijloc literar foarte 
inteligent pentru a-l intriga pe cititor. La un anumit 
moment, firul naraţiunii este preluat de un membru al 
echipajului. Apoi, relatarea se termină brusc. Nu ni se mai 
spune dacă nava a reuşit să-şi ducă misiunea la bun 
sfârşit. Ori dacă s-a întors în Spania. 

— Bineînţeles, se putea ca vasul să se fi pierdut, iar 
jurnalul să fi fost descoperit de alţi călători. 


— Da, deci îţi dai seama ce poveste interesantă avem 
aici. 

— Dar dacă nu e o poveste contrafăcută, Juan? 

A urmat din nou un hohot sănătos de râs. 

— Ce te face să crezi asta? 

— O serie de lucruri. De ce s-ar chinui cineva să facă un 
fals atât de convingător? 

— Simplu de explicat. Ca să folosesc o analogie din ţara 
ta, dacă ai vrea să-i vinzi cuiva Podul Brooklyn, ţi-ar fi de 
mare folos să deţii un act cu multe ştampile şi semnături 
oficiale. 

— Argumentul e convingător, Juan. Dar dacă aş găsi un 
individ îndeajuns de stupid ca să-mi dea bani pe ceva ce 
clar nu-mi aparţine, aş putea semna actul chiar cu mâna 
mea şi m-aş face nevăzut cu mălaiul. Şi atunci, falsificarea 
semnăturilor oficiale nu ar mai fi necesară. 

— Acest document ar fi supus unei examinări mai 
minuţioase decât actul de vânzare a podului. 

— Păi asta vreau şi eu să zic. Documentul este realizat 
superb, aşa după cum spui. Drept comparaţie, dacă ai şti 
că podul aparţine oraşului Brooklyn, nici un munte de 
documente nu te-ar convinge că el este de vânzare. În mod 
similar, nu ar fi nevoie să fii expert ca să-ţi dai seama că 
documentul este o făcătură, dacă ai şti că este datat după 
moartea lui Columb. 

— Mai există o posibilitate, a zis Ortega. Se poate ca 
documentul să fi fost transcris de Las Casas, dar călugărul 
să fi făcut asta ştiind că era un fals. 

— De ce s-ar fi deranjat Las Casas să trudească atât 
dacă ar fi ştiut că era un fals? Ai spus mai devreme că 
dominicanul a lăsat la o parte aspectele tulburi sau 
stânjenitoare legate de Columb. Ar dori cineva cu o 
asemenea mentalitate să menţină în circulaţie un 
document care socoteşte ultimele cuvinte ale lui Columb 
drept rătăcirile unui om nebun? 

— Poate că Las Casas nu a intenționat să facă public 
acel document. Numai că Luis a vândut jurnalul, fie ca să 
scape din închisoare, mituind pe cineva, fie ca să ajungă în 
patul vreunei femei. 

— Tot ce se poate, i-a răspuns Perlmutter, dar ar mai fi 
ceva. Realitatea este că cineva şi-a dat multă osteneală ca 


să-l fure. 

— Aşa cum am spus, documentul reprezintă o 
curiozitate. 

— O curiozitate atât de mare încât să rişti arestul şi 
închisoarea? 

— Îţi înţeleg punctul de vedere, Julien. Nu pot găsi 
explicaţia. Mi-aş dori să am jurnalul original după care a 
copiat Las Casas. Dar, vai, nu-l am. 

— Deci, un alt mister legat de Columb? 

— Da, va trebui să lăsăm lucrurile aşa cum sunt. 
Spaniolul a tăcut o clipă, apoi a continuat: Vei putea 
judeca singur atunci când ţi-l voi trimite. 

— Ce anume? 

— Documentul. Am făcut o copie şi am realizat o 
traducere în engleză, sperând să îl prezint la o conferinţă. 
Vezi tu, şi pe mine mă fascinează lucrurile nefireşti şi 
bizare. 

— Poate că era vorba şi de altceva, Juan. Poate că ai şi 
tu îndoieli privind autenticitatea lui. 

— Se poate, prietene. Cum ziceam, e un fals extrem de 
bine lucrat. Încă am numărul tău de fax. Ţi-l trimit chiar 
azi. 

— Ţi-aş fi recunoscător. Şi, în schimb, dar şi întorcând 
serviciul pentru magnifica ta reţetă cu prepeliţă, aş dori 
să-ţi dau o reţetă de ghiveci de creveţi pe care un bucătar 
din New Orleans mi-a strecurat-o cu avertismentul că, 
dacă o voi transmite altcuiva, mă va spinteca şi mă va 
umple ca pe un homar. Trebuie să fim discreţi: în joc e 
însăşi viaţa mea. 

— Julien, eşti un prieten adevărat. Primejdia nu va face 
decât să-mi sporească încântarea de a mânca aşa ceva. 
Dar, dacă se va întâmpla să dispari prematur, sigur îmi voi 
lua rămas-bun de la tine cu o urare cerească de bon 
appétit. 

— Bon appétit şi ție, mi amigo. 

Zumzăind, faxul a început să scoată primele pagini 
frumos dactilografiate. Aşa cum promisese, Ortega îi 
trimisese copii ale documentului original, scris în 
castiliană. Perlmutter a făcut loc pe masa lui de lucru 
pentru a le studia. Fortificându-se cu un cappuccino, s-a 
apucat să citească vorbele ce fuseseră atribuite lui 
Cristofor Columb şi transcrise de Las Casas. 


23 mai, în anul Domnului 1506 

Mult respectatului, înţeleptului şi puternicului nostru 
prinţ, Rege al Spaniei şi al insulelor din Marele Ocean, 
Suveran al nostru. Mult iubite Stăpân. 

Voi naviga din nou spre Indii, şi s-ar putea să nu mă mai 
întorc niciodată, căci muritor sunt, şi bătrân şi şubrezit de 
boli, iar calea este grea şi presărată de nenumărate 
primejdii. Intreprind această călătorie fără încuviințarea şi 
binecuvântarea înălţimii Voastre, dar o fac pe cheltuiala 
mea, folosindu-mă de sărăcăcioasa mea avere pentru a 
echipa o singură corabie, Niña, pe care o ştiu ca fiind 
potrivită unei asemenea încercări, fiindcă, după primul 
meu voiaj, ea m-a slujit cu cinste în multe ocazii. 

Nu voi pleca în calitate de Amiral al Marelui Ocean, ci, 
la fel ca în prima expediţie, drept umil marinar, un 
Căpitan care a navigat din Spania până în Indii, pentru a 
descoperi noi pământuri şi aur pentru Castilia, cu ajutorul 
căruia Suveranul să poată cuceri Ţara Sfântă, lucru care 
mi-a stat mereu în gând. 

Însă povestea mea trebuie să înceapă cu patru ani 
înainte de această dată. Suveranul meu cunoaşte prea 
bine încercările prin care am trecut cu prilejul ultimei 
mele călătorii, în anul 1502, când, după ce m-a eliberat din 
temniţă şi mi-a iertat greşelile, prin milostivirea şi dărnicia 
inimii sale, Înălţimea Voastră, împreună cu Regina mea, 
mi-aţi acordat mari favoruri şi m-aţi înnobilat, trimiţându- 
mă în expediţie cu patru corăbii. Cum, în această măreaţă 
călătorie, flota noastră a suferit din pricina unei furtuni 
îngrozitoare şi a descoperit noi pământuri pe care le-am 
revendicat, cu ajutorul lui Dumnezeu, în numele 


Suveranilor, cu toate că mă îmbolnăvisem, părând a fi 
mereu în pragul morţii, comandând corabia dintr-o cabină 
minusculă pe care o ridicasem pe punte. 

Acesta a fost cea mai nefericită şi dezamăgitoare dintre 
călătoriile mele. Nu am găsit strâmtoarea către apus, cea 
pe care o căutam, băştinaşii ne-au întâmpinat, nu cu 
prietenie, ca mai devreme, ci cu săgeți şi sulițe. Toate ne- 
au fost potrivnice, pesmeţii au făcut viermi, vremea şi 
vânturile au fost înspăimântătoare, până când, în cele din 
urmă, corăbiile noastre pe cale să se scufunde au găsit 
adăpost într-un golf liniştit, unde am rămas blocaţi timp de 
un an şi cinci zile, într-un loc de unde nu socoteam că voi 
mai pleca viu, până în fericita zi când am fost salvaţi. A 
urmat apoi cea mai cumplită traversare din viaţa mea. 

Însă mai mult decât orice furtuni, sau boli, ori atacuri 
din partea băştinaşilor, m-a chinuit gândul că, în ciuda 
strădaniilor tăcute pentru a le sluji pe Majestăţile Voastre 
cu iubirea şi cuminţenia care mi-ar fi îngăduit să-mi câştig 
dreptul de a ajunge la Porţile Raiului, şi nu numai, am dat 
greş în privinţe care au depăşit puterea mea de înţelegere 
şi tăria mea. Cât am întocmit hărţile unor pământuri noi, 
am pierdut patru corăbii şi am găsit puţin aur sau alte 
comori. Ba chiar mai rău; am pierdut-o pe Regina mea, 
care, fiind muritoare, a părăsit regatul scutită de erezie şi 
răutate, pentru a fi fost bine primită la sânul Său de 
Creatorul nostru Etern. 

Cunoşteam doar o cale de a trece peste tristeţea mea şi 
de a-l mulţumi pe înălţimea Sa Prinţul, iar aceasta este să 
descopăr telul care mi-a scăpat în cursul călătoriilor 
întreprinse până acum. Pentru că în îndelungata mea 
şedere pe acea nefericită insulă, am descoperit că ceea ce 
am căutat atâta timp se afla în puterea mea să îl capăt. Mi 
s-a dat cheia care va deschide uşa spre o comoară în aur 
atât de fabuloasă, încât ea va face tot ce s-a găsit până 
acum, şi asta nu a fost lucru de nimic, să pară drept un 
mărunţiş de zvârlit unui cerşetor, şi să aducă ţării mele 
Castilia, Suveranului şi succesorilor Domniei Voastre, 
măreţia pe care o meritaţi, pentru totdeauna. 

Am fost răsplătit cu generozitate pentru aurul adus din 
călătoriile mele şi mi-am primit partea din veniturile aduse 
de Hispaniola, şi mai am a mulţumi mult şi pentru faptul 


că fiul meu cel mare, Diego, a fost angajat în Garda 
Regală, iar tânărul Fernando a fost acceptat ca paj. Eu 
însă am rămas întristat de nereuşitele mele. Siguranţa 
căminului nu este pentru un marinar, de aceea am decis 
să plec încă o dată pe mare, poate pentru ultima oară, şi 
definitiv, ca să îmi îndeplinesc promisiunea făcută 
Înălţimii Voastre şi obligaţiile ce îmi revin ca Mare Amiral. 

Astfel, în această lună, mi-am întocmit testamentul, 
confirmându-l pe Diego drept moştenitor şi, folosindu-mă 
de banii mei, am echipat în secret corabia Niña, angajând 
un mic echipaj alcătuit din cincisprezece oameni 
credincioşi, am ridicat ancora la vreme de noapte, 
plecând, la fel ca în prima călătorie din 1492, din Palos, şi 
modificând cursul după căderea întunericului spre Insulele 
Canare, spre sud-vest şi sud pe la vest. 


Perlmutter a făcut o pauză pentru a lua o sorbitură de 
cafea. Naratorul ştia că, dintre toate corăbiile, Columb 
ţinea cel mai mult la Niña. Se ştia bine că navigatorul era 
chinuit de nemulţumire pentru că nu reuşise să găsească 
drumul spre China. La un moment dat, a fost adus acasă în 
lanţuri, acuzat de neglijenţă în administrare ca vicerege al 
insulei Hispaniola, pentru ca apoi să fie iertat de rege şi, 
îndeosebi, de patroana lui, regina, şi echipat în vederea 
celei de-a patra expediţii, cea fatală, nefericit numită 
„Marea Călătorie”. Ar fi fost în perfectă concordanţă cu 
felul de a fi al lui Columb, care suferea de fapt de pe urma 
momentelor de aroganță, să încerce a se îndrepta şi 
mântui. Dar şi în concordanţă cu obsesia de a descoperi 
aur, motivul ce îl îmboldea necontenit. Există însă o 
problemă, după cum arătase Don Ortega. Columb 
începuse scrisoarea la trei zile după data la care se 
presupune că a murit. Ei, asta e. 

Perlmutter a continuat să citească. Cu toate că 
documentul era scris sub forma unei scrisori personale, 
Columb marinarul nu avea cum să nu facă notații de felul 
celor dintr-un jurnal de bord, cu observaţii legate de 
vânturi, direcţie şi vreme. Călătoria de traversare a 
Atlanticului a fost o repetare întocmai a primei lui 
călătorii. A profitat de alizeul de nord-est care porneşte 
din dreptul Insulei Madeira, având, pe durata traversării, 


numai zile frumoase, împins de brize blânde, curtat mereu 
de noroc. Ca şi în cazul primei călătorii, vânturile au fost 
„foarte blânde, aşa cum sunt la Sevilia în luna lui April”. 

O deosebire interesantă. Perlmutter ştia din lecturi că, 
în cazul primei călătorii, Columb navigase după punct 
estimat. Cu alte cuvinte, ţinuse seama de direcţia dată de 
busolă şi de viteză şi îşi notase pe hartă poziţia din fiecare 
zi. Viteza corabiei se măsura cu ajutorul unei clepsidre 
cunoscute sub numele de „loch olandez”. Pilotul arunca o 
bucată de lemn în apă şi număra intervalul scurs până 
când aceasta trecea prin dreptul unui anumit semn marcat 
de pe copastie. 

În prima călătorie, Columb nici nu avusese nevoie să 
navigheze potrivit punctului precis determinat, deoarece 
avea în primul rând grijă să menţină un curs spre apus. Se 
bizuia pe busolă şi pe îndelungata sa experienţă de 
marinar şi nu se încredea în dispozitive precum sextantul 
acelor vremuri, care se numea cvadrant. Prin urmare, lui 
Perlmutter i-a atras atenţia faptul că, în cadrul câtorva 
notații, Columb nu trecuse doar distanţa parcursă, dar 
făcea şi diverse observaţii cereşti. 


25 mai 1506 
Am luat ca reper Steaua Nordului, menţinând direcţia 
spre sud-vest... 


30 mai 1506 
Am păstrat cursul spre sud-vest, aşa cum s-a calculat cu 
ajutorul cvadrantului... 


Totul se petrecea ca şi cum Columb avea nevoie de 
precizie, întrucât ştia destinaţia exactă. Nu ca în cazul 
primei călătorii, când dedusese din hărţi anterioare că va 
da de uriaşa suprafaţă de uscat a Chinei sau a Indiei, şi că 
abaterea cu un grad sau cu două în latitudine nu va conta 
mai deloc. 

O altă dovadă că Marele Amiral urma în mod evident un 
curs prestabilit o reprezenta referirea constantă la torleta 
corabiei. 


Am cârmit spre vest-sud-vest mai mult sau mai puţin, 


întâi într-o direcţie, apoi în alta, pentru că vânturile sunt 
potrivnice, dar tot am reuşit să parcurgem şaizeci şi şase 
de mile, după cum spune torleta celor din vechime. 


Perlmutter a lăsat deoparte documentul şi, cu o precizie 
desăvârşită, navigând după propriul punct estimat, s-a 
apropiat de un raft de perete doldora de cărţi şi a extras 
un volum privind navigația în epoca medievală. Ştia că 
torleta se referea la torleta del marteloio, „tabelul 
clopotului”, planşeta de lucru pe hartă folosită pentru 
marcarea poziţiei în fiecare zi. Clopotul suna, iar clepsidra 
era întoarsă. Torleta se folosea încă din secolul al XIII-lea 
şi era de fapt un computer analogic folosit pentru a 
rezolva probleme de trigonometrie. Era de forma unui 
caroiaj, fiind ţinut de către pilot, care trasa o linie între 
locul de pornire din fiecare zi şi locul în care se ajungea la 
sfârşitul zilei. Tot pilotul ţinea seama de observaţiile 
proprii referitoare la vânturi, curenţi şi deriva de vânt şi, 
practic, făcea o evaluare aproximativă. 

Perlmutter s-a arătat mirat de formularea „torleta celor 
din vechime”. Poate era o traducere mai generală, 
însemnând că planşeta de lucru pe hartă era veche, lucru 
oarecum normal dacă se referea la cea originală aflată la 
bordul corabiei Niña. 

Şi-a continuat lectura. Columb avusese parte de o 
traversare lipsită de incidente. La 26 iunie se găsea la sud 
de Hispaniola, care avea să devină într-o bună zi două ţări: 
Haiti şi Republica Dominicană, având capitala la aşezarea 
de la Santo Domingo, întemeiată de Columb. Perlmutter a 
observat din nou problema care îl frământa pe Ortega în 
legătură cu documentul. Se părea că Amiralul naviga prin 
Caraibi într-un moment când era deja mort de mai bine de 
o lună. Perlmutter a rânjit de plăcere. Nu avea de gând să 
îngăduie unei mici chestiuni tehnice să îi strice plăcerea 
de a citi acea poveste minunată, mai ales că lucrurile 
deveneau tot mai interesante. 

A desfăcut harta Caraibilor alături de scrisoare, pentru 
a trasa drumul corăbiei. Nina a trecut printre Hispaniola 
şi Cuba şi a continuat drumul spre Jamaica, unde Columb 
naufragiase cu echipajul său în cursul călătoriei 
precedente. Jurnalul revenea la descrierea acelei perioade 


nefericite. 


Corabia mea s-a îndreptat spre sud şi vest, trecând pe 
lângă Santo Domingo având în pânze un vânt prielnic 
dinspre nord-est, vreme de trei zile. Acum patru ani, aici, 
pe insula aceasta, mi s-a vorbit despre locul numit Cigure 
şi despre bogăţia de aur de acolo, unde femeile poartă 
perle şi corali, iar casele au acoperişurile bătute în metal 
preţios. Băştinaşii mi-au spus că navele acestor oameni 
sunt mari şi locuitorii acestui pământ poartă straie bogate 
şi sunt obişnuiţi cu traiul îmbelşugat. Că există pepite de 
aur mari cât bobul de fasole şi îndestulătoare ca număr. 

Asta stă drept dovadă că Domnul se foloseşte de cele 
mai neînsemnate făpturi ca să I se împlinească voia, 
deoarece în acest ţinut ciudat, la traversarea mea 
dinainte, ajuns mai departe decât oricine altul până la 
mine, corăbiile Marii Călătorii s-au destrămat din pricina 
prădăciunilor făcute de toredo, cariul corăbiilor. Şi am 
rămas amaraţi vreme de mai bine de un an. Însă în timpul 
rămânerii mele pe această insulă-temniţă mi s-a ridicat 
vălul de pe ochi şi am înţeles calea cea dreaptă către 
bogăţiile pe care le-am căutat pentru Castilia în toţi aceşti 
ani. 

Diego Mendez, fratele unuia dintre căpitanii mei, a 
pornit într-o canoe să caute ajutoare în Hispaniola, la cinci 
sute de mile depărtare. În absenţa lui, indienii cu care se 
împrietenise el s-au răzgândit şi au refuzat să mai 
neguţeze pentru provizii, aşa cum fusese înţelegerea. M- 
am temut că aceasta este pedeapsă dumnezeiască, pentru 
rolul pe care l-am avut în moartea celor cinci, cu toate că 
eu nu am ridicat mâna asupra lor, ci doar i-am dat pe 
mâna Frăției. 

Am căzut în genunchi şi m-am rugat pentru iertare şi 
am jurat să fac multe pelerinaje în Ţara Sfântă şi să renunţ 
în favoarea Lui la tot ce am descoperit. lar El mi-a ascultat 
ruga şi m-a făcut să-mi aduc aminte că, potrivit 
exemplarului meu de Regiomontanus, va avea loc o eclipsă 
de lună. Le-am spus indienilor şi căpeteniei lor că 
Dumnezeul meu s-a supărat pe ei şi va face ca luna să 
moară. Când aceasta a dispărut în umbră, indienii s-au 
speriat foarte rău şi au adus provizii pentru noi, ca să o 


facă să trăiască din nou. Căpetenia a spus că-mi rămâne 
recunoscător şi că se va îngriji să-l mulţumească pe 
Dumnezeul meu arătându-mi calea către aur. M-a dus 
către capătul răsăritean al insulei. Acolo, într-un templu la 
fel de frumos ca orice palat din Europa, mi-a arătat o 
„piatră vorbitoare”, sculptată cu siluete, despre care a zis 
că indica drumul spre o mare comoară. 


Perlmutter citise în cartea lui Ortega despre episodul cu 
eclipsa. Acesta arăta cât de inventiv putea fi Columb. Dar 
ce era cu povestea aceea, la fel de bizară, despre piatra 
vorbitoare? 

Autorul scrisorii avea întrebări asemănătoare. 


Vreme de multe săptămâni am încercat să înţeleg 
semnificaţia acestei pietre ciudate. Mi s-a părut a fi o 
hartă a coastei pe care o descoperisem, dar celelalte 
scrieri şi semne nu voiau să-şi dezvăluie secretele. Ajuns 
în Spania, am dus-o unor învăţaţi care au spus că este un 
dispozitiv ce ajută la navigaţie, dar nu cunoşteau scrierea 
aceea neobişnuită. Apoi, ca simplu marinar, mi-am dat 
seama. Aceea era o torleta folosită de cei din vechime 
pentru a se orienta. Cum piatra era de netransportat, am 
pus să se facă hărţi după marcajele de pe ea şi am purces, 
aşa cum am spus mai sus, în cea de-a cincea călătorie a 
mea, jurând să găsesc pe cineva care să poată înţelege 
acea scriere ciudată. 


Asta explica referirea la torleta celor din vechime. Din 
câte se părea, era o tabletă de piatră, mare şi grea, 
potrivit descrierii, sculptată astfel încât să indice că se 
folosea la navigaţie. Cum Columb nu putea folosi piatra 
fără să aibă explicaţii, pesemne că nu era o hartă în 
înţelesul obişnuit. Scrisoarea revenea la relatarea privind 
cea de-a cincea călătorie. 


10 august 

Am continuat să navigăm spre vest, beneficiind de 
vânturi la fel de prielnice ca şi înainte. lar acum, în cele 
din urmă, am ancorat în largul unui țărm mai îndepărtat 
decât oricare altul atins de vreun om. Băştinaşii cu care 


am stat de vorbă au spus că în apropiere există mai mult 
aur decât ne putem imagina. Cred că sunt aproape de 
comoara regelui Solomon. Nu mi-e bine, pentru că m-am 
îmbolnăvit şi am slăbit din cauza arşiţei şi molimei, dar 
simt că aurul este aproape şi îi cer Maiestăţii Voastre ca, 
dacă mă întorc acasă cu aceşti munţi de aur şi bijuterii 
nepreţuite, să mi se îngăduie a face un pelerinaj la Roma 
şi la Ierusalim. Nu voi mai scrie nimic până nu voi intra în 
stăpânirea aurului... 


Următoarea notație fusese făcută două zile mai târziu. 
Scrisul era mai hotărât, aparţinând altei persoane. 


Amiralul a dispărut! Când echipajul s-a trezit în zori, am 
descoperit că o micuță barcă a dispărut şi cabina 
Amiralului era goală. Au dispărut şi hărţile lui. Am trimis 
un grup la țărm să îl caute, iar oamenii au găsit barca, dar 
s-au văzut siliţi să se întoarcă pe corabie pentru că au fost 
întâmpinați cu o ploaie de săgeți. Vai, mă tem că Amiralul 
a murit, ucis de aceşti sălbatici lipsiţi de Dumnezeu! Vom 
aştepta la adăpost, departe de țărm, dar, dacă nu căpătăm 
un semn că ar fi în viaţă, va trebui să ridicăm ancora 
curând şi să ne îndreptăm spre Hispaniola pentru a cere 
ajutor. Dumnezeu să-l binecuvânteze pe Amiralul Marelui 
Ocean. Semnat astăzi de Alonso Mendez, pilot ucenic. 


Gânditor, Perlmutter s-a lovit uşor cu palma peste 
bărbia primită. În ultimele lui ore, Columb delirase, 
neîndoielnic. Ce comoară a lui Solomon?! S-a întrebat apoi 
în largul cărei coaste fusese ancorată Niña. A privit din 
nou harta dacă ar fi navigat la vest de Jamaica, ar fi ajuns 
în America Centrală. Oriunde, începând cu Peninsula 
Yucatán, în Mexic, şi terminând cu Belize sau Honduras la 
sud, dacă deviase câteva grade. Când va avea mai mult 
timp, va parcurge din nou observaţiile zilnice, pentru a 
vedea dacă putea desena un curs exact până la capăt. 

Columb luase cu sine hărţile şi desenele, dar ce se 
întâmplase cu piatra? Perlmutter a clătinat din cap, 
amuzat de modul în care se lăsase ademenit de acea 
poveste. Se purta ca şi cum documentul pe care îl 
terminase de citit ar fi fost real, când, de fapt, acesta era 


probabil mai nesemnificativ din punct de vedere istoric 
decât un careu de cuvinte încrucişate. 

Dar dacă documentul ar fi fost real? 

Ce relevanţă ar putea avea aceasta pentru melodrama 
modernă despre care îi vorbise Austin, cu bande de asasini 
îmbrăcaţi în negru care se reped să ucidă arheologi 
nevinovaţi? Ce era cu strania referire la „moartea celor 
cinci”? Evident, Columb se simţea atât de vinovat de 
amestecul lui în acel incident, încât socotea că naufragiul 
venise ca o pedeapsă divină. Perlmutter a decis să 
recitească scrisoare, pentru eventualitatea că îi scăpase 
ceva. După aceea se va apuca să scotocească prin propria 
bibliotecă. 

Însă mai întâi se impunea o gustărică. 


24 
Cancun, Mexic 


Dispoziţia călătorilor de la bordul avionului cu 
destinaţia Cancun, care a decolat din Washington la scurtă 
vreme după întrunirea de la locuinţa lui Zavala, era una de 
nerăbdare voioasă. Când pilotul a început procedura de 
apropiere de pista de aterizare, oamenii porniţi în 
concediu şi-au sucit gâturile privind pe geam la hotelurile 
luxoase din apropierea plajei ce mărginea oceanul cu ape 
verzi-abăstrui, iar atmosfera a devenit aproape entuziastă. 
Îmbrăcat cu un costum sobru de culoare gri, având la gât 
un papion extravagant şi ivindu-şi capul mult deasupra 
spetezelor de fotolii, Paul Trout ar fi sărit în ochi în 
mijlocul mulţimii fericite şi fără să arboreze o expresie 
atât de serioasă. Stătea cu nasul vârât într-o hartă a 
Peninsulei Yucatán, se gândea la Gamay, şi a abandonat 
starea de concentrare ca să vadă unde se aflau abia când a 
simţit că avionul se înclină pe o aripă. 

După câteva minute, avionul staţiona la sol. Trout s-a 
desprins din puhoiul de pasageri care dădeau zor spre 
autobuzele ce aveau să-i ducă spre hoteluri şi s-a îndreptat 
spre ghişeul unei linii aeriene de zboruri charter. Câteva 
minute mai târziu, urcat la bordul unui aparat Beechcraft 
Baron şi, aşezat pe scaunul din dreapta pilotului, şi-a fixat 
centura de siguranţă. Era singurul pasager, celelalte 
locuri din avionul de patru persoane fiind desfiinţate ca să 
se creeze spaţiu pentru mărfuri. 

În timp ce aparatul Beechcraft se ridica spre cer, Trout 
a mulţumit în sinea lui experţilor în călătorii de la NUMA 
care făcuseră o treabă extraordinară organizându-i 
această deplasare, deoarece găsiseră imediat un loc liber 
în cursa comercială şi îi făcuseră legătura cu această 
cursă charter. Avionul făcea o deplasare până la 
Campeche pentru a prelua un grup de specialişti texani 
din domeniul petrolului, care îşi întâlneau soțiile şi 
prietenele la Cancun. 

Călătoria avea să dureze în jur de o oră, i-a spus pilotul, 
un mexican vorbăreţ de vreo treizeci de ani, care vorbea 


foarte bine engleza şi cunoştea în mod nemijlocit cele mai 
bune baruri pentru cei care doreau să întâlnească turiste 
venite cu destinaţia Cancun. Foarte curând, vocea lui s-a 
făcut una cu uruitul constant al motoarelor. Îngrijorarea îl 
ţinuse treaz pe Trout în cursul şederii de peste noapte în 
Tucson. A închis ochii, trezindu-se la un moment dat, 
atunci când pilotul îl informa că tocmai treceau pe 
deasupra fostului oraş mayaş Chichén Itzá. Trout a 
coborât privirea spre templul-piramidă cu patru laturi şi 
spre terenul de joc cu mingea, pe care pilotul i le arăta cu 
degetul. 

— Suntem la jumătatea drumului spre Ciudad del 
Carmen, i-a zis pilotul. 

Trout a dat din cap. Parcă hipnotizat de peisajul 
monoton, plat şi înverzit, ce se întindea până spre orizont, 
a închis ochii din nou, dar după o vreme pilotul l-a zgâlţâit 
uşor ca să-l trezească. 

— Uitaţi nava dumneavoastră. 

Trout s-a bucurat văzând silueta zveltă a lui Nereus 
stând ancorată în port, printre petroliere şi vase de 
pescuit. I se părea greu de crezut că plecase de acolo 
numai de câteva zile. Acum regreta că nu insistase mai 
mult ca Gamay să-l însoţească în deplasarea la 
Washington. Ea nu ar fi fost oricum de acord, a recunoscut 
bărbatul în sinea lui; ţinea prea mult să-l întâlnească pe 
doctorul Chi. 

Înainte de a părăsi Washingtonul, telefonase la muzeul 
antropologic din Mexic şi discutase cu secretara lui Chi. 
Aceasta verificase calendarul profesorului şi confirmase că 
fusese planificată o întâlnire cu Gamay. Chi îşi petrecea 
mult timp pe teren şi suna ca să fie informat în legătură cu 
ultimele mesaje primite doar când se întâmpla să ajungă 
într-un loc unde se afla un telefon, însă în rest nu avea un 
program stabilit. Singurul loc unde putea fi găsit, a spus 
ea, era laboratorul său din junglă. 

În timp ce pilotul aştepta permisiunea de aterizare, 
Trout l-a rugat să transmită celor care se ocupau de 
următorul lui zbor că va sosi cât de curând. Nu dorea să 
piardă nici un minut în sala de aşteptare a aeroportului. 
Imediat ce avionul a oprit, Trout a şi ţâşnit din cabină, 
aruncând un „adios” şi un „gracias” peste umăr, ambele 


adresate într-o spaniolă cu un puternic accent de New 
England. 

Un bărbat masiv, purtând uniformă de poliţist şi 
ochelari de soare cu lentile reflectorizante, îl aştepta în 
sala de aşteptare a aeroportului. 

— Doctore Trout, a zis el zâmbind şi arătându-şi dinţii 
mari. Sunt sergentul Morales, de la Poliţia Federală 
Mexicană. Federales. Mi s-a cerut să acţionez în calitate 
de ghid. 

Trout telefonase la Agenţia de Control Antidrog”. 
Această instituţie datora celor de la NUMA anumite 
favoruri făcute în trecut, astfel că oamenii de acolo s-au 
arătat încântați să le întoarcă serviciul atunci când Trout a 
rugat să i se facă legătura cu cineva de la poliţia 
mexicană. 

— Încântat de cunoştinţă, a spus Trout, aruncând o 
privire la ceas. Sunt gata, dacă n-aveţi nimic împotrivă. 

— S-a făcut cam târziu, a spus polițistul. Mă întrebam 
dacă nu aţi vrea să lăsăm plecarea pe mâine. 

Trout i-a răspuns pe un ton calm, dar poliţistului nu i-a 
scăpat expresia de hotărâre din ochii căprui şi serioşi. 

— Cu tot respectul, sergent, am făcut eforturi deosebite 
să ajung aici cât mai repede, ca să pot începe căutarea 
imediat ce sosesc. 

— Desigur, señor Trout, a spus polițistul, dând din cap 
drept semn că a înţeles. Bineînţeles, nu avem de a face cu 
un caz ce poate fi lăsat pe mâine. Dar era o chestiune de 
simplu bun-simţ. Şi eu doresc să o găsim pe soţia 
dumneavoastră. Să ştiţi însă că se va întuneca foarte 
curând. 

— Câte ore de lumină mai avem? 

— O oră, cel mult două, probabil. 

— E foarte bine şi aşa, şefu', a spus Trout. Putem face 
multe în două ore. 

Morales şi-a dat seama că nu avea nici un rost să-ncerce 
să-l convingă de contrariu pe americanul înalt. 

— Bueno, doctore Trout. Elicopterul este acolo. 

Aparatul Bell 206 JetRanger îşi încălzea motorul, iar 
rotorul şi elicea de coadă se roteau încet când Trout s-a 
aşezat pe bancheta de trei locuri din spate, iar Morales a 

ales locul de lângă pilot. Câteva clipe mai târziu, motorul 
cu turbină a pornit, iar tălpicile aparatului s-au ridicat de 
pe asfaltul pistei. Elicopterul a făcut un salt în aer şi în 
două minute a ajuns la o altitudine de peste o mie de 
metri. A descris mai întâi un viraj spre ocean şi apoi a 
pornit spre interior dinspre coastă, urmând şinele de tren 
ce şerpuiau spre miezul peninsulei. 

Morales i-a dat pilotului indicaţii, consultând mereu o 
hartă pliabilă. S-au îndepărtat de calea ferată şi au urmat 
o şosea îngustă ce mergea de la est la vest. Elicopterul şi-a 
păstrat altitudinea, înaintând cu 200 de kilometri pe oră, 
şi curând au pătruns adânc în interiorul peninsulei. Corpul 
compact al pădurilor era întrerupt ici şi colo de câte un sat 
sau un oraş. Puţine drumuri erau pavate. Ocazional, 
treceau şi pe deasupra vreunei ruine maya. Însă în cea 
mai mare parte, peisajul rămânea monoton, plat şi întins, 
lucru pe care Trout îl remarcase şi pe drumul de la 
Cancun. 

Aparatul a virat, urmând un curs mai către sud. Morales 
era un ghid priceput şi cu ochi ageri, recunoscând o serie 
de repere şi transmițând indicaţii către pilot. Trout se uita 
cu nelinişte spre soarele ce cobora spre asfintit. 

— Cât mai este până acolo? a întrebat Trout, fără să-şi 
ascundă nerăbdarea. 

Morales a ridicat cinci degete în aer. A făcut un semn 
pe hartă, pentru orientarea pilotului. 

— Aquí! 

Pilotul a făcut un gest atât de discret din cap, încât 
Trout a crezut că nu-l auzise pe Morales, asta până când 
elicopterul a redus viteza şi a descris un cerc larg care s-a 
transformat într-o spirală tot mai strânsă. 

Morales s-a apropiat de geamul din plexiglas şi a arătat 
cu degetul spre sol. Trout a zărit un luminiş şi o 
construcție parcă improvizată, după care totul a dispărut 
din câmpul lui vizual. Elicopterul a mai descris un cerc, 
apoi, zburând la punct fix, a început să coboare. Ţinta se 
afla exact sub aparat, iar Trout nu putea vedea locul unde 
urmau să aterizeze. Când s-au apropiat de coroanele 
arborilor, elicopterul a părut că rămâne nemişcat preţ de o 
secundă. Pilotul a accelerat brusc motorul şi au ţâşnit într- 
o parte, asemenea unei libelule speriate. 


Pilotul şi Morales au purtat o scurtă conversaţie în 
spaniolă. 

— Ce s-a întâmplat? a întrebat Trout, încercând să vadă 
ceva în pădure. 

— Nu are loc. Se teme să nu atingă vreo coroană de 
copac cu rotorul. Trout s-a lăsat pe spate pe banchetă, şi-a 
încrucişat braţele la piept şi a pufnit de nemulţumire. 
Aparatul a continuat deplasarea până când a ajuns 
deasupra unei porţiuni pustii de drum drept, apoi a 
coborât, aterizând lin pe o porţiune cu iarbă de la 
marginea acestuia. În timp ce elicele îşi încetineau 
mişcarea de rotaţie, Trout şi Morales au coborât. În 
apropiere au descoperit nişte urme de pneuri ce duceau 
spre pădure. 

— Pe aici ajungem la casa profesorului Chi. Trebuie să 
mergem pe jos. 

Trout a luat-o îndată la picior, în vreme ce polițistul s-a 
străduit să ţină pasul cu el fără a se simţi ridicol, pornind 
să alerge. Pătrunzând în pădure, Trout a observat că 
urmele de pneuri era adânci, lăsate recent de un vehicul 
greu, cu ecartamentul mare. Morales i-a spus că discutase 
cu policia din zonă, iar aceştia făcuseră investigaţii. Câţiva 
localnici îşi amintiseră că-l văzuseră pe Chi într-un 
autobuz. Urcase în locul în care vânase şi coborâse pe 
şosea, în apropierea locului unde-şi avea locuinţa. Mai 
ţineau minte că fusese aşteptat de un jeep. Asta se 
potrivea, şi-a spus Trout. Gamay folosise o asemenea 
maşină ca să se deplaseze de pe coastă până acolo. 

— II cunoaşteţi pe doctorul Chi? l-a întrebat el pe 
Morales în vreme ce înaintau prin pădure. 

— Si, señor. Îl ştiu. Câteodată, muzeul mă roagă să-i 
duc mesaje. Este un om muy pacifico. Un adevărat 
gentleman. Întotdeauna se oferă să îmi coacă tortilla. 

Coroanele copacilor întunecau drumul, care începuse să 
semene cu tunelul unui metrou. Trout a privit spre frunziş, 
încercând să surprindă vreo rază de soare. S-a întrebat 
dacă vor întâmpina probleme pe drumul de întoarcere. 
Poate că Morales avea dreptate, ar fi trebuit să aştepte 
până dimineaţă, să desfăşoare căutările pe lumină. 

— De ce are profesorul Chi laboratorul tocmai aici? a 
vrut Trout să ştie. N-ar fi fost mai convenabil să-l aibă într- 


un oraş sau în vreun sat? 

— Şi eu l-am întrebat asta, a spus Morales zâmbind. Mi- 
a zis că s-a născut în acest loc. „Aici îmi sunt rădăcinile”, 
aşa mi-a spus. Înţelegeţi ce înseamnă acest lucru? 

Trout înţelegea foarte bine ataşamentul lui Chi faţă de 
pământul natal. Familia lui trăia de mai bine de două sute 
de ani în Cape Cod, numărând câteva generaţii de oameni, 
toţi legaţi de mare, lucrând ca paznici de far, ca salvatori 
în cadrul Serviciului Maritim de Urgenţă sau ca pescari. 
Casa bătrânească pe care Trout o moştenise, o clădire fără 
etaj, acoperită cu ţiglă argintie, avea aproape două secole, 
dar fusese bine întreţinută de-a lungul existenţei sale, 
astfel că arăta ca şi cum ar fi fost înălţată de curând. Avea 
strămoşi apropiaţi mării şi se mândrea cu ei, dar îşi dădea 
seama că legăturile lui cu trecutul nu se comparau nici pe 
departe cu cele ale unui maya, ai cărui strămoşi trăiseră în 
acelaşi ţinut cu multe secole înainte de sosirea spaniolilor. 

Au mers aproape douăzeci de minute, după care 
pădurea s-a rărit şi au dat de un luminiş. Construcţia 
pătrăţoasă din beton părea să le fi sărit brusc în faţă 
dintre copaci, dar asta din cauză că Trout nu se aşteptase 
nicidecum să descopere o structură atât de solidă într-un 
loc îndepărtat de civilizaţie. 

— Laboratorul profesorului, a explicat Morales. S-a 
apropiat de uşă şi a bătut. Nu a primit răspuns. Ne 
întoarcem aici după ce verificăm în casă, a sugerat 
polițistul. 

Coliba cu acoperiş înclinat era aidoma acelora pe care 
Trout le văzuse din aer pe întreg cuprinsul Yucatânului. Pe 
el îl interesa mai mult jeepul parcat lângă construcţia 
aceea simplă. S-a apropiat în grabă şi l-a cercetat. Prinse 
în parasolar se găseau o hârtie cu schema modului în care 
se putea ajunge la casa lui Chi, dar şi un spray antiinsecte. 
Şi-a trecut palmele peste volan şi peste bordul vehiculului 
şi a simţit în nări parfumul discret al loţiunii de corp pe 
care o folosea Gamay. 

Au căutat în casă, operaţiune care le-a luat doar cinci 
minute, pentru că mobilierul era sărăcăcios. Trout a rămas 
în mijlocul încăperii cu podeaua din pământ bătătorit şi a 
privit în jur, sperând să descopere vreun indiciu ce le 
scăpase atunci când scotociseră în jur. 


— Mda, datorită prezenţei jeepului, ştim că a ajuns aici. 

— Am o idee, a spus Morales. 

Trout l-a urmat pe lângă clădirea laboratorului, 
ajungând în dreptul unei alte colibe simple. 

— Aici e garajul profesorului. Uitaţi. Maşina lui nu e 
aici. 

— Urmele alea pe care le-am văzut trebuie să fi fost 
lăsate de roţile maşinii lui. Ce vehicul are? 

— Ceva mare, a spus Morales. Ca un jeep, dar cam aşa. 
Şi-a desfăcut braţele larg în lături. 

— Un HumVee? 

— Si, a zis polițistul cu un zâmbet sclipitor. HumVee. Ca 
acelea folosite de Armata SUA. 

Aşadar, probabil că plecaseră undeva cu Hummerul. 
Dar unde? 

— Poate că a lăsat vreun bilet în laborator, a sugerat 
Trout. 

În clădirea din beton era mai răcoare decât afară, cu 
toate că nu avea instalaţia de aer condiţionat în funcţiune. 
Uşa rămăsese descuiată, astfel că au intrat fără probleme. 
Trout a remarcat imediat echipamentele de ultimă 
generaţie şi a clătinat mirat din cap, la fel cum făcuse şi 
soţia lui în ziua dinainte. Morales a rămas la o distanţă 
respectuoasă, de parcă s-ar fi temut să nu fie surprins într- 
un loc nepermis. Cu excepţia dezordinii generale, nimic nu 
părea să fi fost deranjat. _ 

Paul s-a apropiat de chiuvetă. În suportul pentru uscat 
vasele a văzut două pahare. 

— Se pare că au băut ceva. 

Morales a inspectat conţinutul coşului de gunoi şi a 
găsit dozele de Seven-Up. Încercând să reconstituie 
evenimentele, Trout a presupus că soţia lui îl aşteptase pe 
profesor la şosea, veniseră împreună acolo, băuseră ceva 
răcoritor, apoi plecaseră. S-a uitat în frigider şi a găsit 
cele două potârnichi. Păsările încă nu fuseseră curățate de 
pene şi golite de măruntaie. Chi îşi planificase probabil să 
se întoarcă repede de unde plecase. 

— Există prin apropiere vreun sat în care să se fi dus? a 
întrebat Trout. 

— Si, este un oraş, dar oamenii de acolo sigur i-ar fi 
văzut maşina aia uriaşă. Nada. 


Trout a examinat hărţile de pe pereţi. Una dintre ele 
părea să lipsească. S-a dus la masă şi a început să caute 
printre hârtiile de deasupra. I-a trebuit doar câteva clipe 
să descopere harta şi să o confrunte cu găurile de bolduri 
de pe perete. Probabil că profesorul o scosese de acolo ca 
să-i arate ceva lui Gamay. Pe de altă parte, se putea ca ea 
să fi stat pe masă săptămâni la rând. I-a arătat harta lui 
Morales. 

— Ştiţi unde se află ceea ce este pe hartă? 

Polițistul a examinat-o şi a spus: 

— Spre sud, în Campeche. La vreo sută şaizeci de 
kilometri. Poate mai departe. 

— Ce se află acolo? 

— Nimic. Doar păduri. E în afara rezervației de biosferă. 
Nimeni nu se duce acolo. 

Trout a bătut cu palma în hartă. 

— Dar cineva a fost acolo. Cred că doctorul Chi. 
Elicopterul ne poate duce până acolo într-o oră. 

— Îmi pare rău, señor. Până ajungem înapoi la elicopter 
se face întuneric. 

Morales avea dreptate. Au avut noroc să găsească 
destul de uşor drumul de întoarcere prin pădure. Până să 
revină la aparat, bezna era totală. Trout s-a gândit cu 
neplăcere la faptul că soţia lui trebuia probabil să mai 
petreacă o noapte acolo unde se afla în acele momente. 
Când elicopterul s-a înălţat deasupra copacilor, a încercat 
să se consoleze cu alte posibilităţi. Că profesorul şi Gamay 
se adăpostiseră undeva. Poate că în acele clipe chiar luau 
o cină liniştită. Apoi prin minte i s-au derulat scenarii mai 
puţin ispititoare. Vreun accident. Asta nu prea se potrivea. 
Gamay nu era predispusă la aşa ceva. Era prea inteligentă 
şi precaută, prea sigură pe sine. 

Trout ştia însă că până şi persoanele cele mai sigure pe 
ele fac greşeli măcar o dată în viaţă. Spera că nu venise 
rândul lui Gamay. 

Sergentul Morales i-a găsit o cameră la un mic hotel din 
apropierea aeroportului. Trout a rămas întins în pat ore în 
şir, cu privirea aţintită spre ventilatorul de tavan, 
întrebându-se ce făcea Gamay, după care, într-un târziu, a 
adormit, prinzând câteva ore de somn odihnitor. S-a trezit 
în zori şi a făcut un duş care a fost cu atât mai înviorător 
cu cât la acea oră nu era apă caldă. Se plimba agitat pe 
pistă când pilotul şi polițistul au sosit, iar curând după 
aceea, spre est, cerul a căpătat o culoare roz ca de 
piersică. 

Elicopterul a urmat drumul indicat pe harta lui Chi în 
linie dreaptă, cu viteză maximă, zburând la o altitudine de 
patru sute cincizeci de metri. Pădurea se întindea sub ei 
ca o miţoasă cuvertură verde. Când au ajuns la zona 
indicată pe hartă, pilotul a redus viteza şi a coborât până 
aproape de nivelul copacilor. Aparatul JetRanger făcea 
faţă cu brio scopului original de proiectare, acela de 
elicopter militar de observaţie. Stând în faţă, Trout a 
remarcat o schimbare de textură în covorul verde şi i-a 
cerut pilotului să descrie un cerc. Morales a distins 
marginile câmpului, care abia se vedeau. După alte câteva 
ture, pentru ca pilotul să se familiarizeze cu aspectul 
terenului, elicopterul a aterizat aproape în centru. 

Lui Paul i-au trebuit mai puţin de treizeci de secunde ca 
să-şi dea seama că nu-i plăcea defel acel loc uitat de lume. 
Dar nu-i plăcea nicidecum! Iar asta nu ţinea de situarea lui 
atât de departe şi de movilele ciudate sau de întunericul 
chiar pe vreme de zi care părea să se răspândească din 
pădurea ce se întindea de jur împrejur. Acolo părea a 
pândi ceva sinistru. Când era copil, avea senzaţii 
asemănătoare de fiecare dată când trecea prin dreptul 
casei părăsite a unui marinar care îşi mâncase tovarăşii 
atunci când corabia lor rămăsese fără vânt în pânze pe 
Marea Sargaselor. 

Poate Gamay nu trecuse niciodată prin acel loc, a gândit 
el, privind în jur către acel peisaj dezolant. Nu se bazase 
decât pe o hartă a doctorului Chi şi pe presupunerea că 
aceea era destinaţia lor. Se putea ca el să piardă vremea 


aici, pe când Gamay avea nevoie de ajutorul lui în altă 
parte. Nu. A scrâşnit din dinţi. Sigur acesta era locul. 
Simţea asta în adâncul sufletului, tot astfel cum tatăl lui, 
care fusese pescar, îşi dădea seama când se apropia 
furtuna. 

Polițistul a sugerat să se disperseze şi să urmeze trei 
direcţii, fiecare rămânând vizibil pentru ceilalţi cât mai 
mult timp posibil, să ajungă până la liziera pădurii, apoi să 
revină la elicopter. Jumătate de oră mai târziu, s-au întors. 
Morales tocmai se pregătea să spună ceva, dar s-a oprit, 
pentru că ochiul lui ager de poliţist a perceput o dovadă a 
prezenţei cuiva acolo, ceva mai devreme. 

Lăsându-se pe vine ca să privească mai de aproape, 
Morales a zis: 

— Uite, iarba e călcată. Aici, aici şi dincoace. Sergentul 
a înclinat apoi capul. Şi acolo, când e lumină favorabilă, se 
văd urme de picior. 

Gândindu-se că nu şi l-ar dori pe Morales pornit pe 
urmele lui, Trout a urmat exemplul dat de sergent şi a 
observat umbrele slabe ce reţinuseră atenţia acestuia. 
Polițistul i-a dat instrucţiuni pilotului să stea în elicopter, 
fără a întâmpina nici un fel de protest. Soarele de 
dimineaţă sugera căldura de foc ce avea să se 
înstăpânească în acea zonă peste câteva ore. Au pornit, cu 
Morales în frunte, şi, după ce au parcurs doar o scurtă 
distanţă, au întâlnit o movilă ce fusese curățată de 
vegetaţie, astfel că blocurile de piatră dintr-o latură erau 
vizibile. ă 

La baza structurii se găsea o pată roşcată. In dorinţa lui 
de a vedea mai bine, Trout a ignorat recomandarea 
sergentului de a rămâne în spate. A trecut în fugă de 
poliţist şi a ajuns la movilă, de unde a ridicat rucsacul 
maro din piele marca L.L. Bean, pe care chiar el i-l făcuse 
cadou lui Gamay de Crăciun, în urmă cu doi ani. Din ce în 
ce mai agitat, a scotocit prin el şi a găsit aparatul foto şi 
carneţelele ei de notițe şi schiţe, câteva pungi de plastic 
pentru alimente, doze goale de băuturi răcoritoare şi o 
sticlă de apă. În apropiere se găsea un alt rucsac, dar din 
pânză de culoare nisipie. A ridicat ambele obiecte 
deasupra capului ca să le vadă şi Morales, care se zorea 
să-l prindă din urmă. 


— Rucsacul ăsta aparţine soţiei mele, a spus Trout, cu 
un aer triumfător. Iar celălalt are o etichetă cu numele 
doctorului Chi. 

Morales a inspectat rucsacul profesorului. S-a înnegurat 
la faţă. 

— Asta nu e bine. 

— Cum adică, nu e bine? Asta arată că au trecut pe aici. 

— Nu înţelegeţi, señor Trout, a zis Morales, aruncând o 
privire scurtă în jur. Am găsit un foc de tabără şi urme 
lăsate de mulți chicleros. Observând expresia de 
nedumerire de pe faţa lui Trout, a continuat: Sunt oameni 
răi, care fură obiecte de tezaur ca să le vândă. 

— Şi ce legătură are asta cu soţia mea şi cu profesorul? 

— Am găsit cărbuni calzi. lar lângă râu, urme de 
oameni, mulţi. Dar şi astea. 

A desfăcut palma, în care avea trei tuburi de cartuş. 

Trout a dus un tub la nas. După miros, glonţul fusese 
tras recent. 

— Unde le-aţi găsit? 

Trout a urmărit degetul întins de poliţist, apoi s-a uitat 
înapoi, spre locul unde găsise rucsacurile, ca şi cum ar fi 
vrut să traseze o linie imaginară prin care să lege cele 
două puncte. În aceeaşi clipă a observat sculpturile 
ciudate de pe zidul structurii. A făcut un pas spre ele şi a 
cercetat cu luare aminte corăbiile şi siluetele de pe piatra 
dezgolită. Probabil că Gamay şi profesorul mâncaseră de 
prânz, apoi reveniseră la acele imagini săpate în piatră. 
Gamay sigur se arătase intrigată de scrijeliturile acelea 
ciudate, dar ceva îi gonise de acolo. 

S-a întors către Morales. 

— Credeţi că soţia mea şi profesorul au nimerit peste 
aceşti chicleros? 

— Si, a răspuns Morales, ridicând din umeri. E posibil. 
De ce şi-ar fi lăsat rucsacurile aici? 

— Şi eu cred acelaşi lucru, domnule sergent. Vreţi să-mi 
arăţi locul unde aţi găsit tuburile? 

— Pe aici, a zis Morales şi a făcut un semn din cap. Vă 
rog să păşiţi cu băgare de seamă. Câmpul ăsta e presărat 
cu gropi adânci. 

Încet şi cu precauţie, cei doi au traversat câmpul. 
Existau mult mai multe movile misterioase decât bănuise 


Trout la început. Dacă fiecare dintre ele avea o construcţie 
de piatră sub ea, însemna că acel loc fusese cândva o 
aşezare de dimensiuni considerabile. 

— Aici, a spus Morales. Şi dincoace. 

Trout a zărit strălucirea arămie în iarbă şi a cules de jos 
alte câteva tuburi, unele de pistol, altele de puşcă de 
vânătoare. Iarba era culcată la pământ de jur împrejur. A 
strâns în mână tuburile goale de parcă ar fi vrut să le facă 
fărâme. 

— Acum pot să văd focul şi râul? 

Au examinat tabăra şi au găsit sticle goale de tequila, 
precum şi multe chiştoace de ţigări. In pădure au 
descoperit şi alte tuburi. Pe malul râului, Trout a căutat 
zadarnic urme ale pantofilor sport purtaţi de Gamay; 
noroiul era mult prea morfolit ca să păstreze vreo 
amprentă întreagă. A văzut urme care sugerau că pe mal 
fuseseră trase câteva ambarcaţiuni, zărind şi alte câteva 
tuburi. Locul acela amintea de un poligon de trageri. Cu 
toate acestea, Trout nu şi-a pierdut speranţa. Tuburile 
trase arătau că nişte oameni înarmaţi cu puşti şi pistoale 
fugăriseră pe cineva până la râu. Asta era vestea 
neplăcută. Faptul că armele fuseseră folosite dinspre râu 
sugera însă că profesorul şi Gamay reuşiseră probabil să 
scape. 

Trout a propus să revină la elicopter şi să urmeze cursul 
râului prin pădure. Morales a fost de acord. Au pornit în 
pas alert dinspre râu şi parcurseseră deja jumătate din 
distanţa ce îi despărţea de elicopter, când deodată au 
auzit un geamăt. Schimbând priviri, au încremenit locului. 
Morales şi-a scos pistolul. Au ciulit urechile, dar nu au 
auzit decât bâzâitul insectelor din iarbă. 

Au auzit apoi din nou geamătul, venind din dreapta lor. 
Fiind acoperit de Morales, care veghea cu arma, Trout s-a 
deplasat cu precauţie către locul din care se auzise 
geamătul. Sunetul părea să fi răzbătut de sub pământ. S-a 
uitat în jos. A văzut o groapă adâncă, ascunsă în parte de 
iarba înaltă. A îngenuncheat pe margine, dar nu a putut 
zări nimic în beznă. 

Simţindu-se oarecum ridicol adresându-se unei gropi, a 
spus: 

— Cine e acolo? 


Încă un geamăt. Urmat de cuvinte repezi în spaniolă, 
rostite cu glas pierit. 

Morales, care se apropiase şi stătea alături de Trout, a 
ascultat câteva clipe. 

— Un bărbat. Spune că a căzut înăuntru. 

— Dar ce căuta aici? 

Morales a tradus întrebarea, apoi răspunsul. 

— Spune că se plimba. 

— Cam izolat locul ăsta ca să ieşi la o plimbare în sânul 
naturii, a spus Trout. Să-l scoatem afară. 

S-a întors la elicopter şi a găsit o frânghie de nailon în 
trusa pentru situaţii de urgenţă. A lăsat-o în groapă, cu un 
laţ gata făcut, apoi el, pilotul şi Morales au început să 
tragă. În buza gropii a apărut capul, apoi umerii şi restul 
trupului unei făpturi demne de toată mila. Barba 
neîngrijită şi părul lung şi slinos ale bărbatului erau 
îmbâcsite de un praf cenuşiu, iar albul hainelor largi şi 
lălâi era o amintire îndepărtată. Omul s-a aşezat pe 
pământ, masându-şi pe rând braţele, picioarele şi capul. 
Nasul îi era însângerat. 

Polițistul i-a întins o sticlă de apă. Bărbatul a băut din 
ea gâlgâind şi vărsând pe bărbie aproape jumătate din 
conţinut. Revigorat de apă, omul şi-a arătat dinţii galbeni 
într-un zâmbet şmecheresc şi a înclinat sticla ca să mai 
bea din ea. Când a ridicat braţul, mâneca i s-a tras în jos. 

Trout a tras un şut sticlei cu abilitatea unui jucător de 
fotbal, trimiţând-o departe în iarbă. Apoi, cu mâna lui 
uriaşă, l-a prins pe individ de încheietura păroasă. Până şi 
Morales rămăsese şocat de acea izbucnire necontrolată. 

— Señor Trout! 

— Asta-i ceasul soției mele, a spus el, desfăcând 
cureaua elastică de la încheietura bărbatului. 

— Sunteţi sigur? A 

— Doar eu i l-am făcut cadou! În ochii lui, îndeobşte 
calmi, apăruse o expresie furioasă. Intrebați-l de unde-l 
are. 

Morales l-a întrebat pe om, apoi a tradus răspunsul 
acestuia. 

— Susține că l-a cumpărat. 

Trout se săturase deja de acel joc ridicol. 

— Spuneti-i că, dacă nu vorbeşte, îl aruncăm înapoi în 


groapă şi plecăm de aici. 

Rânjetul a dispărut de pe faţa omului. Amenințarea de a 
fi azvârlit din nou sub pământ l-a făcut să dezlănţuie un 
torent de proteste în spaniolă. 

Morales a ascultat, dând din cap când şi când. 

— E nebun. Îl cheamă Ruiz. O ţine întruna cu femeia- 
diavol şi piticul care a făcut pământul să-l înghită. 

— Femeie-diavol? 

— Si. Spune că ea i-a spart nasul. 

— Şi ce s-a întâmplat cu femeia? 

— Nu ştie. Căzuse în groapă. Apoi a auzit multe 
împuşcături. După aceea, s-a lăsat liniştea. Spune că 
amicii lui l-au abandonat aici. L-am întrebat dacă aceşti 
amigos sunt chicleros. Spune că nu. Morales a rânjit fără a 
se arăta amuzat. Minte de îngheaţă apele! 

— Spuneţi-i că-l luăm în elicopter şi-l aruncăm din aer 
dacă nu ne zice adevărul. 

Individul s-a uitat la chipul neclintit al uriaşului gringo 
şi a înţeles că acesta nu glumea. 

— Nu! a rostit el. Vorbesc, spun tot. 

— A, deci înţelegi englezeşte! 

— Poco, a spus el, ţinând degetul mare şi arătătorul 
uşor depărtate. Intr-o engleză chinuită, apelând la 
spaniolă atunci când cuvintele îl trădau, Ruiz a recunoscut 
că venise acolo cu o bandă de chicleros pentru a fura 
antichităţi. Dăduseră peste o femeie şi un bărbat mărunţel 
pe care îi închiseseră sub pământ, de unde nu aveau cum 
să scape. Însă aceştia găsiseră o cale de ieşire şi îl 
azvârliseră pe el în acea groapă. Ceilalţi chicleros 
porniseră în urmărirea lor. Şi nu se mai întorseseră după 
el. Nu ştia ce se întâmplase cu cei doi după aceea. 

Trout a analizat pe scurt acea mărturie. 

— Bine, să-l ducem la elicopter. 

Cu grijă, străduindu-se să nu-l atingă, Morales i-a pus 
individului cătuşe la mâini, apoi s-a slujit de picior ca să-l 
determine să se ridice. L-au îngrămădit apoi pe bancheta 
din spate, iar polițistul s-a aşezat alături de el. Individul 
răspândea o putoare atât de respingătoare, încât pilotul a 
început să se plângă. Morales a pufnit în râs şi a spus că 
dacă mirosul devenea de nesuportat îl vor arunca peste 
bord. Lui Ruiz nu i s-a părut deloc amuzantă acea 


ameninţare, şi a căscat ochii cât cepele când aparatul s-a 
ridicat în aer. Nu voia să le facă greutăţi. S-au rotit de 
câteva ori pe deasupra acelui loc, după care s-au îndreptat 
spre râu. 

Acesta abia se zărea printre copaci, dar cum erau trei 
perechi de ochi, au reuşit să urmeze cursul lui. 

Trout abia aştepta să-i comunice soţiei porecla pe care 
tocmai o căpătase. Femeia-diavol. Spera să o găsească în 
viaţă, ca să audă şi ea asta. 

Huruitul motorului vechi al bărcii era atât de puternic, 
încât Gamay nu a reuşit să audă zgomotul făcut de 
elicopter decât atunci când acesta se afla practic deasupra 
lor. Chiar şi aşa, fusese alertată de apariţia aparatului 
doar prin faptul că profesorul Chi ridicase faţa spre cer. A 
tras brusc de cârmă şi a îndreptat ambarcaţiunea către 
mal, făcând-o să se izbească de pământul înierbat sub 
adăpostul oferit de coroanele înfrunzite ale copacilor cu 
ramuri joase. Din aer, ar fi fost imposibil ca barca să fie 
văzută prin frunzişul foarte des. Gamay a ţinut să se 
asigure şi mai bine de acest lucru, astfel că a dirijat 
ambarcaţiunea spre un tufiş bogat de ferigi. Nu ar fi vrut 
ca razele soarelui să se reflecte din corpul de aluminiu al 
bărcii. 

O clipă mai târziu, deasupra capului s-a auzit vuietul 
făcut de rotoarele elicopterului. Prin frunzişul des, Gamay 
a zărit fulgerări roşii şi albe, culorile în care era vopsit 
fuzelajul, semn că elicopterul tocmai trecea pe deasupra 
coroanelor copacilor, agitând ramurile. Lui Gamay nu i-a 
trecut nici o clipă prin minte că, la câteva ore după ce 
aflase de dispariţia ei, Paul revenise în Yucatán şi, 
închiriind un elicopter, acum trecea în zbor pe deasupra 
ei. De când ajunsese în acel loc, fusese trasă sălbatic de 
păr, ameninţată cu violul, aruncată într-o peşteră unde ar 
fi trebuit să moară, se târâse prin tuneluri întunecoase şi 
lipsite de aer, slujise ca ţintă de trageri. Avea toate 
motivele să creadă că oamenii care îi oferiseră un 
asemenea tratament ceruseră sprijin aerian ca să o prindă 
şi să îi sporească suferinţa. A răsuflat uşurată după ce 
zgomotul făcut de elicopter s-a stins în depărtare, şi după 
câteva momente au pornit din nou pe râu. 

După ce scăpaseră de individul cu dinţii îngălbeniţi, ea 
şi Chi goniseră spre pădure, ferindu-se de gloanţele care 
şuierau în jurul lor, apoi coborâseră panta ce ducea spre 
râu. După ce descoperiseră trei bărci cu motor aliniate 
una lângă alta pe mal, împinseseră două dintre ele în apă, 
lăsându-le să fie purtate de curent, apoi săriseră în cea de- 
a treia, porniseră motorul şi lăsaseră în grabă în urmă acel 


loc. 

După ce călătoriseră întreaga zi fără nici un incident, 
petrecuseră o noapte liniştită pe malul râului, apoi îşi 
continuaseră drumul a doua zi dis-de-dimineaţă. Apariţia 
elicopterului o făcuse pe Gamay să-şi dea seama că reuşita 
evadării şi deplasarea lipsită de evenimente le dăduse un 
fals sentiment de siguranţă. Acum stăteau cu ochii mereu 
îndreptaţi spre cer, iar Gamay conducea ambarcaţiunea 
cât mai aproape de mal. Nu se vedea nici urmă de 
elicopter, dar vegetaţia deasă de la mal s-a încolăcit la un 
moment dat în jurul elicei, astfel că s-a văzut silită să 
îndrepte bacul spre uscat pentru a elibera palele. Treaba 
aceea ar fi însemnat doar o întârziere de un minut sau 
două. Când însă a vrut să repornească motorul, acesta nu 
s-a lăsat deloc convins. Gamay nu prea pricepea de ce. Cu 
carcasa lui  sablată, anticul motor Mercury de 
cincisprezece cai-putere nu arăta grozav. Cu toate 
acestea, funcţionase bine până în momentul când îl oprise. 
Tocmai încerca să descopere care era pricina când au 
auzit dinspre amonte glasuri vorbind în spaniolă. 

Pe lumea asta nimic nu creează o frustrare mai mare 
decât un motor care te lasă baltă tocmai când ai mai mare 
nevoie de el, şi-a zis Gamay. Mai ales când de funcţionarea 
bucății ăleia de metal depinde viaţa ta. Gamay a pus ferm 
piciorul pe osatura de la pupa. Sperând să înfrângă 
spiritul malefic ce sălăşluia în acea maşinărie, a zâmbit 
cuceritor, a şoptit „Te rog” şi a tras cu toată puterea de 
şnurul starterului. 

Motorul a răspuns cu un pufnet chinuit, un gâfâit 
astmatic, urmat de un suspin pierit, după care s-a aşternut 
tăcerea, spartă însă de ţipătul de durere al lui Gamay, 
care căzuse pe spate, zgâriindu-şi şi strivindu-şi dosul 
mâinilor de banca din metal. A slobozit un şir de înjurături 
la adresa maşinilor îndărătnice de pretutindeni, chemând 
răzbunarea furiilor împotriva lor. Profesorul Chi se găsea 
la prova, ţinându-se de o creangă aplecată deasupra apei, 
pentru ca ambarcaţiunea să nu fie dusă la vale de curentul 
leneş cât Gamay îşi făcea de lucru cu motorul şi pufnea de 
neputinţă. Femeii i se scurgeau şiraguri de sudoare pe 
bărbie. Cu gura crispată într-o expresie de furie, cu faţa 
încadrată de şuviţe încâlcite de păr, amintind de nişte 


şerpi roşcat-închis, ar fi putut sluji ca model pentru un 
artist grec din antichitate care ar fi dorit să realizeze 
sculptura Meduzei. Lucru mult mai grav, ea știa cât de 
aproape de adevăr era acea comparaţie. Arăta ca o 
gorgonă şi mai avea de aşteptat până să se poată aranja. 

Era evident că încercarea lor de a-şi sabota urmăritorii 
dăduse greş. Cei doi nu aveau cum să ştie că nu fusese de 
ajuns să îndepărteze ambarcaţiunile de mal, că una dintre 
ele avea să se agaţe într-o rădăcină subacvatică, iar 
cealaltă avea să fie purtată de curent înapoi spre mal. 
Acum, prima dintre acele bărci cu fundul plat tocmai se 
ivea de după un cot al râului, răsărind din ceața subţire a 
dimineţii, urmată la câteva secunde de cealaltă. În fiecare 
din ele se aflau câte patru bărbaţi, inclusiv cei doi pe care 
Gamay îi botezase Pancho şi Elvis. Stând la prova bărcii 
din frunte şi având în mână un pistol, Pancho conducea 
asaltul. Strigătele şi agitația lui stăteau mărturie că omul 
îşi zărise prada. 

Bacurile se apropiau cu repeziciune. Gamay şi-a aţintit 
privirea asupra motorului, parcă dorind ca prin 
concentrare să-l pornească, şi astfel a descoperit că 
butonul şocului fusese apăsat din greşeală. A scos în afară 
butonul de plastic şi a tras din nou de şnur. Motorul a tuşit 
scurt, apoi a pornit, după care Gamay a reglat puţin 
acceleraţia. A îndreptat barca spre interiorul râului, 
dorind să ajungă în mijloc, unde apa era mai adâncă, deşi 
în acea zonă ar fi fost şi mai vulnerabili. A privit în urmă. 
Barca din frunte se desprinsese binişor de cealaltă. 
Pesemne avea un motor mai puternic, ori care funcţiona 
mai constant. Ambarcaţiunea a început să se apropie tot 
mai mult, parcă într-o agonizantă filmare cu încetinitorul. 
Curând avea să fie suficient de aproape pentru ca oamenii 
înarmaţi de la prova să îi poată lua în cătare şi ciurui. 

Gamay a văzut ieşind fum pe gura ţevii unui pistol. 
Pancho trăsese două gloanţe, mai mult în mod 
demonstrativ decât pentru a nimeri pe cineva. Fie că 
ţintise anapoda, fie că distanţa era prea mare, cert e că 
gloanţele nu au şuierat prin dreptul fugarilor. Apoi Gamay 
şi-a pierdut din vedere urmăritorii, aceştia dispărând după 
un cot al râului. Era doar o chestiune de timp, poate de 
câteva minute, până când aveau să fie ajunşi din urmă şi 


ucişi. 

Trosc! 

Auzind acel zgomot neaşteptat, Gamay s-a răsucit. Chi 
îşi descoperise maceta zăcând aruncată pe fundul bărcii şi 
acum se folosea de ea pentru a tăia o creangă mare din 
coronamentele ce li se arcuiau pe deasupra capetelor. 
Apoi femeia a văzut încă o dată lucirea argintie a oţelului. 
În apa râului a căzut o nouă creangă. Chi mânuia maceta 
cu o îndârjire nebunească. Alte şi alte crengi au căzut în 
apă, încâlcindu-se între ele de o parte şi de alta a bacului, 
apoi au rămas în urmă, alcătuind un soi de baraj plutitor. 
Acea îngrămădire de crengi şi frunze s-a oprit în mijlocul 
râului, agăţându-se de un banc de nisip. 

Cârmaciul bărcii din faţă a văzut crengile încâlcite când 
era deja prea târziu. Ambarcaţiunea a luat cotul înclinată 
foarte mult. Omul a încercat să ocolească obstacolul. Asta 
a făcut bacul să se izbească de acel baraj cu bordul. Un 
chiclero s-a aplecat ca să împingă deoparte mormanul de 
crengi şi a descoperit pe propria piele că Newton a avut 
dreptate când a afirmat că orice acţiune dă naştere unei 
reacţiuni. Întinzându-se cu mult deasupra apei, către 
movila plutitoare, s-a dezechilibrat şi, cu un plescăit, a 
căzut în râu. Câteva clipe mai apoi s-au auzit strigăte 
puternice şi s-a creat derută, pentru că a doua barcă, 
venind cu viteză, a intrat în prima. Cineva a scăpat un foc 
de armă, glonţul rătăcindu-se undeva prin pădure. 
Scoţând ţipete ascuţite, păsările speriate au întunecat 
cerul. 

— Bravo! a strigat Gamay cu un aer triumfător. 
Frumoasă mişcare, profesore! 

Din zâmbetul firav aşternut pe chipul îndeobşte serios 
al mayaşului, se vedea limpede că era încântat, atât de 
rezultatele eforturilor sale, dar şi de laude. 

— Ştiam eu că educaţia de la Harvard îmi va fi de folos 
într-o bună zi, a spus el cu modestie. 

Gamay a rânjit şi a cotit ca să evite zona de mâl din 
apropierea malului, însă nu se putea spune că jubila. După 
acel prim moment de entuziasm, şi-a dat seama că nu avea 
habar încotro se îndreptau. Şi nici dacă aveau suficient 
carburant cât să ajungă undeva unde să primească ajutor. 
A verificat rezervorul. Era pe jumătate plin. Ori pe 


jumătate gol, dacă ar fi fost să gândească în mod pesimist. 
Atitudine care, dată fiind situaţia lor destul de precară, n- 
ar fi fost nicidecum nelalocul său. 

După ce s-au consultat în grabă, au hotărât ca o vreme 
să meargă cu motorul în plin, pentru a se îndepărta cât 
mai mult de urmăritori. După aceea, aveau să se lase în 
voia cursului apei. 

— Profesore, n-aş vrea să zgândăresc prea mult rana, 
dar în situaţia noastră, care e destul de gravă, ai idee 
încotro se îndreaptă râul? 

Profesorul a clătinat din cap. 

— Nici măcar nu e trecut pe hartă. Cred că merge spre 
sud. Pur şi simplu pentru că, după cum ai observat şi tu, 
există puţine râuri care să curgă spre nord. 

— Se spune că, dacă te rătăceşti, e bine să urmezi 
cursul unui râu. El te va aduce în apropierea civilizaţiei, a 
spus Gamay, nu tocmai convinsă. 

— Am auzit asta. Şi că muşchiul creşte pe partea de 
nord a scoarţei copacilor. Dar eu am văzut şi muşchi 
crescând de jur împrejurul trunchiului. Sigur ai făcut 
parte din organizaţia cercetaşilor. 

— Mereu mi-a plăcut mai mult să mă joc cu băieţii. Dar 
dincolo de vândutul prăjiturilor, nu am făcut prea multe la 
cercetaşi. Iar singurul lucru pe care mi-l amintesc de la 
lecţiile de lucru manual este cum să cioplesc un băț pentru 
a coace bezele la un foc de tabără. 

— Nu se ştie niciodată când vom avea nevoie de o 
asemenea abilitate. De fapt, nu prea ţin să dăm de 
civilizaţie. Mai ales dacă ea ar apărea sub forma vreunui 
alt grup de chicleros. 

— Există şi o asemenea posibilitate? 

— Cei care ne urmăresc au sosit după ce am fost noi 
aruncaţi în peştera aia. Asta înseamnă că nu au venit de 
departe. Probabil de la vreo altă tabără. 

— Ori se îndreptau spre amonte când noi am dat peste 
amicii lor. 

— În orice caz, cred că este preferabil să ne pregătim 
pentru cea mai rea situaţie, anume că vom fi prinşi între 
două grupuri rivale. 

Gamay a ridicat ochii spre peticele de cer albastru ce 
începuseră să se zărească prin spărturile apărute în 


vegetaţia deasă. 

— Crezi că elicopterul ăla aparţinea bandei? 

— Posibil, deşi, din experienţa mea, aceşti hoţi nu au o 
dotare atât de bună. Nu le trebuie echipamente foarte 
complicate ca să dezgroape obiecte vechi şi să le 
transporte prin pădure. După uşurinţa cu care am scăpat 
de elicopter, vezi şi tu că pe cât sunt mai simple lucrurile, 
pe atât mai bine. 

— Până acum am avut natura de partea noastră. Dar o 
să ieşim de la adăpostul pădurii şi ar trebui să ne gândim 
cum procedăm în caz că elicopterul se va întoarce. Gamay 
a oprit motorul. O să plutim puţin în derivă. Dacă nu ne 
mai urlă motorul ăsta în cap, poate reuşim să ne gândim la 
un plan. 

Cu motorul redus la tăcere, alunecarea în josul râului 
părea aproape idilică. Prin frunzişul şi verdeaţa de 
nepătruns de pe maluri se zăreau fulgerări de penaje 
sclipitoare. Malurile înalte de o parte şi de alta arătau că 
râul reprezenta o cale navigabilă veche, care îşi croise 
albia prin terenul calcaros de-a lungul unei perioade 
îndelungate de timp. Ca şi cum ar fi fost conştient de 
vârsta lui înaintată, râul şerpuia prin pădure în ritm lent, 
dar constant, variind în lăţime şi având apa de un verde 
strălucitor, ca postavul mesei de biliard, acolo unde 
soarele o lumina, şi de un verde întunecat în locurile 
umbrite. Nu după multă vreme, farmecul naturii a început 
s-o lase cam rece pe Gamay, odată ce stomacul ei a prins 
să se revolte, ghiorăind. Şi-a dat seama că nu mâncase 
nimic din ziua precedentă şi a spus cu un aer visător că 
regreta faptul că nu luaseră la ei mai multe sendvişuri cu 
carne de conservă. Chi a promis că va rezolva cumva 
problema. I-a cerut să aducă barca la mal şi a tăiat cu 
maceta un tufiş întreg cu fructe de pădure. Acestea erau 
cam acre, dar săţioase. Suprafaţa râului era acoperită de 
alge verzi. După ce acestea erau îndepărtate, apa arăta 
limpede şi înviorătoare, bună de băut. 

Acea stare idilică s-a încheiat curând, pentru că au auzit 
mugetul motoarelor de bărci. 

Acestea au apărut din nou la câteva sute de metri în 
urma lor. Una din ele iarăşi în frunte. Gamay a acţionat 
motorul şi a pornit cu viteză maximă. 


Se aflau pe o porţiune dreaptă, relativ largă a râului, iar 
această situaţie nu le îngăduia să apeleze la nici o 
stratagemă. Primul bac se apropia treptat, distanţa dintre 
el şi cei urmăriţi micşorându-se constant. Peste câteva 
minute, Gamay şi Chi aveau să ajungă în bătaia armelor. 
Ambarcaţiunile s-au apropiat şi mai mult, reducând 
distanţa la o treime, apoi la jumătate. Gamay a privit în 
urmă cu un aer nedumerit. Chicleros nu mai îndreptau 
armele spre ei. Arătau ca nişte oameni de treabă ieşiţi la 
plimbare pe râu. 

— Doctor Gamay! a strigat Chi. 

Ea s-a întors şi l-a văzut pe profesor aflat la prova, 
privind drept în faţă. Apoi a auzit un vuiet venind din 
depărtare. 

— Ce s-a întâmplat? a întrebat ea. 

— Urmează praguri de râu! 

Barca începuse să capete viteză, cu toate că nu se 
atinsese de acceleraţie. Aerul era mai rece decât până 
atunci şi mai umed, încărcat de o ceaţă foarte fină. După 
câteva momente, vuietul s-a transformat în muget şi, prin 
negura ce plutea deasupra râului, a zărit spumă albă şi 
vârfurile ascuţite ale unor stânci negre şi lucioase. S-a 
gândit deodată la fundul plat al bărcii şi în minte i s-a 
desfăşurat imaginea unui deschizător de conserve ce 
sfâşie tabla subţire din aluminiu. 

Râul se îngustase, iar cantitatea uriaşă de apă ce trecea 
prin acea pâlnie transformase cursul leneş într-un torent 
furios. 

Gamay a privit în urmă. Cele două ambarcaţiuni îşi 
opriseră înaintarea şi patrulau în cerc pe latul râului. 
Evident, urmăritorii ştiuseră de existenţa pragurilor. De 
aceea nu mai trăseseră în ei. De ce să mai risipească 
muniţie? 

— Nu vom putea trece de stâncile astea! a strigat 
Gamay încercând să acopere tunetul apei ce se rostogolea 
la vale. Încerc să îndrept barca spre mal. După aceea, va 
trebui să fugim şi să ne căutăm salvarea în pădure. 

A răsucit cârma, iar ambarcaţiunea cu fundul plat a 
pornit spre mal. La aproape zece metri de mal, motorul a 
tuşit o dată şi a murit. Gamay a încercat să-l repornească, 
dar fără succes. A răsucit iute capacul rezervorului şi l-a 


scos. În el nu mai rămăsese nici o picătură de benzină. 

Profesorul Chi a înşfăcat singura vâslă şi a încercat să 
manevreze barca. Curentul era însă prea puternic şi dădea 
să i-o smulgă din mână. Ritmul de deplasare a crescut, 
făcând barca să se răsucească în jurul axei sale. Gamay 
privea neputincioasă cum ambarcaţiunea era purtată ca o 
aşchie de lemn către stâncile ca nişte colţi şi apa 
înspumată ce părea a fierbe. 


Fusese ideea lui Trout ca la întoarcere să zboare tot pe 
deasupra râului. Cu câteva secunde mai devreme, pilotul 
elicopterului atinsese cu degetul indicatorul de nivel şi 
apoi cadranul ceasului de la mână, ceea ce, în limbajul 
semnelor, însemna că vor rămâne fără combustibil şi că 
trebuiau să se întoarcă. 

Minuţiozitatea dovedită de Trout ca om de ştiinţă se 
explica prin faptul că în adolescenţă lucrase alături de 
unchiul Henry, un meşter priceput, care construia bărci de 
lemn pentru pescarii locali cu multă vreme înainte de a 
apărea moda corpurilor de barcă din plastic. „Măsoară de 
două ori şi taie o singură dată”, obişnuia Henry să spună 
între două pufăituri din pipă. Cu alte cuvinte, verifică de 
două ori tot ce faci. Ani buni după aceea, Trout nu începea 
nici o lucrare pe computer fără să audă îndemnul şoptit al 
unchiului. 

Aşa se face că a fost o reacţie firească să sugereze, prin 
intermediul lui Morales, că ar trebui să revină de-a lungul 
râului, încet de astă dată, pentru eventualitatea că le 
scăpase ceva la prima trecere. Au zburat la o înălţime mai 
mică de treizeci de metri, cu viteză redusă, coborând şi 
mai mult atunci când râul se lărgea. Aparatul JetRanger 
era deosebit de manevrabil, deoarece fusese gândit ca 
elicopter uşor de observaţie, iar corespondentul lui militar 
participase la misiuni sub numele de Kiowa. Curând, au 
ajuns din nou la pragurile pe care le văzuseră mai 
devreme. 

Trout s-a uitat la porţiunea întinsă de apă înspumată, 
apoi dincolo de ea, către râul care curgea calm în susul 
cataractei. A observat ceva ciudat. Două bărci se ţineau 
aproape una de cealaltă, păstrând distanţa faţă de praguri, 
din câte se părea stând pe loc, în vreme ce o a treia barcă 


aluneca în aval. Cineva aflat la prova celei de-a treia 
ambarcaţiuni vâslea cu îndârjire, însă curentul purta barca 
implacabil către stânci. Trout a zărit la pupa ambarcaţiunii 
o fluturare roşcat-închis. 

Gamay! 

Imposibil să se înşele, mai ales că razele soarelui erau 
reflectate de părul ruginiu, o culoare inconfundabilă. Pe 
de altă parte, îi era foarte limpede ce urma să se întâmple. 
Peste câteva secunde, neajutorata barcă avea să capete 
viteză, suptă înspre colții stâncoși, şi făcută bucățele. 

Trout a răcnit la Morales: 

— Spune-i pilotului să îi împingă înapoi cu ajutorul 
curentului descendent! 

Morales urmărea fascinat desfăşurarea acelei situaţii ce 
urma să se transforme într-un dezastru. A încercat să 
transmită către pilot ordinul lui Trout. Însă traducerea 
depăşea posibilităţile lui de înţelegere a limbii engleze. A 
rostit câteva cuvinte în spaniolă, apoi, frustrat, a ridicat 
din umeri. Trout l-a lovit pe umăr pe pilot. A făcut un semn 
elocvent către barca dusă de curent, apoi a descris un 
cerc în aer cu arătătorul, după care a sugerat un gest de 
împingere. Spre uimirea lui, pilotul a priceput imediat 
mesajul exprimat prin semne destul de rudimentare. A dat 
din cap cu hotărâre, a pus elicopterul cu botul spre 
pământ, pornind în picaj, apoi a redus viteza foarte mult, 
până când s-au poziţionat între ambarcaţiunea ce naviga 
în derivă şi crestele pragurilor, unde fluviul se îngusta 
foarte mult. Aflat într-o poziţie staţionară, elicopterul a 
coborât până când curentul descendent de aer creat de 
rotoare a lovit suprafaţa apei, ca un uriaş bătător de ouă, 
dând naştere unei adâncituri înspumate, de forma unei 
farfurii. 

Valurile formate au pornit în cercuri concentrice, destul 
de înalte. Prima vălurire a izbit ambarcaţiunea cu fundul 
plat, a făcut-o să piardă din viteză, după care a oprit-o cu 
totul, începând să o împingă spre mal, deasupra pragurilor 
râului. Rotorul cu pale lungi nu era tocmai potrivit pentru 
o asemenea operaţiune chirurgicală. Valurile ridicate de 
puternicul curent de aer legănau ambarcaţiunea, 
amenințând să o răstoarne. Trout, care se aplecase spre 
geam, a văzut ce se întâmpla. A tipat către pilot şi i-a făcut 


semn cu degetul mare ridicat să înalțe aparatul. 

Elicopterul a început să urce spre cer. 

Prea târziu, însă. Un val a lovit barca şi a făcut-o să se 
răstoarne. Ocupanţii ei au dispărut sub apă. Trout a 
aşteptat să vadă capetele lor apărând la suprafaţă. Nu a 
reuşit, pentru că a întors capul, după ce a auzit un zgomot 
ciudat şi strigătul pilotului. Când a privit spre pilot, a 
văzut o reţea de linii fine, amintind de pânza unui 
păianjen, în parbrizul care mai devreme nu avusese nici o 
zgârietură. În mijlocul acelei reţele se vedea o gaură. 
Aşadar, deveniseră o ţintă! Probabil că un glonţ trecuse 
exact printre ei şi lovise peretele etanş, la câţiva 
centimetri deasupra lui Ruiz, care rămăsese blocat, cu 
ochii mari cât farfuriile. Banditul a început să răcnească 
precipitat în spaniolă, cu toate că Morales îl avertiza să-şi 
ţină gură. Morales a renunţat la vorba bună şi, aplecându- 
se, i-a tras o lovitură scurtă în falcă, făcându-l să-şi piardă 
cunoştinţa. Apoi polițistul şi-a scos pistolul şi a tras înspre 
bărci. 

S-a auzit încă un răpăit pe fuzelaj, ca şi cum cineva ar fi 
lovit în învelişul lui cu un ciocan de nituit. Trout nu ştia ce 
decizie să mai ia. Voia să aştepte pentru a vedea ce se va 
întâmpla cu Gamay, dar şi-a dat seama că elicopterul 
devenise o ţintă sigură. Pilotul a luat de unul singur 
hotărârea ce avea să salveze aparatul. Blestemând apăsat 
în spaniolă, a strâns din dinţi şi a împins manşa de 
acceleraţie. Elicopterul a ţâşnit înainte şi s-a îndreptat 
spre cele două ambarcaţiuni ca o rachetă de croazieră. 
Trout a văzut cum oamenii din bărci au încremenit, 
nevenindu-le a crede că ceea ce se petrecea era adevărat, 
după care au fost azvârliţi în apă de puternicul suflu creat 
de rotor. Curentul descendent a făcut ambarcaţiunile 
goale să se legene pe apă ca şi cum ar fi fost doar nişte 
aşchii de lemn de balsa. În ultima clipă, pilotul a executat 
o manevră de ridicare bruscă în aer, după care a înclinat 
aparatul, dorind să mai atace o dată. Manevra s-a dovedit 
inutilă. Bărcile răsturnate începuseră să se scufunde. În 
apă se vedeau capetele oamenilor care se zbăteau fără 
sorţi de izbândă să lupte împotriva curentului ce îi purta în 
mod implacabil spre praguri. 

Barca în care se aflase Gamay tocmai îşi începea 


trecerea prin iadul înspumat, iar Trout a simţit un fior de 
gheaţă pe şira spinării atunci când s-a gândit ce s-ar fi 
putut întâmpla. Încă era îngrijorat în legătură cu soarta lui 
Gamay. Nu îşi văzuse soţia apărând la suprafaţă, şi nici 
cealaltă siluetă, despre care credea că era profesorul Chi. 
Pilotul a descris două mişcări circulare rapide, apoi a făcut 
din nou semn către indicatorul de nivel. Trout a dat 
aprobator din cap. În împrejurimi nu exista nici un loc 
potrivit pentru aterizare. Fără nici o tragere de inimă, i-a 
făcut semn să-şi facă datoria, iar elicopterul s-a îndepărtat 
de râu. 

Trout îşi făcea înfrigurat planuri în gând, astfel că nu şi- 
a dat seama de câtă vreme zburau atunci când a auzit 
motorul tuşind. Preţ de o clipă, aparatul a pierdut din 
viteză, apoi a părut că-şi revine, doar pentru a mai icni o 
dată. Pilotul a acţionat câteva instrumente, apoi a dus 
degetul spre indicatorul de nivel. Gol. S-a aplecat în faţă, 
căutând din ochi un loc pentru aterizare în jungla ce părea 
să nu se mai sfârşească. Motorul a gâlgâit ca o victimă a 
holerei. Tusea a încetat, apoi s-a auzit un susur, urmat de 
o tăcere înspăimântătoare, când motorul s-a oprit complet 
şi aparatul a început să se prăbuşească din cer ca un 
bolovan. 

— Doctore Gamay, nu mişca! 

Vocea lui Chi, slabă, dar insistentă, a străpuns ceața ca 
o perdea cu ochiuri fine. Gamay a deschis greoi ochii, ale 
căror pleoape păreau să-i fi fost lipite. A avut straniul 
sentiment că înota într-o mare tremurătoare de pastă 
verde de lipit. Broboanele gelatinoase au devenit mai bine 
conturate, neclarităţile s-au materializat în frunze şi în fire 
de iarbă. Simţurile şi-au recăpătat încet, încet acuitatea. 
După ce a început să vadă clar, i-a revenit senzaţia 
gustativă, însă aceasta i-a adus amărăciune în gură. Apoi 
pipăitul, şi odată cu el senzaţia de umezeală lipicioasă în 
creştet, urmată de o moliciune udă, ca şi cum creierul i-ar 
fi fost expus la aer. Din reflex, a dus mâna spre cap. 

A simţit degetele cuiva înfigându-i-se în umăr. 

— Nu mai face nici o mişcare, altfel o să mori. Barbă 
galbenă stă cu ochii pe noi. 

Glasul lui Chi era calm, însă trăda încordarea. Gamay 
stătea întinsă pe partea stângă, iar profesorul se găsea în 
spatele ei, nevăzut, însă îndeajuns de aproape ca să-i 
simtă răsuflarea în ureche. 

— Nu văd pe nimeni, a spus ea, simţindu-şi limba grea 
şi fără vlagă. 

— Chiar în faţă, la vreo cinci metri. Foarte frumos, dar 
ucigător. Nu uita, rămâi neclintită. 

Abia îndrăznind să clipească, ochii ei au măturat fiecare 
fir de iarbă, iar într-un târziu privirea i-a poposit asupra 
unei grămăjoare care apoi s-a transformat într-o 
aglomerare de triunghiuri cu margini negre, pe fond 
măsliniu-închis, care marcau  încolăcirile unui şarpe 
extrem de lung. Capul de forma unei săgeți, cu bărbia şi 
gâtul de culoare galbenă, stătea ridicat de la sol. Gamay 
era suficient de aproape ca să vadă clar pupilele verticale 
ale ochilor, scobiturile loreale, care detectau căldura 
emisă de pradă şi arătau ca nişte nări suplimentare, până 
şi limba lungă şi neagră, ce îi ieşea când şi când din gură. 

— Cum se numeşte? a întrebat ea, curiozitatea de om de 
ştiinţă dovedindu-se mai puternică decât teama. 

— Barba amarilla. Unul mare, după cum arată. Unii îi 


spun Fer-de-lance. 

Fer-de-lance! Gamay ştia destul de multe lucruri despre 
şerpi ca să-şi dea seama că avea în faţă un ucigaş. A simţit 
cum i se face pielea de găină. S-a simţit extrem de expusă. 

— Cum trebuie să procedăm? a întrebat ea în şoaptă, 
urmărind capul plat al şarpelui mişcându-se într-o parte şi 
în alta, ca şi cum ar fi ţinut ritmul unei muzici neauzite. 

— Nu te panica. Se va urni de acolo ca să iasă de sub 
acţiunea directă a razelor de soare, căutând probabil o 
zonă de umbră. Dacă se apropie, stai nemişcată şi voi 
încerca să-i distrag atenţia. 

Gamay stătea rezemată într-un cot, poziţie ce devenise 
deosebit de dureroasă, şi se întreba cât va putea rămâne 
astfel. Îşi dorea ca şarpele să se mişte, dar, pe de altă 
parte, nu dorea ca el să se deplaseze în direcţia ei. 

Şarpele a părut a se hotărî după câteva minute, 
descolăcindu-se şi arătându-şi întreaga lungime. Aşa cum 
spusese Chi, era mare, lung de aproape doi metri. S-a 
furişat tăcut printre firele de iarbă, îndreptându-se către 
umbra aruncată de un copăcel, şi s-a oprit alături de 
maceta lui Chi, aceasta fiind rezemată de trunchi. 

— Acum te poţi mişca. A adormit. Ridică-te încet. 

Gamay s-a întors şi l-a văzut pe Chi stând în genunchi. 
Profesorul a pus jos piatra masivă pe care o ţinuse în 
mână până atunci. 

— De cât timp era acolo? 

— Cu vreo jumătate de oră înainte să te trezeşti. De 
obicei, şerpii se retrag dacă li se oferă prilejul, dar în cazul 
lui Barbă galbenă nu se ştie niciodată, mai ales dacă îl 
trezeşti din somn. În asemenea cazuri poate deveni 
agresiv. Acum poate să păstreze maceta, dacă asta vrea. 
Tu cum te simţi? 

— Bine, doar că cineva se foloseşte de capul meu ca de 
o minge de fotbal. Ce e chestia aia lipicioasă de pe părul 
meu? 

— Am făcut o compresă din frunzele unor plante 
medicinale. N-am avut încotro, pentru că farmaciile erau 
închise. 

— De câtă vreme ne aflăm aici? a întrebat ea, masându- 
şi braţul ca să-şi pună sângele din nou în mişcare. 

— De câteva ore. Ai dormit cu intermitențe. Gustul 


amărui pe care îl simţi în gură e un agent de refacere din 
rădăcina unei plante. Te-ai ales cu o lovitură urâtă de la o 
stâncă, în momentul în care s-a răsturnat barca. 

Gamay şi-a amintit ca prin ceaţă de apa înspumată care 
clocotea. 

— A, pragurile! Cum se face că nu am murit? 

Chi a făcut un semn către cer. 

— Chiar nu-ţi aminteşti? 

Elicopterul. Amintirile fragmentare se amestecaseră ca 
piesele unui joc de puzzle. Ea şi profesorul se aflau în 
ambarcaţiunea cu motor rămasă fără combustibil. 
Curentul puternic îi trăgea către stâncile ascuţite. Apoi 
vuietul ucigaş al apelor ce se prăbuşeau fusese acoperit de 
un alt zgomot puternic. Elicopterul vopsit în roşu şi alb, pe 
care îl văzuseră ceva mai devreme dând roată pe deasupra 
râului. 

Gamay şi-a adus aminte că se gândise că aveau să 
moară cu siguranţă, avându-i pe acei chicleros în spate, 
pragurile abrupte în faţă şi elicopterul deasupra capului. 
După aceea, aparatul coborâse ca o walkirie şi păruse a 
pluti puţin deasupra apei dintre barcă şi praguri. Curentul 
descendent al rotoarelor ce se învârteau nebuneşte crease 
un curent circular extrem de puternic, acesta dând 
naştere la rândul său unor valuri ce smulseseră 
ambarcaţiunea din ghearele torentului, trimiţând-o către 
mal. Însă curentul puternic stârnit de elicopter făcuse 
barca uşoară din aluminiu să se balanseze în mod 
primejdios. Aflată la doar câţiva metri de iarba de pe mal, 
ambarcaţiunea se răsturnase. 

Gamay fusese azvârlită din ambarcaţiune ca un proiectil 
pornit dintr-o maşină de asediu. Apoi se lovise cu capul de 
ceva tare. Brusc totul se văzuse ca prin ceaţă, iar dinţii îi 
clănţăniseră. Un fulger de lumină albă îi trecuse dinaintea 
ochilor. După aceea coborâse o beznă izbăvitoare. 

— Elicopterul ne-a salvat, a spus ea. 

— Aşa se pare. Te-ai fi simţit mai bine dacă nu ai fi 
încercat să despici o piatră cu capul. Abia ai şters-o, dar a 
fost îndeajuns ca să-ţi pierzi cunoştinţa. Te-am tras pe mal, 
apoi printre tufişuri, până am ajuns în locul acesta. Am 
adunat rădăcini şi frunze ca să pot aplica cataplasma. Ai 
dormit buştean toată noaptea şi, probabil, ai avut câteva 


vise mai ciudate. Tonicul pe care ţi l-am administrat are şi 
un efect uşor halucinogen. 

Gamay şi-a amintit un vis ciudat. Paul se afla undeva 
deasupra ei, strigând-o, iar cuvintele păreau să apară în 
nişte baloane mari, ca de benzi desenate, după care 
dispăruse, înghiţit de un nor de aburi. 

— Îţi mulţumesc pentru toate, a spus Gamay, punându- 
şi întrebarea cum de reuşise micuțul profesor să o scoată 
din apă şi să o ducă târâş până în pădure. Ce s-a întâmplat 
cu indivizii care ne urmăreau? 

Profesorul a clătinat din cap. 

— În situaţia aia disperată nu le-am mai acordat nici o 
atenţie. Nu mă interesa decât să ajung undeva în 
siguranţă, şi să te salvez. Cred că am auzit câteva 
împuşcături. Dar de atunci încoace a fost o linişte 
mormântală. S-ar putea să fi pierit cu toţii. 

— Şi acum ce facem? 

— Şi eu îmi puneam aceeaşi întrebare când a apărut 
amicul nostru cu solzi. Depinde cât de mult va somnola. Aş 
dori să-mi recuperez maceta. În ţinutul ăsta, o asemenea 
unealtă te poate ajuta să supravieţuieşti. Fă bine şi te 
odihneşte puţin. Dacă Barbă galbenă nu se trezeşte, o să 
întocmim un alt plan. Am descoperit o potecă, probabil 
aceea folosită de chicieros ca să ocolească pragurile 
râului, rută pe care o vom putea explora ceva mai târziu. 
Între timp, ar fi util să ne îndepărtăm puţin, ca să fim la 
adăpost în cazul că şarpele se arată iritat când se va trezi. 

Gamay era întru totul de acord. S-a ridicat cu ajutorul 
lui Chi. Picioarele îi tremurau; se simţea ca o mânză abia 
născută care încearcă să se ridice. A privit în jur şi a 
constatat că se găseau într-un mic luminiş, însorit şi 
protejat de copaci şi de tufişuri. S-au deplasat către latura 
îndepărtată a acestuia, unde Chi i-a scos cataplasma şi a 
spus că vânătăile şi cucuiele ei aproape că dispăruseră. A 
mai zis că, în vreme ce şarpele îşi va face somnul 
regenerator, el va culege nişte fructe de pădure ca să-şi 
potolească amândoi foamea. Simţindu-se în continuare 
obosită, Gamay s-a întins pe iarbă şi a închis ochii. S-a 
trezit câteva clipe mai târziu. Auzise pocnetul unei crengi. 
Chi nu ar fi făcut un asemenea zgomot. 

S-a ridicat în capul oaselor şi a privit în jur. Profesorul 


stătea la marginea luminişului, ţinând o ramură încărcată 
de fructe de pădure. În spatele lui se afla acel chiclero pe 
care ea îl botezase Pancho. Nu arăta nicidecum ca 
individul care dăduse ordin ca ea şi Chi să fie azvârliţi în 
acea peşteră. Părul lins şi lipit de ţeastă arăta acum ca un 
cuib de pasăre, iar hainele lui, cândva albe, erau murdare 
şi rupte în tot locul. Pielea albicioasă de pe burtă i se ivea 
printre zdrenţele ce mai rămăseseră din haine. Rânjetul 
dispreţuitor dispăruse, fiind înlocuit de o mască a furiei. În 
mână avea acelaşi pistol pe care îl folosise şi la prima 
confruntare, iar acesta era îndreptat spre ceafa 
profesorului. 

Individul a lăsat jos rucsacul pe care îl cărase până 
acolo şi s-a răstit la profesor în spaniolă. Acesta s-a 
apropiat de Gamay şi a rămas alături de ea. Acum stăteau 
unul lângă celălalt. Ţeava pistolului s-a plimbat de la Chi 
spre Gamay, apoi în sens invers. 

— Mi-a cerut să-ţi spun că o să ne ucidă ca să-şi 
răzbune oamenii pierduţi. Întâi mă va omori pe mine, apoi 
îşi va satisface poftele cu tine pe cadavrul meu. 

— Ce-i cu indivizii ăştia? n-a mai putut rezista Gamay. 
Nu vreau să te jignesc, profesore, dar am impresia că 
mulţi dintre conaţionalii tăi au creierul între picioare! 

Pe mutra lui Pancho a început să răsară un soi de 
zâmbet. Gamay i-a aruncat individului masiv un surâs 
cochet, de parcă o asemenea propunere i-ar fi făcut 
plăcere. Poate că în acest fel reuşea să câştige timp 
pentru profesor şi să ajungă suficient de aproape de bruta 
aceea ca să-i administreze o lovitură menită să-i anihileze 
orice dorinţă carnală. Chi se găsea în faţa ei, la distanţă de 
doar un pas. Profesorul a întors capul uşor şi a privit spre 
maceta rezemată de copac, după care şi-a încordat puţin 
corpul, ca şi cum ar fi vrut să se repeadă spre ea. Gamay 
ajunsese să îl cunoască suficient de bine pe Chi pentru a-şi 
da seama că acea mişcare era din cale afară de stângace, 
ceea ce sugera că el ținea să atragă atenţia lui Pancho 
asupra macetei. 

Stratagema a dat roade. Pancho a urmat privirea lui Chi 
înspre cuțitul cel lung, rezemat de copac, iar buzele i s-a 
lăbărţat într-un rânjet de satisfacţie. Ţinându-şi ochii şi 
pistolul spre profesor, a făcut câţiva paşi în lateral şi s-a 


aplecat să ridice maceta. 

Ceea ce părea a fi o grămăjoară de frunze şi pământ a 
explodat, transformându-se într-o fulgerare de triunghiuri 
întunecate. 

Alertat de paşii apăsaţi, şarpele se ridicase în poziţie de 
atac în momentul când individul se aplecase pentru a 
ridica maceta. Şi-a vârât colții lungi în gâtul lui, apoi a 
atacat încă o dată, golindu-şi punga cu venin în braţul lui. 

Individul a coborât braţul în care ţinea pistolul şi a 
împuşcat şarpele de câteva ori, transformându-l într-o 
masă însângerată, verde-roşiatică. După aceea, a dus 
degetele spre împunsăturile gemene din apropierea 
arterei carotide. Faţa lui a devenit albă ca varul, ochii i s- 
au dilatat de groază iar gura i-a rămas deschisă într-un 
urlet mut. A holbat ochii spre Chi şi spre Gamay, apoi a 
pornit împleticindu-se către desişurile pădurii. 

Chi a făcut câţiva paşi în faţă, având grijă să evite colții 
şarpelui care muşca în gol în vreme ce-şi dădea sfârşitul, 
şi a pornit pe urmele individului. După câteva clipe, 
Gamay a auzit încă o împuşcătură. Când profesorul a 
reapărut, arma din mâna lui fumega. El a văzut expresia 
de repulsie de pe chipul lui Gamay. Vârând pistolul la 
cureaua pantalonilor, s-a apropiat şi a luat-o de mână. 
Expresia împietrită de pe faţa lui dispăruse, ochii îşi 
recăpătaseră aerul acela amabil, al unui bunic de treabă. 

— Acel chiclero şi-a luat singur viaţa, a spus el cu glas 
răbdător. Ştia că moartea provocată de muşcătura unui 
astfel de şarpe e foarte dureroasă. Veninul lui atacă 
celulele roşii din sânge, făcând vasele sangvine să 
plesnească. Apar sângerări din gură şi gâtlej, umflături 
dureroase, stare de vomă şi spasme, după care organismul 
intră în stare de şoc. În ciuda muşcăturii de la gât, 
suferinţele lui ar fi putut să ţină o oră, poate două. Inainte 
de a avea atâtea regrete legate de soarta lui, nu uita că 
individul voia ca noi să pierim în peşteră, şi pe urmă ne-a 
vrut moartea pe râu. 

Gamay a clătinat din cap, părând sleită de puteri. Chi 
avea dreptate. Moartea acelui chiclero era regretabilă, 
însă singur şi-o căutase. Profesorul se dovedea un om 
extraordinar. Pentru ea rămânea un mister faptul că 
spaniolii reuşiseră să îi înfrângă pe mayaşi. Imediat după 


aceea, dorinţa ei de supravieţuire a devenit dominantă. 

— Să plecăm de aici, a spus ea, privind în jur. S-ar 
putea ca şi alţii să fi auzit împuşcăturile. 

Chi a ridicat de la pământ maceta şi rucsacul individului 
mort. 

— Singura noastră şansă rămâne râul. Chiar dacă am şti 
unde ne aflăm, ar fi riscant să pornim prin junglă. A 
aruncat o privire spre rămăşiţele însângerate ale şarpelui 
şi a continuat: După cum ai văzut şi tu, în pădure există 
făpturi mult mai ucigătoare decât chicleros. 

— Mergi în frunte, iar eu te voi urma, a spus Gamay, 
neavând nici un motiv să-l contrazică. 

Au pornit prin pădure, Chi reuşind să se orienteze cu 
ajutorul busolei interne, până când au ajuns la o potecă 
lată de aproape un metru, care era atât de bătucită, încât 
stratul de calcar ajunsese la suprafaţă. 

— Ăsta-i drumul pe care se făcea transferul între o 
parte a râului şi cealaltă. 

— Nu riscăm să dăm de cineva dacă mergem pe aici? 

— Nu sunt sigur. Mai ţii minte ce a spus individul ăla, 
cum că voia să-şi răzbune oamenii? Mă ofer să fac pe 
cercetaşul. Tu rămâi mai în spate şi, dacă îţi dau eu de 
veste, ieşi cât de repede poţi de pe potecă. 

Au continuat să meargă prin pădure, pe drumul ce 
ducea aproape paralel cu râul ale cărui ape se vedeau 
sclipind când şi când. Gamay păşea în spatele 
profesorului. Au înaintat fără să întâmpine greutăţi. 
Singurul semn de viaţă în afara ţipetelor stridente ale 
păsărilor l-a reprezentat un leneş care i-a privit la un 
moment dat cu ochi adormiţi de pe creanga de care stătea 
agăţat cu capul în jos. 

Chi s-a oprit la un moment dat şi i-a făcut semn lui 
Gamay să-l urmeze, după care a dispărut după un cot al 
drumului. Când ea l-a ajuns din urmă, profesorul stătea pe 
o mică plajă nisipoasă. Trei bărci cu fundul plat, identice 
cu acelea distruse, erau trase pe mal, sub un adăpost 
încropit din bețe şi frunze de palmier care le-ar fi ascuns 
de ochii oricui ar fi trecut pe râu sau ar fi privit din aer. În 
contrast cu imaginea apelor furioase pe care Gamay o 
păstra în minte, aici apa verde-cafenie redevenise calmă. 

— Aşadar, aveau bărci de ambele părţi ale pragurilor 


râului, a remarcat Chi. Probabil cărau obiectele antice pe 
poteca aceea, ocolind porţiunea învolburată. 

Gamay îl asculta, însă avea atenţia distrasă. S-a 
îndepărtat de malul râului şi s-a apucat să examineze 
tăciunii stinşi ai unui foc de tabără, moment în care a 
observat o platformă ridicată pe stâlpi. Pe acea platformă 
fusese construită o structură cu acoperişul plat, amintind 
de căsuţele pe care, în copilărie, obişnuia să le facă şi ea 
în copaci. A deschis uşa, care era zăvorâtă, dar nu 
încuiată, şi a aruncat o privire înăuntru. A văzut câteva 
canistre cu benzină şi un răcitor mare, metalic. A ridicat 
capacul. 

— Profesore Chi! a strigat ea. Am găsit ceva important! 

Chi a venit în fugă, iar când a văzut cutia de conserve 
cu etichetă albastră pe care Gamay o ţinea în mână, a 
zâmbit cu gura până la urechi. 

— O, Spam, a şoptit el cu un respect aproape religios. 

Dar în răcitor se mai găseau şi alte lucruri. Conserve de 
legume şi sucuri, apă îmbuteliată şi tortilla în cutii de 
plastic închise ermetic. Sardele şi carne de vacă în suc 
propriu, asta pentru a mai varia meniul. In acea magazie 
primitivă au găsit lanterne şi unelte. Iar chibriturile 
rezistente la umezeală li s-au părut a fi mană cerească, la 
fel şi aragazul portabil. Fără a mai vorbi de săpun. 
Alegându-şi fiecare o porţiune de râu, s-au îmbăiat şi şi-au 
spălat hainele, care apoi s-au uscat repede în soarele 
arzător. 

După baie, au pregătit o masă înviorătoare, compusă 
din carne din conservă cu ouă. Apoi Chi a explorat zona, în 
timp ce Gamay a făcut provizii de hrană şi de lucruri 
trebuincioase. În jur domnea o linişte ca de pe altă lume, 
dar au decis să nu mai întârzie acolo. Au încărcat o barcă 
şi le-au sabotat pe celelalte, scufundându-le sub stânci, 
ascunzând apoi motoarele în pădure, asta după ce le-au 
încercat mai întâi, pentru a-l alege pe cel care funcţiona 
cel mai bine. După aceea au urcat în barcă şi au pornit pe 
râu, menţinând motorul la turație scăzută, puţin peste cea 
de ralanti, cât pentru a se deplasa o idee mai repede decât 
curentul. 

După ce au parcurs mai puţin de un kilometru şi 
jumătate, au ajuns într-un loc unde râul făcea un cot 


abrupt spre dreapta. Într-un soi de golfuleţ, exact la cotul 
râului, pe lângă ierburi, gunoaie şi crengi aduse de apă, se 
găseau şi două bărci cu fundul plat, răsturnate, ale căror 
corpuri de aluminiu erau strivite şi sfârtecate. Printre ele, 
se vedeau şi cadavrele câtorva bărbaţi, umflate de apă şi 
intrate în putrefacție în soarele torid. 

Chi a murmurat o rugăciune în spaniolă. 

— Cred că aici am fi sfârşit şi noi dacă am fi intrat cu 
barca în praguri, a spus Gamay, ducând mâna la nas. 

— Dar când i-am văzut ultima oară, oamenii ăştia nu 
erau lângă praguri. 

— Aşa mă gândeam şi eu, a spus Gamay, clătinând din 
cap. Cred că s-a întâmplat ceva cât noi ne chinuiam cu 
barca răsturnată. 

Gamay şi-a adus aminte de romanul Inima întunericului 
de Joseph Conrad, mai bine zis de scena în care Kurtz, 
omul civilizat devenit sălbatic, aflat pe patul de moarte, 
şopteşte: „Ce oroare... ce oroare...” 

Cu acele ultime cuvinte ale lui Kurtz încă răsunându-i în 
urechi, Gamay a îndreptat barca în aval şi a accelerat. 
Voia ca până la lăsarea întunericului să lase cât mai 
departe în urmă acel loc al morţii, dar nici nu bănuia ce 
alte momente de groază o aşteptau. 


28 
Washington, D.C. 


Când Perlmutter a telefonat şi l-a întrebat dacă se 
puteau întâlni pentru un prânz în loc de cină, Austin s-a 
arătat încântat din două motive. Dorinţa arhivarului 
corpolent de a se mulţumi cu o masă la Kinkead's, un 
restaurant renumit din Washington, situat pe Pennsylvania 
Avenue, sugera că Perlmutter avusese spor în cercetarea 
pe care o făcuse. Iar nota pentru masa de prânz îi va goli 
mai puţin portofelul lui Austin decât o cină cu şase feluri 
de mâncare. Cel puţin aşa socotise el, până în momentul 
când Perlmutter a ales un vin de Bordeaux din 1982 şi s-a 
apucat să aleagă diverse feluri de mâncare din meniu de 
parcă ar fi comandat dim sum ca aperitiv într-un 
restaurant chinezesc. 

— N-aş vrea să-ţi închipui că profiţi de mine doar fiind 
obligat să-mi oferi un prânz în locul unei cine, a spus 
Perlmutter, explicând astfel extravaganţa de care dădea 
dovadă. 

— Sigur că nu, i-a răspuns Austin, întrebându-se cum va 
strecura nota de plată a dezmăţului practicat de 
Perlmutter fără să bage de seamă cenzorii de la NUMA, 
foarte vigilenţi în privinţa cheltuielilor de protocol. 

A scos un oftat de uşurare în sinea lui abia după ce 
Perlmutter a lăsat meniul deoparte. 

— Prea bine. Aşadar, după ce am discutat la telefon, l- 
am sunat pe prietenul meu Juan Ortega din Sevilia. Don 
Ortega este unul dintre cei mai mari experţi în privinţa 
vieţii lui Columb şi, cum am avut impresia că te cam 
presează timpul, m-am gândit că el ar putea reprezenta o 
scurtătură prin volumul imens de informaţii existente. 

— Apreciez ajutorul tău, Julien. Am citit cărţile lui 
Ortega şi mi s-au părut inspirate. Ţi-a fost de folos omul? 

— Şi da, şi nu, i-a răspuns Perlmutter. Mi-a răspuns la 
câteva întrebări şi a dat naştere altora. I-a întins lui Austin 
documentele pe care Ortega i le trimisese prin fax. Citeşte 
astea pe îndelete. Ca să câştigăm timp, o să-ţi prezint pe 
scurt discuţia pe care am avut-o cu Don Ortega şi voi 


rezuma ceea ce vei găsi în hârtiile astea. 

Perlmutter a expus lucrurile aflate, oprindu-se doar cât 
să guste când şi când dintr-o chiflă. 

— A cincea călătorie de explorare, a gândit Austin cu 
voce tare. Asta cu siguranţă i-ar şoca pe istorici şi ar 
impune o modificare a manualelor de istorie. Tu, ca 
profesionist, ce părere ai? Scrisoarea aceea era falsă, ori 
nu? 

Perlmutter şi-a înclinat capul şi a rămas pe gânduri, 
odihnindu-şi un deget pe obrazul durduliu. 

— Am citit-o de câteva ori, şi tot nu-ţi pot da un răspuns 
clar, Kurt. Dacă este un fals, a fost ticluit într-un mod al 
naibii de inteligent. Am comparat-o cu celelalte documente 
autentice şi cu scrierile lui Las Casas. Stilul, sintaxa şi 
frazarea corespund. 

— Şi, aşa cum ai arătat, de ce şi-ar bate cineva capul să 
fure un document fals? 

— Chiar, de ce? 

Chelnerul le-a adus vinul. Perlmutter a ridicat paharul 
în lumină, l-a agitat, făcând lichidul să se rotească uşor. A 
adulmecat buchetul şi, în cele din urmă, a luat o 
înghiţitură. A închis ochii de plăcere. 

— Superb, aşa cum ştiam că va fi, a spus el cu un 
zâmbet de extaz. Acesta a fost un an legendar pentru 
vinuri. 

Austin a încercat şi el, luând o sorbitură. 

— Mă văd silit să îţi dau dreptate, Julien. A pus paharul 
pe masă şi a continuat: A făcut o referire în scrisoare 
despre faptul că Amiralul s-a căit pentru „moartea celor 
cinci”. Ce înţelegi prin asta? 

Ochii albaştri ai lui Perlmutter au părut că dansează de 
încântare. 

— Mă uimeşte că nu te-ai prins de asta din capul 
locului! Am făcut săpături prin bibliotecă şi am dat de o 
poveste stranie provenind de la un anume Garcilaso de la 
Vega. Ea ar putea aduce puţină lumină în acest caz. Omul 
a susţinut că, şapte ani înainte de plecarea lui Columb în 
prima lui călătorie istorică, o corabie spaniolă a fost 
surprinsă de o furtună în largul coastelor Insulelor Canare 
şi a fost dusă până pe o insulă din Caraibi. Dintre cei 
şaptesprezece membri ai echipajului, doar cinci au 


supravieţuit. Aceştia au reparat corabia şi au revenit în 
Spania. Columb a auzit de aventura lor şi i-a invitat acasă 
la el, unde i-a tratat cu generozitate extremă. În timpul 
petrecerii, bineînţeles că marinarii au povestit amănunte 
privind aventura lor. 

— Deloc surprinzător. Marinarilor le place să 
împărtăşească povestiri despre mare chiar şi fără să fi 
băut câteva păhărele care să le dezlege limbile. 

Masiv cum era, Perlmutter s-a aplecat în faţă. 

— A fost mai mult decât un joc între prieteni. A 
reprezentat fără îndoială o operaţiune planificată de 
culegere de informaţii. Marinarii aceia de rând habar nu 
aveau că deţineau informaţii de o valoare incalculabilă. 
Columb se străduia să organizeze o expediţie de explorare 
şi avea nevoie de finanţare. Acum descoperise mărturii ale 
unor oameni care vizitaseră acele locuri şi deţineau 
informaţii legate de navigaţie, care îi puteau deschide 
calea către bogății inimaginabile. Echipajul acela îi putea 
pune la dispoziţie amănunte despre curenţi, despre 
direcţia vânturilor dominante, indicaţii de compas, 
latitudine, numărul de zile cât navigaseră. Poate chiar îi 
văzuseră pe băştinaşi purtând ornamente din aur. Să ne 
gândim doar ce însemna asta. Experienţa lor nu dovedea 
doar că se putea ajunge în China ori în India, pentru că 
acolo voia Columb să ajungă. Ea arăta şi modul în care se 
putea înapoia! Columb dorea să cucerească noi pământuri 
în numele Spaniei. Era convins că va găsi aur şi, nu în 
ultimul rând, că îl va cunoaşte pe Marele Han, reuşind 
apoi să inaugureze un comerţ monopolist şi profitabil în 
domeniul mirodeniilor şi al altor mărfuri de mare valoare. 
Era conştient de faima şi de bogăţia lui Marco Polo şi îşi 
închipuia că se putea descurca mult mai bine decât acesta. 

— Asta nu se deosebeşte de spionajul industrial ce se 
practică în zilele noastre, a comentat Austin. În loc să 
apeleze la mită, la dispozitive de interceptare a 
convorbirilor şi la prostituate pentru a culege informaţii 
de la corporaţiile rivale, Columb şi-a otrăvit sursele cu 
mâncare şi cu băutură. 

— S-ar putea să fi băgat în ei şi altceva decât mâncare 
şi băutură. 

Austin a ridicat din sprâncene. 


— După acea masă, toţi cei cinci marinari au murit, a 
spus Perlmutter. 

— Au sărit calul cu mâncarea? 

— Am avut parte la viaţa mea de câteva ospeţe care 
aproape mi-au făcut felul, dar de la Vega a emis o altă 
opinie. El a sugerat că acei cinci marinari au fost otrăviţi. 
Nu-şi putea permite să afirme de-a dreptul că aşa se 
petrecuseră lucrurile. Columb avea legături sus-puse. Să 
ne gândim, totuşi, la un lucru. Constituie un adevăr istoric 
faptul că el a avut o hartă a Indiilor încă de la prima 
călătorie, a zis Perlmutter, sorbind apoi din vin şi tăcând 
preţ de câteva secunde, pentru a crea un efect dramatic. 
Este posibil ca această hartă să se fi bazat pe ceea ce 
aflase de la acei marinari nefericiţi? 

— Tot ce se poate. Dar din ceea ce afirmă scrisoarea 
aceea, Columb a regretat moartea lor. 

— Corect. Pentru tot ce s-a petrecut, a dat vina pe o 
aşa-zisă frăţie. Los Hermanos. 

— Columb nu cumva a avut un frate? 

— Ba da, îl chema Bartolome. Dar Columb a folosit 
cuvântul la plural. Frații. 

— Bun, să presupunem că ai dreptate. Să-i oferim lui 
Cristofor prezumția de nevinovăție. I-a invitat pe marinarii 
aceia la el acasă pentru a vedea ce informaţii putea 
stoarce de la ei. Los Hermanos s-au îngrijit însă ca 
marinarii să nu mai povestească şi altcuiva ceea ce 
văzuseră. Columb putea fi un om perfid, dar în nici un caz 
un ucigaş. Incidentul l-a frământat multă vreme. 

— Scenariul este plauzibil. 

— Ai cumva idee ce reprezenta frăţia asta, Julien? 

— N-am habar. După prânzul acesta, o să mă întorc la 
cărţile mele. A, fiindcă veni vorba... lacătă supa 
thailandeză de peşte. 

Perlmutter băgase de seamă că primul dintre 
numeroasele feluri de mâncare comandate le era adus la 
masă. 

— Cât tu te ocupi de supă, o să-i cer lui Yaeger să vadă 
dacă nu cumva are ceva informaţii despre ei prin fişierele 
lui computerizate. 

— Splendid, a spus Perlmutter. Am şi eu o întrebare. Tu 
cunoşti marea în mod practic, nu ca mine, din punct de 


vedere istoric. Ce părere ai despre această piatră 
vorbitoare despre care pomeneşte Columb, acea torleta a 
celor din vechime, pe care a descris-o în scrisoare? 

— Tehnicile primitive de navigaţie m-au fascinat mereu, 
a recunoscut Austin. Consider că dezvoltarea acestora a 
reprezentat un salt intelectual uriaş pentru omenire. 
Strămoşii noştri au fost siliţi să se ocupe de concepte 
abstracte precum timpul, spaţiul şi distanţele pentru a 
rezolva problema deplasării dintr-un loc în altul. Îmi place 
ideea de a apăsa un buton şi de a primi semnal de la un 
satelit, care îmi spune unde mă aflu, indiferent de poziţia 
mea pe glob. Cred însă că ne bizuim prea mult pe 
dispozitive electronice. Acestea se pot defecta. Şi noi 
suntem din ce în ce mai puţin dispuşi să înţelegem ordinea 
naturală a lucrurilor, mişcarea stelelor şi a soarelui, ori 
capriciile mării. 

— Bine, atunci să renunţăm la toate aceste dispozitive 
electronice, a propus Perlmutter. Să ne punem în situaţia 
lui Columb. Cum ai proceda în caz că ai fi silit să foloseşti 
acea torleta? 

Austin a analizat problema vreme de câteva secunde. 

— Să revenim la cea de-a patra călătorie. Rămân 
naufragiat pe o insulă unde ajung la un fel de piatră sau 
tăbliță de piatră conţinând inscripţii stranii. Localnicii îmi 
spun că ea reprezintă cheia către o comoară uriaşă. O duc 
în Spania, dar nimeni nu-şi poate da seama ce este. Doar 
că provine din vechime. Eu o privesc din punctul de 
vedere al marinarului. Semnele de pe ea seamănă în 
anumite privinţe cu planşeta de lucru pe hartă pe care am 
folosit-o de când mă ştiu marinar. E prea grea ca să o 
plimb de colo, colo, aşa că fac singurul lucru posibil într-o 
asemenea situaţie. Pun să se facă hărţi în baza inscripţiilor 
de pe ea şi apoi ridic pânzele. Singura problemă este că nu 
am priceput lucrurile prea bine. Există o lacună în 
cunoştinţele mele. 

— Ce fel de lacună, Kurt? 

Austin a analizat întrebarea. 

— E greu de ştiut dacă nu ai idee despre felul cum arată 
de fapt acea torleta, dar voi descrie o situaţie ipotetică. Să 
presupunem că sunt un marinar de pe vremea lui Columb 


şi cineva îmi dă o hartă întocmită de NOAA”. Descrierea 
geografică m-ar ajuta să mă orientez, dar liniile conţinând 
coordonatele de navigaţie la mari distanţe nu ar avea nici 
un sens pentru mine. Nu aş avea habar de semnalele 
electronice transmise de staţiile de la sol sau de 
receptoarele ce pot transforma semnalele în localizări 
punctuale. După ce aş ajunge în larg, fără să mai am 
posibilitatea de a vedea uscatul, ar trebui să revin la 
metodele tradiţionale. 

— O analiză extrem de lucidă. Aşadar, susţii că imediat 
ce ieşea pe mare, Columb considera că torleta îi era de 
foarte puţin ajutor. 

— Aşa bănuiesc eu. Cărţile lui Ortega susţin că Amiralul 
nu-şi punea toată credinţa în instrumentele de navigaţie 
ale vremii, poate pentru simplul motiv că nu se pricepea 
să le folosească. Era un marinar din vechea şcoală, care 
naviga după estimări. Asta i-a fost foarte de ajutor în 
prima călătorie. Ştia însă că în această ultimă călătorie 
trebuia să fie foarte precis, astfel că a angajat pe cineva 
care să se priceapă în folosirea instrumentelor de 
navigaţie. 

— Interesant, având în vedere ultimul pasaj din 
scrisoare, care este scris de pilotul secund de pe corabia 
Nina. 

— Păi, vezi? a spus Austin. Nu se deosebeşte prin nimic 
de angajarea unui specialist pentru a face o anumită 
treabă în zilele noastre. Acum e rândul meu să-ţi adresez o 
întrebare. Ce crezi că s-a întâmplat cu piatra aceea? 

— l-am telefonat din nou lui Ortega şi l-am rugat să 
urmărească această problemă. El socoteşte că a făcut 
parte din averea pe care Luis Columb a risipit-o pentru a 
face rost de bani ca să-şi continue viaţa de desfrâu. Ortega 
va lua legătura cu muzee şi cu universităţi din Spania, iar 
dacă nu va reuşi să afle nimic, îşi va lărgi aria de cercetare 
la ţările din jur. 

Austin s-a gândit la Columb navigatorul, la felul cum 
acesta s-a întors la Niña, corabia mică şi îndesată care îl 
slujise atât de bine în călătoriile precedente. Probabil că o 

Nina a prezentului i-ar fi putut ajuta să soluţioneze 
misterul. 

— Tableta îşi avea originea pe partea estică a 
Atlanticului, a remarcat Austin. După masa aceasta o să-i 
telefonez prietenei mele arheolog, doctor Kirov, şi o voi 
întreba dacă a auzit vreodată vorbindu-se despre un 
asemenea obiect. A chicotit. Ciudat, nu? Căutăm indicii 
pentru crime comise în zilele noastre în evenimente care 
s-au petrecut probabil în urmă cu secole. 

— Nu este chiar atât de neobişnuit. După părerea mea, 
trecutul şi prezentul se aseamănă deseori. Războaie. 
Foamete. Valuri Tsunami. Revoluții. Molime. Genocid. 
Asemenea lucruri se petrec mereu. Doar chipurile 
actorilor se schimbă. Da, dar de ajuns cu astfel de gânduri 
morbide. Să revenim la lucruri mai plăcute, a spus 
Perlmutter, zâmbind. Bag de seamă că se apropie 
chelnerul cu următorul fel de mâncare. 


29 
San Antonio, Texas 


Pe când Austin se delecta cu prânzul acela scump, 
pentru gurmanzi, Joe Zavala se găsea la două mii cinci 
sute de kilometri depărtare şi tocmai mesteca o gogoaşă 
cu glazură de miere la o cafenea de pe Paseo del Rio, altfel 
spus Promenada Fluviului, pitorescul cartier turistic de pe 
malul fluviului San Antonio. Zavala şi-a verificat ceasul, a 
sorbit ultimele picături de cafea, apoi a lăsat în urmă 
fluviul, pornind spre cartierul de afaceri, unde a intrat în 
spaţiosul foaier al unei clădiri înalte de birouri. 

După ce încheiase şedinţa de stabilire a strategiei, 
Zavala îşi făcuse bagajul cu strictul necesar şi zburase 
spre Texas, îmbarcându-se pe un avion al Forţelor Aeriene 
ce zbura către Baza Aeriană Lackland. De la bază, a luat 
un taxi până la un hotel din centrul oraşului. Yaeger era în 
stare să realizeze minuni cu ajutorul computerelor lui 
dragi, dar până şi el trebuise să se dea bătut, recunoscând 
că Time-Quest constituia o nucă greu de spart. Câteodată, 
ochiul şi creierul unui om, cu capacitatea lor de a simţi şi 
de a analiza nuanțele, erau mai eficiente decât orice 
maşină, indiferent cât de sofisticată ar fi fost aceasta. 

Zavala a căutat din ochi Time-Quest pe lista lungă de 
organizaţii, firme şi birouri ce-şi aveau sediul în acea 
clădire. Câteva momente mai apoi a coborât din lift într-un 
hol spaţios, ai cărui pereţi erau acoperiţi de fotografii 
sepia înfăţişând minuni arheologice din întreaga lume. 
Exact în faţa unei fotografii a Marii Piramide se găsea un 
pupitru din oţel şi sticlă care crea un anacronism izbitor 
cu construcţiile antice din imagini. Acest contrast era 
accentuat de prezenţa brunetei până în treizeci de ani 
care stătea la acel birou. 

Zavala s-a prezentat, înmânându-i tinerei recepţionere o 
carte de vizită realizată chiar în acea dimineaţă la un 
magazin din lanţul Kinko's. 

— A, da, domnul Zavala, autor de cărţi de călătorie, a 
spus ea. Aţi telefonat ieri. Femeia şi-a consultat agenda, a 
apăsat un buton al telefonului din faţa ei şi a murmurat 


ceva. Doamna Harper vă va primi peste câteva momente. 
Aţi fost norocos să puteţi obţine o audienţă de pe o zi pe 
alta. Lucrul ar fi fost imposibil dacă nu renunţa cineva pe 
neaşteptate. 

— Apreciez foarte mult amabilitatea celor de aici. Cum 
v-am explicat, aş fi telefonat mai din timp, dar a fost vorba 
de ceva de ultim moment. Mă aflu aici ca să scriu un 
articol despre viaţa de noapte din San Antonio, şi m-am 
gândit că aş putea lega asta de un alt articol despre 
călătorii. 

Tânăra i-a zâmbit amical. 

— După ce vorbiţi cu doamna Harper, treceţi din nou pe 
la mine şi s-ar putea să vă sugerez câteva localuri grozave. 

Bruneta recepţioneră era tânără şi atrăgătoare, astfel 
că Zavala ar fi fost surprins dacă ea nu ar fi cunoscut 
locurile de distracţie din oraş. 

— Mulţumesc foarte mult, a spus el, folosindu-şi tot 
farmecul de care era în stare. Mi-ar fi de mare folos aşa 
ceva. 

Directoarea pentru relaţii publice de la Time-Quest era 
Phyllis Harper, o femeie atrăgătoare şi bine îmbrăcată, 
având în jur de patruzeci de ani. Ea a apărut de pe un 
coridor şi i-a strâns mâna lui Zavala cu un gest ferm. Apoi 
l-a condus pe câteva coridoare mochetate, către un birou 
cu ferestre largi, care ofereau o vedere panoramică a 
oraşului şi a celei mai importante clădiri din centrul 
comercial, Tower of Americas. S-au aşezat fără a se 
deranja cu formalităţile la o măsuţă de cafea. 

— Domnule Zavala, vă mulţumesc foarte mult pentru 
interesul manifestat faţă de Time-Quest. Îmi cer scuze că 
nu vă pot acorda decât vreo câteva minute - Melody cred 
că v-a spus că aţi fost primit în locul cuiva care a renunţat 
în ultima clipă. 

— Da, mi-a spus. Vă rămân recunoscător pentru această 
primire. Îmi dau seama că sunteţi foarte ocupată. 

— Am un sfert de oră liber înainte de şedinţa cu 
directorul executiv, a zis ea, dându-şi ochii peste cap. Ţine 
extraordinar de mult la punctualitate. Ca să fim cât mai 
eficienţi, cred că ar fi bine să fac eu o prezentare timp de 
zece minute, lăsând cinci pentru orice întrebări aţi avea de 
pus. Prezentarea pentru presă a organizaţiei este foarte 


scurtă. 

Zavala a scos dintr-un buzunar al hainei un reportofon 
Sony pe care îl cumpărase de la un magazin de solduri şi 
un blocnotes achiziţionat în aceeaşi dimineaţă. 

— Foarte bine. Sunt numai urechi. 

Doamna Harper i-a adresat un zâmbet cuceritor care i-a 
amintit lui Zavala că o femeie matură, dar stilată, putea fi 
deseori mult mai sexy decât o frumuseţe tânără şi 
necoaptă precum Melody, recepţionera. 

— Time-Quest este o corporație nonprofit. Ea îşi 
propune o serie de obiective. Dorim să promovăm 
înţelegerea prezentului şi să ne pregătim pentru viitor 
studiind trecutul. Activitatea noastră are un rol educativ, 
în sensul că sprijinim educaţia în întreaga lume, îndeosebi 
prin programele şcolare pentru tineri şi prin activitatea pe 
teren. Noi oferim oricărei persoane de rând şansa unei 
aventuri neobişnuite pe durata concediului. Mulţi dintre 
voluntarii noştri sunt pensionari, astfel că, pentru ei, noi 
reprezentăm împlinirea unui vis de o viaţă. Femeia a făcut 
o pauză ca să-şi tragă sufletul, apoi a continuat: Pe de altă 
parte, sprijinim multe expediţii arheologice, culturale şi 
antropologice. Suntem cunoscuţi pentru discreţie, a spus, 
însoţindu-şi vorbele cu un zâmbet fermecător. 
Universitățile apelează mereu la noi pentru a primi sprijin. 
De obicei, le oferim bucuros acest sprijin. Folosim banii 
oferiţi de voluntarii noştri, astfel că multe dintre aceste 
expediţii sunt autofinanţate. Punem la dispoziţie experţi 
sau contribuim la remunerarea lor. Am sponsorizat 
expediţii organizate în toate colţurile globului. In schimb, 
solicităm în principal să fim informaţi înaintea tuturor 
atunci când se fac descoperirile deosebite. Majoritatea 
oamenilor consideră că aceasta este o pretenţie măruntă 
în comparaţie cu ceea ce primesc. Vreo întrebare? 

— Cum s-a născut această organizaţie? 

Ea a făcut semn cu degetul spre tavan. 

— Suntem un subsidiar nonprofit al companiei care 
ocupă cele şase etaje de deasupra noastră. 

— Iar numele ei este...? 

— Halcon Industries. 

Halcon. Asta însemna „şoim” sau „pasăre de pradă” în 
spaniolă. Zavala a clătinat din cap. 


— N-am auzit de ea. 

— Este o corporaţie-umbrelă, cu multe diviziuni. Noi 
suntem una dintre acestea. Veniturile ei, în majoritate, 
provin dintr-un portofoliu diversificat, ce include în 
principal mineritul, dar şi transporturi maritime, animale 
vii, ţiţei şi mohair. 

— Asta da, diversificare. Compania este cotată la bursă? 

— Nu. Este deţinută integral de domnul Halcon. 

— E un salt mare de la săpături miniere la săpături 
arheologice, a remarcat Zavala. 

— Da, pare o suprapunere ciudată, dar, dacă ne gândim 
mai bine, nu este chiar aşa. Fundaţia Ford a finanţat 
proiecte ciudate, care nu au nici o legătură cu construcţia 
de automobile. Din câte mi s-a spus, domnul Halcon este 
amator de arheologie. l-ar fi făcut plăcere să devină 
savant, dar i-a mers mai bine ca om de afaceri. 

Zavala a dat aprobator din cap. 

— Domnul Halcon mi se pare o persoană interesantă. Aş 
avea vreo şansă de a-i lua un interviu, bineînţeles, dacă v- 
aş solicita acest lucru din timp? 

— Mai curând aţi putea să-i luaţi un interviu lui Henry 
Ford, a zis femeia, însoţindu-şi vorbele de acelaşi zâmbet 
cuceritor. Nu ţin să vă descurajez, dar domnul Halcon nu 
ţine deloc la publicitate. 

— Am înţeles. 

Doamna Harper s-a uitat la ceas. 

— Regret, dar trebuie să plec, a zis ea şi a împins un 
dosar destul de gros către el. Aici aveţi prezentarea 
noastră pentru presă. Vă recomand să o citiţi cu atenţie, 
iar dacă mai aveţi întrebări, vă rog să-mi telefonaţi. Aş fi 
încântată să vă pun în legătură cu voluntari care v-ar 
putea oferi relatări la prima mână despre experienţele 
trăite graţie organizaţiei noastre. 

— Mi-ar fi de mare folos. Poate m-aş oferi voluntar chiar 
eu pentru vreo expediţie. Nu prezintă pericole, sper. 

Femeia i-a aruncat o privire ciudată. 

— Noi, cei de la Time-Quest ne mândrim cu statisticile 
referitoare la siguranţă. Până şi în locurile cele mai 
îndepărtate de pe Pământ, siguranţa reprezintă grija 
noastră de căpetenie. Nu uitaţi, v-am spus deja că la 
programele noastre participă mulţi pensionari. A făcut o 


pauză, după care a urmat: Acestea sunt expedițiile pe care 
le organizăm. Cele pe care le sprijinim prin finanţări 
parţiale sunt organizate de alţii. Insă, în general, 
statisticile sunt foarte bune în ceea ce ne priveşte. Aţi fi 
mai în siguranţă în vreuna dintre aventurile organizate de 
noi decât dacă aţi traversa o stradă în San Antonio. 

— O să ţin minte acest lucru, a spus Zavala, întrebându- 
se dacă doamna Harper avea măcar habar despre ce se 
petrecea cu adevărat în cadrul organizaţiei ei. 

— În dosarul acela veţi găsi un calendar al 
evenimentelor ce se vor organiza anul viitor. Dacă vreunul 
dintre ele vă stârneşte interesul, vă rog să mă informaţi, şi 
voi vedea ce se poate aranja. 

Femeia l-a condus apoi până în hol, i-a strâns mâna şi a 
dispărut pe coridor. 

Melody l-a primit cu un zâmbet. 

— Cum a fost interviul? 

— Scurt şi dulce, a zis el, uitându-se după silueta ce se 
îndepărta. Doamna mi-a adus aminte de un spot publicitar 
în care prezentarea produsului e făcută cu o viteză 
incredibilă. 

Cu un gest cochet, Melody şi-a înclinat capul într-o 
parte. 

— Ei, asta e, rămân locurile acelea de distracţie 
nocturnă. 

— Chiar îţi sunt recunoscător că mi-ai adus aminte. 
Caut localurile cu adevărat neobişnuite, frecventate de 
tineri şi grupuri exclusiviste. Dacă nu ai alte planuri 
pentru astă-seară, mi-ar făcea plăcere să te invit la prânz, 
şi am putea discuta despre viaţa de noapte din acest oraş. 

— Ştiu un restaurant grozav nu departe de aici. Eclectic 
şi foarte renumit. Ne-am putea întâlni acolo pe la amiază. 

Zavala şi-a notat adresa şi a luat liftul până în foaierul 
clădirii. S-a dus din nou la lista companiilor găzduite de 
blocul-tum şi a trecut în blocnotesul lui toate 
subdiviziunile corporației Halcon Industries. În total, erau 
opt. Mai toate desfăşurând activităţi legate de minerit şi 
de transporturi navale, aşa cum îi spusese directoarea 
pentru relaţii publice. A luat apoi liftul şi s-a oprit cu un 
etaj deasupra celui unde se aflau birourile Time-Quest; a 
coborât în holul spaţios, unde se găsea o recepţioneră la 


un birou iar pe pereţi se vedeau fotografii mari ale unor 
mineraliere. Halcon Shipping. l-a spus recepţionerei că 
greşise etajul şi s-a grăbit spre lift. 

A repetat aceeaşi stratagemă la fiecare companie aflată 
sub umbrela Halcon. Birourile semănau foarte mult între 
ele, cu excepţia decoraţiilor de pe pereţi. Recepţionerele 
erau toate foarte tinere şi atrăgătoare. A apăsat butonul 
pentru cea mai mare dintre companiile din grupul Halcon, 
însă ascensorul şi-a continuat drumul până la etajul 
superior. Când a ieşit din cabina liftului, s-a trezit în holul 
tăcut al unei firme de avocatură. 

— Iertaţi-mă, s-a adresat el secretarei, o femeie nu 
tocmai frumoasă, dar cu un aer extrem de serios. Am 
apăsat butonul pentru etajul de dedesubt, dar am ajuns 
aici. 

— Aşa ceva se întâmplă mereu. Apartamentele de 
dedesubt aparţin şefilor de la Halcon. Trebuie să formaţi 
un cod special pentru ca liftul să oprească acolo. 

— În fine, dacă voi avea vreodată nevoie de consultanţă 
juridică, voi şti unde să mă adresez. 

A revenit în foaier, sperând să nu fi stârnit bănuielile 
personalului de securitate cu plimbările lui cu liftul din 
etaj în etaj. După distrugerea clădirii din Oklahoma City, 
în care se aflau birouri federale, nu era deloc înţelept să fii 
văzut dând târcoale alteia, care găzduia birouri. A ieşit în 
stradă şi a luat un taxi, după care a sărit în altul, ca să fie 
sigur că nu îl urmărea nimeni, apoi şi-a făcut de lucru pe 
lângă o librărie până la ora întâlnirii cu Melody. 

Restaurantul se numea Adăpostul Antiaerian, fiind 
decorat tematic, potrivit anilor 1950. S-au aşezat într-un 
separeu care avea canapele ce aparținuseră unei maşini 
decapotabile DeSoto din 1957. Melody era o fată născută 
şi educată în Fort Worth, Texas, şi lucra la Time-Quest de 
aproape un an. 

— Doamna Harper mi-a spus câte ceva despre marele ei 
şef, domnul Halcon. L-ai întâlnit vreodată? a întrebat 
Zavala pe când luau masa. 

_ — Nu l-am cunoscut personal, dar îl văd aproape zilnic. 
În fiecare zi rămân la birou încă o oră, după ce pleacă 
toată lumea, ca să pot studia câte ceva. Urmez Facultatea 
de Drept, a zis ea, zâmbind. Nu vreau să rămân 


recepţioneră pe veci. Şeful coboară cu un lift personal, iar 
apoi îl preia o limuzină. 

Melody auzise că Halcon ar fi locuit undeva în afara 
oraşului, însă nu ştia nimic în plus. 

— Şi cum arată? s-a interesat Zavala. 

— Brunet, subţirel şi bogat. Atrăgător, dar te ia cu fiori 
când îl vezi, a zis ea şi a pufnit în râs. Poate că de vină-i 
lumina din garajul de la subsol. 

Melody era inteligentă şi spirituală, astfel că Zavala a 
trăit un sentiment de jenă când i-a notat numărul ca să 
stabilească o întâlnire pentru un tur al atracţiilor 
nocturne. Şi-a propus ca după revenirea la Washington să 
îi trimită un mesaj prin care să lămurească lucrurile faţă 
de ea. După prânzul luat cu Melody, a găsit o bibliotecă şi 
s-a folosit de internet pentru a afla mai multe despre 
Halcon Industries. Ceea ce a citit corespundea cu scurta 
descriere făcută de doamna Harper. Apoi s-a dus la un 
birou care închiria automobile, de unde şi-a luat o maşină 
de dimensiuni medii, care să nu atragă atenţia, şi a făcut 
rost de o broşură de reclamă turistică pentru Fortul 
Alamo. Merita să pătrundă puţin în istoria Texasului, cât 
aştepta să îl întâlnească pe misteriosul domn Halcon. 


30 
Cambridge, Massachusetts 


Nina Kirov a zâmbit în timp ce aşeza receptorul în 
furcă, după care s-a gândit că viaţa ei devenise mai 
interesantă de când îl cunoscuse pe Kurt Austin. Atunci 
când bărbatul cu părul înspicat, trup de jucător de fotbal 
american şi ochi greu de uitat nu o salva din mare ori nu 
participa la vreo operaţiune-capcană în Arizona, venea la 
ea cu cele mai deşucheate sugestii, precum cea de acum. 
Să vadă ce putea afla despre un anumit artefact, probabil 
confecţionat din piatră, probabil luat de Columb din 
Jamaica în cursul uneia dintre expedițiile lui, obiect care 
ar putea sluji la navigaţie şi ar putea să se afle încă în 
Spania. 

„Aşteaptă numai până află Doctorul despre asta”, a 
gândit ea, în vreme ce forma numărul. Doctorul era 
domnul J. Linus Orville, profesor doctor la Harvard, care 
avea mai multe titluri universitare decât îşi putea închipui 
cineva. Orville îşi alesese bârlogul în spatele zidurilor 
cotropite de iederă ale Muzeului Peabody de la Harvard. 
Îşi câştigase reputaţia pe plan internaţional ca etnolog, 
specialitatea lui fiind cultura mezoamericană. Între 
membrii corpului profesoral de la Cambridge, era 
recunoscut pentru inteligenţa sclipitoare şi pentru 
reputaţia lui de excentric. 

Nu era ceva obişnuit să vezi profesori universitari de la 
Harvard vâjâind prin Harvard Square călare pe o 
motocicletă de generaţie, şi marca Harley-Davidson. Cu 
câţiva ani înainte, el îşi câştigase o notorietate şi mai mare 
hipnotizând persoane care susțineau că fuseseră răpite de 
OZN-uri, după care anunţase public că el credea sincer că 
acei oameni fusese sechestraţi de extratereştri. Numărul 
lui de telefon se afla în fişierul oricărui ziar de scandal din 
oraş. Ori de câte ori aveau nevoie peste noapte de o 
părere privind un subiect mai aparte sau cât mai ciudat cu 
putinţă, reporterii apelau la amabilul Doctor, profesor 
universitar la Harvard. 

Doctorul avea mare grijă să-şi ţină interesele mai bizare 


departe de specialitatea sa de bază. Ar fi fost de 
neconceput să descoperi că el declarase că templele 
aztece fuseseră construite de refugiaţi de pe continentele 
scufundate, Atlantida şi Mu. Ierarhia de la Harvard îi 
tolera ciudăţeniile - pentru că fiecare universitate îşi are 
oamenii ei excentrici - însă, în propriul domeniu, cartea de 
vizită a Doctorului rămăsese nepătată. Unii dintre cei care 
observaseră că sclipirea din ochii lui Orville nu era una 
dementă, ci de amuzament deosebit, sugeraseră că 
excentricitatea Doctorului ţinea de o anumită strategie ca 
el să poată cunoaşte cât mai multe femei şi să fie invitat la 
tot soiul de petreceri. 

Atunci când îl cunoscuse Nina, la o astfel de şedinţă, 
Doctorul deja făcuse uitată faza OZN din viaţa lui. Orville 
o zărise pe Nina când era de cealaltă parte a sălii, 
împinsese deoparte pe atrăgătoarea absolventă cu care 
tocmai stătea de vorbă şi pornise aţă spre ea. Ea nu îl mai 
întâlnise până atunci, însă recunoscuse hălăciuga de păr 
roşcat şi lung, purtată într-un stil pe care studenţii îl 
numeau „Einstein retro”. La câteva secunde după ce 
făcuseră cunoştinţă, Doctorul vorbea înfierbântat despre 
ultima lui pasiune: viaţa de dincolo de moarte. 

Nina ascultase cu atenţie, după care întrebase: 

— Cum se face că fiecare individ care susţine că s-a 
reincarnat a fost în trecut rege sau regină sau cine ştie ce 
persoană importantă, când, în realitate, mai toţi au fost 
cine ştie ce ţărani plini de purici, care abia reuşeau să-şi 
ducă traiul de pe o zi pe alta? 

— Aha, făcuse el, cu ochii sticlind de bucurie. Avem în 
faţă o femeie periculoasă. Una care gândeşte. Răspunsul 
este foarte simplu. Aceşti oameni aleg trupul în care vor 
sălăşlui în următoarea lor viaţă. Ce părere ai de treaba 
asta? 

— Cred că sunt vorbe goale cât cuprinde, şi mai cred că 
aş vrea să-mi umple cineva paharul. Vrei să fii atât de 
amabil? Aş prefera vin roşu. 

— Cu plăcere, spusese el şi pornise spre bar ca un 
căţeluş ascultător, după care revenise cu un pahar plin şi 
cu o farfurie umplută de creveţi şi caviar. 

— Să nu mai vorbim despre vieţile trecute, propusese 
el. Fac asta doar ca să cunosc femei fascinante. 


— Serios? întrebase Nina, sincer mirată de sinceritatea 
lui. 

— Şi ca să primesc invitaţii la petreceri. Şi merge. Iată- 
mă, şi uite că ne-am cunoscut. 

— Sunt dezamăgită. Toţi mi-au spus că eşti o idee cam 
scrântit. 

— Mi-e greu să mă categorisesc singur, rostise el 
oftând. Să ştii că noi, profesorii, suntem nişte oameni 
foarte plicticoşi, terni şi băţoşi. Prea ne luăm în serios, 
împăunându-ne mereu, de parcă am fi cu adevărat 
înţelepţi, nu nişte tocilari cu mult prea multe diplome. Pe 
cine deranjează că eu mă port ceva mai excentric pentru a 
mă deosebi de gloată? Plus că am avantajul de a fi ocolit 
de toţi retrograzii care mârâie nemulţumiţi din te miri ce. 

— Cei răpiți de OZN-uri. Aceea a fost cumva o 
escrocherie de la cap la coadă? 

— Vai, nu! Chiar sunt convins că oamenii aceia cred că 
au fost răpiți. La fel socotesc şi unii dintre colegii mei; 
doar că ei sunt geloşi pentru că nu au fost răpiți la rândul 
lor. Dar mai bine discutăm despre tine. Am auzit lucruri 
frumoase despre activitatea ta. 

Şi chiar discutaseră despre asta. Dincolo de faţada de 
deşucheat pe care o afişa, profesorul era o persoană 
interesantă. Nu se apropiaseră sentimental, aşa cum ar fi 
dorit el. Ci se întâmplase un lucru mult mai bun: 
rămăseseră prieteni şi colegi care se respectau unul pe 
celălalt. 

— Orville, s-a auzit glasul lui la telefon. Doctorul nu 
spunea niciodată „alo”. 

— Bună, Doctore! Sunt Nina. El detesta ceea ce numea 
banalităţi, astfel că Nina a trecut direct la subiect. Am 
nevoie de ajutorul tău într-o chestiune mai ciudată. 

— Ciudat mi-e numele de alint. Ce anume vrei să ştii? 

Nina i-a transmis rugămintea lui Austin. 

— Ştii ceva? Asta-mi sună oarecum cunoscut. 

— Sper că nu glumeşti, doctore! 

— Nu, nu. Am ceva în fişierul meu fortean. 

Orville se considera o versiune modernă a lui Charles 
Fort, jurnalist din secolul al XIX-lea care colecţiona 
istorisiri ciudate, precum cele despre zăpada de culoare 
roşie, lumini inexplicabile ori broaşte care pică din cer. 


— Cum se face că asta nu mă surprinde deloc? a zis 
Nina. 

— Mereu reorganizez fişierul acela. Nu se ştie niciodată 
când apare cineva cu vreo întrebare trăsnită. 

Apoi a închis; Orville era recunoscut şi pentru faptul că 
niciodată nu-şi lua rămas-bun. 

Nina a ridicat din umeri şi şi-a reluat activitatea. Nu 
peste multă vreme, aparatul fax a scos un bâzâit, şi din el 
a ieşit o singură filă. În partea de sus se găseau scrise de 
mână, cam neglijent, câteva cuvinte: „Cere şi vei primi. Cu 
drag, Doc”. Era o copie a unui articol apărut în Boston 
Globe în martie 1956: 


OBIECT MISTERIOS DESCOPERIT ÎN ITALIA 

ÎN DRUM SPRE AMERICA 

Genova, Italia (AP) - O misterioasă tăbliță din piatră 
descoperită întâmplător în subsolul prăfuit al unui muzeu 
s-ar putea să ne dezvăluie curând secretele sale. 

Masiva stelă inscripționată, pe care sunt sculptate 
siluete de dimensiuni naturale şi un scris ciudat, a fost 
descoperită în Muzeul Arheologic din Florenţa, în luna 
martie a acestui an. 

Se fac pregătiri pentru trimiterea ei în Statele Unite pe 
calea apei, pentru a fi examinată de experţi. 

Muzeul intenţiona să deschidă o expoziţie intitulată 
„Comori uitate în subsol”, pentru a aduce la lumină o serie 
de obiecte din colecţia sa care rămăseseră în depozite 
vreme de decenii. 

Obiectul din piatră are forma unei lespezi rectangulare, 
dând naştere unor speculaţii care susţin că probabil 
provine dintr-un zid. Are o înălţime de peste un metru şi 
optzeci, o lăţime de un metru şi are douăzeci şi treizeci de 
centimetri grosime. 

Sculpturile realizate pe una dintre feţe i-au nedumerit 
pe savanții care au văzut-o şi au stârnit o serie de 
controverse în sânul comunităţii ştiinţifice. 

Unii susţin că siluetele şi scrierea sunt neîndoielnic din 
America Centrală, probabil de origine maya. 

„Nu este vorba despre un mare mister, declară doctor 
Stephano Gallo, curatorul-şef al muzeului. Chiar dacă ar fi 
de origine maya, putea fi adusă aici din America pe 


vremea Cuceririi Spaniole.” 

Se pune totuşi întrebarea de ce a fost adusă această 
piatră de peste ocean. „Pe spanioli îi interesau în primul 
rând aurul şi sclavii, nu arheologia. Aşadar, dacă cineva şi- 
a dat osteneala să aducă obiectul de acolo, înseamnă că l-a 
socotit valoros. Doar nu este vreo statuetă miniaturală pe 
care vreunul dintre soldaţii lui Cortez să o fi adus de acolo 
ca amintire.” 

Eforturile de a se stabili de unde provine obiectul 
arheologic nu au fost încununate de succesul aşteptat. 
Catalogul muzeului precizează că lespedea a fost donată 
de împuterniciţii proprietăţii Alberti. Familia Alberti a avut 
strămoşi pe linie maternă la curtea Spaniei pe vremea 
regelui Ferdinand şi a reginei Isabela. 

Purtătorul de cuvânt al proprietăţii afirmă că, spre 
deosebire de alte obiecte din colecţia sa, familia nu poate 
da informaţii precise privind proveniența acestei lespezi. 
Familia Alberti are origini genoveze şi a achiziţionat multe 
documente aparţinând lui Cristofor Columb şi diverse 
obiecte ce amintesc de el de la Luis Columb, nepotul 
exploratorului. 

Istoricii care au verificat cu minuţie memoriile 
referitoare la cele patru călătorii ale lui Columb nu au 
găsit nicăieri vreo menţiune privitoare la acest artefact. 

Stela va reface curând călătoria peste ocean. Va fi 
trimisă Muzeului Peabody de la Harvard University, 
Cambridge, Massachusetts, pentru a fi studiată de experţi 
în arheologia Americii Centrale. De această dată, va 
călători în lux, la bordul transatlanticului italian Andrea 
Doria. 

Având în vedere dimensiunile şi greutatea sa, va fi 
transportată într-un camion blindat care va aduce şi alte 
obiecte de valoare în America. 


Articolul era ilustrat cu o fotografie a lespezii, făcută de 
la distanţă, pentru a include întreaga tăbliță în cadru. 
Alături de obiect se găsea un bărbat, într-o postură 
stângace, omul părând scund în comparaţie cu 
dimensiunile pietrei. Probabil că fotograful plasase prima 
persoană care se nimerise în apropiere lângă artefact, 
pentru a servi drept reper al mărimii. Ziarul fusese tipărit 


pe vremea când literele se culegeau manual, astfel că 
reproducerea fotografiei nu era prea reuşită. Nina a 
izbutit să distingă vag o serie de simboluri, glife şi siluete 
gravate pe suprafaţa pietrei. A examinat fotografia 
folosind o lupă. Inutilă încercare. Reproducerea mărită nu 
făcea decât să evidenţieze punctele din care era alcătuită 
fotografia. I-a telefonat Doctorului. 

— Ei, ce părere ai? a întrebat-o el. 

— Părerea ta contează. Tu eşti expertul în domeniu. 

— Mda, ai dreptate, nu te contrazic. Modestia lui Orville 
se dovedea copleşitoare. E greu de spus fără să vezi 
obiectul în sine, dar mi se pare că e similar cu Codexul de 
la Dresda, una dintre puţinele cărţi maya pe care spaniolii 
nu au apucat să le ardă. Mă refer la paginile de calendar, 
la ciclurile planetei Venus şi aşa mai departe. Venus era 
foarte importantă în cultura maya post-clasică. Planeta îl 
reprezenta pe Kukulcan, zeul bărbos cu piele mai deschisă 
la culoare pe care toltecii îl numeau Quetzalcoatl. Şarpele 
cu Pene. Mayaşii au descris mişcarea planetei Venus 
practic până la secundă. În afară de asta, mi-e greu să mă 
pronunt fără să am obiectul cu adevărat în faţa ochilor. 

— Nimic altceva? 

— Doar dacă aş avea la dispoziţie o fotografie de 
calitate bună sau o reproducere artistică. 

— Ce părere ai de comentariul făcut de profesorul 
Gallo, cum că obiectul nu ar fi defel misterios? 

— A, are dreptate! Faptul că în Italia a apărut un obiect 
maya nu e ieşit din comun. E totuna cu a te plimba prin 
British Museum din Londra şi a admira diverse obiecte de 
marmură provenite de pe Parthenon. Partea interesantă a 
problemei o reprezintă proveniența, după cum ştii şi tu. 
Nu doar locul unde a fost găsit obiectul, ci modul în care a 
ajuns acolo. 

— Dar ce spui de scrisoarea lui Columb, cea despre care 
ţi-am vorbit? Menţionează un obiect similar cu acesta. 
Cum se leagă asta de menţiunea referitoare la colecţia 
Columb deţinută de familia Alberti? 

— Nu poţi trage concluzii în baza unui articol vechi de 
ziar. Mi-ai mai spus şi că există dubii în legătură cu 
autenticitatea acelei scrisori. Chiar dacă ea ar fi cât se 
poate de reală, am avea nevoie de mai multe dovezi că ar 


fi vorba de unul şi acelaşi obiect. E o idee fascinantă, 
totuşi. Se prea poate ca el să fi fost trimis în Europa de 
Columb, fără ştirea nimănui. Se ştie că era un om ascuns. 
Unii consideră că a falsificat şi distanţele parcurse în 
cursul primei călătorii, astfel ca membrii echipajului să nu 
aibă habar cât de departe se aflau de orice petic de uscat. 
I-ar fi stat în fire lui Columb să tăinuiască aşa ceva. Din 
nefericire, nu trebuie să uităm că suntem oameni de 
ştiinţă, nu scriitoraşi care bat câmpii în romane de succes 
pe teme arheologice. 

Orville avea dreptate. Ar fi dat dovadă de lipsă de 
profesionalism dacă ar fi tras concluzii pripite. 

— Profesorul italian a făcut o remarcă de bun-simţ, a 
ţinut Nina să evidenţieze. Pe spanioli îi interesa jaful, nu 
ştiinţa. 

— Adevărat. Cortez nu semăna nici pe departe cu 
Napoleon, care a adus cu sine oamenii de ştiinţă care au 
descoperit Piatra Rosetta. 

Interesant. Şi ea se gândise la Rosetta, descoperire 
epocală, cea care asigurase, prin existenţa aceluiaşi mesaj 
în greacă şi în egipteană, cheia interpretării hieroglifelor. 

— Aş da aproape orice să văd de aproape acest obiect, a 
zis ea. 

— Hm. Tare mult aş dori să te invit la o vizionare. Dar, 
vai, nu se poate ajunge cu uşurinţă la obiectul acesta! 

— Bineînţeles. Ce _ uitucă sunt! Andrea Doria. S-a 
scufundat după coliziunea cu un alt vas. 

— Corect. Stockholm. Ca urmare a acelui nefericit 
incident, artefactul zace în Atlantic, la mai bine de şaizeci 
de metri adâncime. Putem spera că măcar peştii îl 
apreciază. Mare păcat. Poate că el ar dovedi existenţa 
Atlantidei, ceva care să ocupe primele pagini ale ziarelor. 
Profesorul trăsnit dă din nou lovitura, titluri de genul ăsta. 

— Sunt convinsă că o să găseşti ceva la fel de 
controversat, a spus Nina cu căldură în glas. Doctore, îţi 
mulţumesc pentru ajutor! 

— Mă bucur că te-am auzit. Ai fost plecată multă vreme. 
Ce-ai zice de un prânz undeva, săptămâna asta? 

Nina l-a rugat să-i telefoneze a doua zi dimineaţă, după 
ce va avea prilejul să-şi verifice agenda. Imediat ce 
profesorul a închis, ea a format numărul de telefon al 


ziarului Boston Herald şi a cerut legătura la 
departamentul actualități. I-a răspuns o femeie. 

— K.T. Pritchard. 

— Bună, Kay Tee! Te sună prietena ta arheolog şi-ţi 
cere un serviciu. Ai o clipă liberă? 

— Întotdeauna îmi fac timp pentru tine, doctor Kirov. Ai 
noroc. Tocmai am terminat de redactat un articol, şi, atâta 
vreme cât las impresia că lucrez, n-o să mă sâcâie nimeni 
cu vreo nouă sarcină. Cu ce te pot ajuta? 

Pritchard apelase la Nina ca sursă de documentare 
pentru o serie de articole încununate cu un premiu, pe 
care le scrisese atunci când, fără să ştie, Muzeul de Arte 
Frumoase din Boston cumpărase un vas etrusc furat. De 
aceea, se arăta nerăbdătoare să îi întoarcă serviciul. Nina 
i-a spus ziaristei că dorea orice menţiune referitoare la un 
anumit obiect arheologic transportat din Italia pe 
transatlanticul Andrea Doria. 

— O să verific la arhivă şi te sun. 

O oră mai târziu, telefonul Ninei a sunat. Era Pritchard. 

— Ce iute ai fost... s-a mirat Nina. 

— Toată arhiva e microfilmată, astfel că se verifică 
imediat. S-a scris extrem de mult despre Andrea Doria la 
data la care s-a petrecut accidentul. Apoi, există materiale 
şi despre anchetă, dar am sărit peste ele. Nava transporta 
nenumărate mărfuri de valoare. Din câte se pare, era un 
adevărat muzeu plutitor. Nu am găsit nici o menţiune 
referitoare la ceea ce mi-ai cerut. Aşa că am ajuns la 
ediţiile aniversare. Ştii doar că ziarele obişnuiesc să 
dezgroape dezastre şi să scrie despre ele în zilele când nu 
prea sunt ştiri cu adevărat interesante. Am găsit un 
asemenea articol publicat cu prilejul aniversării a 
treisprezece ani de la scufundarea vasului. Se referea la 
acte de eroism şi la comportamente de laş. Unii membri ai 
echipajului o şterseseră iepureşte, în vreme ce alţii ar fi 
meritat medalii. In orice caz, cuprindea un interviu cu 
unul dintre membrii echipajului. Un chelner. Nu mi-ai spus 
că obiectul acela era transportat într-un camion blindat? 

— Exact. Potrivit articolului scris de cineva de la 
Associated Press. 

— Hm. În fine, chelnerul ăsta a afirmat că a văzut cum 
un camion blindat era jefuit în timp ce vasul se scufunda. 


— Jaf?! 

— Ai auzit bine. Un grup de oameni înarmaţi. Camionul 
se afla în cala vasului. 

— Incredibil! Ce altceva a mai declarat omul? 

— Nimic altceva de interes. A adus vorba de acel jaf 
când îi povestea reporterului că se dusese în cală ca să 
găsească un cric pentru a descarcera una dintre victime. 
L-am sunat pe cel care i-a luat interviul. Îl cheamă Charlie 
Flynn. Un adevărat cal de luptă. Acum e pensionar. A 
încercat să mai stoarcă unele informaţii de la acel chelner. 
A crezut că putea fi rost de un articol mai interesant. O 
poveste neştiută. Vasul care se scufunda. Oameni mascaţi. 
Drama celor de pe navă şi alte chestii la fel. A zis însă că 
omul a amuţit. N-a mai vrut să vorbească, şi a schimbat 
subiectul. Era chiar tulburat. L-a rugat pe Charlie să nu 
folosească informaţia aceea în articol. 

— Dar el şi-a văzut de treabă şi a folosit informaţia, nu? 

— Aşa se făcea jurnalismul pe vremea aceea. Ziarele 
publicau tot ce se spunea la interviu. Nu era ca acum, 
când avocaţii specializaţi în cazuri de calomnie îţi suflă în 
ceafă. Informaţia a rămas totuşi îngropată spre sfârşitul 
articolului. Responsabilul de ediţie s-a gândit probabil că 
amănuntul era prea subţirel în esenţă ca să fie folosit într- 
un articol separat, dar era destul de interesant ca 
picanterie. Charlie a stat de vorbă cu câțiva 
supraviețuitori de pe Doria pentru a vedea dacă faptul se 
verifica dintr-o altă sursă. Nimeni nu auzise de aşa ceva. 

— Cum se numea acel membru al echipajului? 

— O să-ţi trimit articolul prin fax, dar stai puţin. A, uite! 
Era italian. Îl chema Angelo Donatelli. 

— Ai adresa lui cumva? 

— La data aceea, locuia la New York. Charlie spune că 
avea acolo un restaurant şic. Asta e tot ce ştia despre om. 
Ascultă, doctor Kirov, ar putea asta deveni subiect de 
articol? 

— Nu ştiu sigur, Kay Tee. O să fii prima pe care o anunţ 
dacă se leagă ceva. 

— Nici nu cer mai mult. Poţi să mă suni oricând. 

După ce a închis, Nina a rămas cu privirea pierdută în 
gol câteva minute, încercând să facă legătura între 
obiectul masiv din piatră de pe vremea lui Columb şi un 


dezastru maritim, un jaf armat şi masacrul petrecut în 
Maroc. Nu a reuşit să vadă legătura. Mai uşor i-ar fi fost 
să compare scrierea cuneiformă sumeriană cu cea minoică 
liniară B. A renunţat şi i-a telefonat lui Kurt Austin. 


31 
Washington, D.C. 


I-a fost surprinzător de uşor să-l găsească pe Angelo 
Donatelli. Austin i-a căutat pur şi simplu numele pe 
internet, găsind cincisprezece menţiuni, între care un 
articol din Business Week în care era prezentată o 
ascensiune spectaculoasă, de la un chelner modest, într-un 
bar, până la rangul de proprietar al unuia dintre cele mai 
renumite restaurante din New York. Fotografia lui 
Donatelli, surprins într-un moment când se sfătuia cu 
bucătarul lui şef, înfăţişa un bărbat vârstnic, care aducea 
mai curând cu un distins diplomat european decât ca un 
patron de restaurant. 

Austin a solicitat asistenţă telefonică în Manhattan, iar 
un minut mai târziu vorbea cu amabila administratoare a 
restaurantului. 

— Domnul Donatelli nu este aici astăzi, a spus aceasta. 

— Când ar fi cel mai potrivit moment să sun pentru a-l 
găsi? 

— Mâine se va întoarce de la Nantucket. Puteţi încerca 
să-l sunaţi după ora trei. 

Nentucket. Austin cunoştea bine insula din largul 
coastei statului Massachusetts, pentru că se oprise acolo 
de câteva ori atunci când navigase spre Maine. A încercat 
să obţină numărul de telefon al lui Donatelli din 
Nantucket. Acesta nu era în cartea de telefon. Câteva 
minute mai târziu, vorbea cu locotenentul Coffin la 
Departamentul de Poliţie din Nantucket. Austin s-a 
prezentat ca fiind angajat NUMA şi a precizat că dorea să 
ia legătura cu Angelo Donatelli. Se bizuia pe faptul că 
poliţiştii dintr-un orăşel ştiu tot ce se întâmplă în 
comunitate şi cunosc pe toată lumea. 

Polițistul a confirmat că Donatelli avea o casă de 
vacanţă pe insulă, dar s-a arătat precaut. 

— Ce treabă are NUMA cu domnul Donatelli? 

— Încropim un studiu istoric privind coliziunile pe mare. 
Domnul Donatelli se afla la bordul transatlanticului 
Andrea Doria când acesta a fost lovit. 


— Am auzit de treaba asta. L-am şi întâlnit pe domnul 
Donatelli în câteva rânduri. Un tip de treabă. 

— Am încercat să-l sun, dar numărul lui nu e în cartea 
de telefon. 

— Mda, majoritatea celor care locuiesc în acea zonă ţin 
ca lucrurile să rămână cât mai necunoscute. Şi-au făcut 
case mari pentru a se bucura de intimitate. 

— S-ar putea să vin pe insulă astăzi şi voi încerca să 
stau de vorbă cu el. 

— Ştii ce? Când ajungi pe insulă, treci pe la Secţia de 
Poliţie din Water Street şi cere să discuţi cu mine. O să-ți 
arăt pe hartă unde locuieşte. 

Un poliţist inteligent, a gândit Austin. Nu era dispus să 
divulge informaţii despre unul dintre oamenii bogaţi ai 
comunităţii fără ca mai întâi să-l vadă pe Kurt în carne şi 
oase. 

Lui Austin nici nu-i trecuse prin minte că Nina va 
descoperi o urmă atât de repede. 

Cum Zavala era în Texas şi Trout se găsea în Yucatân, 
poate că Austin îşi putea face timp să stea puţin de vorbă 
cu Donatelli. S-a folosit de relaţiile lui oficiale pentru a 
obţine un loc într-un avion micuţ al unei linii aeriene ce 
asigura naveta între Washington şi Nantucket. Câteva ore 
mai târziu se afla la bord, îndreptându-se spre nord-est. 

Zborul i-a permis să examineze dosarul pe care Yaeger 
i-l lăsase pe masa de lucru tocmai când se pregătea să iasă 
din birou. Austin îi ceruse geniului informatic să 
scotocească prin intermediul computerelor şi să descopere 
orice amănunt legat de Frăţie, societatea secretă înfiinţată 
în secolul al XVI-lea despre care el şi Perlmutter 
discutaseră la masa de prânz. Şi să stabilească posibile 
legături între Los Hermanos şi Cristofor Columb. Austin a 
aruncat o privire pe geam şi a admirat oceanul ce sclipea 
dedesubt, după care a deschis fişierul şi s-a apucat să 
citească mesajul lui Yaeger: 


Salut, Kurt, 

Cred că am găsit! Am navigat de la o societate secretă 
la alta de mi s-a acrit, dar treaba cu Columb a redus 
numărul lor. Am urmărit unul dintre amănuntele acelea 
întâmplătoare care îţi apar pe ecran venind din surse 


obscure. O notă de subsol dintr-o singură frază despre 
Columb, afirmându-se că a avut legături cu o organizaţie 
denumită Frăția Sfintei Săbii a Adevărului. (Pe vremea 
aceea le plăceau titulaturile lungi.) Nu se confirmă că ar fi 
fost membru al acesteia. Pesemne că nu. 

Frăția a fost înfiinţată prin secolul al XV-lea, în timpul 
Inchiziției, de către un arhidiacon pe nume Hernando 
Perez, cap al unei mânăstiri puternice cunoscute pentru 
credinţa dusă la extrem. Perez era adept al autoflagelării 
şi al purtării de cămăşi din păr aspru. Se situa astfel de-a 
dreapta lui Torquemada, care era şeful cel mare al 
Inchiziției. Perez i-a ales pe cei mai fanatici dintre 
susţinătorii lui din mânăstire. Fraţii au alcătuit grupul de 
încredere al organizaţiei. 

Era nebun de legat, neclintit în credinţa lui, folosind 
bucuros violenţa şi crima pentru a-şi atinge scopurile. Îi 
absolvea de orice păcat pe oamenii lui, indiferent cât de 
mult sânge ar fi vărsat în numele cauzei, care consta din 
uciderea tuturor ereticilor. Şi, apropo, cât s-a ocupat de 
acest lucru, s-a îmbogăţit. Prăzile luate cu japca de la 
victime erau împărţite cu Inchiziția. Frăția acţiona în 
secret, identificându-i pe necredincioşi, astfel ca aceştia să 
poată fi puşi la dispoziţia maşinăriei de ucis a Inchiziției. 
Câteodată trimiteau propriile echipe de ucigaşi. Ori, în 
funcţie de preţul plătit, victima putea fi chiar cruţată. 
Conta suma de bani pe care o puteau stoarce de la tine. 

Erezia era un termen foarte cuprinzător. lar asta 
conferă problemei un nou aspect. Pe vremea aceea, puteai 
fi ars pe rug dacă afirmai că navigatorul Columb 
descoperise America! Scripturile nu menţionau nicăieri 
existenţa continentelor americane. Asta contravenea ideii 
referitoare la Adam şi Eva. Aşadar, când Columb a 
susţinut că ajunsese în India sau în China, cei de la putere 
l-au sprijinit. 

Adevăratele motive erau totuşi politice. Biserica şi 
statul reprezentau unul şi acelaşi lucru. Când cineva 
punea la îndoială dogmele bisericeşti, ameninţa şi tronul. 
Imediat ce s-ar fi născut îndoieli cu privire la învăţăturile 
bisericii privind geografia, masele sărăcite s-ar fi putut 
întreba de ce ele răbdau de foame, în vreme ce episcopii şi 
regii erau bine hrăniţi, şi curând mulţimea ar fi pornit 


asaltul împotriva palatelor. 

Dar în joc erau şi mulţi bani. Spania voia ca toate 
bogăţiile Lumii Noi să-i aparţină doar ei. Dacă alte ţări ar 
fi dovedit că nu Columb descoperise primul India, rivalele 
Spaniei, cum ar fi fost Portugalia, ar fi putut revendica 
noile pământurile şi bogăţiile acestora. Aurul însemna alte 
şi alte corăbii de luptă şi armate puternice, iar asta 
semnifica dominaţia asupra Europei. Tocmai de aceea 
Inchiziția, instrumentul de teroare al statului spaniol, 
impusese ca erezie ce se pedepsea prin arderea pe rug 
credinţa că exista vreun continent cu o altă civilizaţie şi că 
aceasta avusese legături cu Lumea Veche înaintea lui 
Columb. 

Ca să-ţi demonstrez cât de primejdioasă era ideea 
aceasta, Amerigo Vespucci a fost trimis într-o misiune 
secretă de rege pentru a verifica descoperirile făcute de 
Columb. Când Vespucci a demonstrat că Columb nu găsise 
un drum mai scurt spre India, ci descoperise, de fapt, un 
nou continent, nefiind probabil primul care să fi ajuns 
acolo, el a fost socotit eretic şi i s-a cerut să renege aceste 
afirmaţii. 'Transformând asemenea păreri într-o crimă 
capitală, spaniolii recunoşteau în mod tacit că existase cu 
adevărat un contact anterior. Torquemada era un om 
deosebit de şiret. A spus că, deşi indienii primiseră un 
vizitator din apus pe care îl botezaseră Quetzalcoatl, 
necunoscutul trebuie să fi fost alb şi de origine spaniolă. 
Asta însemna că Spania avea drepturi asupra noilor 
pământuri chiar înainte de naşterea lui Columb. 

Am verificat datele referitoare la moartea celor cinci 
marinari după ce au luat masa la Columb acasă. Nu se 
poate susţine că Frăția a avut vreo legătură cu asta. Poate 
a fost vorba despre vreo toxiinfecţie alimentară. Nu am 
reuşit să găsesc nimic despre Frăţie după secolul al XVI- 
lea. Poate că a dat faliment odată cu Inchiziția. 
Materialele-sursă sunt anexate. Sper să-ţi fie de ajutor. 


Restul dosarului cuprindea documentele-sursă. Austin a 
citit cu atenţie mormanul de file şi a socotit că geniul 
computerelor făcuse o treabă bună atunci când rezumase 
constatările făcute. Prezentarea Frăției era fascinantă, 
mai ales în ce privea misiunea ei de a ascunde orice 


informaţie având legătură cu contactele dintre Lumea 
Nouă şi cea Veche. Exista însă o problemă. Frăția 
dispăruse cu mai bine de trei sute de ani în urmă. 

Pilotul a anunţat că avionul trecea prin apropierea 
Insulei Martha's Vineyard. Spre est de aceasta, se zărea 
forma ca de antricot a Insulei Nantucket. Ceaţa de 
deasupra oceanului muşca delicat din landele bătute de 
vânturi şi din dunele lungi de nisip alb care mărgineau 
insula. Era lesne de înţeles de ce ea îi atrăsese pe 
Căpitanul Ahab cel cu piciorul de lemn şi pe alţi quakeri, 
căpitani de baleniere şi proprietari de vase care făceau 
avere din comerţul cu ceea ce rezulta din vânarea 
balenelor. Nantucket avea la dispoziţie o magistrală sărată 
care ducea balenierele către largul oceanului, în călătorii 
ce ţineau deseori ani în şir. 

Austin a închiriat o maşină de la Aeroportul Tom Nevers 
şi a intrat în oraş, trecând prin dreptul unor impozante 
case din cărămidă construite cu banii obţinuţi din 
vânzarea uleiului de balenă; automobilul a traversat 
hurducându-se strada principală, largă, pavată cu piatră 
cubică folosită cândva drept balast la vechile nave cu 
pânze, apoi a apucat-o de-a lungul Water Street, ce 
mărgineşte portul, ajungând într-un final la secţia de 
poliţie şi remiza de pompieri. 

Locotenentul Coffin era un bărbat deşirat şi slab, cu 
pomeţi înalţi şi un nas osos şi proeminent, care stătuse 
prea multă vreme la soare. A rămas cu gura căscată de 
uimire când Austin s-a prezentat. 

— Ai ajuns aici în mare grabă, a spus el, măsurându-l pe 
bărbatul masiv, cu părul albit prematur. Voi, oamenii de la 
NUMA, aveţi avioane cu reacţie personale? 

— Unii dintre noi. Eu am avut norocul să prind un loc 
într-un avion ce venea încoace. Am găsit şi eu o scuză ca 
să mai scap din Washington. 

— N-ai decât de câştigat. Insula e grozav de frumoasă în 
perioada asta a anului. Ai scăpat şi de mulţimea de turişti. 
Apoi ochii migdalaţi ai locotenentului s-au micşorat. Ca nu 
cumva să afli din altă parte, după ce am vorbit cu tine, am 
telefonat la NUMA. 

— Nu te pot acuza pentru asta. 

Coffin a surâs. 


— Se pare că eşti foarte sincer. Noi, cei de aici, avem o 
atitudine destul de relaxată, dar e bine şi să fii cu băgare 
de seamă. In Nantucket trăiesc o mulţime de oameni 
bogaţi care au ditamai casele şi plătesc impozite mari. Nu 
prea se obişnuieşte ca un spărgător să întrebe poliţia unde 
se află clădirea pe care vrea să o jefuiască, dar nu se ştie 
niciodată. Ai făcut bine că ai telefonat. Oamenii de aici îşi 
poartă de grijă unii altora. Te-ar fi îndrumat tocmai către 
capătul celălalt al insulei. Dar eu o să-ţi arăt pe hartă cum 
să ajungi la casa lui. Locotenentul a scos o hartă turistică 
şi a desfăcut-o pe masă. Mergi pe Polpis Road până ajungi 
la un drum de acces din nisip, având o cutie poştală cu un 
vapor. 

Coffin a trasat ruta cu un marker galben. 

Austin i-a mulţumit poliţistului şi a urmat drumul, ieşind 
din oraş până la o şosea îngustă şi şerpuită care trecea 
printr-o pădurice de pini şi prin dreptul câtorva ferme şi a 
unor zone mlăştinoase populate de merişor. Ajuns la cutia 
poştală, pe care era aplicată o replică din metal a unui 
transatlantic în alb şi negru, Austin a pătruns pe drumul 
acoperit cu nisip şi a mers printr-o porţiune împădurită 
care a făcut apoi loc unei lande blânde. Mirosul puternic al 
mării era adus de fuioarele de ceaţă pe care le observase 
din avion. 

Casa masivă a apărut brusc din ceaţă. Părea părăsită. 
Nici un vehicul afară, nici o lumină la ferestre, cu toate că 
începuse să se întunece. Austin şi-a lăsat maşina pe aleea 
de forma unei potcoave, acoperită cu sfărâmătură de 
scoici, a urmat o cărare mărginită de o peluză întinsă şi 
bine îngrijită până la pridvorul deschis şi a sunat la uşa 
din faţă. A auzit ecoul soneriei răzbătând dinăuntru. Poate 
că administratoarea restaurantului înţelesese greşit. Ori 
poate că Donatelli îşi schimbase planurile şi revenise la 
New York mai devreme decât anticipase. 

Austin s-a încruntat. Probabil că făcuse un drum inutil, 
pierduse vremea degeaba. De altfel, îşi dăduse seama de 
la bun început că se agăța de un pai, încercând să facă 
legătura între un jaf comis pe mare în urmă cu decenii şi 
uciderea unor arheologi. S-a întrebat dacă putea găsi 
vreun zbor de întoarcere spre Washington. Uf, la naiba! Ar 
fi fost acelaşi lucru şi dacă petrecea noaptea pe insulă şi 


pleca de acolo la primele ore ale dimineţii. După ce a luat 
această decizie, Austin a vrut să exploreze puţin 
proprietatea. A coborât de pe verandă şi a început să dea 
ocol casei. 

Insula Nantucket se lăsase cuprinsă de boala „caselor- 
trofeu”, atât de impozante, încât arătau ca nişte hoteluri 
ceva mai modeste, construite fiind de oameni înstăriți care 
socoteau că suprafaţa în metri pătraţi era un mijloc de a-şi 
impresiona vecinii. Casa lui Donatelli era mare, iar 
constructorul reuşise să îmbine caracteristici ale 
arhitecturii italiene cu ţigla ceva mai tradiţională de 
culoare argintiu-închis şi cu decoraţiuni albe, însă totul 
fusese realizat cu bun-gust. 

În spatele clădirii se găseau o grădină de zarzavaturi de 
dimensiuni medii, dar şi un leagăn de copii şi un tobogan. 
Austin a urmat sunetul valurilor ce se spărgeau, 
traversând o peluză lată, până a ajuns la o faleză 
nisipoasă. A rămas câteva momente în capul unei scări 
bătute de vânturi şi ploi care cobora către plajă. Aceasta 
era cufundată în semiîntuneric, iar zgomotul oceanului 
părea înfundat din cauza ceţii, însă a auzit valurile 
îndepărtate cum izbeau ţărmul. S-a întors şi a privit din 
nou spre casă. Înconjurat fiind de negură şi de lumina tot 
mai scăzută, abia a reuşit să o distingă. 

Socotind că făcuse tot posibilul, Austin s-a întors la 
maşină şi a scris un bilet în care şi-a lăsat şi numărul de 
telefon, rugându-l pe Donatelli să îl caute cât mai curând. 
Apoi a revenit la uşa principală. Nu reprezenta o 
comunicare în cel mai modern stil, dar poate dădea roade. 
Va avea grijă să telefoneze după ce va ajunge la birou. 

A urcat pe veranda lată şi a vârât biletul făcut sul sub 
ciocănelul elegant de bătut în uşă, gândindu-se că 
greutatea obiectului de bronz va împiedica hârtia să fie 
luată de vânt. Imediat după aceea şi-a dat seama că ar fi 
trebuit să-l îngrijoreze alte lucruri decât soarta biletului. A 
simţit ceva metalic şi rece apăsat pe ceafă. Apoi a auzit 
sunetul inconfundabil al unei puşti de calibru mare ce era 
armată. Până în acea clipă nu auzise nici un sunet de paşi. 

— Mâinile sus, a auzit el un glas aspru. Nu te întoarce! 
Omul vorbise cu un accent străin. 

Încet, Austin a ridicat braţele. 


— Domnul Donatelli? 

— Ţine-ţi gura! s-a răstit omul, însoţindu-şi vorbele cu o 
lovitură puternică în gâtul lui Austin. 

Apoi, cu pricepere, l-a percheziţionat pe Austin, 
scoţându-i cu dexteritate portofelul din buzunar. Convins 
că Austin nu purta vreo armă asupra lui, bărbatul i-a 
poruncit să urce scara exterioară ce ducea de pe verandă 
până pe o terasă de la etaj, ce se întindea de-a lungul a 
trei laturi ale casei. Ceaţa se îndesise şi învăluise cu totul 
clădirea, astfel că în lumina apusului Austin nu ar fi 
observat silueta ce stătea rezemată de o balustradă dacă 
atenţia nu i-ar fi fost atrasă de licărul portocaliu al unei 
țigarete şi de mirosul de tutun tare. 

— Şezi, i-a zis cel cu puşca. 

Austin s-a supus, prăvălindu-se într-un scaun pliabil al 
cărui şezut era umed din cauza ceţii. Ţinându-şi arma 
aţintită asupra lui Austin, bărbatul a discutat ceva în 
italiană cu fumătorul. Au dezbătut preţ de vreun minut. 

Silueta ascunsă de ceaţă i s-a adresat: 

— Cine eşti? 

— Mă numesc Kurt Austin, şi lucrez la National 
Underwater & Marine Agency. 

A urmat o pauză. 

— Orice s-ar spune, eşti consecvent. Acelaşi lucru i l-ai 
povestit şi locotenentului Coffin. 

Şi acest bărbat vorbea cu accent, dar nu atât de 
puternic precum cel al individului cu puşca. 

— Aţi discutat cu Coffin? 

— Bineînţeles. Poliţiştii se străduiesc să-i protejeze pe 
cei care locuiesc aici în timpul verii. Mai ales pe cei care 
contribuie substanțial la fondurile de dotare cu 
echipamente. I-am cerut să mă anunţe când sunt căutat. S- 
a oferit chiar să te însoţească până aici. l-am zis că rezolv 
situaţia asta şi singur. 

— Înseamnă că sunteți domnul Donatelli. 

— Eu pun întrebările aici. 

Austin a primit încă o lovitură, de data asta în şira 
spinării. 

— Cine eşti, de fapt? 

— Păi am documentele în portofel. 

— Actele se pot falsifica. 


Donatelli părea un tip greu de convins. 

— Locotenentul Coffin a telefonat la NUMA şi a verificat 
cine sunt. 

— Nu am nici o îndoială că eşti cine sustii. Pe mine mă 
interesează cine eşti în realitate. 

Austin simţea cum îşi pierde răbdarea. 

— Domnule Donatelli, vă asigur că nu înţeleg la ce 
faceţi referire. 

— De ce ar dori o agenţie guvernamentală ca NUMA să 
stea de vorbă cu mine? Eu sunt doar un patron de 
restaurant din New York. Singura legătură pe care o am 
cu oceanul e achiziţia de fructe de mare de la Fulton Fish 
Market. O întrebare îndreptăţită. 

— Aţi făcut parte din echipajul navei Andrea Doria. 

— Locotenentul mi-a zis că ai adus vorba de Doria. Asta 
e de domeniul trecutului, nu crezi? 

— Speram să ne daţi nişte informaţii privind un caz la 
care lucrăm în prezent. 

— Povesteşte-mi despre acest caz, domnule Austin. Poţi 
lăsa mâinile jos, dar nu uita că vărul meu Antonio e din 
Sicilia şi, ca majoritatea sicilienilor, nu are încredere în 
nimeni. Atunci când e vorba să mânuiască lupara, nu-l 
întrece nimeni, mai ales de aproape. 

Lupara era puşca aceea cu ţeavă retezată ce 
reprezentase arma predilectă a Mafiei siciliene înainte de 
a adopta armele automate şi bombele pe care le plasau în 
automobile. O piesă de muzeu, dar cu efect mortal. 

— Înainte de a începe, a spus Austin pe un ton calm, v- 
aş fi recunoscător dacă i-aţi spune vărului Tony că, dacă 
mă mai împunge mult în gât, lupara lui va sfârşi înfiptă 
cine ştie unde. 

Austin nu avea cum să-şi ducă ameninţarea la bun 
sfârşit, însă avusese o zi grea şi se săturase să tot fie 
îmboldit cu ţeava armei. Donatelli a tradus rugămintea. 
Antonio s-a îndepărtat puţin şi a rămas într-o parte, 
continuând să ţină puşca înspre Austin. Buzele subţiri i s- 
au întredeschis, sugerând ceva ce putea fi interpretat 
drept zâmbet. 

În întuneric a licărit flacăra unei brichete, ceea ce i-a 
permis lui Austin să vadă ochii adânciţi în orbite ai lui 
Donatelli. 


— Acum spune-ne acea poveste, domnule Austin. 

Zis şi făcut. 

— Totul a început în Maroc, a început Kurt. După aceea 
a ajuns cu istorisirea până în prezent, explicând cum 
descoperise indiciul care îl condusese până la Donatelli. 
Unul dintre cercetătorii noştri a dat peste numele 
dumitale într-un articol de ziar. După ce am citit că 
văzuseşi un camion blindat fiind jefuit pe navă, am ţinut să 
stăm de vorbă. 

Donatelli a rămas tăcut un moment, apoi i s-a adresat în 
italiană vărului său. Silueta mătăhăloasă a celui care 
stătuse în apropierea lui Austin a pătruns fără zgomot prin 
uşile glisante, iar o clipă mai apoi s-au aprins luminile în 
casă. 

— Să mergem înăuntru, ca să stăm mai comod, domnule 
Austin. Aici e umezeală. Nu face bine la oase. Imi cer 
scuze. Am crezut că eşti unul dintre ei. Dar oamenii aceia 
nu şi-ar bate capul să însăileze o poveste atât de 
fantastică, prin urmare spui adevărul. 

Austin a intrat în casă. Donatelli a făcut semn către un 
scaun îmbrăcat în pluş, aflat în apropierea unui şemineu 
mare, s-a aşezat pe un altul, plasat în partea opusă, şi a 
apăsat pe butonul unei telecomenzi. În vatră s-a aprins un 
foc de gaz. Căldura ce răzbătea prin uşa de sticlă dădea 
un sentiment plăcut. Austin era acoperit de picături fine 
de apă ce nu aveau nici o legătură cu roua. 

A ridicat ochii spre poliţa căminului şi a rămas cu 
privirea la o machetă detaliată a transatlanticului Andrea 
Doria. Modelul reprezenta doar o parte din colecţia de 
amintiri, fotografii şi picturi, până şi o vestă de salvare, 
care erau răspândite prin spaţioasa cameră de zi. Toate 
aveau legătură cu Doria. 

Donatelli îl studia atent. Lumina pâlpâitoare a căminului 
scălda faţa cu trăsături încă atrăgătoare ale bărbatului 
trecut de şaizeci de ani. Părul des şi ondulat, pieptănat 
peste cap, era ceva mai cărunt decât apărea în fotografia 
publicată în revista de afaceri. In general, Donatelli 
îmbătrânise frumos. Era încă subţirel, iar treningul scump, 
de un albastru-deschis, şi pantofii de sport din picioare îl 
făceau să treacă drept o persoană care se străduia să se 
menţină în formă. 


Vărul Antonio contrasta vădit. Era scund şi îndesat, 
având capul ras şi ochi veşnic alerţi, iar faţa lui arăta de 
parcă ar fi slujit drept sac de box. Avea nasul rupt, 
urechile clăpăuge, iar pielea pământie îi era acoperită de o 
întreagă reţea de cicatrici. Purta o cămaşă neagră şi 
pantaloni negri. Apăruse din nou în încăpere, aducând o 
tavă pe care se aflau două pahare cu băutură şi portofelul 
lui Austin. Imaginea de chelner era oarecum umbrită de 
puşca a cărei curea era petrecută pe după un umăr. 

— Grappa, a spus Donatelli. Ne va alunga umezeala din 
oase. Austin şi-a vârât portofelul înapoi în buzunar şi a 
încercat băutura. 

Apa de foc italiană i-a ars gâtlejul. S-a simţit revigorat. 
Donatelli a luat o gură şi a zis: 

— Cum de-ai reuşit să mă găseşti aici, domnule Austin? 
Am lăsat instrucţiuni stricte la birou să nu se comunice 
nimănui unde mă aflu. 

— De la restaurant mi s-a spus că sunteţi pe insulă. 

Bărbatul vârstnic a zâmbit. 

— Uite ce se alege de măsurile mele de securitate! A 
mai luat o înghiţitură şi a privit tăcut spre flăcări. După un 
minut, l-a fixat pe Austin cu ochii lui pătrunzători. N-a fost 
jaf, a rostit el sec. 

— Cum, reporterul a înţeles greşit? 

— Am vorbit eu aşa, ca să scap de el. Într-un jaf, hoţii 
iau ceva. Hoţii aceia nu luau nimic, în afara vieţii câtorva 
persoane. 

Având o memorie ce înregistrase fiecare amănunt şi 
dovedind o uşoară nuanţă de umor, Donatelli a relatat 
evenimentele acelei nopţi memorabile din 1956. Deşi 
trecuseră atâţia ani, glasul i-a tremurat atunci când a 
descris înclinarea vasului pe moarte în timp ce cobora 
spre cala întunecată şi inundată. A povestit despre 
asasinarea paznicilor camionului blindat, despre fuga lui 
de acolo şi despre salvarea lui. 

— Ai spus că în camion se găsea o piatră, a rostit el 
gânditor. De ce ar ucide oamenii pentru o piatră, domnule 
Austin? 

— Poate că nu era o piatră oarecare. 

Neînţelegând, bărbatul de origine italiană a clătinat din 
cap. 


— Domnule Donatelli, aţi spus mai devreme că v-aţi 
închipuit că aş fi unul dintre „ei”. La ce v-aţi referit? 

Patronul de restaurant şi-a cântărit cu atenţie cuvintele. 

— În toţi anii ce au trecut de la scufundarea navei, nu 
am scos o vorbă despre cele petrecute. Interviul dat acelui 
ziar a fost o scăpare. In adâncul sufletului, am ştiut că 
exista un motiv pentru care trebuia să păstrez secretul. 
După apariţia articolului, mi-a telefonat cineva şi m-a 
avertizat să nu mai vorbesc nimănui despre acel incident. 
Un bărbat cu o voce care te îngheaţă. Ştia totul despre 
mine şi familia mea. Până şi numele coafezei soţiei. Cum îi 
cheamă pe copiii şi pe nepoţii mei. Unde locuiau. A zis că, 
dacă mai scot vreo vorbă despre asta faţă de oricine, voi 
muri. Însă mai întâi îmi voi vedea familia distrusă. 
Donatelli a rămas cu privirea la foc. Vin din Sicilia. Aşa că 
l-am crezut. Nu am mai dat nici un interviu. L-am rugat pe 
Antonio să vină pentru a trăi cu mine. Ela avut... hm... 
unele dificultăţi cu autorităţile în ţara noastră de origine şi 
a fost chiar bucuros să se mute. 

Judecând după aspectul mototolit al figurii lui Tony şi 
după uşurinţa cu care mânuia arma, Austin şi-a dat seama 
prea bine ce greutăţi avusese acesta, dar nu a ţinut să 
deschidă respectivul subiect. 

— Presupun că bărbatul care v-a telefonat nu a spus 
cum îl cheamă. Ori în numele cui vorbea. 

— Da şi nu. Adevărat. Nu şi-a declarat numele. Dar a 
precizat că nu acţiona singur, că avea mulţi fraţi. 

— Frați. Nu s-ar putea să fi spus ceva de o „Frăţie”? 

— Ba da. Cred că aşa a zis. Ai auzit de ei? 

— A existat o organizaţie numită Frăția Sfintei Săbii a 
Adevărului. A conlucrat cu Inchiziția spaniolă. Dar asta s-a 
întâmplat cu sute de ani în urmă. 

— Şi Mafia a fost înfiinţată cu sute de ani în urmă, i-a 
răspuns Donatelli, aruncând o privire amuzată spre fratele 
lui. Prin ce se deosebeşte asta de Mafie? 

— Perpetuarea Mafiei se bazează pe activitatea ei, care 
are continuitate. 

— Da, adevărat, dar, chiar dacă lumea din fosta mea 
ţară ştia că exista aşa ceva şi că organizaţia Mâna Neagră 
a plecat în America, odată cu imigranții, poliţia de aici nu 
a ştiut despre Cosa Nostra decât după ce au găsit pe 


cineva care, întâmplător, a încălcat codul muerto. Tăcere 
sau moarte. 

— Vreţi să spuneţi că o asemenea organizaţie ar putea 
continua să funcţioneze în secret timp de secole? 

Donatelli a făcut un gest larg cu braţele. 

— Mafia a ucis, a extorcat, a furat. Cu toate astea, 
directorul FBI, Hoover, a jurat că nu exista nimic de genul 
Cosa Nostra. 

În timp ce se gândea la spusele lui Donatelli, socotind 
că avea dreptate, Austin a examinat încăperea. 

— Aţi ajuns departe după ce aţi fost chelner în tinereţe, 
a spus el, admirând lambriurile luxoase de lemn şi 
decoraţiunile din alamă. 

— Am primit ajutor. După naufragiu, am hotărât să nu 
mai pun din nou piciorul pe puntea vreunui vas. A chicotit. 
Groaza neomenească de a te şti prins în cala unui vas care 
se scufundă cam destramă orice iubire faţă de mare. Din 
nefericire, femeia pe care am încercat să o ajut a murit din 
cauza rănilor. Când m-am dus la înmormântarea, soţul ei, 
domnul Carey, mi-a mulţumit din nou şi a zis că voia să-mi 
întoarcă serviciul. I-am spus că visul meu era să deschid 
un mic restaurant. El mi-a dat banii de pornire pentru un 
astfel de local în New York, cu condiţia să urmez cursuri 
de economie şi de engleză, pe care să mi le plătească tot 
el. Am numit restaurantul Myra, după numele soţiei lui. 
Apoi am deschis alte şase restaurante în diverse oraşe 
mari ale ţării. Aşa am ajuns milionar, lucru care mi-a 
îngăduit să trăiesc astfel. M-am căsătorit cu o femeie 
minunată. Ea mi-a dăruit patru fii şi o fiică, toţi se ocupă 
acum de afacere, şi ei mi-au oferit mulţi, mulţi nepoti. 
Bărbatul a sorbit ultimele picături de grappa şi a lăsat 
paharul pe masă. Am ridicat casa asta de aici pentru 
familie, dar cred că am făcut-o şi pentru că se află aproape 
de locul unde s-a scufundat vaporul. In nopţi ceţoase ca 
asta, îmi amintesc ce s-a întâmplat atunci. Vezi dumneata, 
domnule Austin, accidentul a adus nenorocirea pentru 
mulţi oameni, cum a fost acea doamnă Carey. Însă mie mi- 
a schimbat viaţa în bine. 

— De ce mi-aţi povestit toate astea? Aţi fi putut să-mi 
spuneţi de mult să-mi văd de treabă. 

— Soţia mea a murit anul trecut. După ce am 


supravieţuit scufundării lui Andrea Doria, am crezut că voi 
trăi veşnic. În moartea ei am văzut un semn că şi eu sunt 
muritor, ca toţi ceilalţi oameni. Nu sunt religios, dar am 
început să mă gândesc mai mult la îndreptarea unor 
lucruri. Oamenii aceia care au fost ucişi în cala vasului. 
Poate şi cei despre care mi-ai povestit. Toţi au nevoie de 
cineva care să vorbească în numele lor, a zis el, cu un aer 
hotărât. Voi fi purtătorul de cuvânt al morţilor. Donatelli s- 
a uitat la ceasul de pe perete. S-a făcut târziu, domnule 
Austin. Ai unde să stai peste noapte? 

— Mă gândeam să-mi găsesc o cameră la vreo pensiune. 

— Nu e nevoie. Vei dormi aici în noaptea asta ca 
oaspete al meu, iar mâine vom lua micul dejun împreună. 
Pentru cină o să pregătesc chiar eu paste speciale. Roşii şi 
zucchini proaspete din grădina mea. 

— Mi-ar fi imposibil să refuz o asemenea invitaţie! 

— Bine. Donatelli a mai turnat nişte grappa în pahare şi 
l-a ridicat pe-al său. Apoi, după ce vom fi mâncat şi băut 
vinul, vom găsi o modalitate de a le arăta acestor oameni 
ce înseamnă să se ia în bețe cu un sicilian. 

Ca american de origine mexicană, Zavala manifesta 
sentimente amestecate în privinţa celui mai sfânt dintre 
monumentele Texasului. Admira curajul apărătorilor de la 
Fortului Alamo, oameni precum Buck Travis, Jim Bowie şi 
Davy Crockett, ale căror nume se găseau gravate pe 
cenotaful din Piaţa Alamo. În acelaşi timp, îi părea rău de 
cei 1 550 de soldaţi mexicani care muriseră în asediu sub 
conducerea nepriceputului lor comandant, Santa Anna. 
Texanii pierduseră 183 de oameni. lar mexicanii 
pierduseră Texasul. 

S-a plimbat fără ţintă prin capela care era singura 
clădire rămasă din fortul cândva foarte mare, a văzut 
muzeul şi a folosit restul după-amiezii privind la oamenii 
dintr-o cafenea. În jur de şase, şi-a parcat maşina 
închiriată în garajul de la subsolul clădirii ce găzduia 
Time-Quest. A localizat zona de parcare marcată ca 
aparţinând Halcon Industries. Nu a găsit un loc rezervat 
pentru directorul executiv al companiei. Zavala a bănuit că 
toată lumea ştia prea bine că respectivul loc reprezenta un 
teritoriu interzis, astfel că Halcon nu ţinea să-şi facă o 
reclamă inutilă. 

Zavala a parcat cât a putut de aproape de locurile 
rezervate companiei, apoi a trecut pe lângă două lifturi, 
cel public şi cel pe a cărui uşă scria „Privat”, după care şi- 
a ocupat o poziţie de pândă în apropiere, în umbra oferită 
de un stâlp gros din beton. La şapte şi un sfert, Melody a 
coborât din liftul principal şi s-a îndreptat spre maşina ei. 
Zavala a simţit iarăşi o undă de regret pentru faptul că nu 
reuşea să-şi ţină promisiunea făcută tinerei atrăgătoare, 
dar trebuia să alunge asemenea gânduri. Avea nevoie de o 
minte limpede pentru prima întâlnire cu señor Halcon. 

Veghea lui Zavala din garajul subteran urma să dea 
roade. La scurtă vreme după plecarea lui Melody, în faţa 
celuilalt lift a tras discret o limuzină Lincoln. Aproape în 
acelaşi timp, uşa liftului privat s-a deschis şi din el a 
coborât un bărbat. 


Zavala a dus la ochi aparatul foto Nikon şi a focalizat 
asupra bărbatului înalt şi brunet care se îndrepta cu pas 
elegant spre vehiculul care îl aştepta. Halcon. A făcut 
câteva fotografii până când acesta a urcat în limuzină, 
după care a fixat teleobiectivul asupra şoferului care ţinea 
portiera deschisă pentru şeful lui. Bărbatul purta un 
costum de culoare închisă, iar părul alb îi era tuns cu o 
rigoare militară. Era înalt şi cu umeri laţi, având o statură 
atletică şi trup musculos, cu toate că părea să fi trecut de 
şaizeci de ani. Zavala a reuşit să facă doar o fotografie, 
pentru că, după aceea, bărbatul cu păr alb a măturat 
garajul cu privirea, ca şi cum ar fi auzit zumzetul delicat al 
motoraşului de acţionare a filmului. Zavala s-a topit în 
întuneric şi nu a îndrăznit nici măcar să mai respire, decât 
după ce a auzit portiera închizându-se şi limuzina pornind 
spre ieşire. 

În fracțiunea de secundă cât îl avusese în obiectiv pe 
omul cu părul alb, Zavala reţinuse cum nu se poate mai 
clar felul în care arăta acesta, imaginea lui parcă 
imprimându-i-se pe retină. S-a rezemat de betonul rece, 
încă incapabil să-şi creadă ochilor. Îl mai văzuse pe acel 
bărbat, în Arizona. Era sigur de asta, în ciuda faptului că 
acum era bărbierit şi purta un costum de comandă. Doar 
că atunci omul companiei Halcon purta haine de lucru, 
avea părul lung şi o barbă albă şi stufoasă. Avea o soţie, 
care decedase între timp. Şi se prezenta drept George 
Wingate. 

Recăpătându-şi imediat stăpânirea de sine, Zavala s-a 
repezit spre automobilul închiriat. A urmărit limuzina până 
în stradă, lăsând o maşină sau două între el şi cea 
urmărită. S-au îndreptat către ieşirea din oraş, pornind pe 
autostrada expres înspre nord-vest. După o vreme, 
suburbiile şi supermarketurile au început să se rărească. 
Terenul plat a făcut loc dealurilor line şi unor zone 
împădurite. 

Zavala a forţat maşina cât să nu piardă din ochi 
limuzina, care, imediat ce ieşea din zonele mai 
aglomerate, zbura cu o viteză mult mai mare decât cea 
legală. Au mers astfel vreme de o oră, părăsind autostrada 
după căderea întunericului şi pătrunzând pe o şosea cu 
două benzi, cu trafic ceva mai redus. Zavala a rămas mult 


în urmă. La scurtă vreme, a văzut iluminarea de culoare 
roşie a stopurilor, iar limuzina a dispărut de pe şosea. A 
încetinit până când, în lumina farurilor, a surprins un mic 
semn din plastic reflectorizant fixat pe un copac, marcând 
un drum neamenajat. A continuat să înainteze, pentru a 
crea iluzia că se îndrepta în altă parte, apoi, după cea 
parcurs câteva sute de metri, a făcut o întoarcere rapidă şi 
a revenit la semn. 

A stins de probă farurile maşinii şi a descoperit că putea 
urma acel drum nepavat atâta vreme cât menținea viteza 
scăzută, ceva mai iute decât mersul la pas. S-a întrebat ce 
căuta un om atât de important ca Halcon în hăţişurile 
acelea. Poate avea acolo o cabană de vânătoare. Pădurea 
deasă l-a învăluit curând. În locurile unde copacii se mai 
răreau, putea vedea dealuri joase şi râpoase de o parte şi 
de alta a drumului. Nu a zărit nici o lumină în faţă, dar 
asta nu constituia o surpriză, deoarece drumul avea multe 
coturi. Oprea o dată la fiecare câteva minute, coborând 
din maşină şi mergând o bucată de cale pe jos, aidoma 
unui cercetaş al unei patrule de infanterie, pentru a privi 
şi asculta. 

La una dintre aceste opriri a văzut o lumină în faţă. 
Precaut, s-a apropiat de ea, până a descoperit că era un 
reflector solitar plasat pe poarta unui gard înalt, din plasă 
de sârmă. A tras maşina la adăpost, scoţând-o de pe drum, 
şi s-a îndreptat spre gard, folosindu-se de protecţia oferită 
de copaci şi oprindu-se la marginea unei porţiuni curățate 
de vegetaţie, aparţinând acelui perimetru. Gardul era de 
două ori mai înalt decât un stat de om, iar pe coama lui 
erau întinşi colaci de sârmă ghimpată. Pe poartă stătea 
prins un anunţ care îi avertiza pe trecători să se 
îndepărteze, anunțând prezenţa unor „Câini de pază 
dresați să atace”. Instinctul îi fusese de folos şi de această 
dată. Deasupra tăbliţei cu anunţul se afla o cutie de mici 
dimensiuni care nu putea sluji altui scop decât aceluia de 
a adăposti o cameră de supraveghere video. 

Gardul era prea înalt pentru a fi escaladat, şi nu avea 
cum să se protejeze împotriva sârmei ghimpate ori a 
câinilor, însă Zavala bănuia că baricada aceea era 
conectată la o alarmă. Amintindu-şi că văzuse un deluşor 
ceva mai în urmă, a revenit la maşină şi s-a îndepărtat de 


gard în marşarier, pentru ca stopurile să nu fie cumva 
observate, după care a ieşit din nou de pe drum şi a oprit 
în tufişuri. S-a îndreptat apoi către deal, a urcat coasta 
acestuia, o misiune nu tocmai uşoară, deoarece nu avea 
nimic la dispoziţie ca să-şi lumineze calea. S-a împiedicat 
în câteva rânduri şi a trebuit când şi când să se retragă 
din tufişuri ţepoase, dar a ajuns la crângul de pe culme 
fără să păţească nimic. A ales un copac cu ramuri mai 
puţin stufoase şi a urcat până pe creanga cea mai înaltă 
care putea să reziste sub greutatea lui. E 

Înălţimea îi permitea să vadă peste coama gardului. În 
afara  reflectorului de la poartă, zona rămăsese 
neiluminată. Curând ochii i s-au obişnuit cu întunericul, 
astfel că a reuşit să distingă o serie de forme. Şi-a dat 
seama că avea în faţă un complex vast de clădiri, unele 
rectangulare, altele cilindrice, toate dominate de o 
piramidă masivă având vârful plat. Structurile erau 
construite dintr-o piatră albicioasă şi păreau a străluci în 
lumina slabă a lunii. 

„Aşa cabană de vânătoare mai zic şi eu”, a mormăit 
Zavala. Ce vedea era o demenţă! Un oraş antic în zona 
sălbatică a Texasului. A încercat să-l sune pe Austin, dar a 
constatat că nu avea semnal. După câteva minute, timp în 
care şi-a încordat privirea în încercarea inutilă de a 
distinge detalii, a socotit că observase cam tot ce se putea 
în asemenea condiţii. Tocmai se pregătea să coboare, când 
s-a aprins o lumină şi a văzut o imagine ciudată. S-a prins 
mai bine de creangă şi a urmărit fascinat extraordinara 
scenă ce se desfăşura în faţa ochilor lui. 

Raul Gonzales tremura în întuneric şi aştepta glonţul ce 
avea să i se înfigă în şira spinării, dorind ca asta să se 
întâmple înainte de a muri degerat în aerul rece al nopții. 
A blestemat-o din nou pe acea americancă. Zădărnicindu-i 
misiunea din Maroc, ea se făcea răspunzătoare pentru 
prezenţa lui aici. Gândurile sale încărcate de furie au fost 
întrerupte brusc. Deodată, s-a aprins un reflector, iar 
Gonzales a văzut dinaintea lui o creatură fantastică, pe 
jumătate om, pe jumătate fiară. 

De la gât în jos, silueta era cea a unui bărbat cu pielea 
de culoarea bronzului şi cu o statură atletică. In jurul taliei 
avea o legătură de un verde bogat, galben şi roşu aprins. 
La o privire mai atentă, excrescenţele de pe fiecare coapsă 
se dovedeau a fi nişte pernuţe din piele. Avea chipul 
ascuns sub o mască născocită de coşmarul unui nebun. 
Botul de culoarea jadului era lung şi solzos, ochii de fiară 
flămândă, gura căscată, plină de dinţi zimţaţi, ascuţiţi ca 
pumnalele. Pene lungi de quetzal îi fluturau la ceafă. 
Monstrul stătea neclintit ca o statuie, ţinându-şi braţele 
musculoase încrucişate la pieptul lipsit de păr. 

— Madre mia. 

Scâncetul cel jalnic s-a auzit din stânga lui Gonzales. 

— Silencio, a mârâit Gonzales la pilotul ambarcaţiunii 
pe pernă de aer. Li se ordonase să păstreze tăcerea, altfel 
aveau să fie împuşcaţi. 

Gonzales nu voia să se aleagă cu un glonţ pentru că un 
laş smiorcăit nu-şi putea ţine gura. Bărbatul care stătea 
mut în dreapta era mai pe placul său. Zvelt şi cu mişcări 
ca de şarpe, un asasin ca şi el însuşi. În alte circumstanţe, 
Gonzales ar fi discutat amical cu acel om despre 
priceperea de a ucide, deprinsă pe vremea când era un 
orfan zdrenţăros şi mort de foame pe străzile lăturalnice şi 
mizere din Buenos Aires, unde reuşise să scape de 
echipele morţii angajate de negustorii locali. Aceştia îi 
considerau pe copiii străzii drept nişte gunoaie. Gonzales 
abia ajunsese la vârsta adolescenţei când îi abordase pe 
proprietarii de prăvălii şi se oferise să se infiltreze în 
grupurile pe care le cunoştea atât de bine, pentru ca apoi 


să-şi lichideze semenii de suferinţă cu cuțitul sau cu 
garota, în vreme ce aceştia dormeau. Pe măsură ce 
crescuse, primise şi misiuni mai importante. Eliminarea 
concurenţei. Politicieni. Soții necredincioase. Toţi şi toate 
ajungând pe dată în mormânt. Cu pistolul. Cu şişul. Prin 
tortură. Gonzales îşi câştigase notorietatea datorită 
faptului că executa întocmai ordinele celui care îl plătea. 

Clic. 

Un al doilea cerc de lumină a dezvăluit o altă siluetă 
musculoasă, purtând o mască diferită, având botul rânjit şi 
limba de un roşu sângeriu ale unui jaguar. 

Gonzales a înjurat din nou în barbă. Să stea în frigul 
acela, în vreme ce nu ştiu ce dobitoc îmbracă o asemenea 
costumaţie! Nu era cinstit. Şi totul pentru că ratase câteva 
misiuni. Contractele erau de ceva vreme luate de ucigaşi 
mai tineri atunci când emisarul Frăției îl contactase. Nici 
măcar nu ştia de existenţa acelei grupări, însă membrii ei 
cunoşteau totul despre el. Voiau să-l angajeze pentru 
misiuni speciale, astfel că ucigaşul deja vârstnic a acceptat 
imediat oferta. Era bine plătit. lar treaba nu ridica 
probleme. Semăna cu ceea ce făcuse pe vremea când 
acţionase pe stradă. Aştepta un apel. Se infiltra şi ucidea. 
Misiuni uşoare. Precum aceea din Maroc. 

Maroc. Dorea să nu fi auzit de acel nume. 

O treabă simplă, aşa spusese cel care îl sunase din 
Madrid. Câţiva oameni de ştiinţă, neînarmaţi şi neştiutori. 
Infiltrarea în cadrul expediției. Organizarea unei 
ambuscade. Trebuia să scoale victimele din pat, să le 
ucidă ca pe nişte oi speriate şi să îngroape imediat 
cadavrele, fără a lăsa vreo urmă. Ah, dacă n-ar fi existat 
muierea aia cu nume rusesc! Isuse, ce planuri plăcute îşi 
făcuse în legătură cu ea! li examinase trupul frumos, 
urmărind-o hămesit în vreme ce ea stătea în faţa cortului 
şi-şi pieptăna părul de culoarea grâului copt în soarele 
după-amiezii. Când stăteau de vorbă, ea i se adresa de sus, 
dar pe un ton politicos. li făcea vânt de parcă el ar fi fost o 
furnică străduindu-se să-i urce pe picioarele acelea lungi. 
Îşi propusese să o facă să cerşească îndurare oferind 
singurul lucru pe care l-ar mai fi avut, acel corp 
extraordinar. 

Însă femeia nu dormea în momentul în care îi 


pătrunsese în cort, iar când el şi ceilalţi porniseră în 
urmărirea ei, fugise ca vântul. În trei rânduri Frăția mai că 
o avusese în gheare, dar încercarea de a o dobori dăduse 
greş. Hovercraftul nu reuşise să o înece. lar membrii din 
echipa de intervenţie trimişi să termine treaba pe vasul 
NUMA sfârşiseră împuşcaţi ori arşi, singurul 
supravieţuitor fiind luptătorul aflat alături de el acum. 

Ordinul de a veni în Texas nu constituise o surpriză 
deosebită. Gonzales presupusese că se va alege cu o 
muştruluială straşnică, cu blocarea salariului, după care 
va primi o altă sarcină. În loc de toate astea, câţiva oameni 
înarmaţi cu pistoale automate îl îngrămădiseră alături de 
ceilalţi. După căderea întunericului, fuseseră escortaţi 
până în acel loc şi li se ordonase să rămână în poziţie de 
drepţi. Fiind ameninţaţi că vor fi împuşcaţi dacă făceau 
vreo mişcare ori dacă scoteau vreun sunet. Astfel că 
aşteptaseră, ascultând urletele coioţilor venind dinspre 
deşert. Asta, până în acele momente. 

Clic. 

A apărut o a treia siluetă. Aceasta avea un cap de mort 
cu găvane ce priveau în gol şi cu un rânjet ucigător. 

În noapte s-a auzit un glas, amplificat de difuzoare. 

— Salutări, fraţi ai mei, a rostit acesta într-o spaniolă 
aristocratică, vorbită în Castilia. 

— Te salutăm, Stăpâne Halcon, s-a auzit murmurul unor 
glasuri nevăzute. 

— Ştiţi de ce ne aflăm aici. Trei dintre noi au primit 
însărcinări pentru propăşirea nobilei noastre cauze, iar ei 
ne-au trădat aşteptările. 

S-a aşternut tăcerea vreme de o clipă. 

— Pedeapsa pentru eşec este moartea. 

„Deci ne aşteaptă glonţul, a gândit Gonzales. La naiba, 
măcar am dus o viaţă bună.” S-a pregătit să întâmpine 
ploaia de plumbi care urma să-i sfârtece curând trupul, 
sperând că va muri repede. Îl dureau picioarele, pentru că 
nu era obişnuit să stea în poziţie de drepţi. A rămas uimit 
când un obiect rotund a zburat din întuneric şi a căzut pe 
sol, sărind apoi de câteva ori. Gonzales a crezut că sfera 
albă cu negru era o minge de fotbal, asta până când ea s-a 
mai rostogolit de câteva ori şi s-a oprit la jumătatea 
distanţei dintre cele două şiruri de bărbaţi aflate faţă-n 


faţă, iar el a văzut că semnele de pe minge reprezentau de 
fapt imaginile unor cranii. 

Apoi s-a auzit din nou acea voce: 

— Vi se oferă şansa de a vă câştiga dreptul la viaţă. 
Jocul cu mingea va stabili dacă veţi trăi sau dacă veţi muri. 

Reflectoarele s-au stins simultan. Cele trei siluete au 
dispărut. Insă doar pentru un moment. Imediat după aceea 
s-au aprins câteva grupuri de lumini, iar Gonzales a văzut 
că el şi ceilalţi se găseau între două ziduri paralele de 
piatră. Cei trei bărbaţi costumaţi îşi scoseseră măştile şi 
stăteau la capătul celălalt al aleii. La jumătate din 
înălţimea fiecărui zid se afla un inel sculptat, reprezentând 
ceva ce aducea a papagal. În semiîntunericul de pe coama 
zidului a perceput oameni foindu-se, sute, judecând după 
zvonul de glasuri. 

— Mingea reprezintă soarta, s-a auzit glasul bubuitor 
din difuzoare. Terenul reprezintă cosmosul. Aligatorul, 
jaguarul şi capul de mort simbolizează stăpânii 
adâncurilor, adversarii voştri. Regulile sunt aceleaşi ca 
acum două mii de ani. Stăpânii vor folosi picioarele. Voi vă 
puteţi sluji de mâini şi de picioare. Scopul este să 
conduceţi mingea până la capătul celălalt al terenului de 
joc. Echipa care trece mingea printr-un inel este 
câştigătoare. Cei care pierd sunt ucişi. 

Gonzales a rămas mut de uimire. Fotbal, pentru numele 
lui Dumnezeu! Aveau să joace un meci de fotbal ca să-şi 
salveze viaţa! Când bătea străzile, Gonzales jucase fotbal, 
apoi chiar făcuse parte dintr-o echipă de amatori şi nu 
jucase chiar rău. Însă acum, după excesele făcute cu 
băutura, cu drogurile şi cu femeile, era cu totul ieşit din 
formă. Corpul lui mătăhălos avea forţă, dar pusese 
grăsime în jurul taliei şi obosea repede la efort. 

— Aţi mai jucat aşa ceva? a întrebat el dintr-un colţ al 
gurii. 

— Puțin, i-a răspuns asasinul. Atacant. 

— Eu, ca portar, i-a zis cu voce stinsă pilotul 
hovercraftului. 

— Jucăm pe viaţă şi pe moarte, i-a prevenit Gonzales. 
Nu există reguli. Merge orice lovitură. Înţelegeţi? 

Ambii au încuviinţat din cap. 

Cei trei de la capătul celălalt al terenului aşteptau 


prima mişcare a lor. 

— Dau eu lovitura de începere, a spus Gonzales. 

Şi-a concentrat privirea asupra mingii, a pornit în fugă 
spre ea, a balansat un picior în spate şi a lovit puternic. 
Mingea era însă mai grea decât se aşteptase. Probabil din 
cauciuc masiv. Lovitura l-a făcut să simtă un şoc dureros 
de-a lungul piciorului. Îşi pusese toată forţa în acel şut, 
însă a greşit ţinta, astfel că mingea s-a rostogolit de-a 
lungul zidului şi a revenit pe teren în faţa adversarilor. 

Atacantul celorlalţi s-a repezit la minge ca fulgerul, 
deplasând-o cu repeziciune înainte, spre centrul terenului, 
cu paşi scurţi ce-i trădau priceperea. Coechipierii îl 
flancau, apărându-l. Bărbaţii aduceau cu nişte tripleti, 
având toţi corpuri vânjoase de culoarea bronzului şi părul 
negru tăiat castron, care se oprea deasupra ochilor 
întunecaţi şi nepăsători. 

Cel cu mingea l-a văzut pe Gonzales venind în salturi 
înspre el şi a trecut mingea către cel din stânga. Gonzales 
nu şi-a schimbat direcţia de alergare. Nu-l interesa 
mingea; voia doar să schilodească. Făcuse o socoteală 
simplă în gând. Dacă rănea un adversar, echipa cealaltă 
pierdea o treime din forţa de joc. A pus capul în piept şi s- 
a aruncat înspre cel care pasase mingea. inta a aşteptat 
cu un aer glacial până când Gonzales a ajuns la câţiva 
centimetri de el, după care s-a tras în lateral cu viteză şi a 
întins piciorul. Gonzales a încercat să se oprească, nu a 
reuşit, s-a împiedicat de piciorul aflat în cale şi s-a 
prăbuşit la pământ atât de violent, încât i-au clănţănit 
dinţii. 

Fără să ia în seamă durerea de coaste, care parcă 
plesniseră, s-a ridicat în picioare şi a încercat în van să 
recupereze terenul pierdut. Coechipierul lui, asasinul, 
plonja într-o încercare nereuşită de a recupera balonul, 
izbutind totuşi să-l izbească în stern cu cotul pe purtătorul 
mingii şi făcându-l să scoată un geamăt de durere, lucru 
dătător de satisfacţie. 

Gonzales a venit din urmă, izbindu-l din spate pe 
adversar. Azvârlit înainte, acesta a căzut în genunchi, iar 
mulţi alţii ar fi rămas laţi la pământ, însă el s-a ridicat în 
următoarea clipă, grăbindu-se să-şi sprijine colegul de 
echipă, care se deplasa cu mingea către terenul de ţintă. 


Gonzales s-a uitat descumpănit la acea scenă. 

Atât de repede... 

Trei la unu. 

Doar pilotul hovercraftului se mai putea opune 
încercării de a marca. 

Cel cu mingea şi-a văzut adversarul, i-a subestimat 
calităţile şi a hotărât să dribleze, în loc să paseze mingea 
către unul din coechipierii din lateral, pentru a marca fără 
probleme. Înainta mult prea repede pentru a face o 
schimbare bruscă de direcţie fără a pierde mingea, astfel 
că a apelat la o fentă cu capul spre stânga şi a continuat 
să alerge în dreapta. 

Pilotul a simţit stratagema şi a înaintat cu antebraţul 
ridicat. Cotul lui l-a nimerit pe adversar în falcă având 
forţa combinată a vitezei celor doi, făcându-l pe cel lovit să 
se ridice practic de la pământ. S-a auzit un pocnet 
răsunător, semn că maxilarul se rupsese, astfel că omul s- 
a prăbuşit moale la pământ, cu gura plină de sânge. 
Gonzales începuse să gâfâie la fiecare gură de aer 
inspirat, însă mişcarea inteligentă a coechipierului i-a dat 
parcă noi puteri. 

Gonzales a prins mingea sub talpă şi apoi a lovit-o, 
trimiţând-o printre cei doi adversari care îl atacaseră fără 
să arunce nici o privire la tovarăşul lor căzut. Cu un răcnet 
răguşit de triumf, a pornit în urmărirea mingii, repezindu- 
se înspre cei doi ca o bilă de bowling, intenţionând să-i 
doboare pe amândoi. Unul din ei l-a lovit cu o directă pe 
Gonzales, şi probabil că i-ar fi frânt gâtul dacă forţa 
izbiturii nu ar fi fost amortizată de fălcile lui pline. 
Gonzales şi-a dat seama că, pentru adversari, regula 
prevedea folosirea exclusivă a picioarelor la direcționarea 
mingii,  îngăduind însă utilizarea mâinilor pentru 
protejarea acesteia. 

Asasinul intrase în posesia balonului, dar i-a fost rapid 
furat, apoi deplasat în direcţia lui Gonzales. Jucătorul 
advers l-a văzut pe pilotul de hovercraft alergând ca să-l 
oprească, aşa că a preferat să treacă pe lângă Gonzales, 
care era mai lent. Acesta din urmă s-a concentrat din nou 
asupra omului, nu a mingii, executând o lovitură cu 
piciorul în vintrele bărbatului. 

Jucătorul a făcut o eschivă şi s-a răsucit, astfel că 


lovitura a mers razant, ricoşând din pernuţele de piele de 
pe coapse, după care adversarul a deplasat din nou 
balonul spre terenul de ţintă. Asasinul s-a năpustit din 
lateral, a întins piciorul şi a lovit mingea, reuşind iarăşi să 
o recupereze, după care a lovit-o, trimiţând-o spre centrul 
terenului. Până să-l poată opri cineva, el a recuperat 
mingea de jos şi, având-o în mâini, a dat să o azvârle spre 
inel. 

Poate că aruncarea lui ar fi fost reuşită, însă, cu o 
fracțiune de secundă înainte de a da drumul mingii, a fost 
izbit între omoplaţi, astfel că a greşit ţinta. Mingea a lovit 
partea de sus a inelului şi a căzut din nou în teren cu un 
bufnet. 

Arătându-şi părtinirea, din beznă s-a auzit urletul de 
aprobare al mulţimii. 

Era un meci nou. Trei la doi. Gonzales gâfâia şi horcăia 
de oboseală, dar simţea deja gustul victoriei. 

Adversarii s-au uitat la ei, iar feţele lor cu pomeţi înalţi 
şi osoşi au rămas impasibile, fără să trădeze nici o emoție, 
de parcă ar fi fost sculptate în granit. Mingea ce 
reprezenta soarta stătea nemişcată între ei. Gonzales 
resimțea oboseala şi era conştient că în ritmul acela nu va 
putea rezista mai mult de câteva minute. 

— Pe ei! a urlat el. 

Siliţi de disperare să alcătuiască o echipă unită, cei doi 
oameni aflaţi în exterior s-au repezit direct la adversari, în 
vreme ce Gonzales a atacat pe mijloc pentru a lua mingea 
în stăpânire. Fără să se grăbească, a pregătit piciorul, 
balansându-l, dorind să dea o lovitură lungă, care să înalțe 
mingea. Senzaţia pe care a avut-o atunci când a atins 
mingea a fost că lovitura fusese bună. Sfera destinului s-a 
ridicat, lăsând impresia că nimic n-o mai putea opri. Însă, 
în momentul când ea s-a desprins de sol, adversarul care 
era păzit de asasin s-a ferit de atac şi a făcut un salt, 
executând un soi de balet şi o răsucire, întorcându-se în 
aşa fel, încât perna de la şold a deviat mingea. Aceasta a 
ricoşat, cu un sunet surd, înspre coechipier, care a căzut 
la pământ. 

Gonzales a crezut că acesta se împiedicase, însă 
respectiva mişcare fusese făcută în mod deliberat. Omul a 
preluat mingea între glezne, apoi, slujindu-se de picioare 


ca de o catapultă, a propulsat-o în aer. Colegul lui a lovit-o 
cu capul, dirijând-o spre inel. Vreme de o clipă, a părut că 
omul nu avusese suficientă forţă pentru a trece mingea 
prin inel, însă o direcţionase perfect, astfel că ea s-a 
strecurat prin deschizătură, după care a căzut în teren, 
rostogolindu-se. 

Jocul se încheiase. 

Spectatorii aflaţi pe coama zidului au scos urlete 
sălbatice de satisfacţie. 

După care s-a aşternut tăcerea. 

Gonzales şi coechipierii lui au rămas pe loc gâfâind, 
hainele lor ude de transpiraţie fiind mânjite cu noroi şi cu 
urme de iarbă. Mingea fusese trimisă prin inel cu uşurinţa 
cuiva care exersase îndelung acea lovitură. 

Gonzales şi-a dat seama că fuseseră doar nişte jucării în 
faţa celorlalţi; adversarii aveau iscusinţa unor adevăraţi 
zei, iar echipa lui Gonzales nu avusese nici un moment 
vreo şansă de a câştiga. 

Peretele interior al zidului ce înconjura terenul era 
sculptat, prezentând o serie de imagini. Până atunci, 
Gonzales acordase puţină atenţie reprezentărilor artistice, 
acum însă a urmărit privirile adversarilor câştigători. 
Sculpturile înfăţişau o serie de jucători care stăteau faţă în 
faţă, având între ei o minge cu ţeste desenate. Într-una 
dintre ele, un învingător ţinea un cuţit într-o mână şi un 
cap în cealaltă. Victima decapitată stătea în genunchi în 
faţa lui. Din gât îi ţâşnea sângele sub forma unor şerpi. 

Mulțimea i-a înconjurat pe învinşi, silindu-i pe Gonzales 
şi pe camarazii lui să îngenuncheze. Imediat ce a fost 
prins de păr cu brutalitate şi i s-a expus gâtul, bărbatul a 
înţeles ce soartă îl aştepta. Trei cuțite mari cât nişte săbii 
au fulgerat prin aer, iar apoi, cu un bufnet surd, cele trei 
capete au căzut la pământ aproape simultan, cu ochii 
clipind frenetic, rostogolindu-se şi oprindu-se în preajma 
mingii care le pecetluise soarta. 


Aflat în postul lui de observaţie din vârful copacului, 
Zavala a scăpat un gutural „Dumnezeule mare!” Nu-şi 
putea crede ochilor. Urmărise jocul cu mingea, mai 
degrabă curios decât îngrijorat, fiind amuzat de stilul de 
joc. Chiar şi de la distanţa aceea se vedea că era o partidă 


de o brutalitate deosebită. Însă abia la urmă constatase 
cât de letal era acel joc pentru cei învinşi. S-a grăbit să 
coboare din copac şi a alergat prin pădurice către maşina 
lui. 


Încăperea din interiorul piramidei era imensă, iar de-a 
lungul pereţilor din blocuri masive de piatră se aflau 
vitrine de sticlă în care stăteau expuse zeci de măşti 
nepreţuite din jad. Pe unul dintre ziduri se afla un ecran 
uriaş. Halcon a urmărit cum Gonzales şi coechipierii lui şi- 
au jucat ultimele clipe ale vieţii, apoi s-a întors spre 
bărbatul cu cicatrice pe faţă care stătea pe un fotoliu de 
piele şi pufăia dintr-un trabuc. 

— Guzman, nu vrei să vezi reluarea ultimei faze? 

— O s-o revăd mai târziu, la ştirile din sport, dacă nu vă 
supăraţi, domnule, a răspuns bărbatul cu cicatrice. 

Halcon a fluturat mâna către un senzor ascuns, iar 
imaginile de pe ecran s-au stins. 

— Să nu-mi spui că ai început să pierzi gustul pentru 
jocul cu mingea! 

— Încă nu-s pregătit pentru partide de crichet, 
domnule, i-a răspuns Guzman, luând o înghiţitură din 
paharul cu brandy. Dar jocurile acestea sunt mult prea 
scurte şi le lipseşte măiestria şi fineţea. 

Halcon a extras un trabuc dintr-un umidificator din 
piele fină cu inscripţii de aur în relief, l-a aprins, apoi l-a 
privit îndelung pe Guzman printr-o perdea de fum, fără a fi 
deloc surprins de răspunsul acela direct. Il cunoştea pe 
Guzman de când se născuse, tatăl lui Halcon numindu-şi 
credinciosul slujitor drept protector oficial al fiului său. 
Pentru acel bărbat, ce era în guşă era şi-n căpuşă, şi 
tocmai de aceea el reprezenta o gură de aer proaspăt 
pentru un om machiavelic şi calculat ca Halcon. A aruncat 
o privire spre ecran. 

— Ai dreptate, a spus el cu dezgust în glas. O încăierare 
ca asta înjoseşte scopurile jocului; acelea de a instaura 
teama şi supunerea susținătorilor mei, dar şi de a-i face 
mândri de trecutul lor cultural. Halcon şi-a dus apoi mâna 
spre pupitrul unde se afla telefonul. Să-i aliniezi pe 
jucătorii din echipa câştigătoare ca să-şi primească 
onorurile, a ordonat el pe un ton hotărât, după care s-a 


dus la un dulap din sticlă, unde se aflau câteva puşti şi 
pistoale. A scos din rastel o puşcă cu lunetă şi a zis: Vino, 
Guzman. 

Halcon a pornit în frunte, ieşind pe o uşă care dădea 
spre un balcon întunecat ce oferea o perspectivă de 
ansamblu asupra întregului complex. Jucătorii echipei 
câştigătoare stăteau aliniaţi pe iarba de un verde proaspăt 
a terenului de joc. Halcon şi-a aşezat patul puştii în 
scobitura umărului şi a privit prin lunetă. Acţionând cu 
pricepere închizătorul, Halcon a tras trei focuri. După ce 
s-a stins ecoul bubuiturilor de puşcă, pe iarbă zăceau trei 
siluete încremenite. 

— Ştiu că preferi puşca austriacă în misiuni, a spus 
Halcon, contemplând cu satisfacţie rezultatele celor trei 
împuşcături, dar mie mi-a adus mereu noroc acest L42A1 
de provenienţă englezească. 

Guzman s-a uitat lung spre terenul de joc şi buzele i s-a 
destins într-un surâs sardonic. 

— Să înţeleg că ai reziliat contractele cu ei! 

Halcon a râs, după care au revenit înăuntru. Cu grijă, a 
aşezat puşca înapoi în rastel şi s-a întors spre însoțitor. 

— Îmi cer scuze, Guzman. Ar fi trebuit să am mai multă 
minte, şi să nu sugerez că omul care a scufundat de unul 
singur cel mai frumos transatlantic din lume şi-a pierdut 
gustul pentru sporturile sângeroase. Se cuvine să-mi cer 
scuze şi pentru faptul că am aşteptat atâta vreme până să- 
ţi explic noile mele planuri. În seara asta nu te-am invitat 
în sanctuarul meu doar ca să urmăreşti spectacolul ăla 
jalnic de pe terenul de joc. Vei fi prima persoană care află 
amănuntele măreţei mele viziuni privind viitorul. 

— Mă simt onorat, Don Halcon, a spus Guzman, cu o 
uşoară înclinare a capului. 

Halcon a înălţat paharul de brandy spre un portret 
uriaş, într-o ramă aurită, atârnat deasupra căminului înalt. 

— În cinstea distinsului meu strămoş, întemeietorul 
Frăției, căruia îi dedic visul meu cel mai scump. 

Pictura în ulei amintea de stilul lui El Greco, doar că 
faţa lungă a subiectului şi urechile ascuţite nu erau 
reprezentate deloc exagerat. Bărbatul cu tunsură de 
călugăr, cu chip saturnion, purtând o rasă simplă, de un 
cafeniu întunecat, avea pielea palidă, aproape translucidă, 


în contrast vădit cu buzele roşii şi voluptuoase. Ochii 
cenuşiu-deschis, duri ca nişte diamante, sticleau de parcă 
ar fi reflectat flăcări. Fundalul rămăsese întunecat, cu 
excepţia unei licăriri dintr-un colţ, unde o siluetă se 
zbătea, fiind legată de un stâlp din mijlocul unui rug 
aprins. Guzman văzuse pentru prima oară pictura 
înfăţişându-l pe Hernando Perez pe când era un tânăr 
iniţiat al Frăției. Cu un surâs ironic, tatăl lui Halcon îi 
explicase că Perez îl condamnase pe artist la moarte ca 
eretic pentru că dorea ca tabloul acela să fie ultima lui 
operă. 

Guzman era primul şi singurul membru al ordinului ce 
nu avea origine latină. Era fiul nelegitim al unui pilot 
german de pe un avion Stuka, aflat la o bază aeriană din 
Spania, şi al unei menajere daneze care lucra în casa 
Halcon. Pilotul murise în război, iar menajera îşi pusese 
capăt zilelor. Bătrânul stăpân îl crescuse pe băiat în casa 
lui şi se ocupase de educaţia acestuia. Motivele ce îl 
determinaseră să procedeze astfel nu erau câtuşi de puţin 
altruiste. Ştia prea bine că un susţinător credincios până 
la moarte era mai preţios decât un pluton de oameni 
mânaţi doar de propriile interese. li dăduse numele de 
Guzman şi îl trimisese la cele mai bune şcoli, unde 
învățase câteva limbi străine, şi la educatori specializaţi, 
care îl instruiseră în secretele artelor marţiale şi folosirea 
armelor. Guzman avea să ucidă primul om într-un duel cu 
spada, în urma căruia se alesese cu acea cicatrice 
cumplită. Viziunea regretatului stăpân fusese justificată. 
Guzman devenise un ajutor devotat, ale cărui aptitudini 
naturale de ucigaş şi terorist se dovediseră de mare folos. 

— Ţin minte că tatăl dumneavoastră spunea că Perez 
era în esenţă un om simplu, a zis Guzman. 

— A fost un nihilist fanatic. Bunul arhidiacon a înfiinţat 
Frăția Sacrei Săbii a Adevărului deoarece socotea că 
Torquemada se arăta prea îngăduitor cu ereticii. Din 
fericire, a spus Halcon cu un zâmbet, jurămintele preoţeşti 
nu l-au împiedicat să aibă parte de bucuriile cărnii 
împreună cu tinerele novice. Altfel, nici nu ar fi existat 
familia Halcon. Iar fervoarea religioasă nu l-a împiedicat 
să fure proprietăţile celor pe care îi condamna. Credinţa 
lui a dat naştere primei directive a Frăției. 


Guzman recitat ca un reportofon respectiva directivă: 

— „Datoria de căpetenie a Frăției este de a şterge orice 
dovadă privind contactele dintre Lumea Veche şi Lumea 
Nouă ce au avut loc înainte de călătoriile lui Columb.” 

— Rămâne datoria noastră, dar am de gând să introduc 
o serie de schimbări. 

— Schimbări, domnule? 

Directiva aceea reprezenta o scriere sfântă pentru toţi 
membrii Frăției. 

— Nu te mira. Frăția şi-a mai schimbat şi cu alte ocazii 
modul de a vedea lucrurile. Am evoluat de la un grup 
religios, ajungând o organizaţie teroristă care şi-a propus 
să protejeze coroana Spaniei. Ne-am făcut datoria cu 
cinste. Frăția a lichidat din faşă orice sugestie privind 
contactele precolumbiene care puneau la îndoială dogmele 
bisericeşti şi, în acest fel, infailibitatea hotărârilor luate de 
regi. Apărând credinţa că primul european ajuns în Lumea 
Nouă a fost Columb, am împiedicat alte ţări să revendice 
bogăţiile noastre. A te îndoi de reuşitele lui reprezenta o 
crimă capitală tocmai din acest motiv. Când eram mic, ţin 
minte că l-am întrebat pe tata: „Dar ce mai contează 
acum? Regele Ferdinand şi regina Isabela sunt morţi. Iar 
Spania nu mai este o mare putere”. 

— Nu ideea în sine contează, a murmurat Guzman, ci 
puritatea ei. 

— Tata te-a educat bine. M-a învăţat şi pe mine acelaşi 
lucru. Doar respectând cu sfinţenie jurământul sacru de a 
îndeplini sarcina noastră dintru început vom putea rămâne 
o preoţime de elită, unită în jurul unei cauze sfinte. 
Datorită Frăției, Columb a ajuns să fie considerat aproape 
un sfânt. Până şi astăzi, acei savanţi care se îndepărtează 
de la premisele stabilite de fraţii noştri din timpuri 
medievale riscă să-şi rateze carierele. Lumea se miră că 
Generalissimul Franco a reuşit să rămână la putere până 
la moarte. S-a întâmplat datorită alianțelor pe care le-a 
stabilit cu Frăția. Datorită ţie, cea mai mare ameninţare la 
adresa frăţietăţii noastre a fost înlăturată. 

— Tatăl dumneavoastră mi-a spus că obiectul de la 
bordul navei putea distruge Frăția. Totodată, el a mai dorit 
să dovedească adepților săi că avea voinţa de a 
întreprinde orice pentru a păstra raţiunea de a exista a 


Los Hermanos. 

— Da, compara acel eveniment cu acţiunea lui Cortez, 
aceea de a-şi arde corăbiile pentru ca oamenii lui să nu 
aibă de ales şi să rămână alături de el. 

— Tatăl tău a fost un om înţelept. 

— Într-adevăr, înţelept, dar obsesia lui faţă de trecut ar 
fi dus la dispariţia Frăției. Când am preluat eu controlul, 
organizaţia devenise mai degrabă o Mafie spaniolă. Dacă 
vrem ca Frăția să-şi continue existenţa încă cinci sute de 
ani, trebuie să luăm exemplul lui Cortez, să ne incendiem 
corăbiile. Nu mai acţionăm pentru a proteja o inexistentă 
suveranitate spaniolă, ci pentru a aşeza fundamentul unui 
nou imperiu. Inspiratorul nostru va fi Quetzalcoatl, şarpele 
cu pene al mayaşilor, care va reveni sub o formă diferită 
pentru a începe o nouă eră. De data aceasta, Quetzalcoatl 
va renaşte sub forma şoimului. 

— Nu înţeleg. 

— Motivul pentru care continuăm să ascundem 
contactele precolumbiene este acela de a-i face pe 
hispanici mai mândri de moştenirea lor. Dacă mijloacele 
de informare ar susţine mereu că marile culturi ale 
Mezoamericii provin din Europa, China şi Japonia, 
realizările poporului nostru ar fi minimalizate enorm, 
împingându-l la periferia istoriei. Graţie unui alt strămoş 
iubitor de plăceri carnale, port în vine sânge maya. Nu 
sunt doar spaniol, ci şi indo-american. Întruchipare a 
moştenirii venite de la două civilizaţii măreţe. Îmi repugnă 
să sugerez că poporul nostru şi-a importat cultura 
glorioasă de la civilizaţii străine, aflate peste mări. Nu mai 
pot îndura ideea că olmecii, mayaşii şi incaşii au fost doar 
ceva mai mult decât nişte sălbatici care au creat minuni 
arhitecturale, o ingenioasă ştiinţă a astronomiei şi o artă 
frumoasă doar după ce au fost influenţaţi şi educați de 
venetici asiatici şi europeni. Copiii din America Latină şi 
copiii acestora trebuie să creadă că strămoşii lor au atins 
măreţia şi gloria numai datorită propriei inventivităţi. 
Acest lucru este vital pentru a reuşi o renaştere a fostei 
noastre glorii şi a ne ocupa locul meritat, de civilizaţie de 
frunte a secolului XX. 

— Asta e o pretenţie cam mare. 

— Ascultă-mă până la capăt, a spus Halcon. În mai puţin 


timp decât îţi imaginezi, treimea sudică a Statelor Unite se 
va separa, devenind o naţiune latino-americană. 

— Cu tot respectul pe care vi-l datorez, Don Halcon, dar 
ultima oară când cineva a sugerat secesiunea, America a 
purtat un război civil. 

— Situaţia s-a schimbat radical, a rostit Halcon pe un 
ton sec. Ceea ce profeţesc se va întâmpla, fie că eu trăiesc 
ori mor. Peste cincizeci de ani, nonlatinii vor deveni 
minoritari în Statele Unite. Aşa stau lucrurile în statele de 
graniţă, precum New Mexico. Eu propun pur şi simplu 
accelerarea acestui proces, desfăşurând o mişcare 
hispanică tot mai puternică de independenţă, cu ajutorul 
tău. 

— Voi face tot ce-mi stă în puteri, Don Halcon, ca de 
fiecare dată. 

— Nu va fi chiar atât de dificil pe cât crezi, a zis Halcon 
şi a rotit un glob vechi în jurul axei. Doar ai văzut cât de 
mult s-a schimbat lumea. URSS. Germania de Est. Au 
dispărut. A pus un deget pe glob ca să-i oprească rotația. 
Nu Halcon afirmă asta, ci geografii: într-o bună zi, Belgia 
se va împărţi în Flandra şi Valonia. Australia se va diviza 
în patru state. China se va destrăma într-o serie de zone 
autonome precum Hong Kongul. Italia se va împărţi în 
nordul prosper şi sudul sărac. Mult mai important este 
ceea ce susţin oamenii de ştiinţă despre America de Nord. 

L-a condus pe Guzman către o masă masivă din mahon, 
pe care se afla o hartă mare, desfăşurată, şi a atins cu 
palma un cuvânt ce se întindea peste sud-vestul Statelor 
Unite. 

— Angelica? a citit Guzman. 

— 'Topirea graniţelor este inevitabilă, până şi guvernele 
sunt conştiente că America de Nord trebuie să se schimbe. 
Chiar în vreme ce discutăm, planul se întocmeşte. Când 
Canada va pierde Quebecul, zonele care nu au acces la 
mare se vor alătura SUA. Alaska se uneşte cu Columbia 
Britanică şi cu statele din nord-vest, formând Pacifica, o 
entitate ale cărei interese comune se află în Zona Pacifică. 
Statul din nordul Mexicului se va alătura statelor din sud- 
vestul SUA. Şi-a trecut braţul pe deasupra hărţii. Eu voi 
unifica statele cu moştenire indiană sau spaniolă într-un 
nou val care va cuprinde teritorii deţinute cândva de 


Mexic. 

— Dar cum poţi acţiona împotriva forţelor armate ale 
unei superputeri? 

— Tot astfel cum Cortez şi o mână de soldaţi au înfrânt 
marele imperiu al aztecilor, însumând milioane de oameni: 
creând alianţe, asmuţind un grup împotriva altuia. S-au 
trasat deja liniile directoare privind confruntarea militară. 
Oraşele de graniţă vor fi scăldate în sânge. Nici unul nu va 
fi cruțat. Cu cât mai cumplite vor fi atrocitățile, cu atât 
mai puternică va fi reacţia, şi cu atât mai repede se va 
răspândi. Când vor începe violențele, Statele Unite mă vor 
implora să le pun capăt. Imi voi ocupa locul de lider şi vom 
instala vechile valori şi moravuri. Halcon a chicotit. Într-o 
bună zi, jocul cu mingea va deveni la fel de apreciat ca şi 
luptele cu tauri şi fotbalul american. Rebeliunea 
sângeroasă pe care am declanşat-o în Chiapas, Mexic, a 
dovedit că se poate. 

Guzman a zâmbit. 

— Acolo a fost uşor. Ca şi cum ai declanşa un incendiu 
aruncând un chibrit aprins într-o găleată cu benzină. 

— Intocmai. Guvernul a reacţionat prin masacrarea 
indienilor. Rebelii mayaşi din mişcarea Zapatista au 
dovedit aceeaşi ferocitate ca şi strămoşii lor atunci când 
au dorit să obţină prin forţă concesii din partea 
guvernului. În Statele Unite, californienii se înarmează 
împotriva pătrunderii ilegale a imigranţilor pe care noi îi 
încurajăm. 

— Fermierii vor să deţină un rol militar mai important 
pentru a lupta împotriva lorzilor drogurilor ale căror 
operaţiuni le supervizăm de-a lungul graniţei, a spus 
Guzman. 

— Totul merge conform planurilor. Statele Unite îşi vor 
pierde răbdarea. Violenţa va uni milioanele de hispanici şi 
latino-americani din toată zona de sud-vest. Tocmai de 
aceea nu putem îngădui ca gloriosul nostru trecut să fie 
rescris. Am cheltuit o avere ca să cumpăr terenuri, voturi 
şi influenţă politică. Halcon Industries a făcut eforturi 
extraordinare. Am construit acest nou Chichén Itzá pentru 
a deveni capitala noii ţări. Dar, în ciuda vastelor resurse 
ale cartelului nostru, tot nu putem echipa o armată în 
stare să se apere împotriva Statelor Unite, care s-ar putea 


să nu recunoască tendinţele ce se prefigurează în viitor. 
De aceea, este esenţial să descoperim uriaşele bogății 
care să ne permită îndeplinirea planului. Fără acea 
comoară, nu vom reuşi. 

— Suntem pe cale de a strânge toate piesele acestui 
puzzle. Agenţii noştri au pus mâna pe documente dintr-o 
serie de surse aflate în Spania şi în alte ţări. 

— S-a înregistrat vreo reacţie până acum? 

— Deocamdată, nu. International Herald Tribune a 
anunţat furtul inexplicabil al unor obiecte antice 
columbiene din depozitele unor case de licitaţie şi muzee, 
dar nimeni nu a făcut legătura între evenimente. 

— Până în prezent, a spus Halcon cu un surâs şiret. 

Guzman a ridicat o sprânceană, în semn de mirare. 

— Experții noştri au analizat documentele antice, a 
continuat Halcon. Ei au localizat cheia ce va lămuri 
secretul care ne-a scăpat printre degete atâta vreme. 

— Felicitări, Don Halcon! Sunt extrem de încântat. 

— N-o să mai fii chiar atât de încântat când o să auzi 
detaliile. Vezi tu, cheia ce ne trebuie zace pe fundul 
oceanului, în cala navei Andrea Doria. 

Guzman a rămas ca trăsnit. 

— Nu cumva e vorba de placa aceea de piatră? Cum se 
poate? Doar tatăl dumneavoastră mi-a dat ordin să 
scufund vasul pentru ca obiectul să dispară. 

— Cum ţi-am spus, tatăl meu nu era infailibil. El a 
crezut că acel artefact ne va aduce pieirea. 

— Nu e vorba despre o greşeală? 

— Am dat la verificat şi răsverificat documentele. Le-am 
citit personal. Nu, prietene, mi-e teamă că nu încape nici o 
îndoială. Obiectul despre care tata a crezut că va duce la 
distrugerea Frăției ne va arăta calea către o glorie de 
neînchipuit. Vreau să organizezi cât mai curând o 
expediţie de salvare. Vei avea la dispoziţie toate resursele 
pe care le deţine Halcon Industries. Dar trebuie acţionat 
cât mai repede. 

— Voi începe organizarea imediat ce vom încheia 
discuţia, domnule. 

— Excelent! Mai există şi alte expediţii arheologice care 
ar putea împiedica reuşita planurilor noastre? 

— S-ar părea că asemenea activităţi au fost sistate peste 


tot în lume. Cu excepţia acelui proiect de scurtă durată 
organizat de NUMA în Arizona, desigur. 

— Complimentele mele pentru că ai cauterizat acea 
infecţie cu o asemenea promptitudine. În ce măsură poate 
reprezenta NUMA o ameninţare? 

— Eu nu i-aş subestima. Doar aţi văzut ce s-a întâmplat 
în Maroc. 

— De acord. Cred că este preferabil să răspunzi în 
continuare de toate operaţiunile în care apare NUMA. 
Foloseşte toată forţa necesară. 

Brusc, s-a auzit sunetul de apel al celularului lui 
Guzman, care s-a scuzat şi a răspuns: 

— Da. Imediat. Transmite pe circuitul închis de 
televiziune al lui Don Halcon. 

O clipă mai apoi, ecranul televizorului a căpătat viaţă, 
înfăţişând o scenă din pădure, în negru şi verde-deschis. 

— Ce s-a întâmplat? s-a răstit Halcon, arătându-se 
nerăbdător. 

— Aceste imagini au fost surprinse de o cameră de 
supraveghere plasată pe mica ridicătură din nordul 
complexului. 

Sub privirile lor, culorile au fost manevrate în aşa fel 
încât faţa bărbatului care alerga prin pădure a apărut 
mărită, umplând ecranul. Guzman a înjurat în barbă. 

— Îl cunoşti? a întrebat Halcon. 

— Da. Îl cheamă Zavala şi a făcut parte din echipa 
NUMA în cadrul proiectului desfăşurat în Arizona. 

— Ai avut dreptate spunând că NUMA nu-i chiar un 
câine ştirb, a zis Halcon privind gânditor la ecran. Ai zis că 
mai era un bărbat, şeful echipei. 

— Kurt Austin. El conducea programul. 

— Pentru început, ajung cei doi. El şi celălalt, îi vreau 
morţi. Dacă este necesar, amână şi planurile de salvare. 

— Cum spuneţi, Don Halcon. 

Acesta din urmă l-a trimis pe Guzman la treabă şi a 
revenit la studiul hărţii. _ 

Guzman nu-şi făcea iluzii în privinţa lui Halcon. Il 
cunoştea de copil, aflându-se mereu în preajma lui, ca un 
înger păzitor. A socotit că planul megaloman avea mai 
mult de a face cu dorinţa lui egoistă de putere şi de 
bogăţie decât cu refacerea grandorii pierdute a celor pe 


care îi numea poporul său. Se slujea de cei de sânge 
indian ca să-şi atingă scopurile şi era gata să îi transforme 
în sclavi, la fel cum procedaseră şi strămoşii lui 
conchistadori. Ceea ce-şi propunea însemna război civil, 
vărsare de sânge, probabil moartea a mii de oameni. 

Guzman ştia toate acestea, dar nu-i păsa. Când vechiul 
stăpân îl luase pe tânărul cel blond sub aripa lui, el crease 
o fiinţă de o credinţă nestrămutată. Se putea întâmpla ca 
uciderea unor persoane importante din cadrul NUMA să 
fie o mare greşeală, şi-a spus Guzman în timp ce ieşea din 
încăpere. Numai că se plictisise de activitatea din ultimii 
ani, iar jocul în sine devenise cel mai important lucru. 
Oamenii de la NUMA vor fi nişte adversari pe măsura lui. 
A prins să întocmească un plan de asasinat. 


34 
Yucatân, Mexic 


Hamacul nu fusese destinat unui bărbat de statura lui 
Paul Trout. Cel care ţesuse manual fibrele pentru 
realizarea lui se gândise mai degrabă la cineva de 
înălţimea unui mayaş. În momentele când nu încerca să 
alunge ţânţarii, Trout se străduia să găsească loc braţelor 
şi picioarelor care îi atârnau până pe podeaua de pământ 
bătătorit a colibei indiene. Primele raze nesigure ale 
zorilor s-au ivit ca o bine-venită uşurare. S-a descâlcit 
dintre sfori, a netezit cutele apărute în costum, a socotit 
că în dimineaţa aceea nu putea face nimic în privinţa 
bărbii şi, aruncând o privire amuzată spre Morales, care 
stătea întins pe un alt hamac şi sforăia, a ieşit în ceața 
subţire a dimineţii. A traversat un câmp de porumb, către 
marginea pădurii, unde elicopterul zăcea pe o parte, 
amintind de o defunctă libelulă de mari dimensiuni. 

Pilotul făcuse eforturi ca să aterizeze pe câmp, 
deoarece elicopterul folosise până şi ultimele picături de 
combustibil. Aparatul plonjase înspre coroanele copacilor, 
care, privite de sus, păreau înşelător de moi. Fuzelajul se 
scufundase cu repeziciune prin frunziş, căderea fiind 
însoţită de pocnetul înspăimântător al crengilor rupte şi de 
scrâşnetul metalului sfârtecat. 

Lui Trout i se tăiase răsuflarea de pe urma căderii. 
Pilotul se lovise la cap şi-şi pierduse cunoştinţa. Morales 
era ameţit. Ruiz, care fusese trezit de acea hărmălaie, 
zăcea împietrit de stupefacţie, având pe bărbie bale scurse 
în timpul somnului. Morales şi Trout îl târâseră pe pilot 
din aparat, iar odată ajuns la aer, omul îşi revenise. Toţi se 
aleseră cu vânătăi la coate şi la genunchi, dar nu aveau 
răni grave. Trout se bucura că Ruiz supravieţuise; se 
putea dovedi o sursă valoroasă de informaţii pentru 
găsirea lui Gamay. 

Stând cu mâinile în şolduri, Trout a examinat avariile 
suferite de elicopter şi a clătinat din cap a uimire. Copacii 
amortizaseră căderea. Tălpicile de aterizare se frânseseră, 
iar rotorul principal şi cel de la coadă se dezintegraseră, 


însă, ca prin minune, corpul aeronavei rămăsese intact. A 
lovit cu palma în fuzelajul deformat. Dinăuntru a perceput 
o mişcare slabă. Pilotul, care preferase să petreacă 
noaptea în elicopter, s-a târât afară, şi-a dezmorţit braţele 
şi a căscat foarte sonor. Zgomotul l-a trezit pe Ruiz, care 
se afla la pământ, având mâinile prinse cu cătuşe de 
tălpicile de aterizare. A clipit somnoros atunci când l-a 
văzut pe Trout. Se părea că ţânţarii nu-l tulburaseră defel. 
Duhoarea emanată de acel porc prezenta şi avantaje, şi-a 
spus Trout. Paul a dat roată elicopterului şi a socotit încă o 
dată că fusese un miracol că scăpaseră cu toţii întregi din 
acea prăbuşire. Numărase şapte găuri de glonţ în corpul 
aparatului, inclusiv una în rezervor, care, însă, nu 
provocase explozia lui. 

La câteva minute după ce aparatul JetRanger izbise 
solul, dinspre tarlaua cu porumb se apropiase o siluetă. 
Un fermier indian care locuia în zonă văzuse prăbuşirea 
elicopterului. Îi salutase cu un zâmbet prietenos pe sub 
pălăria de pai. Rămăsese netulburat, ca şi cum ar fi fost în 
fiecare zi martor la căderea din cer a unor necunoscuţi. 
Pilotul făcuse o scurtă evaluare a avariilor şi descoperise 
că staţia radio era inutilizabilă. Il urmaseră pe fermier 
până la coliba lui, unde soţia acestuia le oferise hrană şi 
apă, sub privirile circumspecte ale celor patru copii, care 
se ţineau la oarecare distanţă. 

Morales îl descususe îndelung pe fermier, apoi se 
întorsese către Trout. 

— L-am întrebat dacă există vreun sat sau oraş în 
apropiere, unde să găsim un telefon. Spune că un preot 
dintr-un sat nu departe de aici are un aparat de 
radiorecepţie. Se va duce până acolo ca să-i povestească 
despre noi şi să ceară trimiterea de ajutoare. 

— Cât de departe e satul acela? 

Morales a clătinat din cap. 

— E ceva cale. Va petrece noaptea acolo şi va reveni 
mâine. 

Gândindu-se la Gamay şi la o asemenea întârziere, 
Trout simţise că fierbe, dar nu avea ce face. Femeia 
pusese ceva merinde într-un sac de bumbac, după care 
omul urcase în spinarea unui căluţ sur, îşi luase rămas-bun 
de la ai săi şi pornise în marea lui aventură. Trout 


urmărise cu privirea cum căluţul cobora încet drumul şi se 
rugase ca bietul animal să reziste acelei călătorii. Soţia 
fermierului le oferise casa peste noapte, spunând că va sta 
la nişte rude. Când Trout şi pilotul au revenit la colibă, ca 
să vadă dacă Morales se trezise, femeia se întorsese deja 
şi le pregătise tortilla şi fasole. 

După micul dejun, Trout i-a dus câteva tortilla lui Ruiz. 
Morales i-a desfăcut cătuşele de la mâini, lăsându-i însă 
picioarele legate. Ruiz a înghiţit mâncarea aproape pe 
nemestecate, după care Morales i-a dat o ţigară. Omul a 
pufăit-o cu recunoştinţă în privire. Prăbuşirea îi alungase 
de pe faţă rânjetul obraznic, făcându-l mai cooperant 
atunci când Morales i-a pus o serie de întrebări. 

— A început să lucreze cu banda aia de hoţi în urmă cu 
şase luni, a tradus Morales. Spune că înainte de asta 
obişnuia să strângă sevă de chicle, dar eu nu-l cred. 
Polițistul l-a luat din nou la întrebări, ceva mai aspru de 
astă dată. Si, a zis el, râzând. E aşa cum mi-am închipuit. 
E hoţ înnăscut. Înainte se ocupa cu furturi de la turiştii 
care veneau la Merida. Un prieten i-a spus că putea 
câştiga mai mulţi bani făcând contrabandă cu obiecte de 
valoare arheologică. Munca e mai grea, dar şi plata e mai 
bună, plus că nu riscă atât de mult. 

— Întreabă-l pentru cine lucrează, i-a sugerat Trout. 

Ruiz a ridicat din umeri atunci când a auzit întrebarea. 

— A lucrat pentru un om care fusese poliţist care păzea 
ruinele, a tradus Morales. Face parte dintr-o bandă mică, 
alcătuită din cel mult doisprezece oameni. După ce găsesc 
un loc potrivit, se apucă de săpat. Obiectele din jad şi 
vasele cu linii negre sunt cele mai preţioase, zice el. Poate 
să obţină două, până la cinci sute de dolari pentru un vas. 
Şeful lui îşi ia partea şi se ocupă de transport. 

— Transport unde? a vrut să ştie Trout. 

— Nu ştie sigur, a spus Morales. Crede că şeful lui are 
legături cu oameni care provin din Petan, dincolo de 
graniţă, în Guatemala. 

— Şi cum ajung obiectele acolo? 

— Spune că transportă marfa în josul râului în bărci 
mici, până la un loc unde le încarcă în camioane. Apoi 
pesemne că ajung la Carmelita sau poate peste graniţă, în 
Belize. Am auzit ce se întâmplă acolo. Obiectele sunt 


încărcate pe avioane sau pe nave, plecând în Belgia ori în 
Statele Unite, unde oamenii plătesc mulţi bani pe ele. S-a 
uitat aproape cu milă spre Ruiz. Dacă dobitocul ăsta ştirb 
ar şti că oamenii aceia câştigă sute de mii de dolari în 
vreme ce el îşi riscă viaţa... 

Apoi a chicotit. Ruiz, simțind că era vorba despre o 
glumă, dar pentru că din pricina cunoştinţelor limitate de 
engleză era incapabil să priceapă că el era ţinta batjocurii, 
a rânjit arătându-şi gingiile văduvite de dinţi. 

Trout a analizat acea informaţie. Gamay şi Chi dăduseră 
probabil din întâmplare peste un grup care se ocupa de 
contrabandă. Fugiseră în josul râului, folosind aceeaşi rută 
ca şi răufăcătorii, şi tocmai încercau să scape atunci când 
îi descoperise elicopterul. I-a cerut lui Morales să afle cât 
de departe de praguri era locul unde se făcea încărcarea 
în camioane. 

— La distanţă de două nopţi pe râu, aşa zice. Nu ştie 
precis distanţa în kilometri. Spune că uneori râul seacă în 
anumite porţiuni, de aceea ei lucrează mai mult în sezonul 
ploios. 

La cererea lui Trout, pilotul a adus harta pe care o avea 
în elicopter. Pe aceasta nu figura nici un râu, ceea ce 
confirma informaţiile date de Ruiz. Era imposibil să 
descopere drumul urmat de Gamay. 

Interogatoriul a fost întrerupt de un strigăt. Un băiat 
având în jur de zece ani traversa în goană lanul de 
porumb, ţipând cu glas ascuţit. S-a repezit spre elicopter 
şi a anunţat răsuflând din greu că tatăl lui se întorsese 
acasă. L-au legat la loc pe Ruiz şi au revenit la colibă. 

Țăranul a spus că ar fi ajuns mai devreme, dar profitase 
de ocazie şi-şi vizitase fratele care locuia în apropierea 
satului. A, da, a spus el după ce a descris pe larg întâlnirea 
de familie, vorbise cu preotul, care însă nu mai avea 
aparatul de radiorecepţie. Trout a simţit un nod în gât. Și- 
a revenit imediat după aceea, când fermierul i-a spus că 
preotul avea un telefon mobil, pe care îl folosea pentru 
urgenţe, mai ales de ordin medical. Solicitase ajutor şi îi 
ceruse fermierului să transmită un mesaj, pe care îl 
scrisese pe o foaie de hârtie: „Spuneţi oamenilor de pe 
elicopter că va veni cineva să îi caute”. 

Cum salvarea lor era iminentă, neliniştea lui Trout a 


sporit. A început să se plimbe agitat la marginea câmpului 
cu porumb, aruncând mereu priviri spre cerul fără urmă 
de nor. Curând a auzit un zgomot slab şi îndepărtat. A 
ciulit urechea. Zgomotul a crescut în intensitate, până 
când a simţit vibrația aerului biciuit de pale. 

Un Huey vopsit într-un cafeniu verzui a apărut pe 
deasupra copacilor, fiind urmat de un alt aparat. Trout a 
fluturat braţele. Elicopterele au descris un cerc larg în 
jurul câmpului, apoi au coborât la marginea rândurilor de 
porumb. Uşile s-au deschis chiar înainte de oprirea 
rotoarelor, iar din elicoptere au coborât soldaţi purtând 
uniforme de camuflaj. Morales, pilotul, fermierul şi familia 
acestuia s-au grăbit să-i întâmpine pe nou-veniţi. Aceştia 
erau în număr de şase, inclusiv un căpitan în primul 
aparat şi un asistent medical în cel de-al doilea. Acesta din 
urmă i-a examinat pe toţi şi i-a declarat sănătoşi, având 
doar câteva răni superficiale. 

Trout şi Morales s-au dus până la elicopterul prăbuşit, 
dar Ruiz dispăruse. Reuşise cumva să se smulgă din 
legăturile făcute în grabă. După o scurtă consfătuire, au 
decis să nu mai piardă vremea căutându-l. Trout ar fi vrut 
să vadă dacă Ruiz mai deţinea şi alte informaţii 
interesante, deşi, din cele spuse de el, rezulta că se afla la 
baza piramidei organizaţiei de contrabandişti. Privind cu 
optimism respectiva evadare, era posibil ca Ruiz să fie 
atacat şi mâncat de vreun jaguar. Îi plângea de milă 
jaguarului. I-au mulţumit fermierului şi familiei sale 
pentru ospitalitate şi s-au îmbarcat în elicoptere. După 
câteva minute zburau la câteva sute de metri pe deasupra 
copacilor. 

În mai puţin de o oră, au aterizat pe o bază militară. 
Căpitanul le-a spus că aceasta fusese înfiinţată în 
apropiere de Chiapas, cu ocazia revoltei indienilor din 
anul precedent. Tot el i-a întrebat dacă voiau de mâncare, 
oferindu-le totodată prilejul de a face baie şi de a-şi 
schimba hainele. Însă duşul mai putea aştepta. Trout avea 
alte priorităţi. A rugat să i se pună un telefon la dispoziţie. 


Când telefonul a sunat, Austin se afla în biroul lui de la 
sediul NUMA, examinând fotografiile pe care Zavala le 
făcuse în garajul subteran al lui Halcon. Zavala tocmai îi 


povestise despre aventura până la complexul lui Halcon, şi 
despre sângerosul joc cu mingea, după care Austin îl 
informase pe prietenul său în legătură cu întâlnirea avută 
cu Angelo Donatelli la Nantucket. Pe faţă i-a apărut un 
zâmbet larg la auzul vocii lui Trout. 

— Paul, mă bucur să te aud din nou! Acum câteva 
minute, eu şi Joe tocmai discutam despre tine. Ai găsit-o 
pe Gamay? 

— Da şi nu. 

Trout i-a relatat lui Austin cum ratase la mustață 
salvarea ei pe râu, după care i-a povestit despre 
prăbuşirea elicopterului şi despre felul în care fuseseră 
recuperaţi. 

— Şi ce ai de gând să faci acum, Paul? a întrebat Austin 
cu glas domol. 

Trout a oftat din rărunchi. 

— Îmi pare tare rău că te las baltă, Kurt, dar nu mă pot 
întoarce. Până nu o găsesc pe Gamay, nu vin înapoi. 

Austin luase deja o decizie. 

— Nu e nevoie să te întorci. O să venim noi până acolo. 

— Şi ce faci cu acţiunea pe care o pregăteşti? Cea 
legată de arheologie? 

— Gunn şi Yaeger pot elabora un plan de operaţiuni cât 
suntem noi plecaţi. Tu stai pe loc până sosim. 

— Şi cum o să te descurci cu amiralul? 

— Nu-ţi face griji. Il conving eu pe Sandecker. 

— Îţi rămân recunoscător, Kurt! Nici nu-ţi dai seama cât 
de mult. Austin i-a telefonat lui Sandecker şi i-a prezentat 
situaţia. Sandecker se bucura de reputaţia că, odată 
început un proiect, nu se lăsa până nu-l termina, însă şi 
loialitatea faţă de oamenii lui era legendară. 

— Mi-a luat ani de zile să înfiinţez Echipa de Misiuni 
Speciale. Nu admit ca unul dintre membrii ei de bază să 
fie răpit de o gloată de bandiți mexicani. Duceţi-vă şi 
găsiţi-o! Aveţi la dispoziţie toate resursele pe care le poate 
asigura NUMA. 

Era exact reacţia anticipată de Austin, dar în privinţa 
imprevizibilului amiral niciodată nu ştiai ce se putea 
întâmpla. 

— Mulţumesc, domnule. Voi începe imediat, cu o cerere 
pentru asigurarea transportului cât mai rapid până în 


Mexic. 

— Când vreţi să plecaţi? 

— Doar să adun nişte echipamente speciale. Să spunem 
în două ore? 

— Tu şi Zavala să fiţi la Baza Aeriană Andrews cu 
periuţele de dinţi pregătite. O să vă aştepte un avion cu 
reacţie. 

Austin a închis. 

— Gamay e în primejdie, iar Paul are nevoie de ajutorul 
nostru. Kurt i-a expus amănuntele lui Zavala. Sandecker 
şi-a dat acordul. O să plecăm de la Baza Andrews peste 
două ore. Aveai altceva programat? 

Zavala deja se ridicase şi o apucase spre uşă. 

— Am şi pornit la drum. 

Peste un minut, Austin a dat un alt telefon. După o 
scurtă discuţie, a părăsit biroul şi s-a dus până acasă, 
unde a îngrămădit grăbit în geanta de voiaj câteva lucruri 
şi obiecte de îmbrăcăminte, apoi s-a îndreptat spre 
aeroport. Sandecker se ţinuse de cuvânt. În zona de 
staţionare îşi încălzea motoarele un avion cu reacţie 
directorial, marca Cessna Citation X, vopsit în albastru- 
turcoaz, culoarea tradiţională NUMA. El şi Zavala tocmai 
îi dădeau pilotului bagajele, când de avion s-a apropiat o 
camionetă militară. Doi luptători solizi din Forţele 
Speciale au coborât şi au vegheat cât timp un încărcător 
cu furcă a ridicat o ladă mare de lemn din camionetă şi a 
depus-o în compartimentul de mărfuri al avionului. 

Zavala a ridicat din sprâncene. 

— Mă bucur să văd că ţi-a dat prin minte să aduci bere 
suficientă pentru călătoria asta. 

— M-am gândit că ne-ar putea fi de folos Trusa de 
Salvare Austin. Austin a semnat un document prezentat de 
unul din oamenii de la Forţele Speciale. 

După câteva minute, el şi Zavala îşi prindeau centurile 
de siguranţă, instalaţi pe scaune pluşate în cabina cu o 
capacitate de douăsprezece persoane, iar avionul se alinia 
pentru decolare. 

Din difuzor s-a auzit glasul pilotului. 

— Am primit aprobarea de decolare. Vom zbura cu o 
viteză de croazieră de mach 0,88, ceea ce înseamnă că 
vom ajunge în Yucatán în mai puţin de două ore. Vă rog să 


staţi comod şi să vă bucuraţi de călătorie. Puteţi găsi 
scotch în dulăpiorul cu băuturi şi cuburi de gheaţă în 
frigider. 

Peste câteva minute, avionul era în aer, urcând către 
altitudinea de croazieră cu o mie două sute de metri pe 
minut. Imediat ce au intrat pe un palier orizontal, Zavala 
şi-a desfăcut centura şi s-a ridicat din scaun. 

— Ăsta e cel mai rapid avion comercial după Concorde, 
a rostit, cu ochi visători, Zavala, care călătorise cu mai 
toate tipurile de aparate de zbor din lume. Mă duc să 
flecăresc puţin cu băieţii din cabina de comandă. 

Austin i-a spus că era liber s-o facă. Asta îi oferea ocazia 
de a cumpăni puţin situaţia. Şi-a coborât speteaza, a închis 
ochii şi a încercat să-şi imagineze evenimentele pe care 
Trout i le descrisese în cadrul discuţiei lor telefonice. 
Când Zavala a revenit transmițând mesajul pilotului că 
aveau să aterizeze curând, Austin conturase deja în minte 
un plan de acţiune, la fel cum un constructor de poduri 
îmbină grinzi de oţel în aer. 

Când aparatul a aterizat, Trout îi aştepta pe pistă. Se 
îmbăiase şi se bărbierise. Împrumutase o uniformă de 
camuflaj, deoarece îşi lăsase costumul pentru a fi curăţat. 
Uniforma era croită spre a fi pe potriva unui soldat 
mexican cu o statură ceva mai măruntă, făcând să iasă în 
evidenţă braţele şi picioarele lungi ale lui Paul, şi 
conferindu-i un aspect de păianjen. 

— Băieți, vă mulţumesc că aţi venit atât de repede, a zis 
el şi le-a strâns mâinile. 

— Ne-am grăbit cât am putut ca să te mai prindem în 
uniforma asta, altfel pierdeam o imagine de zile mari, i-a 
zis Austin cu un zâmbet. 

— Costumul mi-e la spălătorie, i-a răspuns Trout 
oarecum jenat. 

— Arăţi fermecător în uniformă de infanterist, i-a zis 
Austin. Un soi de Rambo ceva mai distins, nu eşti de 
aceeaşi părere, Joe? 

Zavala a clătinat încet din cap. 

— Habar n-am. Cred că Paul seamănă mai mult cu 
vreun personaj jucat de Steven Seagal. Ori poate de Jean- 
Claude Van Damme. 

— Bine, mă bucur că v-aţi grăbit să ajungeţi aici pe 


cheltuiala NUMA ca să-mi apreciaţi ţinuta cât se poate de 
elegantă. 

— Nu-i nici o problemă. Facem şi noi ce putem pentru 
un prieten de-al nostru. 

Trout a redevenit sobru. 

— Lăsând gluma la o parte, mă bucur grozav să vă văd 
mutrele pocite. Mulţumesc pentru promptitudine. Gamay 
are mare nevoie de ajutor. 

— Va primi mai mult decât ajutor, i-a răspuns Austin. 
Am un plan. 

Zavala a aruncat o privire spre avion, din care tocmai 
era descărcată lada adusă de oamenii de la Forţele 
Speciale. 

— Aha, a făcut el. 


„Cea mai mare calitate a unui ţintaş nu este precizia, ci 
răbdarea”, tocmai gândea Guzman. Stătea pe o pătură 
aşezată în tufişurile de pe malul fluviului Potomac, ochii 
săi reci fiind aţintiţi asupra casei în stil victorian de pe 
malul celălalt. Se găsea acolo de câteva ore bune, pradă 
unei stări de detaşare alertă, care îi îngăduia să uite 
amorţeala pe care o simţea în fese şi usturimile provocate 
de înţepăturile gângăniilor. Urmărise soarele coborând, 
conştient de frumuseţea fluviului, dar fără să perceapă şi 
emoţional reflexiile şi umbrele schimbătoare. 

Chiar înainte ca lumina de veghe să se aprindă automat 
în livingul casei cufundate în întuneric, Guzman şi-a dat 
seama că Austin nu va reveni acasă. A ridicat puşca 
austriacă de precizie Steyr SSG 69 din poală şi a privit 
prin luneta Kahles ZF69 la tabloul înfăţişând un vapor, ce 
stătea atârnat pe un perete. O simplă apăsare pe trăgaci 
putea trimite un glonţ peste fluviu cu viteza de 860 de 
metri pe secundă. A plescăit din buze, după care a coborât 
puşca, a scos din buzunar telefonul mobil şi a format un 
număr de la sediul NUMA. 

Robotul telefonic l-a informat că domnul Austin va fi 
plecat din oraş câteva zile, a precizat orele de program şi 
l-a invitat pe domnul Guzman să lase un mesaj. Acesta a 
zâmbit. Exista un singur mesaj pe care dorea să i-l 
transmită domnului Austin. A format un alt număr. 
Telefonul a sunat într-o maşină parcată în faţa casei din 


Arlington a lui Zavala. 

— Se anulează, a zis Guzman, apoi a închis. 

Cei doi bărbaţi din maşină s-au uitat unul la celălalt, au 
ridicat din umeri, după care au pornit motorul şi au 
demarat. 

Pe malul Potomacului, Guzman şi-a împachetat cu grijă 
puşca în pătură şi a pornit prin pădure tăcut ca o fantomă. 

Ambarcaţiunea cu fundul plat aluneca prin ceața straniu 
de densă, creându-le celor doi impresia că se mişcau 
printr-un vis. Aburii reci care se ridicau din apele râului 
păreau să se materializez în furii de ectoplasmă care-şi 
vânzoleau braţele spectrale în mişcări de avertisment. 
„Intoarceţi-vă.” 

Gamay ţinea cârma, iar Chi stătea la prova ca o figură 
de galion sculptată în lemn de mahon, ochii lui ageri 
scrutând aburul neclar, căutând să descopere obstacole 
ridicate de om sau de natură. IÎnaintau încă din zori, după 
ce petrecuseră noaptea pe o insuliţă situată în mijlocul 
curentului. Chi  dormise pe mal, într-un hamac 
supradimensionat. Întâlnirea cu şarpele numit Barbă 
galbenă încă îi dădea fiori lui Gamay. Chi o asigurase că 
nu avea motive să se teamă de şerpi. Până şi un vierme ar 
fi reprezentat o companie nedorită, spusese ea. Şi astfel 
Gamay preferase lipsa de confort în schimbul siguranţei 
relative oferite de barcă. O trezise un şuierat puternic, şi 
se simţise uşurată văzând că sunetul venea de la aragazul 
de camping. Chi pregătea cafeaua. Mâncaseră în grabă 
ceva de la conservă şi porniseră aproape imediat în josul 
râului. 

Hrana luată din cămara acelor chicleros avea să-i ţină 
bine aprovizionaţi vreme de zile întregi. Cum în propria 
barcă nu prea aveau loc, umpluseră încă una cu hrană, 
apă îmbuteliată şi combustibil şi o remorcaseră. Greutatea 
suplimentară le încetinea deplasarea, însă proviziile erau 
esenţiale dacă voiau să supravieţuiască. 

Pe la mijlocul dimineţii, soarele a alungat fantasmele 
ceţii, iar aerul a redevenit limpede, oferindu-le o 
vizibilitate bună, dar urmarea neplăcută a reprezentat-o 
umiditatea sufocantă. Gamay găsise o pălărie de pai, cam 
stâlcită, dar bună pentru a evita o insolaţie, iar aceasta îi 
ferea şi ochii de lumina orbitoare, tipică pentru tropice. 

Râul şerpuia leneş. Când se apropiau de fiecare cot al 
cursului, Chi ridica mâna, iar Gamay reducea viteza, 
lăsând motorul la ralanti. Vreme de câteva minute pluteau 
duşi de curent şi stăteau cu urechile ciulite, căutând să 


depisteze glasuri sau zumzăit de motor. Cum nu se mai 
temeau de vreun atac venit din urmă, erau vigilenţi în 
privinţa eventualelor surprize ce puteau apărea din faţă. 
Nu voiau să depăşească vreun cot şi să se trezească nas în 
nas cu vreo bandă de hoţi. Încă nu ştiau cum să 
reacționeze faţă de elicoptere. Nu aveau cum să fie siguri 
dacă ar fi fost vorba de prieteni ori de duşmani. Acel 
aparat de zbor îi salvase de praguri. Insă nu uitaseră că 
tot el îi azvârlise în apele râului. 

Când şi când, câte un peşte sărea din râu, iar plescăitul 
pe care îl făcea astfel suna ca o împuşcătură într-un butoi 
plin cu lichid. În rest, în afară de gâlgâitul apei ce se freca 
de copastia de aluminiu, nu auzeau decât ciripitul şi 
tipetele păsărilor ce se certau în copaci, şi bâzâitul şi 
foşnetele insectelor. Gamay era încântată de provizia 
serioasă de atomizoare Cutter contra insectelor. Trebuia 
să folosească spray-ul destul de frecvent, pentru a acoperi 
porțiunile de piele unde lichidul îşi pierdea efectul din 
cauza transpiraţiei ori a stropilor de apă. Chi nu părea să 
ia în seamă gângăniile. „Asta înseamnă selecţia naturală”, 
s-a gândit Gamay. Orice mayaş susceptibil a cădea pradă 
malariei ori altor boli transmise de insecte ar fi fost de 
mult şters de pe faţa pământului. 

Pe măsura trecerii timpului, caracterul râului se 
schimba. Calea navigabilă ajunsese la jumătate din 
lăţimea pe care o avusese la începutul călătoriei. lar 
concentrarea aceleiaşi cantităţi de apă într-un spaţiu 
redus cu cincizeci de procente dădea naştere unui curent 
mai puternic şi mai iute. Peisajul plat făcuse loc unor 
dealuri, malurile erau mai înalte şi mai abrupte, acoperite 
de o vegetaţie aproape de netrecut. 

Gamay se simţise frustrată de înaintarea lor continuă, 
dar lentă, parcă în ritmul vaporaşului din filmul Regina 
africană. Era însă convinsă că nu avea să-i placă nici noul 
ritm de navigare, ca pe un tobogan acvatic. Pe măsură ce 
prindeau viteză, nu îşi mai permiteau vreo greşeală. 

— Mă întreb unde am ajuns, a murmurat ea, uitându-se 
la pereţii calcaroşi acoperiţi cu liane, care îi îngrădeau de 
o parte şi de alta. 

— Şi eu mă gândeam la asta, a zis Chi şi a măsurat 
cerul cu privirea. Ştim că ne deplasăm spre est, pentru că 


aşa ne arată soarele. Dar am cam avea nevoie de 
cunoştinţele pe care le-ai căpătat la cercetași. 

Gamay a pufnit în râs. 

— Avem de fapt nevoie de un GPS. 

Chi a vârât mâna în rucsacul lui şi a scos instrumentul 
antic descoperit în templul din peşteră. Soarele a făcut 
metalul lustruit să sclipească. I-a întins instrumentul lui 
Gamay. 

— Ştii cum funcţionează asemenea lucruri? 

— Cum sunt biolog marin, îmi petrec o bună parte din 
timp sub apă şi îi las pe alţii să mă ducă până la locul 
scufundării. Am urmat, totuşi, un curs de navigaţie. 

Chi a preluat cârma, iar Gamay s-a apucat să examineze 
instrumentul. Abia acum găsiseră prilejul să se uite mai 
atent la el, deşi îl descoperiseră de ceva vreme. S-a 
minunat de lucrătura frumoasă a casetei de lemn, arătând 
ca o cutie, şi de rotiţele dinţate ce se îmbinau circular. 
Scrierea era greaca veche, fără nici o îndoială, desemnând 
numele unor zei. 

Gamay a apăsat cu degetul rotiţa cu diametrul cel mai 
mare, dar, la fel ca şi celelalte părţi în mişcare, aceasta 
era blocată din cauza coroziunii. Pe discul cel mare erau 
gravate animale. Oi. Capre. Un urs. Chiar şi un leu. Din 
poziţia lor, Gamay a tras concluzia că reprezentau 
constelații. Asta i-a amintit de diagramele din carton 
reprezentând stele, care aveau cadrane rotative şi indicau 
cerul nopţii într-o anumită perioadă a anului. Inteligentă 
idee. 

— Cel care a întocmit dispozitivul ăsta a fost un geniu, a 
zis ea. Am dibuit doar o parte a funcţiilor lui. Ne spune 
cum trebuie să arate cerul nocturn într-un anumit moment 
din an. Mai mult, îţi poate arăta ce dată este doar uitându- 
te la cer. 

— Cu alte cuvinte, un calendar ceresc, lucru de 
nepreţuit dacă vrei să ştii când soseşte anotimpul ploios, 
când să plantezi şi când să strângi recolta. 

— Şi când să navighezi. Dar şi unde te afli. Partea de pe 
dos se poate folosi ca sextant, care îţi oferă azimutul 
soarelui cu destulă precizie. 

— Dar la ce slujesc celelalte rotiţe? 

— După cât mă pricep eu, ar putea fi şi deschizătoare 


de conserve. Va trebui să întrebi pe cineva ceva mai 
expert în chestii tehnice, a spus Gamay clătinând din cap. 
Mare păcat că mecanismul e corodat. Nu ne-ar fi stricat să 
ştim unde ne aflăm. 

Chi a scotocit prin rucsac şi a scos o hartă pe care a 
desfăcut-o în poală. 

— Râul ăsta nu apare pe hartă, a zis el, trasând cu 
degetul cursul lui aproximativ. Eu cred că ajunge atât de 
mare doar după sezonul ploios. Dacă ţinem seama de 
direcţia deplasării şi de viteză, aş îndrăzni să spun că, 
dacă încă nu am trecut graniţa, intrând în Guatemala, 
suntem cât pe ce. Lucru destul de logic. Obiectele jefuite 
de pe şantierele arheologice improvizate sunt duse prin 
Guatemala către Belize şi de acolo mai departe. 

— Când am venit aici să lucrez în cadrul proiectului 
NUMA, nu aveam în plan şi o vizită în Guatemala, dar cred 
că nu prea am de ales. 

— Să vedem partea bună a lucrurilor, a propus Chi. 
Avem posibilitatea de a stopa activitatea asta îngrozitoare 
de jefuire a siturilor. 

Gamay a ridicat mirată din sprâncene. Se aştepta ca 
optimismul lui Chi să se mai fi domolit. Având în vedere 
starea precară a existenţei lor de azi pe mâine, ea nu se 
vedea făcând parte dintr-o pereche pornită să distrugă 
reţelele de traficanţi de artefacte. Avea ca scop principal 
supraviețuirea. Se săturase să joace într-un film prost de-a 
hoţii şi vardiştii. Până în acel moment avuseseră un noroc 
chior că nu muriseră. 

A făcut semn către cele câteva X-uri făcute pe hartă. 

— Ai idee ce ar putea fi astea? 

După ce s-a uitat mai atent la ele, Chi a spus: 

— Ar putea reprezenta orice. Şantiere de săpături 
arheologice, locuri unde îşi au depozitele de artefacte, 
puncte de distribuţie... 

— lar din câte ne arată instrumentul ăsta 
nemaipomenit, noi ne îndreptăm exact către ele, a zis ea, 
ridicând obiectul şi înapoindu-i-l lui Chi. 

— Interesant, a zis Chi, gânditor, în timp ce vâra 
instrumentul antic în rucsac. În zelul nostru de a ne folosi 
de el, am uitat de semnificaţia lui arheologică. 

— Las în seama altora să descâlcească problema asta. 


Acum am redevenit biolog marin. 

— Cu toate acestea, nu poţi nega faptul că prezenţa 
unui obiect grecesc într-un context precolumbian ridică o 
serie de întrebări. 

— Întrebări la care nu sunt pregătită să răspund. 

— Nici eu. Deocamdată. Dar îmi dau seama că voi stârni 
mânia comunităţii arheologilor, care se va repezi pe mine 
la cea mai nevinovată aluzie privind contactul dintre 
civilizaţia precolumbiană şi Europa. Acest instrument nu a 
ajuns aici de capul lui. Ori a fost adus de europeni în 
America, ori a fost transportat de americanii care au 
vizitat Europa. 

— Poate e bine că nu avem cui să povestim asta, a zis 
Gamay. Intrarea într-o linie dreaptă a râului şi creşterea 
vitezei curentului i-a făcut să pună capăt discuţiei. Râul se 
îngustase şi mai mult, devenind aproape un torent 
răzbătând printre pereţii înalţi. Chi a început să aibă 
probleme cu cârma, astfel că a fost înlocuit de Gamay. Nu 
se auzea nici un zgomot de cascadă, care să îi avertizeze 
în legătură cu vreun prag, dar Gamay a rămas în alertă. 

— Observ că prindem viteză tot mai mare, i-a spus ea lui 
Chi. 

— Nu poţi încetini? 

— Ţin motorul practic la ralanti. Fii numai ochi şi 
urechi. Dacă ţi se pare că vezi ape învolburate în faţă, 
anunţă-mă, ca să ne îndreptăm spre mal, iar după aceea 
vedem noi cum procedăm. 

La baza unui mal înalt ca un zid se vedea o plajă 
înnoroită, lată de câţiva metri. Ar fi fost spaţiu suficient ca 
să tragă la mal pentru a-şi mai trage sufletul. Voia să 
oprească şi din alt motiv. Aceasta era singura cale pe care 
ar fi putut să îi urmeze aici chicleros. Ceea ce însemna că 
râul era navigabil pentru o barcă de mici dimensiuni. 
Ţinerea sub control a bărcii remorcate era mai 
problematică. Sosise momentul să tragă la mal, să 
transfere proviziile şi să abandoneze remorca. 

Brusc, râul s-a îngustat considerabil iar viteza apei s-a 
dublat. N 

Gamay şi Chi au schimbat priviri nedumerite. Încă nu se 
auzea zgomotul specific pragurilor. Tocmai urmau un cot 
lung, malurile apropiindu-se atât de mult, încât aveau 


impresia că aproape le puteau atinge. Gamay s-a gândit să 
descrie un viraj mai larg şi să îndrume barca pe uscat, pe 
acea plajă îngustă. Barca în care aveau proviziile s-a 
smucit, apoi a apucat-o în cealaltă direcţie, zădărnicind 
eforturile ei de a cârmi. Din experienţă, Gamay ştia că, 
atunci când e să se întâmple ceva rău cu o ambarcaţiune, 
atunci lucrurile chiar o iau anapoda. Trebuia să 
întreprindă ceva drastic pentru a evita un dezastru. 

— Taie parâma! a strigat ea. 

Nereuşind să înţeleagă, profesorul a privit-o mirat. 

Gamay a făcut cu cantul palmei un semn ca de retezare. 

— Taie parâma de remorcare, altfel se va încurca în 
elice. Imediat ce a priceput, Chi a acţionat cu repeziciune. 
Cu o lovitură scurtă de macetă, a tăiat parâma. Barca 
încărcată cu provizii a început să descrie o rotaţie lentă, 
îndreptându-se direct spre ei. Gamay şi Chi au privit 
ambarcaţiunea, sperând că îi va ocoli. O coliziune în 
canionul acela îngust ar fi însemnat un dezastru. Gamay se 
uita peste umăr, străduindu-se să dirijeze propria barcă 
astfel încât să evite ciocnirea, astfel că nu a văzut decât în 
ultima clipă zidul de calcar ce apăruse în calea lor. 

S-a aplecat ca să nu se lovească la cap, în vreme ce 
barca ţâşnea printr-o deschizătură din zid. În câteva clipe, 
curentul rapid i-a tras cu sine în adâncurile unui tunel, şi 
curând orice fir de lumină a dispărut. 

— Profesore, am avea nevoie de o lanternă, a spus ea, 
glasul ei stârnind ecouri în întuneric. 

Lanterna s-a aprins aproape imediat, iar fasciculul de 
lumină a căzut pe nişte stânci care luceau umed la doar 
câţiva metri depărtare. A tras brusc de cârmă ca să evite 
ciocnirea cu o stâncă, dar, în graba ei, a virat prea tare, 
făcând ambarcaţiunea să se pună de-a curmezişul 
curentului. După câteva momente de cumpănă, a reuşit să 
recapete controlul asupra bărcii, urmând firul râului 
subteran. 

Chi a plimbat împrejur fasciculul lanternei, dând la 
iveală pereţii şi tavanul din piatră. Râul acela îi amintea 
lui Gamay de un tunel dintr-un parc de distracţii, însă ea 
nu avea deloc chef de un asemenea amuzament. Mai ales 
după ce fasciculul a iluminat ceva asemănător unor 
mănunchiuri de frunze negre atârnând din tavan. Lumina 


s-a reflectat din mii de punctişoare roşii, ca nişte flăcări 
mici. Şi-a ţinut răsuflarea, nu atât din teamă, ci pentru a 
nu mai inspira duhoarea extrem de pătrunzătoare de 
amoniac. 

— Urăsc liliecii, a mormăit ea, scrâşnind din dinţi. 

— Stai nemişcată şi n-o să păţeşti nimic, a prevenit-o 
Chi. 

Nu avea nevoie de acel avertisment. Gamay 
încremenise oricum doar la gândul aripilor din piele şi a 
dinţilor ascuţiţi. 

Creaturile au rămas totuşi locului, iar treptat numărul 
liliecilor ce populau tavanul s-a redus, până când la un 
moment dat nu au mai văzut nici unul. 

— Fascinant, a spus Chi. N-am mai pomenit vreun râu 
care să dispară atât de brusc într-un tunel. 

— lartă-mă, profesore, dar în ţara ta se găsesc prea 
multe peşteri şi tuneluri ca să fie pe placul meu. 

— Si, doctor Gamay. Din păcate, seamănă cu un şvaiţer. 

Gamay a încercat să vadă jumătatea plină a paharului, 
apoi şi-a dat seama că nu prea exista aşa ceva. Fuseseră 
duşi de curent până în fundul pământului, şi nu avea 
certitudinea că vor mai reuşi să iasă de acolo. În cel mai 
bun caz, aceea putea fi ruta urmată de chicleros, ceea ce 
însemna că exista posibilitatea de a nimeri peste alţi 
contrabandişti. Gamay a ridicat elicea din apă şi s-au 
folosit de o padelă pentru a cârmi, împingând cu braţele şi 
cu picioarele atunci când barca se ciocnea cu zgomot de 
pereţii peşterii. 

Gamay s-a prins de o mică stalagmită şi a înfăşurat de 
câteva ori restul de parâmă în jurul ei. Tachetul improvizat 
s-a dovedit rezistent. S-au târât până pe un prag de piatră 
şi au aprins o lumină de veghe. Gamay se aştepta ca barca 
lor cu provizii să treacă în mare viteză pe lângă ei, dar 
pesemne că aceasta se blocase undeva. Chi a deplâns 
pierderea conservelor Spam. Gamay l-a consolat spunând 
că poate îşi vor scoate pârleala ceva mai târziu. Ea nu 
ducea lipsa cărnii conservate, însă combustibilul şi apa 
erau pierderi importante. 

Cât au mâncat carne sărată de vacă şi tortilla, au căutat 
să încropească un plan, şi au convenit în cele din urmă că 
nu exista decât unul: trebuiau să-şi continue drumul. Nici 


Gamay, nici Chi nu şi-au exprimat temerea că se putea ca 
râul să se termine într-o fundătură. Ori să-şi continue 
cursul la nesfârşit. Însă posibilitatea aceea îi apăsa ca un 
nor întunecat. 

S-au urcat din nou în barcă, au pornit motorul, ca să 
aibă cât de cât control asupra deplasării, şi au navigat încă 
jumătate de oră, deseori suferind de crize de tuse din 
cauza aerului stătut şi umed. Gamay avea senzaţia că 
plămânii îi erau plini de mucegaiul aflat pretutindeni în 
jur. Curentul părea să fi slăbit. Profesorul, care lumina 
drumul, a anunţat că râul îşi recăpăta lăţimea pe care o 
avea înainte de îngustare. Stătea cu lanterna la prova 
bărcii, iar aceasta ilumina ceea ce părea a fi o peşteră de 
mari dimensiuni. 

— Stop! a strigat el, acoperind zgomotul amplificat de 
ecou al motorului. 

Gamay a întrerupt alimentarea şi a tras brusc de cârmă, 
abia reuşind să evite ciocnirea cu zidul întunecat din calea 
lor. Râul dispăruse din nou. Probabil că mergea în adânc, 
a observat ea. Se găseau într-un lac de mari dimensiuni. 
Un afluent îngust pornea din calea navigabilă principală. 
Din lipsa unui traseu mai bun, Gamay a dirijat barca spre 
un canal ce părea construit de mâna omului. 

Chi a stins lanterna şi s-a aplecat în faţă, privind 
concentrat spre întunecimi, de unde răzbătea o strălucire 
slabă, de culoare oranj, care, crescând în intensitate pe 
măsură ce se apropiau de ea, s-a dovedit a fi o lampă cu 
kerosen, a cărei flacără pâlpâia pe un mic debarcader 
construit pe piloţi. Gamay a adus barca lângă alte două 
ambarcaţiuni cu fundul plat identice cu a lor, legate de 
debarcader, şi a oprit motorul. Au ascultat încordaţi, dar 
nu au auzit nici un sunet în afara propriilor răsuflări 
precipitate. 

— Cred că aici se încheie călătoria noastră, a zis 
Gamay. 

Au băgat în rucsacul lui Chi toate proviziile rămase şi 
au pornit cu foarte mare precauţie de-a lungul 
debarcaderului, care se rezema de un prag de calcar 
drept, aproape de lăţimea unui trotuar. Acesta s-a lărgit 
treptat, iar pereţii aspri au devenit netezi. Au urmat un 
drum iluminat, deplasându-se de la un felinar la altul, 


până când au ajuns într-o încăpere de mari dimensiuni. 
Pereţii şi tavanul acesteia erau netezi şi tăiaţi drept. 

Chi a examinat ceea ce vedea în jur. 

— Asta e o carieră. Probabil a fost folosită de antici 
pentru tăierea blocurilor de calcar din care şi-au construit 
templele şi casele. Aici au tăiat piatră mayaşii. 

— Dar nu cred că foloseau lămpi cu kerosen. 

— Nici eu nu cred. Partea bună este că trebuie să existe 
şi o ieşire pe undeva. 

Au continuat explorarea şi au dat peste o duzină de lăzi 
din lemn aşezate pe paleţi. Chi a mers de-a lungul şirului 
de lăzi, privind în interiorul lor. 

— Incredibil, a şoptit el. Cred că sunt sute de obiecte 
maya aici. Oamenii ăştia folosesc cariera ca depozit pentru 
lucrurile furate. 

— Mi se pare logic, a spus Gamay. Prada este adusă pe 
râu până în locul ăsta şi preluată de aici. Brusc, şi-a dat 
seama de ceva. 

Înseamnă că au nevoie de mijloace de transport terestru 
ca să ducă obiectele mai departe. 

Chi nu o mai asculta. Stătea în faţa unui şir de pervazuri 
largi tăiate în peretele peşterii. Fasciculul lanternei s-a 
plimbat peste nişte blocuri mari de piatră aliniate pe acele 
pervazuri, aducând cu exponatele din vitrina unui magazin 
de monumente funerare. 

— Iar au apărut corăbiile, a şoptit el. 

Gamay s-a apropiat şi a văzut sculpturile în piatră. 

— Sunt la fel ca acelea pe care le-am văzut la ruine. 

— Da, se pare că furturile au o amploare mai mare 
decât mi-am imaginat. Probabil că au descoperit situri 
arheologice similare cu acela pe care l-am vizitat noi. Au 
folosit un aparat de tăiat de mare putere, cu lamă 
diamantată, ca să detaşeze secţiunile astea din perete. Chi 
a oftat adânc. Mare tragedie... 

Pe moment, curiozitatea intelectuală s-a dovedit a fi 
mult mai puternică decât instinctul de supravieţuire. Poate 
că ar fi rămas acolo toată ziua, schimbând păreri, dacă 
Gamay nu ar fi văzut o strălucire albicioasă la un capăt al 
carierei de piatră. Lumina zilei. În sfârşit, o cale de ieşire 
din acel loc care o băga în răcori. Din momentul în care 
coborâse din barcă, trăise cu sentimentul că nu erau 


singuri. Aruncând o privire peste umăr, l-a prins pe Chi de 
braţ şi practic l-a târât de lângă artefactele de piatră. 

Lumina răzbătea printr-o deschizătură lată cât o uşă de 
garaj, deasupra căreia se afla o arcadă tipic mayaşă. Au 
păşit afară. Trecerea bruscă de la răcoare şi întuneric la 
lumină orbitoare şi arşiţă a fost ca un şoc, astfel că 
amândoi s-au văzut siliţi să mijească ochii şi să clipească 
des pentru a se reobişnui cu soarele. În faţa deschizăturii 
se găsea o platformă de încărcare improvizată; un cârlig 
atârna de braţul unui vinci. Pământul din jurul platformei 
era îmbibat cu ulei de motor şi răscolit de roţi de camion. 

Gamay a dat să înainteze câţiva paşi pentru a vedea mai 
de aproape, însă s-a oprit brusc, alertată de ceva aflat la 
periferia câmpului ei vizual. S-a întors spre dreapta, apoi 
spre stânga, şi nu i-a plăcut defel ceea ce a văzut. De o 
parte şi de alta a intrării în carieră, care era tăiată într-un 
deal, se afla câte un bărbat. Unul ţinea o carabină 
îndreptată spre ea, iar celălalt, o puşcă de vânătoare 
aţintită spre Chi. La centură aveau şi câte un pistol 
fiecare. Gamay şi Chi s-au înţeles din priviri să nu facă nici 
o mişcare necugetată. Singura cale de scăpare era înapoi 
în peşteră, dar şi aceea le-a fost tăiată imediat, pentru că 
dinăuntrul cavernei a apărut un al treilea bărbat înarmat. 
Senzaţia că fuseseră urmăriţi se dovedise perfect 
justificată, a gândit Gamay cu tristeţe. 

Toţi trei bărbaţii erau murdari şi nebărbieriţi, aşa cum 
Gamay se aştepta din partea unor localnici, dar aceşti 
chicleros aveau o înfăţişare mai aspră, părând mai 
disciplinaţi decât cei care îi urmăriseră în josul râului. 
Lucru explicabil, de altfel. Indivizii de la şantierul de 
săpături se aflau la baza piramidei acelei organizaţii 
infracţionale, fiind salahorii care scoteau artefactele la 
lumină şi, în acelaşi timp, catârii care le transportau. 
Aceştia de aici probabil că erau paznici. Cel de-al treilea 
le-a dat un ordin scurt celorlalţi doi. Bărbaţii le-au făcut 
semn cu armele lui Gamay şi lui Chi să pornească pe 
drumul neamenajat care ieşea din carieră. 

Au urmat acel drum vreme de câteva minute, prin 
pădure, până au ajuns la un loc unde tufişurile şi copacii 
fuseseră tăiaţi pentru a se crea un spaţiu de parcare 
pentru o camionetă GMC cu tracţiune integrală, cu 


caroseria lovită şi plină de noroi. Uşa unei mici magazii 
stătea deschisă, lăsând la vedere uneltele pline de unsoare 
ce atârnau înăuntru. Un bărbat lucra la motor. Când i-a 
auzit pe ceilalţi apropiindu-se, s-a retras de sub capota 
ridicată. Era slăbănog, cu o piele gălbuie ca ceara, iar 
barba prăpădită de pe faţa îngustă îl făcea să arate ca un 
diavol căzut pradă sărăciei. Omul a stat de vorbă cu şeful 
paznicilor. Cu toate că nu ştia spaniolă, Gamay şi-a dat 
seama că mecanicul reprezenta vocea autorităţii. 

Acesta i-a adresat o întrebare profesorului, care a luat 
din nou atitudinea de ţăran sărac şi umil. Au stat de vorbă 
preţ de vreun minut, apoi individul s-a încruntat şi a 
clătinat din cap cu un aer ce voia să spună „Asta-mi mai 
lipsea”. Gamay a observat cu uşurare că pe feţele 
bărbaţilor nu apăruse nici una dintre expresiile rânjite ce 
sugerau un viol iminent, dar faptul că omul a rămas cu 
mâna pe patul pistolului cât a stat de vorbă cu Chi nu a 
liniştit-o defel. După câteva momente de gândire, şeful a 
urcat în cabina camionetei şi a discutat pe un ton scăzut 
cu cineva, folosind un aparat de  radiorecepţie. 
Conversaţia s-a purtat mai aprins pe alocuri, dar 
mecanicul rânjea când s-a întors şi le-a dat un ordin 
paznicilor. Aceştia i-au prins pe Gamay şi pe Chi şi i-au 
trântit fără menajamente la pământ în spatele camionetei, 
după care le-au legat picioarele şi apoi le-am prins braţele 
de bara de protecţie. 

— Ce a zis? a întrebat Gamay în şoaptă, după ce au 
rămas singuri. 

— l-am povestit că ne-am rătăcit, că eşti om de ştiinţă 
iar eu sunt călăuza ta, că am ajuns în peşteră din 
întâmplare. 

— Şi a înghiţit povestea? 

— Nu are importanţă. A zis că are ordin să împuşte pe 
oricine apare în acest loc. S-a consultat însă cu şefii lui 
prin radio şi ei i-au cerut să ne predea lor. 

— Părea foarte satisfăcut de sine că a scăpat de 
răspundere. Cât timp mai avem? 

— Camioneta are probleme cu motorul. După ce îl 
repară, o să ne ducă de aici. 

Gamay a tras adânc aer în piept şi apoi a oftat îndelung. 
Nu se temea. Era doar epuizată şi oarecum descurajată 


fiindcă fuseseră făcuţi prizonieri când se aflau atât de 
aproape de libertate, după toate caznele din ultimele zile. 
În ciuda eforturilor făcute, acum nu se găseau deloc într-o 
situaţie mai fericită decât în momentul când socotiseră că 
vor rămâne blocaţi în subteran. Partea bună a lucrurilor 
era că aceşti chicleros nu se uitau cu jind la trupul ei şi 
nici nu făceau ameninţări fără perdea cum că o vor viola. 
Şi nici n-aveau să fie siliţi să străbată pădurea pe jos. Şi-a 
concentrat atenţia asupra camionetei. Putea deveni 
salvarea lor dacă reuşeau să găsească o metodă de a 
smulge cheile din mâinile a patru indivizi înarmaţi. Gamay 
şi-a rezemat capul de bara de protecţie şi a analizat 
posibilele soluţii. Şi-a dat curând seama că, după cum se 
prezenta situaţia în acele momente, un singur lucru îi 
putea salva. Un miracol. A închis ochii. Urma să aibă parte 
de o noapte lungă. 


36 


Aflat în primul din cele două elicoptere, Zavala a văzut 
cadavrele în lumina zorilor. Aparatul Huey zbura la un 
plafon situat deasupra coroanelor copacilor, urmând albia 
şerpuitoare a râului, când Zavala a observat îngrămădirea 
de trupuri formată la un cot foarte strâns. I-a cerut 
pilotului să se apropie. Elicopterul s-a înclinat pe o parte şi 
apoi s-a redresat deasupra apei, zburând la punct fix. 
Zavala s-a aplecat dincolo de uşa deschisă şi a examinat cu 
privirea cadavrele umflate, intrate în descompunere. Apoi 
a transmis prin radio către cel de-al doilea elicopter, care 
descria cercuri pe deasupra lor. 

— Paul şi Kurt, din ceea ce văd aici, nu există motive de 
îngrijorare. Toate cadavrele aparţin unor bărbaţi. 

Cu alte cuvinte, Gamay nu se afla printre morţi. 

— Eşti sigur? a întrebat Trout. 

— Cât de sigur se poate de la înălţimea asta. 

În dialog a intervenit şi Austin. 

— Mulţumesc. Aici ar fi un loc potrivit pentru a ne pune 
planul în aplicare. Limuzina e pregătită? 

— Cu plinul făcut şi gata de cursă. 

— Bine. Atunci, la treabă! 

Cele două elicoptere luate cu împrumut de la armata 
mexicană survolaseră ruinele antice unde Gamay fusese 
capturată prima oară. Trout dorea ca echipa NUMA să-şi 
facă o imagine completă a fugii lui Gamay şi a lui Chi, de 
la început până la sfârşit. El propusese să zboare peste 
pragurile râului şi să continue în aval, până descoperiseră 
acele cadavre. 

Zavala a transmis pilotului comanda lui Austin. Aparatul 
s-a îndreptat către porţiunea cea mai lată a râului, după 
care a coborât până când obiectul mare atârnat de burta 
lui a atins apa. Zavala a apăsat un buton de eliberare, iar 
elicopterul, eliberat de greutatea pe care o cărase până 
atunci, s-a ridicat brusc. Apoi s-a tras deoparte, iar 
aparatul de zbor în care se aflau Austin şi Trout a ţâşnit 
înainte pentru a-i lua locul. 

Austin a ieşit primul pe uşă, coborând în rapel pe o 
frânghie, până la bordul obiectului ce aducea cu o cadă de 


baie de dimensiuni mai mari, cumva de forma unei 
banane. A dat drumul frânghiei şi a apăsat un buton de 
pornire, după care a manevrat aparatul cel ciudat pentru 
a-l menţine sub Trout, care cobora în rapel la rândul său. 

Apoi a fost coborât un sac impermeabil, sub îndrumările 
lui Trout. Era dificil de direcționat, din pricina curentului 
de aer creat de rotor. Inălţimea i-a conferit lui Trout 
avantajul unui pivot de baschet când a întins mâinile 
pentru a prinde sacul în care se găseau proviziile. Deşi 
purtarea lui elegantă reflecta educaţia superioară şi 
statura deşirată sugera un fizic plăpând, Trout avea o 
musculatură a umerilor şi a braţelor de invidiat, căpătată 
pe vremea când lucrase ca pescar. A ridicat cu uşurinţă 
din cârlig sacul ce se legăna, după care elicopterul Huey s- 
a îndepărtat. 

— De regulă, nu prea iau autostopişti, dar tu ai faţă de 
om cinstit, i-a strigat Austin, reuşind să acopere zgomotul 
motorului. 7 

Trout i-a zâmbit. In ciuda îngrijorării cauzate de 
dispariţia lui Gamay, era fericit că făcea în sfârşit ceva. Şi- 
a desprins aparatul portabil de radioemisie de la centură 
şi a rostit în microfon: 

— Joe, îţi mulţumim că ai adus limuzina! 

— Nu aveţi de ce. Vă recomand să faceţi întâi o cursă de 
probă, şi abia după aceea să porniţi. 

„Limuzina” era un Seal pentru doi pasageri, cel mai mic 
hovercraft construit vreodată. Corpul lui din fibră de sticlă 
şi spumă verde, cu pupa rotunjită şi botul ascuţit, avea 
doar patru metri şi jumătate lungime. Cu ajutorul forţei 
dezvoltate de elicea propulsoare şi de suflanta de 
sustentaţie, acest Seal, complet încărcat, putea plana pe o 
pernă de aer, pe deasupra apei sau a solului, cu o viteză 
de până la patruzeci de kilometri pe oră. Amintindu-şi 
experienţa trăită de Nina Kirov cu acel hovercraft uriaş, 
Austin socotise că nu doar ticăloşii meritau să conducă 
vehicule de performanţă. Seal era destinat vânătorilor şi 
persoanelor care manifestau interes faţă de faună şi care 
doreau să ajungă în locuri inaccesibile altor mijloace de 
transport. Forţele Speciale modificaseră modelul care se 
adresa civililor, adăugându-i postament pentru o 
mitralieră uşoară, reflector şi senzori cu infraroşu pentru 


drum de noapte. 

Austin a accelerat motorul Briggs and Stratton de 
douăzeci de cai-putere şi a simţit cum aparatul se ridică 
de pe apă pe perna sa de aer. A descris câteva cercuri şi 
opturi, de probă, planând cu viteză mare, apoi cu viteză 
mică. După ce s-a convins că poate stăpâni vehiculul, i-a 
cedat comanda lui Trout. Cât timp acesta s-a familiarizat 
cu modul de manevrare al micuţului aparat, Austin a 
scotocit prin sacul cu provizii, scoţându-şi pistolul şi două 
puşti CAR-15, versiunea scurtă a armei M-16. În plus faţă 
de capacitatea de tragere de până la 950 de gloanţe pe 
minut în regim automat, CAR-15 putea fi folosită şi ca 
lansator de grenade. 

Austin s-ar fi declarat mulţumit dacă nu ar fi fost nevoie 
să apeleze la arme, dar nu era deloc optimist în privinţa 
asta. Acum nu mai avea motive să facă poante pe seama 
uniformei de camuflaj pe care o purta Trout; şi el 
împrumutase una, şi-şi acoperise părul cărunt, care sărea 
în ochi, cu o şapcă din acelaşi material. 

Nu erau defel pregătiţi pentru duhoarea insuportabilă 
răspândită de cadavrele ce pluteau pe apă. Înainte de a se 
apropia mai mult, cei doi şi-au înmuiat eşarfele în apa 
râului şi le-au legat peste nas şi gură. Cadavrele arătau de 
parcă cineva le-ar fi umflat cu aer. Cât şi-a impus să le 
verifice, unul după altul, Trout a ţinut dinţii încleştaţi şi 
buzele strânse. 

După ce s-a asigurat că nu i-a scăpat nimic, a deschis 
staţia radio. 

— Joe, stăm bine. Gamay nu e printre morţi. 

— Mă bucur să aud asta, amice! 

— Cred că ăştia sunt tipii care au încercat să ne 
doboare. Amintindu-şi cât de aproape fusese Gamay să fie 
târâtă spre praguri, Trout a simţit un fior pe şira spinării. 

— O să verificăm şi în aval. S-ar putea să aştepte 
undeva la vale ca tu şi Kurt să o salvaţi. 

— Îţi mulţumesc încă o dată că mi-ai cedat locul tău 
aici. 

— Nici o problemă, amigo! 

În noaptea precedentă purtaseră o scurtă discuţie în 
legătură cu desemnarea celui de-al doilea ocupant al 
aparatului, primul fiind, bineînţeles, Austin. Zavala abia 


aştepta să participe la acţiune, dar ştia că Trout trebuia să 
se afle de faţă când o vor descoperi pe Gamay, fie ea vie 
sau moartă. In plus, din motive practice, în postul de 
comandă era nevoie de cineva care să poată vorbi spaniola 
şi să îşi asume rolul de ofiţer de legătură cu mexicanii. 

O clipă mai târziu, ambele elicoptere Huey au dispărut 
dincolo de coroanele copacilor. Austin a îndreptat Sealul 
în josul râului şi a accelerat. Aparatul s-a înălţat deasupra 
apei şi a făcut un salt rapid în faţă, de parcă ar fi pornit 
dintr-o praştie. Când îi întrebase pe prietenii lui din 
Forţele Speciale dacă aveau ceva care să-l ajute la 
deplasarea prin locuri înguste, Austin ştia că 
recunoaşterea aeriană avea posibilitatea de a acoperi mult 
teren în foarte scurtă vreme, dar şi că pădurea tropicală 
putea ascunde cu uşurinţă. 

Au condus aparatul cu rândul, păstrând viteza de 
treizeci şi cinci de kilometri pe oră. Deşi se aflau pe râu de 
foarte mult timp, Gamay şi Chi abia dacă parcurseseră 
optzeci de kilometri de când părăsiseră zona de praguri. 
În condiţiile în care vehiculul pe pernă de aer avea o 
viteză superioară şi nu se făceau popasuri peste noapte, 
Austin şi Trout aveau să acopere aceeaşi distanţă mult mai 
repede. Ochiul ager al lui Trout a surprins o strălucire 
ciudată în faţă, cam pe mijlocul curentului. S-au apropiat 
de insuliţă, iar Trout a coborât. În ciuda grijii deosebite a 
lui Chi de a nu lăsa gunoaie în urma lor, îi scăpase un 
ambalaj din plastic în care fuseseră fructe uscate şi 
seminţe. Fără să scoată un cuvânt, Trout a urcat înapoi în 
vehicul şi i-a arătat descoperirea lui Austin, care a dat 
aprobator din cap, apoi a accelerat până a ajuns la viteza 
maximă. Erau pe urma cea bună. 

Staţia radio a scos un păcănit şi au auzit glasul lui 
Zavala: 

— Kurt, e o nebunie! 

— Te auzim, Joe. Ce se petrece? 

— Nu ştiu sigur. Urmăream cursul râului, fiind în faţa 
voastră. Şerpuieşte, apoi se îngustează după o vreme, 
curgând printr-un fel de canion. Nici urmă de Gamay sau 
de Chi, dar am continuat şi, pe neaşteptate, râul dispare. 

— Ce-ai spus? 

— Râul nu mai e. Acum curgea, iar după un moment s-a 


mistuit. 

— Şi unde te afli acum? 

— Urmăm un curs de cercetare, să vedem dacă îi dăm 
din nou de urmă. Dacă nu, venim în amonte, în 
întâmpinarea voastră. 

Minivehiculul pe pernă de aer a continuat să înainteze. 
Pasagerii săi observaseră la rândul lor îngustarea râului şi 
panta tot mai accentuată a malurilor. 

Zavala le-a transmis un nou mesaj: 

— Kurt, n-am găsit nimic. Trebuie să ne întoarcem. 
Elicopterele au nevoie de realimentare. 

Aduseseră combustibil de rezervă şi îl lăsaseră la ruine. 
La viteza cu care se deplasau, aparatele puteau reveni la 
sit, realimenta şi relua cercetarea într-un interval scurt de 
timp. Austin i-a spus lui Zavala că el şi Trout vor continua 
deplasarea în josul râului atât cât vor putea, urmând să 
aştepte apoi întâlnirea cu elicopterele. Au fluturat braţele 
când aparatele de zbor au trecut pe deasupra lor în mare 
viteză, în vreme ce hovercraftul înainta în aval. 

Au ajuns într-un fel de strâmtoare, deplasându-se şi mai 
rapid datorită curentului, după care au văzut 
ambarcaţiunea cu fundul plat. Era înţepenită în noroiul de 
la mal. Austin a tras aparatul pe plaja aceea îngustă, apoi 
el şi Trout au sărit jos. Barca era plină cu cutii de carton, 
şi probabil că greutatea acestora împiedicase curentul să 
o desprindă de mal şi să o tragă înapoi în apă. 

— Ce părere ai, Paul? 

— Aş spune că ei nu au navigat în barca asta. Cred că o 
remorcau. Uite, e atât de încărcată, că nu ar mai fi încăput 
nimeni la bord. Motorul e ridicat din apă. Şi parâma asta a 
fost tăiată. 

Austin a tras de un furtun subţire din cauciuc. 

— Ai dreptate. Uite, conducta de alimentare a motorului 
nici măcar nu e conectată la rezervor. 

Au împins barca mai sus pe mal şi după câteva 
momente se găseau din nou în hovercraft. Au mai mers 
câteva minute, după care râul a dispărut. Austin a dat mai 
multă putere suflantei pentru a menţine ambarcaţiunea pe 
loc. 

— Uite şi răspunsul referitor la dispariţia râului, a spus 
Trout. Nu-i nici un mister la mijloc. O ia prin subteran. 


A încercat să ia legătura cu Zavala prin radio, dar nu a 
primit răspuns, şi a presupus fie că ieşiseră din raza de 
acoperire a transmisiei, fie că semnalul era blocat de 
pereţii înalţi din piatră. Fără a sta pe gânduri, au decis să- 
şi continue drumul. Au pătruns încet, coborând de pe 
perna de aer, iar Trout a luminat calea cu reflectorul. 

Vibraţia şi zgomotul produs de elicea de propulsie au 
speriat liliecii. Aceştia s-au desprins de plafon, de parcă ar 
fi fost suflaţi de o rafală de vânt, o aglomerare de făpturi 
fâlfâind din aripile de piele, cu ghearele scoase şi chiţăind. 
Austin a accelerat. Aparatul înainta din nou pe perna de 
aer. Bărbaţii s-au ghemuit în cabina deschisă, abia reuşind 
să mai vadă pe unde mergeau din cauza norului zburător 
de trupuri îmblănite. Vehiculul s-a lovit de câteva ori de 
malurile stâncoase, dar, atâta vreme cât a putut înainta, 
Austin a ţinut acceleraţia la maximum. 

Apoi au trecut de armata de lilieci şi s-au putut socoti 
scăpaţi. 

Austin a redus motorul la ralanti, lăsând ambarcaţiunea 
în voia curentului. 

— Ai păţit ceva? l-a întrebat el pe Trout. 

— S-ar putea să albesc la fel ca tine, dar în rest n-am 
nimic. Să mergem mai departe. 

Sunetul motorului era înspăimântător în spaţiul acela 
închis, stârnind ecouri peste ecouri. Austin spera ca 
adversarii peste care ar fi putut da să fie complet surzi, 
pentru că altfel apropierea lor era anunţată de la kilometri 
distanţă. Au înaintat cu viteză constantă, stârnind valuri 
ce se izbeau de pereţi, şi curând au pătruns într-o peşteră 
mare. Au descris un cerc rapid în jurul lacului ca să se 
orienteze şi au constatat că râul dispărea din nou, dar că 
exista un canal ce ieşea din cavernă. 

Acest canal se oprea lângă un debarcader mic, iluminat 
de un felinar. Au amarat hovercraftul, lăsându-l alături de 
cele trei bărci cu fundul plat. Cu armele pregătite pentru 
orice eventualitate, au înaintat pe potecă, ajungând la 
carieră. S-au oprit să vadă ce conţineau lăzile, apoi au 
continuat. In depărtare se vedea, lucind slab, lumina zilei. 

Austin s-a oprit sub arcada în consolă şi a ascultat 
muzica slabă ce răzbătea din depărtare. Ritmuri latine. 
Stând cu spatele lipit de peretele peşterii, a strâns în 
mâini arma CAR-15, cu degetul pe trăgaci. A scos capul 
afară, a verificat din ochi zona din jurul platformei de 
încărcare şi, cum nu a văzut pe nimeni, a ieşit cu băgare 
de seamă în lumina orbitoare a zilei. I-a făcut semn lui 
Trout să-l urmeze. Cu Austin în frunte, cei doi au înaintat 
fără zgomot pe îngustul drum neamenajat, ţinându-se cât 
mai aproape posibil de vegetaţia de pe marginea lui. 

Ajunşi în locul unde un alt drumeag, cu făgaşe adânci, 
se despărţea de celălalt drum şi înainta printre copaci, s- 
au făcut una cu tufişurile şi s-au ghemuit. S-au târât 
paralel cu drumul, după care, lăsându-se pe burtă, s-au 
strecurat către marginea unei zone defrişate. Austin a 
înaintat încet şi cu fereală şi a tras cu ochiul prin iarba 
înaltă. Trout l-a prins de umăr, dar Austin văzuse deja 
smocul de păr de culoarea roşie a unui vin bun. Gamay. 
Era legată de bara de protecţie a unei camionete. Faţa ei 
avea culoarea homarului fiert, pielea se jupuise de pe 
nasul ars de soare, părul ei extraordinar ajunsese o 
îngrămădire de bucle murdare, însă, în rest, Gamay părea 
să nu fi păţit mai nimic. Lângă ea se afla un bărbat de 
origine indiană, probabil doctorul Chi. 

Gamay stătea cu ochii închişi, dar i-a deschis şi a privit 
atent în jur, ca şi cum le-ar fi simţit prezenţa. 

Austin a analizat pe dată întreaga situaţie. Sursa 
muzicii era un casetofon portabil aşezat pe bena 
camionetei. În spatele maşinii, aşezaţi direct pe pământ, 
trei bărbaţi erau cufundaţi într-un joc de cărţi. Îşi ţineau 
armele la îndemână, şi fiecare dintre ei purta pistol la 
centură. 

Austin şi-a mutat privirea spre partea din faţă a 
vehiculului, unde un al patrulea bărbat stătea aplecat 
deasupra motorului, lucrând. Şi el avea pistol la brâu, dar 
mai îngrijorătoare era puşca de asalt AK-47 rezemată de o 
roată. Austin i-a făcut semn lui Trout să se retragă. Acesta 
a încuviinţat, înțelegând necesitatea de a face o 


recunoaştere mai atentă, dar expresia feţei îi trăda 
dezamăgirea. 

Câteva minute mai târziu, umăr lângă umăr, s-au 
rezemat de un copac şi au analizat situaţia. 

— Avem patru oameni înarmaţi care, în condiţii 
normale, nu ar constitui o problemă în faţa armelor pe 
care le avem noi, a spus Austin. Însă Gamay şi doctorul 
Chi se află exact în linia de tragere. Nu-mi place faptul că 
al patrulea individ este izolat de ceilalţi. Şi are o puşcă 
automată la îndemână. El ar putea fi primejdia cea mare. 
Ai vreo sugestie? 

— Am putea chema întăriri, a spus Trout, lovind uşor cu 
palma în staţia radio de la centură. Dar chiar dacă ai 
noştri ar sosi curând aici, asta n-ar duce decât la 
confruntare armată, iar numărul victimelor ar putea fi 
mare. 

— Exact aşa gândeam şi eu, a spus Austin, scărpinându- 
şi bărbia, pe care începuse să-i crească barba. Gamay şi 
Chi par să nu fi păţit mai nimic, de unde trag concluzia că 
cineva îi vrea vii, cel puţin deocamdată. 

— Eu cred că vor pleca de aici imediat ce îşi rezolvă 
problemele mecanice la maşină. 

— În momentul ăla, situaţia ar deveni abordabilă. Jocul 
de cărţi se va încheia, iar paznicii s-ar putea îndepărta, 
astfel încât să nu fim în bătaia armelor lor. Ori poate că ni 
se va ivi prilejul în momentul când îi urcă pe Gamay şi pe 
Chi în camionetă. După ce ei ies din cadru, putem acţiona. 

— Mai există o posibilitate, a spus Trout. S-ar putea să 
mai apară indivizi până atunci. 

— Îmi dau seama că dăm ceva cunoscut pe ceva 
necunoscut, şi situaţia nu-mi place nici mie, dar nu cred că 
putem face altceva decât să aşteptăm. 

Fără tragere de inimă, Trout s-a declarat de acord. S-au 
strecurat târâş până la marginea luminişului. Jocul de 
cărţi continua, iar mecanicul îşi vedea de lucrul la motor. 
Austin s-a bucurat văzând că Gamay şi Chi stăteau cu ochii 
deschişi. Şi-a reprimat furia ce creştea în el la vederea 
situaţiei în care se găseau cei doi. 

La multă vreme după ce, sătul până peste cap, Austin îşi 
jurase să nu mai asculte niciodată muzică latino, 
mecanicul s-a retras de sub capota ridicată, şi-a şters 


mâinile murdare de o cârpă mânjită de unsoare şi a urcat 
în cabină. Motorul a pornit de la prima cheie, răspândind 
în jur un huruit cumplit. Un nor de fum violet, ţâşnit din 
ţeava de eşapament, i-a învăluit pe Gamay şi pe Chi, 
făcându-i să-şi mişte capetele dintr-o parte în alta, în 
încercarea zadarnică de a scăpa de noxe. 

Jocul de cărţi s-a încheiat rapid. Jucătorii şi-au înşfăcat 
banii, au sărit în picioare şi, ţinându-şi palmele peste gură 
şi nas, s-au îndepărtat de partea din spate a camionetei. 
Lăsându-şi armele de izbelişte, a observat Austin cu vădită 
plăcere. S-au apucat să răcnească la mecanic, care tocmai 
ce sărise din cabină. După ce a constatat că paznicii nu 
manifestau entuziasmul cuvenit faţă de reuşita lui, acesta 
s-a apropiat de cel mai apropiat dintre ei şi l-a luat furios 
de guler, după care l-a târât până în partea din faţă a 
camionetei şi i-a poruncit să asculte torsul motorului. 
Ceilalţi paznicii au izbucnit în hohote de râs şi s-au 
apropiat de cei doi. 

— A sosit vremea să intervenim, a spus Austin. 

Ingredientele esenţiale ale succesului într-o ambuscadă 
sunt elementul-surpriză şi camuflarea mişcărilor. I-ar fi 
putut secera pe chicleros cu o singură rafală de carabină, 
numai că Austin pornise într-o operaţiune de salvare, nu 
una de ucidere. El şi Trout s-au ridicat în picioare şi au 
pătruns cu paşi măsuraţi în luminiş. Trout a slobozit scurte 
rafale în aer, în vreme ce Austin a ţinut arma îndreptată 
spre chicleros. Obiectivul îl reprezenta intimidarea. Atacul 
a avut rezultatul scontat. Măcar în parte. Cei trei paznici i- 
au văzut pe cei doi atacatori înaintând spre ei, au aruncat 
priviri spre armele rămase departe, după care au revenit 
asupra bărbatului cu păr cărunt şi ochi necruţători şi 
asupra impunătorului însoțitor al acestuia, şi s-au 
împrăştiat în pădure ca nişte frunze suflate de vânt. 

Mecanicul s-a azvârlit în cabină, a băgat motorul în 
viteză şi a apăsat pedala de acceleraţie până la fund. 
Roţile care se roteau nebuneşte au săpat făgaşe adânci în 
sol, azvârlind în spate două jerbe de ţărână. Cu un urlet de 
motor, camioneta a pornit spre ieşirea din luminiş, 
târându-i pe Chi şi pe Gamay ca pe nişte cutii goale de 
conserve legate de bara de protecţie spate, cum se 
obişnuieşte la maşinile tinerilor căsătoriţi. Muzica încă 


urla din difuzoarele  casetofonului rămas în bena 
camionetei. 

Austin a strigat către Trout să ţină arma îndreptată spre 
paznicii fugari şi a scos revolverul Bowen din tocul de la 
şold cu o viteză demnă de un pistolar din Vestul Sălbatic. 
Ţinând arma cu ambele mâini, a ţintit cu calm către partea 
din spate a cabinei. Pistolul a lătrat de cinci ori, iar luneta 
cabinei s-a dezintegrat într-o ploaie de cioburi. Ultimele 
împuşcături fuseseră inutile, deoarece primul foc nimerise 
ceafa şoferului. 

Camioneta a mai înaintat câţiva metri, ca şi cum ar fi 
fost pe pilot automat, însă în cele din urmă s-a oprit, iar 
motorul s-a înecat. Austin a pornit în goană spre 
camionetă. Însă Trout a ajuns acolo înaintea lui, a tăiat 
legăturile lui Gamay cu un cuţit de vânătoare şi şi-a luat 
soţia în braţe. 

O săptămână mai târziu, un taxi a trecut prin dreptul 
gardului negru din fier forjat care înconjura peluzele 
campusului Harvard, a cotit pe o stradă liniştită, mărginită 
de gazon, şi a oprit în faţa unui edificiu de cărămidă, înalt 
de cinci etaje, în stil georgian, care părea nelalocul său 
printre clădirile cu aspect modern ce îi ţineau companie. 
Zavala a coborât din maşină şi s-a uitat la plăcuţa care 
anunţa Muzeul de Arheologie şi Etnologie Peabody. 
Întorcându-se către Austin şi Gamay, a spus pe un ton 
politicos: 

— Asta este o zi mare pentru familia Zavala. Mama a 
avut mereu nădejde că voi ajunge la Harvard. 

— Mama ta trebuie să-i mulţumească soţului meu 
pentru izbânda fiului, a spus Gamay, însă ai oricum 
felicitări din partea noastră. 

— Mulţumesc. Şi mama vă mulţumeşte. Intrăm pe 
tărâmul sfânt? a întrebat el, însoţindu-şi vorbele cu o 
plecăciune şi un gest curtenitor din mână, tipic pentru 
caracterul lui uşor teatral. 

Vizita la Cambridge din acea dimineaţă era urmarea 
convocării lansate de Trout către colegii lui de la NUMA. 
Trout sosise la muzeu pe o rută ocolitoare, ce începuse în 
jungla din Yucatán. După ce îşi regăsise soţia, Paul 
călătorise împreună cu ceilalţi până la Nereus la bordul 
unui elicopter mexican. In timp ce aşteptau sosirea 
aparatelor de zbor, examinaseră mai atent obiectele furate 
ce fuseseră depozitate în peşteră. 

Chi era conducător de pluton, mergând de-a lungul 
lăzilor de lemn şi pervazurilor de piatră, clătinând cu 
tristeţe din cap în vreme ce vorbea despre importanţa 
obiectelor arheologice şi a daunelor ce fuseseră provocate 
prin dezgroparea lor la întâmplare. Oprindu-se în dreptul 
frontoanelor de piatră cu înscrisuri, Chi continuase să se 
lamenteze: 

— Ştiu bine că aceste pietre spun o poveste întreagă, 
una de o importanţă deosebită. Dar pentru că au fost 


extrase într-un mod iresponsabil şi îngrămădite aici, s-ar 
putea să avem nevoie de luni, poate chiar de ani, până 
vom afla ce reprezintă. 

Cuvintele lui Chi răsunaseră în urechile lui Trout pe 
întreaga durată a drumului către Nereus. Medicul de pe 
vas o examinase pe Gamay şi constatase că, în ciuda 
epuizării fizice, starea ei de sănătate era bună. Ştiind că 
soţia lui putea dormi acum într-un pat adevărat, fiindu-i 
oferite bunătăţi de la bucătăria navei, Paul revenise în 
tabăra hoţilor de comori, ducând cu sine echipament de 
fotografiat. 

Armata mexicană înființase acolo o tabără pentru 
protejarea obiectelor de patrimoniu şi depistarea hoţilor 
împrăştiaţi prin zonă. Chi rămăsese pe loc, pentru a 
participa la inventarierea obiectelor furate. După ce Trout 
îi prezentase în linii mari planul său, profesorul îşi dăduse 
acordul cu un aer entuziasmat. Trout realizase sute de 
fotografii digitale ale pietrelor şi inscripţiilor de pe ele. 
Apoi strânsese tot echipamentul şi revenise pe vasul de 
cercetări pentru a-şi reîntâlni soţia şi a zbura spre casă. 
Revenit la Washington, Paul introdusese datele în 
computerele lui. 

Ca geolog şi oceanograf, Trout căpătase o mare 
pricepere în folosirea graficii pe computer în cadrul 
proiectelor submarine. Activitatea lui mergea dincolo de 
sondarea fundului oceanului cu ajutorul unor aparate ce 
slujeau drept ochi şi urechi. Descoperirile de straturi 
primitive sau de izvoare termale trebuiau prezentate în 
aşa fel încât să fie înţelese şi de oameni care nu aveau 
doctoratul în ştiinţe. Arheologia începuse deja să utilizeze 
imagistica pe computer pentru a reconstitui orice, 
începând cu oraşe antice şi terminând cu rămăşiţe de 
schelete. Se consultase în repetate rânduri, prin telefon, 
cu profesorul Chi, care revenise în Mexico City. După ce 
efectuase analiza, îl sunase pe Austin şi îi spusese: 

— Ştiu că ţi se pare o demenţă, dar chestia asta pe care 
am făcut-o pentru doctorul Chi ar putea avea legătură cu 
misiunea la care tocmai lucrăm noi. _ 

Austin nu avea nevoie de nici un alt îndemn. li 
prezentase pe scurt la telefon Ninei Kirov ceea ce 
descoperise Trout şi o întrebase dacă îi putea găsi lui Paul 


un specialist în cultura maya. Ea îl recomandase imediat 
pe doctorul Orville. Trout pusese pe CD informaţiile pe 
care le avea şi plecase spre Cambridge, pentru a purta 
discuţii la Muzeul Peabody. 

Micuța zonă de recepţie a muzeului era dominată de un 
stâlp totemic de origine eschimosă, ale cărui feţe groteşti 
stăteau răsucite spre tânăra studentă aşezată la recepţie. 
Austin a rostit numele său şi al celorlalţi, iar recepţionera 
a apăsat pe butonul de interfon. Apoi a apărut un ghid, o 
tânără la fel de atrăgătoare, care i-a condus până la etajul 
cinci pe o scară metalică, prin dreptul unei sculpturi 
înfăţişând un războinic mayaş şezând. 

Ghidul a ţinut să le prezinte un comentariu pe care 
probabil că-l rostea cu fiecare prilej. 

— Peabody este unul dintre cele mai vechi muzee din 
lume dedicate antropologiei. A fost înfiinţat în 1866, în 
baza unei donaţii de 150 000 de dolari din partea lui 
George Peabody. Construcţia clădirii principale, de cinci 
etaje, a început în 1877. Muzeul deţine cincisprezece 
milioane de obiecte, însă noi vom restitui o mare parte a 
materialelor, îndeosebi artefacte rezultate din activitatea 
lui E.H. Thompson de la situl sacru din Chichén Itzá, unde 
se practica sacrificarea de fecioare. 

— Eu le-aş fi găsit altă utilizare acelor fecioare, a 
murmurat Zavala. 

Din fericire, ghidul nu a auzit comentariul său. I-a 
condus în sala de prelegeri. Nina stătea lângă pupitru şi 
discuta cu un bărbat slăbănog, având părul roşcovan şi 
zbârlit. A zâmbit fermecător când i-a zărit pe ceilalți, 
îndeosebi pe Austin - a remarcat acesta cu încântare -, şi 
s-a apropiat iute, prinzându-l pe Kurt de mână. Austin 
simţea cum îi creşte pulsul de fiecare dată când îi cădea 
privirea asupra formelor îndrăzneţe, de supermodel, ale 
trupului Ninei, sau asupra buzelor ei senzuale. Şi-a jurat în 
sinea sa că, într-o bună zi, o va duce într-un loc unde să nu 
mai fie înconjurați de prieteni şi colegi. 

Nina i-a prezentat pe nou-veniţi doctorului Orville. 
Austin descoperise de multă vreme că înfăţişarea 
exterioară nu conta, însă în cazul de faţă nu era chiar aşa 
sigur. Specialistul în cultura maya purta un costum de 
tweed cu haina boţită, încheiată totuşi la toţi nasturii, deşi 


era o zi caldă. Cravata demodată, cumpărată dintr-un 
magazin de lucruri de ocazie, avea multe pete de grăsime. 
Strălucirea de maniac din ochii migdalaţi era amplificată 
până la proporţii incredibile de ochelarii cu lentile groase, 
însă inteligenţa arzătoare reuşea să ţină umbra nebuniei 
în frâu. Insă abia-abia. Austin se aştepta ca din clipă în 
clipă ochii să-i sară din orbite aidoma vreunui personaj 
diliu de desene animate. A hotărât să analizeze cu altă 
ocazie graniţa delicată dintre geniu şi tulburarea mintală. 

— Paul pregăteşte ultimele detalii ale prezentării, aşa 
că va fi alături de noi peste câteva minute, a anunţat Nina. 

S-a deschis uşa. Gamay se aştepta să apară soţul ei, cu 
obişnuita plecare a capului spre a nu lovi pragul de sus. A 
căscat gura în semn de uimire, apoi pe faţă i-a apărut un 
zâmbet generos. Întinzând mâna spre silueta scundă şi 
delicată, a rostit: 

— Fără macetă, era cât pe ce să nu te recunosc, 
profesore Chi! 

Schimbarea în înfăţişare a profesorului trecea dincolo 
de cea conferită de instrumentul pentru tăierea tulpinilor 
de trestie de zahăr. Purta un costum la comandă Armani, 
de culoare gri, şi o cravată de un galben intens, pe care le 
etala cu aceeaşi naturaleţe cu care îmbrăca veşmintele de 
ţăran. 

Chipul lui Chi, cu trăsături indiene clasice, era împietrit 
precum acela al unui gargui, însă în ochii negri apăruse o 
expresie de amuzament. 

— Când eşti în Roma... a spus el, cu o uşoară ridicare 
din umeri. 

— Profesore, sunt surprinsă extrem de plăcut! Arăţi 
grozav, a zis ea. 

— Şi tu la fel, doctor Gamay. 

Ultima oară când îl văzuse pe profesor, acesta făcea 
semne de rămas-bun de la sol, în vreme ce ea urca spre 
cer într-un elicopter. În ciuda aventurii trăite pe râu, Chi 
părea neschimbat. Spre deosebire de el, Gamay nu-şi 
revenise pe deplin decât după ce ajunsese la Washington. 
Atacul soarelui fierbinte din Yucatân îşi făcuse efectul 
asupra pielii ei delicate. Dieta cu fructe uscate şi nopţile 
albe, bântuite de vise cu şerpi, nu-i fuseseră prea mult de 
ajutor. 


Sala de prelegeri a început să semene cu o paradă de 
modă atunci când Trout a pătruns pe uşă. Ca şi cum ar fi 
dorit să se armonizeze cu mediul universitar din nord-est, 
Trout adoptase o atitudine pseudoenglezească, purtând un 
sacou sport făcut la comandă, din stofă de lână, croit la 
Londra pentru a se potrivi staturii lui, pantaloni de culoare 
oliv, cu o dungă perfectă, plus inevitabilul papion. Şi-a 
cerut scuze pentru întârziere şi, în vreme ce profesorul 
trecea la pupitru, Trout s-a dus la masă şi a introdus o 
dischetă în laptopul conectat la ecranul de proiecţie. 
Atmosfera amintea de aceea pe care o crea Hiram Yaeger 
la sediul NUMA. Nina s-a aşezat la masă, iar restul echipei 
NUMA a ocupat primul şir de scaune, ca nişte boboci 
nerăbdători în prima zi de cursuri. 

Orville a rostit discursul inaugural. 

— Vă mulţumesc tuturor pentru prezenţă. Nina vă poate 
spune că mă bucur de reputaţia de a face afirmaţii trase 
de păr în presa locală. Pe faţă i-a apărut un zâmbet destul 
de strâmb. Totuşi, trebuie să recunosc că până şi bogata 
mea imaginaţie ar avea mult de furcă pentru a inventa o 
poveste mai fantastică decât aceea pe care o veţi asculta 
în momentele ce urmează. Aşadar, fără să mai trag de 
timp, îi cedez cuvântul stimatului meu coleg şi prieten, 
doctorul José Chi. 

Stând lângă pupitru cu mâinile prinse la spate, 
profesorul părea şi mai scund decât în realitate. 

— Aş dori să îi mulţumesc doctorului Orville pentru 
organizarea întâlnirii de faţă şi pentru că ne-a îngăduit să 
folosim spaţiul acestei instituţii unde mi-am petrecut 
multe ore fericite ca student, a rostit Chi pe un ton sec, 
amintind de foşnetul frunzelor uscate sub picioare. După 
cum ştiţi, eu şi doctor Gamay am descoperit o adevărată 
comoară, alcătuită din sute de artefacte furate. Între 
acestea s-au numărat câteva blocuri de piatră cu sculpturi 
ciudate şi stele decupate din temple şi clădiri antice, fără 
nici un respect faţă de origine, astfel că multe dintre ele 
au fost avariate. Cu toate că aş fi preferat ca asemenea 
obiecte vechi să rămână netulburate în pământ, pentru a fi 
catalogate in situ, s-ar putea ca oamenii care le-au scos de 
acolo să fi ajutat, fără să vrea, la rezolvarea a ceea ce 
înţeleg a fi o situaţie critică, după părerea prietenilor mei 


de la NUMA. 

Chi a ridicat un deget în aer, iar Trout a apăsat o tastă a 
laptopului. Pe ecran a apărut o fotografie aeriană. 

— Acesta este situl prădat, a spus Chi. Movilele pe care 
le vedeţi reprezintă rămăşiţele unor clădiri grupate în 
jurul a ceea ce era cândva piaţa centrală dintr-un oraş 
maya. Următoarea imagine, vă rog! 

Pe ecran a apărut o altă fotografie. 

— Acesta este un observator. Vă rog să remarcaţi 
detaliile ce apar pe friză. Următoarea imagine. 
Construcţia nu s-a limitat la nivelul solului. Aici vedem un 
templu subteran. Este una dintre trăsăturile care fac acest 
sit să fie extrem de aparte. 

Austin s-a aplecat în faţă, ca şi cum ar fi încercat să se 
plaseze pe sine în locul respectiv. 

— Aparte, din ce alte puncte de vedere, doctore Chi? 

Făcând un semn din mână către imaginea din spatele 
lui, profesorul a zis: 

— Majoritatea oraşelor maya reprezintă aşezări ce 
aveau rol administrativ, religios şi locativ. Acest centru a 
fost dedicat în întregime ştiinţei. În primul rând, studierii 
timpului şi astronomiei. În ultimă instanţă, ştiinţa maya se 
află în strânsă legătură cu religia, tot astfel cum religia 
avea legături cu puterea politică. Eu am totuşi sentimentul 
că aici se desfăşurau cercetări ştiinţifice mai ample decât 
în mod obişnuit. Numele acestui loc este, în limba 
mayaşilor, Locul Cerului. În discuţia de faţă, îi voi spune 
MII. 

— Ceva de genul Institutului de Tehnologie 
Massachusetts'1? a întrebat Zavala. 

Renumitul institut de cercetări şi studii se găsea la doar 
câţiva kilometri depărtare de locul în care se aflau. 

— Da, a răspuns Chi, dar în acest caz MIT vine de la 
Mayan Institute of Technology, Institutul de Tehnologie 
Mayaşă. 

La fel ca un comic dând reprezentații într-o cafenea, Chi 
a aşteptat ca hohotele de râs să se stingă, după care l-a 
lăsat pe Trout să ia cuvântul, reluându-şi locul la masă. 

Spre deosebire de profesor, Trout a trebuit să se aplece 
peste pupitru. 

— De la bun început, doctorul Chi a fost convins că 
imaginile şi caracterele înscrise pe plăcile de piatră 
descriau o poveste, a spus Trout. Din nefericire pentru noi, 
lucrurile erau amestecate, ca şi cum ai desprinde paginile 
unui roman şi le-ai rearanja într-o ordine întâmplătoare. 
De fapt, a fost vorba despre câteva astfel de romane, 
deoarece pietrele proveneau din mai multe surse. Munca 
ne-a fost îngreunată şi de faptul că „paginile” erau 
reprezentate de pietre masive. Aşa că, am făcut zeci de 
fotografii şi am introdus toate aceste date în computer, 
reuşind să rearanjăm imaginile privindu-le pe monitor. Ne- 
am folosit de bunul-simţ şi de informaţiile furnizate de 
scrierile mayaşe pe care le-au tradus doctorul Chi şi 
doctorul Orville. Apoi am aşezat plăcile într-o anumită 
ordine, în acelaşi mod în care se organizează un scenariu 
de film publicitar. Povestea pe care o spun aceste pietre 
este, aşa cum a sugerat doctor Orville, stranie şi de 
necrezut. 

Trout s-a întors la comanda proiectorului, iar Orville a 
venit la pupitru. 

— A fost destul de uşor să aşezăm imaginile pe 
categorii. Ne-am concentrat pur şi simplu asupra plăcilor 
în care apăreau corăbii precum acelea de pe observatorul 
MIT pe care le-aţi văzut ceva mai devreme, şi de la ele am 
pornit. Aceasta este prima din punct de vedere cronologic. 

Austin a studiat imaginea preţ de o clipă. 

— Arată ca armada spaniolă ieşind în larg. 

— Da, judecând după numărul de corăbii, este mai 
degrabă vorba despre o flotă, nu despre activitatea 
obişnuită dintr-un port. Agitaţia este frenetică, dar bine 
organizată. Vedem corăbii aliniindu-se, fiind încărcate, 
apoi aşteptând să plece cu încărcătura. 

Fotografia a fost înlocuită de o serie de scene înfăţişând 
flota în marş pe mare. 

— Aici avem un voiaj foarte imaginativ, în care apar tot 
felul de creaturi marine ciudate, a continuat Orville. Multe 
dintre aceste scene se deosebesc între ele doar prin detalii 
neînsemnate. Probabil că era vorba despre un mijloc 
artistic prin care se crea senzaţia de scurgere a timpului. 

— Ai idee despre cât timp ar fi vorba? a întrebat Gamay. 

— Scrierile maya spun că voiajul a ţinut un ciclu lunar. 


În jur de treizeci de zile. Mayaşii se pricepeau bine să 
măsoare timpul. Iată ultima imagine din serie. Corăbiile au 
ajuns la destinaţie. Sunt întâmpinate şi descărcate. Se 
observă o oarecare familiaritate în privinţa operaţiunilor, 
ceea ce sugerează că ele erau cunoscute locuitorilor 
insulei. S-a întors apoi spre Trout şi a zis: Prietene, a venit 
momentul să faci o minune pe computer. 

Trout a dat aprobator din cap. Cursorul luminând 
intermitent a ales trei siluete din cadrul scenei, le-a 
încadrat feţele cu o linie albă şi groasă, apoi le-a mărit. 
Una aparţinea unui bărbat bărbos, cu profil acvilin şi 
purtând un coif de formă conică. Următoarea faţă era lată, 
cu buze pline; omul avea pe cap o tichie strâmtă sau o 
cască. Cel de-al treilea chip avea pomeţii proeminenţi; pe 
cap bărbatul purta o podoabă alcătuită din pene. 

Trout a deplasat imaginile spre stânga ecranului, 
aranjându-le de sus în jos. În dreapta au apărut alte trei 
feţe. 

— Arată ca şi cum ar fi fost despărțiți după naştere, a 
remarcat Zavala după ce s-a uitat la perechi. 

— Similitudinea este izbitoare, nu? a ţinut să spună 
Orville. Să revenim la întreaga scenă. Doctor Kirov, în 
calitate de arheolog marin, am fi încântați să-ţi ascultăm 
părerea. 

Ajutându-se de un indicator cu laser, Nina a atras 
atenţia asupra unei corăbii, apoi asupra alteia. 

— Aici avem de fapt aceeaşi corabie, slujind două 
scopuri. Caracteristicile sunt identice. Corpul lung şi cu 
fundul plat. Absența ghiului; strângătorul de randă sau 
frânghiile folosite pentru coborârea şi urcarea pânzei 
atârnă de o vergă fixă. Linia navei arată că avem de a face 
cu o pupa avântată. Trei punți. Straiuri prova şi pupa. 
Prova sculptată. Linia punctată de culoare roşie a zăbovit 
o clipă. Aici avem o vâslă dublă drept cârmă. Protuberanţa 
de la celălalt capăt este un berbec. Iar de-a lungul punţii 
se vede un şir de scuturi. 

— Aşadar, vorbim despre o corabie de luptă? a întrebat 
Zavala. 

— Da şi nu, i-a răspuns Nina. Pe puntea superioară a 
uneia dintre corăbii există oameni cu sulițe. Evident, 
soldaţi sau marinari. La prova corăbiilor sunt observatori, 


şi există spaţiu din plin pentru vâslaşi. Linia laserului a 
trecut la o altă corabie. Aici, însă, puntea este rezervată 
unei persoane importante. Uitaţi-vă la silueta acestui 
bărbat stând în bătaia soarelui. Toiagul are o semilună în 
cap, indicând nava-comandant a amiralului. Obiectul de 
aici, atârnând la pupa, ar putea fi o decoraţiune, probabil 
un drapel scump, care arată că amiralul este în exerciţiu. 

— Cam cât de lungă ar putea fi o asemenea corabie? a 
întrebat Austin. 

— După părerea mea, undeva între treizeci şi şaizeci de 
metri. Poate mai lungă. Asta ar însemna că greutatea ei ar 
fi de aproape o mie de tone. 

— Nina, ai putea apela la comparaţia aceea pe care ai 
folosit-o faţă de noi, oamenii de uscat? a intervenit Orville. 

— Cu plăcere. Această corabie este mult mai lungă 
decât orice navă englezească din secolul al XVII-lea. 
Mayflower, de exemplu, avea doar o sută optzeci de tone. 

— Prin urmare, după părerea ta, ce avem în faţă? a 
întrebat-o Orville. 

Nina a privit lung la imagini, ca şi cum nu îi venea să 
exprime ceea ce gândea. În cele din urmă, omul de ştiinţă 
din ea a avut câştig de cauză, astfel că a zis: 

— După părerea mea ca arheolog marin, corăbiile 
înfăţişate aici reflectă caracteristicile navelor oceanice ale 
fenicienilor. Dacă asta sună oarecum neclar, da, mă voi 
feri să dau acum un verdict definitiv, pentru că aş mai 
avea nevoie de nişte dovezi. 

— Ce fel de dovezi îţi mai trebuie, Nina? a întrebat 
Austin. 

— O corabie reală, de exemplu. Ceea ce ştim despre 
corăbiile feniciene am aflat în principal cercetând 
monedele rămase de la ei. Se fac unele afirmaţii cum că 
astfel de corăbii aveau chiar şi o sută de metri lungime. Aş 
cam pune la îndoială asemenea afirmaţii, dar, chiar dacă 
reducem la jumătate, tot avem o corabie de dimensiuni 
remarcabile pentru acea vreme. 

— Suficient de remarcabile pentru a traversa Atlanticul? 

— Fără îndoială, a răspuns ea. Aceste nave erau mult 
mai mari şi mai sigure decât numeroasele corăbii cu pânze 
care au reuşit să ajungă de cealaltă parte a oceanului. Ce 
Dumnezeu, unii au traversat vâslind într-o barcă de 


pescuit cu fund plat! Acest vas ar fi fost ideal. Pentru 
navigația pe ocean nu există un mijloc de propulsie mai 
bun decât vela pătrată. In cazul unui greement auric, 
există oricând riscul ca ghiul să descrie o mişcare bruscă 
şi periculoasă, la vreo schimbare neaşteptată a vântului. 
În cazul strângătorului de randă, puteau scurta pânza în 
cazul unui vânt prea puternic. Se putea întâmpla să capete 
raliu din cauza chilei puţin adânci, dar exista posibilitatea 
ca vâslaşii să menţină corabia stabilă, iar lungimea ei ar fi 
ajutat mult această operaţiune. In condiţii de vreme 
ideală, o triremă ca asta putea naviga peste o sută 
cincizeci de kilometri pe zi. 

— Şi, în absenţa unei corăbii reale, ce altceva ţi-ar mai 
trebui ca să ai convingerea că avem aici o navă feniciană? 

— Nici nu se pune problema de a mă convinge pe mine, 
a spus Nina. Eu sunt deja convinsă. Paul, putem reveni la 
feţele acelea? 

Cele şase capete sculptate au apărut din nou pe ecran. 
Punctul roşu al laserului a atins chipul bărbos, apoi a 
trecut la geamănul lui. 

— Coifurile ascuţite ale acestor bărbaţi sunt identice cu 
acelea purtate de marinarii fenicieni. 

— Lucru ce nu trebuie să ne surprindă, a intervenit 
Orville, pentru că fotografia din dreapta provine de la o 
stelă feniciană descoperită în apropiere de Tunisia. Chipul 
omului de dedesubt este identic cu feţele având trăsături 
africane descoperite la La Venta, în Mexic. Cel de-al 
treilea tip de faţă provine de la ruinele mayaşe din Uxmal. 

— Parcă aud o concluzie ce ne stă pe buze tuturor, a 
spus Austin. 

Orville s-a rezemat de spătarul scaunului şi şi-a 
împreunat degetele mâinilor, alcătuind un soi de piramidă. 

— Îţi poţi baza liniştit concluziile pe nişte potriviri de 
imagini când eşti un pseudosavant şi încerci să vinzi o 
carte, dar asta nu se cheamă arheologie, a spus Orville, 
apoi a inspirat adânc. Dacă m-ar auzi făcând asemenea 
afirmaţii, colegii mei mi-ar face praf şi bruma de reputaţie 
de care mă mai bucur şi m-ar bârfi de la un capăt la altul 
al Harvardului. Arheologia marină nu e punctul meu forte, 
astfel că nu pot evalua părerile Ninei. Ştiu însă că 
inscripţiile de pe aceste pietre ne arată fenicieni, africani 


şi mayaşi adunaţi în acelaşi loc. Pe de altă parte, eu şi 
doctorul Chi am tradus caracterele săpate în piatră, atât 
împreună, cât şi independent, şi de fiecare dată am ajuns 
la aceleaşi rezultate. Pietrele spun că acele corăbii au 
sosit în ţinutul mayaşilor după ce au fugit de un dezastru 
petrecut în ţara de baştină. În plus, au fost întâmpinați în 
calitate de cunoştinţe vechi, nu ca străini. 

— Înscrisurile precizează vreo dată? 

— Având în vedere obsesia mayaşilor faţă de precizie, 
aş fi fost surprins dacă nu ar fi apărut şi o dată. Corăbiile 
au sosit, după calendarul nostru, în 146 î.Hr. 

Nina s-a uitat la imaginea proiectată şi a şoptit ceva în 
latină. Văzând ochii tuturor îndreptaţi spre ea, a explicat: 

— E ceva ce se învaţă în latină în primul an de studiu. 
Delenda est Carthago. Cartagina trebuie distrusă! Cato cel 
Bătrân îşi încheia cu aceste cuvinte fiecare cuvântare pe 
care o ţinea în faţa Senatului roman. El se străduia să 
stârnească un curent de opinie favorabil pronunțării unui 
război împotriva cetăţii feniciene Cartagina. 

— Şi a reuşit, din câte ţin eu minte. Cartagina a fost 
distrusă, a spus Austin. 

— Da. În 146 î.Hr. 

— Ceea ce înseamnă că aceste corăbii probabil fugeau 
din calea romanilor. 

— Data e o dată, şi atâta tot, a spus Nina, parcă 
împotrivindu-se, pentru a nu se lăsa ademenită de teoria 
lui Austin. Eu doar am remarcat coincidenţa. Nu am tras şi 
concluziile. Ca om de ştiinţă, aş da dovadă de 
iresponsabilitate dacă aş face o asemenea afirmaţie, a 
adăugat ea, însă nu a reuşit să-şi ascundă emoția ce i se 
reflecta în ochii cenuşii. 

— Înţeleg de ce, în calitate de oameni de ştiinţă, nu 
puteţi spune răspicat ce gândiţi fără a avea dovezi mai 
convingătoare, a zis Austin. Dar din ce am văzut astăzi 
aici, sunt convins că inscripţiile de pe aceste plăci 
sugerează că au existat navigatori din Antichitate care au 
ajuns în America înaintea lui Columb. Ştiţi bine că 
fenicienii erau capabili să traverseze oceanul. 

— Ştiu că până în secolul al XV-lea sau al XVI-lea au fost 
cei mai mari exploratori ai umanităţii. Ei au dat ocol Africii 
şi au ajuns chiar şi în Cornwall, pe coastele Angliei, şi la 


Capul Verde. Într-o astfel de călătorie, se spune că ar fi 
avut mii de oameni îmbarcaţi pe şaizeci de corăbii. 

— Ceea ce era de demonstrat... a rostit Austin pe un ton 
doct. 

— Nu te grăbi chiar aşa, Euclid. Scepticii vor afirma că 
inscripțiile sunt interesante, dar cine poate susține că sunt 
autentice? Cu ani în urmă, nişte inscripţii găsite în Brazilia 
păreau a descrie o expediţie feniciană încă din anul 531 
î.Hr. Opinia generală a fost că respectivele inscripţii 
fuseseră falsificate. Sună absurd, dar se găsesc unii care 
să spună că hoţii de artefacte ar fi putut sculpta aşa ceva 
ca să-şi vândă marfa unor colecționari prea creduli. Sigur, 
se poate susţine că au existat „corăbii din Tarsus” care au 
făcut voiaje transatlantice, dar avem nevoie de dovezi mai 
substanţiale şi incontestabile pentru a determina 
comunitatea ştiinţifică să accepte asta. 

— Dar astrolabul pe care l-aţi descoperit tu şi 
profesorul? 

— Nici aşa nu convingi pe nimeni, Kurt. Vor susţine că 
vreun om de-al lui Cortez ori vreun hidalgo spaniol a adus 
acest obiect aici, iar un indian l-a furat şi l-a ascuns într-un 
templu antic. Nu ajungi nicăieri decât dacă ştii sigur cum 
de s-a nimerit să fie acolo. 

— Scrierile indicau ce anume transportau corăbiile? 

— Am păstrat asta pentru la urmă, a spus Orville, 
chicotind ca un şcolar pus pe şotii. 

— A, chiar! Ştim ce încărcătură se afla la bord, a spus 
Chi. Scrierile mayaşe susţin că era vorba în principal 
despre aramă, bijuterii, aur şi argint. 

Austin a făcut o figură de parcă ar fi încercat să se 
trezească dintr-o lovitură de pumn primită în cap. 

— Vreţi să spuneţi că erau încărcate cu comori? 

Chi a dat afirmativ din cap. 

— Asta n-a fost o expediţie comercială obişnuită, a spus 
Austin, cu ochii verzi sticlind. Cartagina era asediată de 
romani. Cartaginezii ar fi făcut orice le-ar fi stat în putinţă 
pentru ca romanii să nu pună mâna pe tezaurul regal. 

— Aveţi idee ce s-a întâmplat cu comoara? a întrebat 
Zavala. 

— Din nefericire, nici una dintre sculpturi nu trece 
dincolo de evenimentul sosirii în siguranţă a corăbiilor, a 


spus Chi. 

Nina s-a încruntat. 

— Treaba asta cu comoara este extrem de interesantă, a 
zis ea pe un ton nemulţumit, dar strălucirea aurului şi a 
argintului nu trebuie să ne împiedice să descoperim de ce 
membrii expediției mele din Maroc au fost masacrați. 

— Nina are dreptate, a zis Austin. Să ne concentrăm 
asupra elementelor care unesc aceste inscripţii de 
celelalte descoperiri. Cristofor Columb. Ştim că, la sute de 
ani după ce au fost sculptate aceste plăci de piatră, 
Columb a auzit poveşti despre o mare comoară. A făcut 
semn către ecran. Să o fi căutat cumva pe aceasta? 

— N-aş vrea să-ţi dărâm teoria, a intervenit Orville, dar 
s-ar putea ca zvonurile în baza cărora a acţionat Columb 
să fi fost bogăţiile reale deţinute de azteci. După cum ştim, 
spaniolii au avut norocul s-o găsească mai târziu. A tăcut o 
clipă. După cum susţii, Columb a urmat un traseu 
prestabilit. Să înţeleg că a urmat indicaţiile de pe vreo 
hartă? 

— Nu tocmai, a spus Austin. ii minte ştirea de presă pe 
care Nina te-a rugat să o dezgropi din arhiva ta? 

— A, acel articol din dosarul fortean despre obiectul din 
piatră. 

— Columb a amintit că a fost îndrumat de o „piatră 
vorbitoare”. 

— Acum mi-am adus aminte. Monolitul sculptat pe care 
l-au găsit în Italia. A fost trimis într-un camion blindat. 
Urma să ajungă aici, la Muzeul Peabody. 

— Piatra aceea ar putea fi cheia întregii afaceri, a spus 
Austin. Ar putea explica asasinatele şi ne-ar putea 
îndruma spre comoară. 

— Mare păcat că nu putem arunca o privire la ea. 

— Cine spune că nu putem? NUMA a abordat proiecte 
mai dificile şi la adâncimi mult mai mari. 

— Stai să văd dacă am înţeles bine ce spui, a rostit 
Orville parcă nevenindu-i a crede. Plănuiţi să vă 
scufundaţi la peste şaizeci de metri, în epava unui 
transatlantic a cărui stare este cine ştie cum, ca să 
recuperaţi un artefact masiv din piatră, aflat într-un 
camion blindat? 

Zavala a clipit şmechereşte spre Austin. 


— Cu puţin noroc, am putea realiza asta între micul 
dejun şi masa de prânz, ca să avem ce sărbători la cină. 

— Hm, a făcut Orville, surâzând şiret. S-a aplecat puţin 
în faţă şi a arătat cu degetul spre cei doi specialişti de la 
NUMA. Şi unii spun că eu aş fi nebun de legat! 


39 
Bancurile de nisip Nantucket 


Minisubmersibilul abia coborâse câţiva metri sub apele 
verzi-albăstrui din Strâmtoarea Nantucket, iar Austin deja 
părea nemulţumit de faptul că intrase în imersiune 
împreună cu Zavala. Rezervele lui nu aveau nici o legătură 
cu priceperea acestuia ca pilot. Cu greu se putea găsi 
vreun vehicul submarin, marin sau terestru pe care Zavala 
să nu-l poată conduce sau manevra. Îl deranja faptul că 
individul cânta fals. În timp ce macaraua ridicase 
submersibilul de două persoane de pe punte ca să-l aşeze 
pe apă, Joe se apucase să interpreteze o versiune în 
spaniolă a piesei Submarinul galben a celor de la Beatles. 

Austin s-a răstit în microfon: 

— Alt cântec nu ştii? 

— Asta e la cererea publicului. 

— Ce-ar fi să alegi Departe, departe”? ? 

În cască s-a auzit râsul discret al lui Zavala. 

— Doamne, n-am mai auzit cântecul ăsta de când eram 
un muchacho! 

— Vremurile disperate impune măsuri disperate. 

— No problema. Oricum sună mai bine cu o chitară. 
Unde vrei să ajungi, amigo? 

— Pentru început, hai să o luăm în jos. 

Zavala a făcut un semn de confirmare, vizibil prin domul 
de observare care era atât de aproape, încât Austin ar fi 
putut întinde mâna să-l bată pe umăr pe amicul lui dacă 
nu ar fi existat plexiglasul care le încadra capetele. Cele 
două domuri gemene erau montate în partea frontală a 
minisubmarinului, ieşind într-un anumit unghi din 
suprafaţa plată de ceramică verde şi aducând cu ochii 
bulbucaţi ai unei broaşte. 

Deep Flight II se deosebea de majoritatea 
submersibilelor şi batiscafurilor de mare adâncime, care 
au de obicei forma unui om gras, rotund şi gros în jurul 
taliei. Arăta mai curând ca un avion de luptă futurist decât 
ca un vehicul submarin. Fuzelajul era rectangular şi plat, 


15 Piesă cântată de trupa rock Slade, lansată în 1974. (n.tr.) 


având marginile din faţă şi din spate ascuţite, amintind de 
capătul util al unei dălţi. Părţile laterale erau 
perpendiculare faţă de partea superioară şi cea inferioară, 
ambele plate şi cu margini ascuţite, ca şi cum ar fi fost 
vorba despre o pânză întinsă pe un cadru. Aripile 
butucănoase şi de formă pătrată erau echipate cu lumini 
fixe. Suflantele de propulsie erau montate în partea din 
spate a aripilor şi a domurilor de observaţie. In partea 
frontală exista o pereche de braţe de manipulare şi un 
reflector mobil. 

Spre deosebire de membrii echipajului unui submersibil 
obişnuit, care stăteau cu spatele drept, de parcă s-ar fi 
aflat la un pupitru, Austin şi Zavala stăteau întinşi ca nişte 
sfincşi, cu faţa înainte, legaţi în locaşuri strâmte de forma 
trupurilor, cu coatele rezemate pe nişte perniţe. Aveau 
comenzi duale, inclusiv un joystick pentru înălţare şi un 
altul pentru reglarea vitezei. Zavala comanda aparatul, în 
vreme ce Austin se ocupa de celelalte sisteme, precum cel 
de iluminat, cel video şi cel care controla braţele 
manipulatoare. Tot el stătea cu ochii pe afişajul digital 
care cuprindea busola, vitezometrul şi contorul de 
parcurs, precum şi comenzile pentru indicatorul de 
adâncime, instalația de aer condiţionat, unitatea 
stroboscopică şi sonarul. Aparatul avea o flotabilitate bună 
şi se scufunda deplasându-se prin apă, pilotul reglând 
profundoarele din secţiunea de coadă, cam ca la un avion. 

Corpurile lor erau ridicate la un unghi de treizeci de 
grade, pentru a simula poziţia firească a unei persoane 
care înoată. Această poziţie făcea ca ascensiunile şi 
coborârile rapide să pară mai puţin înspăimântătoare. 
Spaţiul era suficient pentru statura lui Austin, care avea 
1,85 m, dar se dovedea cam strâmt la umeri. Cu toate 
acestea, trebuia să recunoască, chiar şi în ciuda serenadei 
cântate de Zavala, că aparatul oferea o modalitate plăcută 
de a inspecta un transatlantic scufundat. 

La suprafaţă, prezenţa navei era marcată de o 
geamandură sferică de culoare roşie. Pentru a cobori, 
Zavala a descris câteva cercuri în jurul cablului de 
geamandură, care mergea, cale de cincizeci şi cinci de 
metri, de la suprafaţă până la o bucată de lanţ legată de 
cel de-al treilea grui pentru bărcile de salvare de la 


babord. În mod normal, coborârea până la partea cea mai 
ridicată a epavei dura între trei şi patru minute. Având o 
viteză de cinci noduri, minisubmarinul putea parcurge 
acea distanţă în mult mai puţin timp, dar Austin dorea să 
se deprindă cu mediul în care vor lucra. Aşa că l-a rugat 
pe Zavala să coboare lent spre fundul mării. 

Apa tot mai adâncă filtra culorile luminii solare ce 
pătrundea de la suprafaţă. Nuanţele de roşu au dispărut 
primele, apoi, pe rând, celelalte culori ale spectrului. La 
zece metri adâncime toate nuanțele dispăruseră, mai puţin 
cele de verde-albăstrui. In compensație pentru amurgul 
artificial, apa a devenit limpede precum cristalul fin atunci 
când submarinul a pătruns prin straturile mai calde ale 
termoclinei!€, unde particulele de vegetaţie pluteau în 
suspensie. Submarinul a descris spirale leneşe către fund, 
rotindu-se în jurul cablului de ancoră. Pe fundalul palid al 
nisipului a apărut treptat o formă uriaşă, ocupând tot 
câmpul lor vizual. 

Datorită vizibilităţii excelente, submarinul putea să se 
deplaseze fără să folosească reflectoarele. La adâncimea 
de treizeci şi şase de metri, Zavala a îndreptat traiectoria, 
a redus viteza la minimum şi a aprins reflectorul aflat sub 
burta aparatului. Transatlanticul zăcea pe o parte. În 
bătaia luminii, o secţiune a corpului de sub ei şi-a pierdut 
nuanţa neagră, căpătând un verde-cenuşiu cu aspect 
cadaveric, întrerupt ici şi colo de pete de galben amintind 
de lepră şi de porţiuni ruginite care semănau cu sângele 
închegat. Patina creată de invazia a milioane şi milioane 
de anemone-de-mare se pierdea în obscuritatea de dincolo 
de zona iluminată. 

Lui Austin nu-i venea să creadă că acel leviatan uriaş şi 
mort fusese cândva una dintre cele mai rapide şi frumoase 
nave din lume. Şi-a spus că ar fi putut sta dinaintea unei 
clădiri la fel de înalte cât era Doria de lungă fără a se lăsa 
dominat de mărimea ei. Însă dacă acelaşi turn de două 
sute de metri ar fi aşezat culcat pe o câmpie plată şi 


16 Strat subţire într-o masă mare de fluid în care temperatura se 
modifică mult mai repede, în funcţie de adâncime, decât în 
straturile superioare sau inferioare. De obicei, acest strat este 
unul de separație între apa mereu agitată de la suprafaţă şi cea 
liniştită de la fundul mării sau oceanului. (n.tr.) 


pustie, imensitatea construcţiei ar tăia oricui răsuflarea. 

Zăcând pe partea tribord, parcă ascunzându-şi rana 
uriaşă ce-i adusese moartea, făcută de etrava ascuţită a 
navei Stockholm, Doria arăta ca un monstru marin care se 
aşezase pur şi simplu să se odihnească, adormise, iar 
acum era luat în stăpânire de ocean. Minisubmarinul a 
pornit camera video şi a alunecat tăcut spre pupa, 
rămânând la mică distanţă de şirul de hublouri. Dominat 
de corpul masiv al navei, aparatul semăna cu un crustaceu 
cu ochi bulbucaţi care dă târcoale unei balene. In 
apropierea elicei tribord, de şaisprezece tone, Zavala a 
virat brusc şi a trecut pe deasupra dreptunghiurilor negre, 
foarte vizibile, care slujiseră cândva drept ferestre pe 
puntea de promenadă. Când a ajuns în ape deschise, a 
coborât submersibilul la adâncimea de şaizeci de metri şi 
l-a îndreptat înspre prova, pe un drum paralel cu traseul 
urmat mai devreme. Punţile multietajate formau un perete 
vertical înalt de aproape treizeci de metri aflat în stânga 
lor. Au trecut pe lângă trei bazine de înot care cândva îi 
răcoriseră pe pasageri în funcţie de clasă, deplasându-se 
de-a lungul punţii unde se aflau bărcile de salvare, ale 
căror vinciuri nu funcționau acum, după cum nu 
funcţionaseră nici în 1956. 

De vinciurile ca nişte cârlige se agăţaseră zeci de 
năvoade de pescuit. Acestea învăluiau puntea ca nişte 
linţolii uriaşe, drapate peste un catafalc imens. Ochiurile 
fuseseră acoperite cu mantia ca de promoroacă a 
vegetației marine. Unele năvoade, ţinute deasupra epavei 
de micile lor geamanduri, încă făceau captivi peşti din 
bancurile de merluciu şi cod care se vânzoleau periculos 
de aproape. Observând oasele pe jumătate putrezite 
prinse în ochiuri, Zavala a menţinut minisubmarinul la o 
distanţă înţeleaptă de năvoadele care încă se dovedeau 
primejdioase. 

Uriaşul coş de fum, vopsit în roşu şi alb, se prăbuşise, 
lăsând un gol de formă pătrată ce cobora până în camera 
motoarelor. Alte deschideri marcau puțuri de scări rămase 
descoperite. Suprastructura alunecase şi zăcea într-un 
amestec de resturi ce se degrada treptat pe fundul mării. 
Pierzându-şi coşul de fum şi suprastructura, Andrea Doria 
arăta mai curând a barjă, nu a transatlantic. Cei doi 


exploratori au început să capete senzaţia că se aflau în 
preajma unui transatlantic gigantic doar când au trecut 
prin dreptul rămăşiţelor timoneriei şi au văzut cavaleţii de 
barcă, tamburii de vinciuri şi bolarzii intacţi de pe puntea 
prova. Era greu de crezut că un vas de asemenea 
dimensiuni se putea scufunda, dar aşa se spusese şi 
despre Titanic, a ţinut Austin să-şi reamintească. Se ţineau 
sobri ca la o înmormântare, însă, în cele din urmă, Austin 
a rupt tăcerea. 

— Uite cum arată treizeci de milioane de dolari după 
câteva decenii petrecute pe fundul mării. 

— Cam mulţi bani plătiţi ca să iasă un soi de halău 
supradimensionat, a zis Zavala. 

— Atât a costat doar corpul navei. Nu am pus la 
socoteală milioanele băgate în mobilier, lucrări de artă şi 
patru sute de tone de mărfuri. Mândria marinei italiene. 

— Nu înţeleg, a spus Zavala. Ştiu că a fost ceaţă deasă, 
dar ambele nave aveau radar şi oameni de veghe. Cum se 
face că, în atâtea milioane de mile pătrate de ocean, s-a 
întâmplat ca ele să se găsească în acelaşi loc, în acelaşi 
moment? 

— Simplu hazard, aşa cred. 

— Nu se putea petrece în acest fel nici dacă respectiva 
coliziune ar fi fost plănuită dinainte. 

— Cincizeci şi doi de morţi. Un transatlantic de 
douăzeci şi nouă de mii de tone pe fundul oceanului. 
Stockholm avariat grav. Mărfuri de milioane de dolari 
pierdute. Minuţioasă planificare, ce să zic. 

— Am impresia că dai de înţeles că rămâne unul dintre 
misterele neexplicate ale mării. 

— Păi, ai un răspuns mai bun? 

— Unul care să fie logic, nu, a recunoscut Zavala cu un 
oftat care s-a auzit în cască. Şi acum, încotro? 

— Să mergem la Gaura lui Gimbel să aruncăm o privire, 
a propus Austin. 

Minisubmarinul a virat grațios ca o pisică-de-mare şi s-a 
îndreptat către prova, a înaintând domol cam până la 
jumătatea laturii babord, până când a ajuns la o 
deschizătură zimţată făcută în bordaj. 

Gaura lui Gimbel. 

Gaura cu dimensiuni de doi metri şi jumătate pe şase 


metri era o mărturie a trecerii lui Peter Gimbel pe acolo. 
La mai puţin de douăzeci şi patru de ore de la scufundarea 
transatlanticului, Gimbel şi încă un fotograf pe nume 
Joseph Fox se scufundaseră pe navă şi petrecuseră 
treisprezece minute explorând epava. Reprezentase numai 
începutul fascinaţiei manifestate de Gimbel faţă de navă. 
În 1981, el condusese o expediţie care folosise un clopot 
de scufundare şi tehnici de scufundare prin saturare cu 
oxigen. Scufundătorii tăiaseră uşile de acces în foaierul de 
la clasa întâi pentru a recupera un seif despre care se 
zvonea că ar conţine obiecte în valoare de un milion de 
dolari. Cu mare tam-tam, acesta fusese deschis în faţa 
camerelor de televiziune, însă în el se găsiseră doar câteva 
sute de dolari. 

— Arată ca o uşă de hambar, a mormăit Zavala. 

— Folosind aparate de tăiat cu electrozi de magneziu, 
le-au trebuit două săptămâni să taie uşa asta de hambar, a 
spus Austin. Noi nu avem atâta timp la dispoziţie. 

— Mai uşor ar fi de ridicat întreaga epavă. Dacă NUMA 
ar putea ridica Titanicul, Doria ar fi floare la ureche. 

— Nu eşti primul care a sugerat asta. S-au întocmit o 
mulţime de planuri de aducere la suprafaţă. Cu aer 
comprimat. Folosind baloane umplute cu heliu. Construind 
un batardou. Sau cu bule din plastic. Ba chiar şi folosind 
mingi de ping-pong. 

— Cel care a propus chestia asta din urmă sigur avea 
cojones, a zis Zavala, scoțând un fluierat admirativ. 

Austin a gemut auzind acel cuvânt spaniol cu dublu 
înţeles. 

— În afară de această observaţie inteligentă, din ceea 
ce ai văzut, ce părere ai? 

— Că ni s-a oferit o activitate pe măsura noastră. 

— De acord. Să urcăm la suprafaţă şi să vedem ce zic 
ceilalţi. Zavala a făcut semn că a înţeles, a ciupit puţin 
motorul şi a ridicat botul submarinului. În timp ce urcau 
cu repeziciune, folosind forţa propulsoarelor, Austin a 
aruncat o privire către fantoma cenuşie care rămânea în 
întuneric. Undeva în pântecele ei se afla cheia bizarei serii 
de crime. A alungat asemenea gânduri negre, pentru că 
Zavala a început să cânte în spaniolă refrenul melodiei 


Grădina caracatiţei!”. Austin a mulţumit stelelor lui 
norocoase că nu au avut mult de călătorit. 

Deep Flight a rupt pânza apei cu o explozie de spumă şi 
de bule de aer. Prin domurile de observaţie presărate de 
stropi, vasul cu corpul cenuşiu şi suprastructura albă se 
zărea la mai puţin de cincizeci de metri depărtare. În apă, 
minisubmarinul era la fel de agil ca o anghilă. La 
suprafaţă însă, planurile sale plate erau sensibile la 
mişcarea valurilor, astfel că el intra în tangaj din cauza 
micilor valuri ridicate de briza înviorătoare. De obicei, 
Austin nu suferea de rău de mare, însă acum începuse să 
simtă o stare de greață, astfel că a fost fericit când vasul a 
pornit spre ei, ajungând rapid în apropierea lor. 

Designul vasului era tipic pentru multe nave de salvare 
şi cercetare, a căror funcţie principală era aceea de a sluji 
drept platformă pentru coborârea, tractarea şi ridicarea 
diferitelor instrumente şi vehicule. Avea o prova boantă, 
ca de remorcher, şi un castel prova înalt, dar, în rest, 
vasul cu lungimea de treizeci de metri era mai mult o 
punte deschisă. De fiecare latură a punţii se găsea câte o 
macara cu braţ în consolă. Un cadru în formă de A se 
întindea pe cea mai mare parte a traversului navei de şase 
metri şi jumătate, în porţiunea pupa, unde o rampă cobora 
până la nivelul apei. Doi oameni în costume de 
scufundător au împins o barcă gonflabilă în josul rampei, 
până la apă, apoi au sărit în ea şi au săltat pe valuri până 
la minisubmarin. În timp ce unul ţinea cârma, celălalt a 
fixat un cârlig rezistent de un ochi plasat în partea din faţă 
a submersibilului. 

Cablul se întindea până la un vinci de punte, care a 
adus minisubmarinul mai aproape de navă; vasul a 
manevrat până când Deep Flight a ajuns la tribordul său. 
O macara s-a rotit spre exterior şi a coborât un alt cablu, 
iar cei doi oameni din barca gonflabilă l-au prins de 
tacheţii aflaţi pe submarin. Cablul s-a întins. Şiroind de 
apă, submarinul a fost ridicat împreună cu cei doi 
pasageri, s-a legănat deasupra punţii, apoi a fost coborât 
pe un cadru de oţel. Operaţiunea s-a desfăşurat cu o 


17 Octopus's Garden, cântec din 1969 al grupului Beatles, cu 
versuri uşor absurde: „In adâncul mării mi-aş dori să fiu / Alături 
de tine, în grădina caracatiţei”. (n.tr.) 


precizie de ceas elveţian. Austin nici nu se aştepta la 
altceva din partea unui vas care aparţinea firmei tatălui 
său. 

După discuţiile foarte revelatoare de la Peabody, Austin 
îi telefonase lui Rudi Gunn ca să-l informeze şi să solicite 
un vas de salvare. NUMA avea zeci de nave, care 
participau însă la diverse acţiuni. Asta era problema, îi 
explicase Gunn. Vasele agenţiei erau împrăştiate în 
diverse locuri de pe glob. Majoritatea aveau la bord 
oameni de ştiinţă care de multă vreme îşi aşteptau rândul 
să fie programaţi pentru respectiva deplasare. Cel mai 
apropiat era Nereus, dar se găsea tocmai în Mexic. Austin 
spusese că nu avea nevoie de un vas de salvare cu toate 
dotările necesare unor asemenea operaţiuni, dar 
răspunsul lui Gunn fusese că îi putea pune ceva la 
dispoziţie lui Austin cel mai devreme peste o săptămână. 
Austin îi ceruse să-l treacă pe lista de rezervări şi apoi 
închisese. După câteva secunde de gândire, formase un 
nou număr. 

La celălalt capăt al firului se auzise vocea ca de ursa 
tatălui său. Austin îi spusese de ce anume avea nevoie. 

— Ha-ha! exclamase tatăl lui. Isuse, credeam că NUMA 
are mai multe nave decât Marina SUA! Amiralul nu-ţi 
poate pune la dispoziţie vreo bărcuţă, acolo, din flota lui? 

Austin îşi lăsase tatăl să savureze momentul. 

— Ba da, dar nu în termenul scurt în care am eu nevoie 
de vas. Cred că nu mi-ar strica o mână de ajutor, tată. 

— Hm. Asta are să te coste ceva, fiule, rostise bătrânul 
cu şiretenie în glas. 

— NUMA îţi va achita toate cheltuielile, tată. 

— Nu dau o ceapă degerată pe banii lor, mormăise el. 
Contabilul meu o să găsească vreo modalitate să treacă 
asta la capitolul donaţii caritabile, asta dacă nu cumva 
apucă ăştia să-l închidă la Alcatraz. Dacă-ţi dau ceva 
capabil să plutească, înseamnă că rezolvi prostia în care 
te-a vârât Sandecker şi îţi faci timp să vii şi pe la mine 
înainte de a deveni cu totul senil, ca să te mai pot 
recunoaşte? 

— Nu-ţi promit nimic. Există însă toate şansele să vin. 

— Hm. Găsirea unui vas potrivit nu e totuna cu 
chemarea unui taxi. Să văd ce pot face. 


Şi închisese. 

Austin izbucnise în râs. Tatăl lui ştia precis unde se afla 
fiecare vas al firmei şi ce făcea acesta, chiar şi în cazul 
celei mai neînsemnate bărci cu vâsle. Numai că voia să-l 
vadă zbătându-se în cârlig. Aşa că, nu rămăsese defel 
surprins când telefonul sunase câteva minute mai târziu. 

— Ai avut noroc, se auzise vocea groasă şi răguşită. Am 
găsit o coajă de nucă, acolo. Avem un vas de salvare care 
execută un contract pentru marină în largul Peninsulei 
Sandy Hook, din New Jersey. Nu e un vas mare, ca unul 
de-al vostru, de cercetări, dar vă puteţi face treaba cu el. 
O să ajungă în portul Nantucket mâine şi vă va aştepta 
acolo. 

— Mulţumesc, tată, îţi rămân dator. 

— A trebuit să-i forţez mâna căpitanului pentru treaba 
asta şi am să pierd ceva bani, adăugase el, pe un ton ceva 
mai moale, dar cred că merită s-o fac dacă astfel reuşesc 
să-mi aduc fiul până aici, acum, când am ajuns un nevolnic 
bătrân. 

„Ce actor!” gândise Austin. Tatăl lui era în stare să se ia 
la trântă şi cu un urs. Om de cuvânt, Austin senior 
trimisese vasul în Nantucket chiar a doua zi. Monkfish nu 
era nicidecum o coajă de nucă. Era, de fapt, un vas de 
salvare de dimensiuni medii, extrem de bine utilat şi 
lansat la apă de mai puţin de doi ani. Pe lângă navă, tatăl 
lui i-l oferise şi pe căpitanul John McGinty, un irlandez 
ciolănos, cu faţa asprită de vânturi, originar din South 
Boston. Căpitanul făcuse scufundări pe Andrea Doria cu 
ani în urmă, astfel că era încântat să participe la 
operaţiuni de explorare pe această navă. 

Când McGinty s-a apropiat de submarin, Austin tocmai 
scotea caseta din aparatul video. 

— Hai, nu mă lăsa să mor de curiozitate, a spus el cu 
nerăbdare în glas. Cum se mai ţine bătrâna doamnă? 

— Îşi arată vârsta, dar te poţi convinge şi singur de 
asta, i-a răspuns Austin, întinzându-i caseta. 

Căpitanul a aruncat o privire la minisubmarin şi a 
chicotit. 

— Frumoasă jucărie, a zis el şi a pornit către cabina lui, 
urmat de Austin şi Zavala. 

I-a invitat pe cei doi să se aşeze pe scaune confortabile, 


oferindu-le ceva tare de băut, apoi a introdus caseta în 
aparatul video. Pe durata vizionării, McGinty a rămas 
neobişnuit de tăcut, absorbind fiecare amănunt, în vreme 
ce corpul înalt al navei şi covorul de anemone-de-mare 
prins de el defilau pe ecran. După ce filmul s-a sfârşit, 
căpitanul a apăsat butonul de derulare. 

— Aţi făcut o treabă bună, băieţi! Arată cam aşa cum o 
ştiu de la ultima mea scufundare acolo, în '87. Doar că 
acum a crescut numărul de năvoade de trauler. Şi, aşa 
cum aţi spus, a continuat el oftând, este cam ruginită pe la 
încheieturi. Problema cea mare este ceea ce nu se vede. 
Am auzit că pereţii etanşi din interior s-au cam corodat. 
Nu mai e mult şi totul se va prăbuşi sub propria greutate. 

— Ne-ai putea da vreo idee privind modul în care ar 
trebui să procedăm acolo? 

— O să mă străduiesc. Mai vreţi de băut? Fără să le mai 
aştepte răspunsul, căpitanul a turnat câte o porţie dublă 
de Jack Daniel's în fiecare pahar şi a pus şi câte două 
cuburi simbolice de gheaţă. A luat o înghiţitură şi a privit 
lung la ecranul stins al televizorului. Un singur lucru 
trebuie păstrat mereu în minte, a continuat el. S-ar putea 
ca Doria să pară atrăgătoare, în ciuda mâlului care s-a 
depus pe corpul ei, dar a rămas o fiară ucigaşă. Nu 
degeaba i se spune Muntele Everest al scufundătorilor. N- 
a omorât la fel de mulţi oameni ca Everestul, în jur de 
zece, dacă n-am pierdut eu socoteala, dar cei care coboară 
pe ea capătă tot atâta adrenalină în sânge de la primejdiile 
din jur ca şi căţărătorii pe munţi. 

— Fiecare epavă are propriul caracter, a spus Austin. 
Care sunt principalele pericole pe care le ridică acest vas? 

— Păi, există o mulţime de secrete pe care le ţine bine 
ascunse. În primul rând, e vorba de adâncime. Impune o 
decompresie de două ore. Ai nevoie de costum etanş, din 
cauza frigului. Mai sunt şi rechinii care vin să vâneze 
peşti. Majoritatea rechini albaştri. Se susţine că nu ar fi 
periculoşi, dar când vă ţineţi de cablul de ancoră pentru 
decompresie, trebuie să speraţi că nu apare pe acolo 
vreun rechin miop care să vă ia drept vreun peşte mai 
gras. 

— Când am început scufundările, tata mi-a spus să nu 
uit că în apă nu mai eşti la capătul de sus al lanţului trofic, 


a spus Austin. 

McGinty a mârâit în semn de aprobare. 

— Nimic din astea nu ar reprezenta vreo problemă 
majoră. Însă acolo există un curent înşelător. Vă poate 
crea necazuri la coborâre, iar uneori trece şi prin vas. 
Câteodată ai impresia că o să te smulgă de pe cablul de 
ancoră. 

— L-am simţit împingând minisubmarinul, a spus 
Zavala. 

McGinty a încuviinţat. 

— Şi aţi remarcat cum este vizibilitatea. 

— Astăzi s-a văzut foarte bine. Am găsit epava fără să 
folosim reflectoarele, a zis Austin. 

— Aţi avut noroc. Soarele strălucea, marea nu a fost mai 
deloc agitată. Într-o zi noroasă ori ceţoasă, te poţi afla pe 
epavă fără să-ţi dai practic seama. Şi asta e nimic în 
comparaţie cu interiorul. Întuneric de iad, depuneri de mâl 
peste tot. Ajunge să atingi ceva, şi te trezeşti înconjurat de 
un nor atât de dens, încât nici lumina lanternei nu mai 
trece prin el. E foarte uşor să te deruteze şi să te rătăceşti. 
Dar cea mai urâtă treabă este riscul de a te încâlci în ceva. 
Poţi da serios de bucluc din cauza atâtor fire şi cabluri 
care atârnă din tavane. Asta dacă treci cu bine de 
năvoadele şi de frânghiile ce au împânzit corpul vasului şi 
de firele monofilament lăsate de bărcile care pescuiesc în 
preajma epavei. Şi toate-s invizibile. Nici nu ştii că există 
decât după ce ţi se încurcă în butelia de respirat. Şi cu 
costumul de scufundare, ai la dispoziţie doar douăzeci de 
minute, maximum, ca să scapi de belea. 

— Păi nu-ţi ajunge timpul ăsta ca să explorezi o navă 
uriaşă. 

— Tocmai ăsta-i unul dintre motivele pentru care este 
atât de periculos. Oamenii vor cine ştie ce vas sau farfurie 
cu însemnele vasului pe ele. Închipuiţi-vă, după ce au 
cheltuit atâţia bani şi au pierdut timp să se instruiască 
pentru a ajunge acolo, unii dintre ei uită. Obosesc foarte 
repede, mai ales dacă trebuie să lupte împotriva 
curentului şi respiră amestec triplu!8. Şi fac greşeli. Se 


18 Gaz de respirat alcătuit din oxigen, heliu şi azot; proporţia 
gazelor în amestec se stabileşte în funcţie de adâncimea la care 
se efectuează scufundarea. (n.tr.) 


rătăcesc. Uită planurile pe care le-au memorat. lar 
echipamentul trebuie să funcţioneze perfect. Un tip a 
murit pentru că nu făcuse amestecul de gaze în proporţii 
corespunzătoare. În ultima mea scufundare, aveam la 
mine cinci butelii, centura de lestare, lanterne, cuțite... 
Aveam pe mine o sută de kilograme de echipament. [ţi 
trebuie experienţă de o viaţă ca să te scufunzi pe nava 
asta. Chiar şi aşa, te poţi dezorienta lesne. Vasul zace pe o 
parte, astfel că puntea şi podelele sunt deasupra, iar 
pereţii etanşi dintre punți sunt verticali. 

— Andrea Doria pare a fi locul potrivit pentru noi, nu-i 
aşa, Joe? 

— Doar dacă la bar se serveşte tequila. 

McGinty s-a încruntat. De obicei, o asemenea atitudine 
sfidătoare înainte de scufundarea pe Doria reprezenta un 
bilet fără întoarcere către sacul de cadavre. Totuşi, în 
privinţa celor doi, nu era chiar sigur de un astfel de 
deznodământ. Bărbatul solid al cărui păr contrasta cu faţa 
fără riduri şi bărbatul brunet cu ochi languroşi radiau o 
încredere neobişnuită în puterile proprii. Expresia de 
îngrijorare a dispărut de pe faţa căpitanului, care a zâmbit 
larg, arătându-şi dinţii ca un bătrân câine de vânătoare. 
Nu, nu ar fi rămas deloc uimit dacă i-ar fi văzut cu burta în 
sus în barul de la clasa întâi al vasului, comandând ceva 
de băut unui barman fantomatic. 

— Cum va fi vremea în următoarele zile, căpitane? a 
întrebat Austin. 

— Aici, pe bancurile astea de nisip, vremea poate fi 
capricioasă ca naiba. Într-o zi, mare calmă, a doua zi, o 
furtună cumplită. Zona e renumită pentru ceaţă. Oamenii 
de la bordul vaselor Doria şi Stockholm ţi-ar putea spune 
cât de deasă era. Acum, vântul bate dinspre sud-est, dar o 
să înceapă să bată ceva mai spre vest, de aceea cred că 
vom avea mare liniştită. Nu se ştie însă cât va ţine vremea 
asta. 

— E în regulă, pentru că ne cam grăbim să terminăm 
treaba aici, a spus Austin. Nu avem multe zile la 
dispoziţie. 

McGinty a surâs. Mda, al naibii de siguri pe ei! 

— Vom vedea. Cu toate astea, trebuie să recunosc că 
aveţi mult curaj, băieţi! Ce căutaţi, un camion blindat care 


este în cală? Asta o să însemne ceva treabă. Mai ales că nu 
cunoaşteţi epava. A clătinat din cap. Aş vrea să vă pot 
ajuta, dar am terminat-o demult cu scufundările. Aţi putea 
apela la un ghid. 

Austin a văzut prin hublou o navă cu coca albastră. La 
prova stătea scris numele ei: Myra. 

— Scuză-mă, căpitane, a spus el. Cred că ne-a sosit 
ghidul. 

Georgetown, 
Washington, D.C. 


— Gamay, ai o clipă liberă? a strigat Trout din biroul lui. 

Stătea aplecat în faţa monitorului, privind concentrat la 
ecranul de dimensiuni foarte mari folosit pentru 
elaborarea graficii în cadrul diverselor lui proiecte 
submarine. 

— Înî, i-a răspuns Gamay cu un icnet înfundat din 
camera alăturată. Stătea întinsă pe spate, suspendată la 
orizontală deasupra podelei, ca un yoghin în transă, în 
echilibru pe o scândură îngustă care se sprijinea pe două 
scări de zugrav. Ea şi Paul redecorau permanent interiorul 
casei lor din Georgetown. Rudi Gunn îi dăduse ordin să-şi 
ia câteva zile libere pentru a se odihni înainte de a-şi relua 
activitatea la sediul NUMA. Numai că, în secunda în care 
revenise acasă, se reapucase de un proiect pe care îl 
lăsase neterminat, pictând pe tavanul solariului ghirlande 
de flori, ce le imitau perfect pe cele naturale. 

S-a dus spre birou, ştergându-şi mâinile cu o cârpă. 
Purta nişte blugi vechi şi o cămaşă de lucru din bumbac. 
Părul roşcat-închis era îndesat sub o şapcă albă pe care 
scria Tru-Test Paint". Avea faţa mânjită cu stropi verzi şi 
roşii, cu excepţia unei zone din jurul ochilor, unde purtase 
ochelari de protecţie, iar aceasta îi dădea un aspect de 
raton. 

— Arăţi ca Jackson Pollock cuprins de febra pictatului, i- 
a zis Trout. Ea şi-a şters o picătură de roşu aprins din 
gură. 

— Nu înțeleg defel cum de-a reuşit Michelangelo să 
picteze tavanul Capelei Sixtine. Eu fac asta doar de o oră, 
şi deja Îmi simt cotul mâinii drepte amortit. 

Trout s-a uitat la ea parcă privind pe deasupra ramei 
unor ochelari inexistenţi, apoi a surâs amuzat. 

— Ce e cu zâmbetul ăsta lupesc? a întrebat Gamay cu 
un aer uşor bănuitor. 

El şi-a petrecut braţul pe după talia ei zveltă şi a tras-o 

mai aproape. De când reveniseră acasă, profita de fiecare 
prilej ca să o atingă, de parcă s-ar fi temut că Gamay va 
dispărea din nou în junglă. Zilele când ea lipsea deveneau 
un coşmar pentru el, dar educaţia de yankeu nu-i permitea 
să recunoască asta în mod deschis. 

— Mă gândeam cât de sexy arăţi cu atâtea culori de 
vopsea pe faţă. 

Gamay i-a ciufulit părul şi i l-a tras peste frunte. 

— Voi ăştia, perverşii, vă pricepeţi cum să luaţi fetele cu 
zăhărelul. Apoi Gamay a surprins imaginea de pe ecran. 
De aceea m-ai chemat? 

— Uf, s-a zis cu gestul meu spontan şi romantic, a 
răspuns el, şi a făcut semn către ecran. Da. Spune-mi ce 
vezi. 

Ea s-a rezemat de umărul lui Paul şi a privit atentă la 
ecranul monitorului. 

— Cât se poate de simplu. Văd desene cu detalii 
minunate reprezentând opt capete care arată grozav. 
Glasul i-a căpătat un timbru ştiinţific, profesoral, precum 
acela al unui patolog care efectuează o autopsie. La prima 
vedere, profilurile lor par identice, dar, la o analiză mai 
atentă, percep nişte deosebiri subtile, mai toate în ce 
priveşte maxilarul inferior şi gura, dar şi la nivelul 
craniului. Cum mă descurc, domnule Sherlock Holmes? 

— Nu te mulţumeşti doar să vezi, dumneata chiar 
observi lucruri, draga mea Watson. 

— O chestie elementară, dragul meu. Cine a făcut 
desenele astea? Sunt adevărate opere de artă. 

—  Stimabilul doctor Chi. Un om care are diverse 
talente. 

— L-am cunoscut îndeajuns de bine pe bunul profesor 
ca să nu mă surprindă nimic din ce face. Prin ce 
întâmplare au ajuns în mâna ta? 

— Chi mi le-a arătat când am fost la Harvard. M-a rugat 
să le analizez împreună cu tine. Şi-a amintit că te-ai 
ocupat iniţial de arheologie, şi abia după aceea ai trecut la 
biologie. Însă, în principal, a vrut să le vadă cineva cu ochi 
proaspeţi. Trout şi-a lăsat trupul lung pe spate şi şi-a 
împreunat mâinile la ceafa. Eu sunt geolog. Mă pot ocupa 
de imaginile astea şi să le transform în altele, mai 
frumoase, dar mie nu-mi spun nimic. 


Gamay şi-a tras un scaun şi s-a aşezat alături de soţul 
ei. 

— Să privim lucrurile în felul următor, Paul. Nu se 
deosebeşte de situaţia în care cineva îţi întinde o rocă 
scoasă de pe fundul oceanului. Care e prima întrebare pe 
care ţi-o pui? 

— Simplu. De unde anume o are. 

— Bravo, a zis ea şi l-a ciupit de obraz. Acelaşi lucru se 
aplică şi în arheologie. Înainte de a trece la biologie, nu 
eram expertă în domeniul studiilor mayaşe, dar uite şi 
prima întrebare pe care o ridic. De unde provin glifele 
astea? 

Trout a atins ecranul cu degetul. 

— Acesta de aici provine din situl pe care Chi îl numeşte 
MIT. Unde aţi dat prima oară de chicleros. 

Gamay a simţit un frison trecându-i de-a lungul spinării 
când şi-a adus aminte de soarele nemilos, de mirosul de 
putreziciune din junglă, de bărbaţii nebărbieriţi şi 
agresivi. 

— Iar celelalte? 

— Toate provin din diferite locuri vizitate de Chi. 

— În afară de faptul că sunt aproape identice, ce l-a 
îndemnat să le aleagă pe astea? 

— Locul. Fiecare faţă provine de la un observator pe 
care apăreau frize înfăţişând acele corăbii ce puteau fi - 
sau nu - de origine feniciană. 

— Extrem de interesant. 

— Mda. Aşa a gândit şi profesorul. Tema corăbiilor le 
face să aibă legătură între ele. 

— Şi ce înseamnă toate astea? 

— Nu ştiu, a zis el, ridicând din umeri. Regret, dar asta 
este măsura în care mă pricep la istoria mezoamericană. 

— Ce-ar fi să-i telefonăm profesorului Chi? 

— Am încercat deja. Nu era în biroul din Mexico City. 
Mi-au spus că a trecut pe acolo, dar nu va mai fi 
disponibil. 

— Nu-i nevoie să-mi zici mai mult. Ţi-au spus că e pe 
teren. 

Trout a confirmat din cap. 

— I-am lăsat un mesaj. 

— Nu te aştepta să-ţi răspundă prea curând, mai ales că 


şi-a recuperat HumVee-ul. Dar pe Orville ai încercat să-l 
cauţi? 

— Profesorul trăsnit? Exact la asta mă gândeam şi eu. 
În primul rând, am vrut să-ţi prezint ţie treaba asta, 
sperând că ai vreo idee. 

— Sună-l pe Linus Orville. Asta e ideea mea. 

Trout a scotocit prin cărţile sale de vizită, apoi a tastat 
un număr. După ce Orville i-a răspuns, a trecut 
convorbirea pe teleconferinţă. 

— Aha, Mulder şi Scully, a zis Orville, referindu-se la 
personajele FBI din cunoscutul serial de televiziune. Cum 
mai merg Dosarele X? 

Cu tonul cel mai serios pe care a reuşit să-l abordeze, 
Trout a zis: 

— Am descoperit probe solide că acele corăbii 
misterioase sculptate în piatră sunt din Mu, continentul 
dispărut. 

— Cred că glumiți! a răspuns Orville cu răsuflarea 
tăiată. : 

— Da, glumeam. Îmi place cum sună cuvântul Mu. 

— Păi, fă în continuare muu, Mulder. Acum te rog să-mi 
spui motivul real pentru care ai telefonat. 

— Avem nevoie de opinia ta în privința schițelor acelora 
pe care profesorul Chi i le-a dat lui Paul, a spus Gamay. 

— A, glifele Venus! 

— Venus? 

— Da, seria de opt. Fiecare siluetă reprezintă o 
incarnare a zeului Venus. 

Gamay s-a uitat la profilurile groteşti, care aveau 
maxilarele şi frunţile proeminente. 

— Puah! Mereu am socotit-o pe zeița iubirii drept pe o 
fecioară delicată, care iese din spuma mării pe o scoică. 

— Asta pentru că v-aţi lăsat prostiți de viziunea lui 
Botticelli, şi v-aţi pierdut vremea cu studii clasice înainte 
de a ieşi din jocul Temple of Doom. Venus a mayaşilor era 
bărbat. 

— Ce misogini! 

— Doar până la un punct. Mayaşii credeau cu tărie în 
egalitatea şanselor când se punea problema sacrificiilor 
umane. Venus îl simboliza pe Quetzalcoatl sau pe 
Kukulcan. Şarpele cu pene. Totul se leagă. Analogia 


naşterii şi renaşterii. Ca şi Quetzalcoatl, Venus dispare o 
parte a ciclului său, reapărând apoi. 

— Am priceput, a spus Trout. Mayaşii îşi decorau 
templele cu reprezentări ale zeului ca să-l facă fericit şi să 
revină. 

— Era vorba şi despre asta, da, de a se da bine pe lângă 
marele zeu. Trebuie să înţelegeţi cum a pătruns 
arhitectura în religia lor. Clădirile lor erau deseori fixate 
asupra unor puncte-cheie precum solstițiul şi echinocțiul, 
sau locul unde apare şi dispare Venus. Cu alte cuvinte, un 
calculator ceresc. 

— Profesorul Chi a comparat turnul de observator de la 
şantierul arheologic MIT cu partea de hardware a unui 
computer, a zis Gamay, iar inscripţiile de pe pereţi, cu 
partea de soft. Avea sentimentul că asta era doar o parte 
din imaginea de ansamblu, aşa cum un circuit face parte 
dintr-un computer. 

— Da, mi-a expus şi mie teoria asta, dar turnul sculptat 
mai are drum lung de străbătut până să devină o clonă 
IBM. 

— Cu toate astea, este posibil ca turnul şi celelalte 
lucruri să facă parte dintr-un plan unificat? a insistat 
Gamay. 

— Să nu mă înţelegi greşit. Mayaşii erau incredibil de 
sofisticaţi şi de fiecare dată reuşesc să te surprindă. De 
multe ori aliniau uşile palatelor şi străzile astfel încât să 
fie îndreptate spre soare şi stele la diferite momente ale 
anului. Vedeţi voi, mişcările lui Venus le confereau 
preoţilor o putere imensă. Zeul Venus le vorbea 
fermierilor despre date importante precum semănatul, 
recoltatul şi anotimpul ploios. El Caracol de la Chichen 
Itzá are ferestre care sunt aliniate cu planeta Venus la 
diferite puncte ale orizontului. 

— Din câte ştiu, la El Caracol nu există inscripţii cu 
corăbii, a spus Gamay. 

— Doar la cele opt temple de unde provin glifele. Venus 
dispare vreme de opt zile în timpul ciclului. Un lucru 
înspăimântător, dacă depindeai de planetă pentru luarea 
unor hotărâri importante. De aceea, preoţii aruncau 
câteva fecioare într-un puț, vărsau sângele câtorva 
oameni, iar totul era din nou cât se putea de bine. Fiindcă 


tot veni vorba de vărsare de sânge, am un curs peste cinci 
minute. Putem relua mai târziu această discuţie 
fascinantă? 

Gamay nu terminase. 

— Spui că Venus dispare vreme de opt zile şi că există 
opt temple despre care ştim că prezintă sculpturi cu 
corăbii. Să fie o coincidenţă? 

— Chi socoteşte că nu. Gata, trebuie să fug. Abia aştept 
să le povestesc studenţilor despre continentul Mu şi 
locuitorii săi. 

Legătura telefonică s-a întrerupt. Paul a ridicat un 
blocnotes cu foi gălbui. 

— Discuţia a fost edificatoare. Să analizăm. Avem opt 
observatoare-templu. Fiecare a fost construit pentru a 
urmări şi cartografia mişcările lui Venus. Trout şi-a notat 
informaţia. Aceste structuri erau totodată închinate unui 
singur subiect, sosirea corăbiilor care ar putea fi 
feniciene, încărcate cu o mare comoară. Păi de aici se 
înţelege că observatoarele şi Venus au ceva în comun cu 
comoara. 

Gamay s-a declarat de acord. A luat blocnotesul şi a 
desenat opt cercuri la întâmplare. 

— Să spunem că acestea sunt templele. Apoi Gamay a 
trasat linii unind cercurile şi s-a uitat vreme de câteva 
clipe la mâzgăliturile sale. Aici există ceva ciudat, a zis ea. 

Paul s-a uitat la desenele ei şi a scuturat din cap. 

— Arată ca un păianjen care suferă de platfus. 

— Asta pentru că gândim în termeni legaţi de pământ. 
Uite. A desenat două stele aproape de marginea paginii. 
Se ridică deasupra pământului. Să spunem că acesta este 
Venus în punctele sale extreme de la orizont. Templul pe 
care l-am văzut la MIT aveau două deschizături 
asemănătoare unor fante de tragere cu arcul de la unele 
castele. Asta este ceea ce vezi dacă trasezi o linie de la 
fereastră către una dintre extremele lui Venus. Acum, o să 
fac acelaşi lucru de la cealaltă fereastră. 

Satisfăcută de reuşita ei artistică, a tras linii de la 
fiecare observator către punctele fixe ale lui Venus. 

A împins sub nasul lui Paul grila aproximativă pe care o 
realizase. 

— Acum arată ca botul unui aligator gata să ia masa, a 


spus el. 

— Tot ce se poate. Sau ca un şarpe flămând. 

— Tot la şarpe ţi-e gândul? _ 

— Şi da, şi nu. Doctorul Chi purta o amuletă la gât. li 
spunea şarpe cu pene. Treaba asta îmi aduce aminte de 
fălcile lui Kukulcan. 

— Chiar dacă admitem că este posibil să desprindem o 
logică din asta, tot avem nevoie de poziţiile exacte ale 
observatoarelor. Mare păcat că profesorul Chi este pe 
teren. 

Gamay asculta, dar era cu mintea în altă parte. 

— Tocmai mi-a venit o idee. Piatra aia vorbitoare pe 
care o caută Kurt şi Joe. Nu cumva ea prezenta un soi de 
grilă? 

— Exact. Mă întreb dacă nu există vreo legătură. Trout 
a ridicat receptorul. Telefonez şi las un nou mesaj pentru 
Chi, să ia legătura cu noi cât mai curând posibil. Apoi o să- 
l sunăm pe Kurt ca să-i spunem că s-ar putea să vii cu o 
idee. 

Gamay a examinat din nou desenele ei simpliste. 

— Da, dar ce anume? 


41 
Bancurile de nisip Nantucket 


Iahtul care dăduse roată vasului de salvare a oprit de-a 
lungul bordului, la o distanţă de la care se putea discuta 
de la vas la vas, şi a lăsat motorul la ralanti. Pe catargul de 
semnalizare flutura tricolorul italian - alb, roşu şi verde - 
sub drapelul american. Zvelt şi cu părul alb, Angelo 
Donatelli a apărut din timonerie şi a făcut semn cu mâna. 

— Bună ziua, domnule Austin, am venit în misiune de 
salvare. Am înţeles că ai rămas în pană de grappa. Putem 
face o livrare de aşa ceva? f 

— Bună ziua, domnule Donatelli, i-a răspuns Austin. Îţi 
mulțumesc pentru grijă. Până acum n-am avut de băut 
decât acid de baterie. 

Căpitanul McGinty a făcut palmele pâlnie la gură, un 
gest cu totul inutil, deoarece glasul lui amintea de o sirenă 
de ceață. 

— Căpitanul îţi mulţumeşte la rândul său şi te invită să 
vii la bordul navei noastre în această misiune umanitară. 

Donatelli a salutat în semn de confirmare şi s-a întors în 
timonerie. Ancora a fost lăsată la apă cu un zornăit de lanţ 
şi cu un pleoscăit puternic, după care motorul s-a oprit. 
Donatelli şi vărul lui Antonio s-au suit în barca cu motor pe 
care iahtul o avusese la remorcă, au parcurs în aceasta 
scurta distanţă ce îi despărţea de vasul de salvare şi au 
urcat la bord. 

Donatelli i-a întins căpitanului o sticlă din grozava 
băutură italiană. 

— Cu complimentele mele, a spus el, după care s-a 
întors către Austin şi a făcut un gest larg spre iahtul său. 
Îţi place frumuseţea mea albastră, domnule Austin? 

Faptul că Donatelli continua să folosească o adresare 
foarte politicoasă ţinea de un obicei al oamenilor care 
proveneau din Lumea Veche, ori reprezenta pur şi simplu 
eticheta practicată de un patron de restaurant obişnuit să 
trateze clientela din înalta societate, s-a gândit Austin. În 
orice caz, era o bine-venită schimbare faţă de acel ipocrit: 
„Salut, eu sunt Bud”, familiaritate care, de obicei, îl irita 


nespus. 

Austin a măsurat din ochi iahtul, de la prova până la 
pupa, cercetându-i corpul şi suprastructura de culoare 
crem de parcă ar fi examinat rotunjimile unei femei. 

— Are nişte linii clasice deosebit de frumoase, a spus el. 
Cum răspunde la comenzi? 

— Ca un vis. M-am îndrăgostit de ea de cum am văzut-o 
abandonată pe un şantier naval din Bristol, Rhode Island. 
Am cheltuit câteva mii bune de dolari ca să o restaurez. 
Are treisprezece metri, însă prova avântată o face să pară 
mai lungă. O ambarcaţiune foarte stabilă, perfectă ca să- 
mi scot nepoţii în larg. A pufnit în râs. Şi o modalitate de a 
scăpa de familie, când simt nevoia de pace şi linişte. 
Isteţul meu contabil a făcut din iahtul ăsta parte 
integrantă a afacerii mele, astfel că, din când în când, 
trebuie să prind şi câte-un peşte pentru restaurante. 
Donatelli a făcut o pauză şi a privit cu ochi umezi spre 
mare, unde un cârd de pescăruşi pluteau ca o pată albă pe 
apa întunecată. Aici s-a întâmplat, nu? 

Austin a arătat înspre geamandura roşie din plastic ce 
se legăna în hula slabă. 

— Partea cea mai înaltă a navei se află la cincizeci şi 
cinci de metri sub semnul de acolo. Ne aflăm exact 
deasupra ei. 

Nu era nevoie să folosească numele Doria; amândoi 
ştiau despre ce vas vorbeau. 

— Am tot cutreierat apele din jurul insulei, a spus 
Donatelli, dar nu am ajuns niciodată în acest loc, a zis el, 
râzând discret. Noi, sicilienii, suntem superstiţioşi şi 
credem în stafii. 

— Cu atât mai mult se cuvine să vă mulţumim că 
sprijiniți acest proiect. 

Donatelli l-a fixat pe Austin cu o privire străpungătoare. 

— Nu mi-aş fi iertat-o dacă aş fi scăpat un asemenea 
prilej. De unde începem? 

— Avem o serie de planuri în cabina căpitanului. 

— Bene. Vino, Antonio, i-a spus el vărului său, care până 
atunci stătuse încremenit ca un hidrant. Să vedem ce 
putem face pentru aceşti domni. 

Căpitanul McGinty a desfăşurat o foaie de hârtie groasă 
şi grea pe masa din cabina lui. Pe hârtia cu antetul Italian 


Line scria „plano delle sistemazioni passeggeri”, altfel 
spus, plan referitor la cazarea pasagerilor. In partea de 
sus se vedea o fotografie a transatlanticului, croindu-şi 
drum printre valuri, în vremurile lui bune. Dedesubtul 
fotografiei se aflau diagramele celor nouă punti. 

Donatelli a lovit cu degetul în zona care indica Salonul 
Belvedere, aflat în partea din faţă a punţii vasului. 

— Eu lucram aici când ne-a lovit nava Stockholm. Bum! 
Am aterizat pe podea. Apoi şi-a plimbat degetul spre 
puntea de promenadă. Toţi pasagerii se aflau aici, 
aşteptând să fie salvaţi. O îngrămădeală de nedescris, a 
spus el, clătinând dezgustat din cap. Apoi m-a găsit 
domnul Carey, şi am coborât împreună în cabina lor. Aici. 
Pe latura tribord a punţii superioare. Sărmana doamnă 
Carey era prinsă între pat şi perete. Eu am plecat iute, ca 
un iepure speriat, ca să găsesc un cric. Am coborât aici, a 
zis el, iar cu degetul a trasat drumul urmat în acea noapte. 
Pe lângă magazinele de pe puntea foaierului, dar calea era 
blocată, aşa că am luat-o înapoi, spre pupa, după care am 
coborât pe Puntea A. 

Donatelli şi-a întrerupt relatarea, întrucât îi revenise în 
minte groaza ce îl cuprinsese atunci când coborâse în 
pântecul întunecat al navei care se scufunda. 

— lertaţi-mă, a spus el, cu glas gâtuit. Până şi acum, 
după atâţia ani... A tras adânc aer în piept. În noaptea aia, 
am aflat prin ce a trecut Dante în coborârea lui în Hades. 
Şi-a umflat obrajii şi a continuat: În cele din urmă, am 
reuşit să ajung pe Puntea B, unde era garajul. Toată lumea 
cunoaşte urmarea poveştii? 

Bărbaţii strânşi în jurul mesei au confirmat cu mişcări 
din cap. 

— Bine, a zis Donatelli cu o uşurare vădită. 

Deşi în cabină era răcoare, pe frunte îi apăraseră 
broboane de transpiraţie, iar o venă începuse să i se zbată 
la tâmplă. 

— Ne-aţi putea spune cu precizie în ce parte a garajului 
aţi văzut camionul blindat? l-a întrebat Austin. 

— Sigur, era aici, în colţ. A luat un pix şi a trasat un X. 
Am auzit că în garaj erau nouă automobile, inclusiv acel 
model şmecher pe care italienii îl făcuseră pentru 
Chrysler. Donatelli şi-a strâns apoi buzele într-un zâmbet 


zgârcit. Numai că eu nu am reuşit să găsesc cricul pentru 
care coborâsem acolo. 

— Noi ne-am pus în gând să pătrundem înăuntru pe 
uşile garajului, i-a explicat Austin. 

Donatelli a dat aprobator din cap. 

— Automobilele puteau intra direct în garaj de pe chei. 
Cred că ideea este bună, dar eu mă pricep prea puţin la 
astfel de lucruri, a spus el, ridicând din umeri. 

Căpitanul McGinty s-a arătat mai puţin echivoc. Câteva 
minute mai devreme, fusese chemat pentru a răspunde 
unui apel primit pe navă. Acum se întorsese la masă şi 
clătina din cap. 

— Băieți, sper că nu porniţi la treabă fără o 
documentare serioasă. Eu unul văd o mare problemă. 

— S-ar putea ca asta să fie doar vârful aisbergului. M-ar 
mira dacă problemele nu ar apărea în jurul nostru ca o 
turmă de gorile furioase, a spus Austin. 

— Treaba asta e împuţită rău. Cunosc oameni care au 
intrat în compartimentul acela, coborând dinspre punti. 
Căpitanul a făcut semn către peretele tribord al garajului. 
Tot ce se afla în spaţiul acela - automobile, camioane, 
mărfuri -, toate au căzut probabil pe partea asta, care 
zace în nisipul de pe fund. S-ar putea ca acel camion 
blindat să fie îngropat sub tone de resturi. Unii oameni 
care au pătruns în zonă au văzut acel automobil al 
viitorului pe care Chrysler îl aduceau încoace, dar nu au 
reuşit să ajungă la el, deoarece spaţiul este plin de grinzi 
contorsionate şi de pereţi etanşi care s-au spart. Intraţi în 
costume de gimnastică, aşa cum aţi planificat, dar veţi 
risca să fiţi prinşi acolo. 

Austin era pe deplin conştient că aceea se putea dovedi 
cea mai grea misiune din toată cariera lui, una destul de 
bogată, de altfel. Intr-un fel, era mai dificilă decât 
ridicarea la suprafaţă a navei iraniene ce transporta 
containere sau a submarinului rusesc. 

— Îţi mulţumim pentru avertisment, căpitane. Eu sunt 
de părere să abordăm problema ca şi cum am căuta o ţintă 
în cazul în care fundul mării ar fi presărat de epave. Ca în 
East River, de pildă. S-ar putea să ai dreptate, iar 
misiunea să fie una imposibilă. Dar eu cred că merită să 
aruncăm o privire, a zis el, surâzând. Poate reuşim să 


găsim până şi cricul domnului Donatelli. 

McGinty a scos un puternic hohot de râs. 

— Ei bine, dacă e o nesăbuinţă, atunci e una pe gustul 
meu. Ce ziceţi de un toast pentru succesul misiunii 
noastre? 

Donatelli a deschis sticla de grappa şi a turnat în 
pahare, cu gesturi elegante de chelner stilat, semn că 
priceperea nu îl părăsise cu totul. 

— Apropo, am primit telefon de la băieţii de jos, care m- 
au anunţat de progresele făcute, a spus McGinty. Aproape 
că au reuşit să străpungă bordajul. Le-am spus să 
pregătească totul pentru mâine-dimineaţă, apoi să se 
odihnească. Aşa că veţi putea cobori chiar în zori, ca să 
duceţi treaba la bun sfârşit. 

Austin a ridicat paharul. 

— Pentru cauzele pierdute şi pentru misiuni imposibile. 

Hohotele stăpânite de râs au fost întrerupte atunci când 
Donatelli şi-a înălţat solemn paharul: 

— Iar eu închin pentru Andrea Doria şi pentru sufletele 
celor care au pierit acolo. 

Paharele au fost golite într-o tăcere deplină. 

Viaţa nu e niciodată plicticoasă în preajma navei Andrea 
Doria pentru peştii cu solzi argintii ce reclamă drepturi de 
cazare în cabinele luxoase care cândva îi costaseră foarte 
scump pe ocupanţii umani. Însă nimic nu-i pregătise pe 
locuitorii lumii albastre şi crepusculare în privinţa sosirii 
celor două creaturi mai ciudate decât oricare altă făptură 
a adâncurilor. Corpurile lor plinuţe erau acoperite cu o 
piele galbenă şi strălucitoare, iar spinările le erau 
protejate de carapace negre. În mijlocul capetelor umflate 
aveau un singur ochi mare. Din partea dorsală a corpurilor 
bondoace ieşea câte o pereche de cioturi. Aproape de vârf 
porneau alte prelungiri, dar ceva mai scurte, terminate cu 
gheare. Cele mai curioase lucruri erau însă aripioarele 
care sfârâiau uşor de o parte şi de alta a trupurilor. 

Creaturile atârnau în apă ca nişte baloane la o paradă 
de Ziua Recunoştinţei. Austin a auzit în cască hohotul 
reţinut de râs al lui Zavala. 

— Ţi-am spus cât de mult semeni cu mascota celor de la 
Michelin? 

— După masa de seara trecută cu McGinty, nu m-ar mai 
surprinde nimic. Costumul meu de gimnastică a devenit 
ceva mai strâmt în talie. 

Costumul Rigid produs de compania Ceanic probabil că 
fusese botezat astfel de cineva complet lipsit de 
imaginaţie. Aşa-numitul costum de gimnastică era de fapt 
un submarin care se îmbrăca. Folia din aluminiu prelucrat 
era practic o cocă. Motoarele pentru propulsia pe verticală 
şi laterală, plasate de o parte şi de cealaltă, erau acţionate 
cu ajutorul unor comenzi de la nivelul piciorului. Având 
posibilitatea de a recircula oxigenul şi de a purifica 
bioxidul de carbon, costumul putea fi folosit pentru 
scufundări vreme de şase până la opt ore, oferind 
patruzeci şi opt de ore de suport vital de urgenţă. La 
suprafaţă avea aproape jumătate de tonă, însă în apă 
cântărea mai puţin de patru kilograme. Costumul Rigid 
asigura mobilitatea pe parcursul scufundărilor 
îndelungate şi scutea omul de procedura decompresiei. 
Principalul dezavantaj al costumului îl reprezenta 


masivitatea lui. Pătrunderea în interior urmând traseul lui 
Donatelli ar fi însemnat curată sinucidere. Ar fi rămas 
încurcaţi în fire şi cabluri după doar câteva minute. 

În formularea planului de acţiune, Austin analizase 
toate scufundările efectuate până atunci pe Andrea Doria, 
fie reuşite, fie nereuşite. El socotea că expediţia 
organizată de Gimbel pornise de la ideea potrivită. 
Încercarea din 1975 avusese în vedere folosirea unui 
submersibil pentru recunoaştere, însă aparatul nu avusese 
puterea necesară pentru a rezista curentului. Clopotul de 
scufundare ce trebuia să fie folosit ca lift şi staţie de lucru 
nu avusese balast corespunzător şi scăpase de sub control, 
devenind extrem de periculos. Pe Austin îl impresiona 
faptul că scufundătorii prin saturare, care lucraseră fiind 
alimentaţi de la suprafaţă prin furtunuri ombilicale, 
reuşiseră să realizeze foarte multe lucruri, în ciuda 
dificultăţilor extraordinar de mari. Ei practic pătrunseseră 
în garaj. Expediția Gimbel din 1981 fusese pregătită mai 
bine. Sistemul cu clopot funcţionase satisfăcător. Deşi se 
confruntaseră cu tot felul de probleme, inclusiv cu o 
vreme câinoasă şi cu un curent ce le încurca tuburile de 
alimentare, scufundătorii reuşiseră să descopere seiful şi 
să-l ridice cu o macara. 

În cele din urmă, Austin alesese o combinaţie între 
Costum Rigid şi scufundare de saturație. Alcătuise o 
expediţie relativ bine echipată pentru acea misiune. Tatăl 
lui îi puse la dispoziţie vasul Monkfish şi echipajul 
acestuia. Gunn căutase prin materialele de expediţie ala 
NUMA şi găsise un clopot de scufundare şi o cameră de 
decompresie care fusese instalată pe punte, fiind echipată 
cu duşuri şi cu paturi. Minisubmarinul de împrumut, 
având capacităţi de recunoaştere, reprezentase un cadou 
neaşteptat. Cel mai important lucru era prezenţa celor 
şase scufundători experimentați de la NUMA, aduşi pe 
calea aerului din Virginia. De la sosirea acestora pe 
Monkfish, se organizaseră schimburi pentru asigurarea 
permanenţei în acţiunea de decupare a unei găuri în coca 
transatlanticului. 

Vremea din zona Bancurilor de nisip Nantucket îşi 
confirmase renumele în privinţa imprevizibilităţii. În acea 
dimineaţă, când coborâseră din pat, Austin şi Zavala 


constataseră că aerul era transparent. Apa nu mai era 
agitată, ca în ziua precedentă, iar oceanul prezenta un 
calm plat ce reflecta, precum un geam curat, imaginile 
păsărilor marine care zburau pe deasupra. La un moment 
dat, apa fusese săgetată de o pereche de aripioare negre. 
Delfini. McGinty spusese că prezenţa acestora prevestea 
noroc şi va alunga rechinii. Curentul de suprafaţă avea 
viteza de un nod. Căpitanul anticipase că pe deasupra 
zonei se va forma mai târziu ceaţă, iar curentul ar putea 
urca, dar că acestea nu reprezentau probleme de 
nerezolvat. 

închişi în costumele lor grele, oamenii NUMA fuseseră 
coborâţi în ocean cu macaraua. Rămăseseră câteva minute 
imediat sub luciul apei, ca să-şi verifice aparatura, timp în 
care macaraua revenise cu braţul în exteriorul navei şi 
dăduse drumul unui cablu de kevlar care se desfăcea în 
patru bucăţi ceva mai scurte, la capătul cărora erau fixate 
cleme metalice foarte rezistente. Scufundătorii prinseseră 
cablul ferm în ghearele mecanice. Cu un zumzet scos de 
propulsoarele verticale, Austin şi Zavala coborâseră spre 
adâncul de culoare indigo. Monkfish rămăsese fixat pe loc, 
exact deasupra epavei, cu ajutorul a patru ancore, două la 
prova şi două la pupa, la câte o sută de metri în fiecare 
direcţie. Stabilitatea prezenta o importanţă crucială. In 
caz contrar, clopotul de scufundare se putea legăna ca un 
pendul la capătul cablului. 

Deşi Costumele Rigide erau echipate cu reflectoare şi 
cei doi aveau lanterne portabile, nu era nevoie de 
iluminare. Vizibilitatea era de cel puţin zece metri, iar 
conturul umbrit al navei contrasta cu fundul mării, de 
culoare ceva mai deschisă. S-au îndreptat spre locul unde 
o secţiune a cocii era iluminată de o strălucire rece, cu 
intensitate variabilă. 

În centrul luminii albăstrui şi variabile, amintind de 
efectul corona, doi scufundători de saturație stăteau 
agăţaţi de latura babord, răsturnată, a navei, semănând cu 
nişte insecte aşezate pe un buştean. Un scufundător 
îngenunchease pe cocă având într-o mână înmănuşată un 
aparat cu flacără pentru tăiat metal, iar celălalt om dirija 
cablul Kerry care aducea combustibilul şi supraveghea tot 
ce se petrecea în jur. Aceştia fuseseră transportaţi ceva 


mai devreme de clopotul de scufundare, care slujea drept 
lift şi loc de odihnă subacvatic pentru membrii echipei de 
scufundători. 

Suspendat de un cablu gros care ducea până la un vinci 
de pe puntea vasului Monkfish, clopotul atârna la câţiva 
metri deasupra epavei. Avea forma unui felinar cu gaz 
pentru camping. Cele patru laturi erau uşor rotunjite la 
colţuri, tavanul cobora începând de la gaura pentru cablul 
de ridicare. Un alt cablu, care conţinea liniile de 
comunicaţie şi de alimentare electrică, pătrundea în clopot 
tot prin tavan, dar ceva mai jos. Pe suprafaţa exterioară se 
găseau fixate butelii cu gaze de respirat şi combustibil 
pentru aparatele de tăiat. Fundul clopotului era deschis, 
fiind menţinut în poziţie de presiunea aerului. Din 
deschizătură, câteva cordoane ombilicale şerpuiau către 
scufundători, asigurându-le amestecul de gaze de respirat 
şi apă caldă la reţeaua de încălzire a corpului cu care erau 
prevăzute costumele lor marca Divex Armadillo. În plus, 
fiecare scufundător avea în spinare un rezervor cu aer 
pentru situaţii de urgenţă. 

Scufundătorii lucrau la o secţiune din plăci de oţel care 
fusese răzuită de anemone, lăsând la vedere coca vopsită 
în negru. Decolorarea produsă de căldura emanată de 
electrozii din magneziu a aparatelor de tăiere cu arc, 
alimentate la mare presiune, evidenția un contur de formă 
rectangulară în jurul uşilor garajului. Scufundătorul de 
saturație care îl secunda pe cel care efectua tăierea a 
perceput apropierea celor două costume rigide de culoare 
galbenă. Cu o mişcare parcă filmată cu încetinitorul, 
specifică persoanelor care lucrează la adâncime, 
scufundătorul a întins mâna pentru a lua cablul de la 
Austin şi Zavala. Oamenii NUMA puteau comunica direct 
între ei şi cu vasul de salvare, însă nu aveau legătură 
directă cu  scufundătorii de saturație decât prin 
intermediul clopotului. Austin nu-şi făcea griji, deoarece 
fiecare dintre ei cunoştea pe dinafară etapele planului 
stabilit, iar comunicarea se putea face lesne prin semnale 
cu mâinile în cazul mesajelor ce nu presupuneau lucruri 
prea complicate. 

Scufundătorul care stătea îngenuncheat a stins flacăra 
când i-a văzut pe nou-veniţi. A arătat cu braţul către 


fiecare colţ al dreptunghiului aproximativ, unde realizase 
găuri duble, apoi a făcut semn cu degetul mare ridicat că 
totul era în regulă. După care el şi colegul lui au fixat în 
găuri clemele cablului adus de la suprafaţă. Oamenii s-au 
tras la câţiva metri depărtare, iar unul dintre ei a făcut un 
semn brusc cu mâna, amintind de un mecanic de 
locomotivă care trage de maneta sirenei. 

Austin a transmis prin radio către echipajul de pe 
punte: _ 

— Totul e în regulă. IÎncepeţi ridicarea. 

Echipajul a transmis mesajul către operatorul 
macaralei, iar cablul de kevlar s-a întins ca o coardă de 
arc. Au trecut câteva secunde. Nu s-a întâmplat nimic. 
Cadrul din jurul uşii fusese tăiat ca o linie punctată de pe 
un carton. Austin tocmai se întreba dacă nu cumva erau 
necesare noi operaţiuni de tăiere, când deodată s-a produs 
o explozie de bule de aer dinspre punte. Secţiunea s-a 
desprins cu un bubuit înfundat. Austin a dirijat echipa de 
la suprafaţă pentru a muta macaraua într-o parte şi pentru 
a aşeza uşile metalice pe coca transatlanticului. 

În bordajul vasului Andrea Doria, la nivelul Punţii B, se 
deschisese o gaură uriaşă, de formă rectangulară. 
Cabinele de la clasa turist fuseseră îngrămădite de 
constructor în secţiunile prova şi pupa ale acestei punti, 
dar şi pe Puntea C, nivelul imediat inferior. În secţiunea 
prova a punţii, cabinele erau despărțite de autorimessa, 
puntea care găzduia nouă automobile şi un camion 
blindat. 

Zavala a acţionat costumul astfel încât să stea exact 
deasupra deschizăturii abia făcute. 

— Ai putea intra şi cu un HumVee pe aici. 

— Păi, de ce să faci lucrurile pe jumătate? Ia gândeşte- 
te. De acum înainte, toţi cei care vor mai face scufundări 
spre epavă vor numi această falie Gaura lui Zavala. 

— Aş prefera să-ţi las ţie onoarea asta. Ce-ai zice să se 
cheme Apertura Austin? 

— Dar ce părere ai de explorarea ei? 

— Moment mai potrivit ca ăsta de acum nu vom mai 
găsi. 

— Am înţeles aluzia. Intrăm încet şi calm. Să fii atent la 
cablurile ce atârnă din tavan şi la pereţi etanşi prăbuşiţi. 


Nu uita să păstrezi distanţa faţă de mine. 

Zavala nu avea nevoie de acel avertisment. Costumele 
Rigide semănau cu cele purtate de cosmonauţi. Ca şi 
astronauții care cădeau liber într-o plutire lentă, mişcările 
trebuiau să fie bine cumpănite. Chiar şi la viteză lentă, o 
ciocnire între costumele ce cântăreau sute de kilograme i- 
ar fi făcut să le clănţănească dinţii. 

Austin a pătruns înăuntru pe sub Zavala, astfel ca 
lumina de la costumul lui să se îndrepte direct în interiorul 
navei. Fasciculul puternic a lăsat impresia că a fost 
înghiţit de beznă. Kurt şi-a acţionat puţin propulsoarele 
verticale, a coborât cu picioarele înainte în garaj, apoi s-a 
oprit, rotindu-şi costumul la trei sute şaizeci de grade. În 
apă nu se vedeau capete desprinse şi fragmente 
periculoase. I-a făcut lui Zavala semn că totul era sigur şi 
a privit silueta galbenă şi umflată coborând prin gaura 
verde-albăstruie şi oprindu-se în dreptul lui. 

— Asta îmi aduce aminte de barul Baja Cantina din 
Tijuana, a spus Zavala. De fapt, acolo era chiar mai beznă. 

— O să ne oprim pentru un păhărel de Cuervo la 
întoarcere, a replicat Austin. Vasul are douăzeci şi şapte 
de metri lăţime. S-ar putea ca încărcătura să fi alunecat la 
fund, aşa cum a sugerat căpitanul McGinty. Totul se află la 
nouăzeci de grade, astfel că podeaua garajului este de fapt 
zidul ăla vertical din spatele tău. O să stăm lipiţi de 
perete, ca să nu ne dezorientăm. 

În timp ce coborau, Austin a derulat în minte o listă, 
anticipând posibile obstacole şi reacţii de răspuns. În 
vreme ce analiza probleme şi soluţii practice, creierul lui 
funcţiona şi pe un alt plan, unul irațional, probabil 
mecanismul de supravieţuire care le ridica părul pe ceafa 
strămoşilor lui. Parcă auzea glasul lui Donatelli descriind 
coborârea lui înspăimântătoare în măruntaiele vasului. 
Bătrânul se înşela, a conchis Austin. Tot ce vedea în jur 
era mai înspăimântător decât orice imaginase Dante. 
Austin ar fi preferat cu dragă inimă focul şi pucioasa 
Infernului. Cel puţin Dante vedea ceva. Chiar dacă era 
vorba doar despre demoni şi damnati. 

Mai că nu-i venea a crede că punţile acestei epave 
uriaşe fremătaseră cândva sub forţa motoarelor diesel de 
cincizeci de mii de cai-putere şi că o mie două sute de 


pasageri se scăldau în frumuseţea senzuală a navei în 
vreme ce nevoile şi dorinţele le erau satisfăcute de un 
echipaj alcătuit din aproape şase sute de oameni. Prima 
persoană care se scufundase pe Andrea Doria după ce 
aceasta alunecase sub apele Atlanticului spusese că nava 
părea aproape vie, scoțând o mulţime de gemete şi 
scârţâituri, zgomote de lucruri care se prăbuşeau, sunet 
de apă năvălind prin uşi. Austin vedea în jur doar 
descompunerea şi goliciunea, iar totul era mut, mai puţin 
sunetul respirației lor. Acel morman uriaş de metal era un 
loc bântuit, iar cel care zăbovea prea mult acolo risca să 
înnebunească. 

Nava părea să-i cuprindă din ce în ce mai strâns între 
pereţii săi, iar Austin verifica în permanenţă indicatorul de 
adâncime. Deşi se aflau la numai şaizeci de metri de 
suprafaţă, din cauza întunericului adâncimea i se părea 
mai mare. A aruncat o privire în sus. Forma rectangulară 
verde-albăstruie care marca deschiderea era difuză în 
semiobscuritate, şi, în cele din urmă, ar fi devenit 
invizibilă dacă scufundătorii de saturație nu ar fi plasat o 
lumină stroboscopică pe marginea ei drept semnal. Austin 
a privit spre punctul luminos intermitent şi s-a simţit ceva 
mai liniştit, după care s-a răsucit, concentrându-se asupra 
lucrurilor ce se aflau sub el. 

Din întuneric, în cercul de lumină aruncat de 
reflectoarele lor apăreau obiecte solide. Linii drepte şi 
margini. Forme rotunde, misterioase. În spaţiul orizontal 
care fusese cândva peretele etanş tribord al navei Doria 
zăceau acum îngrămădite tone de resturi. Atunci când 
nava stătea pe linia de plutire, garajul era acoperit cu o 
reţea metalică grea şi cu pasarele. Acum şi acestea se 
găseau în poziţie verticală. Austin şi Zavala au început să 
caute în mod metodic, deplasându-se în linii paralele, 
înainte şi înapoi, între despărţiturile verticale alcătuite de 
fosta podea şi de tavanul garajului, tipul de cercetare pe 
care ar fi desfăşurat-o dacă ar fi fost la suprafaţă şi ar fi 
căutat o epavă. Au dat de fire ce atârnau din fosta reţea de 
iluminat, dar acestea nu erau periculoase şi le-au putut 
evita cu uşurinţă. 

Fasciculele lor de lumină au surprins câteva sclipiri 
reflectate de obiecte metalice şi de cioburi, dar şi 


contururi neclare care, când şi când, se materializau în 
forme familiare. 

— Hei, Kurt, ăla de acolo nu e cumva un Rolls-Royce? 

Austin a îndreptat lumina spre grila grea, uşor de 
recunoscut, care apărea dintre celelalte resturi. 

— Tot ce se poate. Potrivit documentelor de bord, 
cineva din Miami îşi aducea Rollsul acasă, după ce îl 
avusese în Europa. 

— Asta demonstrează că merită să ai câte un Rolls- 
Royce pe fiecare continent. 

Austin a trecut peste Rolls şi a văzut o porţiune dintr-un 
alt automobil cu un aspect neobişnuit. 

— Asta pare a fi acel Chrysler experimental construit de 
Ghia. Mare păcat că Pitt nu e alături de noi. El ar fi în 
stare să treacă şi prin iad ca să-şi adauge aşa ceva la 
colecţie. 

— Da, dar ar trebui să treacă şi prin mult mâl. 

Automobilele se rostogoliseră, ajungând unul peste 
altul, iar acum erau în mare parte acoperite de resturi şi 
de alte sedimente. Austin a analizat rapid în gând un plan 
de excavare, dar, până la urmă, totul a rămas un simplu 
exerciţiu mental. Prea primejdios şi costisitor; plus că ar fi 
necesitat prea mult timp. Orice încercare de a săpa în 
acele sedimente ar fi ridicat un nor atât de gros de mâl, 
încât nu s-ar fi depus la fund decât după câteva zile. 

După cum descrisese Donatelli poziţia camionului, 
acesta ar fi trebuit să cadă pe vârful grămezii. Aşadar, ar fi 
trebuit să fie vizibil. Oare se înşelase bătrânul? În noaptea 
aceea din anul 1956 trăise momente deosebit de 
încordate. Poate că vehiculul se găsea în altă cală. Austin 
a scos un geamăt neauzit. Fuseseră necesare eforturi 
deosebite pentru a se tăia o cale de acces în garaj. Nu 
aveau nici timpul, nici resursele necesare pentru a repeta 
încercarea. Forţa lui expediţionară era alcătuită din 
lucruri împrumutate pe un termen destul de scurt. 

Pe măsură ce căutarea se prelungea, îndoielile 
creşteau. Au verificat fiecare metru pătrat de teren. 

— Ce s-a întâmplat cu planul ăla de a repune vasul pe 
linia de plutire folosind mingi de ping-pong? a întrebat 
Zavala. 

— Nu cred că există atâtea mingi în China pentru 


treaba asta. Ce părere ai? 

— Cred că Angelo Donatelli a fost un tip deosebit de 
curajos. Locul ăsta mi se pare a fi cel mai cumplit din lume 
în materie de pierdere a reperelor. Mi-e greu să cred că ne 
mai aflăm pe Pământ. Mă simt ca o muscă picată într-un 
borcan cu miere. 

— Eu încep să mă întreb dacă acel camion se găseşte de 
fapt aici. 

— Păi unde altundeva să fie? 

— Tare-aş vrea să ştiu, i-a răspuns Austin. 

— Nina o să fie dezamăgită. 

— Ştiu. Ce-ai zice să urcăm la suprafaţă şi să le dăm 
vestea proastă! 

— N-am nimic împotrivă. Oricum vezica mă anunţă că 
am băut prea multă cafea azi-dimineaţă. 

Au pornit propulsoarele verticale, păstrând un ritm de 
înaintare lent, dar constant, îndreptându-se spre lumina ce 
palpita deasupra. În timp ce urcau, şi-au plimbat împrejur 
fasciculele lanternelor, ca să se asigure înainte că nu se 
vor ciocni de obstacole neprevăzute. Fasciculul lui Zavala 
a împuns bezna într-un colţ al garajului, s-a îndepărtat o 
clipă, după care a revenit. E 

— Kurt, a strigat el surescitat. In colțul acela e ceva! 

Şi-au oprit ascensiunea. Austin a văzut doi ochi roşii 
lucind în întunericul ca de cerneală. 

După ce petrecuseră mai bine de o oră în acel mediu ca 
de pe altă lume, prima lui reacție a fost aceea că aveau în 
faţă o creatură marină de dimensiuni uriaşe, care îşi 
făcuse culcuşul în pântecul navei. Austin a îndreptat 
lumina spre cele două orbite, iar pulsul i-a crescut 
sensibil. Imposibil. Bărbaţii s-au apropiat pentru a vedea 
mai bine şi au aprins toate luminile pe care le aveau la 
dispoziţie, îndreptându-le spre acel colţ. 

— Fir-aş al dracu'! au exclamat amândoi în acelaşi timp. 

Cu câteva decenii înainte ca Austin şi Zavala să-şi 
croiască drum până în garajul navei Andrea Doria, un 
ofiţer naval a imaginat cu mare precizie consecinţele 
deosebit de grave pe care le-ar aduce prezenţa unui 
camion blindat, cântărind câteva tone, dacă ar fi azvârlit 
de colo, colo, în cursul vreunei furtuni de proporţii. Pentru 
a preveni o asemenea eventualitate, vehiculul fusese 
ancorat cu cabluri foarte rezistente, trecute peste 
caroseria maşinii, şi fixate în podea. La mai bine de 
cincizeci de ani distanţă, cablurile încă ţineau camionul 
încorsetat la un unghi drept faţă de peretele vertical care 
fusese cândva podeaua garajului. 

Caroseria de culoare neagră era presărată de pete de 
rugină, iar cauciucul pneurilor se înmuiase, devenind o 
substanţă vâscoasă, cu aspect respingător. Părţile cromate 
îşi păstraseră totuşi o strălucire mată, iar camionul părea 
să fi rămas intact. După o verificare atentă, atât cât se 
putea în condiţiile din adânc, Austin şi Zavala au ieşit din 
corpul navei, revenind în ape deschise. Scufundătorii de 
saturație se retrăseseră în confortul oferit de clopotul de 
presurizare. Austin n-avea de ce să le reproşeze ceva în 
acest sens. Amestecul de trei gaze saturate este de opt ori 
mai greu de respirat decât aerul dintr-o butelie de 
scufundare normală. 

Austin l-a apelat pe McGinty. 

— Spune-i domnului Donatelli că am găsit camionul. 

— La naiba! Eram convins că veţi reuşi! Este posibil să 
fie scos la suprafaţă? 

— Cu puţin noroc, şi având echipamentele potrivite, da. 
Am deja pregătită o listă cu cele necesare. 

Austin a enumerat cu rapiditate aparatura de care avea 
nevoie. 

— Nici o problemă. Tocmai urmează să vină jos o echipă 
de schimb. O să aducă toate astea cu ei. 

Clopotul a fost ridicat la suprafaţă, iar scufundătorii 
dinăuntru au făcut schimb de locuri cu membrii unei 
echipe care staţiona în camera de decompresie. Când 
clopotul a revenit, echipamentele solicitate de Austin erau 


fixate pe peretele exterior al acestuia. Austin le vorbise 
prin radio scufundătorilor din al doilea schimb înainte ca 
aceştia să părăsească nava şi le descrisese planul de 
acţiune. Scufundătorii au ieşit prin partea inferioară a 
clopotului şi au înotat până la gaura făcută în cocă. Austin 
şi Zavala au reintrat primii în navă. Scufundătorii de 
saturație i-au urmat trăgând după ei furtunurile ombilicale 
care le asigurau alimentarea cu aer. Unul dintre ei aducea 
cu sine un aparat de tăiat cu flacără pe bază de oxigen. 

Lui Austin îi părea rău că nu putea comunica direct cu 
scufundătorii. l-ar fi plăcut să le audă comentariile la 
vederea camionului atârnând de perete în unghi drept. A 
trebuit să se mulţumească privind spectacolul oferit de 
mâinile lor fluturate a uimire. După reacţia iniţială de 
surpriză, oamenii s-au apucat de treabă la uşile din spate 
ale vehiculului. Acestea nu au cedat când s-a încercat 
deschiderea lor cu o rangă; la fel, ghearele mecanice ale 
Costumelor Rigide n-ar fi fost de nici un folos. 

Donatelli spusese că asasinii care îi uciseseră pe 
paznicii camionului nu făcuseră decât să trântească uşile 
pentru a le închide. Austin bănuia că acum ele erau 
blocate de rugina formată, nu de vreun zăvor. Aparatul de 
tăiat a fost aprins, iar scufundătorul a plimbat flacăra 
subţire ca lama de bisturiu de-a lungul încuietorii şi a 
balamalelor, rugina explodând într-o jerbă de scântei. Au 
încercat din nou să folosească ranga, ambii scufundători 
împingând cu toată forţa. Uşile au căzut, iar cei patru 
bărbaţi au fost învăluiţi imediat de un nor de gunoaie şi 
resturi maronii, azvârlite afară de pătrunderea apei de 
mare. După ce norul s-a mai aşezat iar apa s-a limpezit cât 
de cât, Austin s-a apropiat şi a sondat interiorul 
camionului cu fasciculul lanternei. 

Peste tot zăreai cutii metalice de valori care se 
prăbuşiseră de pe rafturi. Năvala apei  curăţase 
îmbrăcămintea, părul şi rămăşiţele de ţesut, astfel încât 
craniile surprinse de fasciculul de lumină păreau proaspăt 
spălate, nefiind înverzite din cauza algelor, aşa cum ar fi 
fost firesc. 

Osemintele căzuseră până la unul pe o laterală a 
camionului, alături de celelalte resturi. Austin s-a tras 
deoparte pentru a-i face loc partenerului său. 


Zavala a rămas tăcut câteva secunde. 

— Arată precum osuarele pe care le poţi vedea sub 
vechile biserici din Mexic şi din Spania. 

— E mai curând un abator, a spus Austin cu glas 
sumbru. Angelo Donatelli are o memorie bună. Cutiile 
astea de valori sunt probabil pentru bijuteriile 
transportate. A făcut un efort pentru a evita să privească 
înspre găvanele acelea oarbe. O să ne ocupăm de asta mai 
târziu. 

A făcut semn către scufundători, iar aceştia s-au 
apropiat ca să inspecteze interiorul camionului. Când le 
povestise mai devreme despre lespedea de piatră, Austin îi 
prevenise: „O să daţi şi peste oseminte umane. O să vă 
spun cu altă ocazie cum au ajuns acolo. Sper că nu sunteţi 
superstiţioşi”. 

Aceştia au privit atent în interiorul camionului şi au 
clătinat din cap, dar reacţia de uimire a trecut îndată. 
Scufundătorii NUMA erau profesionişti. Au intrat fără să 
ezite în camion şi s-au apucat să dea deoparte casetele şi 
osemintele. După câteva minute, au scos la iveală colţul cu 
aspect rigid al unui obiect cenuşiu întunecat. 

Piatra vorbitoare, pierdută cine ştie când. 

Cât scufundătorii au făcut ordine în interior, Austin şi 
Zavala au înotat până la clopotul de scufundare, de unde 
au revenit cu un scripete multiplu legat de o parâmă de 
remorcare din kevlar care mergea până la navă. 
Osemintele fuseseră aşezate într-o grămăjoară, cu 
respectul cuvenit. Cutiile de valori stăteau stivuite 
deoparte, cu excepţia uneia, pe care scufundătorii o 
lăsaseră alături. Cu mişcări ceremonioase, unul din ei a 
deschis-o şi i-a etalat conţinutul. Lumina a fost reflectată 
de faţetele diamantelor, safirelor şi altor pietre preţioase 
ce alcătuiau o adevărată comoară. 

Austin a auzit cum Zavala înghiţea în sec. 

— Ceea ce se află aici valorează milioane! 

— Poate miliarde, dacă şi celelalte cutii sunt la fel de 
pline. Asta confirmă că motivul a fost crima, nu jaful. 

Le-a făcut semn scufundătorilor să mute cutia, după 
care a fixat de marginile interioare ale uşilor blocul dublu 
şi palancul pe care le adusese. Zavala ţinea un inel din 
metal. Scufundătorii au prins acest colier de sârmă în jurul 


unui capăt al lespezii, după care au legat cablul de 
scripete. 

Austin ştia că centrul mişcării de ridicare a obiectului 
trebuia să se menţină direct deasupra centrului de 
greutate. Mai ştia că un asemenea lucru ideal se realiza 
rareori. Era ca şi cum ai fi cerut cuiva să ridice cu 
picioarele, nu cu spinarea. Bună recomandare, dar cam 
inutil când greutatea se află în partea din spate a unui 
dulap sau sub scările pivniţei. Cablul din kevlar trecea 
prin deschizătura din cocă, apoi făcea un unghi, către 
camion. Blocul şi palancul aveau să traducă forţa acestuia 
într-o  smulgere laterală, dublând în acelaşi timp 
capacitatea de ridicare. 

Austin avea de rezolvat o serie de necunoscute. Una era 
reprezentată de greutatea blocului de piatră. Orice obiect 
este susţinut de volumul de apă pe care îl dislocă. Austin 
ştia că lespedea era mai uşoară în apă, dar, cum nu putea 
decât să ghicească greutatea ei reală, acest lucru nu-i 
slujea prea mult. Îi ceruse lui McGinty două palance 
prevăzute cu un curent de curgere continuu, care să poată 
ridica o greutate de două ori mai mare decât un singur 
palanc. Cablul era garnisit, adică trecut prin macaralele 
palancului, pentru a obţine un unghi drept. Cam asta era 
exprimarea în termeni tehnici a faptului că făcuseră tot ce 
se putea pentru a ajuta sistemul greoi de ridicare. 

După ce smulgeau lespedea, la fel cum un dentist 
extrage un dinte din gingie, următoarea problemă cu care 
se confruntau era să împiedice placa de piatră să cadă la 
fund. Soluţia le-o oferea folosirea de tuburi pentru salvări 
oceanice, un concept relativ nou. Sacii lungi din țesătură 
de nailon erau proiectaţi pentru scoaterea la suprafaţă a 
ambarcaţiunilor. Având o capacitate de ridicare de până la 
o tonă şi jumătate fiecare, ar fi fost în stare să scoată din 
epavă întregul camion blindat. 

Scufundătorii au folosit blocul şi palancul pentru a 
deplasa lespedea până în locul în care puteau lega un sac 
neumflat de fiecare faţă a pietrei. Austin s-a apropiat şi a 
inspectat tot aranjamentul acela nebunesc, în special 
cablurile cu aspect fragil care ţineau camionul fixat de 
perete, apoi a dat semnalul de începere a operaţiunii. 
Folosind un furtun adus de la clopot, scufundătorii au 


pompat aer în tuburi, care s-au umflat la fel de repede ca 
nişte cârnaţi ţinuţi în ţepuşă deasupra focului. Au 
alimentat cu aer treptat fiecare sac, astfel încât să 
realizeze o flotabilitate pozitivă. Lespedea s-a ridicat la fel 
cum asistenta unui magician se înalţă în aer. Păstrând 
cablul de ridicare ataşat, pentru eventualitatea în care ar 
apărea vreo situaţie de urgenţă, scufundătorii au împins 
lespedea de piatră afară din camion, până când aceasta a 
rămas suspendată în exteriorul uşilor. 

Austin avea dinaintea ochilor una dintre cele mai 
ciudate imagini pe care le văzuse vreodată. Era ca într-o 
pictură de Dali, în care totul apare strâmb şi deformat. 
Lespedea întunecată plutind prin acel spaţiu, deasupra 
abisului, ca un covor fermecat într-o încăpere imensă, 
cufundată în întuneric. Scufundătorii, atârnând de tuburile 
ombilicale, semănând cu nişte salamandre nou-născute. 
Camionul blindat, ros de apa sărată, prins de perete la un 
unghi drept. 

Flancaţi de Austin şi de Zavala, care luminau calea cu 
lanternele lor, scufundătorii au dirijat lespedea către 
deschizătură. Era o acţiune de fineţe, mai ales ţinând 
seama de curentul ce trecea prin epavă, însă, în cele din 
urmă, piatra a ajuns exact sub gaura tăiată în coca navei. 

— Tare mult aş vrea să vorbesc cu oamenii ăştia, să le 
spun ce treabă nemaipomenită fac, a zis Zavala. A încercat 
să se folosească de gheara metalică pentru a face un semn 
prin care să le arate că era mulţumit de munca lor, dar nu 
a reuşit. Cred că nu le vom putea mulţumi decât după ce 
lepădăm costumele astea. Şi sper ca asta să se întâmple 
cât mai repede. 

— Mai avem doar câteva minute, după care îi putem 
preda toată treaba lui McGinty. Adevărat, căpitane? 

Orice discuţie dintre cei care purtau Costume Rigide 
era comunicată punţii, astfel ca oamenii de la suprafaţă să 
poată şti precis ce se petrecea în adânc. 

— Ba bine că nu, s-a auzit glasul bubuitor al lui 
McGinty. Am auzit toată discuţia. Am pus deja o ladă de 
bere la rece. Scoateţi chestia aia din epavă, şi mă ocup eu 
de rest. 

Scufundătorii de saturație trebuiau să rămână la acel 
nivel, altfel ar fi suferit de decompresie. După ce placa de 


piatră avea să fie scoasă din epavă, Austin şi Zavala urmau 
să o preia, însoţind-o şi ghidând-o până la suprafaţă. Iar 
când va ajunge acolo, se vor ocupa ca ea să poată fi 
preluată de macaraua ce trebuia să termine operaţiunea. 

— Cum e vremea sus? a întrebat Austin. 

— Marea e tot de un calm plat, dar fabrica de ceaţă din 
Nantucket lucrează din plin. Frontul de ceaţă se apropie în 
vălătuci atât de groşi, că i-ai putea prăji în ulei ca pe 
gogoşi. 

Austin şi căpitanul ar fi fost şi mai îngrijoraţi dacă ar fi 
ştiut ce ascundea ceața aceea. În vreme ce Austin şi 
ceilalţi se zbătuseră să scoată placa de piatră din vehiculul 
blindat, un vas de culoare cenuşie, care îl făcea să rămână 
practic invizibil, se apropia de Monkfish, deplasându-se cu 
o viteză care îi îngăduia să se menţină la adăpostul valului 
de negură. Nava de o formă ciudată era lungă de o sută 
optzeci de metri, avea prova în V şi pupa lată, fiind 
acționată de şase jeturi de apă, care o puteau propulsa cu 
o viteză de patruzeci şi cinci de noduri, o iuţeală uimitoare 
pentru un vas de asemenea dimensiuni. 

Austin a răspuns la prognoza meteo anunţată de 
McGinty cu expresia „Cât se poate de bună, căpitane”, 
împrumutând una dintre expresiile lui Trout de pe vremea 
când se ocupa cu pescuitul. A făcut semn scufundătorilor 
de saturație să introducă mai mult aer în tuburile de 
ridicare. Încet, lespedea a început să se înalțe prin gaură. 
Scufundătorii au rămas lângă piatră, având grijă ca 
aceasta să nu oscileze atunci când avea să pătrundă în 
curentul ceva mai puternic ce trecea pe deasupra epavei. 
Austin şi Zavala au rămas în interior, într-o parte, pentru a 
nu se afla chiar sub placa de piatră în caz că aceasta s-ar 
desprinde şi ar cădea pe neaşteptate. li aveau pe ambii 
scufundători în raza vizuală, câte unul de fiecare parte a 
pietrei, deplasându-se în acelaşi ritm cu ea şi mişcând 
alene din labe pentru a înainta. Asistau la o operaţiune ce 
se desfăşura perfect. Demnă să figureze într-un manual. 

Asta până în clipa când s-a dezlănţuit iadul. 

Unul dintre scufundători a tresărit brusc, executând un 
soi de dans nebunesc şi lipsit de orice graţie, fluturând din 
braţe şi din picioare ca un epileptic într-o criză. Apoi s-a 
îndoit de mijloc, trăgând de furtunul de alimentare. La fel 


de brusc şi-a recăpătat controlul asupra corpului, a plutit 
la fel ca înainte vreme de o clipă, apoi s-a zvârlit într-un 
plonjon care l-a propulsat înapoi prin deschizătură, înspre 
măruntaiele navei Andrea Doria. 

Toată scena aceea dementă a durat doar câteva 
secunde. Austin nici nu a apucat să reacționeze. Însă, pe 
măsură ce scafandrul s-a apropiat de el, Austin a văzut ce 
se petrecuse. Furtunul de alimentare era târât, inutil, în 
urma lui. Omul trecuse pe alimentarea din propria butelie 
pentru cazuri de urgenţă. Ce naiba se întâmplase? 
Furtunul nu fusese tăiat de vreo margine ascuţită a găurii 
din cocă. Austin urmărise tot timpul desfăşurarea acţiunii. 
Scafandrul a înotat spre el, partea vizibilă a feţei fiindu-i 
albă ca varul. Austin s-a blestemat în gând că nu insistase 
să se realizeze o comunicare totală între cei care 
participaseră la acea activitate submarină. Omul a făcut 
semn cu mâna spre zona de deasupra lui. 

Zavala, care în acest răstimp se deplasase încet în cerc, 
a strigat prin sistemul de comunicare: 

— Kurt, ce se petrece? 

— Să mă ia naiba dacă-mi dau seama, i-a răspuns 
Austin. A aruncat o privire spre locul în care atârna 
lespedea, deasupra deschizăturii. Trebuie să-l băgăm pe 
om în clopotul de scufundare. Nu are probleme de 
respiraţie, dar o să îngheţe dacă nu mai este alimentat cu 
apă caldă. O să-l duc până la suprafaţă şi în acelaşi timp o 
să văd ce se petrece. 

Austin a întins în faţă braţul metalic şi gros, ca şi cum 
ar fi condus o fată pe care o invitase la o serată. 
Scufundătorul a priceput semnul şi s-a prins de cotul lui. 
Austin a pornit propulsoarele verticale şi au ieşit din 
epavă. Cel de-al doilea scufundător nu se vedea nicăieri. 

În vreme ce Austin privea în jur, căutându-l din ochi, a 
perceput o mişcare în întunecime. În lumina aruncată de 
clopotul de scufundare a apărut o siluetă fantastică. 
Aparţinea unui scufundător care purta un Costum Rigid 
din metal lustruit, care i-a amintit lui Austin de armura 
confecţionată pentru a se potrivi staturii porcine a lui 
Henric al VIII-lea. 

Austin a bănuit imediat că acel intrus avea ceva de a 
face cu problemele întâmpinate de scufundătorii prin 


saturație. Bănuiala i s-a confirmat o secundă mai apoi, 
când nou-venitul a ridicat un obiect pe care-l ţinea în 
mână. S-a produs o explozie de bule de aer, urmată de 
sclipirea unei bucăţi de metal. Un proiectil a trecut cu 
viteză ameţitoare pe lângă umărul drept al lui Austin, cât 
pe ce să îl lovească. 

Scufundătorul s-a desprins de Austin şi a înotat către 
clopot cu lovituri turbate de picioare. Austin l-a văzut cum 
dispare prin  deschizătura din partea inferioară a 
clopotului, apoi şi-a îndreptat atenţia asupra chestiunii 
mai urgente. 

Din beznă apăruseră şi alte siluete argintii; toate se 
îndreptau spre el. Austin a numărat cinci, după care a 
apăsat butonul pentru coborâre al propulsorului pe 
verticală şi a plonjat spre măruntaiele navei. 

Îngrijorat, McGinty ţipa în microfonul aparatului de 
radiorecepţie. 

— Ce dracu' se petrece? Răspundeţi-mi odată, altfel 
cobor la voi să văd cu ochii mei! 

— Nu te-aş sfătui, i-a strigat Austin drept răspuns. Au 
apărut ca din senin şase indivizi în Costume Rigide care 
par să fi venit la ceai, dar nu se arată deloc prietenoși. 
Unul dintre ei tocmai a tras în mine. 

McGinty a explodat ca un vulcan. 

— Doamne Isuse şi toţi sfinţii celor care trăiesc pe 
mare! 

În discuţie a intervenit altă voce. În pragul isteriei. 

— Ticăloşii ăştia au tăiat furtunul de alimentare cu aer 
al lui Jack! Scafandrul dispărut vorbea din interiorul 
clopotului de scufundare. 

Austin i-a recunoscut accentul tipic de texan. 

— A păţit ceva? 

— Nu. Jack e aici, cu mine. E speriat cât cuprinde, dar 
în rest e bine. 

— Tu şi Jack staţi cuminţi acolo, i-a sfătuit Austin. 
McGinty, cât de repede poţi scoate clopotul la suprafaţă? 

— Sunt cu degetul pe buton. 

— Atunci, începe ridicarea! 

— Se face! Vrei să chem Garda de Coastă? 

— Nu ne-ar strica să-i avem aici pe cei din SEAL, dar 
poţi chema şi lăncierii din Bengal”, că tot degeaba o faci. 
Totul se va încheia înainte de a putea primi ajutor. Va 
trebui să ne descurcăm cu forţe proprii. 

— Austin, fii atent ce faci! N-am mai intrat într-o 
încăierare pe cinste de ani de zile. Mi-aş dori să pot cobori 
acolo să le rup capul câtorva. 

— Şi eu mi-aş dori asta. Nu o lua ca lipsă de politeţe, 
căpitane, dar trebuie să o iau din loc. Ciao! 

În spatele căştii din plexiglas fumuriu ce-i proteja faţa, 
ochii verzi-albăstrui ai lui Austin deveniseră duri ca 
pietrele de turcoaz. Majoritatea muritorilor care s-ar fi 


20 Aluzie la Vieţile unui lăncier din Bengal - film de aventuri 
realizat în 1935, avându-l în rolul principal pe Gary Cooper. (n.tr.) 


trezit în situaţia lui s-ar fi înspăimântat. El nu era un om 
care să nu ştie ce înseamnă teama. Bună parte din părul 
său alb ajunsese astfel din cauza spaimelor pe care le 
trăise de-a lungul carierei. Dacă ar fi văzut şase rechini 
din specia marele alb îndreptându-se către el, ar fi 
regretat că nu şi-a reînnoit asigurarea de viaţă. Forţele 
naturii nu stau pe gânduri şi se dovedesc neiertătoare. În 
ciuda imaginii înfiorătoare pe care o creau intruşii, Austin 
ştia că sub învelişul de aluminiu se găseau oameni, fiecare 
cu slăbiciunile lui. 

Într-o străfulgerare, a revăzut cu ochii minţii atacul 
petrecut în Maroc. Singura diferenţă era că acum totul se 
petrecea în adâncul mării. Oamenii aceia voiau piatra 
vorbitoare, iar scufundătorii NUMA le stăteau în cale. 
Orice alte analize erau primejdioase. Gândurile de acest 
fel puteau fi alunecoase precum cojile de banană. Acum 
era nevoie mai curând de şiretenie decât de inteligenţă. 
Lupul nu se gândeşte la pradă atunci când atacă. Austin a 
îngăduit minţii să treacă pe modul de lucru specific 
supravieţuirii, permiţând instinctelor să dicteze acţiunile 
următoare. Trupul i-a fost cuprins de-o senzaţie de 
căldură, dând uitării fiorul de frig ce îl cuprinsese în prima 
clipă când îi văzuse pe atacatori. A început să respire 
regulat, aproape calm, iar inima a păstrat un ritm 
constant. In acelaşi timp, s-a străduit să nu se 
autoamăgească. Orice lup avea gheare şi colţi. 

Zavala auzise schimbul de cuvinte pe care îl avusese 
Austin cu McGinty. 

— Kurt, care e strategia de joc? a întrebat el, cu cuvinte 
bine măsurate, dar marcate de îngrijorare. 

— li lăsăm să se apropie. Noi cunoaştem deja teritoriul. 
Ei, nu. Vom avea nevoie de arme. 

— Asta-i specialitatea mea. Să vedem ce putem inventa. 
Zavala s-a strecurat spre partea din spate a camionului 
blindat. 

— Cleşti de tăiat cabluri. Indivizii ăştia ce au? 

— Habar n-am. Mi s-a părut că puşti cu săgeți. Nu sunt 
sigur. 

Zavala a agitat un foarfece de tăiat cabluri. 

— Dacă reuşim să ne apropiem suficient, cred că pot 
tăia câteva fermoare. 


Gândurile lui Austin, care se derulau cu o viteză 
ameţitoare, au contenit brusc. Până în acel moment privise 
dincolo de Zavala, la uşa deschisă a camionului blindat, 
fascinat de dreptunghiul sclipitor care se profila pe 
fundalul întunecat. S-a apropiat mai mult de uşă. Lămpile 
portabile cu becuri halogen pe care le folosiseră pentru 
scoaterea plăcii de piatră luminau interiorul camionului. 

— S-ar putea să am o idee mai bună, a spus Austin. 
Capcana lui Venus pentru muşte. 

Supraveghind deschizătura ce se căsca în cocă, Austin i- 
a prezentat lui Zavala pe scurt planul său. 

— Simplu, dar îndrăzneţ, a recunoscut Zavala. Cu asta, 
îl terminăm pe unul dintre ei. Cu restul cum procedăm? 

— Improvizăm şi noi. 

Zavala a ridicat foarfecele ca un brav indian înarmat cu 
un tomahawk care se pregăteşte să pornească la luptă 
împotriva puştilor cavaleriei, şi s-a mistuit în bezna de pe 
partea mai puţin vizibilă a camionului, dincolo de botul 
acestuia. Austin a desfăcut capacele altor două cutii de 
valori, scoțând la iveală sumedenie de bijuterii. 

Era ca şi cum ar fi deschis nişte lăzi în care se aflau 
stele. Până şi în adâncul mării, strălucirea diamantelor, a 
safirelor şi a rubinelor rămânea orbitoare. A aranjat cu 
grijă cutiile în gura camionului, ca să poată fi văzute bine, 
şi le-a proptit de ceva în partea din spate. Pentru a crea un 
efect cât mai dramatic, a adăugat câteva cranii, după care 
s-a îndepărtat de camion până când şi el a fost învăluit de 
noaptea artificială din interiorul marii nave. A stat 
suspendat în spaţiul uriaş şi pustiu, aruncând priviri când 
la camion, când la deschizătura din cocă. Cu toate că 
interiorul Costumului Rigid era uscat şi răcoros, a simţit 
pe piele broboane de transpiraţie. 

În apropiere de deschiderea în cocă s-a zărit o 
strălucire, apoi doi scufundători au pătruns în navă ca 
nişte nevăstuici care intră într-o vizuină de iepure; 
fasciculele de lumină ale lanternelor au împuns în beznă, 
scotocind în toate direcţiile. Urmărind precauta înaintare 
a intruşilor, Austin şi-a adus aminte de fereala cu care el şi 
Zavala se strecuraseră în interiorul epavei, de agitația lor 
în faţa necunoscutului şi dificultatea cu care se adaptaseră 
la lumea aceea pe dos, unde susul şi josul nu mai 


constituiau repere utile. Se bizuia pe acea derută iniţială a 
atacatorilor. Şi pe tendinţa firească a ochiului omenesc de 
a se concentra cu precădere asupra obiectelor vizibile din 
acel spaţiu gol. Camionul blindat, care părea să fi apărut 
acolo din afara spaţiului şi timpului. 

Scufundătorii se deplasau încoace şi încolo, probabil 
discutând următorii paşi, analizând dacă nu cumva avea în 
faţă o capcană. S-au apropiat de camion, stând umăr la 
umăr, străduindu-se să se adapteze curentului din 
interiorul epavei, trăgându-se tot mai aproape, până când 
costumele lor metalice au ajuns să se profileze în cadrul 
uşii. 

Austin a scăpat un blestem în gând. Intruşii stăteau 
unul lângă celălalt. Atâta vreme cât rămâneau astfel, 
planul lui era compromis, iar pe el şi pe Zavala îi pândea 
sfârşitul. Apoi a intervenit natura umană. Unul dintre 
scufundători l-a împins deoparte pe celălalt. Era încadrat 
perfect de uşa camionului, corpul aflat la un unghi drept, 
aplecat în faţă, capul împins în interiorul camionului. 
Austin a rânjit feroce. „Curiozitatea se plăteşte, amice!” 

L-a alertat pe Zavala. 

— Viteză de pintenare! 

— Începem şi operaţiunea de tăiere, i-a răspuns imediat 
Zavala. 

Austin a comandat viteză maximă în lateral pentru cele 
două propulsoare şi a pornit spre spatele camionului. 
Costumul a accelerat lent, apoi a căpătat viteză pe măsură 
ce greutatea de jumătate de tonă a învins inerția şi 
rezistenţa mediului acvatic. A zburat direct către camion, 
ca o bilă de bowling ce încearcă să doboare şi ultimul 
popic, rugându-se în gând ca scufundătorul să nu se mişte 
din acel loc. Nu dorea să-şi petreacă eternitatea cu Zavala, 
care să îi reamintească mereu că în ultimele clipe 
petrecute pe pământ imitase un acordeon. 

Norocul a ţinut cu el. Scufundătorul inamic, fascinat de 
bijuterii, a stat locului, încercând probabil să găsească o 
modalitate de a le căra de acolo. 

Austin s-a concentrat asupra părţii din spate a 
costumului, exact sub carcasa dură din plastic care 
acoperea buteliile de oxigen, amintind de cochilia unei 
țestoase. La naiba! Țintise prea jos. A dat comanda pentru 


o uşoară ridicare. 

Revenise perfect pe ţintă. 

— Acum! a răcnit Austin, ştiind bine că nu era nevoie să 
ridice glasul. 

În timp ce se năpustea cu viteză înainte, a ridicat 
picioarele ca un băiat care se aruncă în apă făcându-se 
ghem, încercând să-şi imagineze că e o ghiulea, însă, 
ţinând seama de încheieturile din metal care îi limitau 
mişcările, a reuşit doar să îşi ridice genunchii. 

Zavala se apucase de treabă cu o grabă febrilă. Fălcile 
cleştelui rupseseră câteva fire din cablul frontal care ţinea 
camionul blindat în poziţie. Se temea să taie prea curând 
cablul cu totul. La îndemnul lui Austin, s-a slujit de 
întreaga putere a umerilor, dezvoltați după ore şi ore de 
lovit la sac în perioada cât practicase boxul, pentru a 
manevra braţele lungi ale cleştelui. Centrul cablului mai 
avea ceva viaţă în el, iar la început a opus rezistenţă. Apoi, 
lamele ca nişte ciocuri au retezat restul de fire de sârmă la 
fel de uşor cum o pasăre de pradă îşi sfârtecă victima. 

Austin s-a străduit să-şi întindă picioarele, însă 
genunchii săi de metal au izbit în fundul metalic al 
scufundătorului care se holba la bijuterii. Dacă nu ar fi 
purtat costumul, Austin şi-ar fi dislocat genunchii precum 
un schior care cade pe spate, însă rigiditatea costumului l- 
a salvat. Inamicul a fost proiectat în faţă, de parcă ar fi 
fost azvârlit de un taur, şi a zburat cu capul înainte în 
camion. Austin a fost aruncat în spate şi a sfârşit prin a se 
răsuci, pierzându-şi echilibrul. 

Cu mişcări disperate, celălalt a încercat să iasă afară 
din camion, dar propulsoarele i s-au agăţat de cadrul unui 
raft. Şi Austin avea probleme. S-a rostogolit prin apă, 
străduindu-se să găsească o combinaţie potrivită a 
propulsoarelor, care să îl ajute să se stabilizeze. 

L-a auzit pe Zavala strigând: 

— Cad bombe! 

Având un cablu tăiat, camionul blindat căzuse în bot şi 
atârna precar de perete, stând într-un unghi primejdios, 
iar farurile îi erau îndreptate în jos. Vreme de o clipă, 
Zavala, care se îndepărtase la o distanţă sigură, a avut 
impresia că vehiculul va rămâne în acea poziţie. Apoi 
greutatea lui s-a dovedit prea mare pentru singurul cablu 


rămas. Inelul încastrat în podea a plesnit, iar camionul a 
căzut, desprinzându-se de perete. A plonjat în beznă, 
alăturându-se cimitirului de automobile cu o explozie de 
mâl, ducând cu sine osemintele apărătorilor lui, bijuteriile 
şi scufundătorul care încă se zbătea să iasă. 

intreaga scenă a ţinut doar câteva secunde. 
Scufundătorul supravieţuitor fusese martor la atacul lui 
Austin şi privea cu stupoare dispariţia camionului, însă şi- 
a revenit repede din starea de şoc. Austin îşi recăpătase 
stabilitatea şi se străduia să alunge ameţeala care-l 
cuprinsese când lumina orbitoare a reflectorului de pe 
costumul adversarului i-a explodat deodată în faţă. A 
acţionat propulsoarele verticale pentru a se deplasa în jos, 
ştiind totodată că, în timpul cât urma să coboare câţiva 
metri, devenea o ţintă sigură. A scrâşnit din dinţi şi s-a 
pregătit pentru durerea arzătoare pe care o anticipa. 
Lumina orbitoare a rămas îndreptată asupra lui, după care 
a deviat, îndreptată fiind în altă parte, iar imediat după 
aceea Austin a văzut că scufundătorul se zbătea ca un 
nebun. 

Zavala! 

Observând pericolul care îl pândea pe Austin, Joe venise 
din spate şi-şi trecuse braţul pe după braţul în care 
scufundătorul ţinea arma, făcându-l să se dezechilibreze. 
Au luptat cu mişcări parcă filmate cu încetinitorul, ca doi 
roboţi monstruoşi. Zavala ţinea cleştele de tăiat metal cu 
stânga, în gheara mecanică, dar curând el s-a lămurit că 
adversarul lui nu va sta nemişcat îndeajuns pentru a-i 
perfora costumul, aşa cum intenţiona. Priza slabă pe care 
o avea scădea, iar el obosise după eforturile făcute în acea 
dimineaţă. 

„Improvizează”, şi-a amintit Zavala îndemnul primit. 

A vârât cleştele în propulsorul lateral al costumului 
celuilalt. A simţit cum unealta îi este smulsă din 
strânsoarea degetelor. Elicea aflată în mişcare s-a 
dezintegrat în carcasa în care era adăpostită. Zavala s-a 
retras brusc. Scufundătorul a acţionat ambele propulsoare 
pentru a se îndepărta, însă propulsia inegală, doar din 
partea unui motor, l-a făcut să se răsucească. S-a 
îndepărtat în rotocoale, mistuindu-se în întuneric pe o 
traiectorie de coliziune. 


Având balast pentru a beneficia de o flotabilitate neutră, 
arma scufundătorului advers a rămas suspendată, după 
care Austin a prins-o în gheara mecanică. Dispozitivul era 
primitiv în privinţa concepţiei, dar confecţionat din aliaj 
metalic de ultimă generaţie, un instrument ucigător în 
adâncuri, unde armele de foc deveneau inutile. Arma avea 
ataşată o bandă care conţinea şase săgeți. Scurte, acestea 
aveau aripioare la un capăt şi la celălalt, patru lame 
ascuţite ca briciul, care i-ar fi putut tăia costumul de 
aluminiu precum un deschizător de conserve. Comenzile 
de mari dimensiuni erau simplificate, astfel că până şi o 
gheară mecanică putea plasa o săgeată pentru tragere. 
Zavala s-a apropiat de Austin. 

— Ce e chestia aceea? a întrebat Austin, gâfâind încă 
după lupta corp la corp pe care o purtase mai devreme. 

— Arată ca o versiune modernă a vechii arbalete. 

— Arbaletă! Ultima oară am avut de a face cu pistoale 
de duel, a spus Zavala cu un glas în care se amestecau 
mirarea şi dezgustul. Urmează ca data viitoare să-i 
alungăm pe cei răi cu bolovani. 

— Nu prea avem de ales, Joe. Mă întreb dacă arma asta 
chiar funcţionează, a zis Austin. A lipit patul armei de 
pieptul metalic al costumului şi a ţintit. Letală, dar nu cred 
că e deosebit de precisă decât de la mică distanţă. 

— O să ai foarte curând şansa de a afla. Avem vizitatori. 

Două lumini slabe au pătruns prin gaura din coca navei. 
Alţi doi scufundători, ambii înarmaţi şi mai puţin dispuşi 
să se lase prinşi în ambuscadă decât cei de dinainte. 

— Nu cred că vom reuşi să-i luăm chiar aşa uşor prin 
surprindere pe indivizii ăştia, a spus Austin. Sigur au 
vorbit prin radio cu ceilalţi, astfel că au idee cam ce îi 
aşteaptă. 

— Da, dar noi avem câteva avantaje faţă de ei. Ei nu ştiu 
că suntem înarmaţi. Şi deocamdată nu au habar unde ne 
aflăm. 

Austin a analizat variantele pe care le aveau la 
dispoziţie. Puteau fugi, căutându-şi adăpost, dar, în cele 
din urmă, obosind, sigur aveau să facă o greşeală fatală. 
Costumele Rigide nu erau proiectate pentru tipul de 
solicitări pe care le impunea acea aventură, şi-n plus 
exista posibilitatea să rămână fără energie sau fără aer. 


— Bine, să le arătăm unde suntem. Aş da cu banul ca să 
vedem care din noi va servi drept momeală, dar nu am nici 
o monedă la mine. Cât de bine te pricepi să imiţi un 
licurici? 

— Tu, Robin Hood, fii pe fază cu arbaleta. 

Intruşii se opriseră, privind la camaradul lor care se 
rotea bezmetic prin spaţiul calei. Zavala a aprins toate 
luminile pe care le avea la costum şi le-a făcut să 
licărească intermitent pentru a spori efectul vizual. Vreme 
de o clipă, a rămas suspendat în beznă ca un bizar 
semnalizator rutier. Apoi a dispărut. Asta a atras atenţia. 
Atacatorii s-au deplasat către locul unde-şi văzuseră 
ultima oară presupusa pradă. Însă nu l-au găsit acolo. 
Zavala se deplasase cu câţiva metri mai spre dreapta. 
Lumină. Clic-clic. Luminile de pe piept şi cap s-au aprins şi 
s-au stins. Apoi din nou şi-a schimbat poziţia. Lumină. 
Întuneric. 

Efectul s-a dovedit ameţitor până şi pentru Austin, care 
ştia ce se petrecea. Clonele lui Zavala păreau să apară 
pretutindeni în cala inundată a vasului. 

— Nu credeam că o să ajung semnalizator luminos, a 
spus Zavala. 

— Joe, maică-ta s-ar mândri cu tine. Manevra asta dă 
roade. Indivizii se apropie. 

Nu peste multă vreme, intruşii aveau să îl depisteze pe 
Zavala. 

— Încă o dată, Joe, a spus Austin. Mă aflu exact în 
spatele tău. 

Zavala a luminat din nou intermitent ca o instalaţie de 
pom de Crăciun. Atacatorii au căpătat viteză şi s-au 
îndreptat spre ultimul loc unde îl văzuseră. Adică 
porniseră exact spre Austin. 

Acesta a dus arma la umăr. 

— Joe, ai cinci secunde ca să ieşi din raza armei, a spus 
el pe un ton măsurat. Bate mai tare din picioare. 

— Coborâm, i-a răspuns Zavala, parodiind glasul unui 
liftier. 

A coborât câţiva metri, iar Austin a numărat încet în 
gând, fixând atent cu privirea întunecimea din spatele 
luminii celei mai apropiate care se îndrepta spre el. După 
ce s-a convins că Zavala se îndepărtase îndeajuns, a 


apăsat pe trăgaci şi a simţit cum arbaleta a avut un uşor 
recul în momentul plecării săgeţii. I-a fost imposibil să 
vadă proiectilul, însă lovitura sigur îşi atinsese ţinta, 
pentru că fasciculul luminos din dreapta a tresărit 
puternic. 

Austin a armat din nou, trăgând coarda pentru o nouă 
lovitură şi punând o săgeată în poziţie, în vreme ce 
blestema în gând mecanismul greu de manevrat, mai ales 
pe întuneric. Până să ducă arma la umăr pentru a trage în 
cel de-al doilea atacator, acesta şi-a dat seama ce se 
petrecea şi a stins lanterna. Chiar şi aşa, Austin a slobozit 
săgeata, dar şi-a dat seama imediat că ratase lovitura. 

— Joe, l-am scos din joc pe unul din ei. Pe celălalt l-am 
scăpat. Să vedem dacă-i putem găsi. Eu am arma, aşa că o 
să pornesc în frunte. 

A încercat să străpungă bezna cu privirea. Inutil! 
Trebuia să rişte. A aprins luminile din partea frontală a 
costumului şi lampa de pe cap şi a reuşit să vadă o 
reflexie. S-a îndreptat spre ea. 

— Încearcă să scape prin deschizătură. 

— L-am văzut, a spus Zavala. Sunt chiar în spatele tău. 

Au pornit pe urmele scufundătorului ca două dirijabile 
într-o misiune de atac. Adrenalina fierbea în sângele lui 
Austin, şi totuşi, în acele momente, când parcă zbura prin 
apă avându-l pe Zavala în spate, îi era imposibil să nu se 
gândească la cât de bizară se dovedea acea luptă. Nişte 
oameni închişi în carcase de metal, luptând pe viaţă şi pe 
moarte, folosind arme străvechi şi având ca teren de 
confruntare cala uriaşă a unei nave rănite de moarte. 

Prin deschizătura făcută în coca navei s-a văzut trecând 
o umbră care a dispărut curând. 

„La naiba.” 

— Prea târziu, Joe, a spus Austin, reducând puterea 
motoarelor. A scăpat în ape deschise. 

— Ai spus că erau şase. Unul s-a dus la fund cu camion 
cu tot. Tu ai terminat altul, iar al treilea se învârte ca o 
muscă fără cap. Înseamnă că au rămas trei. 

— Aşa am avut impresia, dar n-aş putea să jur. Mai ţii 
minte numărătoarea greşită pe care am făcut-o pe Nereus, 
nu? 

— Cum să uit aşa ceva? A fost destul de bine pentru o 


activitate în folosul guvernului, după cum se spune de 
obicei. Hai să punem punct aici, a zis Zavala. Am obosit ca 
naiba, trebuie să mă duc urgent la baie, iar sâmbătă am 
întâlnire cu o frumoasă susținătoare a agriculturii. Are 
ochi ce seamănă cu florile de cactus şi sunt de un albastru 
cum n-ai mai văzut, Kurt! 

„intr-o bună zi, oamenii de ştiinţă vor studia libidoul lui 
Zavala, dezlănţuind una dintre cele mai puternice forţe din 
univers”, a gândit Austin. 

— Joe, n-aş vrea să stau în calea impulsurilor tale 
sexuale. Ar putea fi primejdios. Tu eşti specialistul în 
arme. Ai ceva ascuns în mânecă? 

— Mi se pare că văd furtunul de la aparatul de tăiat, a 
zis Zavala, apoi s-a ridicat câţiva metri şi a prins în mână 
lampa de tăiere care se legăna în curent. Am pus mâna pe 
ea. Nu ştiu la ce ne-ar putea folosi. Hei, a dispărut 
lespedea! 

Austin s-a ridicat până când au ajuns amândoi exact sub 
gaura tăiată în coca navei. În locul în care placa plutise 
mai devreme, susţinută de pontoanele umplute cu aer, nu 
se mai zăreau acum decât câţiva peşti curioşi zbenguindu- 
se în apa verde-albăstruie. 

— Au furat-o cât noi eram ocupati, a zis Austin. După ce 
a analizat în minte felul în care probabil se petrecuseră 
lucrurile, Kurt a continuat: Este nevoie de cel puţin doi 
oameni care să dirijeze greutatea aia prin apă. Înseamnă 
că sunt foarte ocupați. Nici nu se aşteaptă ca noi să 
pornim pe urmele lor. 

— Şi-n cazul ăsta, ce mai aşteptăm? a zis Zavala. 

A azvârlit lampa de tăiere ce nu mai era de nici un folos, 
după care au pornit amândoi propulsoarele de deplasare 
pe verticală. Au ţâşnit afară din navă, ajungând în spaţiul 
deschis al mării. Se aflau încă în adâncul rece al 
oceanului, dar Austin se bucura că scăpase de întunericul 
claustrofobic din pântecul navei. 

Clopotul de scufundare dispăruse, iar singura lumină 
slabă venea dinspre suprafaţă. Corpul uriaş al navei 
Andrea Doria se întindea în ambele direcţii, cenuşiu în 
apropierea lor şi negru în depărtare. Austin a zărit o 
sclipire metalică în depărtare, dar s-a gândit că putea fi un 
peşte. Ar fi dorit să ducă mâna la ochi pentru a se freca, în 


speranţa că va vedea mai bine. Nu putea decât cel mult să- 
i închidă strâns, iar apoi să-i deschidă larg. Dar degeaba. 
Nu a văzut decât albastrul monoton şi neîntrerupt. 

„Stai puţin.” 

A văzut din nou sclipirea. Acum era sigur. 

— Cred că i-am văzut în apropierea provei. 

Au urcat puţin, după care au păstrat plafonul şi au 
pornit spre prova în formaţie strânsă, ca o escadrilă. 
Zavala a observat mişcare şi i-a atras atenţia lui Austin 
asupra ei. Plutind pe pontoane, lespedea era împinsă de 
doi scufundători, câte unul de fiecare parte. Un cablu de 
remorcare stătea întins în semiîntunericul din faţă, tras, 
probabil, de un scafandru care nu se zărea. 

— Încercăm să-i înspăimântăm. Oferă-le un spectacol de 
lumini şi umbre. Eu o să trag în ei. 

Fasciculele luminoase au scăldat lespedea şi pe cei doi 
scufundători care o însoțeau. 

Aceştia au accelerat, sperând pesemne că i-ar putea 
lăsa în urmă pe musafirii nedoriți. Austin a slobozit o 
săgeată, străduindu-se să evite a lovi sacii de aer. I s-a 
părut că proiectilul a ricoşat din lespedea de piatră. 
Atacatorii au ţâşnit spre întuneric. Cablul de tracţiune s-a 
lăsat moale, iar lespedea s-a oprit deasupra aripii punţii de 
comandă a navei Doria. 

— Lasă-i să fugă, Joe. Trebuie să ne ocupăm de lespede. 

Au coborât spre ea şi s-au apucat să o împingă spre 
deschizătura din cocă, unde McGinty îi putea găsi cu 
ajutorul clopotului de scufundare. Înaintau încet, deoarece 
trebuiau să se deplaseze împotriva curentului ce trecea pe 
deasupra epavei. 

În căşti au auzit o voce spartă. 

— Sunt McGinty. Sunteţi teferi? 

— Da, amândoi. Am recuperat piatra. O deplasăm din 
nou spre zona de lucru. Poţi cobori clopotul când doreşti. 

A urmat o pauză, urmată de un oftat slab. 

— Va fi cam greu, a spus căpitanul, iar în glas i-a 
răzbătut o undă de iritare. Am pierdut ancorele prova. 
După cum arată, cablurile au fost tăiate. Iar curentul de 
suprafaţă ne roteşte uşor. Dacă îl coborâm, clopotul se va 
legăna ca un pendul. Ne-ar putea răsturna şi nava. 

— Joe, s-ar părea că amicii noştri şi-au pregătit bine 


fuga. 

— Am auzit. Există vreo şansă de a reface cablurile de 
ancoră? 

Austin şi Zavala erau mult prea obosiţi. Costumele 
Rigide nu erau concepute pentru lupte corp la corp, iar 
carcasele de metal, cu toate dispozitivele lor, deveniseră 
nişte adevărate temnite. 

— E posibil, dar noi nu putem rezolva problema. Mai 
uşor ne-ar fi să ridicăm piatra. Însă nici asta nu prea ne 
este la îndemână. 

Apoi l-a întrebat pe căpitan dacă putea manevra nava pe 
poziţia avută mai devreme, menţinând-o acolo. 

— Nu cred că o pot readuce exact pe vechea poziţie, dar 
îmi voi da toată osteneala, a spus McGinty. 

Se aflau destul de aproape de deschizătura din coca 
transatlanticului. Monkfish trebuia să se afle chiar 
deasupra lor. 

McGinty a reuşit o manevră foarte iscusită. Cablul pe 
care îl folosiseră pentru a ridica secţiunea de cocă se 
legăna la mică distanţă deasupra epavei. Au prins acel 
cablu de lespedea de piatră, lucru nu tocmai uşor în 
absenţa  mănuşilor mulate ale scufundătorilor prin 
saturație care să permită degetelor să pipăie perfect 
detaliile, apoi i-au transmis căpitanului mesajul pentru a 
începe ridicarea. 

— Gata, căpitane, a spus Austin. Urcăm şi noi imediat. 

În timp ce se legăna deasupra oceanului de parcă ar fi 
fost un calcan prins în cârlig, Austin a avut o privire de 
ansamblu a zidului de ceaţă ce înainta către Monkfish. 
Braţul macaralei s-a rotit şi l-a lăsat pe punte, unde 
membrii echipajului, amintind de pajii care îl slujeau pe 
cavalerul în armură, s-au grăbit să-l scoată din costumul 
de gimnastică. 

Adus pe punte cu câteva minute mai devreme, Zavala 
arăta ciudat de sfrijit fără carcasa pe care o purtase mai 
devreme. La fel ca un astronaut care a revenit pe pământ 
după o lungă perioadă de imponderabilitate, primii paşi 
făcuţi de Austin au fost foarte nesiguri. Zavala i-a întins o 
cană de cafea fierbinte. Câteva sorbituri din licoarea tare 
i-au pus sângele în mişcare. Apoi au rezolvat chestiunea 
prioritară, gonind pe picioarele înţepenite către toaletă, de 
unde, câteva momente mai târziu, au ieşit cu chipuri 
radioase. După ce s-au schimbat, îmbrăcând haine uscate 
şi călduroase, au revenit pe punte. 

Operaţiunea de urcare de la nivelul epavei navei Andrea 
Doria se desfăşurase fără evenimente, dar fusese una 
încordată, îndeosebi în primele momente, când, prin 
mişcări lente de oprire şi reluare a ridicării, vinciul evitase 
solicitarea prea mare a cablului, dar şi la suprafaţă, când 
sarcina îşi pierduse flotabilitatea. Pricepuţi la astfel de 
treburi, oamenii din echipajul navei Monkfish adăugaseră 
sarcinii alte câteva flotoare, pentru a fi siguri că nu vor 
scăpa lespedea, o prinseseră într-un laţ, după care o 
ridicaseră, lăsând-o pe punte cu ajutorul macaralei de la 
pupa. 

Austin s-a uitat îndelung la acel bloc aparent nevinovat 
de piatră, care stătea acum întins pe un suport din lemn, şi 
i s-a părut greu de crezut că el provocase atâtea necazuri 
şi adusese moartea atâtor oameni. Lespedea semăna vag 
cu o piatră funerară, fiind însă de dimensiuni mai mari, 
lucru care părea justificat, de vreme ce fuseseră ucişi 
atâţia oameni din pricina ei. Obiectul era ceva mai înalt 
decât un stat de om, fiind aproape la fel de lat pe cât se 
dovedea de gros. Austin a îngenuncheat pe punte şi şi-a 


plimbat palma pe suprafaţa pietrei, care, pe măsură ce se 
uscă, îşi schimba culoarea din negru în cenuşiu-închis. A 
urmat cu degetul hieroglifele săpate, dar ele îi rămâneau 
de nepătruns. Nimic din ceea ce era legat de piatra aceea 
nu părea logic. 

Membrii echipajului au acoperit lespedea cu un 
material matlasat pentru a o proteja, apoi au învelit-o cu o 
prelată  plastifiată. Un  autoîncărcător cu furcă a 
transportat apoi placa într-un spaţiu de depozitare de la 
nivelul punţii. Nu părea fragilă, mai ales că rezistase 
aproape jumătate de secol într-un camion blindat din 
adâncul oceanului, apoi transportului la suprafaţă, însă 
Austin nu voia să rişte ca ea să se spargă în bucăţi. 

Cu ochi trişti, Donatelli a urmărit cum placa a fost luată 
de pe punte. 

— Deci pentru chestia asta au murit atâţia oameni... 

— Crimele nu au încetat, i-a răspuns Austin pe un ton 
sumbru, privind concentrat spre ceața care deja închisese 
nava de salvare într-un linţoliu cenuşiu-gălbui ce părea a 
înăbuşi orice sunet şi a oprit orice rază de lumină. 

Temperatura scăzuse brusc cu cel puţin şase grade 
Celsius. S-a cutremurat amintindu-şi că Angelo le 
descrisese un val de ceaţă asemănător care ascunsese 
nava Andrea Doria de ochii celor de pe Stockholm. 

— Să ne prezentăm la căpitan, a sugerat el, după care 
au urcat pe puntea de comandă. 

În timonerie, McGinty le-a făcut semn să se apropie de 
ecranul radarului şi le-a arătat un punct albicios care se 
evidenția pe fundalul de culoare verde. Austin a clipit, 
pentru că nu-şi putea crede ochilor. Poate stătuse prea 
mult sub apă. Înaintarea rapidă a acelui punct pe ecran 
sugera mai curând un avion decât o navă. 

— Vasul ăla se deplasează chiar atât de repede, sau mi 
se pare mie? a întrebat Zavala. 

— Goneşte de-i sfârâie călcâiele, a mârâit McGinty. 

Austin a atins ecranul cu degetul. 

— Cred că sunt băieţii răi cu care ne-am confruntat în 
adânc. 

Ochii lui McGinty au sclipit. 

— Când eram mic, poliţiştii din sudul Bostonului treceau 
cu maşina de patrulare prin cartier, şi atunci vedeai cum 


şmecherii fugeau ca iepurii, în toate părţile. Poliţiştii 
găseau întotdeauna pe câte cineva care era căutat pentru 
cine ştie ce. Dacă aveai conştiinţa încărcată, era de ajuns 
să vezi aprinse luminile albastre de pe acoperişul maşinii, 
şi atunci o rupeai la fugă. La fel se întâmplă şi acum, 
pariez! 

„Şi vor fugi ca de sabie şi vor cădea fără să fie 
urmăriţi”?!, a spus Austin. 

Punctul albicios a trecut prin dreptul altor vase ce se 
deplasau în aceeaşi direcţie ca şi cum acestea ar fi stat pe 
loc. 

— Eu cred că indivizii ăştia gonesc cu peste cincizeci de 
noduri pe oră, a mai zis Kurt. 

McGinty a scăpat un şuierat. 

— Mie mi se pare un vas foarte mare. Nu ştiu să existe 
nave de mărimea asta care să se deplaseze cu o asemenea 
viteză. 

— Eu ştiu. Se numeşte Navă Rapidă. E vorba de o idee 
nouă. Le construieşte o companie care se numeşte 
Thornycroft and Giles. Se foloseşte o  monococă 
semiglisantă cu jeturi de apă care elimină fenomenul de 
cavitaţie ce apare în cazul folosirii elicelor cu viteză foarte 
mare de rotaţie. O Navă Rapidă care transportă 
containere poate goni cu patruzeci şi cinci de noduri. 
Versiunile mai noi ar putea fi şi mai rapide. Căpitane, ai 
văzut cumva vreo navă mare în jurul epavei înainte să fim 
atacați? 

— Zona asta de ocean e foarte aglomerată de obicei, a 
zis McGinty, împingându-şi şapca înapoi pe frunte, ca şi 
cum asta l-ar fi ajutat să-şi amintească. Multe nave, 
majoritatea pescăreşti, care veneau şi plecau, un adevărat 
du-te-vino. Oare să fi văzut nava asta? Se poate. Parcă am 
văzut un vas de mari dimensiuni dând târcoale cam la o 
milă şi ceva de noi, dar l-am pierdut din vedere când a 
venit valul de ceață. Iar eu eram ocupat cu operațiunile de 
scufundare. 

— Eu cred că, dacă am reuşi să trecem de opreliştile 
birocratice, am descoperi că vasul ăla se află în 
proprietatea companiei Halcon Industries. 

— Am putea solicita supravegherea aeriană? a întrebat 

McGinty. 

— Imposibil pe o ceață ca asta. Dar ce am putea 
descoperi? Am avea nevoie de un mandat ca să urcăm la 
bordul ei. 

Zavala ascultase totul fără să scoată o vorbă, ţinându-şi 
buzele strânse într-o expresie mai puţin obişnuită pentru 
el. 

— Pe mine mă frământă ceva, a spus el. Indivizii ăştia 
au ştiut unde ne aflăm şi ce facem. De unde au ştiut? Am 
decis să căutăm placa în urmă cu doar câteva zile. Şi n-aş 
zice că am făcut publicitate acţiunii noastre. 

Austin şi McGinty au schimbat priviri. 

— La operaţiunea asta au participat o mulţime de 
oameni. Oricare dintre ei putea scăpa o vorbă care, ajunsă 
la urechile cui trebuie, să ne dea de gol intenţiile. 

Aceasta era o explicaţie pe care nici măcar Austin nu o 
credea adevărată, deşi o exprimase el însuşi. Prea 
fuseseră bine pregătiţi atacatorii aceia. 

Nu după multă vreme, vântul şi-a schimbat direcţia, 
alungând ceața, iar Donatelli şi-a luat rămas-bun de la 
oamenii NUMA şi de la căpitanul navei Monkfish, apoi el şi 
Antonio au plecat cu iahtul. Austin a promis să-l ţină pe 
supravieţuitorul de pe Doria la curent cu progresele pe 
care îl vor înregistra. 

Monkfish a navigat prin ceaţă şi a ocolit Cape Cod; 
curând după aceea, au văzut luminile avioanelor ce 
decolau sau aterizau pe Aeroportul Logan. Au trecut prin 
dreptul Insulelor Boston Harbor şi au acostat la un doc din 
apropierea acvariului. Austin l-a sunat pe doctorul Orville, 
care s-a arătat extrem de emoţionat, şi i-a cerut să 
găsească un camion pentru a transporta placa de piatră de 
pe vas. Austin şi Zavala au mers în spatele camionului 
până la Harvard şi au rămas acolo până când s-au convins 
că obiectul a fost depozitat în siguranţă, sub cheie. Orville 
a spus că, dacă va fi nevoie, va lucra toată noaptea pentru 
a descifra inscripţiile, şi i-a invitat pe cei doi să rămână 
peste noapte. Austin a refuzat invitaţia. El şi Zavala erau 
epuizați de pe urma evenimentelor prin care trecuseră 
peste zi şi doreau să prindă cât mai curând un avion spre 
Washington. După o cină uşoară, au băut un păhărel cu 
McGinty, după care s-au târât până la paturile lor şi au 


adormit aproape imediat ce au pus capul pe pernă. 


În vreme ce taxiul naviga printre valurile create de 
traficul aglomerat din Washington, turnul de formă 
tubulară, placat la exterior cu geam de culoare verde, al 
sediului NUMA, li s-a părut a semăna cu semnalul de bun 
venit al unui far. Austin şi Zavala prinseseră naveta 
maritimă spre Aeroportul Logan, reuşind să revină la 
Washington spre amiază. McGinty îşi luase rămas-bun de 
la ei cu o palmă sănătoasă pe spate şi cu laude ce nu se 
mai încheiau. Austin, susţinea el, era leit tată-său. 

— Mă-ntreb ce pun la cale soţii Trout, a rostit Zavala, 
reuşind să întrerupă şirul gândurilor lui Austin. 

În seara precedentă, Austin le telefonase de pe vasul de 
salvare tuturor colegilor de echipă ca să le povestească 
despre lupta purtată în pântecul navei Andrea Doria şi 
despre recuperarea lespezii de piatră. Gamay spusese că 
ea şi Paul aveau informaţii interesante pe care i le vor 
comunica în ziua următoare. 

Soții Trout aşteptau, împreună cu Hiram Yaeger, în sala 
de conferinţe unde ţinuseră şi prima şedinţă. Rudi Gunn a 
apărut un minut mai târziu şi a anunţat că Sandecker lua 
prânzul cu preşedintele, la Casa Albă. Dacă ar fi fost vorba 
de vicepreşedinte, amiralul ar fi declinat invitaţia, dar pe 
preşedinte nu-l putea refuza. 

Gamay a deschis discuţia. 

— Aţi fost informaţi cu toţii, astfel că nu voi mai intra în 
detalii privind aventura mea alături de doctorul Chi în 
jungla din Yucatán. După cum ştiţi, am descoperit o 
mulţime de obiecte de provenienţă mayaşă care aşteptau 
să fie scoase de pe teritoriul Mexicului. Depozitul avea o 
poziţie centrală în ceea ce privea rutele terestre şi fluviale. 
Am găsit sute de artefacte furate dintr-o serie de situri 
importante, cunoscute sau necunoscute specialiştilor în 
arheologie. După ce doctorul Chi a inventariat obiectele, 
în afara celor din ceramică, a descoperit şi câteva 
sculpturi în piatră, extrase, din câte se pare, din clădiri 
maya, prin tăierea cu ajutorul unor freze diamantate. 
Imaginile neobişnuite de pe ele, în care apar corăbii, 
trebuie să fi atras atenţia acelor chicleros. Profesorul Chi 
şi-a exprimat bănuiala că aceste plăci sculptate au fost 


scoase din nişte  observatoare-temple, similare unei 
structuri pe care mi-a arătat-o la un şantier arheologic pe 
care l-a botezat MIT. Se ridica o singură problemă: 
sculpturile nu au fost identificate în funcţie de locul unde 
s-au aflat iniţial. 

Gamay a făcut o pauză, timp în care soţul ei le-a 
distribuit nişte dosare participanţilor la discuţie. Ea a 
aşteptat să se stingă foşnetele de dosare răsfoite, apoi a 
continuat: 

— Hârtia pe care o vedeţi deasupra conţine opt schiţe 
executate de doctorul Chi. Aceste profiluri sunt glife ce îl 
reprezintă pe zeul mayaş Quetzalcoatl, cunoscut şi sub 
numele de Kukulcan. La prima vedere, desenele par 
identice, dar, dacă vă uitaţi mai atent, veţi descoperi 
deosebiri de amănunt. 

Yaeger şi-a îndreptat spre desene ochii ageri şi 
pricepuţi în a distinge detaliile. 

— Maxilarul e ceva mai proeminent la acesta, a spus el. 
Iar celălalt are fruntea mai joasă. 

Gunn s-a uitat nedumerit la desene. 

— Nasul unuia dintre ei arată de parcă ar fi îndoit la 
unghi drept. Gamay a surâs mândră, ca o profesoară 
iscusită. 

— Aţi sesizat aproape imediat, domnilor! Aceste 
diferenţe faciale indică un anumit Joc. Fiecare oraş sau 
centru urban îl interpreta pe zeu într-un mod specific. 

— Aşa cum bufnița era simbolul Atenei antice? a 
îndrăznit Austin. 

— Exact. În acest caz, zeul reprezintă şi planeta Venus. 

Austin s-a foit nerăbdător în scaun, simțind că îl 
cuprinde somnul. Se aştepta să audă informaţii care să 
aibă legătură directă cu cazul la care lucrau, nu o 
prelegere despre teologia maya. 

— Gamay, totul e cât se poate de interesant, a zis el, 
fără să facă eforturi deosebite pentru a-şi ascunde 
nemulţumirea, dar nu-mi dau seama încotro vrei să 
îndrepţi lucrurile. 

Gamay i-a aruncat un surâs băieţos şi dezarmant. 

— Glifele acestea erau incorporate până la ultima în 
sculpturile în care apare motivul corăbiilor. 

Austin a simţit o undă de interes. S-a aplecat uşor în 


faţă, ca şi cum ar fi vrut să audă mai bine. 

— Corabia feniciană? 

— Încă nu ştim sigur dacă era feniciană ori nu. Dar, 
într-adevăr, se pare că inscripţiile au marcat evenimentul 
pe care l-am văzut, mayaşii întâmpinând corăbii ciudate şi 
oameni ciudati. 

Paul Trout a intervenit: 

— Doctorul Chi afirmase deja că aceste sculpturi 
probabil proveneau din observatoare-temple. Aşa că a 
folosit glifele tipice pentru fiecare oraş pentru a identifica 
amplasarea observatoarelor. Ele sunt răspândite pe tot 
cuprinsul Americii Centrale. Însă, din câte ştim, doar opt 
prezintă această temă specifică, a corăbiilor. 

— Aşadar, avem opt observatoare identice, plasate în 
opt locuri diferite, a spus Austin. Toate îi sunt dedicate lui 
Venus, cuplate la ciclurile planetei, şi toate având legătură 
cu o flotă alcătuită din corăbii misterioase. 

— Întocmai, a spus Gamay, reluându-şi explicaţia. Iar 
numărul opt ajunge să fie miezul chestiunii. Observând 
expresiile de nedumerire ale celor din jur, a continuat: 
Quetzalcoatl şi Kukulcan erau incarnări ale lui Venus, cel 
mai important zeu al mayaşilor. Ei au studiat şi descris 
orbita planetei cu o precizie incredibilă. Ştiau că în ciclul 
ei existau opt zile când planeta dispărea. Mayaşii credeau 
că în acea perioadă Venus ajungea în lumea subterană. Au 
folosit caracteristici arhitectonice pentru a urmări orbitele 
lui Venus şi ale celorlalte corpuri cereşti. Cadre de uşă, 
sculpturi, pilaştri. Amplasarea străzilor. Profesorul Chi 
socoteşte că aceste observatoare făceau parte dintr-un 
plan mai extins. Dintr-o hartă. O diagramă. Ba chiar dintr- 
un computer primitiv, menit a soluţiona o anumită 
problemă. 

— Cum ar fi problema corăbiilor feniciene, mă scuzaţi, a 
corăbiilor încă neidentificate? a întrebat Austin. 

— Exact, i-a răspuns Paul. Pagina a doua din dosar 
reprezintă o hartă care indică poziţiile. 

Au urmat foşnete, semn că toţi cei prezenţi au dat 
pagina. 

— Am încercat să legăm templele între ele, a spus 
Gamay, să trasăm linii paralele pornind de la ele. Nu se 
lega nimic. În timp ce ne venea să ne smulgem părul din 


cap, am primit un telefon de la doctorul Chi. Se întorsese 
de pe teren, pentru că terminase proviziile, şi auzise că 
noi încercam să dăm de el. I-am spus că bâjbâiam prin 
necunoscut, căutând ceva despre care nici măcar nu ştiam 
sigur dacă exista, aşa că aveam nevoie de ajutorul lui. 

— Domnilor, trecem la pagina trei din dosar, a anunţat 
Paul. Doctorul Chi ne-a trimis-o prin fax de la Muzeul 
Naţional. Cu excepţia câtorva, spaniolii au distrus toate 
cărţile mayaşilor. Aceasta este una dintre puţinele care au 
supravieţuit. Codexul de la Dresda. El cuprinde tabele 
detaliate de observaţie ale planetei Venus. Datele au fost 
culese de la observatoare. 

— Şi ce legătură au aceste date cu misterul nostru? a 
întrebat Gunn. 

— Reprezintă în primul rând un exemplu privind tipul 
de informaţii care prezentau mare importanţă pentru 
mayaşi, i-a răspuns Gamay. Incercaţi să vă imaginaţi 
preoţii lor, noapte după noapte, urmărind stelele. Ei 
culegeau informaţii despre mişcarea stelelor, apoi, 
slujindu-se de caracteristici arhitecturale incluse în aceste 
temple, anticipau ce vor face planetele în viitor. 

— Am priceput, a spus Yaeger pe neaşteptate. 
Câteodată îţi este de folos să fii un tocilar informatic. Spui 
aşadar că aceste opt temple şi sculpturile reprezintă 
partea de hardware. Codexul ar reprezenta partea de soft 
care spune părţii de hard ce să facă, a zis Yaeger, clipind 
rapid îndărătul ochelarilor cu rame de sârmă. Ducând 
analogia mai departe, forma fizică a părţii de soft poate fi 
moale, precum discheta care conţine programul, ori dură, 
precum hard diskul. 

— Ori, ca să ilustrăm situaţia în care ne aflăm, tare ca 
piatra, a spus Austin. 

— Bravo! a spus Gamay. Să mai spună cineva că nu 
avem genii la NUMA. 

Deja prins în acest joc, Austin a enumerat pe degete. 

— Unu: Avem opt temple dedicate templului lui Venus. 
Doi: Templele sunt dispuse în aşa fel încât ne vor ajuta pe 
noi să rezolvăm o enigmă care are legătură cu acele 
corăbii misterioase şi cu încărcătura lor. Trei: Piatra 
vorbitoare ne va spune cum să ne folosim de ea. 

— N-am fost sigură decât azi-dimineaţă, când a 


telefonat doctorul Orville. El a găsit aceleaşi opt glife pe 
piatră. În dosare există un fax al tabletei. Inscripţia se 
compune din trei elemente principale. Glifele şi o 
prezentare concentrată a sosirii corăbiilor reprezintă 
primele două elemente. 

— Ai idee de ce este corabia pe cale de a fi înghițită de 
marele şarpe? a întrebat Zavala, uitându-se la hârtia cu 
faxul. 

— Acesta este cel de-al treilea element, a explicat 
Gamay. Şarpele cu pene este întruparea pământească a lui 
Quetzalcoatl-Kukulcan. 

— Aha, a făcut Zavala. Asta sigur lămureşte lucrurile. 

— Să privim lucrurile în următorul mod, a propus 
Gamay. Glifele ne spun unde. Inscripţia înfăţişând corabia 
ne spune ce. Şarpele ne spune cum. Uitaţi-vă la Kukulcan. 
Ce vedem? 

— În primul rând, pene, a spus Gunn, după un moment 
de gândire. 

— Ba nu, interveni Yaeger. Mai e ceva. Penele 
derutează. Uitaţi-vă la fălci. Apare un fel de grilă. 

— Bravo! a spus Gamay bătând din palme foarte 
încântată. Maestrul nostru în computere trece în fruntea 
clasei! 

— Nu ştiu de ce, a zis Yaeger, ridicând din umeri. Să fiu 
al naibii dacă ştiu la ce mă refer. 

— Priviţi următoarea fotografie din dosar. Prezintă unul 
dintre cele opt temple. Aproape tipic. Cilindric, un balcon 
spre vârf, friză în partea de jos. Uitaţi-vă mai atent la cele 
două ferestre verticale şi înguste. Am presupus că se 
foloseau pentru unele calcule astronomice. Am bănuit că 
ele se aliniau cu Venus la extremitatea poziţiilor sale pe 
cer. Încă nu găsisem logica, dar lui Paul i-a venit ideea de 
a privi templele de sus, ca şi cum ne-am fi aflat într-un 
avion. 

Preluând ştafeta explicaţiei, Paul a ridicat ultima filă din 
dosarul lui. 

— Am prelungit liniile pornind de la fiecare fereastră şi 
am descoperit că ele se intersectau. 

— Măi să fie! a exclamat Yaeger. E aceeaşi grilă ca la 
şarpele cu pene. Gamay l-a aprobat cu un gest din cap. 

— M-am gândit la asta când am remarcat că grila îmi 


amintea de o amuletă pe care am împrumutat-o la un 
moment dat de la doctorul Chi. Fălcile lui Kukulcan. 

— Nu vorbeam noi despre faptul că Cristofor Columb 
depindea de un fel de grilă? a întrebat Gunn. 

— Exact, a zis Paul. Potrivit teoriei lui Orville, Columb a 
încercat să folosească această piatră, dar a avut un 
dezavantaj chiar din start. Ştia că era vorba despre o 
comoară, dar nu avea cum să descifreze glifele. A pus să 
se facă desene după piatră, pentru a le lua pe Nina, 
sperând probabil că va găsi pe cineva care să i le 
interpreteze. 

Austin rămăsese cu ochii aţintiţi la diagramă. 

— Pe vremea când Columb străbătea oceanul, 
navigatorii aveau hărţi străbătute de linii, numite 
loxodrome. Cel care ar fi navigat din Spania până în 
Hispaniola ar fi ales linia care îi oferea ruta cea mai 
directă şi ar fi urmat un traseu cap compas. Ajungea acolo 
unde trebuia atâta vreme cât călătoria nu era influenţată 
de curenţi şi de vânturi. S-ar părea că marele Columb a 
interpretat în mod greşit aceste linii, socotindu-le drept 
loxodrome. Mayaşii erau mai ingenioşi decât îşi închipuise 
el. Aţi reuşit să descoperiţi asta pe hartă? 

— La început părea să nu aibă nici o logică, a spus Paul. 
În urmă cu două mii de ani, Venus ocupa altă poziţie pe 
firmament. A trebuit să refacem nişte calcule. Noi credem 
că intersectarea în formă de V a fălcilor, aici, unde se vede 
corabia, sugerează locul unde se găseşte ceva. 

Austin a pus o altă întrebare: 

— Cât timp crezi că-i va trebui lui Halcon ca să-şi dea 
seama de asta? 

Soții Trout au schimbat priviri. 

— Există informaţii că într-o serie de muzee s-au 
înregistrat furturi de documente aparţinând lui Columb şi 
de documente de provenienţă mayaşă, a spus Paul. Cred 
că domnul Halcon a încercat să pună totul cap la cap, dar 
noi avem piatra, şi acum ştim să o folosim. 

— Am face bine să trecem la treabă, pentru ca nu 
cumva acest Halcon să se dovedească mai inteligent decât 
îl credem noi, a propus Austin. 

Gunn şi-a dres glasul şi a îndreptat marginile foilor sale. 

— Cu tot respectul, Kurt, poate că am face bine să 


înţelegem clar despre ce este vorba înainte de a ne arunca 
între fălcile acestui Kukulcan. Să începem cu Halcon şi cu 
motivul pentru care provoacă atâtea nenorociri. 

— O perspectivă de bun-simţ. În regulă, să căutăm 
explicaţia. Uite care-i teoria mea. Ca şi Columb, Halcon 
caută comoara feniciană care a fost salvată din Cartagina. 
Cheia pentru descoperirea ei o reprezintă dovezile 
precolumbiene. Nu vrea ca în această afacere să se mai 
vâre cineva, astfel că distruge orice dovezi, dar şi 
persoanele care le-au descoperit. 

— Am analizat teoria asta, şi consider că este corectă, a 
spus Gunn, dar ea reprezintă doar un aspect al problemei. 
L-am rugat pe Yaeger să alcătuiască un dosar complet în 
privinţa lui Halcon. Te rog, vorbeşte-ne despre resursele 
sale, Hiram! 

Yaeger a aruncat o privire spre o filă imprimată pe care 
o avea în faţă. 

— Cu averea moştenită şi cu diverse companii pe care le 
are, individul valorează câteva miliarde de dolari, iar asta 
doar la prima vedere. 

— Mulţumesc, Hiram! Asta mă tulbură, Kurt. De ce se 
osteneşte Halcon să ucidă oameni, atacându-te şi pe tine 
când erai pe Andrea Doria şi încercând să fure aşa-zisa 
piatră vorbitoare, doar ca să descopere o comoară, 
indiferent cât de fabuloasă ar fi ea? Are mai mult bănet 
decât şi-ar putea dori vreodată o persoană normală. 

— E posibil să-ţi fi răspuns singur la întrebare, a 
replicat Austin. Ai spus o persoană normală. Din ce ne-a 
povestit Zavala despre execuțiile de după meciul cu 
mingea, Halcon pare mai curând un dezaxat. 

— Am luat şi posibilitatea asta în consideraţie. Dar eu 
cred că señor Halcon gândeşte ceva mai complicat decât 
un excentric plictisit de viaţă, care se apucă de căutat 
comori şi face din asta un hobby. Hiram, te rog să ne 
prezinţi şi celelalte materiale pe care le-ai găsit în 
legătură cu acest domn. 

Aranjându-şi pe nas ochelarii ca de bunicuţă, Yaeger a 
zis: 

— Francisco Halcon s-a născut în Spania într-o familie 
veche de sute de ani. Din câte se pare, Halcon, care 
înseamnă şoim, nu a fost numele adevărat de familie, dar 


nu am reuşit să-l descopăr pe cel original. A urmat şcoli 
private, foarte scumpe, în Elveţia, şi apoi colegiul, în 
Anglia. La Oxford, a spus Yaeger rânjind. A devenit un 
matador cunoscut sub numele de El Halcon şi nu s-a 
descurcat deloc rău, dar a abandonat meseria asta din 
cauza unor scandaluri. S-a afirmat că otrăvea vârful sabiei 
cu care ucidea taurul, astfel ca acesta să moară chiar dacă 
nu primea o lovitură într-un punct vital. 

— Nu mi se pare tocmai un comportament sportiv 
pentru un absolvent de Oxford, a spus Austin, cu un 
teatral accent britanic. 

— Poate unul de Cambridge, dar nu de Oxford, a spus 
Zavala. 

Yaeger a înălţat din umeri. 

— Din arenă, a trecut la afacerile familiei. Neamul 
Halcon a avut legături foarte strânse cu dictatorul Franco 
şi cu junta militară din Spania înainte, în timpul şi după 
război, câştigând o mulţime de bani din vânzarea de 
armament. După moartea lui Franco şi revenirea regelui, 
care a reinstaurat democraţia, activităţile de afaceri ale 
familiei Halcon au început să fie anchetate. Din datele 
deţinute de Interpol rezultă că a fost bănuit de legături cu 
o organizaţie criminală din Spania. A părăsit ţara şi s-a 
stabilit în Mexic, unde o ramură a familiei cu origini de pe 
vremea cuceririi spaniole deţinea o serie de firme. Halcon 
a preluat operaţiunile pentru Statele Unite, s-a folosit de 
bani şi de influenţă pentru a cultiva legături cu oameni 
politici, iar în scurtă vreme a devenit cetăţean american. 

— Îi merge foarte bine, din ceea ce am văzut la 
companiile de sub conducerea lui din San Antonio, a zis 
Zavala. 

— O adevărată întruchipare a visului american, a 
adăugat Gunn, fără a încerca să-şi ascundă sarcasmul. 

— În mai multe înţelesuri ale ideii, a spus Yaeger. 
Afacerile curate constituie doar o acoperire pentru cele 
necurate, pe care le desfăşoară de ambele părţi ale 
frontierei. Este bănuit că face contrabandă pe scară mare 
cu droguri şi că se ocupă de traficul de persoane din 
Mexic. 

— Asta înseamnă că este un apropiat al partidului de 
guvernământ din Mexic, a spus Zavala. Nici o mare 


afacere, fie ea legală ori ilegală, nu scapă nevămuită. 

— Asta ar fi în concordanţă cu modul în care au decurs 
afacerile familiei atât în Spania, cât şi în SUA, a spus 
Austin. A apărut ceva legat de Frăţie? 

— Cum spuneam, se afirmă că a avut legături cu o 
grupare mafiotă din Spania, i-a răspuns Yaeger. Ar putea fi 
vorba de una şi aceeaşi organizaţie, deşi informaţia nu s-a 
confirmat. 

— Ce e cu acel complex pe care l-am văzut în apropiere 
de San Antonio? a întrebat Zavala. Cum se justifică 
prezenţa lui? 

— Este deţinut de una dintre corporaţiile lui. Totul, 
perfect legal, potrivit autorităţilor locale care au eliberat 
autorizaţia de construcţie. E considerat cam ţicnit, dar un 
ţicnit cu bani, iar dacă el vrea să-şi construiască propriul 
parc tematic, cine-l poate împiedica? Apropo, în planurile 
complexului terenul pentru jocul cu mingea figurează ca 
teren de fotbal. 

— Meciul ăla nu a semănat nici pe departe cu fotbalul, a 
spus Zavala pe un ton sobru. 

— Localnicii au auzit câteodată zgomot de explozii şi au 
constatat o circulaţie neobişnuit de intensă, dar, în afară 
de astea, omul e un vecin bun, care-şi plăteşte impozitele 
la vreme. 

— Hiram a păstrat ce e mai bun pentru final, a spus 
Gunn. 

— Mi-a luat ceva timp, din cauza companiilor de faţadă 
şi a corporațiilor şi fundațiilor care constituie o adevărată 
încrengătură, dar Halcon Industries s-a extins foarte mult 
în zona de sud-vest şi în California. Halcon controlează 
bănci, proprietăţi imobiliare, oameni politici, ziare, tot ce 
este de vânzare. 

— Este evident că încearcă să-şi consolideze puterea în 
aceeaşi măsură ca şi bogăţia, a spus Austin. Nu se 
deosebeşte deloc de alte corporaţii care au armate întregi 
de oameni care fac lobby. 

— Interesant că ai folosit cuvântul „armată”, a spus 
Gunn. Dintr-o toană, am verificat unele dintre constatările 
lui Hiram la ATF”. Cei de acolo au depistat ceva foarte 


*2 Bureau of Alcohol, Tobacco, Firearms and Explosives - Agenţia 

urât mirositor. Au recunoscut numele uneia dintre firmele 
lui Halcon drept o companie care cumpără arme din 
Republica Cehă şi din China. 

— Ce fel de arme? 

— Tot ce vrei. Începând cu puşti de infanterie şi 
terminând cu tancuri. Rachete. Arme antitanc. Chestii 
dintr-astea. ATF a obţinut un mandat de percheziţie 
pentru compania care s-a ocupat de livrări. Au găsit un 
birou pustiu. 

— Şi unde se distribuie tot armamentul ăsta? 

— Mai exact? Nimeni nu are habar. În general, în 
nordul Mexicului, statele din sud-vest şi California. 

— Dar achiziţia de asemenea arme costă, şi încă mult. 

Gunn a aprobat din cap. 

— Chiar şi un miliardar cam dă de fundul sacului când 
cheltuieşte atât de mult pe arme cu care ar putea organiza 
o revoluţie. 

În încăpere s-a lăsat tăcere, ecoul ultimului cuvânt 
rostit de Gunn părând a persista în aer. 

— Madre mia, a şoptit Zavala. Comoara. Are nevoie de 
ea ca să realizeze ce şi-a pus în minte! 

— Asta a fost şi reacţia mea, a spus Gunn încet. Sună 
nebuneşte, dar pare să aibă în plan un fel de combinaţie 
între o lovitură militară şi una politică. 

— Există vreun indiciu referitor la data când se va 
petrece asta? a întrebat Austin. 

— Cred că destul de curând. Sursele lui Hiram au 
depistat în Europa sume mari de bani transferați, prin 
conturi bancare din Elveţia, către diverşi vânzători de 
arme. Trebuie să alimenteze conturile acelea în mare 
grabă, altfel devine debitor insolvabil. Iar asta înseamnă 
că este disperat să descopere comoara. 

— Forţele noastre armate ce părere au? 

— Sunt în alertă. Chiar dacă va fi oprit din punct de 
vedere militar, se va face vărsare de sânge nevinovat. 

— Mai avem o modalitate de a-l opri. Dacă îl lăsăm fără 
comoară, rămâne fără revoluţie, a zis Zavala. 

— Paul şi Gamay, vă mulţumim, voi şi doctorul Orville 
aţi făcut o treabă grozavă punându-ne pe drumul cel bun, 
a spus Austin, apoi s-a ridicat de pe scaun şi a privit 
chipurile celor din jurul mesei. Acum este rândul nostru, a 


rostit el cu un surâs sumbru. 


Simbolul elegant era cufundat aproape total în 
întuneric, mai puţin masa din centru, unde Angelo 
Donatelli stătea şi analiza meniul pentru a doua zi. 
Restaurantul era decorat cu un motiv specific pentru 
Nantucket, dar, spre deosebire de alte localuri ce arborau 
teme nautice, obiectele de decor nu proveneau de la vreo 
firmă specializată în reproducerea unor obiecte de epocă. 
Harpoanele şi jupuitoarele din fier chiar străpunseseră 
carnea balenelor, iar picturile primitive înfăţişând corăbii 
cu pânze erau toate originale. Antonio stătea vizavi de 
Donatelli, cu un ziar italienesc desfăcut pe faţa de masă de 
un alb imaculat. Când şi când, amândoi sorbeau din 
pahare pline cu amaretto. Nu şi-au dat seama că nu mai 
erau singuri decât după ce au auzit o voce stăpânită 
spunând: 

— Domnul Donatelli? 

Angelo a ridicat ochii şi a văzut două siluete stând puţin 
dincolo de cercul de lumină ce învăluia masa lor. Cum 
naiba pătrunseseră oamenii aceia înăuntru? Doar încuiase 
chiar el uşa. O vizită după ora închiderii nu reprezenta 
ceva surprinzător. Perioada de aşteptare pentru a obţine o 
rezervare era de săptămâni, iar lumea apela la tot soiul de 
trucuri pentru a scurta acest răstimp. Glasul îi suna 
oarecum cunoscut, ceea ce l-a convins că era vorba despre 
o persoană din clientela restaurantului. 

— Eu sunt Angelo Donatelli, a spus el cu desăvârşita lui 
politeţe. Regret, dar aţi ajuns prea târziu, restaurantul s-a 
închis. Dacă doriţi, puteţi telefona mâine şefului de sală, 
iar el va face tot posibilul să vă facă un serviciu. 

— Mi-ai face un serviciu spunându-i omului tău să pună 
arma pe masă. 

Antonio a ridicat revolverul din poală, unde îl pusese pe 
furiş după ce-l scosese din tocul de la subsuoară, şi l-a 
aşezat încet pe masă. 

— Dacă ai venit să ne jefuieşti, e târziu şi pentru treaba 
asta, a spus Donatelli. Tot numerarul a fost deja depus la 
bancă. 

— N-am venit pentru jaf. Am venit să vă ucidem! 

— Să ne ucideţi?! Nici măcar nu ştim cine sunteţi. 


Drept răspuns, silueta a apărut la lumină, iar Donatelli a 
văzut un bărbat zvelt şi brunet, care a luat arma lui 
Antonio şi a vârât-o la cureaua costumului negru dintr-o 
singură piesă. Privirea lui Angelo a rămas o secundă 
asupra pistolului cu ţeava prelungită de amortizor, însă 
şira spinării i-a fost străbătută de un fior de gheaţă abia la 
văzul trăsăturilor omului. Era un chip pe care îl văzuse 
într-un vis. Ba nu. Într-un coşmar. Faţa unui asasin care se 
uitase în direcţia lui pe când se aflau amândoi în cala unei 
nave muribunde. Incredibil; nu îmbătrânise defel în toţi 
acei ani. 

— Te-am văzut pe Andrea Doria, a spus Donatelli uluit. 

Un surâs rece a apărut pe chipul bărbatului, 
evidenţiindu-i buzele subţiri. 

— Ai o memorie bună a figurilor, a zis el. Dar acela era 
regretatul meu tată. Mi-a spus că simţise prezenţa cuiva 
străin în cală în acea noapte. Noi doi avem o relaţie mult 
mai apropiată. Ţi-am vorbit o dată la telefon. 

Donatelli şi-a amintit apelul primit târziu în noapte, 
trezindu-l din somn cu ameninţări la adresa lui şi a 
familiei. 

— Frăția, a şoptit el. 

— Ai memorie bună şi în privinţa numelor. Mare păcat 
că nu ai ţinut minte avertismentul meu legat de ce ţi se va 
întâmpla dacă nu eşti în stare să-ţi ţii gura. În mod normal, 
nu mă ocup de fiecare operaţiune pe care o desfăşoară 
organizaţia mea, dar tu mi-ai adus o sumedenie de 
necazuri, bătrâne. Mai ţii minte ce ţi-am spus? 

Donatelli a încuviinţat, simţindu-şi gura prea uscată ca 
să poată articula vreun cuvânt. 

— Bun. Reiau, ca să îţi intre bine în cap. Te-am avertizat 
că, dacă vei povesti cuiva despre ce s-a petrecut în 
noaptea aceea pe Andrea Doria, o să ajungi în mormânt 
ştiind că ai provocat moartea tuturor membrilor familiei 
tale pe care vom reuşi să-i descoperim. Fii. Fiice. Nepoţi. 
Fără excepţie. Familia Donatelli va înceta să existe, 
devenind o adunătură de pietre de mormânt într-un 
cimitir. 

— Nu puteţi face aşa ceva! a răspuns Donatelli, care îşi 
recăpătase glasul. 

— Doar tu eşti de vină pentru asta. Aici sunt în joc forţe 


mari, de care nu ai habar. Nu te-a obligat nimeni să stai de 
vorbă cu cei de la NUMA. 

— Nu, a spus Antonio, care abia acum rostise primul 
cuvânt. Familia nu făcea parte din înţelegere. 

Angelo s-a întors către vărul lui. 

— Ce tot spui tu acolo? 

Pe faţa plină de cicatrici a lui Antonio a apărut o 
expresie de vinovăţie. 

— Vărul tău nu ţi-a spus că a lucrat pentru mine, a rostit 
bărbatul cel smead. La început a refuzat, dar nici nu-ți 
închipui ce atracţie a păstrat ţara natală asupra lui. l-am 
spus că dacă ne va ţine la curent prin intermediul tău 
despre activităţile desfăşurate de NUMA, o să-i rezolv 
problemele pe care le are cu autorităţile din Sicilia. 

— Si, a spus Antonio, împingându-şi maxilarul în faţă în 
stilul lui Mussolini. Dar nu familia. Să mă duci înapoi în 
Sicilia. Aşa ne-a fost înţelegerea. 

— Sunt un om de cuvânt. Numai că nu ţi-am spus faptul 
că o să te întorci acasă într-un sicriu de pin. Dar întâi tu, 
domnule Donatelli. Arrivederci. 

Antonio s-a ridicat de pe scaun şi, cu un răcnet de furie, 
s-a aruncat în faţa vărului său. Pistolul a scos un zgomot 
doar o idee mai puternic decât trântirea unei uşi. Pe 
pieptul cămăşii lui Antonio a apărut o pată roşie, după 
care omul s-a năruit la pământ. 

Pistolul a tuşit a doua oară. 

Nemaiavând cine să blocheze glonţul, Donatelli a fost 
lovit în piept şi s-a prăbuşit pe spate, lovindu-se de 
spătarul scaunului, timp în care Antonio a dus o mână la 
spate şi a scos un mic pistol Beretta din tocul prins de 
gleznă. S-a proptit într-un cot şi a îndreptat arma spre 
Halcon. Ca prin minune, în mijlocul frunţii lui Antonio a 
apărut o gaură rotundă, făcându-l să cadă la podea cu faţa 
înainte; glonţul pornit din micul Beretta nu şi-a găsit ţinta. 

Din umbră a apărut cea de-a doua siluetă, ţinând în 
mână un pistol a cărui ţeavă încă fumega. A aruncat o 
privire nepăsătoare spre bărbatul pe care tocmai îl 
ucisese. 

— Niciodată să nu te încrezi în sicilieni, a spus el încet. 

— Bună treabă, Guzman! Trebuia să mă aştept la 
trădare din partea lui. Stând mai tot timpul la birou, mi-am 


pierdut reflexele pentru operaţiuni pe teren. 

— Te primim cu dragă inimă printre noi când o să ne 
ocupăm de restul familiei, a spus Guzman, cu ochii 
sclipind sălbatic. 

— Da, mi-ar face plăcere. Din păcate, va trebui să mai 
amânăm acţiunea. Avem treburi mai importante de făcut. 
Îndreptându-şi atenţia spre Angelo, a continuat: Mare 
păcat că nu poţi auzi asta, Donatelli! Am hotărât să-ţi cruţ 
familia o vreme, până rezolv necazurile pe care mi le-ai 
provocat chiar tu. Dar nu-ţi pierde speranţa. li vei întâlni 
curând în iad pe toţi cei pe care-i iubeşti! 

Din afara restaurantului s-au auzit glasuri, deoarece 
focul tras de Antonio atrăsese atenţia câtorva trecători. 
Halcon a aruncat o ultimă privire la cadavre, apoi el şi 
camaradul lui cu cicatrice pe faţă s-au făcut una cu 
întunericul. 


46 


— Câţi ani spuneai că are avionul ăsta? a strigat Austin 
ca să se facă auzit în zgomotul pe care îl scotea motorul 
aparatului. 

— Cu o marjă de câţiva ani, în jur de cincizeci, a răcnit 
Zavala la el, drept răspuns. Proprietarul spune că aparatul 
are toate piesele originale. Cu excepţia zarurilor flocoase 
care atârnă de oglinda retrovizoare, probabil. Observând 
expresia speriată apărută pe faţa lui Austin, Zavala s-a 
grăbit să-i zâmbească liniştitor. Glumeam, Kurt! Am 
verificat. Motorul a suferit atâtea reparaţii generale, că e 
practic nou. Sper să fim şi noi într-o formă la fel de bună 
când ajungem atât de bătrâni. 

— Dacă vom ajunge la vârsta asta, a spus Austin cu 
scepticism în glas, aruncând o privire pe fereastră la 
terenul neospitalier de sub ei. 

— Nu ai motive de îngrijorare, prietene. De Havilland 
Beaver a fost unul dintre cele mai bune avioane de mici 
dimensiuni care s-au construit vreodată pentru transport 
în zone greu accesibile. Jucăria asta e rezistentă ca un 
tanc. Exact ce ne-ar recomanda orice doctor. 

Austin a măsurat din ochi statueta din plastic a 
Sfântului Cristofor, fixată de bord cu ajutorul unei 
ventuze, apoi s-a lăsat pe spătarul scaunului şi a încrucişat 
braţele la piept. Când i-a sugerat lui Zavala că ar trebui să 
găsească un aparat de zbor care să nu atragă atenţia prin 
nimic, nu anticipase că vor folosi acest bătrân Beaver, 
amintind de o ciudată cutie de pantofi, cu elice cu două 
pale şi cu un bot tăiat drept, deloc aerodinamic. El dorea 
pur şi simplu o alternativă la un elicopter al armatei, care 
nu avea dreptul de a viola spaţiul aerian al ţărilor vecine 
Mexicului fără aprobare de zbor. Chiar şi un aparat 
NUMA, vopsit în obişnuitul turcoaz şi având inițialele 
oficiale ale agenţiei pictate pe fuzelaj, ar fi stârnit 
întrebări. 

Au găsit aparatul Beaver ascuns de o pânză precum 
acelea care ascund statuile înainte de inaugurare, într-un 
colţ întunecos al unui hangar dărăpănat, undeva la 
marginea aeroportului din Belize City. Văzându-l, ochii lui 


Zavala au lucit ca nişte luminarias de Crăciun. Şi-a frecat 
mâinile, abia aşteptând să preia comenzile. Un singur alt 
avion i-ar fi stârnit o reacţie similară sau mai puternică, a 
concis Austin. Din fericire, invenţia fraţilor Wright se 
găsea la Muzeul Smithsonian, locul cel mai potrivit pentru 
un asemenea aparat. 

Ca şi Cassius din Tulius Cezar de Shakespeare, 
proprietarul avionului din Belize avea o înfăţişare de om 
slab şi hămesit. Vorbea aproape în şoaptă şi se uita mereu 
peste umăr, de parcă s-ar fi temut de apariţia unor 
vizitatori nedoriți. Omul îi fusese recomandat lui Austin de 
un fost coleg de la CIA, care acţionase în cursul 
operaţiunilor secrete de ajutorare a luptei purtate de 
organizaţia Contras împotriva sandiniştilor. Judecând după 
sugestiile pline de prudenţă referitoare la manipularea 
mărfurilor şi la zonele mai ferite de aterizare, era evident 
că îi socotea pe cei doi clienţi americani drept traficanţi de 
droguri. Având în vedere operaţiunile secrete desfăşurate 
de CIA în America Centrală, acest lucru nu reprezenta 
defel o surpriză. Omul nu pusese nici o întrebare şi 
insistase să îi fie plătită în dolari, ceea ce el numea o 
garanţie, o sumă suficient de mare pentru a-şi cumpăra şi 
un Boeing 747. În timp ce număra banii, bancnotă cu 
bancnotă, ca să se asigure că nu era tras pe sfoară, el îi 
avertizase pe cei doi să nu uite de pretenţiile teritoriale 
ale Guatemalei asupra Insulelor Belize şi să se străduiască 
să se facă una cu peisajul. Cu acel prilej Austin făcuse 
observaţia că aşa ceva ar fi fost imposibil, având în vedere 
culoarea galben muştar în care fusese vopsit bătrânul 
avion. Bărbatul ridicase din umeri, apoi dispăruse cu 
teancul lui de bani. 

Austin trebuia să admită că aparatul era mai potrivit 
pentru acea treabă decât orice avion nou şi mult mai 
arătos. Nu era chiar ca un Concorde. Însă, având viteza de 
croazieră de două sute de kilometri pe oră, acoperea 
distanţele într-un ritm mulţumitor şi se dovedea suficient 
de lent pentru a constitui o ideală platformă zburătoare de 
observaţie. În plus, era proiectat pentru decolări scurte, 
atât de pe apă, cât şi de pe uscat. 

Zavala menținea aparatul la mai puţin de o mie de metri 
altitudine. Zburau peste Peten, o zonă dens împădurită din 


zona de nord a Guatemalei, care pătrunde uşor în Mexic. 
Teritoriul de jos fusese la început un teren plat şi se 
ridicase treptat, ajungând să fie deluros şi traversat de 
râuri şi de afluenții acestora. Cândva fusese locuit de 
mayaşi, care folosiseră râurile pentru comerţul între 
oraşe, iar în câteva rânduri Austin şi Zavala zăriseră 
câteva ruine cenuşii printre copaci. Piscurile îndepărtate 
ale Munţilor Maya se ridicau din ceaţă undeva spre sud. 
Austin înregistra înaintarea avionului pe o hartă prinsă pe 
o planşetă, deasupra căreia avea o grilă desenată pe 
hârtie de calc. În acelaşi timp, consulta la intervale 
regulate o busolă şi un aparat GPS. 

— Acum ajungem la un punct de joncțiune, unde se 
întâlnesc fălcile, a anunţat el, arătând spre hartă. A 
aruncat o privire la ceas. După treizeci de secunde vom 
ajunge exact acolo. 

A privit din nou pe fereastră. Urmăreau cursul foarte 
sinuos al unui râu care şerpuia încoace şi încolo ca o 
panglică albastră pentru înfăşurarea unui cadou de 
Crăciun, după care se lăţea, la gura de vărsare, într-un lac 
aflat exact în faţă. Câteva secunde mai târziu, Austin a 
făcut semn către apa sclipitoare. 

— Aici e. Fălcile lui Kukulcan. 

— Ar fi trebuit să aducem minisubmarinul, a spus 
Zavala. 

— Să facem câteva ture în jurul lacului. Dacă nu 
nimerim în focul vreunei mitraliere antiaeriene, putem 
ateriza. 

Zavala a suflat să-şi aburească ochelarii de soare 
precum aceia ai piloților avioanelor vechi, a şters lentilele 
de o mânecă, apoi şi i-a aşezat pe nas. A făcut un semn de 
confirmare a mesajului, după care a pus avionul pe o 
aripă, astfel că orizontul s-a înclinat foarte mult. Zavala 
aplica aceeaşi tehnică de zbor - o combinaţie de 
demonstraţie a calităţilor unui F-16 şi zbor riscant care 
făcea sângele pasagerilor să îngheţe în vine - în cazul 
oricărui vehicul la a cărui comandă se afla, fie el submarin 
ori avion care fusese construit pe vremea când Harry 
Truman îşi începea primul mandat ca preşedinte al SUA. 

Văzut din văzduh, lacul arăta ca un ochi uriaş ce privea 
spre cer. Fiind de formă ovală, avea o insuliţă cam în locul 


în care ar fi trebuit să se afle pupila unui ochi. Era mic, 
lung de aproape opt sute de metri lungime şi în jur de 
patru sute lăţime. Râul ieşea din lac la un unghi ascuţit şi 
cotea pe după acesta, până când se intersecta cu un curs 
de apă la celălalt capăt. Austin a socotit că lacul era 
alimentat cu siguranţă de izvoare sau de pâraie ascunse 
de copaci. 

Avionul Beaver a dat de două ori roată lacului, dar nu 
au văzut nimic ieşit din comun. Având cale liberă, Zavala a 
îndreptat aparatul spre pământ, pe verticală, de parcă ar fi 
vrut să dea o gaură în apă. În ultimul moment, a ridicat 
botul avionului, făcând o manevră ca de bombardier de 
atac, şi l-a stabilizat cu eleganţă până când flotoarele plate 
au atins cu delicateţe suprafaţa apei. Avionul a săltat de 
câteva ori pe lac precum o piatră plată, azvârlind două 
jerbe de stropi care au sclipit în culorile curcubeului, după 
care, în cele din urmă, s-a oprit la jumătatea distanţei 
dintre mal şi insulă. Austin a deschis uşa în timp ce elicea 
se oprea cu un sunet ca de înecat. După ce motorul s-a 
oprit, tăcerea aproape palpabilă a învăluit cabina. Zavala a 
transmis prin radio poziţia către navă, iar Austin, slujindu- 
se de binoclu, a examinat lacul, faleza puţin înaltă şi 
insula, fără grabă, până când s-a convins, în măsura în 
care era posibil, că nu existau alte persoane în zonă. 

— Totul pare în regulă, a spus el, coborând binoclul de 
la ochi. S-a uitat printre gene către mijlocul lacului. Doar 
că insula aia mă cam tulbură, nu ştiu de ce. 

Zavala s-a aplecat peste umărul lui Austin, trăgându-şi 
şapca de baseball peste ochi, pentru a şi-i proteja de 
strălucirea orbitoare a soarelui. 

— Mie mi se pare perfect în regulă. 

— Tocmai asta este problema. Plasarea ei este prea 
perfectă. Dacă ai trasa linii de la un mal la celălalt, de la 
nord la sud şi de la est la vest, insula s-ar afla la 
intersecţia lor, ca o ţintă surprinsă în cătarea unei puşti cu 
lunetă. Exact în centru. 

Zavala a pornit din nou motorul şi a lăsat elicea să se 
învârtă atât cât era nevoie pentru a prinde puţină viteză. 
Apoi a tăiat acceleraţia şi a lăsat avionul să alunece spre 
insulă. Au aruncat ancora peste bord şi, judecând după 
lungimea parâmei, au constatat că lacul avea peste 


treizeci de metri adâncime. Au umflat o barcă pneumatică, 
au urcat în ea de pe pontoanele avionului şi au vâslit până 
pe insulă, după care au tras-o pe malul noroios acoperit de 
iarbă. Austin a estimat că insula avea cam zece metri 
diametru. Arăta ca o carapace diformă a unei țestoase 
gigantice, ridicându-se brusc din apă şi având o coamă 
rotundă, de aproape patru metri şi jumătate înălţime. Fără 
să se lase intimidat de vegetaţia deasă de ferigi şi alte 
plante, Zavala a urcat panta. Aproape de vârf, a scos un 
țipăt şi a făcut un pas înapoi, de parcă ar fi primit un 
pumn pe neaşteptate. 

Austin s-a alarmat, şi a dus mâna la pistolul pe care îl 
ţinea la coapsă. 

— Ce s-a întâmplat? a strigat el. 

Avusese impresia că Joe dăduse fără să vrea peste un 
cuib de vipere. 

Hohotele puternice de râs ale lui Zavala au speriat un 
cârd de păsări albe, care au ţâşnit în aer ca nişte confetti 
suflate de vânt. 

— Insula e ocupată, Kurt! Vino până aici ca să te prezint 
proprietarului. 

Austin a urcat repede deluşorul şi a văzut un craniu cu 
fălci mari, încărcate de dinţi, care rânjea din nişte tufişuri. 
A dat deoparte frunzişul şi a scos la iveală un cap omenesc 
de piatră, cu aspect grotesc, de două ori mai mare decât 
unul normal, sculptat în pragul de sus al unei deschizături 
de formă rectangulară. Deschizătura era săpată într-o 
latură a unei structuri de formă pătrată, îngropată în solul 
afânat aproape până la acoperişul său plat şi crenelat; 
marginile acoperişului fuseseră decorate cu cranii 
asemănătoare, dar mai mici decât primul pe care îl 
văzuseră. Folosind un cuţit bine ascuţit, Austin a săpat şi a 
îndepărtat pământul, lărgind deschizătura, astfel ca 
Zavala să-şi poată trece capul şi umerii prin ea. 

Zavala a aprins lanterna şi a plimbat fasciculul prin 
interior. 

— Cred că mă pot strecura. 

Apoi a pătruns prin deschizătură cu picioarele înainte. 

Austin a auzit un strănutat puternic, după care vocea lui 
Zavala: 

— Să aduci un aspirator cu tine. 


Austin a mai lărgit puţin deschizătura cu cuțitul pentru 
a-l putea urma pe Zavala înăuntru. A privit în jur. 

— Nu e chiar ca la Hilton, a zis el, stârnind ecouri. 

Spaţiul dinăuntru era de mărimea unui garaj pentru 
două vehicule. Zidurile erau suficient de groase pentru a 
face faţă unei lovituri directe de obuz. Austin aproape că 
atingea cu capul tavanul destul de jos. Pereţii tencuiți erau 
simpli, cu excepţia petelor întunecate ce acopereau mai 
toată suprafaţa lor şi a patru portaluri înalte până la 
tavan, aidoma aceluia prin care pătrunseseră acolo. Acele 
cadre ca de uşă erau înfundate de pământ, unul întărit 
precum betonul, în care se vedeau rădăcini. 

— Ce să spun, Kurt? Oferă însă multe avantaje. 
Privelişte la lac, de exemplu. Un decor simplu, natural... 

— Un agent imobiliar ar numi locul ăsta drept o ofertă 
specială pentru cunoscători. 

— Unde mai pui că are şi pivniţă, a spus Zavala şi a 
îndreptat fasciculul lanternei către un colţ. 

Austin s-a aplecat să examineze o dală masivă de pe 
podea. Era perforată, prezentând o serie de găuri pe 
margini. Folosindu-şi cuţitele, au detaşat şi tras deoparte 
acea dală, dând la iveală o scară ce cobora în spirală. Cum 
Zavala pătrunsese primul în clădire, Austin s-a oferit să 
asigure el inspecția subsolului. A coborât cele câteva 
trepte până la un palier, urmând apoi un pasaj ce înainta 
doar câţiva metri, după care era blocat de o lespede 
uriaşă. Austin a plimbat fasciculul lanternei pe acea 
lespede şi a zis încet: 

— N-ai face rău să cobori până aici. 

Detectând tonul serios din glasul lui Austin, Zavala s-a 
grăbit să i se alăture. Pe podea, în faţa lespezii, se afla un 
morman de oseminte omeneşti. Spre deosebire de 
sculptura înfăţişând capul de mort care îi întâmpinase, 
cele şase ţeste pe care le-au numărat pe podea fuseseră 
cândva acoperite de carne. Zavala a ridicat unul dintre 
cranii şi l-a ţinut în mâna întinsă precum Hamlet dinaintea 
rămăşiţelor pământeşti ale lui Yorick. 

— Victime ale unui ritual. După cum arată gaura din 
ţeastă, au fost cruţaţi de chinuri, astfel că nu au fost siliţi 
să moară de foame. 

— Călăii au avut inimi de aur, a spus Austin, examinând 


lespedea şi căutând un spaţiu liber cât de mic. Singura 
modalitate de a trece de chestia asta este să folosim un 
ciocan pneumatic sau dinamită. 

Austin a socotit că văzuse îndeajuns. Au urcat înapoi în 
încăperea de deasupra, unde Austin a observat câteva 
fragmente albe şi uscate pe podea. A ridicat unul, iar 
acesta s-a fărâmat între degete, transformându-se într-un 
praf albicios. 

— Cochilii de scoici de apă dulce, a spus el. Locul ăsta a 
fost cândva sub apă. 

Zavala şi-a trecut degetele peste pereţii murdari. 

— S-ar putea să ai dreptate. Ceea ce văd pe pereţi este 
mâl uscat. 

Au ieşit de acolo, ajungând din nou la aer curat, şi au 
explorat perimetrul structurii. Era construită pe o 
platformă de piatră ce devenise un soi de depozit pentru 
toate materialele care pluteau pe apa lacului. Seminţe, 
aduse probabil de păsări, deveniseră plante, iar rădăcinile 
acestora împiedicaseră mizeriile strânse în timp să fie 
duse de vânt. Privind drept în jos în apa de la marginea 
insulei, se putea vedea o terasă de piatră. Austin şi-a dat 
jos ghetele şi a intrat în apă, a înotat câţiva metri, apoi s-a 
scufundat. 

— Construcţia asta seamănă cu vârful unui aisberg, a 
spus el odată ieşit la suprafaţă. Pesemne a fost un templu 
ridicat pe vârful unei piramide foarte mari. Greu de spus 
cât de în adânc duce. 

— Păi, ţi-am spus că aveam nevoie de submarin, i-a 
răspuns Zavala, după care i-a întins mâna lui Austin 
pentru a-l ajuta să iasă din apă. Aşadar, dacă este 
adevărat ce credem noi, iar clădirea asta e un templu, ne 
aflăm la nivelul zero. Adică, la fălci. 

— Mai rămâne să descoperim cum am putea ajunge în 
gâtlejul fiarei. 

— Frumos gândit. Am putea încerca să aruncăm în aer 
piatra aia care ne blochează drumul. 

— Da, am putea proceda astfel, şi probabil că am şi 
reuşi. Dar nu reprezintă chiar o abordare chirurgicală. 
Prietenii noştri arheologi nu cred că vor mai discuta cu noi 
vreodată dacă am recurge la o asemenea metodă. Cât ne 
mai plimbăm pe aici, să ne gândim ce s-ar putea face. 


Au revenit la avion şi s-au deplasat până la marginea 
lacului, unde au coborât pe mal şi au pornit spre interior. 
Pădurea era cufundată în semiîntuneric, numai pe alocuri 
razele de soare reuşind să străbată prin frunzişul des al 
copacilor. Din pricina umbrei de la nivelul solului, nu 
creştea deloc vegetaţie măruntă, ceea ce a fost spre 
folosul celor doi, care au înaintat pe un covor de frunze 
moarte. Austin a urmat un mărunt curs de apă până la 
sursă şi s-a oprit în locul în care râul pe care îl văzuseră 
din aer era flancat de nişte fundaţii de piatră. Albia dintre 
fundaţii era plină de pământ şi de vegetaţie, însă din 
acumularea destul de mare de apă ce se născuse astfel 
îndărătul barajului primitiv şi în jurul baricadei porneau 
câteva pâraie care se îndreptau spre lac. Albia principală a 
râului cotea brusc cu puţin înainte de a ajunge la fundaţii 
şi pornea spre pădure. Austin a urmat apele şopotitoare ce 
se îndepărtau de micul bazin de acumulare şi s-a oprit din 
nou în apropierea unei perechi similare de fundaţii. 

— Exact cum credeam, a spus el. 

Zavala a rămas impresionat. 

— Cum de-ai ştiut că vom găsi construcţiile astea? 

— Mă crezi dacă-ţi spun că am fost cândva un geniu al 
barajelor? 

Zavala a făcut o grimasă. 

— Sigur că da. Însă acum spune-mi cum ţi-ai dat seama 
de fapt. 

Austin a rupt o creangă, a aruncat-o în râu şi a urmărit- 
o cum dispare, cuprinsă de bulbuci şi spumă. 

— Îţi mai aminteşti cum arăta râul ăsta din aer? Parcă 
ai zis chiar tu că face mai multe unduiri decât o 
dansatoare din buric. Înainte de a pătrunde în lac, are un 
curs perfect drept, descriind un unghi de o precizie 
matematică. Prima mea impresie a fost că acea secţiune 
era prea dreaptă ca să fie naturală. Ca şi templul din 
mijlocul lacului. În natură, nimic nu este absolut perfect. 
Iniţial, am socotit că ar fi putut fi un canal. Ştii parcul 
istoric Chesapeake şi Ohio din nordul Washingtonului? 

— Era unul dintre locurile preferate de mine pentru 
primele întâlniri cu fete, a spus Zavala, zâmbind la 
aducerea aminte a unor lucruri din tinereţe. Muy 
romântico. Ce legătură are asta cu ceea ce vedem aici? 


— Gândeşte-te la templu. Uneori se află sub apă. 
Alteori, nu. 

Austin aproape că a auzit rotiţele zumzăind în vreme ce 
mintea lui Zavala, sclipitoare în chestiuni de mecanică, 
analiza informaţiile obţinute până atunci. Apoi l-a văzut pe 
prietenul lui lovindu-se cu palma peste frunte. 

— Păi, bineînţeles. Ecluze! 

Austin a curăţat un loc fără vegetaţie de pe sol şi a luat 
în mână un beţişor. I l-a întins lui Zavala. 

— Poftim, profesore Zavala. 

Joe a trasat o linie pe pământ. 

— Asta e fluviul Potomac. Nu poţi deplasa vase în aval şi 
în amonte din cauza pragurilor şi a cascadelor, de aceea 
faci un canal care să ocolească zona. Uite. Joe a bătut cu 
palma în sol. Construieşti un sistem de ecluze şi canale de 
derivație ca să ţii sub control nivelul apei din canal pe câte 
o secțiune o dată. Să vedem dacă am dreptate, a zis el, şi a 
desenat un oval reprezentând lacul. În mod normal, râul 
ajunge aici, la partea de sus, umple câmpia inundabilă 
pentru a crea lacul, după care iese pe la coada lui şi îşi 
continuă cursul până ajunge la mare. 

— Până aici e bine, profesore! 

— La un moment dat, nişte ingineri necunoscuţi au 
creat aici un baraj. Zavala a tras o linie de-a latul părţii 
superioare a lacului. El blochează apa, ca să nu intre în 
lac, dar ea trebuie să fie îndreptată undeva, altfel 
sfârşeşte prin a trece pe lângă ecluză. A trasat o linie 
dreaptă, care se îndepărta de lac. Sapi canalul ăsta, iar 
apa este îndepărtată din lac, ajungând în altă albie. Joe şi- 
a ridicat ochii, în care apăruse o sclipire de triumf. Acum 
poţi goli lacul! 

— Şi poţi construi templul. Aici. 

Folosindu-se de vârful ghetei, Austin a făcut un X pe 
pământ. Zavala a reluat prelegerea. 

— După ce aşezi şi ultima piatră a piramidei, închizi 
canalul de derivație şi deschizi ecluza lacului. El se umple 
una-două şi ascunde templul. Ergo... 

— Ergo, ipso facto şi voilà! Singura problemă este că 
ecluza canalului de derivație este alcătuită din părţi 
mobile. Cu timpul, ecluza se deteriorează, pentru că nu 
există nici un serviciu public care să o întreţină. Iar ceea 


ce a rămas din civilizaţia mayaşă a fost făcut praf de 
spanioli. Cotul acela reprezintă o capcană naturală pentru 
orice curge în josul râului. Gunoaiele se acumulează în 
faţa ecluzei lacului, alcătuind un obstacol, canalul de 
derivație putrezeşte până se destramă, iar apele râului 
sunt din nou direcționate pe o rută ocolitoare. Lacul este 
alimentat de câteva pâraie, dar, în cele din urmă, nivelul 
apei a scăzut, lăsând la vedere partea superioară a 
templului. Care este năpădită de vegetaţie. 

— Prin urmare, dacă aşteptăm suficient de multă vreme, 
a spus Zavala, nivelul apei din lac va scădea atât de mult, 
încât templul va rămâne din nou expus. Asta, dacă nu 
cumva presiunea apei din acumularea aceea pătrunde prin 
vechiul baraj şi ridică nivelul apei din lac. 

Austin a analizat spusele lui Zavala şi a dat aprobator 
din cap. 

— Pe drumul de întoarcere o să-ţi prezint restul teoriei 
mele. 

În timp ce păşeau prin pădure, Zavala a izbucnit: 

— Trebuie să recunoşti că este o lucrare inginerească al 
naibii de ingenioasă! 

— De acord. Asta le permitea să golească lacul din nou, 
dacă ar fi dorit asta. Ceea ce lasă deschisă posibilitatea că 
mayaşii ar fi voit să reintre în templu. Portalul din vârf 
putea fi fals. Ca acele intrări înşelătoare construite în 
piramide pentru a-i deruta pe hoţii din morminte. Nu aş fi 
surprins dacă cineva mi-ar spune că tocmai de aceea au 
lăsat scheletele acolo, pe post de recuzită. 

— Da, dar ce scenă! Şi ce recuzită, a zis Zavala. 

— Când ajungem la avion, trebuie să solicităm 
paraşutarea unor materiale. 

Câteva minute mai târziu, de la bordul avionului, Zavala 
a transmis prin radio către Nereus lista de lucruri 
necesare. Ajungând la un anumit obiect cerut de Austin a 
ridicat mirat din sprâncene, dar s-a ferit să pună întrebări. 

Cât au aşteptat, au mâncat câte ceva, apoi au rămas la 
umbră până când au auzit aparatul de radiorecepţie 
prinzând din nou viaţă. 

— Venim, băieţi! Transportul va ajunge la voi cam peste 
zece minute. 

Exact după intervalul precizat, un elicopter de culoare 


turcoaz, aparţinând NUMA, a apărut la mică altitudine 
deasupra lacului, a zburat la punct fix în preajma avionului 
şi a lansat în apă o ladă mare, înfăşurată în folie de plastic 
şi dotată cu flotoare umflate cu aer. Membrii echipajului 
elicopterului i-au urmărit pe cei de jos recuperând 
materialele trimise, după care, fluturând din mână în semn 
de rămas-bun, au făcut cale întoarsă. 

In ladă se aflau două costume de scafandru şi câteva 
cutii de carton. Austin a încărcat totul în barca 
pneumatică şi a vâslit spre capătul superior al lacului, în 
timp ce Zavala deplasa avionul spre o adâncitură a 
malului. Zavala şi-a dat seama că era preferabil să nu-l 
întrebe pe Austin ce pusese la cale. Acesta avea să-i spună 
totul la vremea potrivită. 

Zavala a acoperit avionul cu un năvod pescăresc şi 
tocmai aşeza şi câteva crengi deasupra, când Austin a 
apărut cu barca pneumatică pentru a-i da o mână de 
ajutor. Cutiile dispăruseră. Mulţumiţi că avionul era bine 
ascuns, au încărcat costumele de scafandru în barcă şi au 
pornit spre insulă, unde au şters urmele vizitei lor acolo. 
Au dezumflat barca şi au scufundat-o în apa mică de lângă 
mal, punând deasupra ei câteva pietre pentru ca ea să nu 
fie luată şi dusă de curent. Apa era călduţă, astfel că au 
îmbrăcat doar costume uşoare din lycra, nu din cele grele, 
confecţionate din neopren. 

Fără un cuvânt, Austin a vârât într-un buzunar etanş 
punguţa pe care o purta legată la gât. După ce şi-au 
verificat echipamentele, s-au îndepărtat înot de insulă şi, 
fără a mai pierde vremea, au eliminat aerul din 
compensatoarele de flotabilitate şi au început să se 
scufunde în apele întunecate ale lacului. 


47 


Mişcându-şi calm şi măsurat labele din picioare, Austin 
şi Zavala s-au îndepărtat înot de templu, în acelaşi timp 
scufundându-se, până când au ajuns la fundul lacului, 
dominați de impunătoarea masă de piatră care se ascuţea 
spre vârf. Nivelurile late, terasate, coborau pe acea latură 
a piramidei ca nişte trepte uriaşe. 

— Impresionantă stânca asta, a spus Austin, uimirea lui 
fiind atenuată de tonul metalic pe care îl crea comunicarea 
subacvatică. 

— Bine că nu suntem superstiţioşi. Am numărat 
treisprezece terase. 

— Să batem în lemn, dacă tot ai adus vorba despre asta, 
a spus Austin. Apoi a aruncat un ochi spre indicatorul de 
adâncime. Treizeci şi cinci de metri. Eşti pregătit să 
scufunzi planul? 

Scufundătorii profesionişti îşi aduc sigur aminte acele 
cuvinte ce constituie o adevărată mantra: „Plănuieşte-ţi 
scufundarea şi scufundă planul”. Strategia lor era simplă. 
Voiau să exploreze fiecare dintre cele patru laturi ale 
piramidei, de sus şi până la baza ei. Au făcut asta 
deplasându-se în jurul piramidei în sens invers acelor de 
ceasornic. Aceasta nu avea alte construcţii în jur, ceea ce 
l-a făcut pe Austin să se întrebe dacă nu cumva ea fusese 
înălţată cu un singur scop. Următoarea latură era la fel ca 
şi prima, astfel că nu le-a trebuit mult timp ca să o 
exploreze. În dreptul celei de-a treia laturi au rămas 
uimiţi. 

În vreme ce primele două laturi nu aveau nici un fel de 
accesoriu, faţa aceea a piramidei era marcată de nişte 
trepte largi, care ţineau din vârf şi până la baza ce se afla 
probabil la nivelul solului pe vremea când templul nu 
fusese scufundat. La picioarele scării, într-o grandoare 
solitară, în postura unui portar al unui hotel de lux din Las 
Vegas, au văzut o lespede de piatră. Acea stelă stătea în 
poziţie verticală pe o fundaţie aflată pe fundul lacului. 

Zavala a plimbat fasciculul lanternei cu halogen peste 
suprafaţa întunecată. După o clipă, a zis: 

— Nu ţi se pare cunoscut? 


Austin a contemplat sculptura unui şarpe cu pene 
devorând o corabie. 

— Ce mică-i lumea... Este perechea identică a pietrei de 
pe Doria. A ridicat ochii spre scara care urca pe o latură a 
piramidei. Asta-mi aduce aminte de lespedea de piatră 
care tot apărea în Odiseea spațială 2001. Poate că 
avizierul ăsta vechi ne dă unele explicaţii. 

Avându-l în spate pe Zavala, ceva mai în dreapta, Austin 
a urcat de-a lungul scării, plutind ca o pală de fum. 
Treptele erau mărginite de sculpturi şi, în plus, la fiecare 
câteva contratrepte existau capete sculptate. Ajunşi cam 
la jumătatea piramidei, dintr-o coroană de pene a apărut 
brusc faţa stilizată a unui şarpe. Gura, suficient de mare 
pentru a înghiţi un om, stătea în poziţie de atac. Colţii 
groşi şi bonţi, de forma şi mărimea acelor conuri ce se 
plasează pe drumuri pentru regularizarea traficului, 
porneau din cerul gurii şi se întindeau spre perechea de 
pe falca de jos. 

— Ce aspect prietenos are prietenul nostru, a făcut 
Zavala. Crezi că ar fi în stare să muşte? 

— Fă cunoştinţă cu şarpele cu pene. Cunoscut prin 
părţile astea sub numele de Kukulcan. 

— Arată ca o corcitură dintre un rottweiler şi un 
aligator. Întreabă-l dacă nu ştie cumva unde e intrarea în 
piramidă. 

— Probabil că n-ar strica. Lovind apa de câteva ori cu 
labele, Austin s-a propulsat mai aproape de gura căscată 
larg şi a examinat bezna dinăuntru la lumina lanternei. Fă 
„Aaa”, a zis el şi a pornit drept înainte. 

Tubul de oxigen s-a atins hârşâindu-se de colții groşi, 
dar, odată ajuns înăuntru, Austin a avut suficient loc să se 
rotească. A scos capul prin gura şarpelui şi, cu un gest 
larg din braţ, l-a invitat pe Zavala să intre, după care a 
pătruns mai adânc în piramidă, iar în fasciculul de lumină 
i-au apărut reazeme pentru picioare în podeaua înclinată. 
Au înotat către o parte, vreme de aproape două minute, 
încet şi cu precauţie, până când pasajul acela i-a condus 
într-o încăpere suficient de mare ca să le permită să stea 
în picioare. Nişte trepte duceau către un alt pasaj. 

— Mă simt luat peste picior. Prea a fost uşor să 
ajungem până aici, a spus Zavala cu un aer bănuitor. 


— Şi eu gândeam la fel. Dar, nu uita, cei care au 
construit piramida ştiau că ea va rămâne sub apă. Şi-au 
închipuit probabil că oamenii care ar dori să pătrundă în 
ea îşi vor pierde vremea încercând să treacă de lespedea 
aflată sub templu. Şi că nimeni nu ar încerca să intre prin 
gura şarpelui, chiar dacă ar vedea intrarea asta. Oricum 
ar fi, a adăugat el, să stăm cu ochii-n patru la posibilele 
capcane. 

Au urcat scările plutind ca nişte stafii dintr-o casă 
bântuită. Austin l-a auzit pe Zavala bombănind. 

— N-ar face rău să se hotărască odată. Ba jos, ba sus. 

Austin înţelegea prea bine sentimentele partenerului 
său. Nici chiar un scufundător cu experienţă în explorarea 
epavelor nu poate să-şi alunge întotdeauna temerile 
stârnite de claustrofobie, de ideea că miile de tone de 
piatră de deasupra capului ar putea să se năruie peste el. 
Ba chiar mai rău, că ar putea cădea în vreo capcană, 
incapabil să se mişte şi fiind sortit să moară dureros, 
sufocându-se. De aceea, a fost încântat când a ieşit cu 
capul din apă. Zavala a apărut alături de el o clipă mai 
târziu. Şi-au plimbat luminile lanternelor în jurul ochiului 
rotund de apă. Zavala a dat să-şi scoată regulatorul de aer 
din gură. 

Austin a întins brusc mâna şi l-a prins de încheietură. 

— Stai! l-a prevenit el. Nu ştim dacă aerul de aici poate 
fi respirat. 

Într-adevăr, se prea putea ca aerul de acolo să aibă 
două mii de ani vechime. Austin nu avea cum să ştie dacă 
în acel răstimp microorganisme, spori sau cine ştie ce 
toxine nu infectaseră aerul, şi nu voia să rişte. A ieşit din 
apă, şi-a scos labele şi centura şi l-a ajutat apoi pe Zavala 
să facă acelaşi lucru. Au urcat treptele către o zonă de 
podea netedă. Sunetul respirației lor prin regulatoare 
părea nefiresc de tare acum, odată aflaţi afară din apă. 

Încăperea lungă şi îngustă avea tavanul înalt şi boltit 
sprijinit de arcade, construite în consolă, stil preferat de 
mayaşi prin aşezarea pe orizontală a straturilor de blocuri. 
Austin a coborât fasciculul lanternei dinspre tavan şi a 
descoperit vederii un cap alungit, cu urechi ascuţite şi nări 
dilatate. 

— E ceea ce cred eu? a întrebat Zavala. 


— Calul tot cal rămâne. 

— Da, sigur. Dar ce naiba caută ăsta tocmai aici? 

Austin a coborât fasciculul lanternei, astfel că lumina a 
căzut pe gâtul lung de lemn al calului. 

— Măi, să fie, e o figură de galion! 

Sculptura în lemn a calului stătea prinsă de prova înaltă 
şi avântată a unei corăbii cu bordajul vopsit într-un roşu 
întunecat şi lucios. Prova era prelungită cu un berbec. 
Constructorii acelei corăbii au fost adevăraţi artişti, a 
observat Austin, după ce a mers de-a lungul cocii. Corabia 
era de tip „două capete”, lungă, îngustă şi cu fundul plat, 
avântată la ambele extremităţi, având curbe graţioase; în 
plus, părea foarte bine etanşată, judecând după scândurile 
de bordaj ce se suprapuneau perfect. Catargul stătea 
aşezat de-a lungul punţii. 

O parte dintre scândurile ce alcătuiau pardoseala punţii 
se prăbuşiseră, lăsând la vedere zecile de amfore aflate în 
cală. Tot acolo erau împrăştiate şi câteva obiecte circulare 
din metal care păreau să fie scuturi. Două vâsle lungi, cu 
penele îndoite de vreme, stăteau rezemate de partea din 
spate a corabiei, ca şi cum ar fi aşteptat să fie folosite din 
nou de cârmacii dispăruţi de milenii. Vasul nu se afla pe 
marea de azur, ci pe un suport de piatră. Deşi majoritatea 
scândurilor de bordaj erau intacte, unele de pe fund 
putreziseră cu totul, astfel că nava prezenta o uşoară 
înclinaţie. 

— E mult mai frumoasă când te apropii de ea, a 
murmurat Zavala. 

Austin şi-a plimbat palma peste lemn de parcă nu-i 
venea să-şi creadă ochilor. 

— Înseamnă că nu mi se pare, da? Asta e una dintre 
corăbiile de pe stele şi de pe alte sculpturi. 

— Dar ce caută o corabie feniciană într-un templu 
mayaş scufundat? 

— Aşteaptă să dea peste cap toate presupunerile 
arheologice lansate vreodată, i-a răspuns Austin. Aşteaptă 
numai până când Nina o să vadă minunea asta. Va trebui 
să-i transmitem câteva date despre corabie, ca să aibă ce 
rumega până reuşim să aducem o cameră de filmat aici. 
Cam ce lungime să aibă? 

— Mai bine de treizeci de metri, pe puţin. 


Zavala aproape că s-a ciocnit de unul dintre cei patru 
piloni rotunzi ridicaţi la intervale egale de-a lungul 
corabiei. Alţi patru se înălţau pe latura cealaltă. 

— Uite încă un lucru la care trebuie să te gândeşti, a 
spus el. Opt piloni. 

— Opt zile importante în ciclul lui Venus, a spus Austin. 
Se potriveşte. 

Se aflau aproape de castelul pupa, care era avântat. 
Austin crezuse că încăperea avea un simplu perete acolo. 
Cu toate acestea, a văzut o altă arcadă în consolă şi, 
dincolo de ea, o scară ce ducea în sus. Au urcat treptele şi 
au ajuns într-o cameră ceva mai mică, a cărei podea era 
ocupată în mare măsură de o adâncitură de formă 
rectangulară. In acea groapă se afla un sarcofag pe 
capacul căruia era sculptat motivul repetitiv al şarpelui cu 
pene. Au coborât în adâncitură şi, folosindu-se de cuțite, 
au încercat, fără succes, să îndepărteze capacul. 

— Poate găsim pe corabie ceva cu care să-l dăm 
deoparte, a sugerat Austin. 

Au revenit în încăperea mare. Zavala s-a apucat cu 
mâinile de balustrada corabiei şi, împins de Austin, a 
reuşit să ajungă pe puntea ei. S-a prins bine de parapet şi 
a făcut un pas de încercare, testând rezistenţa scândurilor 
sub greutatea lui. 

— Puntea mă ţine, dar o să rămân pe grinda 
transversală, ca să nu risc o cădere. 

Scândurile punţii au scârţâit sub paşii lui. 

— Sunt o mulţime de amfore. Eu... Isuse! A urmat un 
moment de tăcere. După aceea, o exclamaţie de uimire: 
Kurt, trebuie să vezi şi tu ce-i aici! 

Zavala a revenit la balustradă şi l-a ajutat pe Austin să 
urce pe punte. De-a lungul secolelor, puntea se tasase, iar 
acum scândurile ei făceau o burtă spre mijlocul corabiei, 
unde erau adunate mai toate amforele. Austin l-a urmat pe 
Zavala pe grinda transversală până la mijlocul navei. Deşi 
coca s-a legănat uşor sub greutatea lor, ea a rămas bine 
fixată în suportul de piatră. 

Zavala s-a aplecat peste un vas mare care se spărsese şi 
a luat în palmă ceva care sclipea aidoma unui foc verde. 
Colierul foarte complicat ca lucrătură, incrustat cu 
smaralde şi cu diamante, provenea dintr-un morman de 


bijuterii de aur care se găseau în valea artificială creată de 
scândurile înclinate. Austin a ridicat colierul şi s-a gândit 
că nu mai văzuse vreodată o bijuterie atât de frumoasă. 
Montura fiecărei pietre fusese lucrată cu o minuţie 
extraordinară. În vreme ce Austin se minuna, Zavala a 
introdus mâna într-un vas rămas intact şi a scos un pumn 
de pietre nemontate. Diamante. Rubine. Smaralde. Zavala 
a rămas cu gura căscată de uimire. 

— Cred că e comoara cea mai mare descoperită 
vreodată pe lume! a zis el. 

Austin s-a lăsat pe vine aproape de o amforă care se 
spărsese. 

— Ceea ce vedem aici face bijuteriile Coroanei Britanice 
să pară nişte mărgici de jucărie, nu crezi? Printre degete îi 
treceau pietre de mărimea oului de porumbel. Specialiştii 
în drept internaţional vor avea mult de furcă pentru a 
stabili cui îi aparţine comoara asta. 

Zavala a aruncat o privire spre camera mortuară. 

— Probabil că posesorul lor de drept zace în sicriul ăla 
de piatră. 

Austin a ridicat două capete de lance. 

— Să vedem dacă e vorba de cineva cunoscut. 

Au coborât din corabie şi au revenit în încăperea mai 
mică. Capetele de lance erau rezistente, iar vârfurile lor 
au reuşit să pătrundă sub capac. Însă, oricât s-au străduit 
să realizeze o pârghie eficientă, oricât s-au slujit de forţa 
muşchilor şi de imaginaţie, Austin şi Zavala nu au reuşit să 
îi egaleze în pricepere pe cei care gândiseră şi făcuseră 
coşciugul de piatră. 

— Cred că trebuie să ne întoarcem pe băncile şcolii de 
profanatori de morminte, a spus Austin. 

Zavala a verificat indicatorul de presiune. 

— Nu ne mai întâlnim cu ocazia asta. Dar va trebui să 
trecem pe butelia de rezervă dacă mai stăm mult aici. 

— Am văzut tot ce era de văzut. Poate că oamenii de 
ştiinţă vor găsi soluţia şi vor descifra misterele. 

A dat să pornească înainte spre sala unde se găsea 
corabia, când tăcerea nepământească din camera 
mortuară a fost spulberată deodată de o explozie 
puternică, produsă undeva deasupra lor. Prin mintea lui 
Austin s-au derulat cu iuţeală imaginile unui vulcan în 


erupție. Gândurile i-au luat-o razna, pentru că instinctul 
de conservare intrase în conflict cu raţiunea. 

„Fugi. Trânteşte-te la pământ. Nu mişca.” 

S-au străduit din răsputeri să-şi păstreze echilibrul, 
deoarece podeaua s-a cutremurat sub tălpile lor. Explozia 
a împins cu forţă aer în încăperea închisă, dând naştere 
unui efect de tunel aerodinamic. Unda de şoc i-a împins pe 
Austin şi pe Zavala înapoi în criptă. Dând din braţe ca să-şi 
recapete echilibrul, au fost izbiţi de sarcofag, în zăngănit 
de butelii de oxigen, după care s-au trezit în spaţiul dintre 
sicriul de piatră şi perete. Căderea le-a provocat 
amândurora câteva tăieturi şi vânătăi, dar probabil că le-a 
salvat vieţile. O porţiune de tavan, mare cât un bloc motor, 
s-a prăbuşit exact în locul în care se aflaseră mai devreme. 
Prin aer au zburat fragmente ascuţite de piatră, ca şi cum 
ar fi fost slobozite din mitraliera unui avion de vânătoare. 
Un nor înecăcios de praf a pătruns vălătucindu-se în 
camera mortuară şi a acoperit totul cu un strat subţire de 
culoare albicioasă. Duruind, a urmat o ploaie de pietre şi 
pământ. 

Austin a scuipat o gură de praf şi l-a întrebat pe Zavala 
dacă păţise ceva. 

Zavala şi-a făcut cunoscute prezenţa şi starea mai întâi 
printr-un acces de tuse, apoi printr-o serie de înjurături în 
spaniolă. 

— Da, n-am nimic, a bolborosit el. Dar tu? 

— Am scăpat întreg. Dar aş vrea să nu mai aud ţârâitul 
ăla de telefon în creieri. 

Un nou acces de tuse. 

— Ce s-a întâmplat? 

— A sunat ca o combinaţie între Vezuviu şi Krakatoa. 
Cred însă că e mai curând vorba de vreo patru kilograme 
de exploziv plastic, C-4. Austin şi-a dres glasul. Ţin mult la 
tine, Joe, dar nu cred că suntem pregătiţi pentru logodnă. 
Te poţi mişca? 

Au urmat alte înjurături când au trebuit să-şi 
descâlcească braţele, picioarele şi furtunurile de respirat, 
după care au reuşit să se ridice în picioare. Zavala a întins 
mâna spre lampa cu halogen care căzuse nu departe de ei. 
A aprins-o şi a îndreptat-o spre Austin, după care spre 
propria faţă. Măştile le stăteau strâmb, dar lentilele 


rămăseseră nevătămate şi le protejaseră ochii de praful 
orbitor. 

— Arăţi ca un clovn căzut în dizgrație, a spus Zavala 
hohotind. 

— Detest clovnii, chiar şi pe cei graţioşi. Şi tu eşti cam 
palid la faţă. Şi am mai făcut o descoperire uimitoare. 
Respirăm fără regulatoare. 

Zavala a dus jumătatea de mască unde se aflau 
microfonul şi regulatorul peste faţă şi a prins cu dinţii 
muştiucul. 

— Incă funcţionează, a constatat el. 

— Şi al meu. Se pare că nu vom mai avea nevoie de ele. 
Simt aer proaspăt care vine de sus. 

— Înseamnă că cineva a aruncat în aer vârful piramidei. 
E momentul să o ştergem. Poţi merge? 

Zavala a încuviinţat din cap şi s-a târât afară din 
groapă, apoi s-a aplecat şi l-a ajutat pe Austin să iasă. 
Erau acoperiţi din cap până în picioare de praful acela 
cafeniu-albicios, ceea ce îi făcea să arate ca nişte fantome. 
Austin a îndreptat din nou fasciculul lanternei spre groapă 
şi a văzut capacul greu din piatră spart şi parţial 
îndepărtat de căderea bucății de tavan. Ştia că ar fi trebuit 
să se îndepărteze cât mai repede de acel loc, dar s-a lăsat 
pradă curiozităţii. A îndreptat lumina spre silueta din 
sarcofag. 

Faţa acesteia era acoperită de o mască din jad cu ochi 
rotunzi şi nas acvilin. Cadavrul era învelit într-un linţoliu 
dintr-un material de culoare închisă, care părea să fie 
catifea. Şuviţe de păr roşcat se strecurau de sub o pălărie 
care îşi pierduse orice formă, confecţionată din acelaşi 
material. Austin a mutat fasciculul mai jos. Mâinile 
mumificate, semănând cu nişte gheare, strângeau între 
degete câteva rulouri de pergament. Austin a extras unul, 
l-a examinat cu ochi miraţi, apoi l-a strecurat înapoi între 
mâinile osoase. A observat o strălucire galbenă sub bărbia 
măştii. Forma era familiară, dar părea cu totul nelalocul 
ei. A vrut să se uite mai atent, dar nu mai aveau timp. 
Dinspre încăperea unde era corabia se auzea zvon de 
glasuri. 

Norul aproape impenetrabil din camera corabiei se 
dispersa cu repeziciune, particulele de praf rotindu-se 
sclipind în razele de soare ce pătrundeau prin gaura 
uriaşă care se căsca în locul tavanului. Bucăţi mari de 
piatră prăbuşită turtiseră pupa şi o parte din coca roşu- 
închis ale corabiei. Coloanele fuseseră doborâte şi zăceau 
făcute bucăţi. Podeaua camerei era presărată de bucăţi 
mai mici de piatră şi acoperită cu praf de calcar. Austin nu 
a mai apucat să deplângă distrugerea corabiei. Prin gaura 
din tavan a coborât o scară de frânghie. Prin praful încă în 
suspensie, două siluete îmbrăcate în negru coborau. 

Prima dintre ele a pus piciorul pe podea şi a stabilizat 
scara. 

— Îmi pare rău pentru mizeria făcută, don Halcon, s-a 
auzit un glas fără inflexiuni, care nu trăda nici o emoție şi 
în nici un caz nu părea umil. 

— Nu s-a putut altfel, Guzman, a spus bărbatul brunet şi 
zvelt, după ce a văzut pagubele produse. Cel mai 
important lucru este că ne-am atins ţinta, nu cum am 
făcut-o. A aprins o lanternă puternică şi a îndreptat lumina 
spre corabia avariată. Dumnezeule, ce privelişte 
fantastică! 

Intruşii şi-au croit drum printre fragmentele de rocă şi 
au urcat pe puntea de scânduri ferfeniţite, ajungând în 
secţiunea mai puţin avariată a corabiei. Câteva momente 
mai târziu, Halcon a scos o exclamaţie de încântare. 

— Uită-te aici, Guzman! a rostit el cu o bucurie isterică 
în glas. Sunt aici suficiente comori ca să înzestrez şi o 
armată nouă! 

Austin a rămas la intrarea în camera corabiei alături de 
Zavala şi a analizat situaţia. Cu excepţia cuţitelor, erau 
neînarmaţi. Halcon şi mâna lui dreaptă sigur aveau măcar 
pistoale. Dacă el şi Zavala ar fi încercat să fugă de acolo 
folosind fie scara de frânghie, fie intrarea pe calea apei de 
la capătul îndepărtat al încăperii, ar fi devenit ţinte sigure. 
În şoaptă, i-a destăinuit aceste gânduri lui Zavala. 

— Poate reuşim să trecem de ei păcălindu-i cumva. 

Joe ajunsese la aceeaşi concluzie. 


— Ce avem de pierdut? 

„Doar vieţile noastre şi pe ale multor altora”, a gândit 
Austin. 

— Trebuie să ne facem drum spre locul prin care am 
pătruns aici. Să ne debarasăm de buteliile principale. Le 
păstrăm doar pe cele de rezervă şi regulatoarele. A atins 
cu palma punguţa pe care o avea la gât. Am o surpriză 
care ar putea să le distragă atenţia, numai că 
sincronizarea trebuie să fie perfectă. Nu le va lua multă 
vreme până să ne găsească chiar ei. Dacă îi surprindem, s- 
ar putea să tragă. 

— Bine, hai să le dăm de ştire că suntem aici. Eu am s- 
aştept de la tine semnalul de acţiune, a spus Zavala. 

Austin l-a bătut pe colegul său pe umăr, a tras adânc 
aer în piept şi a pătruns în camera corăbiei. 

— Bună ziua, domnilor, a spus el cu glas puternic şi 
clar. Bărbatul cu păr alb şi cicatrice pe obraz a scos 
imediat pistolul din tocul purtat la brâu şi l-a îndreptat în 
direcţia lui Austin. 

— Nu avem arme. Şi suntem doar noi doi, s-a grăbit 
Austin să spună, privind fix la ţeava pistolului. 

Mizase pe faptul că individul era un profesionist 
adevărat şi nu va trage sub impulsul panicii. 

— Veniţi mai aproape, ca să vă putem vedea. 

Austin s-a supus ordinului, astfel că el şi Zavala au făcut 
câţiva paşi în faţă. Bărbatul cu păr alb a coborât din 
corabie, s-a apropiat prevăzător şi le-a luat amândurora 
cuţitele. Cicatricea lividă de pe faţă a devenit mai 
pronunţată când a rânjit spre ei. 

— Ar trebui să punem capăt întâlnirilor de felul acesta, 
a spus el, azvârlind cuţitele cât mai departe de ei. 

— Guzman, prezintă-mă amicilor tăi, a zis Halcon, 
coborând de pe corabia grav avariată cu pistolul în mână. 

— Don Halcon, vă rog să-mi iertaţi bădărănia. Permiteţi- 
mi să vi-i prezint pe domnul Austin şi domnul Zavala, pe 
colegul lui de la NUMA, pe care i-am cunoscut în Arizona. 
Zavala e domnul care a fost fotografiat de camera noastră 
de supraveghere. 

— A, desigur, acum îl recunosc. 

— Să-mi trimiţi şi mie o copie după poza aia, Halcon, a 
spus Zavala. 


Omul a chicotit. 

— Aş fi fost surprins dacă aceşti doi domni ingenioşi nu 
mi-ar fi ştiut numele. Guzman mi-a vorbit despre voi. De 
fapt, i-am dat ordin să vă ucidă. Aţi avut noroc; rareori dă 
greş când primeşte vreo misiune. Dar, înainte de a-şi 
repara greşeala, trebuie să recunosc că nu am priceput pe 
unde aţi pătruns în templu. 

— Am fost înghiţiţi de fălcile lui Kukulcan, a spus 
Austin. 

Halcon l-a examinat pe Austin la fel ca un entomolog 
care studiază o insectă ţinută în borcanul unde va muri. 

— Ori spui adevărul, ori încerci să fii ironic, a spus 
Halcon. În orice caz, nu are importanţă. Tot nu veţi mai 
apuca să ieşiţi dintre fălcile lui. 

— O să-ţi spun cum am intrat dacă răspunzi la 
întrebările unor condamnaţi la moarte. Sunt doar curios să 
văd dacă teoria mea este corectă. 

Halcon şi-a dat desigur seama că Austin încerca să 
câştige timp. Austin privea situaţia din altă perspectivă, 
căutând un prilej de a organiza evadarea. Nu avea câtuşi 
de puţin de gând să moară în acel mormânt. 

— Negociator până în ultima clipă, a spus Halcon, vădit 
intrigat de acel joc. Hai, să auzim întrebarea! 

— Întâi de toate, cum ai descoperit templul? 

— În acelaşi fel în care am aflat şi despre expediţia pe 
Andrea Doria. Omul domnului Donatelli, sicilianul. 

— Antonio? 

— Numele lui nu contează. Când i-aţi spus lui Donatelli 
că plecaţi spre America Centrală, am dat ordin spionilor 
noştri să vă urmărească până în Guatemala. Şi a fost uşor 
să urmărim acel avion ridicol, de culoare galbenă. 

„S-a spulberat mitul abilității de camuflare a avionului 
Beaver”, i-a trecut prin minte lui Austin. 

— Din generozitate, ţi-am permis o întrebare 
suplimentară, a spus Halcon. Incă mă interesează teoria 
ta. 

— Ce părere ai de treaba asta? a spus Austin. Fenicienii 
aveau legături comerciale cu popoarele Americii de mii de 
ani. Când romanii au asediat Cartagina, o flotă feniciană a 
transferat tezaurul cetății de cealaltă parte a oceanului. 
Secolele au trecut, Columb soseşte în Lumea Nouă şi aude 


poveşti despre o comoară fabuloasă. Descoperă piatra 
vorbitoare, trage concluzia că ea îi va indica drumul şi 
porneşte într-o ultimă călătorie pentru a aduce acasă 
premiul cel mare. Interpretează greşit informaţiile înscrise 
pe piatră, dar ajunge destul de aproape. 

— Ca şi tine, de altfel, domnule Austin. Acum ne spui 
cum ai pătruns aici? 

— Am coborât pe scara de acolo, a spus Austin, 
aruncând o privire spre camera mortuară. 

Halcon a surâs şi s-a întors spre camaradul lui. 

— Guzman... 

— N-am terminat, l-a întrerupt Austin. Columb a avut 
legături cu o organizaţie misterioasă numită Frăția, şi 
probabil că membrii ei ştiau de comoară. 

— Mai mult decât probabil, a spus Halcon, făcându-i 
semn lui Guzman să mai aştepte. Sunt de-a dreptul 
impresionat, domnule Austin! Frăția a fost unul dintre 
secretele cel mai bine păstrate din lume. Nici măcar când 
am scufundat unul dintre cele mai renumite transatlantice 
din lume nimeni nu a bănuit existenţa noastră. 

— Vrei să spui că Frăția a scufundat Andrea Doria? a 
întrebat Austin. , 

— De fapt, Guzman. În vreme ce tata şi alţii se ocupau 
de paznicii camionului blindat, Guzman a avut grijă de 
ceea ce se petrecea pe puntea de comandă. 

— A fost un accident, a ripostat Austin. 

— Aşa se afirmă. De fapt, nu a fost chiar atât de greu 
cum crezi. Ştiam că navele vor trece aproape una de 
cealaltă. Guzman era pregătit să-i ucidă pe toţi cei 
prezenţi pe puntea de comandă a vasului Stockholm, dar a 
reuşit să îl dirijeze până când a intrat în coliziune cu 
Doria. În acest fel, el doar a profitat de greşelile comise de 
alţii. 

— Dacă ceea ce spui este adevărat, iar Frăția a ştiut că 
piatra vorbitoare arăta drumul spre comoară, de ce au 
trimis-o pe fundul mării? 

— Din păcate, valoarea pietrei a devenit cunoscută abia 
recent. Tatăl meu a dat ordin ca piatra să dispară. El avea 
mandatul original al Frăției, acela de a distruge orice 
dovadă care discredita descoperirile făcute de Columb. 

Zavala a chicotit şi a spus ceva în spaniolă. 


— Ai dreptate, domnule Zavala, tata a încurcat 
borcanele, după cum te exprimi. Dar nu avea cum să ştie 
că eu voi schimba menirea organizaţiei Los Hermanos. 

— Şi când s-a schimbat ea de la scufundarea de vapoare 
la organizarea de revoluţii? l-a întrebat Austin. 

Pe chipul palid şi slab al lui Halcon a trecut o umbră, 
după care bărbatul a pornit să hohotească şi a bătut 
amuzat din palme. 

— Bravo, domnule Austin! Ai reuşit astfel să mai câştigi 
ceva timp. Spune-mi ce ştie NUMA despre planurile mele. 

— O să-ţi spun, dar mai întâi aş vrea să umplu nişte 
goluri din mintea mea. 

— Eu cred că ţi se va dezlega limba dacă fac nişe goluri 
în braţele şi în picioarele colegului tău, a spus Halcon 
zâmbind. 

— Ai fi în stare, dar dă-mi voie să-ţi fac altă propunere. 
Spune-mi ce plan ai, şi-ţi voi destăinui un secret pe care 
nimeni de pe planetă nu-l mai ştie. Îţi dau cuvântul meu de 
onoare. 

— Il accept. 

Austin îl judecase corect pe Halcon socotindu-l un 
megaloman care va dori ca şi alţii să cunoască planurile 
lui demente. 

— O să-l rezum în câteva cuvinte, a continuat Halcon. 
Angelica. Noua ţară care va fi formată din statele din sud- 
vestul SUA şi sudul Californiei. Cei de origine spaniolă îşi 
vor primi înapoi ceea ce li s-a luat cu forţa. 

Joe a pufnit în râs. 

— Noroc, amice! Ştiu însă că o anumită superputere ar 
putea ridica obiecţiuni. 

— Te rog, nu mă subestima. Cunosc prea bine forţa 
armată a SUA şi nu intenţionez să acţionez direct 
împotriva ei. 

— Şi atunci, armele pe care le tot cumperi sunt pentru 
trageri sportive? 

— A, nu, ele vor fi folosite în scopuri militare. Domnule 
Zavala, eşti de origine spaniolă, aşa că poţi înţelege ce am 
învăţat eu cât am luptat ca toreador. Cu câteva fente şi 
fluturări de capă, plus iuţeala şi agilitatea picioarelor, poţi 
învinge un adversar mult mai mare şi mai puternic. 

— Dar Statele Unite nu sunt chiar un taur din arenă, a 


spus Austin. 

— Se aplică acelaşi principiu. Am pregătit cum se 
cuvine terenul. Am mutat milioane de imigranţi ilegali în 
vechile teritorii spaniole care sunt acum ocupate în mod 
ilegal de Statele Unite, astfel că ei sunt pe punctul de a-i 
depăşi numeric pe cei care sunt de altă origine decât 
hispanică. Mi-am folosit averea pentru a achiziţiona 
companii-cheie din domeniul gazelor, al petrolului şi al 
mineritului. Folosind profiturile, am sponsorizat candidaţi 
la posturi publice care să se supună voinţei mele şi i-am 
cumpărat şi mituit pe alţii. Acum îmi pot pune planul în 
acţiune. Imediat ce plec de aici, voi transmite ordinul de 
mobilizare. Armata pe care am instruit-o se va instala în 
oraşele de graniţă. Alţii vor întreprinde raiduri în interior. 
Se va declanşa o reacţie împotriva hispanicilor, cam la fel 
ca aceea împotriva americanilor de origine japoneză din 
timpul celui de-al Doilea Război Mondial. Numai că de 
data aceasta le voi oferi mijloacele de a se opune 
asupritorilor de origine anglo-saxonă, dar şi un motiv: 
acela de a-şi recăpăta mândria naţională pe care America 
le-a refuzat-o atâta vreme. 

— Vorbeşti de vărsare de sânge şi haos. 

— Exact acestea sunt scopurile pe care mi le-am 
propus. Ce pot face Statele Unite: să lanseze bombe 
atomice asupra unor oraşe ca Albuquerque sau Phoenix? 
Să ducă lupte de gherilă pe străzile din San Diego? 
Administraţia ştie că după orice conflict armat urmează o 
soluţionare politică, iar eu le voi oferi soluţia. Guvernatorii 
pe care i-am ales chiar eu vor cere pace şi vor sugera ca 
Statele Unite să apeleze la unul dintre cetăţenii lor de 
origine spaniolă pentru ca acesta să acţioneze ca 
mediator. Voi negocia secesiunea de facto faţă de Uniune. 

— Nu există nici o garanţie că planul îţi va reuşi, 
situaţie în care sute de mii de oameni vor muri degeaba. 

— După ce-şi vor fi jucat rolul pentru atingerea acestui 
scop. 

— Iar mulţi dintre aceşti oameni vor fi de origine latino- 
americană, a spus Zavala. 

— Şi ce dacă? s-a răstit Halcon la el. Strămoşii mei 
conchistadori s-au slujit de facțiunile războinice indiene 
aliindu-se cu ele pentru a înfrânge imperiul aztec, apoi le- 


au adus în stare de sclavie. Eu le voi oferi celor care 
supraviețuiesc ocazia de a retrăi măreţia trecutului, 
deoarece voi reface gloria celor două măreţe civilizaţii, 
cea indiană şi cea spaniolă. 

— O glorie care să semene cu cea de pe terenul de joc 
cu mingea sau cu cea adusă de Inchiziţie? l-a întrebat 
Austin. 

— Şi multe alte lucruri glorioase pe care nici nu le-ai 
visat, domnule Austin! Mult mai multe, a zis Halcon pe un 
ton ameninţător. Gata, m-am săturat de jocul ăsta, a spus 
el iritat. Care e marele secret? Nu te învinuiesc dacă m-ai 
minţit, dar asta nu te va salva. 

— Nu mint. Secretul se află în cealaltă încăpere. 

Halcon a schimbat priviri cu Guzman. 

— Fără şmecherii. Guzman ţinteşte perfect. Porneşte 
înainte. 

Austin a urcat scara primul, cu Zavala imediat în 
spatele lui, după care au urmat Guzman şi Halcon. Au 
ajuns curând la marginea adânciturii din camera 
mortuară. 

— Pe aici aţi venit? s-a mirat Halcon, căutând zadarnic o 
cale de intrare. 

— Am minţit în legătură cu drumul, dar nu în privinţa 
asta. 

Silueta din sarcofag i-a atras atenţia lui Halcon. 

— Cine e? a întrebat el. 

— Îmi dai voie? 

Guzman a urmărit cu ochi glaciali fiecare mişcare al lui 
Austin, care a ajuns la sicriul de piatră şi a extras un 
obiect sclipitor din mâinile uscate ale mumiei. I l-a 
înmânat lui Halcon, care l-a examinat cu ochi miraţi. 

— Nu pricep, a spus el pe un ton bănuitor. 

— Să vedem, a spus Austin. Eşti căpetenia mayaşă, care 
stă călare pe o comoară uriaşă, veche de sute de ani, 
aşteptându-i pe cei care au adus-o să revină şi să o ceară 
înapoi. Într-o zi, în prag îţi apare un om alb din răsărit 
care spune că-şi vrea aurul îndărăt. Moare însă înainte de 
a-i satisface dorinţa. Te întrebi dacă nu cumva reprezintă 
întruparea lui Venus zeul, şarpele cu pene Kukulcan, dar 
nu eşti convins. De aceea, laşi deoparte orice bănuieli, îl 
îngropi alături de comoara lui şi sculptezi o hartă în piatră 


astfel încât doar zeul Venus va reuşi să o priceapă. 
Rulourile acelea de pergament pe care le ţine în mână 
sunt desene după inscripţiile făcute pe piatră. Dar dacă 
asta nu este de ajuns ca să vă convingă, atunci spuneţi-mi 
ce caută o cruce creştină într-un templu mayaş. 

— Nu se poate! a exclamat Halcon, incapabil să creadă 
aşa ceva. 

— Don Halcon, ţi-l prezint pe Amiralul Marelui Ocean, 
Cristofor Columb! 

Halcon s-a holbat o clipă la mumie, apoi a pufnit într-un 
râs lipsit de veselie şi a aruncat crucea înapoi în sarcofag. 

— Păstreaz-o, neghiob nefericit! 

În vreme ce toţi stăteau cu ochii îndreptaţi spre sicriu, 
Austin a strâns săculeţul din jurul gâtului. Câteva secunde 
mai târziu s-a auzit un bubuit îndepărtat, urmat de alte 
câteva. 

— Ce s-a întâmplat? a întrebat Halcon, privind în jur. 

Guzman s-a apropiat de scară şi a tras cu urechea. 

— Mi s-au părut a fi tunete. 

Cât atenţia ucigaşului a fost distrasă, Austin s-a aplecat 
spre podea şi, dintr-o singură mişcare rapidă, a ridicat 
unul dintre capetele de suliță cu care el şi Zavala 
încercaseră fără folos să ridice capacul sarcofagului. Şi-a 
trecut braţul musculos pe după gâtul subţire al lui Halcon 
şi i-a înţepat pielea cu vârful ascuţit. 

Guzman s-a răsucit şi l-a ţintit cu arma. 

— Dă-te înapoi, altfel îi înfig ţepuşa în jugulară! l-a 
avertizat Austin, împungându-l pe Halcon mai adânc cu 
acea armă, pentru a fi mai convingător. 

Sângele a început să se scurgă din rana de la gât. Abia 
reuşind să articuleze, întrucât Austin mai că-l sufoca, 
Halcon a şuierat: 

— Fă ce-ţi spune. 

— Vâră pistolul înapoi în toc, i-a poruncit Austin. 

Ştia că Guzman nu şi-ar fi aruncat sub nici o formă 
arma şi că mai degrabă ar fi încercat fie o lovitură la cap, 
fie să-l împuşte întâi pe Zavala. 

Guzman a zâmbit, iar pe buze parcă i-a apărut o 
expresie de admiraţie, după care a strecurat arma înapoi 
în toc. Apoi Austin i-a ordonat lui Halcon să-şi lepede 
arma. 


Avându-l pe Zavala aproape de el, Austin a ieşit de-a- 
ndăratelea din încăpere, târând scutul uman pe scări, 
până în încăperea principală. Guzman i-a urmat cu paşi 
măsuraţi cât au trecut peste mormanul alcătuit din 
fragmente de rocă şi s-au oprit sub conul de lumină ce 
pătrundea prin gaura din tavan. 

Halcon îşi revenise din uluirea de moment. 

— Seamănă cu o confruntare de tip mexican, a spus el 
cu glas sugrumat, dar sfidător. 

O perdea măruntă de stropi a căzut peste ei, venind de 
sus. În afara lui Austin, toţi au privit în sus. 

— În caz că vă întrebaţi ce se petrece, astea nu sunt 
picături de ploaie. Bubuiturile pe care le-aţi auzit acum 
câteva minute au fost zgomotele unor explozii. Printr-o 
telecomandă, am aruncat în aer barajul care blochează 
accesul apei în lac. Milioane de litri năvălesc spre noi. 

— Nu te cred! s-a răstit Halcon la el. 

— Ar trebui să-l credeţi, don Halcon, a spus Guzman. Se 
pare că domnul Austin nu a minţit în legătură cu 
detonatorul. 

— Niciodată nu poţi anticipa evenimentele, a spus 
Halcon. 

— Întocmai. Planul meu iniţial era să arunc barajul în 
aer după ce plecam de aici, ca să vă zădărnicesc planurile 
de a descoperi templul. Acum, măcar vom muri cu toţii 
aici. 

Brusc, s-au trezit udaţi până la piele de un alt val de 
apă, de această dată mai puternic. 

— Cred că acesta a fost doar primul semn al distrugerii 
barajului. Rezervorul trebuie să se fi spart deja. Urmează 
alte valuri. Nu mai durează mult, şi apa va pătrunde 
nestingherit prin gaura pe care aţi făcut-o voi în templu. 
Nu am habar cât va dura până când camera asta se va 
umple de apă, dar, dacă aş fi în locul vostru, eu nu aş mai 
rămâne aici multă vreme. 

Guzman s-a uitat către scara de frânghie, lăsând 
impresia că-şi pierduse calmul glacial. 

— Trebuie să ieşim de aici, a spus el. 

— Nu ies fără comoară! 

— Pe mine nu mă mai interesează, a spus Austin. Cum 
singur spuneai, suntem nişte oameni morţi. 


Un nou val de apă a năvălit înăuntru, dar acum nu mai 
era doar o răbufnire, ci un adevărat torent care nu se mai 
oprea. 

— Don Halcon... a spus Guzman, în glasul căruia se 
simţea frica. 

— Joacă teatru, dobitocule! i-a răspuns Halcon cu 
dezgust. 

— Comoara nu va mai sluji nimănui dacă Austin are 
dreptate, a spus Guzman. 

În ochii lui Halcon a apărut o expresie încărcată de ură. 

— Încă din ziua când tatăl meu te-a angajat, n-ai fost 
niciodată decât un cretin priceput doar la a ucide, a zis el 
pe un ton dispreţuitor. Nu eşti în stare să vezi gloria! 

Pe buzele lui Guzman a apărut un zâmbet rece. 

Apa ajunsese să năvălească în subteran ca o cascadă, 
direct în creştetele lor, astfel că le era greu să se vadă 
unul pe altul, însă nimeni nu s-a clintit din loc. 

— Asta e cu adevărat o dilemă, Guzman, a spus Austin 
ironic, ridicând glasul ca să se facă auzit. Fie rămâi loial 
stăpânului tău dement şi Frăției, fie mori înecat. Sper din 
toată inima să vă rezolvaţi cearta de familie, dar să o 
faceţi fără noi. Asta-i semnalul de acţiune, Joe! 

Zavala a luat-o la fugă spre puţul de la capătul 
îndepărtat al încăperii şi a plonjat în apă. Austin a lăsat să 
cadă vârful de lance, l-a prins pe Halcon de haină şi, cu 
toată forţa, l-a îmbrâncit spre Guzman, a cărui atenţie 
fusese distrasă de sprintul lui Zavala. Cei doi s-au prăbuşit 
grămadă la pământ, însă, în cădere, Guzman a reuşit să-şi 
scoată pistolul din toc. Austin a ţâşnit spre ochiul de apă. 
Guzman se ridicase deja şi a tras un foc spre el, dar, în 
semiîntuneric, Austin constituia o ţintă neclară, astfel că 
glonţul nu l-a nimerit. Kurt a reuşit să se arunce în apă. 

Cu o sudalmă, Guzman s-a repezit după Austin. 
Mişcările i-au fost încetinite de valurile de apă care îi 
treceau deja dincolo de glezne, aşa că a făcut doar câţiva 
paşi şi şi-a dat seama că ar însemna sinucidere curată 
dacă ar mai rămâne în acea încăpere. Concluzia aceasta i 
s-a conturat mai precis în minte când s-a întors şi a văzut 
că Halcon îl părăsise deja şi se îndrepta spre scară. 

Visele de glorie ale lui Halcon lăsaseră în cele din urmă 
locul instinctului de supravieţuire. A înaintat împotriva 


apei al cărei nivel creştea, reuşind să ajungă sub gaura din 
tavan, prin care se prăbuşea o Niagara în miniatură. Orbit 
de forţa cascadei, a bâjbâit după scara de frânghie, dar 
aceasta i-a scăpat din mână. A strâns din dinţi şi a încercat 
din nou. De această dată a reuşit să se prindă de o treaptă. 

În timp ce urca, s-a simţit prins de gleznă de o mână 
care îl trăgea în jos. Guzman şi-a petrecut braţul pe după 
genunchii lui Halcon şi s-a folosit de toată greutatea lui 
pentru a-l trage înapoi în cameră. Halcon s-a ţinut cu o 
mână de scară şi cu cealaltă a scos pistolul din toc şi a 
izbit cu toată puterea pe care a reuşit să o găsească din 
poziţia aceea ciudată. Ţeava armei a lovit în carne şi oase, 
dar, disperat, Guzman a continuat să rămână agăţat. 
Halcon a ridicat din nou pistolul şi l-a pocnit pe Guzman 
de două ori în cap, obţinând efectul dorit. 

Strânsoarea lui Guzman a slăbit. I-a scăpat piciorul de 
pe prima treaptă şi a fost măturat de căderea de apă, fiind 
azvârlit până pe un morman de resturi şi bucăţi de lemn 
rupte din corabie. Însă nu s-a dat bătut. S-a ridicat în 
genunchi, zbătându-se să ajungă în picioare; dar a fost 
doborât la loc de o traversă groasă şi lungă de un stat de 
om, care l-a izbit drept în faţă. Adusă de curent, bucata de 
lemn a avut efectul unui berbec de asalt. Guzman a simţit 
o durere ca o arsură în creier. Ameţit şi rămas fără un 
ochi, vânturând din braţe fără nici un folos, a dat să 
respire cu gura deschisă, însă şi-a umplut plămânii cu apă 
murdară. Mişcările lui dezlânate au devenit din ce în ce 
mai slabe, iar curând curentul l-a târât în adâncul 
încăperii cufundate în beznă. 

Halcon nu se putea socoti nici pe departe scăpat. 
Urcase doar câţiva metri pe scară când un val a trecut 
peste buza găurii din tavan şi l-a izbit ca un pumn uriaş, 
până când nu a mai reuşit să se ţină de frânghie. Dându-şi 
seama că-i va fi imposibil să scape pe acolo, şi-a croit cu 
greu drum spre treptele ce duceau în camera mortuară. În 
timp ce apa îi lipăia la călcâie, s-a târât în patru labe în 
susul scării. 

Zavala călca apa când Austin a sărit în ochiul de apă. Pe 
când glonţul tras de Guzman le trecea şuierând pe 
deasupra capului, cei doi s-au scufundat şi au pornit înot 
în josul puţului, respirând pe rând din singura butelie pe 


care o mai aveau cu ei. Câteva minute mai târziu, au ieşit 
dintre fălcile lui Kukulcan. Au verificat poziţia cu ajutorul 
busolei şi s-au îndepărtat înot de piramidă, folosindu-şi 
toată forţa rămasă în muşchii picioarelor pentru a învinge 
curentul produs de inundarea templului. Au ieşit la 
suprafaţă în apropiere de micuțul intrând unde-şi 
ascunseseră avionul. După câteva minute, au reuşit să 
îndepărteze crengile pe care le folosiseră drept camuflaj şi 
au pornit motorul, începând să alunece pe apă în vederea 
decolării. Imediat ce avionul s-a ridicat în aer, Zavala a 
executat un viraj, descriind apoi un cerc larg pe deasupra 
lacului. 

Insula care se crease în jurul vârfului templului 
dispăruse. În locul ei apăruse o gaură întunecată. Apa 
lacului se prăbuşea în hău, învârtejindu-se şi trăgând cu 
putere de cablul de amarare al hidroavionului cu care 
sosise Halcon. Acea imagine le-a amintit celor doi de 
vârtejul ce se formează la golirea de apă a unei căzi. 

Văzuseră îndeajuns. Au planat încă o dată pe deasupra 
lacului, la mică înălţime, ca să mai arunce o ultimă privire 
la vâltoarea formată. Zavala nu a putut rezista ispitei. S-a 
aplecat pe geam şi a strigat: 

— Adio, domnule Columb! 

Apoi s-au îndreptat spre Nereus. 

Ambarcaţiunea cu catarg scund, având o singură pânză 
supradimensionată în greement auric, înainta pe apele de 
un albastru intens ale Golfului Chesapeake, propulsată, 
din pupa, de o briză constantă cu viteza de cincisprezece 
noduri ce bătea dinspre sud-vest. Austin stătea comod în 
timoneria mare şi deschisă, ţinând un braţ pe balustrada 
înaltă, iar celălalt pe cârma de dimensiuni mai mari decât 
ar fi fost firesc. A evaluat din ochi traficul ambarcaţiunile 
din jur, ca şi cum ar fi căutat vreo pradă. 

Vânătoarea i-a fost întreruptă, în mod plăcut, de Nina, 
care a apărut din cabina mică de sub punte ţinând două 
pahare. 

— Am adus Rom Pusser şi suc, a anunţat ea. 

Purta un tricou cu însemnele NUMA şi un şort alb, 
foarte scurt, care îi punea în valoare picioarele lungi şi 
tenul lăptos. Austin nu putea rămâne rece farmecului 
etalat de ea, însă era atent la manevrarea bărcii. A 
mulţumit cu glas discret, rămânând cu ochii aţintiţi asupra 
mării. 

— Aha, frumoasa mea, a spus el cu glas ce se voia ca al 
cotoroanţei din Vrăjitorul din Oz. 

A dus la ochi binoclul şi s-a concentrat asupra unui slup, 
un mic velier cu un arbore, având un aspect grațios, al 
cărui corp din fibră de sticlă era lung de aproape şapte 
metri şi jumătate. Ca şi ambarcaţiunea lui Austin, hoinărea 
pe mare, având vela mare şi focul aşezate de-a curmezişul, 
beneficiind de vântul care bătea din spate. 

Austin a sorbit din pahar, l-a aşezat într-un suport, apoi 
a manevrat cârma astfel ca ambarcaţiunea lui să ajungă 
paralel cu velierul. A făcut un semn amical către cei doi 
tineri din timoneria celeilalte nave, apoi a împuns cu 
degetul mare în aer, ca un autostopist, după care a virat 
într-o alură cu vânt strâns, având briza în spate. 

Echipajul velierului a acceptat provocarea lansată. 
Urmau să se întreacă. 

Austin a îndreptat prova mai în vânt, iar velierul a 
procedat îndată în acelaşi mod. Acum se aflau paralel, 
distanţa care separa ambarcaţiunile fiind de cel mult 


treizeci de metri, fiecare din ele manevrând pentru luarea 
startului. 

Austin a întins vela, făcând barca să se afunde mai bine 
în apă. 

Bărbaţii din slup au procedat la fel cu vela mare şi cu 
focul, iar imediat după aceea cele două ambarcaţiuni au 
început să taie apa, trimițând valuri mici şi înspumate 
înspre malurile golfului. Slupul era zvelt şi rapid, iar cei 
doi membri ai echipajului păreau a fi marinari pricepuţi, 
însă curând ambarcaţiunea lui Austin a ajuns la 
conducere. Kurt s-a rezemat de balustradă, într-o definiţie 
a relaxării, sorbind din paharul cu suc, până când slupul a 
rămas mult în urmă. 

— Ce-ai făcut? l-a întrebat Nina, zâmbindu-i. 

— Le-am dat o altă lecţie unor marinari: e drept că 
barca asta arată ca o copaie, dar ştie să zboare ca nimeni 
alta. 

— Mie mi se pare o ambarcaţiune grozavă. Ce punte 
spațioasă... E uimitor ce spaţiu generos ai sub punte 
pentru o ambarcaţiune de numai cinci metri şi jumătate 
lungime. 

— De multe ori am înnoptat pe ea, şi, după cum ţi-ai dat 
seama după spaţiile dedicate gătitului şi dormitului, îmi 
place să mă bucur de confort şi să mă pot întinde în voie. 
Ambarcaţiunea asta a fost construită iniţial ca barcă de 
lucrări. Ajunge o singură persoană ca să manevreze vela, 
care este destul de mare pentru a prinde orice vânt, oricât 
de uşor. Se comportă extrem de bine şi pe mare agitată, 
când alte bărci sunt gata să se scufunde. Lucrul cel mai 
bun în ce o priveşte este că-i rapidă şi nu lasă impresia 
asta. De aceea, pot să mă strecor până în apropierea unor 
tipi nevinovaţi, cum erau cei de pe slup, şi să le arăt de ce 
sunt în stare. Uite că am ajuns. 

Se aflau în apropierea unei mici insule. Austin a aruncat 
ancora şi au scos merindele din coşul de picnic, după care 
au mâncat, în timp ce barca se legăna alene în hula 
uşoară. După prânz, Nina s-a aşezat lângă Austin şi s-a 
rezemat de umărul lui. 

— Îţi mulţumesc pentru invitaţie. 

— M-am gândit că amândurora ne-ar prinde bine, după 
aventurile din ultimele săptămâni. 


Nina a privit gânditoare spre orizont. 

— Orice aş face, nu reuşesc să alung din minte 
imaginea acelor indivizi îngrozitori. Cumplit mod de a-ţi 
găsi sfârşitul. 

— Să nu-ți pară rău de ei. Cât a trăit, Guzman a ucis 
sute de oameni, fără a mai vorbi de scufundarea navei 
Andrea Doria. Într-un fel, şi-a meritat moartea prin înec. 
Iar dacă Halcon şi-ar fi pus în aplicare planul, probabil că 
ar mai fi pierit câteva mii de oameni. Guzman a avut noroc 
că a murit rapid. Halcon sigur a avut timp să mediteze la 
greşelile vieţii. Aerul din camera mortuară a împiedicat 
pătrunderea apei o vreme, dar asta a durat doar câteva 
ore. Partea cea mai bună a lucrurilor este că Frăția a 
pierit odată cu el. Mi-aş fi dorit, totuşi, să trăiască 
îndeajuns de mult ca să vadă ce se va întâmpla cu 
preţioasa comoară. 

— Îmi scot pălăria în faţa amiralului Sandecker, a spus 
Nina, nerăbdătoare să schimbe subiectul. Sugestia lui ca 
acea bogăţie uriaşă să devină un fond internaţional care să 
ajute lumea să scape de sărăcie şi de boli a fost genială. 

— Alternativa ar fi însemnat ani şi ani de litigii, fără a 
avea vreodată un câştigător clar. Cine ar fi fost 
proprietarii comorii? Descendenții fenicienilor? Romanii? 
Mexicanii? Sau guatemalezii? 

— Ori Cristofor Columb, a continuat Nina, clătinând din 
cap. Ce ironie, nu? Ca şi pe Halcon, obsesia lui pentru aur 
l-a ucis. 

— Din ceea ce a rezultat la autopsie, Columb era bolnav 
chiar înainte de a ridica pânzele. Ar fi murit curând, chiar 
dacă nu ar fi plecat în cea de-a cincea expediţie. In felul 
ăsta, măcar va deveni mai cunoscut ca niciodată, fie că 
merită asta, fie că nu. Pe de altă parte, îi rămân dator 
bătrânului Cristofor. Dacă nu ar fi existat obsesia lui 
pentru bogății, nu te-aş fi cunoscut. 

Luându-l de mână, Nina a rostit: 

— Ar fi meritat să afle totuşi la ce va da naştere acea 
călătorie. Recuperarea cadavrului său şi a comorii va 
reprezenta cel mai măreț proiect arheologic din istorie, la 
care vor participa ţări din întreaga lume. Abia aştept să 
mă apuc de treabă. Mort, Columb a reuşit să unească 
oamenii în mai mare măsură decât a făcut-o vreodată viu 


fiind. Păcat că pretenţia lui de a fi socotit descoperitor al 
Americii va suferi foarte mult. 

— Eu cred că aspectul ăsta nu prezintă importanţă. Am 
văzut planurile pentru mormântul somptuos pe care vor să 
i-l facă autorităţile de la Madrid. Unde mai pui că trupul 
lui este revendicat şi de Washington, şi de San Salvador. 

— Dar nimeni nu a sugerat ridicarea unui monument 
pentru acei fenicieni şi africani anonimi, care au pus 
primii piciorul pe pământul Lumii Noi, a spus Nina. 

— Poate că nici ei nu au fost primii. 

Ea şi-a arcuit sprâncenele a mirare. 

— Poftim? Ai dovezi în sprijinul unei asemenea afirmaţii, 
profesore Austin? 

— Poate că am. Am privit foarte atent basoreliefurile ce 
reprezintă corăbii. Mai ţii minte imaginea unui bărbat care 
atârnă de un obiect de formă romboidală? 

— Da. Am socotit că ar reprezenta un fel de zeu. 

— Eu am văzut lucrurile în alt mod. M-am întrebat cum 
de au reuşit mayaşii să realizeze imagini de ansamblu 
când au aşezat indicatoarele spre fălcile lui Kukulcan. 
Cred că au folosit nişte zmeie uriaşe. 

— Mayaşii, să zboare?! Asta e o teorie nouă! De unde să 
înveţe aşa ceva? 

Au fost întrerupţi de bâzâitul telefonului mobil al lui 
Austin. Kurt a vârât mâna în sacul impermeabil, a scos 
celularul şi l-a dus la ureche. Când a auzit glasul celui care 
îl căuta, încruntarea lui a făcut loc unui zâmbet. A discutat 
câteva minute, apoi a închis. 

— Mi-a telefonat Angelo Donatelli, din spital, a spus el. 
Va fi externat peste câteva zile. 

— E un miracol că nu a murit. 

— Mai mult decât un miracol. Vărul lui, Antonio, l-a 
făcut pe Halcon să greşească ţinta când s-a aruncat spre 
el. 

— Mă bucur. Din câte mi-ai povestit, domnul Donatelli 
pare un om deosebit de bun. 

— Vei avea prilejul de a te convinge. Vrea să organizeze 
o  petrecere-mamut pentru familie la casa lui din 
Nantucket. Eşti şi tu invitată. Vor veni şi Gamay şi Paul. 

— Mi-ar face mare plăcere! 

— Foarte bine, înseamnă că mergem împreună. Mai vrei 


să auzi şi restul teoriei mele privind zmeiele? 

Nina a dat aprobator din cap. 

— Cred că mayaşii au învăţat multe de la cei mai buni 
creatori de zmeie din lume. Adică, de la japonezi. 

Nina a pufnit în râs. 

— Nu cred că voi ajunge până acolo! 

— Dar unde ai dori să ajungi? 

Nina a ridicat telefonul mobil. 

— Într-un loc unde să nu ai nevoie de ăsta, a zis ea, 
aruncându-i telefonul peste bord. 

Apoi,  scoţându-şi ochelarii de soare, a zâmbit, 
desfăcându-şi buzele pline şi îmbietoare. Austin a acceptat 
invitaţia, una fierbinte şi dulce, aşa cum i se promisese. 

— Ce-ar fi să mergem în cabină şi să... cum spuneai mai 
devreme? Să ne întindem puţin? i-a şoptit Nina. 

Fără să scoată un cuvânt, Austin a luat-o de mână, 
conducând-o în cabina spațioasă, după care a închis uşile 
glisante, ca să uite amândoi de lume. Măcar pentru o 
vreme. 


